
Mateu 


1 1 Takerada u tsombor u Yesu Kristu Wan u Davidi, 
wan u Aberaham la. 2 Aberaham mar Isaka; Isaka 
mar Yakob; Yakob mar Yuda kua anmgbianev nav; 
3 Yuda mar Perishi man Sera a Tamar; Perishi mar 
Heseron mar Aram; 4 Aram mar Aminadabi; 
Aminadabi mar Nashon; Nashon mar Salmon; 
5 Salmon mar Boashi a Rahabi; Boashi mar Obedi a 
Rutu; Obedi mar Yese; 6 Yese mar tor Davidi; Davidi 
mar Solomon a kwase u Uria la; 7 Solomon mar 
Rehobiam mar Abiya; Abiya mar Asa; 8 Asa mar 
Yoshafati; Yoshafati mar Yoram; Yoram mar Ushia; 
9 Ushia mar Yotam; Yotam mar Ahashi; Ahashi mar 
Hesekia; 10 Hesekia mar Manase; Manase mar Amon; 
Amon mar Yoshia; 11 Yoshia mar Yekonia kua 
anngoov nav, ka sha ayange a i kura ve i yem a ve 
hen Babilon je la. 12 Ayange a i kura ve i yem a ve 
hen Babilon la nga kar kera yo; Yekonia mar 
Shealtiel; Shealtiel mar Serubabel; 13 Serubabel mar 
Abiudi; Abiudi mar Eliakim; Eliakim mar Asor; 
14 Asor mar Sadoki; Sadoki mar Akim; Akim mar 
Eliudi; 15 Eliudi mar Eliasar; Eliasar mar Matan; 
Matan mar Yakob; 16 Yakob mar Yosev, nom u Maria, 
ka Maria u a mar Yesu u i yilan Un er Kristu la. 
17 Kohol ikov ne cii, hii hen Aberaham zan zan ar hen 



Davidi yo, ka pue kar inyiin, gema hii di hen Davidi 
ar sha mkor u i kura ve i yem a ve hen Babilon la 
kpaa, ka ikov pue kar inyiin je, man shi hii di sha 
mkor u i kura ve i yem a ve hen Babilon la zan zan ar 
hen Kristu kpaa shi ka ikov pue kar inyiin je. 
18 Mmar u Kristu yo, kape a lu ne: Zum u Yosev lu 
soor ngo Na, Maria, man er ve lu a zua ga je tso, i 
nenge un a iyav sha Icighan Jijingi. 19 Nom na Yosev, 
er a lu or u jighjigh man shi er lu un ka nan un 
kunya ken igbar kpaa ga yo, a wa ken ishima er una 
de un myer. 20 Kpa ngur henen sha akaa ne nahan 
yo, ortyom u Ter va ande her a na ken mnya, kaa er: 
We, Yosev, wan u Davidi, de cie u eren kwase wou 
Maria ne ga, gadia kwagh u a jil un ken iyol la, ka u 
sha Icighan Jijingi je. 21 Una mar wan u nomso; u ii 
Un iti wer, Yesu; gadia ka Un Una yima nongoior Na 
sha asorabo a ve ye. 22 Akaa ne cii er sha u kwagh u 
Ter or sha ikev i profeti la, a kure sha mi vough, er: 

23 Iniunkwase ia wa iyav, ia mar wan u nomso; a yila 
Un iti er Emanuel, inja na yo er, Aondo ngu a vese. 

24 Tso Yosev nderen yo, a er er ortyom u Ter kaa un 
nahan, a er kwase na; 25 kpa mayange yav a na ga, 
zan zan a kar maren wan u nomso; a ii Un iti er Yesu. 

2 1 Tso er i mar Yesu ken Betelehem u ken tar u Yudia 
sha ayange a tor Herode yo, mbafankwagh due 
vegher u sha ityoughkitaregh la, va ken Yerusalem, 
2 ve pine er: Tor u Mbayuda u i mar Un ne, ka han A 



lu? Gadia se nenge ishan Na sha ityoughkitaregh, 
man se ve ser, se va civir Un ye. 3 Tor Herode ongo 
nahan yo, ishima ta un kwe, kua ior mba ken 
Yerusalem cii a na imongo. 4 Tso er a kohol upristi 
mba tamen cii kua mbangeren mba nongoior la yo, a 
pine ve hen ape a mar Kristu yo 5 Ve kaa a na er: Ka 
ken Betelehem u ken tar u Yudia, gadia kape profeti 
nger je la er: 6 We, Betelehem, tar u Yuda, mayange je 
u lu u gban ijime ken mbahemenev mba Yuda ga; 
gadia ka ken we je man Orhemen Una due, u Una 
kuran nongoior Wan Iserael ye. 7 Tso Herode yila 
mbafankwagh mb ala ken myer pine ve vighe vighe 
sha u ma un fe shighe u ishan la i ande yo. 8 Tso a na 
ve gbenda u zan hen Betelehem, a kaa er: Za nen za 
time nen sha kwagh u Wanikundan la doo doo; nea 
zua a Na yo, va orom nen, sha er mo kpaa me za, me 
za civir Un yo. 9 Mba ongo imo i tor nahan yo, ve gba 
yemen. Yo, ishan i ve nenge a mi sha ityoughkitaregh 
la, lu zan ve sha hemen zan zan i za tile sha hen ijir i 
Wanikundan la lu la. 10 Mba nengen a ishan la yo, ve 
ember kpen kpen. 11 Tso ve za nyor ken iyou la, ve 
nenge a Wanikundan la a ngo Na Maria, ve gure inya 
ve civir Un, ve gema ve sagh ikav vev, ve na Un iwua: 
zenaria man kwaghhumandoon man mire. 12 Kpa 
Aondo wa ve kwagh ken mnyam ma cien er, ve de 
kera hidi hen Herode ga, nahan ve mough, ve kar 
gbenda ugen, ve yem tar ve. 13 Tso mba yemen kera 



yo, ortyom u Ter va ande hen Yosev ken mnyam ma 
ciem, kaa er: Mough, too Wan ne kua ngo Na, yevese 
yem ken Igipiti, za lu ker zan zan Mo man Me kaa u 
ye; gadia Herode una ker Wanikundan ne a ku. 14 Tso 
a maa a mough je, a too Wanikundan la kua ngo Na 
tugh, a yem ken Igipiti; 15 a za lu keela zan zan 
Herode kar kpen, sha er kwagh u Ter lu kaa sha ikev 
i profeti la a kure sha mi vough yo, er: Ka ken Igipiti 
man M yila Wan Warn ye. 16 Tso Herode nengen er 
mbafankwagh mbala bume un a bume yo, ishima 
vihi un tsung, a tindi er, i za wua mbayevnomso mba 
ve lu ken Betelehem kua ken ityar i i kase un la ca ca, 
hii sha mba ve lu anyom ahar kua mba ve yen nahan 
kpaa, sha inja i shighe u a time vighe vighe hen 
mbafankwagh la. 17 Nahan zum la kwagh u profeti 
Yeremia lu oron la, kure sha mi vough, ape a kaa er: 
18 1 ungwa imo ken Rama, mliam ma haan man 
mzungu tsung! Rahel ngu vaan onov nav, a rumun er 
i sur un ishima ga, sha ci u ve kera lu ga yo. 19 Kpa 
Herode va kpe kera yo, ortyom u Ter za ande hen 
Yosev ken mnyam ma cien ken Igipiti, 20 kaa er: 
Mough sha, too. Wanakiriki ne man ngo Na, yem ken 
tar u Iserael gadia mba ve lu keren Wan ne a ku yo, 
ve kpe kera ve. 21 Tso a mough, a too Wan la man ngo 
na, a va nyor ken tar u Iserael. 22 Kpa ongo er 
Arekilau tema tor ken tar u Yudia sha ityough ki ter 
na, Herode yo, a cia u zan ker; shi i wa un kwagh ken 



mnyam ma cien, nahan a kar a za nyor ken tion u 
Galilia, 23 a za a za tema ken gar ugen u i yilan er 
Nasareti la, sha u kwagh u uprofeti lu ve kaa la, a 
kure sha mi vough yo er: A yila Un er Ornasareti. 

3 1 Sha ayange la Yohane u eren batisema va, lu oron 
kwaghaondo ken taaikongo u Yudia, : lu kaan er: 
Gema nen asema, gadia tartor u Sha mgboghom ve. 
3 Gadia ka un u profeti Yesaia lu oron kwagh na er: 
Imo i oryilan ken taaikongo er: Sor nen gbenda u Ter, 
koom nen igbenda Na jighilaa. 4 Yohane ne yo, 
ikondo na lu i sha aive a rakumi, man shi a zer 
kwange u ikov shin iwenge; kwaghyan na gema lu 
mbaahungwa man shi iyough i ken toho. 5 Nahan 
Yerusalem man Yudia cii man ikasentar u ifi u 
Yordan cii kpaa, ve due, ve za her a na; 6 a er ve 
batisema shin ifi u Yordan, ve lu pasen asorabo a ve. 
7 Tso er a nenge a Mbafarishi kua Mbasadushi kpishi 
lu van hen batisema ne yo, a kaa a ve er: Ne onov 
mba igbindev mban, ka an man nan we ne kwagh er 
ne yevese iyugh i i lu van la ase? 8 Yo, ume nen ase 
ityamegh ki ki kom mgemshima yo; 9 man shi de 
kera henen nen ayol a en ner, se mba a ter wase 
Aberaham ga; gadia m ngu kaan ne mer, awen ne je 
kpaa Aondo Una fatyo u geman a hingir onov mba 
Aberaham. 10 Hegen je kpaa i ver ijembe hen 
misekon; hanma kon u u um ityamegh ki injaagh ga 
yo, a gber u kera, a kende ken usu. 11 Mo yo, m ngu 



eren ne batisema sha mnger u sha mgemshima tso, 
kpa Un u A lu van mo ken ijime la, A hembam agee, 
akovangahar a Na tso kpaa, m kuma u me too a ga; 
Wen yo, Una er ne batisema sha Icighan Jijingi man 
sha usu kpaa; 12 tser ngu sha uwegh Nagh, Una ese 
vande Na tsembelee, Una kohol uwua Na, una za 
ombo sha una, kpa akoo yo, Una nande sha usu u 
pirin mayange ga. 13 Tso Yesu mough sha Galilia, za 
shin ifi u Yordan hen Yohane sha u a er Un batisema 
yo. 14 Kpa Yohane venda a Na, a kaa er; ka mo man i 
gbem u ma m zough a batisema hen a We ye, man 
We, U gem U ve her a mo? 15 Kpa Yesu gema kaa a na 
er: Kpa hegen yo, gba rumun tso, gadia kape i doo u 
se kure perapera cii vough je ne. Tso a rumun a Na. 
16 Tso er i er Yesu batisema kera yo, A due shin 
mnger fese, maa i bugh Sha man A nenge a Jijingi u 
Aondo lu senen er ikungugh nahan, va tema sha a 
Na. 17 Imo due Sha, kaa er; Ngun ka Wan Warn u 
ishima ishima, u i doom a na yum yo. 

4 1 Zum la Jijingi yem a Yesu ken taaikongo, sha u 
diabolo a za mee Un yo. 2 Er A hor kwaghyan ayange 
akunduahar man aime akunduahar yo, ken 
masejime ijen kor Un. 3 Tso ormee va her a Na, kaa a 
Na er: Aluer Wea lu Wan u Aondo je yo, kaa awen ne 
a hingir bredi. 4 Kpa A bugh zwa A kaa er: I nger er: 
Ka sha bredi tseegh or a lu uma ga, kpa ka sha 
hanma kwaghoron u a dugh sha zwa u Aondo yo. 



5 Tso diabolo yem a Na hen icighangar, za ver Un sha 
ityough ki tempel je, 6 kaa a Na er: Aluer Wea lu Wan 
u Aondo je yo, gba ase iyol You shin inya, gadia i nger 
er: Una wa mbatyomov nav kwagh sha a We, sha er 
U de te nguhar sha iwen ga yo. 7 Yesu gema kaa a na 
er: Yo, i shi i nger er: De karen Ter, Aondo wou, ga. 
8 Shi diabolo yem a Na sha gogowo u taven tsung, 
tese Un ityartor i sha won cii kua icivir i i, 9 tso a kaa 
a na er: Akaa ne cii me na U, aluer Wea gure inya, 
Wea civir mo yo. 10 Tso Yesu gema kaa a na er: Yem 
kera, Satan, gadia i nger er: Civir Ter, Aondo wou, ka 
Un tseegh er Un tom ye. 11 Tso diabolo mough hen Na 
kera; tso mbatyomov mba Shaav va, va wase Un. 
12 Tso ongo er i wa Yohane ken gaadi yo, a hide ken 
Galilia; 13 A mough ken Nasareti, A va A va tema ken 
Kapernahum u shin kpe u zegemnger, ken tar u 
Sebulon man Nafetali, 14 sha er kwagh u profeti 
Yesaia lu kaa la, a kure sha mi vough yo, er: 15 Tar u 
Sebulon man tar u Nafetali, sha gbenda u zegemnger 
u peren Yordan la, Galilia u akuraior. 16 Nongoior u u 
tern ken ime yo, ve nenge a iwanger i vesen, man 
mba ve tern kem tar kua mure u kuugh yo, iwanger 
due ta sha a ve. 17 Hen shighe la je Yesu hii u oron 
kwaghaondo, gba kaan er: Gema nen asema, gadia 
tartor u Sha mgboghom ve. 18 Ngur teran hen kpe u 
zegemnger u Galilia yo, A nenge a anngoov uhar, lu 
Shimon u i yilan er, Peteru la, man shi anngo na 



Anderia, ve lu haan ukper shi zegemnger, gadia ve lu 
mbakoron ishu. 19 A kaa a ve er: Va, dondon nen sha 
a Mo, Me gema ne, ne hingir mbakoronior. 20 Nahan 
ve undu ukper vev fese, ve dondo sha a Na. 21 Karen 
heera yemen ken hemen yo, A shi A nenge a ior 
mbagenev uhar, lu anngoov, ka Yakobu wan u 
Sebedeu man anngo na Yohane, ve lu ken tso a ter ve 
Sebedeu imongo, ve lu cingen ukper vev. A yila ve. 
22 Nahan ve undu tso kua ter ve fese, ve dondo sha a 
Na. 23 Tso Yesu zende ken tar u Galilia cii, lu tesen 
ken ushinagoge vev, lu oron Loho u Dedoo u tartor, 
lu been ior hanma injauange man shi hanma 
mtseenem kpaa. 24 Gwa Na samber ken tar u Shiria 
cii, tso ve va Un a mba ve lu dedoo ga la cii, lu mba 
angev ato kposo kposo man mnyoonom kor ve yo, 
mbalun a ujijingi mba bov man mbagbanikungu 
man mbakpenalegh; A bee ve mbu cii. 25 Ikpelaior 
kpishi i ken Galilia man Dekapoli man Yerusalem 
kua ken Yudia man shi yande Yordan kpaa, dondo 
sha a Na. 

5 1 Tso nengen a ikpelaior yo, A unde sha uwo; tern 
sha her yo, mbahenen Nav va her a Na. 2 Tso A bugh 
zwa Na, A gba tesen ve, kaan er: 3 Saan mba ve lu 
mbaibanave ken jijingi la iyol, gadia tartor u Sha ka 
u ve je. 4 Saan mba ve zungu la iyol, gadia a sur ve 
asema. 5 Saan mba ve lu a ishima i legh legh la iyol, 
gadia tar ua lu dyako ve je. 6 Saan mba ijen i ker ve, 



man imura kpaa, sha kwagh u perapera la iyol, gadia 
vea ide. 7 Saan mba ve zungu mhoonom la iyol, gadia 
a zungwe ve mhoonom. 8 Saan mba ve lu asema 
wang la iyol, gadia vea nenge a Aondo. 9 Saan mba ve 
ker num la iyol, gadia a yila ve er, onov mba Aondo. 
10 Saan mba i eren ve ican sha ci u kwagh u perapera 
la iyol,gadia tartor u Sha ka u ve je. 11 Saan ne iyol 
zum u ka a heen ne, a tovon ne a ican, man a teren 
ne sha hanma inja i ifer sha aie, sha ci Warn yo, 
12 ember nen, i saan ne ken ishima tsung, gadia injar 
yen vese Sha, gadia kape ve tov uprofeti mba ve 
vande a ven la a ican je la. 13 Ne mba bar u tar; kpa 
aluer bar una kera nyoho ga yo, ka sha nyi je a sor 
unu? Una kera lu a inja sha ma kwagh je ga, a gba 
haan kera tso, ior a ndyar angahar. 14 Ne mba 
iwanger i tar. Gar u i maa un sha igungu, lu myer ga. 
15 Man mba te imenger mba cirin kapu sha mi ga, 
kpa ka i ver sha daar u pendan imenger sha mi, 
nahan i wanger mba ve lu ken iyou la cii je. 16 Kape 
ne kpaa iwanger yen i wanger sha ishigh ki iorough 
la, sha u ve nenge aeren a en a dedoo man ve civir 
Ter wen u A lu Sha yo. 17 De henen nen ner, M va sha 
u bunden atindiakaa kua uprofeti ga, M va sha u 
bunden a bunde ga, kpa ka u eren sha mi vough. 
18 Gadia mimi je M kaan ne ne, zan zan Sha man tar 
kpaa vea kar kera je, kpa mayange ishangekwagh 
mom shin anikav mom tso kpaa una kough ken 



atindiakaa kera ga, zan zan akaa cii aa kure sha mi 
vough. 19 Nahan yo, hanma or u nana sagh u mom 
ken atindiakaa a hemban ndahar ne man nana . 
gema a tese ior nahan kpaa yo, a yila nan er or u 
hemban gban ijime cii sha tartor u Sha; kpa hanmo u 
nana. eren sha mi, shi nana tesen nahan kpaa yo, a 
yila nan er or u vesen sha tartor u Sha. 20 Gadia M 
ngu kaan ne Mer, saa di perapera wen una hemba u 
mbangeren man Mbafarishi la, gayo, nyoron yen sha 
tartor u Sha mayange ga. 21 Ne ungwa i kaa a 
mbayiase er: De woo or ga, man anti or u nana wua 
or yo, nana kuma u a or nan ijir. 22 Kpa Mo yo, M 
kaan ne Mer: Hanma or u nana yuwe a anngo u nan 
yo, nan kuma u a or nan ijir ve; man shi hanma or u 
nana kaa a anngo u nan er, Raka, yo, nan kuma u a 
or nan ijir sha ijirtamen ve; man shi hanma or u 
nana kaa er, we, ibumeor, yo, nan kuma mtsaha u 
ken gehena u yeghen usu la ve. 23 Nahan yo, aluer 
wea va a iwua you u va nan sha atse a nanden nagh 
sha mi la, man wea umbur her er kwagh a zua 
anngou a we yo, 24 undu iwua you her hen kpe 
atseegh la, za vande himen a anngou la, man u hide, 
u va na iwua you ye. 25 De num a or u yilan we ijir la 
fese, zum u wea lu vea na sha gbenda je yo; sha u or 
u yilan we ijir la a de za naan we sha ikev i orjir man 
orjir la a geman we a naan sha ikev i dugwer er a 
gbihi u ken gaadi ga. 26 Mimi je M kaan we, mayange 



u due ker ga, saa u kimbi, anini mom tso kpaa una 
kera shi ga. 27 Ne ungwa er i kaa er: De eren idya ga. 
28 Kpa Mo yo, M kaan ne ner hanma or u nana 
kenger kwase sha u nana tom un yo, nan er idya a na 
ken ishima je ve. 29 Man aluer ishe you i ken iyan ia 
na u anzughul yo, dugh i, ta kera; gadia a lu u guda u 
ilyeegh you i mom ki saa a u ma i gbihi iyol you jimin 
ken gehena la. 30 Man shi aluer uwegh ough ku 
yanegh kua na u anzughul yo, tondo ku, ta kera, 
gadia a lu u guda u ilyeeghyou i mom ki saa, a u iyol 
you jimin ma i nyer ken gehena la. 31 Man shi i kaa 
kpaa er, hanma or u nana _ pav a kwase u nan yo, 
nana, na un takerada u mpav. 32 Mo yo, M kaan ne 
Mer: Hanma or u nana pav a kwase u nan, a lu sha 
ityoikaa i idya ga yo, nan ngu nan un sha u a. hingir 
idyakwase; man shi hanma or u nana er un u i pav a 
na la yo, nan kpaa nan er idya je ve. 33 Man shi ne 
ungwa i kaa a mbayiase er: De bumun sha aie ga, 
kpa er sha abumun a ou a u bum a Ter la vough. 
34 Kpa Mo yo, Mkaan ne Mer: De bumun nen 
mayange ga: shin Sha ga, gadia ka ikonough ki 
Aondo ki torough je; 35 shin tar kpaa ga, gadia kwagh 
Na u pendan angahar sha mi je la; shin Yerusalem 
kpa ga, gadia ka gar u Zegetor je; 36 man shi de 
bumun sha ityough you kpaa ga, gadia gwarce mom 
tso kpaa u fatyo u geman un hingir u pupuu shin u il 
ga. 37 Kpa kwaghoron wen yo, “Een” wen a lu “een” 



heregh, man “ei” wen kpaa, a lu “ei” heregh. Kwagh 
u una seer sha mban yo, ka u a dugh ken ifer je la. 

38 Ne ungwa i kaa er: Ishe sha ishe, inyigh sha inyi; 

39 kpa Mo yo, M kaan ne Mer: De hendan nen a or u 
ifer ga; kpa hanma or u nana ta u sambe sha 
hengegh ku yanegh yo, gema nan kugenegh kpaa. 

40 Man aluer a lu or ka za yilan we ijir ngohol we riga 
yo, de nan nana too ikondo you i cirin iyol kpaa. 

41 Man shi hanma or u nana kighir we er u zende 
mail mom yo, za a nan zan zan uhar je. 42 Or a son u 
kwagh yo, na nan, man a sar or ka pwaren kwagh 
her a we kpaa, de geman nan ijime ga. 43 Ne ungwa i 
kaa er: Doo a or u nan we ndor a we yo, gema kor 
orihom wou ihom. 44 Kpa Mo yo, M kaan ne Mer: Doo 
nen a mbaihomov enev, man shi eren nen msen sha 
ci u mba ve tev ne a ican yo; 45 sha er ne lu onov mba 
Ter wen u A lu Sha yo, gadia ka A er iyange Na i due i 
ta sha mbaaferev kua mbamimi kpaa, man ka A noo 
ura sha mbaperapera man mba ve lu mba perapera 
ga kpaa. 46 Gadia aluer ka mba ne doo ve ishima la 
tso vea doo ne ishima yo, ka nyi injar ne lu a mini? 
Mbangoholkpandegh kpaa kape ve eren je la gaa? 
47 Man aluer nea sughun anmgbianev enev tseegh 
yo, ka nyi ne eren i hemban mbagenev a mini? 
Atoatyev kpaa kape a eren je la gaa? 48 Nahan yo, lu 
nen vough er Ter wen u Sha A lu vough nahan. 



6 1 Ver nen ishima sha perapera wen la, de eren nen 
un sha ishigh ki iorough i lu sha ci u ve nenge ga; a lu 
nahan yo, ne kera mba a injar hen Ter wen u A lu 
Sha la ga. 2 Nahan shighe u wea eren iwua yo, de 
tongon korough sha hemen you, er mbaatsereghev 
ve eren ken ushinagoge kua sha igbenda sha u vea 
zua a icivir hen ior la nahan ga. Mimi je, M kaan ne 
ne, ve ngohol injar ve kera ve 3 Kpa shighe u wea 
eren iwua yo, de rumun uwegh ough ku imesegh ku 
fan kwagh u ku yanegh ku eren la ga; 4 sha er iwua 
you i lu ken myer yo, man Teru u A nengen ken myer 
la, Una na u injar you yo. 5 Man shighe u wea eren 
msen yo, de luun er mbaatsereghev nahan ga;gadia 
ka i doo ve u tilen eren msen ken ushinagoge man 
sha akahar a akomaigbinda sha u ior ve nenge a ve 
yo. Mimi je M kaan ne ne, ve ngohol injar ve kera ve. 
6 Kpa we, shighe u wea eren msen yo, nyor ken iyou 
you i ken iuv, u wuhe hunda kera yo, son Teru u A lu 
ken myer la; Una ungwa imo you. Sha msen u eren 
la kpaa, de zeren nen kimbir gbilin gbilin er atoatyev 
a eren nahan la ga, gadia mba henen er ka sha 
kwaghoron ve yum la man a ungwa ve ye. 8 Yo, de 
luun nen er ve nahan ga; gadia Ter wen fa kwagh u a 
gbe ne je er ne lu a son Un ga yo. 9 Yo, eren nen msen 
nahan, ner: Ter wase u Sha, i tsegha iti You, 10 tartor 
Wou u va, i _er ishima You shin tar kpaa vough er i 
eren i Sha nahan; 11 na se kwaghyan wase nyian u a 



lu sha ci u ayange ayange la; 12 man de se anzo ase di 
er se kpaa se deen mba ve gbe anzo hen vese la 
nahan; 13 man shi de ze a vese hen ape imeen i lu ga, 
kpa yima se sha ifer. (Gadia tartor ka u Wou kua 
agee man icivir kpaa, gbem sha won. Amen) 14 Gadia 
aluer nea deen ior akaabo a ve yo, Ter wen u Sha di 
kpaa Una de ne. 15 Kpa aluer nea deen ior akaabo a 
ve ga yo, Ter wen di kpaa Una de ne akaabo a en ga. 
16 Man shighe u nea horon kwaghyan yo, de luun 
nen zunguluu er mbaatsereghev nahan ga; gadia ka 
ve vihi ishiv vev sha u ior ve nenge er ve her 
kwaghyan yo. Mimi je, M kaan ne ne, ve ngohol injar 
ve kera ve. 17 Kpa we yo, shighe u wea horon 
kwaghyan la, shighe mkurem sha ityou, 66 ishigh 
you, 18 sha u ior ve de kaven er u lu horon kwaghyan 
ga, saa di Teru u A lu ken myer la; man Teru u A 
nengen ken myer la, Una na u injar ken igbar. 19 De 
koson nen akaa a injaa sha ci wen shin tar ne hen 
ape ivina kua nduran ve vihin kwagh kera, mbaiv 
kpaa ka ve time ve iin ne ga; 20 kpa koson nen akaa a 
injaa sha ci wen Sha, ape ivina shin nduran ve vihin 
kwagh ga, mbaiv kpaa ve iin ga la. 21 Gadia ape 
kwaghinjaa wou a lu yo, ka her man ishima you kpaa 
ia lu ye. 22 Imenger i iyolough ka ishe; nahan aluer 
ishe you ia lu dedoo yo, iyol you cii kpaa ia iv a 
iwanger. 23 Kpa aluer ishe you ia lu i ifer yo, iyol you 
cii kpaa ia iv a ime. Nahan yo, aluer iwanger i i lu 



ken a we la ia lu ime yo, ime la, ia kehe tso! 24 Or 
mom mom ngu u nana fatyo u eren uter uhar tom 
ga; gadia nana . kor ugen ihom, ugen a doo nan 
ishima, shin nana var ken ugen, nana laha ugen. Ne 
fatyo u eren. Ne fatyo u eren Aondo tom kua 
inyaregh kpaa ga. 25 Ka nahan man M kaan ne ye 
Mer, asema, a de nyian ne sha ci u uma, wen, sha 
kwagh u ne ya man sha kwagh u ne ma, shin sha ci u 
iyol yen, sha kwagh u ne zer la, ga. Uma hemba 
kwaghyan gaa, man iyol kpaa i hemba akondo gaa? 

26 Nenge nen inyon i sha, ngi lee ga, ngi sondo kpaa 
ga, ngi ombon shaiuna kpaa ga; nahan kpaa Ter wen 
u Sha la koson i. Ne ne hemba i inja tsung je gaa? 

27 Ka an wen je sha ishima i nyian i nan la, nana 
fatyo u seer ishiva i mom sha ityaven i nan ase? 

28 Inja na nan man asema a nyian ne sha kwagh u 
akondo? Nenge nen er ityombo i ken toho i vesen yo; 
ngi eren tom ga, mou kpaa ngi te ga. 29 Kpa M kaan 
ne ne, Solomon a iengem na cii je kpaa, mayange haa 
akondo er mo ve mom nahan ga. 30 Yo, aluer Aondo 
Una wuhan ahu a ken toho iyol doo doo nahan, a a lu 
uma nyian, kper a haa ken atse la, man hire ne mba 
ne lu a anjighjigh u nan nee? 31 Nahan yo, asema a de 
nyian ne, kaan ner ner: Se ya nyi? Shin: Se ma nyi? 
Shin Se zer nyi? ga. 32 Gadia akaa ne cii atoatyev nga 
keren a, kpa Ter wen u Sha fa er kwagh a gbe ne sha 
akaa ne cii yo. 33 Kpa vande keren nen tartor Na man 



perapera Na, man akaa ne cii a seer ne a ye. 34 Nahan 
yo, asema a de nyian ne sha kwagh u kper ga, gadia 
kper una gba nongon sha kwagh na iyol na tso; 
hanma iyange zayol u i lu a mi la, kuma i. 

7 1 De gbe nan nen or ibo gagh ga, er ne kpaa a na ne 
ibo gagh ga yo. 2 Gadia imbajir i ne er ne, ka i a or ne 
ye; man ikaren i ne karen a mi ne kpaa, shi ka sha i 
je a kar ne mi ye. 3 Inja na nan man u nengen 
anivurkon u a lu anmgbian wou ken ishe, Kpa 
gungurkon u u lu ken ishe you yo, u we u iko ga? 
4 Shin u er nan man u kaa a anmgbian wou wer: De, 
m dugh u anivurkon ken ishe, man nenge, 
gungurkon u gem u lu u ken ishee? 5 We, 
orimangeregh ne, vande dughun gungurkon ken ishe 
you kera, nahan man u nenge dedoo sha u u za dugh 
anivurkon la ken ishe i anmgbian wou kera ye. 6 De 
ne nen iwa icighankwagh ga, man shi de gbihin nen 
igo utagbede enev sha ishi ga, sha u i _de ndyaren 
angahar sha mi, i _gema i vihin ne iyol ga yo. Son 
nen, a na ne; ker nen, ne zua a mi; mande nen uwegh 
sha katsor a bugh ne. 8 Gadia hanmo u nan sen yo, 
nan ngohol; u nan keren kpaa, nan zough a mi; u 
nan manden uwegh kpaa a bugh nan. 9 Ka an or je 
nan lu ken a ven u aluer wan u nan a son nan bredi, 
nana gema a na un iwen ase? 10 Shin una son ishu yo, 
nana gema a na un iyo ase? 1 Aluer ne mba ne lu 
mbaaferev je kpaa ne fa u nan onov enev uiwua mba 



dedoo yo, man hire Ter wen u A lu Sha Una kera na 
mba ve sen Un, akaa a dedoo ga yee? 12 Akaa cii a i 
sar ne ka ior ve er ne yo, ne kpaa er nen ve di nahan 
je, gadia ka atindiakaa kua uprofeti je la. 13 Nyor nen 
hen hunda u hogholoo, gadia gbenda u zan ken mtim 
la gbangese, ngu bele bele kpaa, man ior mba ve 
nyer her yo, ve ngee tso. 14 Gadia hunda hoghor, 
gbenda kpaa imbishi u u ze sha uma la, mbazuan a 
mi mba kpeghee tso. 15 Kura nen ayol a en sha 
uprofeti mba aiev mba ve ve her a ven a akov a 
iyongo iyol, kpa ken ato ve yo, gema ka ugbaseela 
mba huav je. 16 Ka sha atam a ve man ne fa ve ye. 
Mba zer wain sha usaa, shin mba zer tur sha 
ishishagh ase? 17 Kape hanma kon u injaa u um atam 
a injaa je la; kpa kon u bo yo, ngu um di atam a bo je. 

18 Kon u injaa ngu fetyo u umen atam a bo ga; kon u 
bo di kpaa ngu fetyo u umen atam a injaa ga. 

19 Hanma kon u u um atam a injaa ga yo, ka i gber 
kera, i gbihi ken usu. 20 Nahan yo, ka sha atam a ve 
man ne fa ve ye. 21 Ka hanma or u nana kaa a Mo er, 
Tere! Tere! man nana nyor sha tartor u Sha ga, saa u 
nan eren ishima i Terem u A lu Sha yo. 22 Sha iyange 
la ior kpishi vea kaa a Mo er: Tere! Tere! Ka ken iti 
You man se lu oron kwaghoron u profeti gaa? Man 
ka ken iti You se lu dughun ujijingi mba bov gaa? 
Man shi ka ken iti You se lu eren akaa a ageegh 
kpishi kpaa gaa? 23 Tso Me kaa a ve Mer: Mayange je 



M ngu a fa ne ga, yem nen heen kera, ne mbavendan 
atindi mban. 24 Hanma or u nan ongo akaaoron Am 
ne man nan eren sha a yo, a kar nan sha orfankwagh 
u nan maa iyou i nan sha vande. 25 Ura noo, uikuwan 
sen, ahumbeura ta sha iyou la, kpa i gba ga, sha ci u i 
we i imagh sha vande yo. 26 Man shi hanmo u nan 
ongo akaaoron Am ne, man nan eren sha a ga yo, a 
kar nan sha ibumeor u nan maa iyou i nan sha 
waarawa yo. 27 Ura noo, uikuwan sen, ahumbeura ta 
sha iyou la, mgbegha i, i gba; mgbe u i kaa kpee! 
28 Tso er Yesu been akaaoron ne yo, kpiligh ikpelaior 
iyol a ityesen Na; 29 gadia A tese ve er ka or u lun a 
tahav nahan, lu er mbangeren vev ga. 

8 1 Tso hongo sha uwo la yo, ikpilaior kpishi dondo 
sha a Na. 2 Orimande va her a Na, va gure Un inya, 
kaa er: Tere, aluer Wea rumun yo, U fatyo u wanger 
mo. 3 Nahan A naregh uwegh, A bende un iyol, A kaa 
er: M rumun, i wanger fese nahan imande na 
Wanger un. 4 Yesu kaa a na er: Ver ishima, de kaan 
ma or ga, kpa yem za tese pristi iyol you, man na 
nagh ku Mose lu kaa la, i lu ve mpase. 5 Tso Yesu nyer 
ken Kapernahum yo, torutya ugen va her a Na, va 
zamber a Na, 6 kaa er: Tere, wanakiriki warn ngu 
yaven inya ken ya a angev mbu kpen alegh, ka nyoon 
un tsung. 7 A kaa a na er: Me va, Me va bee un. 8 Kpa 
torutya la gema kaa er: Tere, m kuma u U nyor hen 
haav av ga, kpa or a or kwagh tso, a wanger 



wanakiriki warn iyol je. 9 Gadia mo kpaa m ngu or u 
m lu sha ikev i mbagenev, man m gema m ngu a 
mbautyav sha ikev; man ka mea kaa a ugen mer: Za, 
kpa nan za je; mea kaa a ugen mer: Va, shi nan va je; 
mea kaa a wanakiriki warn mer: Er nahan, nan er je. 
10 Tso Yesu ongo nahan yo, kpiligh Un iyol, A kaa a 
mba ve lu van Un ijime la er: Ka mimi je M kaan ne 
ye, ken Mbaiserael je kpaa mayange M ngu a zua a 
jighjigh u nan u vesen nahan ga. 11 Man shi M ngu 
kaan ne Mer, ior kpishi mba ken ityoughkitaregh 
man shin ityotar kpaa, vea va, vea va tema a 
Aberaham man Isaka man Yakob ken tartor u Sha 
imongo, 12 kpa a gema a dugh onov mba tartor a haa 
ve ken ime i ken won la; mliam maa lu keregh kua 
anyi a yan kpaa. 13 Tso Yesu kaa a torutya la er: Yem 
tso, i_er u er u ne jighjigh nahan la je. Wanakiriki la 
kpaa, wanger un iyol hen shighe la je. 14 Tso Yesu 
nyer ken ya u Peteru yo, A nenge ngokem u Peteru lu 
yaven a angev mbu iyolhian. 15 A kor un sha uwe, tso 
iyolhian la de un; nahan a mough sha, a gba gilim 
sha ci Na. 16 Tso iyange i been yo, ve va Un a ior 
kpishi mba ve lu a ujijingi mba bov yo; A dugh 
ujijingi mba bov kera sha kwaghoron Na, man mba 
ve lu dedoo ga la cii A bee ve angev; 17 sha er kwagh 
u profeti Yesaia lu kaa la, a kure sha mi vough yo, er: 
Un iyol Na ngohol ukorkor asev, A too angev asev 
kpaa. 18 Tso er Yesu nenge ikpelaior kpishi kase Un, 



nahan yo, A kaa er, i per yande la. 19 Tso orngeren 
ugen va her a Na, va kaa a Na er: Ortesen, Wea za 
han han kpaa, me zaan a We heregh je. 20 Yesu gema 
kaa a na er: Atsongo nga a ijo, inyon i sha ngi a aya, 
kpa Wan u or yo, ngu ape suur ityough ga. 21 Ugen u 
ken mbahenen Nav kaa a Na er: Tere, nam ian, m za 
m za ii terem ve. 22 Kpa Yesu kaa a na er: Dondo sha 
a Mo, de mbakpenev ve _ ii mbakpenev vev. 23 Tso, 
nyer ken tso yo, mbahenen Nav dondo Un. 24 Yo, 
zegeuraahumbe gba hiar shin zegemnger 
bughupupu zan zanagondoamnger haa shin tso; kpa 
Un lu yaven. 25 Tso ve va nder Un, ve kaa er: Tere, 
yima se, se mba saan! 26 A kaa a ve er: Ka nyi ne cie, 
ne mba ne lu a anjighjigh u nan kpeghee ne? Tso A 
mough, A yange ahumbe man zegemnger, maa 
hingir ving ci ca cii. 27 Cier ior iyol, ve kaa er: Ka nyi 
Or ne man ahumbe kua zegemnger je kpaa ve ongo 
Unu? 28 Tso mba peren yande la ken tar u Mbagadara 
yo, ior uhar mba lun a ujijingi mba bov due ken iwar 
va kohol Un, lu mbavihinkwagh je cier iyol, or kera 
cihin karen hen gbenda la ga. 29 Tso ve genger amo, 
ve kaa er: Ka nyi i zough se a We, Yesu, Wan u 
Aondo? U va heen sha U va er se ican, er shighe kpaa 
a lu a kuma ga nee? 30 Yo, ikpelaigo lu yan inyarev, 
anigbar a ve. 31 Ujijingi mba bov zamber a Na kaa er: 
Aluer U dugh se kera yo, rumun se, se za nyor ken 
ikpelaigo la. 32 A kaa a ve er: Gba zan nen tso. Nahan 



ve due, ve za nyor ken igo la; man nenge ikpelaigo la 
cii hembe ayem sen shin ijem, guusu shin 
zegemnger, saa mnger. 33 Mbakuran i yevese, nyor 
ken gar, za or akaa la cii, kua kwagh u a er mba ve lu 
a ujijingi mba bov mbala kpaa. 34 Tso gar la cii due za 
kohol Yesu; mba nengen a Na yo, ve zamber a Na er 
A due ken tar ve kera. 

9 1 Tso A nyor ken tso, A per, A va ken gar Na. 2 Tso i 
va Un a or u kpen alegh, lu yaven sha gambe. Man er 
Yesu nenge jighjigh ve u nan yo, A kaa a or u kpen 
alegh la er: Taver ishima wan Warn, i de u asorabo a 
ou. 3 Yo, mbagenev ken mbangeren gba kaan ken 
asema er: Or ne ngu tuhwan Aondo. 4 Man er Yesu fa 
mbamhen vev yo, A kaa er: Ka nyi ne henen kwagh u 
bo ken asema a ene? 5 Gadia ka nyi i hembe lun uwer 
ga u ma i kaa er: I de u asorabo a ou; shin u ma i kaa 
er: Mough yem ase? 6 Kpa sha u ne fa er Wan u or A 
lu a tahav mbu den ior asorabo sha won yo, nahan A 
gema a kaa a or u kpen alegh la er: Mough, too 
gambe wou, yem hen ya wou. 7 Tso a mough, a yem 
hen ya na. 8 Er ikpelaior nenge nahan yo, cier i iyol, i 
gba civir Aondo u A ne ior imbautaha ne nahan yo. 
9 Tso Yesu moughon heera kera yo, A nenge a orgen, 
iti na er Mateu, tema hen iyou i ngohol kpandegh; A 
kaa a na er: Dondo sha a Mo. Tso a mough a dondo 
sha a Na. 10 Er Yesu tern kwaghyan ken ya yo, 
mbangoholkpandegh kpishi man mbaasorabo va, va 



tema kwaghyan a Yesu imongo kua mbahenen Nav. 
11 Mbafarishi mba nengen nahan yo, ve kaa a 
mbahenen Nav er: Inja na nan man Ortesen wen a 
ye kwagh a mbangoholkpandegh man mbaasorabo 
imongo? 12 Man er Yesu ungwa nahan yo, A kaa er: 
Ka mbadedoo kwagh a gbe ve a ortwer ga, saa mba 
angev mbu ker ve la tseegh. 13 Kpa yem nen za hen 
nen inja i kwagh ne: Mo yo, ka mhoonom ma 
zungwen ma doom ye, ka nagh ku nan ga; gadia M 
va sha u Me yilan mbaperapera ga, kpa ka 
mbaasorabo. 14 Tso mbahenen mba Yohane va her a 
Na, va kaa er: Inja na nan man se kua Mbafarishi, se 
her kwaghyan kpa mbahenen Ou yo, ve her 
kwaghyan ga? 15 Yesu kaa a ve er: Mbayaren iniongo 
i kwasehe vea fatyo, u zungwen zum u orkwasehe a 
lu a ve imongo laa? Kpa ayange nga van a a too ve 
orkwasehe kera; ka zum la man vea hor kwaghyan 
ye. 16 Man shi ma or ngu u nana cir bamberikondo u 
he sha ikondo i tse ga, gadia kwagh u i cingi i a mi la 
una gema a pande ikondo i tse la kera; nahan ihura 
ia seer a seer. 17 Man shi mba hee zar u wain u he 
ken akpaakovough a tse ga, gadia a er nahan yo, 
akpa la aa pav, zar u wain ua haa kera, akpa la kpaa 
aa saa ishe. Kpa mba hee zar u wain u he ken akpa a 
he, nahan ve uhar cii vea lu her dedoo. 18 Ngur oron 
ve kwagh ne nahan yo, nenge, orvesen ugen va gure 
Un inya, kaa er: Wan warn u kwase ka hegen a kpe 



ye, kpa va, va penda uwegh Ough sha a na, tso una 
war. 19 Yesu mough, za a na ityo, Un kua mbahenen 
Nav, 20 Yo, kwase ugen u duen awambe anyom pue 
kar ahar, va Un ken ijime, va bende mkaikondo Na; 
21 gadia lu kaan ken ishima er: Aluer mea bende a 
bende ikondo Na tso kpaa, a wanger mo iyol. 22 Kpa 
Yesu gem, nengen a na yo, A kaa er: Wankwase, taver 
ishima; jighjigh wou u nan war u ve. Hii hen shighe 
la je wanger kwase la iyol. 23 Tso Yesu va nyer ken 
iyou i orvesen la, nengen a mbatongonamar man 
ikpelaior lu zenden sha yo, 24 A kaa a ve er: Hide nen 
ijime, gadia wankwase ne kpe ga, ngu yaven a yav. 
Nahan ve se Un ibumegh. 25 Man er i dugh ikpelaior 
kera yo, A nyor A kor un sha uwe; tso wankwase 
mough. 26 Gwa u kwagh la gema samber ken tar la 
cii. 27 Tso Yesu moughon heera kera yo, mbaapirashe 
uhar va dondo sha a Na, lu genger amo, kaan er: 
Zungwe se mhoonom, Wan u Davidi! 28 Tso za nyer 
ken iyou yo, mbaapirashe mbala va her a Na. Yesu 
kaa a ve er: Ne na jighjigh ner, Me fatyo u eren 
kwagh nee? Ve rumun er: Een, Tere! 29 Tso A bende 
ve ave sha ashe, A kaa er: I _ er ne vough er ne ne 
jighjigh nahan. 30 Ashe ve maa bugh. Kpa Yesu ta ve 
icin er: Ver nen ishima, or mom nana de fe kwagh ne 
ga. 31 Kpa er ve due yo, ve gba pasen Un ken tar la cii 
32 Mba ngur duen yo, nenge, i va Un a orgen u 
kondon iker u a lu a jijingi u bo. 33 Er i dugh jijingi u 



bo kera yo, orkondoniker la gema gba lamen. Tso 
kpiligh ikpelaior la iyol, ve kaa er: Mayange mba a 
nenge a imbakwagh ne ken Iserael ga. 34 Kpa 
Mbafarishi kaa er: Ka sha tor u ujijingi mba bov man 
A dughun ujijingi mba bov kera ye. 35 Tso Yesu zende 
ken agar a vesen kua ken angarev mba kiriki la cii, lu 
tesen ken ushinagoge vev, lu oron Loho u Dedoo u 
tartor, lu been hanma inja i uange man i mkpeyolga 
kpaa. 36 Man er A nenge a ikpelaior yo, mhoonom 
kor Un a ve tsung, sha ciu i tumbul a ve, ve sambe 
wuee er iyongo i i lu a orkuran i ga nahan. 37 Tso A 
kaa a mbahenen Nav er: Sunda ngee je, kpa 
mbasundan yo, mba di kpeghee tso. 38 Nahan yo, son 
nen Ter u sunda, A tindi mbatomov ken sunda Na. 

10 iTso A yila mbahenen Nav mba pue kar uhar 
mbala, man A na ve tahav sha ujijingi mba 
hongorouv er ve dugh ve, man shi ve bee hanma inja 
uange man hanma inja i mkpeyolga kpaa. 2 Ati a 
mbaapostoli mba pue kar uhar mbala yo, ka a ne: u 
hiihii lu Shimon u i yilan er Peteru la, man anngo na 
Yohane; 3 man Filibu kua Bartolomeu; man Toma 
man Mateu, orngoholkpandegh la, kua Yakobu, wan 
u Alefeu, man Tadeu; 4 man Shimon, or u Kana, man 
Yuda u Isekarioti la. 5 Mban ka mba pue kar uhar 
mba Yesu tindi ve, man A wa ve kwagh A kaa er: De 
kahan zaan nen sha gbenda u hen atoatyev ga, man 
shi de nyer nen ken ma gar u Mbasamaria kpaa ga. 



6 Kpa guda yo, za nen hen iyongo i hen ya u Iserael i i 
saa la tso. 7 Za, za or nen kwaghaondo, kaan nen ner; 
Tartor u Sha mgboghom ve. 8 Bee nen mba ve lu 
dedoo ga la angev; nder nen mbakpenev; wanger 
nen mbaamandev; dugh ujijingi mba bov. Ne ngohol 
gbilin, na nen di gbilin kpaa. 9 De luun nen a zenaria 
shin azurfa shin togula ken akpa a inyar a en ga, 
10 shin akpa sha ci u zende kpaa ga, gadia or u eren 
tom kuma u a na nan kwaghyan u nan. 11 Man shi 
hanma gar shin angar u kiriki u nea nyor yo, ker nen 
or u injaa keregh, tsa nen her zan zan ne kar duen. 
12 Nea nyor ken ya yo, sugh nen ya la. 13 Aluer ya la 
una lu a inja yo, bem wen a lu sha a na; man una lu a 
inja ga yo, bem wen a hide sha a ven. 14 Man aluer 
ma or nana rumun ne ga, man shi nana ungwa 
akaaoron a en kpaa ga yo, shighe u nea duen hen ya 
la shin hen gar la yo, kure nen ihundu i shin angahar 
a en . 15 Mimi je, M kaan ne ne, sha iyange i ijirigh yo, 
guda Sodom man Gomora a gar la. 16 Nenge, M ngu 
tindin ne er iyongo ken ato u ugbaseela nahan; yo, lu 
nen mbafankwagh er iyo nahan man wang er 
mkungum nahan . 17 Kura nen ayol a en sha ior; gadia 
vea kor ne vea za na hen mbamkohol mba mbaajiriv, 
man vea gbidye ne ken ushinagoge vev kpaa ; 18 je yo, 
a va a ven sha ishigh ki ugomna man utor kpaa sha 
ci Warn, sha er i hingir mpase her a ve man her 
atoatyev kpaa yo . 19 Kpa shighe u vea za a ven nahan 



yo, asema a de nyian ne sha kwagh u ne kaa ga, 
gadia hen shighe la je a na ne kwagh u ne or yo. 
20 Gadia ka ne ne oron kwagh ga, kpa ka Jijingi u Ter 
wen A oron kwagh ken a ven ye. 21 Anngo ugen una 
na anngo na ugen ken ku, ter ugen di kpaa una na 
wan na nahan; onov vea hendan a mbamaren vev, 
vea na a wua ve. 22 lor cii vea kor ne ihom sha ci u iti 
Yam; kpa u nana taver ishima zan zan mkur yo, ka 
nan nana war ye. 23 Man er vea tov ne a ican ken gar 
ngun yo, yevese, yem nen ken ugen; gadia mimi je M 
ngu kaan ne,er ne lu a zende sha agar a Iserael cii ga 
je tso, Wan u or Una va. 24 0rhenen hembe ortesen 
na ga; wanakiriki kpaa hembe ter na ga. 25 Orhenen 
nana. hingir er ortesen u nan nahan yo, kuma; man 
wanakiriki kpaa nana hingir er ter u nan nahan yo, 
kuma. Aluer i yila orya er, Belesebu yo, man hire 
mba ken ya naa? 26 Nahan yo, de cie nen ve ga, gadia 
ma kwagh ngu u i cir man a de pasen un ga, man 
kwagh ngu u i yer man a de fan kpaa ga. 27 Kwagh u 
M kaa ne ken ime, or nen ken igbar; man kwagh u ne 
ongo ken ato ivarivase yo, yoo nen di un sha 
ityoriyoughough. 28 Man de cie nen mba ve woo iyol 
tseegh, kpa ve fetyo u wuan uma ga la ze; guda cia 
nen Un u A fetyo u timin uma kua iyol cii ken 
gehena. 29 Mba teen mbaatsator uhar sha toro gaa? 
Nahan kpaa mo ve mom tso kpaa una gba gban shin 
inya ga saa Ter wen Una fa. 30 Zan zan ice yen i sha 



ityou kpaa, i or i cii. 31 Nahan yo, de cie nen ga; 
mbaatsator kpishi kpaa ne hemba ve. 32 Nahan 
hanma or u nana pasen Mo sha ishigh ki iorough yo, 
ka nan je Me pase nan sha ishigh ki Terem u A lu Sha 
kpaa ye. 33 Kpa hanma or u nana nyiman Mo sha 
ishigh ki iorough yo, ka di nan je Me nyiman nan sha 
ishigh ki Terem u A lu Sha kpaa ye. 34 De henen nen 
ner, M va sha u van a bem sha won ga; M va sha u 
van a bem ga, kpa ka ishom. 35 Gadia M va sha u nan 
mpav her ato u or a ter u nan, man wankwase kpaa a 
ngo u nan, wankem di a ngokem u nan. 36 Man mba 
ken ya u or vea gema vea lu mbaihomov mba nan je. 
37 Or u ter u nan shin ngo u nan a hembe doon nan 
ishima a Mo yo, nan kumam ga; man shi or u wan u 
nan u nomso shin u kwase a hembe doon nan ishima 
a Mo yo, nan kumam ga; 38 man u nan tee terankon u 
nan, nan dondon sha a Mo ga yo, nan kumam ga. 39 U 
nan zough a uma u nan a saa nan sha ci Warn yo, 
nana zua a zua a mi. 40 U nan rumun ne yo, ka Mo, 
nan rumun ye; man u nan rumun Mo yo, nan ngu 
rumun Un u A tindim la. 41 U nan rumun profeti sha 
ci u i lu profeti je yo, nana ngohol injar i profeti je; u 
nan rumun orperapera sha ci u i lu orperapera yo, 
nana ngohol injar i orperapera je. 42 Man hanma or u 
nana na u mom ken mbakiriki mban iyongo i 
mngerem ma ndohor tseegh, sha ci u i lu orhenen yo, 
mimi je M kaa ne, injar i nan ia bunde nan je ga. 



11 1 Tso er Yesu wa mbahenen Nav mba pue kar 
uhar mbala kwagh been yo, A mough heregh kera, 
sha u za tesen man u oron kwaghaondo ken agar a 
ve yo. 2 Yo, er Yohane ungwa akaa a Kristu A eren la 
ken gaadi yo, a tindi mbahenen nav 3 ve za pine Un 
er: Ka We Un u U lu van ne, shin se ver ishima sha 
ugenee? 4 Yesu gema kaa a ve er: Yem, za or nen 
Yohane akaa a ne ongo man a ne nenge yo; 
5 mbaapirashe mba nengen kera, man mbasombon 
mba zenden, wanger mbaamandev iyol, 
mbakondonato mba ungwan; mba nderen 
mbakpenev, man mba oron mbaatsanev Loho u 
Dedoo. 6 Man or u nana nongo gbev ken a Mo ga yo, a 
saan nan iyol. 7 Tso mbala mba yemen kera yo, Yesu 
hii u oron ikpelaior kwagh u Yohane, A kaa er; Ne za 
ken taaikongo ner, ne za nenge nyi? Ka ijinga i 
ahumbe a tenger a mi la shinii? 8 Man ne za ner, ne 
nenge nyi? Ka or u haan akondo a ver vere? Yo, 
nenge, mba ve hee akondo a ver ve yo mba ken uya 
mba utor. 9 Kpa ne za sha u za nengen nyi? Ka 
profeti? Een, M ngu kaan ne, a hemba profeti kpaa. 
10 Gadia ka un je i nger kwagh na er: Nenge, M ngu 
tindin ortyom Warn sha ishigh You; u una sor U 
gbenda sha hemen yo. 11 Mimi je, M kaan ne ne, mba 
kasev ve mar ve cii, or mom je mough u nan hembe 
Yohane u eren batisema icivir ga; nahan kpaa, or u 
ken tartor u Sha u nan hembe gban ijime la nan 



hemba un. 12 Hii sha ayange a Yohane u eren 
batisema zan zan hegen ne, mba eren a tartor u Sha 
sha igosor; mbaeren kwagh sha igosor kpaa mba 
ngohol u sha agee. 13 Gadia uprofeti cii man atindi or 
kwaghoron u profeti zan zan ar hen Yohane. 14 Man 
a lu ne ka ne rumun yo, ngun ka Eliya u a lu van je 
ne. 15 U nan lu a ato a ungwan yo, nana _ ungwa. 
16 Man ka sha nyi je Me kar kov ne a mini? Ngu er 
mbayev mba ve tern sha ityembekasua, ve yer 
mbakwav vev, 17 ve kaan er: Se tongo ne imar, kpa 
ne vine amar ga; se gber kwelegh, kpa ne ta ave 
vanger ga. 18 Gadia Yohane va, lu yan kwagh ga, lu 
man kwagh kpaa ga, kpa mba kaan er: Ngu a jijingi u 
bo. 19 Wan u or va, ye kwagh shi me kwagh, kpa mba 
kaan er: Nenge, or u kumbur hua sha kwaghyan, 
man or u eren hua sha msor, ka huror u 
mbangoholkpandegh kua u mbaasorabo. Kpa mfe 
zua a isho sha aeren a na ve. 20 Tso a hii u kohon 
agar ne ashe a A hembe eren ityom i ageegh ker la, 
sha ci u ve gem asema ga yo. 21 A kaa er: We 
Korashin, kwagh a tser u, we Betesaida, kwagh a tser 
u; gadia a lu ken Tiru man Shidon man a er akaa a 
ageegh a i er ken a ven nahan ne yo, ma ve zamber 
ma ve hee ajav iyol kua mtwem ngise je. 22 Kpa M 
ngu kaan ne, sha iyange ijir yo, guda Tiru man 
Shidon a ven. 23 Man we Kapernahum, a kende u sha 
aondo jee? ka shin Hade u za ye; gadia a lu ken 



Sodom man a er ityom i ageegh er i er ken a we 
nahan ne yo, ma a lu her zan zan nyian ne. 24 Kpa M 
ngu kaan ne, sha iyange i ijir yo, guda tar u Sodom a 
we. 25 Hen shighe la Yesu gema kaa er: M ngu sughun 
We, Tere, Ter u Sha man tar, sha er U yer 
mbafankwagh man mbakavenkwagh akaa ne, kpa U 
gem U pase anikundanev a yo. 26 Een, Tere! Rape i 
doo U ken ishima je la. 27 Akaa cii Terem gema a, 
warn sha ikev, man shi ma or fa Wan ga, saa Ter 
tseegh, man shi ma or fa Ter kpaa ga, saa Wan, man 
shi hanmo u Wan A we ishima u pasen nan yo. 28 Va 
nen her a Mo, ne mba i ver ne iyol cii, ikav mbi yoho 
ne kpaa, Mo me na ne mmem. 29 Too nen igbur Yam 
sha ayol a en, va hen nen kwagh sha ikev Yam,gadia 
M ngu ishima legh legh, man M kehen ityough kpaa 
ga, tso ne zua a mmem ken asema a en; 30 gadia 
igbur Yam leghem man ikav Yav kpaa peese. 

12 4 Hen shighe la Yesu lu zenden karen ker ato u 
sule u alakema sha iyange i memen; ijen kor 
mbahenen Nav; tso ve gba kever asagher, yan. 2 Man 
er Mbafarishi nenge kwagh la yo, ve kaa a Na er; 
Nenge, mbahenen Ou mba eren kwagh u i rumun er 
i er sha iyange i memen ga yo. 3 Kpa A kaa a ve er: Ne 
or kwagh u Davidi lu er shighe u ijen kor un kua mba 
ve lu a na imongo la gaa, 4 er a nyor ken iyou i 
Aondo, a ya ubredi mba sha ishi mba i rumun er un 
kua mba ve lu a na ityo la ve ya ga, saa upristi tseegh 



la gaa? 5 Sha iyange i memen upristi mba ken tempel 
ka ve vihi iyange i memen, kpa ve lu a isho, ne mba a 
or kwagh ne ken atindi nahan gaa? 6 Kpa M ngu kaan 
ne, u A hembe tempel icivir ngu heen. 7 Man aluer 
nea fe inja i kwagh ne er: Ka mhoonom ma zungwen 
ma doom ye, ka nagh ku nan ga, yo, ma ne ne 
mbalun a ibo ga la ibo dang nahan ga; 8 gadia Wan u 
or ka Ter u iyange i memen je. 9 Tso A mough heregh 
A nyor ken shinagoge ve. 10 Yo, orgen lu her nan uma 
uwegh; ve pine Un sha u zuan a ityoikaa i vea haa Un 
ibo yo, ve kaa er: I rumun u i been angev sha iyange i 
memene? 11 Kpa A kaa a ve er: Ka hanmo wen nana 
lu a waniyongo, man aluer unagba shin ihungwa sha 
iyange i memen yo, nana kor un, nana dugh sha ga? 

12 Or hemba waniyongo inja kpishi gaa? Nahan i 
rumun u eren kwagh u doon sha iyange i memen je. 

13 Tso A gema A kaa a or la er: Naregh uwegh ough 
kura. A naregh; tso ku hingir dedoo er kugenegh 
kura nahan. 14 Nahan Mbafarishi due, gba tumen 
idyu sha a Na, er vea er man vea wua Un yo. 15 Man 
er Yesu kav nahan yo, A mough heregh kera; ior 
kpishi dondo sha a Na; A bee ve angev cii; 16 man A 
ta ve icin er, ve de pasen Un ken igbar ga; 17 sha er 
kwagh u profeti Yesaia lu kaa la a kure sha mi vough 
yo, er: 18 Nenge Wanakiriki Warn u M tsough Un, u 
ishima ishima, u ishima i doom a Na yum yo, Me ver 
Jijingi Warn sha a Na, Una yoo ijir her akuraior. 



19 Una er num ga, ayooso kpaa Una yooso ga; ma or 
nana ungwa imo Na sha gbenda kpaa ga. 20 Ijinga i 
hemben Una sombo i ga; mou u imenger u yughur 
mnyim kpaa, Una pir ga, zan zan Una za a ijir 
hemen, a ar sha mhembe. 21 Ka sha iti Na je man 
akuraior aa veren ishima a keghen ye. 22 Tso i va Un 
a orgen u nan lu a jijingi u bo, nan pir ashe, nan 
kondo iker kpaa. A bee nan angev mbula; tso 
orkondoniker la or kwagh, shi gba nengen kera kpaa. 
23 Kpiligh ikpelaior cii iyol, ve kaa er: Ngun ka Wan u 
Davidi ne gaa? 24 Kpa Mbafarishi mba ongo nahan 
yo, ve kaa er: Un gbe dughun ujijingi mba bov kera 
ga, saa di sha Belesebu, tor u ujijingi mba bov la 
25 Man er A fa mbamhen vev yo A kaa a ve er: 
Hanma tartor u u pav sha ihom yo a tim u kera. Man 
shi hanma gar shin hanma ya u a pav sha ihom yo, 
una lu ga. 26 Man aluer Satan una dughun Satan kera 
yo, a pav iyol na ve; yo, a er nan man tartor na ua shi 
a luu? 27 Man aluer Mo M dughun ujijingi mba bov 
kera sha Belesebu yo, onov enev di ka sha an ve 
dughun ve kera? Ka nahan man vea lu mbaoron ne 
ijir ye. 28 Kpa aluer ka sha Jijingi u Aondo man M 
dughun ujijingi mba bov kera yo, tartor u Aondo va 
hen a ven je ve. 29 Shin a er nan man or a fatyo u 
nyoron ken ya u ortaveryol, nana kura un inyaregh, 
saa nana vande kangen ortaveryol la, man nana 
mase kuran ikav mbi ken ya na la, gaa? 30 U nan lu 



nongo a Mo ga yo, nan ngu ihom a Mo, man u nan 
kohol a Mo ga yo, nan ngu saren a sar. 31 Rape i lu 
man M kaan ne Mer: Hanma isholibo man hanma 
ityuhwanev kpaa a de ior; kpa ityuhwanev mbi i 
toho Jijingi yo,a de ior mayange ga. 32 Man shi hanma 
or u nana or kwagh sha Wan u or geseghee kpaa a de 
nan kwagh la; kpa hanma or u nana or kwagh 
geseghee sha Icighan Jijingi yo, a de nan kwagh la 
mayange ga, sha ayange ne kua a a lu van ken 
hemen la kpaa. 33 Gema nen kon u lu u dedoo, atam a 
u kpaa a lu a dedoo; gayo, gema nen kon u lu u bo, 
atam a u kpaa a lu abo; gadia ka sha atam a kon man 
i fe u min ye. 34 Ne onov mba igbindev, a er nan man 
ne mba ne lu mbaaferev, ne or akaa a doono? Gadia 
ka sha m-iv u ken ishima man zwa u er kwagh ye. 
35 Orinjaa ka nan due a akaa a dedoo ken kwagh u 
ikoogh u ken ishima la je; orbo ka nan due di a 
akaabo ken kwagh u bo u ken ishima la je. 36 Kpa M 
ngu kaan ne: Hanma kwaghoron u dang u ior ve er, a 
pine ve kwagh sha mi sha iyange i ijir, vea or je. 
37 Gadia ka sha akaaoron a ou kpaa a kure kwagh 
wou a na u ibo kpaa ye. 38 Tso mbagenev ken 
mbangeren man Mbafarishi gema kaa a Na er: 
Ortesen, sar se pe ma U er ivande ma se nenge. 
39 Kpa A gema A kaa a ve er: Kov u idya ne ngu keren 
ivande, kpa a na u ivande ga, saa di ivande i profeti 
Yona tso. 40 Gadia er Yona lu ken iyav mbu zegeishu 



ayange atar man aime atar nahan, kape Wan u or 
kpaa Una tsa shin semanyaagh ayange atar man 
aime atar je la. 41 lor mba ken Nineve vea nder a kov 
ne imongo sha iyange i ijir, vea na u ibo; gadia lu ve 
gema asema sha kwaghaondo u oron u Yona; yo, 
nenge, u A hembe Yona icivir Ngun heen ne. 

42 Torkwase u ken imbusutariyan una nder a kov ne 
sha iyange i ijir, man una na u ibo; gadia a due ken 
akighir a tar, a va sha u ungwan mfe u Solomon. Yo, 
nenge, u A hembe Solomon icivir Ngun heen ne. 

43 Kpa jijingi u hongorough ka una due ken or yo, a 
karen ken ajir a mngerem ma lu ga, a keren mmem, 
kpa a zua a min ga. 44 Nahan a kaan er: Me hire hen 
ya warn ape m dugh la. Una va aren yo, a kohol i 
bang, i ese, i sor doo doo kpaa. 45 Tso a yem a za kua 
a ujijingi mbagenev utaankaruhar mba ve hembe un 
ifer yo, ve nyor ve tema keregh; man mlu u masetyo 
u or la a hemba gban kera a u hiihii la. Kape kwagh u 
kov u ifer ne kpaa una lu la. 46 Er lu oron kwagh a 
ikpelaior ave la yo, ngo na kua anngoov Nav ve tile 
lu ken won, lu ve ka oron kwagh a Na. 47 Orgen kaa a 
Na er: Nenge, ngou kua anngoov Ou ve tile ken won, 
ka ve ka oron kwagh a We. 48 Kpa A gema A kaa a or 
u a kaa Un loho la er: Ka an nan lu ngomo? Man ka 
uno ve lu anngoov ava? 49 A gema A vishigh uwegh 
sha mbahenen Nav, A kaa er: Nenge ngom kua 
anngoov Av mban. 50 Gadia hanma or u nan eren 



ishima i Terem u A lu Sha yo, ka nan je nan lu 
anngom u nomso man anngom u kwase man ngom 
kpaa ye. 

13 1 Sha iyange la je Yesu due ken iyou, za tema hen 
kpezegemnger. 2 Ikpelaior kpishi kohol her a Na; 
nahan A nyor A tema shin tso. Ikpelaior cii yo, gema 
tile sha kpe. 3 Nahan A or ve akaa kpishi sha 
anzaakaa, A kaa er: Ortanivor due sha u za tan ivor. 
4 Ngur tan yo, ivor igen haa sha kpegbenda; inyon va, 
sange i, ya 5 Igen haa sha ikuu, ape i zough a inya 
kpishi ga yo; fese nahan i mende sha ci u inya i civir 
her ga yo. 6 Er iyange due yo, oo ta i, i uma sha ci u i 
lu a mise ga yo. 7 Igen haa ken usaa; usaa vese 
imbishi i. 8 Igen haa ken inya i dedoo; via, iyiagh 
hemba ivor la kwa akunduataan, igen akunduatar, 
igen ikundugber. 9 Or u nan lu a ato a ungwan yo, 
nana _ ungwa. 10 Tso mbahenen Nav va, pine Un er: 
Inja na nan man U er ve kwagh sha anzaakaa? 11 A 
gema A kaa a ve er: Ne yo, i na ne sha u ne fa akaa a 
myer a tartor u Sha, kpa ve yo, i na ve ga. 12 Gadia 
hanma or u nan lu a kwagh yo, ka nan a seer nan 
nana. gema nana _ lu a mi kpishi ye; kpa hanmo u 
nan lu a kwagh ga yo, ka nan man a ngohol nan 
kwagh u nan lu a mi la kpaa ye. 13 Ka sha ci u nahan 
man M er ve kwagh sha anzaakaa ye, gadia shin er 
ve nengen nahan kpaa mba nengen ga, man er ve 
ongo nahan kpaa mba ungwan ga, mba kaven kpaa 



ga. 14 Nahan kwagh u profeti Yesaia lu or la kure sha 
a ve vough er: M-ongo yo, ne ungwa, kpa a wanger 
ne je ga. Mnenge kpaa ne nenge, kpa ne kav je ga. 
15 Gadia ishima i nongoior ne cighir, ato a ve kpaa 
nga ongo dedoo ga; ve kusu ashe a ve kpaa, sha u vea 
nenge sha ashe a ve ga; man vea ungwa sha ato a ve 
kpaa ga, vea kav ken asema a ve ga, vea shi vea gema 
man Mo Me bee ve angev ga. 16 Kpa ne yo, saan ashe 
a en iyol, gadia nga nengen, ato a en kpaa saan a iyol 
gadia nga ungwan. 17 Gadia mimi je M kaan ne ne, lu 
sar uprofeti man mbaperapera kpishi u ma ve nenge 
akaa a ne nenge ne, kpa ve nenge a mi ga, shi u ma 
ve ongo akaa a ne ongo ne, kpa ve ungwa a ga. 
18 Nahan ne yo, ungwa nen injakwagh i ortanivor ne: 
19 Hanma or u ka nana ungwa kwaghoron u tartor 
man nana kav ga yo, or u ifer a va, a va tsuwe kwagh 
u i lee ken ishima i nan la kera; ka u i te ivor hen a 
nan sha kpegbenda je la. 20 U i te ivor hen a nan sha 
ikuu yo, ka u ka nan ungwa kwaghoron, nan ngohol 
fese saan saan je la; 21 kpa nan lu a mise ken iyol i 
nan ga, nan taver ishima ica i gba ga; kpa er mkighir 
u sha ican shin mtev u sha ican una moughon a nan 
sha ci u kwaghoron la yo, nan nongo gbev fese je. 
22 Man u i te ivor i nan ken usaa yo, ka u ka nan 
ungwa kwaghoron la kpa anzughul a tar ne a nyian 
ishima man icugh i inyar ve va imbishi kwaghoron 
la, a kera ume atam ga. 23 U i te ivor hen a nan hen 



inya i dedoo yo, ka u ka nan ungwa kwaghoron, nan 
kav un; ka nan je ka nan ume atam nan tser ye; ugen 
kwa akunduataan, ugen akunduatar, ugen yo, 
ikundugber. 24 Shi A va ve a injakwagh igen, A kaa 
er: Tartor u Sha ngu er or u nan lee ivor i dedoo ken 
sule u nan. 25 Kpa zum u ior lu yaven yo, orihom u 
nan za va, va 166 ivor i bo ker ato u uwua, tso a yem. 
26 Kpa er iyiagh mende vese, man ki b iin u maren yo, 
ivor i bo la kpaa gema due ken igbar. 27 Nahan 
mbashiren mba orsule la va, va kaa a na er: Tere, ka 
ivor i dedoo yan u 166 ken sule wou gaa, man ka han 
u zough a ivor i bo nee? 28 A kaa a ve er: Ka ma 
orihom nan er nahan ye. Tso mbashiren mbala kaa a 
na er: Nahan pe u ka se za wuhe i se kura kera? 
29 Kpa a kaa er: Ei, alaghga ne za wuhen ivor i bo la 
yo, ne wuhe i a uwua imongo. 30 Yo, de nen i cii, i 
vese imongo zan zan shighe u sundan; man sha 
shighe u sundan yo, me kaa a mbasundan mer: 
Vande sangen nen ivor i bo la kera man kange nen 
aile aile sha u za nanden; kpa gema kohol nen uwua, 
za ombom sha wuna. 31 Shi A va ve a injakwagh igen, 
A kaa er: Tartor u Sha ngu er ishange i masetadi i or 
nan tee nan za lee ken sule u nan yo. 32 1 yo, i hemba 
ndahar a asangeakaa agen cii je; kpa er ka ia mende 
a vese yo, i hemba aveghem a uyia i hingir kon je, 
inyon i sha i va, i va wa aya sha agbaa a na. 33 Shi A 
or ve injakwagh igen er: Tartor u Sha ngu er kwa u 



kwase ka nan too, nan wa ken mwem ma ma kom 
uikaren utar zan zan u zende sha mi cii je. 34 Akaa 
angan cii Yesu or ikpelaior sha anzaakaa, gbaa oron 
ve ma kwagh ga, saa sha injakwagh; 35 sha u kwagh u 
i or sha ikev i profeti Yesaia la yo, a kure sha mi 
vough, er: Me bugh zwa Warn Me or anzaakaa. Me 
pase akaa a a lu myer er i gba tar je la. 36 Tso A na 
ikpelaior gbenda A za nyor ken ya, Nahan mbahenen 
Nav va her a Na, ve kaa er: Pase se inja i kwagh u 
ivor i bo i ken sule la. 37 Nahan A gema A kaa er: Or u 
loon ivor i dedoo la, ka Wan u or je la. 38 Sule la yo, 
ka tar; ivor i dedoo la yo, ka onov mba tartor; ivor i 
bo la gema ka onov mba iferor. 39 Orihom u a lee i la 
yo, ka diabolo; sunda la yo, ka mkurtar; mbasundan 
mbala yo, ka mbatyomov mba Shaav. 40 Er ka i kohol 
ivor i bo la, i nande sha usu nahan, kape a er sha 
iyange i mkurtar je la. 41 Wan u or Una tindi 
mbatyomov Nav, man atoakaa a nan gbev mbu 
nongon ci ca, man mbavendan atindi kpaa vea kura 
ve ken tartor Na kera, 42 vea haa ken igyamusu; 
keregh la mliam maa lu kua anyi a yan. 43 Shighe la 
mbaperapera vea engem er ka iyange nahan sha 
tartor u Ter ve. U nan lu a ato a ungwan yo, nana. 
ungwa. 44 Tartor u Sha ngu er kwagh u injaa u i yer 
ken sule ugen, u or za zua a mi, maa nan gem nan 
yer; sha iember i nan la nan gema nan za tee akaa a 
nan lu a mi la cii, nan za yam sule la. 45 Shi tartor u 



Sha ngu er or u teen kasua, keren utagbede mba 
dedoo. 46 Er nan za zua a tagbede mom u lun ishe 
kpishi yo, nan yem nan za tee akaa a nan lu a mi la 
cii, nan za yam un. 47 Man shi tartor u Sha ngu er 
kper u kpelan a kpela u i hee shin zegemnger, a 
kohol ishu ato kposo kposo. 48 Ivin yo, ior ve urugh 
ve due a mi sha kpetar, ve tema ve kohol i dedoo la, 
ve haa ken uika, kpa i bo la yo, ve haa kera. 49 Rape a 
lu sha mkurtar je la. Mbatyomov vea due, vea sange 
mbaaferev ken mbaperapera kera; 50 vea haa ve ken 
igyamusu, keregh la mliam maa lu kua anyi a yan 
kpaa. 51 Ne kav akaa angan cii kpa? Ve rumun a Na 
er; Een! 52 Tso A kaa a ve er: Rape i lu man hanma 
orngeren u nan hingir orhenen ken tartor u Sha yo, 
nan ngu er orya nahan u ka nan dughun akaa a he 
man a tse ken iyou i nan i koson akaa a injaa la. 
53 Tso Yesu, er A kure kwaghoron u sha anzaakaa ne 
yo, A mough heregh kera. 54 Va nyer ken gar Na yo, A 
tese ve ken shinagoge ve, tso kpiligh ve iyol, ve kaa 
er: Ra han Or ne A zough a mfe ne man ityom i 
ageegh ne? 55 Ngun ka Wan u orgbanakaa ne gaa? 
Mba yer ngo Na er, Maria; anngoov Nav yo, ka 
Yakobu man Yosev man Shimon man Yuda gaa? 
56 Anngoov Nav mba kasev kpaa mba a vese heen cii 
gaa? Yo, ka han je Or ne A za zough a akaa angan cii 
ase? 57 Nahan anzughul lu ve ken ishima sha kwagh 
Na. Tso Yesu kaa a ve er: Profeti de lun a icivir ga, saa 



ken gar u nan man hen ya u nan tso. 58 Nahan A kera 
er akaa a ageegh kpishi keregh ga sha ci u mban u 
jighjigh ve u nan. 

14 1 Hen shighe la Herode u tetera ungwa gwa u 
Yesu. 2 Tso a kaa a mbayev nav er: Ngun ka Yohane u 
eren batisema; a nder shin mbakpenev, ka sha ci u 
nahan man akaa a ageegh ne a eren ken a Na ye. 

3 Gadia Herode lu kor Yohane, kange, wa ken gaadi 
sha kwagh u Herodia, kwase u anngo na Filibu. 

4 Gadia Yohane kaa a na er: U ngu a na nahan ka sha 
mi ga. 5 Nahan lu un ka wuan un kpa a cia ikpelaior, 
gadia ve fa er a lu profeti je yo. 6 Kpa sha iyange i 
umbur mmar u Herode la, wan u Herodia u kwase 
va vine amar sha ishiv vev, nahan doo Herode. 7 Tso 
a maa a tondo zwa sha mbum je er, una na un 
hanma kwagh u una son yo. 8 Yo, er ngo na vande 
wan un kwagh kera yo, a kaa er: Nam ityough ki 
Yohane u eren batisema shin gbande heen je. 
9 Nahan ishima vihi tor kpishi; kpa sha ci u mbum na 
la, man sha ci u mba ve tern hen kwaghyan la yo, a 
kaa er, i gba nan un tso. 10 Tso a tindi, i za gber 
Yohane ityough ken gaadi. 11 1 va a ityough nagh shin 
gbande, i va na wankwase la; wen gema za a mi hen 
ngo na. 12 Tso mbahenen nav va, va too gundu na, za 
ii, nahan ve yem ve za kaa Yesu. 13 Er Yesu ungwa 
nahan yo, A nyor shin tso, A mough her kera A za 
hen ijir igen henpe or lu ga, Un tswen. Man er 



ikpelaior ungwa nahan yo, ve due ken agar, ve za a 
Na ityo sha angahar. 14 Tso Yesu dugh yo, A nenge a 
ikpelaior kpishi; nahan mhoonom kor Un a ve, A bee 
mbauangev vev angev. 15 Tso iyange i been yo, 
mbahenen Nav va her a Na, va kaa er: Or ngu hen 
ijir ne ga, man shighe kpaa kar hegen; yo, na 
ikpelaior gbenda ve yem ken angarev ve za yam 
kwaghyan. 16 Kpa Yesu kaa a ve er: Ve de ze ga; ne, 
na nen ve kwagh ve ya. 17 Kpa ve kaa a Na er: Se mba 
a ubredi utaan man ishu ihiar heen tso. 18 A kaa a ve 
er: Va nen a mi her a Mo. 19 A yoo er, ikpelaior i haa 
inya sha adeghatoho. Tso a A too ubredi utaan man 
ishu ihiar la, kenden ashe sha yo, A sugh, maa A coon 
ubredi mbala A na mbahenen, mbahenen gema na 
ikpelaior. 20 Ve cii ve ya, kuma ve; ve kohol avur a a 
shi yo, iv akese pue kar ahar. 21 Mba ve ya yo, nomso 
lu er dubu utaan nahan, i wa kasev kua mbayev ker 
ga. 22 Fese nahan a tolough a mbahenen Nav er ve 
nyor shin tso, ve hira hemen ve per yande la; Wen 
iyol Na yo, Una na ior gbenda ve yem ve. 23 Ne 
ikpelaior gbenda kera yo, A unde sha uwo, Un tswen, 
sha u za eren msen. Iyange i mir yo, lu her tswen. 
24 Man tso la lu zan ken ato u zegemnger, mngerem 
lu kpianger a na sha ci u ahumbe lu van ve sha 
hemen yo. 25 Ka kom er ahwa atar a utu nahan yo, 
Yesu va her a ve, lu zenden sha kwavmnger. 26 Er 
mbahenen nenge a Na lu zenden sha kwav u 



zegemnger yo, cier ve iyol, ve kaa er: Ka ormbakuv! 
Tso ve genger amo sha mcie. 27 Kpa Yesu or kwagh a 
ve, kaa er: Taver nen ishima, ka Mo, de kera cie nen 
ga. 28 Peteru gema kaa a Na er: Tere, a lu We yo, 
kaam m va her a We sha kwavmnger. 29 A kaa er: Va! 
Tso Peteru due shin tso, gba zenden sha kwavmnger 
zan hen Yesu. 30 Kpa nengen ahumbe nga taver yo, a 
cia; gbe miren yo, a genger imo, a kaa er: Tere, 
yimam! 31 Fese nahan Yesu naregh uwegh Nagh, kor 

un, kaa a na er: We u u lu a anjighjigh u nan kpeghee 
ne, ka nyi u te akperana? 32 Mba nyer ken tso yo, 
ahumbe de. 33 Mba ve lu ken tso la, ve gure ve civir 
Un, ve kaa er: Mimi je U ngu Wan u Aondo. 34 Mba 
peren yande la yo, ve ar sha tar u Genesareti. 35 Man 
er ior mba ken ijir la kav Un yo, ve tindi hen tar u u 
kase her la cii ve va a mba ve lu dedoo ga la cii her a 
Na. 36 Ve zamber a Na er, A rumun ve, ve bende 
mkaikondo Na tso. Mba ve bende cii yo, angev bee 

ve. 

15 1 Tso Mbafarishi man mbangeren due ken 
Yerusalem va hen Yesu, ve kaa er: 2 Ka nyi mbahenen 
Ou ve undu aeren a mbayiase, gadia mba ee ave a ve 
shighe u ka vea yaan kwaghyan la ga. 3 Kpa A gema A 
kaa a ve er: Man ka nyi ne kpaa ne peren tindi u 
Aondo sha aeren a en laa? 4 Gadia Aondo kaa er: 
Civir teru man ngou; man u nana tuhwa ter shin ngo 
yo, nana kpe keng. 5 Kpa ne yo, ne mba kaan ner: 



Hanma or u nana kaa a ter u nan shin ngo u u nan 
er: Kwagh u ma u zough a iwasen sha mi her a mo 
yo, ka nagh ku i na Aondo; 6 nahan nan kera civir ter 
u nan shin ngo u nan ga. Nahan yo, ne gema 
kwaghoron u Aondo hingir gbilin sha aeren a en je 
ve. 7 Ne mbaimangerev, kwagh u Yesaia tsengaoron 
sha a ven yo, ka vough je, er lu kaa er: 8 Nongoior ne 
ngu civir Mo sha ityumbujoogh ve tseegh, kpa ishima 
ve yo, ngi ica a Mo je. 9 Nahan ka gbilin tso ve civir 
Mo, sha ci u ityesen i ve tesen la ka atindi a ior tso. 
10 Tso a yila ikpelaior her a Na A kaa a ve er: Ver nen 
ato her a Mo man shi kav nen kpaa. 11 Ka kwagh u a 
nyer or ken zwa man a ne nan kera lu wang ga ze. 
Kpa ka kwagh u a dugh ken zwa, ka a na or nan kera 
lu wang ga ye. 12 Tso mbahenen Nav va her a Na, va 
kaa a Na er: U fa er Mbafarishi ve ongo kwaghoron 
ne nahan, asema a vihi ve kpa? 13 Kpa A gema A kaa 
er: Hanma kwagh u i lu Terem u Sha a moor ga yo, a 
wuhe un kera. 14 De nen ve kera; ka mbaapirashe shi 
mba hemen mbaapirashe gbenda. Aluer orapirashe 
nana kor orapirashe ugen aga yo, ve uhar cii vea gba 
shin akpa. 15 Tso Peteru gema kaa a Na er: Pase se 
injakwagh ne. 16 Kpa Yesu kaa er: Ne je kpaa, ne mba 
a mkav gaa? 17 Ne mba a fa er hanma kwagh u a nyer 
ken zwa, ka a sen shin uya, i za due a mi ken won je 
gaa? 18 Kpaa akaa a a dugh ken zwa yo, ka ken 
ishima a dugh ye, ka a je, a ne or nan kera lu wang ga 



ye. 19 Gadia ka ken ishima man aferakaa a henen kua 
iwooor man idya man iv man mbampase mba sha 
aie man ityuhwanev ve dugh ye. 20 Ka ve ve ne or 
nan kera lu wang ga ye; kpa u oon ave ga, yan kwagh 
yo, gem or nan lu wang ga ze. 21 Tso Yesu mough 
heregh, gba yemen ken tar u Tiru man Shidon. 22 Tso 
kwase ugen u ken Kanaan u a lu ken iningirtar la, a 
genger imo, a kaa er: Zungwem mhoonom Tere, We 
Wan u Davidi, jijingi u bo ngu eren wan warn u 
kwase ican tsung. 23 Kpa A bugh un zwa sha ma 
kwagh mom ga. Mbahenen Nav va, va zamber a Na 
er: Shi na un gbenda, gadia ngu vaan, van a vese ityo. 
24 Kpa A gema A kaa er: Ka hen iyongo i hen ya u 
Iserael i 1 saa la tseegh i tindim ye. 25 Kpa kwase la 
va, gure civir Un, kaa er: Tere, shi wasem yoo! 26 Kpa 
A gema A kaa er: Doo u toon kwaghyan u uon, 
kenden aniwaav ga. 27 Kpa a kaa er: Een, Tere, 
aniwaav kpaa mba ye avur a akaayan a sha tebul u 
uter vev a a hee inya la. 28 Tso Yesu gema kaa a na er: 
Kwase, jighjigh wou vese tso; yo, i _ er u er i sar u 
nahan la vough. Wan na u kwase la angev maa bee 
un hen shighe la je. 29 Tso Yesu mough keela, gba 
teran hen zegemnger u Galilia; za unde sha uwo, A 
tema sha her. 30 Tso ikpelaior va her a Na, ve lu a 
mbasombon man mbakeer man mbaapirashe man 
mbakondonaker, man mbagenev kpaa kpishi, ve va 
ver ve hen ikum Na nahan A war ve; 31 kpiligh 



ikpelaior iyol, er ve nenge mbakondonaker lu lamen, 
mbakeer hingir dedoo, mbasombon lu zenden, 
mbaapirashe lu nengen; tso ve gba civir Aondo u 
Iserael. 32 Tso Yesu yila mbahenen Nav her a Na kaa 
a ve er: Mhoonom korom a ikpelaior ne, gadia mba a 
Mo ityo ka ayange atar je ne, man kwagh u vea ya 
kpaa, mba a min ga: yo, sarem pe nan ve gbenda ijen 
ga, sha u ve _ de za voron sha gbenda ga yo. 
33 Mbahenen kaa a Na er: Ka han man se za zua a 
kwaghyan kpishi ken toho ne, ve una kuma 
imbaikpelaior ne nahana? 34 Yesu pine ve er: Ne mba 
a ubredi u me? Ve kaa er: Mba utaankaruhar kua 
ishu i kiriki kpeghee tso. 35 Tso A yoo ikpelaior haa 
inya. 36 A too ubredi mba utaankaruhar kua 
anishuuv mbala, sughun yo, A coon, A na mbahenen; 
mbahenen di gema na ikpelaior. 37 Ve cii ve ya kuma 
ve; ve kohol avur a a neer la iv akese ataankarahar 
38 Mba ve ya yo, nomso lu dubu unyiin, i wa kasev 
man mbayev ker ga. 39 Tso A na ikpelaior gbenda; 
maa A nyor ken tso, A va ken tar u Magadan. 

16 1 Tso Mbafarishi man Mbasadushi va her a Na, lu 
va karen Un, ve pine Un er ma A tese ve ivande i Sha. 
2 Kpa A gema A kaa a ve er: [Iyange ka ia bee yo, ne 
kaa ner: Ura ua noo, gadia nyian sha. 3 A lu pepe yo, 
ne kaan ner: Nyian Aondo kohol ura gadia nyian sha 
man abeen due. Ne mba kaven akaa a sha 
kwavaondo, kpa ne mba fetyo u kaven uivande mba 



ve tesen mlu u ashighe gaa?]. 4 Kov u ifer u idya ngu 
keren ivande kpa anau ma ivande ga, saa di ivande 
i Yona tso. Tso A undu ve A yem. 5 Er mbahenen Nav 
per yem yande la yo, hungul ve ve too bredi ga. 
6 Yesu kaa a ve er: Ver nen ishima, kura nen ayol sha 
kwa u Mbafarishi man Mbasadushi. 7 Nahan ve gba 
henen ayol a ve er: Ka sha ci u se tee bredi ga yoo? 
8 Tso er Yesu kav nahan yo, A kaa er: Ne mba ne lu a 
anjighjigh u nan kpeghee ne, ka nyi ne henen ayol a 
en ner, ne mba a bredi ga? 9 Ne mba a kav gaa? Man 
m-umbur kpaa ne kera umbur gaa? Ubredi utaan 
mba i na ior dubu utaan la, lu akese a me ne kuraa? 
10 Man ubredi mba utaankaruhar mba i na ior dubu 
unyiin la, lu akese a me ne kuraa? 11 Ka kwagh u 
bredi M er ne ga, man er man ne kav ga nahana? Kpa 
kura nen ayol sha kwa u Mbafarishi man 
Mbasadushi. 12 Nahan ve kav er i kera lu kwa u bredi 
man A lu kaan a ve er ve kura ayol sha min ga yo, 
kpa lu sha ityesen i Mbafarishi man Mbasadushi la. 
13 Tso zum u Yesu va ken tar u Sesaria Filipi yo, A 
pine mbahenen Nav er: Ior mba kaan er, Wan u or, 
ka ana? 14 Ve kaa er: Mbagenev mba kaan er: Ka 
Yohane u eren batisema, mbagenev yo, er: Ka Eliya; 
man mbagenev di er: Ka Yeremia; gayo, ka mo, gen 
ken uprofeti. 15 A kaa a ve er: Tso ne yo, ne mba kaan 
ner, Mo M ngu ana? 16 Shimon Peteru gema kaa er: 
We U ngu Kristu Wan u Aondo u uma. 17 Yesu gema 



kaa a na er: Saan we iyol Shimon, wan u Yona, gadia 
ka or nan pase u nahan ga, kpa ka Terem u A lu Sha 
la. 18 Man M ngu kaan we Mer: We u ngu Peteru; ka 
sha vande ne je Me maa nongo Warn ye, ihinda i 
Hade ia hemba u agee ga. 19 Man shi Me na u 
uishindan mba tartor u Sha; hanma kwagh u wea 
kange shin tar ne yo, una lu uikangen Sha, man 
hanma kwagh u wea sagh un shin tar ne yo, a sagh 
un Sha kpaa. 20 Tso A ta mbahenen Nav icin er ve de 
kera kaan man or er Un lu Kristu ga. 21 Hii hen 
shighe la je, Yesu hii u pasen mbahenen Nav er, ka u 
Una za hen Yerusalem keng je yo, Una ya ican sha 
akaa kpishi sha ikev i mbatamen man upristi mba 
tamen kua mbangeren man a wua Un, kpa sha 
iyange i sha utar la a nder Un. 22 Kpa Peteru ta 
ibalegh a Na, gba zohon a Na, kaan er: Aondo A 
bunde kwagh la, Tere, a de tseren We ga. 23 Kpa A 
gema ashe a kaa a Peteru er: Hirem ken ijime kera, 
Satan, u ngum kwagh u nan gbev mbu nongon, gadia 
u we iko sha akaa a a lu a Aondo ga, saa a ior tso. 

24 Tso Yesu kaa a mbahenen Nav er: Aluer anti or a 
sar nan pe van a mo ityo yo, nana.nyiman iyol i nan, 
nana too terankon u nan, nana dondo sha a Mo. 

25 Gadia hanma or u i sar nan pe yiman uma u nan 
yo, una saa nan a saa, kpa hanmo u uma u nan una 
saa nan sha ci Warn yo, nana zua a zua a mi je. 

26 Gadia aluer or a zua a tar cii, kpa uma u nan una 



gema a saa nan yo, a doo nan sha nyi? Shin ka nyi 
kwagh man or nana na sha u paan uma u nan sha 
mini? 27 Gadia Wan u or Una na hanma or sha aeren 
a nan. 28 Mimi je M kaan ne ne, mba ve til heen ne, 
mbagenev ker ka mba vea bende a ku je ga, saa vea 
vande nengen a Wan u or Una lu van ken tartor Na 
ve. 

17 1 Tso ayange nga kar ataratar yo, Yesu kua a 
Peteru man Yakobu man anngo na Yohane, za unde 
sha gogowo, ve tseegh; 2 tso i gema iyol Na sha ishiv 
vev; ishigh Nagh engem er iyange nahan, akondo Na 
kpaa kungu segh segh er iwanger nahan. 3 Tso Mose 
man Eliya va ande her a ve gba oron kwagh a Na. 
4 Peteru gema kaa a Yesu er: Tere, se mba heen 
nahan doo; a lu ishima You yo, me er atumbe atar 
hen ijir ne, i mom sha ci u Eliya. 5 Tso ngur oron 
kwagh nahan ave je yo, ibeenegh ki iwangeregh va 
gba mure sha a ve; tso imo due ken ibeenegh kila, 
kaa er: Ngun ka Wan Warn u ishima ishima, u ishima 
i doom a Na yum yo, ungwan nen Un. 6 Mbahenen 
mba ongo nahan yo, ve gba inya ve cir ishigh inya, 
cier ve iyol tsung je. 7 Tso Yesu va, va kpoghol ve, A 
kaa er: Mough nen sha, de cie nen ga. 8 Mba kenden 
ashe sha yo, ve kera nenge a ma or ga, saa Yesu 
tseegh. 9 Tso mba ngur hungwan sha uwo la yo, Yesu 
ta ve icin, kaa er: De oron nen ma or kwagh u ne 
nenge ne ga, saa Wan u or Una vande nderen shin 



mbakpenev ve. 10 Mbahenen Nav pine Un er: Man er 
nan mbangeren ve kaan er: Saa Eliya una vande van 
kenge? 11 A gema A kaa er: Ka mimi, Eliya una vande 
van man una sor akaa cii kpaa. 12 Kpa M ngu kaan ne 
mer, Eliya vande van a ne nagh kera, kpa ve fa un ga 
man ve er un nyi ityokwagh i i sar ve u eren un yo. 
Rape Wan u or kpaa Una ya ican sha ikev ve la. 
13 Zum la mbahenen Nav kav er i lu Yohane u eren 
batisema A er ve kwagh na yo. 14 Tso mba ve hen 
ikpelaior yo, orgen va her a Na, va gure Un inya, gba 
kaan er; 15 Tere, zungwe wan warn mhoonom, gadia 
gbe ikungu, ngu dedoo ga tsung je, sha ci u ka a gba 
shin usu acin imongo je kua shin mnger kpaa. 16 Man 
m va a na hen mbahenen Ou kpa ve fatyo u been un 
ga. 17 Yesu gema kaa er: Kpash! Kov u lun a jighjigh u 
nan ga, u lun geseghee ne, mase shin ayange a me je 
man Me wa ishima a vene? Va nen a na her a Mo. 

18 Tso Yesu yange un, maa jijingi u bo la due ken a na 
kera; hen shighe la je wanakiriki la hingir dedoo. 

19 Tso mbahenen va hen Yesu ape lu tswen yo, ve va 
kaa er: Ka nyi man se se fetyo u dughun un kera ga? 

20 Yesu kaa a ve er: Ka sha ci u myina u jighjigh wen 
u nan; gadia ka mimi je M kaan ne ne, aluer nea lu a 
jighjigh u nan sha inja i ishange i masetadi yo, ma ne 
kaa a uwo ne ner: Mough heen, hire keela, kpa ma u 
mough; man ma kwagh u ne fatyo u eren un ga yo, 
una kera lu ga. 21 [Kpa imba ne i gbe duen ga saa sha 



msen u eren man kwaghyan u horon] 22 Tso er ve lu 
zenden ken Galilia la yo, Yesu kaa a ve er: A na Wan 
u or sha ikev i ior. 23 Vea wua Un kpaa, man sha 
iyange i sha utar la a nder Un. Nahan asema vihi ve 
kpishi. 24 Tso mba ve ken Kapernahum yo, mba ve 
ngohol kpandegh ku tempel la va hen Peteru, va pine 
un er: Ortesen wou te kpandegh ku tempel gaa? 25 A 
kaa er: Te! Tso nyer ken iyou yo, Yesu vande oron 
kwagh a na, kaa er: U hen nana, Shimon? Ka uno 
man utor mba tarev ve sav akaa man ve ngohol 
kpandegh hen ve, ka hen onov vev shinii, ka hen 
mbavannya. 26 Peteru kaa er: Ka hen mbavannya. 
Tso Yesu kaa a na er: Nahan onov yo, ve tema enger 
enger. 27 Kpa sha u se na ve gbev mbu nongon ga yo, 
za shin kpe u zegemnger, za kende tsuwe, too ishu i 
wea vande koron la; u bughun i zwa yo, u zua a 
shekel mom; too, za na ve sha ci Warn vea we. 

18 1 Tso hen shighe la mbahenen va hen Yesu, ve kaa 
er: Ka an je nan hembe sha tartor u Sha? 2 Tso A yila 
wanye A va er un her at 6 ve, 3 A kaa er: Ka mimi je, 
M kaan ne ne, saa ne gema ne hingir er mbayev mba 
kiriki nahan, gayo, mayange ne nyor tartor u Sha ga. 

4 Hanmo u n ana h ide a i yol i nan ijime er wanye ne 
nahan yo, ka nan je nan hembe sha tartor u Sha ye. 

5 Man hanmo u nana rumun u mom ken imba i 
mbayev mba kiriki mban ken iti Yam yo, ka Mo je 
nan rumun ye. 6 Kpa hanmo u nana na u mom ken 



mbakiriki mban mba ve nem jighjigh ne, gbev mbu 
nongon yo, kwagh u a lu nan guda yo, ka u ma i zer 
nan zegenase sha mon, ma i gbihi shin iv i 
zegemnger. 7 Kwagh a tser tar sha ci u atoakaa a nan 
gbev mbu nongon. Gadia ka u atoakaa a nan gbev 
mbu nongon a a va keng, kpa kwagh a tser or u 
atoakaa a nan gbev mbu nongon a va sha ikev i nan 
la. 8 Man aluer uwegh ough shin nguhar wou vea na 
u gbev mbu nongo yo, tondo ve, ta kera; u u nyor ken 
uma a iwan shin msombo yo, ka u guda a u ma u lu a 
ave ahar shin angahar ahar, ma i gbihi u ken 
icoronusu la. 9 Man aluer ishe you ia na u gbev mbu 
nongon yo, dugh i, ta kera, a u nyor ken uma a ishe i 
mom ka u guda a u ma u lu a ashe ahar ma i gbihi u 
ken usu u gehena la. 10 Ver nen ishima, de lahan nen 
u mom ken mbakiriki mban ga, gadia M ngu kaan ne 
Mer, mbatyomov vev mba Shaav mba kenger ishigh 
lu Terem u A lu sha la gbem. 11 [Gadia Wan u or va 
sha u yiman kwagh u a saa yo]. 12 Ne mba henen 
nana? Aluer or nana lu a iyongo akunduataan man u 
mom ken i ia tsume yo, nana kera undu i 
akunduanyiin gber kar itiankarinyiin la sha iwo, 
nana yem nana za ker i i tsum la gaa? 13 Man aluer 
nana zua a i yo, mimi je M ngu kaan ne, m-ember u 
nana ember sha i la, una hemba u sha i 
akunduanyiingber kar itiankarinyiin i i tsum ga la. 
14 Rape i lu ishima i Ter wen u A lu Sha la, u 



mbakiriki mban, mo ve nana saa ga la. 15 Man aluer 
anmgbian wou una er u kwaghbo yo, za za tese un 
ibo na, we vea na tseegh; aluer una ungwa u yo, u 
yima anmgbian wou je ve. 16 Man aluer una ungwa u 
ga yo, shi kua a or mom shin ior ihiar a we imongo, 
sha er hanma kwaghoron una kure sha zwa u 
mbashiada uhar shin utar yo. 1 Man aluer una 
ungwa mbala kpaa ga yo, za kaa nongo u Kristu; man 
shi una ungwa nongo u Kristu kpaa ga yo, a hingir 
we er ka ortyotyev man orngoholkpandegh nahan. 
18 Mimi je M kaan ne ne, hanma kwagh u ne kange 
shin tar ne, una lu uikangen Sha kpaa; man shi 
hanma kwagh u ne sagh shin tar ne yo, a sagh un 
Sha kpaa. 19 Man shi M ngu kaan ne Mer: Aluer ior 
ihiar ken a ven man vea zua ishima shin tar sha ma 
kwagh u vea son yo, Terem u A lu Sha kpaa Una er ve 
un. 20 Gadia her ape ior ihiar shin itiar ve kohol ken 
iti Yam yo, Mo kpaa M ngu ve her ato je. 21 Tso Peteru 
va her a Na, va kaa a Na er: Tere, ka acin a me je man 
anmgbian warn una eren kwaghbo man me de unu? 
I lu zan zan kwa taankaruhara? 22 Yesu kaa a na er: 
M kaa a we Mer, zan zan kwa taankaruhar tso ga, 
kpa i lu zan zan akunduatargber kwa taankaruhar. 

23 Nahan yo, tartor u Sha ngu vough er tor ugen u i lu 
un pe kuren kwagh u inyar a mbashiren un tom yo. 

24 Zum u a hii u eren nahan la, i va un a ugen u a lu 
un a injo i utalenti dubu pue yo. 25 Kpa er ngula lu a 



kwagh u kimbin ga yo, ter na kaa er, i za tee un a 
kwase na man onov nav man akaa a a lu a mi cii 
kpaa, i kimbi injo. 26 Ortom la gure, zamber a na er: 
Tere, wa ishima a mo, tso me kimbi u cii. 27 Tso 
mhoonom kor ter u ortom la, a pase un a tuhwa, a de 
un injo na. 28 Kpa ortom la dugh yo, a kohol ikar na u 
ve eren tom imongo, u a lu un a injo, i sule 
akunduataan, tso a kor un, a ta un ihamber iker, a 
kaa er: Kimbim injo yam. 29 Un ikar na u tomough la 
gure un inya, zamber a na kaa er: Wa ishima a mo, 
tso me kimbi u. 30 Kpa a venda, a za, a za wa un ken 
gaadi je, er saa una vande kimbin injo i lu ya un la 
ve. 31 Tso er mbaerentom a na imongo nenge kwagh 
u a er la yo, asema vihi ve kpishi, ve za, ve za pase 
ter ve akaa a a er la cii. 32 Tso ter na yila un, kaa a na 
er: We ortom u ifer ne, anzo ou la cii m de u sha ci u 
u zamber a mo yo. 33 Nahan we kpaa, ka u ma u 
zungu ikaru u tom la keng er mo m zungu u 
mhoonom nahan gaa? 34 Nahan ter na la yuwe, a 
gema a na un sha ikev i mbaeren ior ican la, er saa 
una kimbi injo i a ye un cii ve. 35 Rape Terem u A lu 
Sha kpaa Una er a ven la, aluer ne kpaa hanmo wen 
nana de anmgbian u nan akaabo a nan gbar gbar ga 
yo. 

19 1 Tso zum u Yesu kure akaaoron ne yo, A mough 
ken Galilia, A va ken veghertar u Yudia yande 
Yordan. 2 Ikpelaior kpishi dondo sha a Na, A bee ve 



angev ker. 3 Tso Mbafarishi mbagenev va her a Na, 
gba va karen Un kaan er: I rumun u or nana pav a 
kwase u nan sha hanma ityoikaa shinii? 4 A gema A 
kaa er: Ne mba a or kwagh u i nger la gaa, er Un u A 
er ve sha hiihii la je, A er ve nomsoor kua kwase; 

5 man A kaa er: Ka sha ci u nahan man nomsoor 
nana undu ter u nan man ngo u nan, nana var ken 
kwase u nan, ve uhar vea hingir iyogh i mom ye gaa? 

6 Nahan yo, mayange ve kera mba uhar ga, kpa ka 
iyogh i mom je. Kwagh u Aondo je zua yo, or a de 
kera paven un ga. 7 Ve kaa a Na er: Tso er nan man 
Mose lu na tindi er i na takerada u ivaa i paven, shi i 
pav a na kpaa ase? 8 A kaa a ve er: Ka sha ci u 
mcighir u asema a en man Mose gba rumun tso er, 
ne pav a kasev enev ye, kpa sha hiihii je yo, lu nahan 
ga. 9 Kpa Mo M ngu kaan ne Mer: Hanma or u nana 
pav a kwase u nan, kpa a lu sha ci u idya ga man 
nana_gema a er kwase ugen yo, ka idya je nan er ye. 
10 Mbahenen Nav kaa a Na er: Aluer kape kwagh u 
nom a kwase a lu la yo, guda u lun kwav. 11 Kpa A 
kaa a ve er: Ka ior cii man vea fatyo u rumun kwagh 
ne ga, saa mba i ne ve yo. 12 Gadia mbagenev ka u 
vea er kwase ga, i mar ve a mar nahan je; shi 
mbagenev ka u vea er kwase ga, ka ior ve gem ve ve. 
hingir nahan ye; man shi mbagenev di yo, ka u vea 
er kwase ga, ve er nahan ayol a ve je sha ci u tartor u 
Sha. U nan fetyo u rumun kwagh ne yo, nana rumun. 



13 Tso i va a mbayev mba kiriki her a Na er A penda 
ve ave sha ityou, A er msen; kpa mbahenen gema 
zoho a ve. 14 Kpa Yesu kaa er: De nen mbayev mba 
kiriki, de kera yangen nen ve u van her a Mo ga, 
gadia ka anza a mban ne je tartor u Sha u lu u ve ye. 
15 Tso A penda ve ave sha ityou man A mough keregh 
ye. 16 Yo, orgen va her a Na va kaa er: Ortesen u 
dedoo, ka nyi tom i dedoo me er sha u me zua a uma 
u tsorono? r A kaa a na er: Ka nyi u pinim sha 
kwagh u a lu u dedoo? U A lu u dedoo yo, ngu mom 
tso. Kpa a sar u ka nyoron ken uma yo, kura 
atindiakaa. 18 A pine un er: Hanmo? Yesu kaa er: De 
woo or ga; de eren idya ga; de iin ga; de we or aie 
iyol ga; 19 civir teru man ngou; man shi: Or u nan we 
mdor a we yo, nana doo u ishima er we iyol you 
nahan. 20 Wanyekwaor la kaa a Na er: Angan cii, m 
kura a, shi ka nyi i shimi? 21 Yesu kaa a na er: A lu u 
ka lun vough yo, za za too akaa a u lu a mi, tee, na 
mbaatsanev, tso u lu a kwagh u injaa Sha; yo, hide va 
dondo sha a Mo. 22 Kpa er wanyekwaor la ungwa 
kwaghoron la nahan yo, a yem a ishima i vihin, 
gadia lu a inyaregh kpishi. 23 Tso Yesu kaa a 
mbahenen Nav er: Mimi je M kaan ne ne, ka ican u 
ornyar a nyor sha tartor u Sha. 24 Man shi M kaan ne 
Mer: Guda u rakumi a kar ken ihura i anura, a u 
ornyar nana nyor sha tartor u Sha. 25 Er mbahenen 
ungwa kwagh ne nahan yo, kpiligh ve iyol kpishi, ve 



kaa er: Tso ka an je man a yima nana? 26 Kpa Yesu 
gem kenger ve yo, kaa a ve er: Or yo, fe kwagh ne 
ityo ga, kpa Aondo yo, fe akaa cii ityo. 27 Tso Peteru 
gema kaa a Na er: Yo, nenge ase, se undu akaa cii, se 
dondo U, nahan ka nyi je se va zua a mini? 28 Yesu 
kaa a ve er: Mimi je M ngu kaan ne, ne mba ne 
dondo sha a Mo ne, sha mgbe u he, zum u Wan u or 
Una tema sha ikonough Nagh ki torough ki engem la 
yo, ne kpaa, ne tema sha mkonom ma torom pue kar 
mhar, ne or ikwe i Iserael i pue kar ihar la ijir. 
29 Man shi hanmo u nan undu uya shin anmgbianev 
mba nomso, shin mba kasev, shin ter, shin ngo, shin 
onov, shin ishule sha ci u iti Yam yo, nana shi a zua a 
mi kwa akunduatar shi nana zua a uma u tsoron 
kpaa. 30 Kpa ior kpishi mba ve lu mbahiihii vea 
hingir mbamasetyo, mbamasetyo di vea gema a 
hingir mbahiihii. 

20 1 Gadia tartor u Sha ngu er orya u a dugh pepe je 
sha u keren mbatomov mba vea yar un sule yo. 2 Tso 
er a zua zwa a mbatomov mbala sha u nan hanmo ve 
sule mom sha iyange i mom yo, a kaa a ve er, ve za 
yar sule. 3 Ka kom er ahwa ataankaranyiin nahan yo, 
a shi a due, a nenge mbagenev, tile sha tembekasua 
gbilin. 4 Mbala kpaa A kaa a ve er: Ne kpaa yarem 
nen sule, man kwagh u a kom yo, me na ne. Tso ve 
yar. 5 A shi a due iyange sha tembe, man ahwa atar 
nahan, a shi a er er ashen nahan. 6 Shi ka kom er 



ahwa ataan aikighe nahan yo, a due a kohol 
mbagenev atile, a kaa a ve er: Ka nyi man ne shi 
heen ne gbe tilen gbilin nahana? 7 Ve kaa a na er: Ka 
sha ci u or tee se tom sha tondo ga yo. A kaa a ve er: 
Yo, ne kpaa yarem nen sule. 8 Iyange i been yo, orsule 
la kaa a wanakiriki na u vesen er: Yila mbatomov 
mbala, kimbi ve, hii hen mbamasetyo la, za kure sha 
mbahiihii mbala. 9 Tso er mbala mba i or injar a ve 
sha shighe u ahwa ataan la za va yo, hanmo ve 
ngohol gbenger sule. 10 Mbahiihii mbala mba ve yo, 
ve lu henen er, ve yo, vea ngohol a hemba nahan. 
Man ve kpaa i na hanmo ve gbenger sule tso. 11 Mba 
ngohol yo, ve gba ahon a orya la, 12 ve kaa er: 
Mbamasetyo mban ve er di tom ihwa i mom tso, kpa 
u ver ve a vese vough, se mba se lu homon tom, se ye 
ican sha oo. 13 Kpa a gema a kaa a ugen ken ve er: 
Ikar, m nzughul a we ga, ka sule mom se zough zwa 
sha mi gaa? 14 Too kwagh u a lu u wou yo, yem! Ka 
ishima yam u nan u masetyo ne vough a we. 15 M 
ngu a ian i eren ishima yam sha kwagh warn gaa? 
Shin ka vihin we er mo m lu or u iwua yoo? 16 Kape 
mbamasetyo vea hingir mbahiihii; mbahiihii kpaa 
vea gema a hingir mbamasetyo la. 17 Tso Yesu ngur 
yemen zan sha Yerusalem yo, A kua a mba pue kar 
uhar mbala, a ta ibalegh a ve sha gbenda, A kaa a ve 
er: 18 Nenge, se mba zan sha Yerusalem; man a za na 
Wan u or sha ikev i upristi mba tamen man 



mbangeren; vea or Un ijir i kuugh je, 19 vea na Un 
sha ikev i atoatyev sha u ve naha Un tar ve gbidye Un 
akpa, ve mande Un sha terankon kpaa, man sha 
iyange i sha utar la a nder Un. 20 Tso ngo u onov mba 
Sebedeu va her a Na a onov nav, va gure Un inya sha 
u sonon Un kwagh. 21 A pine un er: Ka nyi i sar uwe? 
A kaa a Na er: Kaa, onov av mba uhar mban ve tema 
a We, u mom ken uwegh ku yanegh, u mom ken ku 
imesegh sha tartor Wou. 22 Kpa Yesu gema kaa er: Ne 
fa kwagh u ne sen ga. Ne fatyo u man iyongo i Me ma 
i la kpa? Ve kaa er Se fatyo. 23 A kaa a ve er: Iyongo 
Yam yo, ne ma kpee; kpa u teman a Mo ken uwegh 
Agh ku yanegh man ku imesegh yo, ka kwagh Warn 
er Me na kera ga, kpa ka sha ci u mba Terem A ser 
ijir la sha ci ve yo. 24 Zum u mba pue mbala ungwa 
nahan yo, asema gba vihin ve a anmgbianev mba 
uhar mbala. 25 Kpa Yesu yila ve her a Na, kaa er: Ne 
fa er utor mba ken atoatyev ka ve manger sha a ve, 
man mbatamen vev kpaa ve eren tahav sha a ve; 
26 kpa her a ven yo, i de lu nahan ga; kpa hanmo u i 
sar nan ka lun u vesen ken a ven yo, nana _ hingir 
wanakiriki wen. 27 Man shi hanmo u i sar nan ka lun 
u hiihii ken a ven yo, nana hingir wanakiriki wen, 
28 er Wan u or kpaa A ve, i lu sha u i er Un tom ga, 
kpa sha u Un Una er mbagenev tom man una na uma 
Na a hingir ipaan sha ci u ior kpishi yo. 29 Tso mba 
ngur duen ken Yeriko yo, ikpelaior i kpishi dondo sha 



a na. 30 lu karen yo, ve genger amo, ve kaa er: 
Zungwe se mhoonom, Tere, Wan u Davidi! 
31 Ikpelaior la gema yange ve er ve huan ayooso; kpa 
ve seer a seer genger amo kaan er: Zungwe se 
mhoonom, Tere, Wan u Davidi! 32 Tso Yesu tile, yila 
ve kaa er: Ka nyi i sar ne u ma M er ne? 33 Ve kaa a 
Na er: Tere, ashe ma a bugh se. 34 Er mhoonom kor 
Yesu a ve kpishi yo, A bende ve ave sha ashe; fese 
nahan ve gba nengen kera, ve dondo sha a Na. 

21 1 Zum u ve va ngboghom a Yerusalem er ve ar hen 
Betefage hen uwo u Olev yo, Yesu tindi mbahenen 
uhar, 2 kaa a ve er: Za nen hen wangar u a lu ne ken 
hemen la; ne za nyoron a nyor je tso, ne kohol 
ngojaki i zer un, a wan ityo. Sagh nen ve, vam nen a 
mi. 3 Man aluer anti or nana or ma kwagh a ven yo, 
kaa nen ner: Kwagh gba Ter a ve: tso nana tindi a mi 
fese. 4 Akaa ne er sha u kwagh u profeti lu kaa la a 
kure sha mi vough er: 5 Kaa nen wankwase u Shion 
ner: Nenge, Tor wou ngu van her a we, ngu a ishima i 
legh legh, a henda ngojaki man wan, ka wan u jaki. 
6 Mbahenen mbala za, za er er Yesu kaa ve nahan. 
7 Ve va a ngojaki a wan, ve penda akondo a ve sha 
mi; A henda sha mi. 8 Ikpelaior i kpishi samber 
akondo a ve sha gbenda, mbagenev gber ahu a ikon, 
samber sha gbenda. 9 Ikpelaior i zan Un sha hemen 
man i dondon Un ken ijime, ve gba genger amo, kaan 
er: Hosana Wan u Davidi, i wuese Un u A ve ken iti i 



Ter la; Hosana sha Usha mba hemban gban ica la. 
10 Za nyer ken Yerusalem yo, gar cii nzughul, ve gba 
kaan er: Ka hanmo ne? 11 Ikpelaior kaa er: Ngun ka 
profeti Yesu, u A dugh ken Nasareti u ken Galilia la. 
12 Yesu nyor ken tempel u Aondo, zenda 
mbateenkwagh man mbayamenkwagh ken tempel 
cii kera, A mgbegha utebul mba mbamusaninyaregh 
man mkonom ma mbateenmkungum kera kpaa. 13 A 
kaa a ve er: I nger er: A yila iyou Yam er iyou i msen; 
kpa ne yo, ne gema a mi, hingir bar u mbanumunior. 
14 Mbaapirashe man mbasombon va her a Na ken 
tempel nahan A bee ve angev. 15 Kpa zum u upristi 
mba tamen man mbangeren ve nenge ityom Na i 
kpiligh iyol i A er, man mbayev kpaa mba ve lu 
genger amo ken tempel kaan er: Hosana Wan u 
Davidi, yo, asema vihi ve. 16 Ve kaa a Na er: U ungwa 
kwagh u mban ve lu oron ne kpa? Yesu kaa a ve er: 
Een! Mayange ne mba a or kwagh u i nger la er: Ka 
ken zwa u anikundanev man mbamanatumba U sor 
iwuese ye, gaa? 17 Tso A undu ve, A due ken gar, A 
yem ken Betani A za tsa ker. 18 Tso ngur hiden ken 
gar pepe yo, ijen kor Un. 19 Nengen a itine i tur sha 
kpegbenda yo, A za hen i kpa A zua a ma ityamegh 
sha mi ga saa ika tseegh; A kaa a i er: Mayange u 
kera ume atam sha won ga. Tso kon la maa uma 
gyoghokoko. 20 Mbahenen mba nengen nahan yo, 
kpiligh ve iyol, ve kaa er: Er nan man tur ne a om 



gyoghokoko yum nahana? 21 Yesu gema kaa a ve er: 
Mimi je M kaan ne, aluer ne lu a jighjigh u nan man 
ne ta akpelan ga yo, ka kwagh u a er tur ne nahan 
tseegh ne er ga, kpa a lu uwo ne je kpaa, ne kaa u 
ner: Mough, gba shin zegemnger kpaa a lu nahan je. 
22 Akaa a ne son ken msen cii, ne ngohol, aluer nea 
na jighjigh yo. 23 Tso nyer ken tempel yo, upristi mba 
tamen man mbatamen mba nongoior la va her a Na 
zum u A lu tesen ave la, ve kaa er: Ka sha tahav mbu 
nyi man U eren akaa ne? Man ka anti nan ne U tahav 
mbunu? 24 Yesu gema kaa a ve er: Mo kpaa Me pine 
ne kwagh mom tso, aluer nea kaam yo, Mo kpaa Me 
kaa ne tahav mbu M eren akaa ne sha mi yo. 
25 Batisema u Yohane la yo, ka han a dughu? Ka Sha a 
dugh shin ka hen ioro? Ve gba henen ayol a ve er: 
Aluer sea kaa ser: Ka nyi ne na un jighjigh ga? 26 Man 
aluer sea kaa ser: Ka hen ior, yo, se mba cian 
ikpelaior, gadia ve cii ve fa er Yohane lu profeti mimi 
je yo. 27 Tso ve gema ve kaa a Na er: Se fa ga! Un kpaa 
A kaa a ve er: Mo kpaa Me kaa ne tahav mbu M eren 
akaa ne sha mi ga. 28 Ne mba nengen nana? Orgen lu 
a onov uhar mba nomso; a va hen u hiihii la, a kaa 
er: Wan warn, yarem sule nyian. 29 A gema a kaa er: 
Tere, me yar; kpa a kera yar ga. 30 A va hen ugen la a 
kaa un nahan kpaa. Ngula gema kaa er: Kam pe 
yaren ga. Kpa ken masejime yo, ishima gema un, a 
yar. 31 Nahan ken ve mba uhar mbala, ka an nan er 



ishima i ter na? Ve kaa er: Ka u masejime la. Yesu kaa 
a ve er: Mimi je, M ngu kaan ne, 
mbangoholkpandegh man udyambaiorov mba 
vanden nyoron tartor u Aondo a ven. 32 Gadia 
Yohane va hen a ven sha gbenda u perapera, kpa ne 
na un jighjigh ga; kpa ve mbangoholkpandegh man 
udyambaiorov yo, ve na un jighjigh; man er ne 
nenge nahan kpaa, ne kera hire ne vaa afanyo ne na 
un jighjigh ga. 33 Ungwa nen injakwagh igen ne: Orya 
ugen er sule u wain, wa u gar, time ihungwa i 
shoghol wain ker, shi maa gogoyou u taven sha sha u 
kuran u kpaa, tso a gema u a na sha ikev i 
mbashirensule sha tondo, maa a mough a yem tar 
ugen. 34 Shighe u atam a wain la kom yo, a tindi 
mbayev nav hen mbashirensule mbala, er ve za 
ngohol un atam a wain. 35 Kpa mbashirensule mbala 
kor mbatomov mbala ve gbidye ugen, ve wua ugen, 
ve ta ugen awen. 36 A shi a tindi mbayev mbagenev 
hemba ngeen a mba tsuaa mbala; ve shi ve er a ve 
nahan kpaa. 37 Kpa ken masetyo la, a tindi ve a wan 
na, a kaa er: Wan warn yo, vea wa un iko. 38 Kpa 
mbashirensule mbala mba nengen a wan la yo, ve 
kaa ayol a ve er: Ngun ka u dyako je ne; se wua nen 
un, se ngohol nen dyako na. 39 Nahan ve kor un, ve 
za gbihi shin ikpisule, ve wua. 40 Tso or u sule la, una 
va yo, una er a mbashirensule mbala nana? 41 Ve kaa 
a Na er: Una tim undangmbaiorov mbala sha ku u 



vihin, una gema u a na sha ikev i mbashirensule 
mbagenev mba vea na un atam sha shighe u a um 
yo. 42 Yesu kaa a ve er: Shin icighanruamabera ne, ne 
or un gaa? Er: Iwen i mbamaan ve venda i la, ka i je, i 
hingir i sha zongo ye, ka Ter je A er kwagh ne ye, 
gema ka kwagh u kpilighyol sha ashe ase. 43 Ka 
nahan man M kaan ne ye, a ngohol tartor u Aondo 
hen a ven kera a ngohol tartor u Aondo hen a ven 
kera a ikurior i ia ume atam yo. 44 U nan gbe sha 
iwen ne yo, nana sombo njighe njighe; kpa hanmo u 
iwen ne ia gba sha a nan yo, ia her nan lighe lighe er 
vuulevu nahan. 45 Tso upristi mba tamen man 
Mbafarishi mba ongo injakwagh Na la yo, ve kav er i 
lu sha a ve A lu oron nahan yo. 46 Kpa er ve lu 
nongon u koron Un yo, ve lu cian ikpelaior, gadia ve 
fa er A lu profeti yo. 

22 1 Yesu gema shi gba oron ve kwagh sha anzaakaa, 
A kaa er: 2 Tartor u Sha ngu er tor ugen u a er wan na 
iniongo i kwasehe. 3 Nahan a tindi mbayev nav er, ve 
za yila mba i lehe ve iniongo i kwasehe la, kpa lu ve 
pe van ga. 4 A shi a tindi mbayev mbagenev, a kaa er: 
Za kaa nen mba i lehe ve mbala ner: Nenge, m yor 
iwer cii, i songo abua man uicighan av; akaa cii 
kohol ve. Yo, yar nen iniongo i kwasehe. 5 Kpa ve 
laha kera, ve yem akaa ve, u mom yar sule na, ugen 
za kasua na. 6 Mbagenev mbala kor mbayev mbala, 
er a ve dang dang man wase wuan ve ye. 7 Nahan tor 



la yuwe, a tindi akumautya na a za tim mbawuanior 
mbala, a nande gar ve. 8 Tso a kaa a mbayev nav er: I 
yor iniongo i kwasehe ve, kpa mba i lehe ve yo, ve 
kuma sha icivir ne ga. 9 Yo, za nen sha akahar a 
igbenda, mba nea kohol ve cii, loho nen ve, ve va hen 
iniongo i kwasehe. 10 Mbayev mbala za sha igbenda 
za kohol mba ve zua a ve cii, mbabov man 
mbadedoo, nahan iyou i iniongo la iv a mbayaren 
iniongo. 11 Man er tor va nyor sha u va nengen mba 
ve yar iniongo yo, a nenge orgen heregh u nan hee 
riga u iniongo ga yo. 12 Tso a kaa a na er: Ikar, er nan 
man u nyer heen a riga u iniongo ga? Kondo un iyol 
gbong. 13 Tso tor kaa a mbatomov er: Range nen un 
ave kua angahar, gbihi nen ken ime i ken won. 
Keregh mliam maa lu kua anyi a yan kpaa. 14 Gadia 
mba i lehe ve yo, ngee tso, kpa mba i tsough ve yo, 
mba kpeghee. 15 Tso Mbafarishi yem, za zua, gba 
henen er vea er man vea kor Un a ikaazwa yo. 16 Ve 
tindi mbahenen vev man Mbaherode her a Na, ve 
kaa er: Ortesen, se fa U ngu Or u mimi, man U tesen 
gbenda u Aondo sha mimi kpaa; U cie ma or ashe ga, 
gadia U nengen sha mlu u or er nan lu la ga. 17 Yo, 
kaa ase, U nenge nana, u tan Shisar kpandegh ka sha 
mi shinii, ka sha mi ga? 18 Kpa Yesu kav ifer ve, A kaa 
er: Ka nyi ne karen Mo, ne mbaatsereghev? 19 Tesem 
nen inyaregh ki kpandegh. Ve na Un sule. 20 A pine 
ve er: Ityough kin man kwaghngeren ne ka u ana? 



21 Ve kaa a Na er: Ka u Shisar je. Tso A kaa a ve er: Na 
nen Shisar akaa a a lu a Shisar yo, Aondo kpaa na 
nen Un akaa a a lu a Aondo yo. 22 Er ve ungwa nahan 
yo, kpiligh ve iyol, ve undu Un, ve yem. 23 Sha iyange 
la Mbasadushi mbagenev mba ve kaan er, mnder u 
shin ku ngu ga la, ve va her a Na, ve va pine Un, 24 ve 
kaa er: Ortesen, Mose kaa er: Aluer or nan kpe, nan 
undu wan ga yo, anngo u nan a too kwase u nan la a 
ver anngo na la tse. 25 lor mbagenev lu ken vese 
utaankaruhar, ve lu ngo mom. U hiihii la er kwase, 
kpe; er ver tse ga yo, a undu anngo na a kwase la. 
26 U sha uhar la kpaa nahan; u sha utar kpaa shi 
nahan; zan zan ar hen u sha utaankaruhar la. 27 Ken 
masejime la, kwase la iyol na kpaa kpe. 28 Nahan sha 
mnder u shin ku la, una lu kwase u an ken mba 
utaankaruhar mbala? Gadia ve cii lu ve er un. 29 Kpa 
Yesu gema kaa a ve er: Ne tsume er ne fe 
icighanruamabera man agee a Aondo kpaa ga yo. 
30 Gadia sha mnder u shin ku la mba eren kwase ga, 
mba ne kwase ken nom kpaa ga; kpa ka ve lu er 
mbatyomov mba Shaav nahan. 31 Kpa sha kwagh u 
mnder u mbakpenev yo, ne mba a or kwagh u Aondo 
lu kaa a ven la er: 32 Mo M ngu Aondo u Aberaham 
man Aondo u Isaka man Aondo u Yakob kpaa, gaa? 
Aondo ka Aondo u mbakpenev ga, kpa ka u 
mbaumav. 33 Er ikpelaior ungwa nahan yo, kpiligh ve 
iyol a ityesen Na. 34 Man zum u Mbafarishi ungwa er 



A kusu Mbasadushi zwa nahan yo, ve kohol imongo. 
35 Tso u mom ken ve, lu orfanatindi, pine Un sha u 
karen Un, kaa er: 36 Ortesen, atindi cii ka hanmo ker 
a lu tindi u tamena? 37 Yesu kaa a na er: Ter Aondo 
wou A doo u ishima a ishima you cii man a uma wou 
cii man a mfe wou cii. 38 Ngun ka tindi u tamen man 
ka u hiihii kpaa. 39 Man u sha uhar u a lu er un yo, or 
u nan we ndor a we yo, nana doo u ishima er we iyol 
you nahan. 40 Ka atindi ahar ne je man atindi kua 
mbaprofeti cii ve har sha mi ye. 41 Tso er Mbafarishi 
kohol imongo yo, Yesu pine ve kwagh, 42 A kaa er: Ne 
nenge sha kwagh u Kristu nana? Ka Wan u ana? Ve 
kaa a Na er: Ka Wan u Davidi je. 43 A kaa a ve er: Tso 
er nan man Davidi lu yila Un ken jijingi er Ter, man 
kaa er: 44 Ter kaa a Terem er: Temam ken uwegh ku 
yanegh zan zan Me gema mbaihomov Ou ve hingir 
We kwagh u pendan angahar sha mi? 45 Tso aluer 
Davidi una yila Un er, Ter yo, er nan man Una gema 
A lu Wan na? 46 Nahan ma or kera fatyo u bughun 
zwa a Na ga; hii sha iyange la je zan zan ma or kera 
cihi u shi nana pine Un ma kwagh kpaa ga. 

23 1 Tso Yesu or kwagh a ikpelaior kua mbahenen 
Nav, 2 A kaa er: Mbangeren man Mbafarishi mba tern 
sha ityough ki Mose. 3 Nahan akaa a ve kaan ne cii, 
er nen a, waan nen iko kpaa, kpa de eren nen er ve 
eren nahan la ga; gadia ka ve kaa a kaa kwagh, kpa 
ve eren sha mi ga. 4 Een, ka ve kange ikav mbi 



yuhwan mbi mbi lu ican u toon, ve penda ior sha 
avande, kpa ve ayol a ve yo, ve soo u benden ihowe 
sha mi tso kpaa ga. 5 Kpa aeren a ve cii yo, mba eren 
a sha u ior ve nenge; gadia ka ve kor akpagher a 
gbangese, man ve eren umka mba uriga vev ve kehe. 
6 Ijir i teman i injaa i ken uiniongo man mkonom ma 
injaam ma ken ushinagoge, man ishughun i sha 
ityembekasua man u ior ve yilan ve er, rabi kpaa, 
doo ve cii. 8 Kpa ne yo, i de yer ne er, rabi, ga, gadia 
Ortesen wen ngu mom tso, man ne cii ne mba 
anmgbianev. 9 Man shi de yer nen ma or shin tar ne 
ner ter wen ga, gadia Ter wen ngu mom tso, ka u A lu 
Sha la. 10 Man i de yer ne er, mbahemenev, kpaa ga, 
gadia Orhemen wen ngu mom tso, ka Kristu. 11 Kpa u 
nan lu u hemban ken a ven yo, nana hingir u eren ne 
tom. 12 Man shi hanmo u nan kenden a iyol i nan sha 
yo, a hire a nan ijime; man hanmo u nan hir a iyol i 
nan ijime yo, a kende a nan sha. 13 Kwagh a tser ne, 
ne mbangeren man Mbafarishi, ne mbaimangerev, 
gadia ne mba cirin ior tartor u Sha; ne ayol a en ne 
mba nyoron ga, man shi mba ma ve nyer la kpaa, ne 
mba rumun ve u nyoron ga. 14 Kwagh a tser ne, ne 
mbangeren man Mbafarishi, ne mbaimangerev, 
gadia ne mba ye uya mba kasev mba cogholov, er ne 
lu eren ugogombamsenev sha imanger la je; ka sha ci 
u nahan je ne hemba zuan a ibo i vesen ye. 15 Kwagh 
a tser ne, ne mbangeren man Mbafarishi, ne 



mbaimangerev, gadia ka ne ningir zegemnger man 
tar sha u keren or mom ner, nana _ gema nana nyor 
nongo wen la; nana hingir nahan yo, ne gema nan, 
nan hemba lun wan u gehena, a ven kwa har je. 
16 Kwagh a tser ne, ne mbahemenev mba pirin ashe, 
ne mba ne kaan ner: Aluer or nana.bum tempel yo, 
ka kwagh ga; kpa or nana _ bum sha zenaria u ken 
tempel yo, mbum la una kor nan. 17 Ne abumeaior 
ne, ne mbaapirashe! Ka nyi i hembe lun a inja, ka 
zenaria shin ka tempel u a wanger zenaria laa? 
18 Man shi ner: Aluer or nana. bum atse a nanden 
nagh sha mi yo, ka kwagh ga; kpa or nana bum iwua 
i sha atse la yo, mbum la una kor nan. 19 Ne 
mbaapirashe mban! Ka nyi i hembe lun a inja, ka 
iwua shin ka atse a a wanger iwua laa? 20 Yo, u nan 
bum atse la, nan ngu bumun a kua akaa a a lu sha mi 
la cii. 21 Man shi u nan bum tempel yo, nan ngu 
bumun un kua u A tern kimi la kpaa. 22 Man shi u 
nan bum Sha yo, nan ngu bumun ikonough ki 
torough ki Aondo kua u A tern sha mi la kpaa. 
23 Kwagh a tser ne, ne mbangeren man Mbafarishi, 
ne mbaimangerev. Gadia ne mba tsough mom-ken- 
upue u kunguraku man yiye man ayegh, kpa ne kera 
wa akaa a a hembe lun a inja ken atindi la iko ga, er: 
ijiroron man mhoonom ma zungwen man jighjigh u 
nan, er i lu u ne eren akaa ngan keng yo, shi ma ne 
de u eren angara kpaa ga. 24 Ne mbahemenev mba 



pirin ashe, ka ne kese imunan kera, ne gema ne 
mena rakumi je. 25 Kwagh a tser ne, ne mbangeren 
man Mbafarishi, ne mbaimangerev! Gadia ka ne kile 
iyongo man gbande ken ijime na, kpa kimi yo, ve iv a 
mtusu man u koron iyol tsaha ga la. 26 We Orfarishi u 
pirin ashe, vande kilen iyongo kimi, sha er ken ijime 
i i kpaa ia hingir wang yo. 27 Kwagh a tser ne, ne 
mbangeren man Mbafarishi! Gadia ne mba vough er 
iwar i i kungu nahan, i i doo u nengen ken won, kpa 
kimi yo, i iv a akuhe a mbakpenev man shi hanma 
kwagh u hongorough. 28 Rape ne kpaa ior ve nengen 
perapera wen sha ashe la, kpa ken asema a en yo, ne 
iv a imanger man mvende u vendan atindi. 29 Kwagh 
a tser ne, ne mbangeren man Mbafarishi, ne 
mbaimangerev! Gadia ne mba maan iwar i uprofeti 
man ne mba ser iwar mbaperapera kpaa, 30 ne mba 
kaan ner: Sea lu sha ayange a uter asev la yo, 
mayange ma se nyor nongo a ve sha u haan awambe 
a uprofeti, la ga. 31 Rape ne lu eren shiada pasen ayol 
a en er ne lu onov mba mbawuan uprofeti je la. 32 Yo, 
gba ivin nen ikaren i uter enev tso. 33 Ne iyo, ne onov 
mba igbindev! Ne er nan man ne war ibo i nan i ken 
gehena la? 34 Sha ci u nahan yo, M ngu tindin ne a 
uprofeti man ior mba fan kwagh man mbangeren; 
ne wua mbagenev, ne mande mbagenev sha 
terankon, shi mbagenev yo, ne gbidye ve akpa ken 
ushinagoge enev, ne tov ve a ican ityo sha agar agar; 



35 sha u awambe a mbaperapera a i haa a inya shin 
tar cii a hide sha ityouv yenev yo, hii sha awambe a 
Abel, or u perapera, zan zan ar sha awambe a 
Sekaria, wan u Barakia, u ne wua un hen harga u 
tempel a atse a nanden nagh sha mi la. 36 Mimi je M 
kaan ne ne, akaa ne cii aa er kov ne. 37 Yerusalem, 
Yerusalem, we u u woo uprofeti man u te mba i tindi 
ve her a we, awen ne; ka acin a me je man i lum pe 
kohol onov er ngoikegh ka a kohol onov nav shin 
akper a na nahan, kpa ne rumun ga! 38 Nenge ase, i 
undu ya wou, hingir ice. 39 Gadia M ngu kaan ne, 
kera nengen yen a Mo ga zan zan ne va kaa ner: I 
wuese Un u A ve ken iti i Ter la. 

24 1 Yesu due ken tempel, gba yemen. Tso mbahenen 
Nav va her a Na sha u va tesen Un ayou a tempel la. 
2 Kpa Yesu kaa a ve er: Ne nenge akaa ne cii kpa? 
Mimi je M kaan ne ne, iwen i mom tso kpaa i a de i i 
lu sha igen ngi ga, a yohol a ca ca. 3 Tso za tern sha 
uwo u Olev yo, mbahenen va her a Na, ve tseegh, ve 
kaa er: Kera kaa ase se yoo, ka hanma shighe man 
akaa ne aa ere? Man ka nyi ia lu ikav i sha mve Wou 
la man i mkurtara? 4 Yesu gema kaa a ve er: Ver nen 
ishima, ma or nana de tsughun ne ga. 5 Gadia ior 
kpishi vea va ken iti Yam, vea kaan er: Ka mo Kristu 
je ne; vea tsugh ior kpishi. 6 Man shi ne ungwa 
kwagh u utya man igwa i utya kpaa; yo, ver nen 
ishima, ishima i de nyian ne ga; gadia akaa ne yo, aa 



er keng, kpa mkur una lu a kuma ga. 7 Gadia ikurior 
igen; ia mough ityav a ikurior i gen; tartor ugen kpaa 
ua mough ityav a tartor ugen; ijen ia gba man 
ityartenger ia lu sha ajir kposo kposo. 8 Kpa akaa ne 
cii yo, ka a ka mhii u ican tso. 9 Hen zum la vea na ne 
ken ican, vea wua ne kpaa; akuraior cii aa kor ne 
ihom sha ci u iti Yam. 10 Hen shighe la ior kpishi vea 
nongo gbev vea hingir mbanengen ayol a ve mker, 
vea kor ayol a ve ihom kpaa. 11 Man shi uprofeti mba 
aiev kpishi vea za va, vea tsume a ior kpishi. 12 Man 
sha ci u mvende u vendan atindi una seer a seer 
nahan dooshima u mbagenev kpishi una ndohor. 
13 Kpa or u nana taver ishima zan zan mkur yo, ka 
nan a yima nan ye. 14 Man Loho u Dedoo u tartor ne 
yo, a or u a tser tar, sha u u lu mpase hen akuraior 
cii; u u lu mpase hen akuraior cii; ka zum la man 
mkur una kuma ye. 15 Zum u nea nenge 
kwaghndohorshima u nan mtim u profeti Daniel or 
kwagh na la, er lu tilen ken icighanjiir yo, (or u oron 
kwaghngeren ne nana ver ikav) 16 zum la, mba ve lu 
ken Yudia, ve yevese ve yem sha iwo. 17 U nan lu sha 
tor kpaa, nana _ de hongo sha u toon ikav mbi ken 
iyou i nan ga; 18 man shi u nan lu ken ityev kpaa, 
nana de hidi sha u za toon riga u nan ga. 19 Kasev 
mba lun iyav man mbalun a onov ikum hen ayange 
la yo, kwagh a tser ve. 20 Yo, er nen msen, ayem a en 
a de lu sha shighe u fam ga, sha iyange i memen 



kpaa ga. 21 Gadia zum la zegecan una er, imbacan i 
hii er i gba tar la je zan zan ainge ne i lu a er 
mayange ga yo, man mayange kpaa ia kera shi er 
nahan kpaa ga. 22 Man ka er i pande ayange la kera 
yo, gayo, ma i yom ma or ga; kpa sha ci u 
uicuwanmbaiorov yo, a pande ayange la kera. 23 Hen 
shighe la yo, aluer ma or nana kaa a ven er: Nenge, 
Kristu ngun; shin, ngula keela yo, de ne nen jighjigh 
ga. 24 Gadia Ukristu mba aiev man uprofeti mba aiev 
kpaa vea mough vea er uivande mba vesen man 
akaa a kpilighyol kpaa, sha u vea tsugh 
uicuwanmbaiorov aluer vea fatyo yo. 25 Nenge, M 
tsengaoron ne akaa ne cii er shighe u a a lu a kuma 
ga je yo. 26 Nahan yo, aluer vea kaa a ven er: Nenge 
ngun ken ikongo ne, kpa de dugh, ze nen ga; shin: 
Ngun, ken iyou i ken iuv ne, kpa de ne nen jighjigh 
ga. 27 Gadia er inyiar ka i nyiar sha ityoughkitaregh 
man i wanger i mande shin ityotar nahan kape m- 
ande u Wan u or kpaa una lu la. 28 Henpe 
gundukwagh a lu yo, ka her mbaapu vea kohol ye. 
29 Kpa fese je, ken masejime u ican i her ayange la yo, 
iyange ia wa ime, uwer kpaa ua kera wanger ga; 
asan aa osough sha kwavaondo man agee a a lu sha 
kwavaondo la aa tenger. 30 Tso zum la ikav i Wan u 
or ia due sha aondo. Zum la akuraior a sha won cii 
aa ta ave sha vanger, man aa nenge a Wan u or Una 
lu van sha abeen a sha kwavaondo a agee a vesen 



kua iengem kpaa. 31 Man Una tindi mbatyomov Nav 
a ikpamkor i kaan hweng, vea kohol 
uicuwanmbaiorov Nav sha avegher anyiin a hii ken 
ikighir ingila. 32 Hen nen injakwagh ne sha kon u tur. 
Zum u gbaa na ka una leghem una horn ika yo, ne fa 
je ner, wangernyom mgboghom ve. 33 Rape ne kpaa, 
shighe u ne nenge akaa ne aa eren yo, fa nen ner, a 
mgboghom ve, nangem sha hunda je. 34 Mimi je M 
kaan ne ne, kov ne ua lu a kar kera ga saa akaa ne cii 
aa er ve. 35 Sha man tar vea kar kera, kpa akaaoron 
Am yo, aa kar kera mayange ga. 36 Kpa kwagh u 
iyange la man shighe la yo, ma or fa ga, shin 
mbatyomov mba Shaav shin Wan kpaa ga, saa Ter 
tseegh. 37 Man er lu sha ayange a Noa nahan, kape 
mve u Wan u or kpaa una lu la. 38 Gadia er sha 
ayange a mngerem ma deemee lu a va ga la ve lu yan 
akaa, man akaa, eren kasev, nan kasev ken unoo zan 
zan ar sha iyange i Noa kar nyor ken tso la, 39 kpa ve 
fa ga zan zan mngerem ma deemee va, va kuwa a ve 
cii la yo, kape m-ande u Wan u or kpaa una lu la. 
40 Hen shighe la ior ihiar vea lu ken ityev, a too u 
mom a undu u mom; 41 kasev uhar vea lu wuan 
uwua sha nase, a too u mom a undu u mom. 42 Yo, 
kuran nen, gadia ne fa iyange i Ter wen Una va la ga. 
43 Kpa fa nen kwagh ne: Aluer orya una fe shighe u 
ormbaiv a ve yo, ma a kor, ma a kera rumun er i va 
pev un iyou ga. 44 Nahan yo, ne kpaa kohol nen iyol 



gadia ka hen shighe u ne ver ishima ga la je, Wan u 
or Una va ye. 45 Yo, ka an nan lu wanakiriki u jighjigh 
man u fan kwagh u ter u nan una wa nan ya sha ikev 
sha u nana naan ve kwaghyan sha ashighe ashighe? 
46 Wanakiriki u ter u nan una hide, una va kohol nan 
eren nahan la yo, a saan nan iyol. 47 Mimi je M ngu 
kaan ne, una wa akaa a na cii sha ikev na. 48 Kpa 
aluer wanakiriki u bo la nana kaa ken ishima i nan 
er: 49 Terem timbir u van yum man nana gba gbidyen 
akar a na a tom, man nana gba yan akaa, man akaa a 
mbahundenmsorom imongo yo, 50 ter u wanakiriki 
la una va sha iyange i wanakiriki la nan ver ishima 
ga la, hen shighe u nan fe ga la kpaa; 51 una gber nan 
atoon atoon, una na nan kwar a mbaimangerev 
imongo; mliam maa lu keregh kua anyi a yan. 

25 1 Tartor u Sha ua lu inja er anuunaukase pue, a a 
too amenger a ve, ve due sha u za keghen orkwasehe 
gbenda. 2 Mba utaan ken ve lu mbalanenkwagh, mba 
utaan yo, lu mbafankwagh. 3 Gadia mbalanenkwagh 
mbala, er ve too amenger a ve yo, ve kera too 
mkurem kpaa ga. 4 Kpa mbafankwagh mbala yo, too 
asegh a mkure a ve a amenger a ve imongo. 5 Tso er 
orkwasehe timbir u van yo, ve cii ve meer mnyam, 
ve yav. 6 Kpa ka kom atoutu yo, i ungwa angwe u 
orkwasehe er: Orkwasehe ngu van, due nen za kegh 
nen un gbenda! 7 Nahan anuunaukase la cii nder, 
gba soron amenger a ve. 8 Mbalanenkwagh mbala 



kaa a mbafankwagh la er: Pande nen se mkurem 
enem man, gadia amenger ase nga pirin. 9 Kpa 
mbafankwagh mbala gema kaa er: Alaghga maa 
kuma se a ven imongo ga. Guda yo, za nen hen 
mbateen, za yam nen ma enem. 10 Tso mba ngur 
yemen sha u za yamen yo, orkwasehe za va; mba ve 
wa ago iyol la ve nyor a na imongo ken iyou i iniongo 
i kwasehe maa i wuhe hunda . 11 Ken masejime la yo, 
anuunaukase agen la kpaa shi va, va kaa er: Tere 
Tere, shi bugh se ga! 12 Kpa a gema a kaa er: Mimi je, 
m kaan ne ne, m fa ne ga. 13 Yo, kuran nen gadia ne 
fa iyange shin ihwa kpaa ga. 14 Gadia ka er or u a lu 
yemen tar ugen u icaa; tso a yila mbatomov nav a wa 
ve inyaregh nagh sha ikev . 15 A na ugen talenti utaan, 
ugen la uhar, man ugen la mom; hanmo ve sha agee 
a nan; tso maa a yem zende na . 16 Nahan un u i na un 
talenti utaan la, yem za er kasua a mi, zua a mtsera 
utalenti mbagenev utaan . 17 Rape u a ngohol uhar la 
kpaa, a zua di a mtsera sha mi uhar. 18 Kpa u a 
ngohol mom la yo, a za time ihungwa shin inya, yer 
inyaregh ki ter na la shimi . 19 Tso ka tse gbang yo, ter 
u mbatomov mbala za hide, or iyenge i inyar a ve. 
20 U a ngohol talenti utaan la za ve yo, va a talenti 
utaan a kaa er: Tere, ka talenti utaan mba iyange u 
nam ne; yo, nenge ase, m shi m zua a talenti 
mbagenev utaan sha mi. 21 Tso ter na kaa a na er: 
Doo yum, we ortom u injaa u jighjigh, u er jighjigh 



sha akaa a kpeghee, nahan me ver u sha akaa kpishi. 
Nyor ken iember i teru. 22 Shi un u a ngohol talenti 
uhar la kpaa, za va, va kaa er: Tere, iyange u nam 
talenti uhar; yo, nenge ase, m shi m zua a talenti 
uhar; sha mi. 23 Ter na kaa a na er: Doo yum, we 
ortom u injaa, u jighjigh, u er jighjigh sha akaa 
kpeghee; nahan me ver u sha akaa kpishi. Nyor ken 
iember i teru. 24 Tso u a ngohol talenti mom la, kpaa 
za va, va kaa er: Tere, m fa u, u ngu or u taver inja; 
ka u sunda henpe u lee ga yo, ka u kohol henpe u 
vande saren ga yo. 25 Yo, mo m cia a yagh, m za yer 
talenti wou ne shin inya; ngohol a you kwagh wou. 
26 Kpa ter na la gema kaa a na er: We, ortom u ifer u 
wan hwev ne, u fa mo m sondo henpe m lee ga, m 
kohol henpe m vande saren ga. 27 Ma u za koso 
inyaregh yagh ken iyou i inyar, er m hir nahan yo, 
ma m ngohol kwagh warn a mtsera sha mi. 28 Yo, 
ngohol nen talenti la her a na, gema na nen u a lu a 
mi pue la, 29 gadia hanma or u nan lu a kwagh yo a 
seer nan, nana lu a mi kpishi; kpa u nan lu a kwagh 
ga yo, kwagh u nan lu a je kpaa, a ngohol hen nan 
kera. 30 Man shi kende nen ortom u ifer shon ken ime 
i ken won la, keregh la mliam maa lu kua anyi a yan. 

31 Kpa zum u Wan u or Una va sha iengem Na a 
mbatyomov mba Shaav cii a Na imongo yo, zum la 
Una tema sha ikonough Nagh ki torough ki engem la; 

32 a kohol akuraior cii sha ishigh Nagh, Una pav ve 



kposo er orkuranilev ka nan pav iyongo a ivo nahan. 
33 Una ver iyongo ken uwegh Nagh ku yanegh, kpa 
ivo yo, Una ver i ken uwegh Nagh ku imesegh. 34 Zum 
la Tor la Una kaa a mba ve lu ken uwegh Nagh ku 
yanegh la er: Va nen, ne mba i saan ne iyol mba 
Terem, ya nen dyako u tartor u i ver sha ci wen hii 
sha igbetar je la. 35 Gadia ijen lu koron Mo, kpa ne 
nam kwaghyan; imura lu koron Mo, kpa ne nam 
kwagh u man; M lu orvannya kpa ne nyor a Mo; 36 M 
lu idyelegh, kpa ne zerem ikondo; M lu uange, kpa ne 
va nengem; M lu ken gaadi, kpa ne va sorom. 37 Tso 
mbaperapera vea gema a kaa a Na er: Tere, ka 
hanma shighe se nenge ijen kor U man se na U 
kwaghyana? Man shi se nenge imura kor U ve se na 
U kwaghmana? 38 Man shi ka hanma shighe se nenge 
U lu orvannya ve se nyor a Wee? Shin U lu idyelegh 
ve se zer U ikondo? 39 Man shi ka hanma shighe se 
nenge U uange shin ken gaadi man se va her a Wee? 
40 Tso Tor la Una gema Una kaa a ve er: Mimi je M 
kaan ne ne, er ne er a mo gen u ken anmgbianev Av 
mba hemban gban ijime mban nahan yo, ka Mo je ne 
er a Mo nahan ye. 41 Tso Una shi Una gema Una kaa a 
mba ve lu ken uwegh Nagh ku imesegh la er: Yem 
nen heen kera, ne mba i we ne ifan, yem nen ken usu 
u tsoron u i keer sha ci u diabolo a mbatyomov nav 
la. 42 Gadia ijen lu koron Mo, kpa ne nam kwaghyan 
ga; imura lu koron Mo, kpa ne nam kwagh u man ga; 



43 M lu orvannya, kpa ne nyor a Mo ga; M lu 
idyelegh, kpa ne zerem ikondo ga; M lu uange, M lu 
ken gaadi, kpa ne va sorom ga! 44 Tso ve kpaa vea 
gema a kaa er: Tere, ka hanma shighe se nenge ijen 
kor U, shin imura kor U, shin U lu orvannya, shin U 
lu uange, shin ken gaadi ve se wase U ga? 45 Tso Una 
gema Una kaa a ve er: Mimi je M kaan ne ne, er ne er 
nahan a mo u ken mba hemban gban ijime mban ga 
yo, ka Mo je ne er a Mo nahan ye. 46 Mbala vea kar 
vea yem ken mtsaha u tsoron; kpa mbaperapera yo, 
vea nyor ken uma u tsoron. 

26 1 Tso zum u Yesu kure akaaoron ne cii yo, A kaa a 
mbahenen Nav er: 2 Ne fa ayange aa kar ahar yo, 
Paseka una kuma; nahan a na Wan u or sha u i _ za 
mande Un sha terankon. 3 Tso upristi mba tamen kua 
mbatamen mba nongoior la, ve za kohol hen tembe u 
zegepristi u i yilan un er Kayafa la. 4 Ve hen er vea er 
man vea kor Yesu sha ayom, vea wua yo. 5 Kpa ve 
kaa er: I de lu sha iyange i iniongo ga, sha er 
ikpelaior ve de moughon ayooso ga yo. 6 Tso zum u 
Yesu lu ken Betani hen ya u Shimon, orimande yo, 
7 Kwase ugen va her a Na, lu a tumugh ku alabasetu 
a mkurem ma sha inyaregh kpishi, a va haa Un sha 
ityou er A tema hen kwaghyan la je. 8 Kpa er 
mbahenen Nav nenge nahan yo, asema vihi ve, ve 
kaa er: Inja na nan man i vihi kwagh ne nahana? 
9 Gadia mkurem man kuma u ma i tee ma, ma i yam 



inyaregh kpishi ma i ne mbaatsanev. 10 Kpa er Yesu 
kav nahan yo, A kaa er: Ka nyi ne ze kwase ne iyolo? 
A erem kwagh u dedoo. 11 Gadia ne mba a 
mbaatsanev a ven imongo gbem; kpa Mo yo, ne lu a 
Mo gbem ga. 12 Gadia mhee u a heem mkurem iyol 
ne, a er nahan sha ci u m-ii Warn. 13 Mimi je M kaan 
ne ne, hanma ijir i a or Loho u Dedoo ne sha won cii 
yo, kwagh u a er ne kpaa a ter un, sha u umbur un. 
14 Tso u mom ken mba pue kar uhar, u i yilan un er, 
Yuda u Isekarioti la, za hen upristi mba tamen 15 za 
kaa er: Ka nyi ne nam sha er m na Un sha ikev yene? 
Ve na un agbenger a azurfa ikundugber. 16 Hen 
shighe la je a gba keren ian i una na Un sha ikev ve 
yo. 17 Tso sha iyange i hiihii i ayange a bredi u i we 
kwa sha mi ga la, mbahenen va hen Yesu, ve kaa a 
Na er: Ka hanma ijir i sar U ka se za sor U, U za ya 
Paseka here? 18 A kaa er: Za nen ken gar hen via la, 
za kaa nen un ner: Ortesen kaa er: Shighe Warn 
mgboghom; yo ka hen ya wou Me ya Paseka a 
mbahenen Av imongo ye. 19 Mbahenen mbala za, za 
er er Yesu kaa ve nahan. Ve sor Paseka kpaa. 20 Tso 
iyange i been yo, A tema kwaghyan a mbahenen mba 
pue kar ubar. 21 Mba ngur yan ave yo, A kaa er: Mimi 
je M kaan ne ne, u mom ken a ven una nenge mker 
sha a Mo. 22 Asema vihi ve kpishi, tso ve gba pinen 
Un mom mom er: Ka mo, shinii, Tere? 23 A gema A 
kaa er: Ka un u a lu zan uwegh a Mo shin gbande 



imongo la, ka un je una nenge mker sha a Mo ye. 
24 Wan u or ngu zan er i nger sha a Na nahan, kpa 
kwagh a tser or u nan nenge mker sha a Na la; ka u 
ma i mar nan ga la, ma i lu nan guda ye. 25 Tso Yuda 
u a nenge mker sha a Na la, gema pine er: Ka mo 
shinii, Ortesen? A kaa a na er: U pine tso. 26 Mba ngur 
yan ave yo, Yesu too bredi A son iveren i dedoo sha 
mi, A coon, A na mbahenen, A kaa er: Ngohol nen, ya 
nen, ka iyol Yam je ne. 27 Shi A too iyongo, sughun yo, 
A na ve, A kaa er: Ne cii ma nen shimi; 28 gadia ka 
awambe Am a ikuryan je ne, a i hee a sha ci u ior 
kpishi sha u den asorabo. 29 Kpa Me kaa ne, mayange 
Me kera ma zar u atam a kon u wain ne ga zan zan 
sha iyange i Me ma u hegh a ven imongo sha tartor u 
Terem. 30 Mba we icam kera yo, ve due, ve za sha 
uwo u Olev. 31 Tso Yesu kaa a ve er: Hen tugh mbun, 
ne cii a na ne anzughul sha kwagh Warn, gadia i nger 
er: Me gbidye orkuranilev, ilev mbi ken ikum la mbia 
sambe. 32 Kpa Me nderen shin ku kera yo, Me hemen 
a ven u zan sha Galilia. 33 Kpa Peteru gema kaa a Na 
er: Shin er ve cii a na ve anzughul sha kwagh Wou 
kpaa, mo yo, mayange a nam anzughul ga! 34 Yesu 
kaa a na er: Mimi je M kaan we ne, hen tugh mbun 
ne, er ikegh ia lu a tongo ga je tso, u nyiman kwa tar 
je wer, u fam ga. 35 Peteru kaa a Na er: Shin a lu u m 
kpe a We imongo keng kpaa, mayange me nyiman 
We ga. Kape mbahenen cii kpaa ve kaa la. 36 Tso Yesu 



va ar a ve hen ijir i i yilan i er Gesemane la, tso A kaa 
a mbahenen Nav er: Hira tema nen heen, Me yem 
keela Me za er msen. 37 Tso A kua a Peteru man onov 
mba Sebedeu mba uhar mbala a Na imongo, ishima 
hii u vihin Un, hingir Un ken ishima dang. 38 Tso A 
kaa a ve er: Ishima vihin tsung je ar ken ku, tema 
nen heen, kura nen a Mo imongo. 39 Tso A kporom 
sha hemen kpeghee, A gure a suwa ityough inya, A er 
msen, A kaa er: Terem, aluer a fatyo yo, iyongo ne 
ma i karem kera; nahan kpaa i. de eren sha ishima 
Yam ga, i _er sha ishima You. 40 Tso A va hen 
mbahenen mbala, A va kohol ve ve lu yaven; tso A 
kaa a Peteru er: Ku! Ihwa i mom tso kpaa ne fatyo u 
kuran a Mo imongo gaa? 41 Yo, kuran nen, eren nen 
msen sha er ne gba ken imeen ga yo, jijingi yo, 
rumun, kpa iyol yo, ngi a agee ga. 42 A shi A yem mze 
u sha kwa har la, A er msen, A kaa er: Terem, aluer 
iyongo ngin ia fatyo u karen Mo ga, saa Me ma i keng 
yo, i_er ishima You! 43 A shi a va, A va kohol ve, ve lu 
yaven, gadia ashe yuhwa ve ikol. 44 A undu ve, A 
yem, A za er msen u sha kwa tar, A kimbir mkaanem 
ma ashen la. 45 Tso A va hen mbahenen mbala, A va 
kaa a ve er: Gba yaven nen tso, mem nen, nenge, 
shighe kuma ve, mba nan Wan u or sha ikev i 
mbaasorabo. 46 Mough nen sha, se yem nen; nenge, u 
a nengen mker sha a Mo la, mgboghom. 47 Er lu oron 
ave la je, tso Yuda, u mom ken mba pue kar uhar 



mbala za va, ikpelaior kpishi lu a na ijime imongo a 
usanker man agudo; ve due hen upristi mba tamen 
man mbatamen mba nongoior la. 48 Un u a lu nengen 
mker sha a Na la, vande tesen ve ikav kaa er: U me 
suse Un zwa la yo, ka Un je la, kor nen Un. 49 Fese 
nahan a za hen Yesu jighilii a kaa er: M sugh U, 
Ortesen! Tso a gba susen Un zwa. 50 Kpa Yesu kaa a 
na er: Ikar, ka nyi u ve heene? Tso ve maa ve va shire 
sha a Na, ve kor Un gbang gbang. 51 Yo, u mom ken 
mba ve lu a Yesu imongo la, za uwegh tsuwa sanker 
na, gber wanakiriki u zegepristi la, bugh un togh. 

52 Tso Yesu kaa a na er: Wa sanker wou ken vaa, 
gadia mba ve tee sanker cii a wua di ve sha sanker. 

53 Shin u hen wer nana, Me fatyo u sonon Terem man 
hegen je kpaa Una tindim a akum a mbatyomov mba 
Shaav, a hemba pue kar uhar, gaa? 54 Tso a er nan 
icighanruamabera una kure sha mi vough, u a kaa 
er, a er nahan keng, laa? 55 Hen ihwa la je Yesu kaa a 
ikpelaior la er: Ne va a usanker man agudo sha u va 
koron Mo, er ka or u numun gbenda yoo? Hanma 
iyange kpaa M teman ken tempel, M tesen, kpa ne 
korom ga. 56 Kpa kwagh ne cii er sha er uruamabera 
mba uprofeti ve kure sha mi vough yo. Hen shighe la 
je, mbahenen mbala cii undu Un yevese. 57 Mba ve 
kor Yesu la, ve yem a Na hen ya u Kayafa, zegepristi 
la, henpe mbangeren man mbatamen kohol la. 58 Kpa 
Peteru dondo Un ken ijime ica, zan zan hen tembe u 



zegepristi la; nyer ker yo, a tema a udugwer imongo 
sha u nengen er kwagh la una kure yo. 59 Upristi mba 
tamen man mkohol cii gba keren shiada u aiegh sha 
Yesu sha u vea wua Un yo, 60 kpa ve zua a min ga, 
shin er mbashiada mba aiev va kpishi nahan kpaa. 
61 Kpa ken masejime mbagenev za va uhar; ve kaa 
er: Or ne lu kaa er: Me fatyo u hemben tempel u 
Aondo ne, Me shi Me maa un ayange atar. 62 Tso 
zegepristi mough tile sha, kaa a Na er: U shi bughun 
zwa sha ma kwagh je gaa? Ka nyi kwagh man mban 
ve eren shiada sha a We nahana? 63 Kpa Yesu huan 
ving. Zegepristi la kaa a Na er: M zua U vea Aondo u 
uma mer: Or se dedoo, U ngu Kristu Wan u Aondo 
shinii? 64 Yesu kaa a na er: U kaa tso! Kpa M ngu kaan 
ne Mer; hii hegen je ne nenge Wan u or Una tema 
ken uwegh ku yanegh ku Ageegh, man Una va sha 
abeen a sha kwavaondo. 65 Tso zegepristi ande 
akondo a na kaa er: A tuhwa Aondo ve! Shi kwagh 
gba se a shiada? Nenge ase, ne ungwa mtoho u A 
toho hegen ne. 66 Ne nenge nana? Ve gema ve kaa er: 
A kuma ku je. 67 Tso ve ta Un azer sha ishi, shi ve ta 
Un azu kpaa; mbagenev ta Un sambe. 68 Ve kaa er: 
Pase ase, We Kristu ne, ka an nan gbidi We? 69 Yo, 
Peteru tema hen tembe ken won. Wankwase ugen za 
va her a na, va kaa er: We kpaa, u lu a Yesu, Or u 
Galilia ne imongo! 70 Kpa a tuna sha ishiv vev cii, a 
kaa er: M fa kwagh u u ne ga! 71 Tso ngur van u duen 



sha puadwer yo, wankwase ugen nenge a na, shi kaa 
a mba ve lu her la er: Or ne kpaa lu a Yesu, Or u 
Nasareti ne imongo. 72 A shi a tuna sha mbum kpaa 
er: M fa a ne yagh Or ne ga! 73 Ka tem doghoo yo, 
mba ve tile her la, ve va, ve va kaa a Peteru er: Mimi 
je, we kpaa, u ngu u ken ve, gadia ka ilyam wou je a 
pase u ye. 74 Tso a gba tuhwan man bumun kpaa 
kaan er: M fa Or shon ga. Fese nahan ikegh maa 
tongo. 75 Tso Peteru umbur mkaanem ma Yesu kaa 
un la er: Ikegh ia lu a tongo ga je tso u nyiman kwa 
tar wer, u fam ga. Tso a due ken won, a gba za vaan 
tsung. 

27 1 Tso sev mbu av yo, upristi mba tamen cii kua 
mbatamen mba nongoior la, ve hen imongo er vea 
wua Yesu yo. 2 Ve kange Un ve yem a Na, ve za na sha 
ikev i gomna Pilatu. 3 Tso Yuda u a nenge mker sha a 
Na la, zum u a nenge er i na Un ibo kera yo, a vaa 
afanyo, a za hire upristi mba tamen kua mbatamen a 
agbenger azurfa ikundugber la, 4 a kaa er: M er 
isholibo sha er m nenge mker awambe a or u 
ishoogh yo. Kpa ve kaa er: Kwagh wase ngu sha mi 
hana? Mase shin kwagh wou tso. 5 Tso a tsenda 
agbenger azurfa la ken tempel, maa a yem, a kar a za 
sende iyol na. 6 Upristi mba tamen too agbenger 
azurfa la, ve kaa er: Doo u a haa a ken akwatinyar 
ga, sha ci u i lu inyaregh ki awambegh yo. 7 Tso ve 
hen sha mi imongo, ve yam sule u ormaantyegh sha 



u iin mbavannya her. 8 Ka nahan i yer sule la er, sule 
u awambe zan zan nyian ye. 9 Tso kwagh u profeti 
Yeremia lu kaa la kure sha mi vough er: Ve too 
agbenger azurfa ikundugber la, ka ishe i i or sha a 
na, i onov mba Iserael mbagenev ve or ishe na la; 

10 ve na sha ci u sule u ormaantyegh, er Ter kaam yo. 

11 Tso Yesu tile sha ishigh ki gomna. Gomna pine Un 
er: U ngu tor u Mbayuda? Yesu kaa er: U kaa tso. 

12 Zum u upristi mba tamen man mbatamen gba wan 
Un akaa iyol yo, A bugh zwa sha ma kwagh ga. 13 Tso 
Pilatu kaa a Na er: U ngu ungwan er ve eren shiada 
sha akaa kpishi sha a we gaa? 14 Nahan kpaa A bugh 
un zwa sha ma kwaghoron mom ga; nahan kpiligh 
gomna iyol. 15 Kpa sha shighe u iniongo yo, gomna 
dughun ikpelaior orkwar mom u i lu ve ka i dugh 
nan yo. 16 Hen shighe la ve lu a orkwar ugen u ior ve 
fe un cii yo, iti na er Baraba. 17 Nahan zum u ve kohol 
her imongo yo, Pilatu pine ve er: Ka an man i lu ne 
pe m dugh ne nana? Ka Baraba shinii, i lu Yesu u i 
yer er Kristu laa? 18 Gadia a fa er i lu sha iwuhe man 
ve lu yilan Un ijir yo 19 Tso er a tema sha ikonough 
nagh ki orjir yo, kwase na tindi loho her a na er: 
Dugh ave ou sha kwagh u Or u perapera la kera, 
gadia nyian tugh ican erem kpishi ken mnya sha ci 
Na. 20 Yo, upristi mba tamen man mbatamen sendegh 
a ikpelaior er, ve pine er i dugh ve Baraba, kpa i 
gema i wua Yesu. 21 Gomna gema kaa a ve er: Ken a 



ve mba uhar mban yo, ka an man i lu ne pe m dugh 
ne nana? Ve kaa er: Ka Baraba! 22 Pilatu kaa a ve er: 
Tso m er a Yesu u i yer er Kristu la nana? Ve cii ve 
kaa er: I mande Un sha terankon! 23 A kaa er: Ka nyi 
kwaghbo a ere? Kpa ve seer genger amo taver taver, 
ve kaa er: I mande Un sha terankon! 24 Tso er Pilatu 
nenge un kera fatyo cion kpaa ga, man er ayooso 
kpaa lu hiin u taver yo, a too mngerem a 66 ave na 
sha ishigh ki ikpelaior, a kaa er: M ngu a ibo sha 
awambe a ishoogh ne ga, mase shin kwagh wen 
25 Ikpelaior la cii gema kaa er: Awambe a Na a lu sha 
a vese kua sha onov asev kpaa. 26 Tso a dugh ve 
Baraba, kpa a gbidye Yesu akpa, a gema Un a na er i 
za mande Un sha terankon. 27 Tso mbautyav mba 
gomna nyor a Yesu ken iyoujir, ve kohol ikum i 
mbautyav cii her a Na. 28 Ve er Un akondo kera, ve 
haa Un riga ugen u nyian dindee; 29 ve tume tsar sha 
saa ve penda Un sha ityou ve na Un aga ken uwegh 
Nagh ku yanegh, ve gure inya sha ishigh Nagh ve gba 
nahan Un tar, kaan er: Mba sughun We, tor u 
Mbayuda! 30 Ve ta Un azer, ve ngohol aga la, ve 
gbidye Un sha ityou. 31 Er ve nahan Un tar cii yo, ve 
er Un riga la kera, ve hire ve haa Un akondo a Na, ve 
yem a Na sha u za manden Un sha terankon. 32 Mba 
ngur duen yo, ve kohol orgen u ken Shirene, iti na er 
Shimon; ve kighir un er a too terankon Na. 33 Tso ve 
va hen ijir igen i i yer er Golgota la, inja na yo er, ka 



ijir i igbondotyou je la, 34 ve na Un zar u wain u i 
nongo zarmle sha mi yo, er A ma; kpa benden sha 
zwa yo, A venda u man. 35 Er i mande Un sha 
terankon kera yo, ve kar akondo a Na her ayol a ve, 
ve er ishor sha a. 36 Ve tema her ve gba kuran Un. 
37 Ve ver ityoikaa i ijirigh Na sha henpe ityough Nagh 
lu la, i nger er: Ngun ka Yesu Tor u Mbayuda. 38 Tso i 
mande mbanumungbenda uhar a na imongo, u mom 
ken uwegh Nagh ku yanegh, u mom ken imese. 
39 Mba ve lu karen her yo, ve or akaa a dang, sha a 
Na, ve jingir ityouv, 40 ve kaa er: We u U hemben 
tempel, shi U maa un ayange atar ne, yima ase iyol 
You ga! Aluer wea lu Wan u Aondo yo, hungwa sha 
terankon. 41 Upristi mba tamen kpaa kape ve lu 
nahan Un tar je la kua mbangeren man mbatamen 
kpaa, ve kaa er: 42 A yima mbagenev, kpa A kera 
fatyo u yiman iyol Na ga. Ka Tor u Mbaiserael je; yo, 
A hungwa sha terankon hegen, tso se na Un jighjigh. 
43 A lu suur sha Aondo; yo, A yima Un hegen, aluer a 
doo Un a Na yo, gadia kaan er, Un ngu Wan u Aondo 
je. 44 Kape mbanumungbenda mba i mande ve a Na 
imongo la kpaa, ve lu oron akaa a dang sha a Na la. 
45 Hii iyange sha tembe zan zan ahwa atar atetan yo, 
ime wa tser tar. 46 Tso ka kom er ahwa atar nahan, 
Yesu yila sha imo i taver genger genger er: Eli! Eli! 
Lama Sabatani! Inja na yo, Aondo Warn, Aondo Warn, 
ka nyi U undumu? 47 Mba ve tile her la, mbagenev 



ken ve mba ongo nahan yo, ve kaa er: Or ne ngu 
yilan Eliya! 48 Fese nahan u mom ken ve kura ayem, 
za too kileyongo, wa shin vineger, shindi sha aga u 
iyia va na Un er A ma. 49 Kpa mbagenev kaa er: De, 
se nenge nen shin Eliya una va yima Unou? 50 Kpa 
Yesu shi genger imo taver taver, tso A na jijingi Na 
kera. 51 Tso ikondo i yisan i ken tempel la pav, hii sha 
je mande shin inya. Tar kpaa tenger, avande pav; 

52 iwar kpaa bugh, ayol a uicighanmbaiorov 
mbagenev kpishi mba ve vande kpen kera la nder, 

53 ve due shin iwar zum u A nder shin mbakpenev 
kera la, ve nyor ken icighangar, ve za ande hen ior 
kpishi. 54 Torutya kua mba ve lu a na imongo, ve 
kuran Yesu la, zum u ve nenge mtenger u tar man 
akaa a a er la yo, cier ve iyol kpishi ve kaa er: Mimi 
je, Ngun lu Wan u Aondo. 55 Kasev kpishi kpaa lu 
heregh, ve tile ken ica, ve lu kenger; ka mba ve van a 
Yesu jime ken Galilia, ve wasen Un la. 56 Ken ve yo, lu 
Maria Magedalena, man Maria ngo u Yakobu man 
Yose, man shi ngo u onov mba Sebedeu. 57 Iyange i 
been yo, ornyar ugen u ken Arimatia, za va, iti na er 
Yosev; un iyol na kpaa lu orhenen u Yesu. 58 A za hen 
Pilatu, a za pine ikom i Yesu. Tso Pilatu kaa er, i na 
un i. 59 Yosev too ikom la, cir i ikondo i dedoo, 60 wa 
ken uwar na u he u a vande timen ken vande yo; a 
menger zegeiwen, a cir hunda u uwaregh la, tso a 
mough a yem. 61 Maria Magedalena kpaa lu her, kua 



Maria ugen la, ve tema sha ishigh ki uwaregh. 
62 Kper nan yo, lu sev mbu dondon sha iyange i kohol 
iyol sha ci u Paseka je la, upristi mba tamen man 
Mbafarishi ve va hen Pilatu imongo, 63 ve kaa er: 
Tere, se umbur er Orcugh ne, er lu uma je, tso kaa er: 
Ayange a kar atar, tso Me shi Me nder. 64 Yo, kaa, i za 
kura uwar la doo doo zan zan sha iyange i sha utar 
la, sha u mbahenen Nav ve de va iin Un, ve kaan er, 
A nder shin mbakpenev man icugh i masetyo i 
hemba i hiihii la ga. 65 Pilatu kaa a ve er: Ne mba a 
mbakuran, yem, za kura nen u doo doo er ne fatyo 
yo. 66 Nahan ve za, ve za sor uwar la, ve ver ikav sha 
iwen la, shi ve ver mbakuran her kpaa. 

28 1 Tso iyange i memen i been kera man sev mbu 
soon u aven sha iyange i Lahadi ken lahadi ngula yo, 
Maria Magedalena man Maria ugen la ve va sha u va 
nengen uwar. 2 Yo, zegemtenger u tar tenger; gadia 
ortyom u Ter sen Sha, va va menger iwen la kera, 
tema sha mi. 3 Mluashe na lu er ka inyiar nahan, 
akondo a na kpaa kungu segh segh er awombo 
nahan. 4 Er mbakuran mbala cia un kpishi yo, 
akarkase gbidye ve iyol, ve hingir er mbakpenev 
nahan. 5 Kpa ortyom u Sha la gema kaa a kasev 
mbala er: De cie nen ga, gadia m fa ka Yesu u i 
mande Un sha terankon la ne keren ye. 6 Ngu heen 
ga, A nder er lu kaa nahan; va, va nenge nen ijir her 
ape A yav yo. 7 Za nen fefa je, za kaa nen mbahenen 



Nav ner, A nder shin mbakpenev, nenge ngu hemen 
a ven u zan sha Galilia; ka keela ne za nenge a Na ye. 
M kaan ne je ne. 8 Tso ve mough hen uwar la fefa a 
mciem man iember kpishi kpaa, ve za ayem sha u 
vea za or mbahenen Nav kwagh la. 9 Tso Yesu va 
kohol ve, kaa er: M sugh ne! Ve va gba Un ave 
angahar, ve civir Un. 10 De cie nen ga, za za kaa nen 
anmgbianev Av, ve za Galilia, ka keera vea za nenge 
a Mo ye. 11 Mba ngur yemen yo, mbagenev mba ken 
mbakuran mbala nyor ken gar, za or upristi mba 
tamen akaa a a er la cii. 12 Man er ve kohol imongo a 
mbatamen, ve hen kwagh yo, ve na mbautyav mbala 
inyaregh kpishi, 13 ve kaa er: Kaan nen ner: 
Mbahenen Nav va tugh va ii Un shighe u se lu yaven 
yo. 14 Man aluer kwagh ne una gba gomna ken ato 
yo, se se or, tso a kuma un, kwagh a kera er ne ga. 
15 Tso ve ngohol inyaregh kila, ve er kwagh u i tarn i 
we ve yo. Mkaanem man samber hen Mbayuda zan 
zan ar hen iyange ne. 16 Tso mbahenen mba pue kar 
mom mbala yem sha Galilia hen uwo u Yesu kaa ve 
la. 17 Mba nengen a Na yo, ve gure ve civir Un, kpa 
mbagenev ta akperan. 18 Tso Yesu va va or kwagh a 
ve, kaa er: Tahav mbu Sha man mbu sha won cii i 
warn sha ikev. 19 Nahan yo, za nen, za gema nen 
akuraior cii a hingir mbahenen, eren nen ve 
batisema ken iti i Ter man Wan man Icighan Jijingi. 
20 Tesen nen ve u kuran akaa a M we ne kwagh sha 



mi cii; nenge, Me luun a ven ayange ayange zan zan 
mkurtar je. 



Marku 


1 1 Mhii u Loho u Dedoo u Yesu Kristu wan u Aondo, 

2 er i nger ken profeti Yesaia nahan er: Nenge, M ngu 
tindin ortyom Warn sha ishigh You u una sor U 
gbenda yo; 3 imo i or u yilan ken taaikongo er: Sor 
nen gbenda u Ter, koom nen igbenda Na jighilaa. 

4 Yohane va, lu eren batisema ken taaikongo, lu oron 
kwagh u batisema u mgemshima sha u den asorabo. 

5 Tso tar u Yudia cii kua mba ken Yerusalem kpaa, ve 
due ve za her a na; a er ve batisema shin ifi u Yordan, 
ve lu pasen asorabo a ve. 6 Yohane yo, haan ikondo i 
sha aive a rakumi iyol, man a zer kwange u ikov shin 
iwenge, yaan mbaahungwa man iyough i ken toho. 
7 Lu oron kwaghaondo, kaan er: Orgen u A hembam 
agee yo, ngu van mo ken ijime, u kwange u 
akovangahar a Na tso kpaa, m kom u me ngurum me 
sagh ga yo. 8 Mo yo, m er ne batisema sha mnger tso, 
kpa Un yo, Una er ne batisema sha Icighan Jijingi. 
9 Her ayange la je Yesu due ken Nasareti u ken 
Galilia; ve yo, Yohane er Un batisema shin Yordan. 
10 Ngur duen shin mnger yo, fese nahan A nenge i 
bugh Sha, man Jijingi, lu er ka ikungugh nahan, lu 
senen sha a Na. 11 Imo kpaa due Sha, er: We, U ngu 
Wan Warn u ishima ishima, ka We ishima i doom a 
We yum ye. 12 Fese nahan Jijingi mgbegha Un, yem a 



Na ken taaikongo. 13 A lu ken taaikongo ayange 
akunduahar, Satan lu meen Un; lu a inyam i toho 
imongo; mbatyomov mba Shaav lu wasen Un. 14 Mba 
we Yohane ken gaadi kera yo, Yesu va nyor ken 
Galilia gba oron Loho u Dedoo u Aondo, kaan er: 
15 Ayange kuma, tartor u Aondo mgboghom ve; gema 
nen asema, na nen Loho u Dedoo ne jighjigh. 16 Ngur 
zenden hen kpe u zegemnger u Galilia yo, A nenge a 
Shimon man anngo na Anderia; ve lu haan kper shin 
zegemnger; gadia ve lu mbakoronishu. 17 Tso Yesu 
kaa a ve er: Va dondon nen sha a Mo, Me gema ne, ne 
hingir mbakoronior. 18 Nahan ve undu ukper vev 
fese, ve dondo sha a Na. 19 Karen heera, yemen ken 
hemen yo, A nenge a Yakobu, wan u Sebedeu, man 
Yohane anngo na, ve lu ken tso, lu cingen ukper vev. 
20 Tso A yila ve; maa ve undu ter ve, Sebedeu, ken 
tso, a mbaerentom sha tondo la, ve dondo sha a Na. 

21 Ve va nyor ken Kapernahum. Tso A kar A za nyor 
ken shinagoge sha iyange i memen, A gba tesen. 

22 Kpiligh ve iyol a ityesen Na, gadia A tese ve er ka 
or u lun a tahav nahan, lu er mbangeren nahan ga. 

23 Yo, ken shinagoge ve la orgen lu, lu a jijingi u 
hongorough, a genger imo 24 a kaa er: Ka nyi i zough 
se a We, We Yesu Ornasareti, U va sha u va timin see? 
M fa U doo doo, U ngu Icighan u Aondo je. 25 Kpa 
Yesu yange un, kaa er: We, huan, due ken a na kera. 
26 Tso jijingi u hongorough la zomon un iyol; genger 



imo taver taver yo, a due ken a na kera. 27 Cier ve 
iyol cii; tso ve gba pinen ayol a ve, kaan er: Ka nyi 
nee? Ka nyi ityesen i he nee? Ujijingi mba 
hongorough kpaa A wa ve kwagh sha utaha je, ve 
ungwa imo Na kpaa. 28 Nahan gwa Na gema samber 
ken iningirtar i Galilia cii, fese je. 29 Mba dugh ken 
shinagoge yo, ve za nyor ken ya u Shimon vea 
Anderia. Yakobu man Yohane kpaa za a ve. 
30 Ngokem u Shimon lu yaven hen inya a angev mbu 
iyolhian; nahan ve or Un kwagh na. 31 Va mgboghom 
yo, A kor un sha uwe, A mough a na sha; angev mbu 
iyolhian maa de un je; tso a gba gilim sha sha ci ve. 

32 Ka kom aikighe, iyange i mir yo, ve va Un a 
mbauangev cii kua mbalun a ujijingi mba bov kpaa. 

33 lor mba hen gar la cii va kohol hen hunda. 34 Tso A 
war ior kpishi mba ve lu a angev ato kposo kposo, 
man A dugh ujijingi mba bov kpishi kpaa; A kera 
rumun u ujijingi mba bov ve or kwagh ga, sha ci u ve 
fe Un yo. 35 Tso A mough sha use tugh tugh, A yem 
hen ijir igen ape ma or lu ga, A za er msen ker. 36 Tso 
Shimon man mba ve lu a Na imongo ve gba tovon Un 
ijime. 37 Mba za zough a Na yo, ve kaa a Na er: Ior cii 
mba keren We. 38 Kpa A kaa a ve er: Se za nen ijir 
igen hen agar a a dondo heen ne, sha u Ne za or 
kwaghaondo keregh kpaa yo, gadia ka sha ci u nahan 
man M dugh ye. 39 Tso A za, A za or kwaghaondo ken 
ushinagoge vev ken Galilia cii, lu dughun ujijingi 



mba bov kpaa. 40 Tso orimande ugen va her a Na, va 
gure Un sha ishi, gba zamber a Na er: Aluer Wea 
rumun yo, U fatyo u wanger mo. 41 Tso er mhoonom 
kor Un yo, A naregh uwegh, A bende un iyol, A kaa a 
na er: M rumun, iyvanger we. 42 Nahan imande maa 
bee un fese, a hingir wanger wanger. 43 A ta un icin 
gbang gbang maa A na un gbenda je; 44 A kaa a na er: 
Ver ishima, de kera oron ma or kwagh ga, kpa yem 
za tese pristi iyol you, na nagh sha ci u mwanger u i 
wanger we yo, er Mose lu kaa nahan, sha u i _ lu ve 
mpase yo. 45 Kpa dugh yo, a hii u oron akaa kpishi, a 
samber a gwa u kwagh la zan zan Yesu kera fatyo u 
shi nyoron ken gar ken igbar ga, kpa A lu ken won 
sha ajiir ape ma or lu ga yo, ior gba duen han han 
kpaa, van her a Na. 

2 1 Tso ayange nga kar cion, shi va nyer ken 

Kapernahum yo, i gba ungwan gwa er, ngu ken iyou. 
2 Tso ior zua heregh kpishi je, zan zan sha hunda ijiir 

i gbilinigh kera lu ga. A lu oron ve kwaghoron u 
Aondo. 2 3 Tso ve va a or u kpen alegh her a Na, ior 

unyiin too un. 4 Mba fetyo u aren hen Na ga sha ci u 
ikpelaior yo, ve bugh ian sha uha henpe A lu la; mba 
bughun kera yo, ve sen a gambe u or u kpen alegh 
yav sha mi la. 5 6 Yesu nengen jighjigh ve u nan yo, A 
kaa a or u kpen alegh la er: Wan, i de u asorabo a ou. 

6 Kpa mbagenev ken mbangeren tema lu her, lu 

henen ken asema a ve er: 7 Ka nyi kwagh Or ne A 



kaan nahana? Ngu tuhwan Aondo. Ka an nana fatyo 
u den or asorabo saa Aondo tseegh gaa? 8 Yesu kav 
ken ishima er ve henen ken asema a ve nahan yo; tso 
A kaa a ve er: Ka nyi ne henen akaa ne ken asema a 
ene? 9 Ka nyi i hembe lun uwer ga, u ma i kaa a or u 
kpen alegh ne er: I de u asorabo a ou; shin u ma i kaa 
er: Mough, too gambe wou, zende ase? 10 Kpa sha u 
ne fa er Wan u or A lu a tahav mbu den ior asorabo 
sha won yo, A kaa a or u kpen alegh la er: 11 M ngu 
kaan a we, mough sha, too gambe wou, yem hen ya 
wou. 12 Tso a mough, a too gambe na fese je, a due 
sha ashe ve cii; nahan ve cii, kondo ve iyol, ve gba 
civir Aondo kaan er: Myange se mba a nenge 
imbakwagh ne ga. 13 Tso A shi a due, A yem shin kpe 
u zegemnger, ikpelaior cii va her a Na, A tese ve. 
14 Ngur karen yo, a nenge a Levi wan u Alefeu, tema 
ken iyou i ngohol kpandegh, A kaa a na er: Dondo 
sha a Mo. Tso a mough a dondo sha a Na. 15 Tso er A 
tema kwaghyan ken ya na yo, mbangoholkpandegh 
man mbaasorabo kpishi va va tema kwaghyan a Yesu 
kua mbahenen Nav, gadia ve ngee kpishi. 
16 Mbangeren man Mbafarishi kpishi kpaa dondo Un 
ijime, ve nenge er A lu yan kwagh a mbaasorabo kua 
mbangoholkpandegh imongo yo, nahan ve kaa a 
mbahenen nav er: Ka nyi man A ye kwagh a 
mbangoholkpandegh kua mbaasorabo imongo 
nahana? 17 Er Yesu ungwa nahan yo, A kaa a ve er: 



Ka mbadedoo kwagh a gbe ve a ortwer ga, saa mba 
angev mbu ker ve la tseegh. Mo M va sha u Me yila 
mbaperapera ga, kpa ka mbaasorabo. 18 Mbahenen 
mba Yohane kua Mbafarishi ve horon kwaghyan; 
nahan ve va, ve va kaa a Na er: Ka nyi man 
mbahenen mba Yohane kua mbahenen mba 
Mbafarishi ve her kwaghyan, kpa mbahenen Ou yo, 
ve her ga? 19 Yesu kaa a ve er: Mbayaren iniongo i 
kwasehe vea fatyo u horon kwaghyan zum u 
orkwasehe a lu a ve imongo laa? Zum u ve lu a 
orkwasehe a ve imongo yo, vea fatyo u horon 
kwaghyan ga. 20 Kpa ayange nga van a a too ve 
orkwasehe kera, ka hen ayange la je man vea hor 
kwaghyan ye. 21 Man shi ma or ngu u nana cinge 
bamberikondo u he sha ikondo i tse ga, gadia kwagh 
u i cingi i min la una gema a pande ikondo i tse la 
kera, nahan ihura ia seer a seer. 22 Man shi ma or 
nan hee zar u wain u he ken akpaakovough a tse ga, 
gadia a er nahan yo, zar u wain la ua pav akpa la, ua 
saa ishe kua akpa la cii; kpa mba hee zar u wain u he 
ken akpa a he je. 23 Er A lu zenden karen ker ato u 
sule u alakema sha iyange i memen yo, mbahenen 
Nav gba kever asagher a alakema yan yemen. 24 Tso 
Mbafarishi kaa a Na er: Nenge, ka nyi ve eren kwagh 
u i rumun er i er sha iyange i memen ga nahana? 25 A 
kaa a ve er: Mayange je ne mba a or kwagh u Davidi 
lu er, er kwagh gba un, man ijen kor un kua mba ve 



lu a Na imongo la gaa, 26 er a nyor ken iyou i Aondo 
sha ayange a Abiyatar lu zegepristi la, a ya ubredi 
mba sha ishi, mba i rumun u ma or nana ya ga, saa 
upristi tseegh la, man er a na mba ve lu a na ityo la 
kpaa gaa? 27 Nahan A kaa a ve er: I er iyange i 
memen sha ci u or, i er or sha ci u iyange i memen 
ga. 28 Ka nahan man Wan u or A lu Ter u iyange i 
memen kpaa ye. 

3 1 Shi A nyor ken shinagoge; orgen lu ker, nan uma 
uwegh. 2 Ve haa ashe sha a Na er vea nenge shin Una 
bee nan angev sha iyange i memenou, sha u vea zua 
a kwagh u nan Un ibo sha mi yo. 3 A kaa a or U uman 
uwegh la er: Mough sha, tile her ato. 4 Nahan A pine 
ve er: I rumun er i er kwagh u dedoo sha iyange i 
memen, shin i vihi a vihi kwagha, i yima or shin i 
wua a wua oro? Kpa ve huan, ve bugh zwa ga. 5 Tso 
er A gema A jingi sha a ve a iyugh, ishima lu vihin Un 
sha ci u asema a ve a cighir yo, A kaa a or la er: 
Naregh uwegh ough; a naregh ku; tso uwegh nagh 
maa hingir dedoo. 6 Nahan Mbafarishi due za kohol a 
ior mba Herode fese, ve gba henen kwagh sha a Na, 
er vea er man vea wua Un yo. 7 Tso Yesu kar a 
mbahenen Nav, ve yem shin kpe u zegemnger. 
Ikpelaior kpishi dondo sha a Na, i ken Galilia, man 
shi ken Yudia, 8 man i ken Yerusalem, man i ken 
Idumea, man i ken yande Yordan kua i ken ian i Tiru 
man Shidon kpaa, lu ikpelaior i vesen; er ve ungwa 



akaa a A lu eren la cii yo, ve va her a Na. 9 A kaa a 
mbahenen Nav er, i ver wantso a keghen Un sha ci u 
ikpelaior ve de imbishi Un ga yo. 10 Gadia A bee ior 
kpishi angev, ka nahan man mba ve lu uange cii ve 
sosom her a Na sha u vea bende Un ave iyol ye. 
11 Ujijingi mba hongorough kpaa, hanma shighe u 
vea nenge a Na yo, ve gba Un sha ishi, ve genger imo 
ve kaan er: We, U ngu Wan u Aondo. 12 A ta ve icin 
gbang gbang er, ve de pasen Un ga. 13 Tso A unde sha 
uwo, A yila mbala mba i sar Un a ve la, tso ve va her 
a Na. 14 A ver ve pue kar uhar sha u vea lu a Na 
imongo, man shi sha er Una tindin ve sha u za oron 
kwaghaondo, 15 man shi sha u vea lu a tahav mbu 
dughun ujijingi mba bov yo. 16 A ver mba pue kar 
uhar mbala: Shimon yo. A seer un iti igen er Peteru; 
17 man Yakobu wan u Sebedeu kua Yohane anngo u 
Yakobu, A seer ve iti er Boanerge, inja na yo er, ka 
uidyuranmbauon. 18 Man Anderia man Filibu man 
Bartolomeu, man Mateu man Toma, man Yakobu 
wan u Alefeu, man Tadeu man Shimon or u Kana,] 

19 man Yuda u Isekarioti, u a nenge Un mker la. 

20 Tso A za nyor hen ya ugen; ikpelaior shi kohol je, 
kwaghyan tso kpaa, ve kera fatyo u yan ga. 

21 Anmgbianev Nav mba ongo nahan yo, ve due sha 
u vea za kor Un, gadia ve kaa er, A nyor ihundu. 
22 Mbangeren mba ve due ken Yerusalem kpaa, ve 
kaa er, ngu a Belesebu; ka sha tor u ujijingi mba bov 



man A dughun ujijingi mba bov kera ye. 23 Nahan A 
yila ve, A or ve kwagh sha anzaakaa, A kaa er: A er 
nan man Satan una dugh Satana? 24 Man aluer tartor 
ugen ua pav sha ihom yo, tartor la ua fatyo u lun her 
ga . 25 Man aluer ya ugen una pav sha ihom yo, ya la 
una fatyo u lun her ga. 26 Man aluer Satan una 
mough num a iyol na, una pav yo, una fatyo u lun 
her ga, kwagh na bee a bee je . 27 Man shi ma or ngu u 
nana fatyo u nyoron hen ya u ortaveryol Kuran nan 
inyaregh ga saa nana vande kangen ortaveryol la, 
man nana mase saren ya la ye. 28 Mimi je M kaan ne 
ne, a de onov mba iorov asorabo a ve cii man hanma 
ityuhwanev mbi ve toho kpaa; 29 kpa or u nana 
tuhwa Icighan Jijingi yo, mayange je a de nan 
isholibo i nan ga, kpa nana ya ibo i tsoron gbem sha 
won je. 30 Ka sha ci u ve kaa er: Ngu a jijingi u 
hongorough yo. 31 Tso ngo Na kua anngoov Nav va, 
ve tile ken won, ve tindi loho her a Na sha u yilan Un. 
32 Ikpelaior tema, kase Un; tso ve kaa a Na er: Nenge 
ngou man anngoov Ou mba kasev mba ken won, 
mba keren We. 33 A gema A kaa a ve er: Ka an nan lu 
ngom man anngoov Ava? 34 Jingi sha mba ve tema ve 
kase Un la yo, A kaa er: Nenge, ngom, man anngoov 
Av mban. 35 Gadia hanma or u nan eren ishima i 
Aondo yo, ka nan je nan lu anngom u nomso man u 
kwase man ngom kpaa ye. 



4 1 A shi A hii u tesen hen kpezegemnger, ikpelaior i 
vesen va kohol her a Na, nahan A nyor shin tso, A 
tema shin zegemnger; ikpelaior cii gema hi sha tar 
hen kpezegemnger la. 2 A tese ve akaa kpishi sha 
anzaakaa; ken ityesen Na la, A kaa a ve er: 3 Ver nen 
ato! Ortanivor yar sha u una ta ivor. 4 Tso ngur tan 
yo, ivor igen pande haa sha kpegbenda; inyon va, va 
sange i, ya. 5 Igen haa sha ikuu ape inya i civir ga yo; 
nahan i mende fese sha ci u inya i ze i kom i ga yo. 

6 Oo ngu te yo, i hia; i uma sha ci u i lu a amise ga yo. 

7 Shi igen haa ken usaa, usaa vese imbishi i, i mar ga. 

8 Igen yo, haa hen inya i dedoo, i mende i vese i via 
iyiagh i wa asange hemba ivor la kwa ikundugber, 
igen kwa akunduatar, igen kwa akunduataan. 9 Tso A 
kaa er: Or u nan lu a ato a ungwan yo, nana ungwa. 

10 Er a lu tswen yo, mba ve lu a Na kua mba pue kar 
uhar mbala, ve pine Un kwagh u anzaakaa la. 

11 Nahan A kaa a ve er: Ne yo, i na ne sha u fan 
kwaghmyer u tartor u Aondo; kpa mba ken won yo, 
mba er ve akaa cii sha anzaakaa, 12 sha er: Mnenge 
yo, ve nenge, kpa ve de kaven ga; sha u ve de gem 
asema man a de ve asorabo a ve ga yo. 13 Nahan A 
kaa a ve er: Ne kav injakwagh ne gaa? Yo, ne er nan 
man ne kav anzaakaa cii ase? 14 Ortanivor ka nan ta 
kwaghoron. 15 Mba ve lu sha gbenda henpe i te 
kwaghoron la, ka mba ka vea ungwa yo, fese je Satan 
a va, a ngohol kwaghoron u i lee ken asema a ve la 



kera. 16 Nahan mba i te ve ivor sha ikuu la kpaa, ka 
mba ka vea ungwa kwaghoron yo, fese je ve ngohol 
un saan saan, 17 kpa ve lu a raise ker ayol a ve ga, 
nahan ve taver asema anyangem kpeghee, tso er 
mkighir u sha ican shin mtev u sha ican una mough 
a ve sha ci u kwaghoron la yo, fese je ve nongo gbev. 
18 Man mba i te ve ivor ken usaa yo, ka mba ka vea 
ungwa kwaghoron, 19 kpa anzughul a tar ne a nyian 
ishima kua icugh i inyar man asaren a sha akaa agen 
cii vea va yo, ve imbishi kwaghoron la, nahan a kera 
ume atam ga. 20 Mba i te ve ivor hen inya i dedoo yo, 
ka mba ka vea ungwa kwaghoron la, ve ngohol un, 
ve ume atam, ugen kwa ikundugber, ugen 
akunduatar man ugen akunduataan. 21 Shi A kaa a 
ve er: Ka i nyor a imenger sha u cirin kapu sha mi 
shin sha u veren shin ityo gambe je kpa? Kera ka u 
veren sha daar u pendan imenger sha mi la gaa? 
22 Gadia ma kwagh ngu myer u a de duen a mi ken 
igbar ga, shi i yer ma kwagh ga saa a due a mi ken 
igbar kpee. 23 Aluer ma or nan ngu a ato a ungwan 
yo, nana ungwa. 24 Nahan A kaa a ve er: Ver nen 
ishima sha kwagh u ne ongo ne. Sha ikaren i ne 
karen a mi ne, ka sha i a kar ne a mi ye, shi a seer ne 
sha mi kpaa. 25 Gadia u nan lu a kwagh, ka nan je a 
na nan ye; kpa u nan lu a kwagh ga yo, kwagh u nan 
lu a mi la je kpaa a ngohol un kera. 26 A shi A kaa er: 
Tartor u Aondo ngu nahan: ka er or u nan te ivor 



shin inya; 2 nan yav, nan nder, tugh man tetan, man 
ivor la kpaa mende, i vese, kpa nan fa er i hii man i 
mende ga; 28 gadia inya iyol i i gba nan iyiav tso; 
hiihii ka ika, u dondon ka ishagher, man ken 
masetyo yo, ka asange a vian ken ishagher. 29 Man 
shighe u iyiagh kia via yo, fese je nan za a louji 
keregh, sha ci u shighe u sundan a kom yo. 30 A shi A 
kaa er: Se kar tartor u Aondo sha nyi, shin Se kar u 
sha injakwagh i nyi? 31 Ngu er ishange i masetadi i or 
ka nan 166 i shin inya la yo, i hemba ndahar a 
asangeakaa a sha won cii; 32 nahan kpaa, ka a 166 i 
yo, i due, i vese zan zan i hemba vesen a aveghem a 
uyia cii; i samber agbaa a vesen zan zan inyon i sha i 
fatyo u wan aya teman sha mi ken mure u u. 33 A or 
ve kwaghoron u Aondo sha anzaakaa kpishi er ngan 
nahan, kuma sha m-ongo ve vough. 34 Man gbaa oron 
ve ma kwagh ga, saa sha injakwagh. Kpa A mase 
pasen mbahenen Nav akaa cii, ve tseegh. 35 Sha 
iyange la, er iyange i been yo, A kaa a ve er: Se yem 
nen yande la. 36 Tso ve undu ikpelaior, ve mough a 
Na er A lu nahan, shin tso; utso mbagenev kpaa lu a 
ngula imongo. 37 Tso zegeuraahumbe gba, 
agondoamnger gba tan sha tso haan shimi, nahan tso 
gba ivin. 38 Un iyol Na yo, lu shin ityotsoogh, lu yaven 
sha kushen. Ve nder Un, ve kaa a Na er: Ortesen, se 
mba timin kpa ka U kwagh gaa? 39 Tso a nder, A 
yange ahumbe, A kaa a zegemnger er: Huan, lu ving! 



Ahumbe maa de, nahan huan ving cii. 40 Tso A kaa a 
ve er: Ka nyi ne cie yum nahana? Er nan man ne lu a 
jighjigh u nan ga nahana? 41 Cier ve iyol je zua ga, ve 
kaa ayol a ve er: Ka nyi Or ne man ahumbe kua 
zegemnger je kpaa ve ongo Unu? 

5 1 Tso ve per zegemnger yande la, ken tar u 
Gerasene. 2 Mba dugh shin tso yo, fese nahan or u 
lun a jijingi u hongorough due shin iwar, va kohol 
Un; 3 ijiir na i tsan yo, lu ken iwar, man or kera fatyo 
u kangen un ga, sha mshir je kpaa i fatyo ga. 4 Gadia i 
kange un acin imongo sha ahye a haan man 
mshirim, kpa a tondo mshirim mara kera, a tondo 
ahye kpaa, or mom mom kera lu a agee a koom un 
ga. 5 Gbem je, tugh man tetan, lu ken iwar man sha 
iwo, yooso genger genger, kombon iyol na sha awen. 

6 Nengen a Yesu ica je tso a ande ayem, a za gure Un 
inya, 7 genger imo taver taver, kaa er: Ka nyi i 
zoughom a We, Yesu Wan u Aondo Uhembansha? M 
zua U vea Aondo, de eren mo ican ga. 8 Gadia A kaa a 
na er: We, jijingi u hongorough, due ken or ne kera. 
9 A pine un er: Iti you er ana? A kaa a Na er: Iti yam 
er ikpela, gadia se mba kpishi. 10 Tso a zamber a Na 
tsung er, A de kera zendan ve ken tar la kera ga. 
11 Hen ijiir la ikpelaigo lu kpishi, lu yan akaa hen 
imbusuwoogh. 12 Nahan ve zamber a Na er: Tindi se 
hen igo la, se za nyor ken i. 13 Tso A rumun. Ujijingi 
mba hongorough mbala, mba dugh yo, ve nyor ken 



igo la; ikumigo la, i kuma er dubu uhar nahan, i 
hembe ayem, i za haa shin zegemnger, i saa mnger. 
14 Mbakuran i nyongoso va or kwagh la ken gar kua 
ken tar la kpaa. Nahan ior due sha u va nengen 
kwagh u a er yo. 15 Tso ve va hen Yesu, nahan ve 
nenge a or u a lu a ujijingi mba bov la, tema, haa 
akondo iyol, hingir or u kaven kwagh, u a lu a mi 
kpishi la. Nahan cier ve iyol 16 Man mba ve nenge yo, 
ve or ve kwagh u i er a or u a lu a ujijingi mba bov la, 
kua kwagh u i er a igo la kpaa. 17 Nahan ve gba 
zamber a Na er, A mough ken tar ve kera. 18 Gbe 
nyoron shin tso yo, or u a lu a ujijingi mba bov la, 
zamber a Na sha u ma un lu a Na ityo. 19 Kpa A 
rumun nahan ga, A kaa a na er: Yem hen ya wou hen 
ior ou, za or ve akaa a vesen a Ter A er u ne, man er 
A zungu u mhoonom kpaa yo. 20 Tso a yem a gba za 
oron akaa a vesen a Yesu A er un la ken Dekapoli; 
kpiligh ior iyol cii. 21 Tso er Yesu shi per yande la 
shin tso yo, ikpelaior kpishi kohol her a Na. Un lu a 
zegemnger ikua ikua. 22 Tso u mom u ken mbavesen 
mba shinagoge va, iti na er Yairu, nengen a Na yo, a 
gba hen angahar a Na, 23 a gba zamber a Na er: Wan 
warn u kwase u kiriki ngu nongo ku. Yo, va, va penda 
ave sha a na, angev mbu bee un a lu uma. 24 Tso A za 
vea na. Ikpelaior kpishi dondo sha a Na, i imbishi Un. 
25 Yo, kwase ugen u haan awambe anyom pue kar 
ahar, 26 u a ya ican sha ikev i mbatwerev imongo, a 



vihi akaa a na cii, nahan kpaa lu un kposo ga, lu zan 
un a za hemen; 21 man er a ungwa kwagh u Yesu yo, 
a va hen ikpelaior ken ijime Na, a bende Un sha riga; 
28 gadia a kaa er: Aluer mea bende shin akondo Na 
tseegh tso kpaa, me war je. 29 Fese nahan imbor i 
awambe na tondo, man a kav ken iyol na er angev 
nav mbu bee un yo. 30 Fese nahan Yesu kav ken iyol 
Na er agee a dugh ken a Na, tso A gema ken 
ikpelaior, A pine er: Ka an nan bendem akondo avee? 
31 Nahan mbahenen Nav kaa a Na er: U nenge 
ikpelaior ngi imbishi We, nahan kpaa U ngu pinen 
Wer: Ka an nan bendemo? 32 Tso A gba jingen sha u 
Una nenge or u nan er kwagh la yo. 33 Tso kwase la lu 
cian, gbidyen ikarikase iyol gadia a fa kwagh u a er 
un yo, a va gba inya sha ishigh Nagh, a or Un kwagh 
la sha mimi cii. 34 Nahan A kaa a na er: Wankwase, 
jighjigh wou u nan war u ve; yem bem bem, angev 
ou mbu bee u. 35 Tso ngur oron kwagh nahan yo, 
mba ken ya u orvesen u shinagoge la va, va kaa a na 
er: Wan wou u kwase kpe kera. Ka nyi shi u ze 
Ortesen iyolo? 36 Kpa Yesu, er A ungwa kwagh u i kaa 
la yo, A kaa a orvesen u shinagoge la er: De cie ga, 
gba nan jighjigh tso. 37 A rumun u ma orgen nana za 
a Na imongo ga, saa Peteru man Yakobu kua Yohane 
anngo u Yakobu. 38 Nahan ve hen ya u orvesen u 
shinagoge la yo, A nenge ior lu zenden sha, ve lu 
vaan gberen kwelegh tsung. 39 Nyer yo, A kaa a ve er: 



Ka nyi ne zenden sha, ne vaan nahana? Wankwase 
ne kpe ga, kpa ngu yaven a yav. 40 Nahan ve se Un 
ibumegh. Kpa dugh a ve ken won kera cii yo, A kua a 
ter u wankwase la man ngo na kua mba ve lu a Na 
imongo la, A nyor her ape wankwase la lu yo. 41 Ker 
wankwase sha uwe yo, A kaa a na er: Talita kumi! 
Inja na yo er: Wankwase, M ngu kaan we Mer, 
mough sha! 42 Fese nahan wankwase la mough sha, 
gba zenden; gadia anyom a na kuma pue kar ahar je. 
Nahan cier ve iyol je zua ga. 43 A ta ve icin gbang 
gbang er, ma or nana de fe kwagh ne ga, shi A kaa er, 
i na wankwase la kwagh a ya. 

6 1 A mough keela, A kar A va ken gar na; mbahenen 
Nav kpaa cir Un ijime. 2 Iyange i memen kom yo. A 
gba tesen ken shinagoge; ior kpishi mba ve lu 
ungwan Un yo, kpiligh ve iyol, ve kaa er: Ka han je 
Or ne A zough a akaa ne; man shi ka nyi mfe i ne Or 
ne, er ambaaeren a ageegh ne a dugh sha ikev Na 
nahana? 3 Ngun kera ka orgbanakaa, Wan u Maria ne 
gaa, ka anngo u Yakobu man Yose man Yuda man 
Shimon kpaa gaa, anngoov Nav mba kasev kpaa mba 
a vese imongo gaa? Nahan anzughul lu ve ken ishima 
sha kwagh Na. 4 Tso Yesu kaa a ve er: Profeti de lun a 
icivir ga, saa ken gar u nan man hen ityo i nan man 
hen ya u nan tso. 5 Nahan A kera soo u eren ma 
kwagh u ageegh keregh ga, saa di u pendan ave sha 
mbauangev kpeghee, waren ve la, tso. 6 Kpiligh Un 



iyol a mban u jighjigh ve u nan. 7 Tso A yila mba pue 
kar uhar, A gba tindin ve uhar uhar, A na ve tahav 
sha ujijingi mba hongorouv. 8 A ta ve icin er ve de tee 
ma kwagh sha ci u gbenda ga, saa gbough tseegh tso; 
kwaghyan ga, ikpa kpaa ga, man inyaregh ken ikpa 
kpaa ga, 9 kpa ve lu a akov shin angahar, ve de hee 
uriga uhar ga. 10 Man A kaa a ve er: Hanma ijiir i nea 
za nyor yo, iyou i ne nyer la, lu nen her zan zan nea 
kar moughon hen ijiir la kera. 11 Hanma ijiir i i 
rumun ne her ga, shin i ver ato sha kwagh wen kpaa 
ga yo, mough nen heregh kera, kure nen ihundu i 
shin angahar a en, i_hingir ve mpase. 12 Tso ve due, 
ve or ior kwaghaondo er, ve gema ishima; 13 ve dugh 
ujijingi mba bov kpishi, man mbalun dedoo ga kpaa, 
ve shighe ve mkurem ve war ve kpishi. 14 Tso tor 
Herode ungwa gwa Na, gadia iti Na due ken igbar, 
nahan a kaa er: Ka Yohane u eren batisema a nder 
shin mbakpenev ye, ka nahan man akaa a ageegh ne 
a eren ken a na ye. 15 Mbagenev yo, ve kaa er, ka 
Eliya; man mbagenev yo, er ka profeti di er uprofeti 
mbagenev nahan. 16 Kpa er Herode ungwa nahan yo, 
a kaa er; Ka Yohane u iyange m gber un ityough la, 
ka un je a nder shin ku ye. 17 Gadia lu Herode iyol na 
je tindi, i kor Yohane, i kange, i kende un ken gaadi 
ye, sha ci u kwagh u Herodia kwase u anngo na 
Filibu la, gadia a ngohol un; 18 kpa Yohane kaa a 
Herode er: U ngohol anngou kwase u ngu a mi, 



nahan ka sha mi ga. 19 Herodia iyol na kpaa hingir 
iyongo a na, lu un ka wuan un, kpa a fatyo ga, 
20 gadia Herode lu cian Yohane sha ci u a fa er a lu or 
u jighjigh man shi icighanor kpaa yo; a kura un doo 
doo, a ungwa kwaghoron na acin imongo je, kondo 
un iyol; nahan kpaa doo un u ungwan un. 21 Kpa 
iyange igen ian due, gema lu sha iyange i umbur 
mmar u Herode la; a er iniongo sha ci u ashagba a na 
man utormbautyav mba tamen nav man akpamaior 
a Galilia kpaa. 22 Er wan u Herodia u kwase la nyor 
gba vinen amar yo, doo Herode kua mba ve tema 
iniongo a na imongo la cii, tso Herode kaa a 
iniunkwase la er: Nyi ityokwagh i i sar u kpaa, kaam, 
me na u i. 23 Shi a bum a na taveraa kpaa er, nyi 
ityokwagh i u sonom kpaa, me na u, shin a lu vegher 
u tartor warn je kpaa. 24 Dugh yo, a za kaa ngo na er: 
M son nyi? A kaa un er, i lu ityough ki Yohane u eren 
batisema. 25 Tso a za nyor hen tor, a son er: Sarem pe 
ma u nem ityough ki Yohane u eren batisema shin 
gbande hegen hegen je. 26 Tso ishima vihi tor kpishi; 
kpa sha ci u mbum na la, man mba ve tema hen 
kwaghyan la yo, kera doo un u nyumen un ga. 27 Tso 
tor tindi orutya ugen ken mbautyav mba ve kor tor 
la, a kaa un er, a _ za va a ityough nagh; ngula za za 
gber un ityough ken gaadi, 28 va a ityough nagh shin 
gbande, va na wankwase la; wankwase la za na ngo 
na. 29 Mbahenen nav mba ongo nahan yo, ve va, ve 



va too gundu na, ve za ii. 30 Mbaapostoli hide, va 
kohol hen Yesu, or Un akaa a ve er man a ve tese la 
cii. 31 Nahan A kaa a ve er: Va nen, ne tseegh, hen ijiir 
i or lu ga yo, va mem nen kpeghee; gadia ior kpishi lu 
van shi hiden yemen, ian i vea ya kwagh tso kpaa lu 
ga. 32 Tso ve nyor ken tso, ve tseegh, ve yem hen ijiir i 
or lu ga yo. 33 Ior kpishi nenge ve karen, nahan ve 
kav ve, ve due ken agar cii, ve hembe ayem, ve vande 
za aren heregh a Na. 34 Er Yesu due ken tso yo, A 
nenge a ikpelaior kpishi, nahan mhoonom kor Un a 
ve sha ci u ve lu er iyongo i i lu a orkuran i ga yo. Tso 
a hii u tesen ve akaa kpishi. 35 Iyange i gbe 
mgboghom u been yo, mbahenen Nav va her a Na, ve 
kaa er: Or ngu hen ijiir ne ga, man iyange mgboghom 
u been; 36 na ve gbenda, ve yem ken uya man agar a 
a kase hen ne, ve za yam kwaghyan, ve ya. 37 Kpa A 
gema A kaa a ve er: Ne, na nen ve kwagh, ve.ya. Kpa 
ve kaa a Na er: Se za yam bredi sha sule deri uhar, se 
va na ve, ve ya shinii? 38 A pine ve er: Ne mba a 
ikpenbredi i me? Za, za nenge nen. Mba fe yo, ve kaa 
er. Ngi itian kua ishu ihiar. 39 A kaa er, ve cii, ve tema 
akum akum sha adeghatoho. 40 Ve tema sha nongo 
sha nongo, mbagenev lu iniongo akunduataan 
akunduataan, mbagenev akunduahargber, 
akunduahargber. 41 Tso A too ubredi utaan, man ishu 
ihiar la, kenden ashe sha yo, A sugh, A coon, a na 
mbahenen er ve gema ve na mbala. Ishu ihiar la 



kpaa, A kar ve i cii. 42 Ve cii ve ya, kuma ve. 43 Ve 
kohol avur, iv akese pue kar ahar, kua avur a ishu la 
kpaa. 44 Mba ve ya bredi mbala, nomso lu er dubu 
utaan nahan. 45 Fese nahan A tolough a mbahenen 
Nav er, ve nyor shin tso, ve hira hemen, ve hira 
hemen, ve per yande u Betesaida, Wen iyol Na yo, 
Una na ior gbenda ve yem ve. 46 Ne ve gbenda kera 
yo, A unde sha uwo sha u za eren msen. 47 Iyange i 
mir yo, tso la lu ken ato u zegemnger, Wen gema lu 
sha tar, Un tswen. 48 Tso A nenge ve lu yan ican sha u 
nahan tso, gadia ahumbe lu van ve sha hemen; 
nahan A va her a ve sha ahwa atar a utu, lu zenden 
sha kwavmnger, er Una kar ve sha hemen nahan. 
49 Kpa er ve nenge lu zenden sha kwavmnger nahan 
yo, ve lu er, ka ormbakuv, tso ve genger imo taver 
taver; 50 gadia ve cii ve nenge a Na, nahan cier ve 
iyol. Kpa A or kwagh a ve, A kaa a ve er: Taver nen 
ishima, ka Mo, de kera cie nen ga. 51 Nahan A nyor A 
kohol ve ken tso; ahumbe maa de. Tso kunda ve iyol 
ken asema je gande; 52 gadia ve kav kwagh u ubredi 
la ga, sha ci u asema cighir ve ker yo. 53 Mba peren 
yo, ve ar ken tar u Genesareti, ve zer tso hen kpe. 
54 Mba dugh ken tso yo, fese je ior kav Un. 55 Nahan 
ve gba zan ayem ken iningirtar la cii, ve gba toon 
mbalun dedoo ga sha ugambe zan a mi henpe ve 
ungwa er ngu la. 56 Man shi hanma ijiir i Una nyor, 
shin a lu ken agar a kiriki shin agar a tamen, shin 



ken uya mba ken ityev kpaa, ve za ver mba ve lu 
dedoo ga sha ityembekasua, ve zamber a Na er, Una 
rumun yo, shin a lu mkaikondo Na tso kpaa, ve 
bende ave; mba ve bende a Na cii yo, angev bee ve je. 

7 1 Mbafarishi man mbagenev ken mbangeren mba 
ve due ken Yerusalem va kohol her a Na. 2 Tso ve 
nenge mbagenev ken mbahenen Nav lu yan 
kwaghyan a ave a wang ga, inja na yo, ve 66 ga. 
3 Gadia Mbafarishi man Mbayuda cii ve gbaa yan 
kwagh ga, saa ve vande oon ave keng ve, sha u kuran 
aeren a mbayiase la. 4 Man shighe u vea hide kasua 
kpaa, ve gba yan kwagh ga, saa ve vande oon iyol ve. 
Akaa agen kpishi kpaa i na ve er ve kuran a, er u oon 
ayongo man ityev man agbande a togula nahan. 5 Tso 
Mbafarishi man mbangeren pine Un er: Ka nyi 
mbahenen Ou ve kor atindi a mbayiase ga, ve ye 
kwaghyan ave ili? 6 Kpa A kaa a ve er: Kwagh u 
Yesaia a tsengaoron sha a ven yo, ka vough je, ne 
mbaimangerev, er i nger nahan er: Nongoior ne ngu 
civir Mo sha ityumbuzwaav tseegh, kpa ishima ve yo, 
ngi ica a Mo je; 7 nahan ka gbilin tso, ve gur ve civir 
Mo ye, sha ci u ityesen i ve tesen la, ka atindi a ior 
tso. 8 Gadia ne mba gbihin tindi u Aondo, geman 
kuran aeren a ior. 9 Shi A kaa a ve er: Mimi je ne mba 
undun tindi u Aondo, sha u ne wa aeren a en a 
mbayiase la iko yo. 10 Gadia Mose lu kaa er: Civir teru 
man ngou; man shi: Or u nana tuhwa ter shin ngo yo, 



nana kpe keng. 11 Kpa ne yo, ne mba kaan ner, aluer 
or nana _ kaa a ter u nan shin ngo u nan er: Kwagh u 
ma u zough a iwasen sha mi her a mo yo, ka korban 
(inja na yo er, ka nagh ku i ne Aondo yo) 12 nahan ne 
kera rumun er nana wase ter shin ngo u nan sha ma 
kwagh ga. 13 Rape ne bundu imo i Aondo jim sha 
aeren a en a mbayiase a ne ne ior la. Akaa kpishi er 
angan nahan ne mba eren kpaa. 14 A shi A yila 
ikpelaior her a Na, A kaa a ve er: Ver nen ato sha a 
Mo, ne cii, shi kav nen kpaa: 15 Ma kwagh u ken won 
u una nyor or ken iyol, u una na nan nana kera lu 
wang ga yo, ngu ga; kpa ka akaa a a dugh ken or la 
man a ne nan, nan kera luun wang ga ye. 16 Aluer or 
a lu a ato a ungwan yo, nana _ ungwa. 17 Undun 
ikpelaior nyer ken iyou yo, mbahenen Nav pine Un 
kwagh sha injakwagh la. 18 A kaa a ve er: Ne je kpaa, 
ne mba a kav gaa? Ma kwagh u ken won u a nyer ken 
or yo, una fatyo u nan nan nana lu wang ga ze; ne 
kav nahan gaa? 19 Gadia a nyor nan ken ishima ga, 
ka ken uya tso, una shi a za due ken won. Sha u kaan 
nahan yo, lu wuese akaayan cii. 20 Nahan A kaa er: 
Ka kwagh u ka a due ken or je, a na nan, nan kera lu 
wang ga ye. 21 Gadia ka ken ateghato ken asema a ior 
je akaabo a henen, man idya i eren, man iv, man 
iwooor, 22 man shi ivaa i vihin sha idya, man u 
tomon akaa, man afer a eren a dang, man icugh, man 
u koron iyol tsaha ga, man iwuhe, man angereke, 



man ityough ki kehen, man ibumegh ve dugh ye. 
23 Akaabo ne cii ka kimi a dugh, a ne or nan kera lu 
wang ga ye. 24 Moughon heera yo, A yem ken tar u 
Tiru. Tso za nyer ken ya ugen yo, A rumun er or a fa 
ga; kpa fan ityo u lun myer ga. 25 Nahan kwase ugen 
u wan na u kiriki u kwase lu a jijingi u hongorough, 
ongo kwagh Na yo, a va, a va gba hen angahar a Na. 
26 Lu kwase u ken Mbagrika, ityo na yo, lu Mbashiro- 
Fenishia. A zamber a Na er, A dugh jijingi u bo ken 
wan na la kera. 27 Kpa A kaa a na er: De, mbayev 
mba hen ya ve vande yan i kuma ve, gadia doo u 
toon kwaghyan u uon, kenden aniwaav ga. 28 Nahan 
a gema a kaa a Na er: Een Tere, aniwaav kpaa mba 
ye avur a akaayan a uon shin ityo i tebul. 29 Tso A 
kaa a na er: Sha ci u mkaanem man yo, gba yemen 
tso, jijingi u bo due ken wan wou kera ve. 30 Tso er a 
yem hen ya na yo, a za kohol wan na, a lu yaven sha 
gambe, jijingi u bo la due kera. 31 Shi A due ken tar u 
Tiru, A kar sha Shidon, A va hen zegemnger u Galilia, 
lu karen ker ato u tar u Dekapoli. 32 Tso ve va Un a or 
u kondon ato, u eren ikeghem, ve zamber a Na er, A 
penda uwegh sha a na. 33 Tso A kua a na A undu 
ikpelaior, A yem a na ken huwa, A shindi un 
ahoaveegh ken ato, A haa ijer, A bende un sha 
nombor. 34 Kenger sha yo, A shil ishima, A kaa a na 
er: Efata! Inja na yo, er: Bugh! 35 Tso ato na bugh, 
fese nahan kwagh u a kange un nombor la kpaa sagh 



kera, a or kwagh dedoo. 36 A ta ve icin er, ve de oron 
ma or ga; kpa er A seer tan ve icin nahan kpaa, ve 
hemba seer a seer u oron kwagh la. 37 Kpiligh ve iyol 
je zua ga, ve gba kaan er: A er akaa ca ca cii doo doo 
je, A er mbakondonato mba ungwan, 
mbakondonaker kpaa mba lamen. 

8 1 Sha ayange la zum u ikpelaior shi lu kpishi man 
ve lu a kwagh u vea ya ga yo, Yesu yila mbahenen 
Na, A kaa a ve er 2 Mhoonom koron a ikpelaior ne, 
gadia mba a Mo ityo ka ayange atar je ne, man mba a 
kwagh u vea ya ga. 3 Aluer Mea na ve gbenda Mer, ve 
yem hen uya vev ijen yo, vea vor sha gbenda, gadia 
mbagenev ken a ve va ica. 4 Mbahenen Nav gema kaa 
a Na er: Ka han je a zua a kwaghyan ken toho ne ve 
ikpelaior ne ia ya, a kuma ve? 5 A pine ve er: Ne mba 
a ubredi u me? Ve kaa er: Mba utaankaruhar. 6 A kaa 
ikpelaior er, i haa inya; tso A too ubredi mba 
utaankaruhar la, sughun yo, A coon, A na mbahenen 
Nav er, ve na ve; nahan ve gema ve na ikpelaior. 7 Ve 
lu a anishuuv cion kpaa. A son iveren i dedoo sha mi, 
A kaa er, ve na ve kpaa. 8 Ve ya, kuma ve; ve kohol 
avur a a neer la, iv akese ataankarahar. 9 Mba ve ya 
la, ve kuma er ior dubu unyiin nahan. Tso A na ve 
gbenda. 10 Fese nahan A nyor ken tso a mbahenen 
Nav, ve va ken tar u Dalmanuta. 11 Mbafarishi due 
gba sendegh kwaghoron a Na, ve lu keren ivande i 
Sha her a Na, sha u karen Un. 12 Tso A shil ishima ken 



vanger taveraa, A kaa er: Ka nyi man kov ne u keren 
ivande nahana? Mimi je M kaan ne ne: A na kov ne 
ivande je ga. 13 Tso A undu ve, A shi A nyor shin tso, 
A per yande la. 14 Kpa hungul ve ve too bredi ga; 
bredi u ve lu a mi shin tso yo, lu mom tso. 15 A wa ve 
kwagh er: Ver nen ishima, kuran nen ayol a en sha 
kwa u Mbafarishi kua kwa u Herode la. 16 Tso ve gba 
henen ayol a ve, kaan er: Ka sha ci u se lu a bredi ga 
yo. 17 Er Yesu kav nahan yo, A kaa a ve er: Ka nyi 
man ne henen ner, ka er ne tee bredi ga? Ne mba a 
kav ga, man mfe kpaa ne fa gaa? Ne shi ne mba a 
asema a cighir her tsoo? 18 Ne mba a ashe, kpa ne 
mba nengen gaa? Shi ne mba a ato, kpa ne mba ongo 
gaa? 19 Er M coon ubredi utaan sha ior dubu utaan 
man ne kura avur la, ne iv akese a me, ne kera 
umbur gaa? Ve kaa a Na er: Lu pue kar ahar. 20 Man 
sha ubredi utaankaruhar la ne kura avur iv akese a 
me? Ve kaa er: Lu ataankarahar. 21 Nahan kpaa ne 
mba a kav gaa? 22 Ve va nyor ken Betesaida. Tso ve 
va Un a orapirashe, ve zamber a Na er, A bende Un 
uwegh iyol. 23 A kor orapirashe la sha uwe, A due a 
na ken akongo; tso hee un ijer sha ashe, shi pende un 
ave sha ityou yo, A pine un er: U ngu nengen a ma 
kwagh kpa? 24 A kenger sha, a kaa er: M ngu nengen 
a ior, gadia m ngu nengen a ve er ka ikon nahan, 
mba zenden. 25 Tso A shi penda un ave sha ashe, a 
gba nengen dedoo, maa i bee un; tso a nenge akaa cii 



wanger wanger. 26 A na un gbenda er a yem hen ya 
na, A kaa er: Ken gar ne tso kpaa, de nyer ker ga. 
27 Yesu shi due a mbahenen Nav, A gba zan sha 
angarev mba Shisaria-Filipi. Sha gbenda yo, A pine 
mbahenen Nav er: lor mba kaan er, Mo M ngu ana? 
28 Ve kaa a Na er: Yohane u eren batisema; mbagenev 
yo, er Eliya; man mbagenev er, ka u mom ken 
uprofeti. 29 A gema A pine ver er: Kpa ne yo, ne mba 
kaan ner, Mo M ngu ana? Peteru kaa a Na er: We U 
ngu Kristu je. 30 A ta ve icin er, ve.de kera oron ma 
or kwagh Na ga. 31 Tso a hii u tesen ve er, ka u Wan u 
or Una ya ican sha akaa kpishi keng, mbatamen man 
upristi mba tamen kua mbangeren vea ta Un kera, a 
wua Un; ayange a karen atar yo, Una nder shin ku. 
32 A or kwagh ne gbar gbar. Tso Peteru ta ibalegh a 
Na, gba zohon a Na. 33 Kpa gem nengen a mbahenen 
Nav yo, A yange Peteru, A kaa er: Hirem ken ijime 
kera, Satan, gadia ka akaa a Aondo u henen ga, saa a 
ior tso. 34 A yila ikpelaior man mbahenen Nav her a 
Na, A kaa a ve er: Aluer anti or a sar nan pe van a Mo 
ityo yo, nana nyiman iyol i nan, nana too teran kon u 
nan nana dondo sha a Mo. 35 Gadia hanma or u i sar 
nan ka yiman uma u nan yo, una saa nan a saa; kpa 
hanmo u uma u nan una saa nan sha ci Warn man 
Loho u Dedoo ne yo, nana yima un a yima je. 
36 Gadia aluer or a zua a tar cii, man uma u nan una 
gema a saa nan yo, a doo nan sha nyi? 37 Shin ka nyi 



kwagh man or nana na sha u paan uma u nan sha 
mini? 38 Gadia hanmo u nana cia ashe sha ci Warn 
man akaaoron a Am hen kov u eren idya man u 
asorabo ne yo, Wan u or kpaa Una cia ashe sha ci u 
nan zum u Una va sha icivir i Ter Na a 
uicighanmbatyomov la. 

9 1 A kaa a ve er: Mimi je, M kaan ne ne, mba ve til 
heen ne, mbagenev ker ka mba vea kpe mayange ga, 
saa vea vande nengen tartor u Aondo ua va sha agee 
ve. 2 Tso ayange nga kar ataratar yo, Yesu kua a 
Peteru man Yakobu man Yohane, za unde sha 
gogowo, ve tseegh; tso i gema iyol Na sha ishiv vev. 
3 Akondo a Na gema engem, kungu segh segh, er 
orkilenakondo kungun a u shin tar ne mayange nana 
.fatyo u kungun a nahan ga. 4 Tso Eliya vea Mose va 
ande hen ve, ve gba oron kwagh a Yesu. 5 Peteru 
gema kaa a Yesu er: Ortesen, se mba heen, nahan 
doo; sar U pe se er atumbe atar, i mom sha ci Wou, i 
mom sha ci u Mose, i mom di sha ci u Eliya zee? 
6 Gadia a fa kwagh u una kaa ga, sha ci u cier ve iyol 
yum yo. 7 Tso ibeenegh va gba mure sha a ve, imo 
kpaa due ken ibeenegh kila kaa er: Ngun ka Wan 
Warn u ishima ishima, ungwan nen Un! 8 Nahan mba 
jingi yo, ve kera nenge a ma or ga, saa Yesu tseegh lu 
a ve ye. 9 Mba ngur hungwan sha uwo yo, A ta ve icin 
er ve de oron ma or kwagh u ve nenge a mi ne ga, 
saa Wan u or Una nder shin mbakpenev ve. 10 Ve 



koso mkaanem mara ken asema a ve, ve gba pinen 
ayol a ve inja i mnder u shin mbakpenev la. 11 Tso ve 
pine Un er: Inja na nan man mbangeren ve kaan er, 
saa Eliya una vande van kenge? 12 A gema a kaa a ve 
er: Eliya una vande van kpee sha u soron akaa cii; 
tso er nan man i nger kwagh sha Wan u or er, Una ya 
ican sha akaa kpishi, shi a laha Un kpaa? 13 Kpa M 
kaa ne Mer, Eliya va kera ve, ve er un nyi ityokwagh i 
i sar ve u eren un yo, er i nger kwagh sha a na la. 

14 Ve hen mbahenen yo, A nenge a ikpelaior kpishi 
kase ve, mbangeren kpaa lu sendegh akaaoron a ve. 

15 Ikpelaior la cii, mba nengen a Na yo, kpiligh ve iyol 
kpishi, ve hembe ayem, ve za sugh Un. 16 Tso A pine 
ve er: Ka nyi ne sendegh kwaghoron a mbana? 

17 Ugen ken ikpelaior la gema kaa er: Ortesen, m va a 
wan warn u a lu a jijingi u kondon iker, her a We. 

18 Hanma pe ka una kor un yo, a ta un inya; a mbuwa 
hugh zwa, a yan anyi, a taver nuloo. M kaa a 
mbahenen Ou mer, ve dugh un, kpa ve fatyo ga. 19 A 
gema A kaa a ve er: Kpash, kov u lun a jighjigh u nan 
ga ne! Mase shin ayange a me je man Me tema a 
vene? Mase shin ayange a me je man Me wa ishima a 
vene? Va nen a na her a Mo. 20 Tso ve va a na hen a 
Na. Nengen a Na yo, jijingi la kende un, a gba inya, a 
gba viligh iyol inya, mbuwan hugh zwa. 21 A pine ter 
na er: Kwagh ne hii un ica i gba nana? A kaa er: A lu 
wanye je. 22 Acin imongo ka a gbihi un ken usu man 



shin mnger kpaa, sha u wuan un. Kpa aluer Wea 
fatyo u eren ma kwagh yo, zungwe se mhoonom, 
wase se, 23 Yesu kaa a na er: Aluer wea fatyo yo, akaa 
cii a korcio hen or u nan ne jighjigh la. 24 Nahan ter u 
wan la genger imo, kaa er: M na jighjigh, wasem sha 
myina u jighjigh warn u nan ne. 25 Tso Yesu nengen 
ikpelaior i gbe kohol ayem nahan yo, A yange jijingi 
u hongorough la A kaa a na er: We, jijingi u kondon 
iker man u kondon ato ne, M ngu kaan a we, due ken 
a na kera, mayange de kera shi nyer ken a na ga. 
26 Er a genger imo, shi a kende un taveraa yo, a due. 
Wanye la hingir er a kpe nahan; nahan ior mbagenev 
kpishi kaa er: A kpe ve. 27 Kpa Yesu kor un sha uwe, 
mough a na sha; wen kpaa a mough a tile sha. 28 Tso 
nyer ken iyou yo, mbahenen Nav pine Un ken myer 
er: Ka nyi man se fetyo u dughun un ga? 29 A kaa a ve 
er: Imba ne ka i dugh sha ma kwagh ugen ga, saa sha 
msen u eren. 30 Ve mough heera kera, ve kar ken tar 
u Galilia; kpa lu Un ka or nana fa ga; 31 gadia A lu 
tesen mbahenen Nav kaan a ve er: A na Wan u or sha 
ikev i ior, vea wua Un yo, sha iyange isha utar la, Una 
nder. 32 Ve kav mkaanem mara ga, kpa ve lu cian u 
pinen Un. 33 Tso A va ken Kapernahum. Tern hen ya 
yo, A pine ve er: Ka nyi ashen ne lu oron sha gbenda 
laa? 34 Kpa ve huan ving; gadia ve lu oron kwagh sha 
gbenda er, ka an nan lu orvesene? 35 Tso a tema, A 
yila ve mba pue kar uhar, A kaa a ve er: Aluer a sar 



or ka lun orhemen yo, nana hingir u masetyo cii, shi 
nana _ eren mbagenev cii tom. 36 Tso A too wanye, a 
ver un her ato ve, A kuve un, A kaa a ve er: 37 Hanmo 
u nana rumun u mom ken imba i mbayev mban ken 
iti Yam yo, ka Mo je nan rumun ye; man shi hanmo u 
nan rumun Mo yo, ka Mo nan rumun ga, kpa ka Un u 
A tindim la. 38 Tso Yohane gema kaa a Na er: Ortesen, 
se nenge orgen u a dondo sha a vese ga, ngu dughun 
ujijingi mba bov ken iti You, yo, se yange un sha ci u 
a dondo sha a vese ga yo. 39 Kpa Yesu kaa er: De 
yangen nen un ga, gadia or u nana er tom u ageegh 
ken iti Yam man nana gema nana or kwagh u vihin 
sha a Mo fefa yo, nan ngu ga; 40 gadia u nan lu ihom 
a vese ga yo, nan ngu nongo a vese. 41 Gadia hanmo u 
nana na ne iyongomnger ken iti Yam er, ne ma, sha 
ci u ne lu ior i Kristu yo, mimi je M kaan ne ne, 
mayange injar i nan ia saa nan je ga. 42 Man shi 
hanmo u nana na u mom ken mbakiriki mban mba 
ve nem jighjigh ne, gbev mbu nongon yo, kwagh u a 
lu nan guda yo, ka u ma i har nan zegenase sha mon 
ma i kende nan shin zegemnger. 43 Man shi aluer 
uwegh ough kua na u gbev mbu nongon yo, tondo ku 
kera; u u nyor ken uma a iwan yo, ka u guda a u lun 
a ave ahar geman nyoron ken gehena, ken usu u 
pirin mayange ga la 44 ape ijoo ve ia kpe ga, man usu 
kpaa u pirin mayange ga la. 45 Man shi aluer nguhar 
wou ua na u gbev mbu nongon yo, tondo u kera; 



gadia u u nyor ken uma a ikeer yo, ka u guda a u ma 
ulu a angahar ahar ma i kende u ken gehena 46 ape 
ijoo ve ia kpe ga, man usu kpaa u pirin mayange ga 
la. 47 Man shi aluer ishe you ia na u gbev mbu 
nongon yo, dugh i kera; u u nyor sha tartor u Aondo 
a ishe i mom yo, ka u guda a u ma u lu a ashe ahar 
ma i kende u ken gehena, 48 ape ijoo ve ia kpe ga, 
man usu kpaa u pirin mayange ga la. 49 Gadia hanma 
or je, a sor nan sha usu. 50 Bar doo, kpa aluer bar una 
kera nyoho ga yo, ka sha nyi ne shi ne sor unu? Lu 
nen a bar ken a ven je, man lu nen bem bem ayol a 
en. 

10 1 A mough keela A va ken tar u Yudia man shi 
yande Yordan; ikpelaior kpishi shi zua her a Na; A 
shi A gba tesen ve sha ieren Na. 2 Mbafarishi kpaa va 
her a Na, va pine Un er: I rumun er or nana _ pav a 
kwase u nana? Ve lu karen Un a kar. 3 Kpa a A gema 
A pine ve er: Mose lu wa ne tindi nana? 4 Ve kaa er: 
Mose yo, rumun er i nger takerada u ivaa i paven, 
paven a nan je. 5 Kpa Yesu kaa a ve er: Ka sha ci u 
asema a en a cighir man a nger ne tindi ne nahan ye. 
6 Kpa sha mhii u igbetar je yo, lu nom man kwase A 
gba ve ye. 7 Ka sha ci u nahan man nomsoor nana 
undu ter u nan man ngo u nan, nana var hen kwase 
u nan; 8 ve uhar cii vea hingir iyogh i mom ye; nahan 
yo, kera mba uhar ga, kpa mba iyogh i mom je. 
9 Kwagh u Aondo je zua yo, or a de kera paven un ga. 



10 Ken iyou yo, mbahenen shi pine Un sha kwagh 
shon ne. 11 A kaa a ve er: Hanma or u nana pav a 
kwase u nan, nana gema a er ugen yo, ka idya je nan 
er a na ye. 12 Man shi kwase kpaa, aluer nana pav a 
nom u nan, nana za er ugen yo, ka idya je nan er ye. 
13 Tso ve va a mbayev mba kiriki her a Na sha u A 
bende ve ave, kpa mbahenen zoho a ve. 14 Tso Yesu 
nengen nahan yo, ishima vihi Un, A kaa a ve er: De 
nen mbayev mba kiriki, ve va her a No; de kera 
yangen nen ve ga, gadia ka anza a mban ne je tartor 
u lu u ve ye. 15 Mimi je, M kaan ne ne, hanma or u 
nana rumun tartor u Aondo er wanye u kiriki nahan 
ga yo, mayange je nana nyor ker ga. 16 Tso A kuve ve, 
shi A penda ve ave sha ityou kpaa, A ver ve doo doo. 
1 Dugh ngur yemen sha gbenda yo, orgen va ayem, 
va gure inya sha ishigh Nagh, pine Un er: Ortesen u 
dedoo, me er nan man me zua a uma u tsorono? 
18 Yesu kaa a na er: Er nan man u yerem wer Or u 
dedoo? Or u dedoo ngu ga, saa Aondo tseegh. 19 U fa 
atindi kaa er: De woo or ga; de eren idya ga; de iin 
ga; de we or aie iyol ga; de tsughun or ga; civir teru 
man ngou. 20 Kpa a gema a kaa a Na er: Ortesen, m 
kura angan cii er m lu iyev je. 21 Yesu gem kenger un 
yo, a doo Un ishima, a kaa a na er: Kwagh shi u mom 
tso; za, za too akaa a u lu a mi la cii, tee, na 
mbaatsanev, nahan wea lu a kwagh u injaa Sha; yo, 
va dondo sha a Mo. 22 Kpa iyol kpe un sha mkaanem 



mara, a yem a ishima i vihin, gadia lu a inyaregh 
kpishi. 23 Yesu jingi yo, kaa a mbahenen Nav er: Ka 
ican tso, u mba ve lu a inyaregh kpishi vea nyor sha 
tartor u Aondo. 24 Cier mbahenen Nav iyol sha 
kwaghoron Na la. Kpa Yesu shi kimbir kaan a ve er: 
Mbayev, u nyoron sha tartor u Aondo ka ican tso. 25 U 
ornyar a nyor sha tartor u Aondo yo, guda u rakumi 
a kar hen ihura i anura. 26 Shi kpiligh ve iyol, je 
gande u oron; ve kaa ayol a ve er: Tso, ka an je man a 
yima nana? 27 Kpa Yesu kenger ve, kaa er: Hen ior yo, 
kwagh ne a fatyo ga, kpa her Aondo yo, ka nahan ga; 
gadia her Aondo yo, akaa cii a fatyo. 28 Tso Peteru 
gba kaan a Na er: Yo, nenge, se se undu akaa cii, se 
dondo U. 29 Yesu gema kaa er: Mimi je, M kaan ne ne, 
or ngu u nana undu ya, shin anmgbianev mba 
nomso, shin anmgbianev mba kasev, shin ngo, shin 
ter, shin onov, shin ishule sha ci Warn man Loho u 
Dedoo ne, 30 man nana de ngohol mtsera kwa 
akunduataan hegen hen shighe ne ga: uya man 
anmgbianev mba nomso man anmgbianev mba 
kasev man ungo man onov man ishule a mbamtev 
mba sha atsan kpaa, man ken ayange a ken hemen, 
nana ngohol uma u tsoron. 31 Kpa mba ve lu 
mbahiihii kpishi vea hingir mbamasetyo, 
mbamasetyo di vea gema a lu mbahiihii. 32 Ve lu sha 
gbenda u zan sha Yerusalem, yo, Yesu kar lu zan ve 
sha hemen, lu cier ve iyol; mba ve lu van ken ijime 



yo, ve lu cian. A shi A kohol ve mba pue kar uhar, A 
gba oron ve akaa a a va er Un la . 33 A kaa er: Nenge, 
se mba kondon zan sha Yerusalem; a za na Wan u or 
sha ikev i upristi mba tamen man mbangeren, vea or 
Un ijir i kuugh, vea na Un sha ikev i atoatyev ; 34 vea 
naha Un tar, vea gbidye Un akpa, vea haa Un azer 
iyol, vea wua Un kpaa; sha iyange i sha utar la, Una 
nder shin ku. 35 Tso Yakobu man Yohane, onov mba 
Sebedeu, kporom her a Na, ve gba kaan a Na er: 
Ortesen, sar se ka ma U er se nyi ityokwagh i se son U 
yo. 36 A pine ve er: Ka nyi i lu ne pe M er ne? 37 Ve 
kaa a Na er: Rumun se, se tema a We, u mom ken 
uwegh Ough ku yanegh, u mom ken uwegh Ough ku 
imesegh, sha iengem You. 38 Kpa Yesu kaa a ve er: Ne 
fa kwagh u ne sen ga. Ne fatyo u man iyongo i M me 
nee? Shin a er ne batisema sha batisema u i eren Mo 
ne? 39 Ve kaa a Na er: Se fatyo. Kpa Yesu kaa a ve er: 
Iyongo i M me ne, ne ma, batisema u i eren Mo ne, ne 
kpaa a er ne un, 40 kpa u teman ken uwegh Agh ku 
yanegh shin ku imesegh yo, ka kwagh Warn er Me na 
kera ga; kpa ka sha ci u mba i ser ijiir la sha ci ve yo. 
41 Er mba pue mbala ungwa nahan, asema gba vihin 
ve a Yakobu man Yohane. 42 Kpa Yesu yila ve her a 
Na, A kaa a ve er: Ne fa er mba i ver ve sha u ve lu 
utor sha atoatyev yo, ka ve manger sha a ve, 
mbatamen vev kpaa ve eren tahav sha a ve yo . 43 Kpa 
her a ven yo, ka nahan ga; kpa hanmo u i sar nan pe 



lun u vesen ken a ven yo, nana hingir wanakiriki 
wen. 44 Man shi hanmo u i sar nan pe lun u hiihii ken 
a ven yo, nana hingir wanakiriki u mbagenev cii. 
45 Gadia Wan u or kpaa va sha u i er Un tom ga kpa 
ka sha ci u Una er, man sha u Una na uma Na a 
hingir ipaan sha ci u ior kpishi. 46 Tso ve va ken 
Yeriko. Ngur duen ken Yeriko, Un kua mbahenen Nav 
man ikpelaior kpishi yo, orsononkwagh u a lu 
orapirashe, iti na er Bartimeu, wan u Timeu, tema 
hen kpegbenda. 47 Ongo er i lu Yesu or u Nasareti yo, 
a gba genger imo kaan er: Yesu, Wan u Davidi, 
zungwem mhoonom. 48 Ior kpishi yange un er, a de 
ayooso; kpa a seer a seer genger imo taver taver er: 
We, Wan u Davidi zungwem mhoonom. 49 Tso Yesu 
tile, kaa er: Yila nen un. Ve yila orapirashe la, ve kaa 
a na er: Taver ishima, mough sha, ngu yilan we. 50 Un 
kpaa, te riga na kera yo, a mough fese, a va hen Yesu. 
51 Yesu gema kaa a Na er: Ka nyi i sar u, u ma M er 
uwe? Orapirashe la kaa a Na er: Ortesen, ma m 
nenge kera. 52 Yesu kaa a na er: Yem tso, jighjigh wou 
u nan war u ve. Fese nahan a hingir u nengen kera, a 
dondo sha a Na sha gbenda. 

11 1 Tso mba va mgboghom a Yerusalem hen 
Betefage man Betani hen uwo u Olev yo, A tindi 
mbahenen Nav uhar, 2 A kaa a ve er: Za nen sha 
wangar u a lu ne sha hemen la; ne za nyoron yo, fese 
je ne zua a wanjaki u i zer un u mayange je or lu a 



henda un ga yo. Sagh, va nen a mi. 3 Man aluer or a 
pine ne er: Ka nyi ne eren nahana, yo, kaa nen ner: 
Kwagh gba Ter sha mi, Una shi A hide a mi fese je. 
4 Tso ve za, ve za zua a wanjaki, i zer un hen hunda 
ken won sha gbenda, ve sagh un. 5 Mbagenev mba ve 
tile her la, pine ve er: Inja na nan ne saghen 
wanjaki? 6 Tso ve kaa ve er Yesu kaa nahan; nahan 
ve de ve, ve yem. Mba ve a wanjaki la hen Yesu yo, 
ve haa un akondo a ve sha ijime, A tema sha mi. 8 lor 
kpishi samber akondo a ve sha gbenda, mbagenev 
haa ahu a ve kever ken ikongo yo. 9 Tso, mbazan sha 
hemen man mbadondon ken ijime kpaa, gba genger 
amo kaan er: Hosana! I.wuese Un u A ve ken iti i Ter. 
10 1 yvuese tartor u ter wase Davidi u u lu van la; 
Hosana sha Usha mba hemban gban ica la! 11 Tso 
Yesu nyor ken Yerusalem kar za nyor ken tempel; 
jingi sha akaa cii been yo, iyange kpaa i been yo, a 
due a mba pue kar uhar, A yem ken Betani. 12 Kper 
nan, mba dugh ken Betani yo, ijen kor Un. 13 Nengen 
a itinetur a ika sha mi yo, A za er, shin alaghga Una 
zua a atam sha miou? Ar heregh yo, A zua a ma 
ityamegh sha mi ga, saa ika tseegh; gadia lu shighe u 
tur umen ga. 14 A gema A kaa a na er: Mayange 
mayange ma or nana.de kera shi ye atam a ou ga. Yo, 
mbahenen Nav lu ungwan. 15 Tso ve va ken 
Yerusalem. Yesu va nyer ken tempel yo, A gba 
zendan mbateenkwagh man mbayamenkwagh ken 



tempel kera, A mgbegha utebul mba 
mbamusaninyaregh man mkonom ma 

mbateenmkungum kera kpaa. 16 A kera rumun u ma 
or nana nyor a ma ikagh ken tempel ga. 17 A gba 
tesen kaan a ve er: I kera nger er: A yila iyou Yam er 
iyou i msen sha ci u akuraior cii gaa? Kpa ne yo, ne 
gema a mi, hingir bar u mbanumunior. 18 Upristi 
mba tamen man mbangeren mba ongo nahan yo, ve 
gba keren gbenda u vea wua Un yo; gadia ve lu cian 
Un, sha ci u ikpelaior cii, lu kpiligh ve iyol sha 
ityesen Na. 19 Iyange va been yo, A due ken gar. 
20 Mba ngur karen pepe yo, ve nenge tur la uma, hii 
shin amise na je. 21 Peteru umbur yo, kaa a Na er: 
Ortesen, nenge tur u U we un ifan ne, a uma. 22 Yesu 
gema kaa a ve er: Na nen Aondo jighjigh. 23 Gadia 
mimi je, M kaan ne ne, hanma or u nana kaa a uwo 
ne er: Mough, za gba shin zegemnger man nana ta 
akpelan ken ishima ga, kpa nana na jighjigh er 
kwagh u nan kaa la una er yo, a er nan un. 24 Ka 
nahan man M kaa ne Mer: Akaa a ne son sha msen u 
eren cii, na nen jighjigh ner, ne ngohol un ve, tso ne 
zua a mi. 25 Man hanma shighe u nea tile u eren 
msen, man ma kwagh una vihi ne a orgen yo, de nen 
nan kwagh la, sha u Ter wen u A lu Sha la kpaa, A de 
ne akaabo a en yo. 26 Kpa aluer nea deen ga yo, Ter 
wen u A lu Sha la kpaa Una de ne akaabo a en ga. 
27 Tso ve shi ve va hen Yerusalem, Ngur zenden ken 



tempel yo, upristi mba tamen man mbangeren kua 
mbatamen ve va her a Na, 28 ve pine Un er: Ka sha 
tahav mbu nyi man U eren akaa ne? 29 Yesu gema 
kaa a ve er: Mo kpaa Me pine ne kwagh mom tso, 
kaam nen, yo, Mo kpaa Me kaa ne tahav mbu M eren 
akaa sha mi ne. 30 Batisema u Yohane la yo, ka Sha a 
dugh shin ka hen ioro? Kaam nen ase! 31 Tso ve gba 
henen ayol a ve er: Aluer sea kaa nahan ser, ka Sha 
yo, Una kaa er: Ka nyi ne na un jighjigh ga? 32 Man 
aluer sea kaa ser: Ka hen ior yo, nahan ve lu cian 
ikpelaior, gadia ve cii ve fa er Yohane lu profeti mimi 
je yo. 33 Tso ve gema ve kaa a Yesu er: Se fa ga. Yesu 
kpaa kaa a ve er: Mo kpaa Me kaa ne tahav mbu M 
eren akaa ne sha mi ga. 

12 1 Tso A hii u oron kwagh a ve sha anzaakaa er: 
Orgen er sule u wain, kase u gar shi time ihungwa i 
shoghol wain ker, shi maa gogoyou u taven sha sha u 
kuran u kpaa; tso a gema u, a wa sha ikev i 
mbashiren sule sha tondo, a yem tar ugen. 2 Shighe 
kom yo, a tindi ortom hen mbashiren sule mbala er, 
a za ngohol kwar u atam a wain hen ve. 3 Kpa ve kor 
un, ve gbidye, ve na un gbenda aveve. 4 A shi A tindi 
ortom ugen her a ve. Ugen ne yo, ve gber un ivav sha 
ityou, ve hee un. 5 Tso shi a tindi ugen; ngula yo, ve 
wua je. Shi mbagenev, i wua mbagenev. Kpishi kpaa 
igbidye mbagenev. 6 Mase shin un mom, lu wan na u 
ishima ishima; a mase tindin un her a ve, a kaa er: 



Wan warn yo, vea wa un iko. 7 Kpa mbashirensule 
mbala, ve kaa ayol a ve er: Ngun ka u dyako je ne, se 
wua nen un, dyako a hingir u wase. 8 Ve kor un, ve 
wua ve gbihi hen ikpisule i wain la. 9 Nahan ter u 
sule la una er nana? Una va, una va tim 
mbashirensule mbala kera, una gema u, una na ior 
mbagenev. 10 Shin icighanruamabera ne, ne mba a or 
un gaa? er: Iwen i mbamaan venda i, ka i je, i hingir i 
sha zongo ye; 11 ka Ter A er kwagh ne ye. Ka kwagh u 
kpilighyol sha ashe ase. 12 Tso ve gba keren ian i vea 
kor Un, kpa ve lu cian ikpelaior, gadia ve kav er A or 
injakwagh la sha a ve yo. Maa ve undu Un ve yem. 

13 Tso ve tindi mbagenev ken Mbafarishi man 
Mbaherode her a Na sha u vea kor Un a ikaazwa yo. 

14 Mba ve yo, ve kaa a Na er: Ortesen, se fa U ngu Or 
u mimi, or mom mom kpaa U cie nan ashe ga; gadia 
U nengen sha mlu u or er nan lu la ga, kpa ka sha 
mimi je U tesen gbenda u Aondo ye. Yo, u tan Shisar 
kpandegh ka sha mi shinii, ka sha mi ga? Se na 
shinii, se de ne ga? 15 Kpa A fa atseregh a ve la, 
nahan A kaa a ve er: Ka nyi ne karen Mo? Va nam 
nen sule, M nenge sha mi. 16 Tso ve va a mi. A pine ve 
er: Ityough kin man kwaghngeren ne ka u ana? Ve 
kaa a Na er: Ka u Shisar je. 17 Nasan Yesu kaa a ve er: 
Yo, na nen Shisar akaa a a lu a Shisar yo, Aondo di 
kpaa na nen Un akaa a a lu a Aondo yo. Kpiligh ve 
iyol a Na kpishi. 18 Man shi Mbasadushi mba ve kaan 



er mnder u shin ku ngu ga la, ve va her a Na, ve va 
pine Un er: 19 Ortesen, Mose nger se er, aluer anngo 
u or una kpe, una undu kwase, kpa wan una lu ga yo, 
anngo u nan la a too kwase la a ver anngo na la tse. 
20 Yo, ior lu utaankaruhar; ve lu ngo mom; u hiihii la 
er kwase, kpe, ver tse ga. 21 U sha uhar la kpaa too 
un, shi kpe, ver tse ga; u sha utar la kpaa di nahan. 
22 Zan zan ve utaankaruhar cii ve tse ga. Ken 
masejime la, kwase la iyol na kpaa kpe. 23 Tso sha 
mnder u vea nder shin ku la yo, kwase la una lu u an 
ken a ve? Gadia ve utaankaruhar cii ve er un. 24 Yesu 
kaa a ve er: Kera ka er ne fe icighanruamabera man 
agee a Aondo ga, ve ne tsum nahan ye gaa? 25 Gadia 
zum u ka a nder shin mbakpenev yo, i kera er kwase 
ga, man shi i kera na kwase ken nom kpaa ga, kpa ka 
ve lu er mbatyomov mba Shaav nahan. 26 Man sha 
kwagh u mbakpenev er a nder a ve yo, ne kera or 
ken takerada u Mose sha kwagh u ageva la, er Aondo 
or a na, kaa er: Mo m ngu Aondo u Aberaham man 
Aondo u Isaka man Aondo u Yakob kpaa, gaa? 27 Un 
ka Aondo u mbakpenev ga, kpa ka Aondo u 
mbaumav je; ne tsume yum. 28 Tso ugen ken 
mbangeren va; ongo er ve lu sendegh kwaghoron 
ayol a ve man shi fa er Yesu kaa ve imo sha mi vough 
yo, a va pine Un er: Atindi cii, ka hanmo ker a lu u 
hiihii? 29 Yesu kaa er: U hiihii yo, er: Ver ato Iserael, 
Ter Aondo wase ka Ter tswen je, 30 man shi Ter 



Aondo wou A doo u ishima sha ishima you cii, man 
sha uma wou cii, man sha mfe wou cii kua sha agee 
ou cii. 31 U sha uhar yo, er: Or u nan we ndor a we yo, 
nana doo u ishima er we iyol you nahan. Tindi ugen 
u a hembe angan, ngu ga. 32 Nahan orngeren la kaa a 
Na er: Ka sha mi, Ortesen, U kaa vough er U kaa Wer, 
ngu mom tso, ugen ngu ga, saa Un tseegh yo. 33 Man 
shi A doo or ishima sha ishima i nan cii man sha 
mkav u nan cii man sha agee a nan cii kpaa. Shi or u 
nan we ndor a nan kpaa, nana doo nan ishima er 
iyol i nan nahan la, hemba nagh ku songon ica je. 
34 Er Yesu nenge er a rumun vough nahan yo, A kaa a 
na er: U ngu ica a tartor u Aondo ga. Nahan ma or 
kera cihi u pinen Un kwagh ga. 35 Zum u Yesu lu 
tesen ken tempel la, A gema A kaa er: Hii nan man 
mbangeren ve kaan er: Kristu ka Wan u Davidi? 
36 Gadia Davidi iyol na je kaa sha Icighan Jijingi er: 
Ter kaa a Terem er: Temam ken uwegh ku yanegh 
zan zan Me gema mbaihomov Ou ve hingir We 
kwagh u pendan angahar sha mi. 37 Davidi iyol na 
yilan Un er Ter, man er nan shi A lu Wan Naa? 
Nahan doo ikpelaior u ungwan Un. 38 Ken ityesen na 
i A tesen yo, A kaa er: Kura nen ayol a en sha 
mbangeren, mba i doo ve u zenden a ugogombarigav 
man u ior ve sughun ve sha ityembekasua, 39 man shi 
mkonom ma injaam ma ken ushinagoge kua ajiir a 
teman a injaa ken uiniongo hemba doon ve ishima; 



40 mba yan uya mba kasev mba cogholov, man eren 
ugogombamsenev sha imanger, ka ve je a hemba 
nan ve ibo sha ijir ye. 41 Tso Yesu za tema ken hemen 
u akwati u inyar. A nenge ikpelaior lu haan inyaregh 
ken akwati u inyar; mbanyarev mbagenev kpishi va 
haa inyaregh kpishi. 42 Tso kwasecoghol u a lu 
icankwase va, va haa ideri ihiar, ka kobo je la. 
43 Nahan A yila mbahenen Nav her a Na, A kaa a ve 
er: Ka mimi je, M kaan ne ne, kwagh u kwasecoghol 
u a lu icankwase ne a hee ker ne a hembe kwagh u 
mbagenev ve lu haan ken akwati u inyar la cii. 
44 Gadia mban cii ka ken mngee u ve ngee a akaa 
man ve hee kimi ye, kpa wen yo, ka ken ibanave na a 
hee kimi ye, ka kwagh u a lu a mi sha u koson iyol na 
cii je la. 

13 1 Tso ngur duen ken tempel yo, ugen ken 
mbahenen Nav kaa a Na er: Ortesen, nenge 
ambaawen ne man shi ambaayou ne! 2 Yesu kaa a na 
er: U nenge uzegembaayoughouv mban kpa? Iwen i 
mom tso kpaa i a de i i.lu sha igen ngi ga, a yohol a 
ca ca. 3 Za tern sha uwo u Olev yo, tempel lu Un sha 
hemen, tso Peteru man Yakobu man Yohane man 
Anderia va pine Un ken myer er: 4 Kera kaa ase se 
yoo, ka hanma shighe man akaa na aa ere? man ka 
nyi ia lu ikav, zum u a kuma u akaa na ne aa ere? 
man ka nyi ia lu ikav, zum u a kuma u akaa ne aa 
ere? 5 Tso Yesu gba kaan a ve er: Ver nen ishima, ma 



or nana_ de tsughun ne ga. 6 Gadia ior kpishi vea va 
ken iti Yam, vea kaan er: Ka mo, Un je ne! Vea tsugh 
ior kpishi. 7 Man shi zum u nea ungwa kwagh u utya 
man igwa i utya kpaa yo, ishima i de nyian ne ga, 
akaa ne aa er keng, kpa mkur una lu a kuma ga. 
8 Gadia ikurior igen ia mough num a ikurior igen, 
tartor ugen ua mough num a tartor ugen; ityartenger 
ia lu sha ajiir kposo kposo, ijen ia gba kpaa, akaa ne 
ka a ka mhii u ican tso. 9 Kpa ne yo, ver nen asema 
sha ayol a en, gadia vea na ne ken mbamkohol mba 
mbaajiriv, man ken ushinagoge, a gbidye ne; ne tile 
sha ishigh ki ugomna man utor sha ci Warn, sha u i lu 
ve shiada yo. 10 Kpa a vande oron akuraior cii Loho u 
Dedoo ne keng. 11 Kpa zum u vea za a ven sha u oron 
ne ijir yo, asema a de vanden nyian ne sha kwagh u 
ne za or ga. Kpa kwagh u a na ne hen shighe la yo, ka 
un je ne or ye; gadia ka ne ne or kwagh ga, kpa ka 
Icighan Jijingi je. 12 Or nana na anngo u nan ken ku 
je; ter kpaa una na wan na; onov kpaa vea mough 
num a mbamaren vev, vea wua ve. 13 Ior cii vea kor 
ne ihom sha ci u iti Yam. Kpa or u nana taver ishima 
zan zan mkur yo, ka nan je a yima nan ye. 14 Kpa 
zum u nea nenge kwaghndohorshima u nan mtim la 
una tile hen ijiir i i doo u ma a til ga yo,—or u oron 
kwaghngeren ne nana kav—zum la, mba ve lu ken 
Yudia, ve nyongoso ve yem sha iwo. 15 U nan lu sha 
tor kpaa, nana de hongo nana.nyoron ken iyou i nan 



sha u nana too kwagh ga. 16 U nan lu ken ityev kpaa, 
nana de hidi sha u nana too riga u nan ga. 17 Kasev 
mba lun iyav man shi mbalun a onov ikum sha 
ayange la yo, kwagh a tser ve. 18 Er nen msen, kwagh 
ne a de lu sha shighe u fam ga. 19 Gadia sha ayange 
la, ican ia lu, imbacan i hii er Aondo gba tar je zan 
zan ainge ne i lu a vande eren nahan ga yo, mayange 
ia kera shi er nahan kpaa ga. 20 Ka er Ter A pande 
ayange la kera, gayo, ma i yom ma or ga; kpa sha ci u 
uicuwanmbaiorov mba A tsough ve yo, a pande 
ayange la kera. 21 Hen shighe la, aluer ma or nana 
kaa a ven er: Nenge, Kristu ngun, shin ngula keela la, 
de ne nen jighjigh ga. 22 Gadia Ukristu mba aiev man 
uprofeti mba aiev kpaa vea mough vea er uivande 
man akaa a kpilighyol, sha u vea tsugh 
uicuwanmbaiorov aluer vea fatyo yo. 23 Kpa ne yo, 
ver nen ishima. Nenge, M tsengaoron ne akaa ne cii, 
er shighe u a, a lu a kuma ga yo. 24 Kpa sha ayange la, 
ken masejime u ican la, iyange ia wa ime, uwer kpaa 
ua kera wanger ga. 25 Asan aa osough sha 
kwavaondo, man agee a a sha kwavaondo la aa 
tenger. 26 Hen shighe la, a nenge Wan u or Una va 
sha abeen, a agee a vesen kua iengem. 27 Hen shighe 
la, Una tindi mbatyomov Nav vea kohol 
uicuwanmbaiorov Nav sha ahumbe a sha avegher 
anyiin la, hii shin ikighir i tar zan zan a ar sha ikighir 
i Sha. 28 Hen nen injakwagh ne sha kon u tur. Zum u 



gbaa na ka una leghem una horn ika yo, ne fa je ner, 
wangernyom mgboghom ve. 29 Rape ne kpaa, zum u 
ne nenge akaa ne aa eren yo, fa nen ner, a 
mgboghom ve, a nangem sha hunda je. 30 Mimi je M 
kaan ne ne, kov ne ua lu a kar kera ga, saa akaa ne 
cii aa er ve. 31 Sha man tar vea kar kera, kpa 
akaaoron a Am yo, aa kar kera ga. 32 Kpa iyange la 
man ihwa la yo, ma or fa ga, shin mbatyomov mba 
Shaav shin Wan kpaa ga, saa Ter tseegh. 33 Ver nen 
ishima, kuran nen, gadia ne fa zum u shighe la una 
kuma ga. 34 Ka er or u nan yem zende, nan undu ya u 
nan kera, nan na mbatomov mba nan tahav, hanmo 
sha tom u nan, shi nan wa orhunda kwagh er a 
kuran. 35 Nahan yo, kuran nen, gadia ne fa shighe u 
Orya Una va ga, shin a lu aikigheou, shin a lu 
atoghato u utuou, shin a lu sha ikeghtongonou, shin a 
lu pepeou, 36 yo, A de kera va bulun ne a bul A kohol 
ne mnya ga. 37 Kwagh u M kaan ne ne, M ngu kaan 
ior cii Mer: Kuran nen. 

14 1 Tso ka shin ayange ahar a iniongo i Paseka kua i 
bredi u i we kwa sha mi ga la, ia kuma yo, upristi 
mba tamen man mbangeren gba keren ian i vea kor 
Un sha atseregh, vea wua Un. 2 Gadia ve kaa er: I de 
lu sha shighe u iniongo ga, sha er ikpelaior i de 
moughon ayooso ga yo. 3 Zum u A lu ken Betani ken 
ya u Shimon, orimande, tern ngur yan kwagh yo, 
kwase ugen va a tumugh ku alabasetu u mkurem ma 



nardu jim, ma sha inyaregh kpishi, a hembe tumugh 
kura a haa Un mkurem mara sha ityou. 4 Kpa 
mbagenev asema vihi ve, ve kaa er: Inja na nan man 
i vihi mkurem man nahana? 5 Gadia mkurem man 
kuma u ma i tee ma, ma i yam inyaregh ma i hembe 
sule deri utar je, ma i ne mbaatsanev; ishima vihi ve 
a na kpishi. 6 Kpa Yesu kaa er: De nen un; ka nyi ne 
ze un iyolo? A eren kwagh u dedoo. 7 Gadia ne mba a 
mbaatsanev a ven imongo gbem, hanma shighe u i 
sar ne cii kpaa ne fatyo u eren a ve dedoo; kpa Mo 
yo, ne lu a Mo gbem ga. 8 A er kwagh u a fetyo yo; a 
hira shighe iyol Yam sha ci u m-ii Warn. 9 Mimi je M 
kaan ne ne, hanma ijiir i a or Loho u Dedoo ne sha 
won cii yo, kwagh u a er ne kpaa, a ter sha ci umbur 
un. 10 Tso Yuda Isekarioti, u a lu u mom ken mba pue 
kar uhar la, za hen upristi mba tamen sha u una za 
na Un sha ikev ve yo. 11 Ve kpaa, mba ongo nahan yo, 
doo ve, man ve tondo zwa a na er vea na un 
inyaregh. Wen kpaa, a ker ian i dedoo i una na Un 
sha ikev ve yo. 12 Sha iyange i hiihii i ayange a bredi 
u i we kwa sha mi ga la, shighe u ka i songo Paseka 
nahan, mbahenen Nav pine Un er: Ka hanma ijiir i 
sar U pe se za, se za sor, U za ya Paseka here? 13 Tso A 
tindi uhar ken mbahenen Nav, A kaa a ve er: Za nen 
ken gar, tso or nana va kohol ne, nan too ityegh ki 
mngeregh, yo, dondon nen sha a nan. 14 Ape nana za 
nyor la yo, kaa nen a orya la ner: Ortesen kaa er: 



Iyou i Me ya Paseka a mbahenen Av yo, ngi hana? 
15 Tso una tese ne kpoyou u vesen u sha, a ikav kimi 
cii; yo, maa sor nen sha ci wase heregh. 16 Mbahenen 
mbala za za nyor ken gar la, za kohol er A kaa ve 
nahan, tso ve sor Paseka. 17 Iyange i been yo, A va a 
mba pue kar uhar mbala. 18 Tso mba tem, mba ngur 
yan kwagh yo, Yesu kaa er: Mimi je, M kaan ne ne, u 
mom ken ven una nenge mker sha a Mo, ka u nan lu 
yan kwagh a Mo je. 19 Asema gba vihin ve, ve gba 
pinen Un mom mom er: Ka mo shinii? 20 A kaa a ve 
er: Ka u mom ken mba pue kar uhar mban je, u a lu 
zan uwegh a Mo shin gbande imongo ne. 21 Gadia 
Wan u or ngu zan er i nger sha a Na yo; kpa kwagh a 
tser or u nan nengen mker sha Wan u or la, ka u ma i 
mar nan ga la ma i lu nan guda ye. 22 Tso mba ngur 
yan yo, a too bredi, A son iveren i dedoo sha mi A 
coon, A na ve, A kaa er: Ngohol nen, ngun ka iyol 
Yam je ne. 23 Shi A too iyongo, sughun yo, A na ve; ve 
cii ve ma shimi. 24 A kaa a va er: Ka awambe Am a 
ikuryan i he je ne, a i hee a sha ci u ior kpishi. 
25 Mimi je M kaan ne ne, mayange me kera ma zar u 
atam a kon u wain ne ga, zan zan iyange i Me ma u 
hegh sha tartor u Aondo. 26 Mba we icam kera yo, ve 
due, ve za sha uwo u Olev 27 Tso Yesu kaa a ve er: Ne 
cii, a na ne anzughul sha kwagh Warn; gadia i nger 
er: Me gbidye orkuranilev, ilev cii mbia sambe. 
28 Kpa Me nderen shin ku kera yo, Me hemen a ven u 



zan sha Galilia. 29 Kpa Peteru kaa a Na er: Shin a lu 
ve cii a na ve anzughul kpaa, mo yo, ze. 30 Yesu kaa a 
na er: Mimi je M kaan we ne, nyian hen tugh mbun, 
er ikegh ia lu a tongo kwa har ga je tso, u nyiman 
kwa tar wer, u fam ga. 31 Kpa a shi a seer suwen er: A 
lu u m kpe a We imongo keng kpaa, me nyiman We 
ga. Rape ve cii kpaa ve kaa la. 32 Tso ve va hen ijiir 
igen i i yer er Gesemane la; A kaa a mbahenen Nav 
er: Hira tema nen heen M za er msen. 33 Tso A mough 
a Peteru man Yakobu man Yohane, gba cier Un iyol 
kpishi, lu yan ican ken ishima kpaa. 34 Tso A kaa a ve 
er: Ishima vihim tsung je ar ken ku; tema nen heen, 
kura nen. 35 Tso kporom sha hemen kpeghee yo, A 
gba hen inya, A er msen er, a fetyo yo, shighe la ma a 
kar Un kera. 36 A kaa er: Aba, Tere! Akaa cii U fa a 
ityo; toom iyongo ne kera, nahan kpaa i de eren sha 
ishima Yam ga, kpa i er sha ishima You. 37 Tso A va, A 
va kohol ve ve lu yaven; A kaa a Peteru er: Shimon, u 
ngu yavena? Ihwa i mom tso kpaa u fatyo u kuran 
gaa? 38 Kuran nen, eren nen msen, sha er ne gba ken 
imeen ga yo; mimi je, jijingi yo, rumun, kpa iyol yo, 
ngi a agee ga. 39 A shi A yem a za er msen, A kimbir 
mkaanem ma ashen la. 40 A shi A hide, A va kohol ve, 
ve lu yaven, gadia ashe yuhwa ve ikor; ve kera fa 
kwagh u vea kaa Un ga. 41 A shi A va mve u sha kwa 
tar la, A kaa a ve er: Gba yaven nen hegen tso, mem 
nen. Kuma ve; shighe va ve; nenge, mba nan Wan u 



or sha ikev i mbaasorabo. 42 Mough nen sha, se yem 
nen. Nenge, u a nengen mker sha a Mo la, 
mgboghom. 43 Tso fese je, er lu oron ave nahan yo, 
Yuda, u mom ken mba pue har uhar mbala za va, 
ikpelaior kpishi lu a na ityo a usanker man agudo, ve 
due hen upristi mba tamen man mbangeren kua 
mbatamen. 44 Un u a lu nengen mker sha a Na la 
vande tesen ve ikav, kaa er: U me suse Un zwa la yo, 
ka Un je la, kor nen Un, yem nen a mi doo doo. 45 Va 
ar heregh yo, fese je a va her a Na, a kaa a Na er: 
Ortesen! Tso a gba susen Un zwa. 46 Maa ve shile sha 
a Na, ve kor Un. 47 Tso u mom ken mba ve tile her la, 
tsuwa sanker na, gber wanakiriki u zegepristi, bugh 
un togh. 48 Yesu gema kaa a ve er: Ne due a usanker 
man agudo sha u va koron Mo, bee er ka or u numun 
gbenda yoo? 49 M luun a ven ken tempel ayange 
ayange, M tesen, kpa ne korom ga; kpa ka u 
icighanruamabera a kure sha mi vough. 50 Ve cii, ve 
undu Un ve yevese. 51 Wanyekwaor ugen dondo Un 
ijime cir ikondo iyol, kpa lu ker idyelegh; tso ve kor 
un, 52 kpa a undu ikondo la, a yevese idyelegh. 53 Tso 
ve za a Yesu hen zegepristi Mbatesen mba tamen cii 
man mbatamen kua mbangeren kpaa, ve kohol 
imongo. 54 Kpa Peteru lu dondon Un ken ica zan zan 
ken ato u tembe u zege pristi la, za tema a udugwer 
imongo, gba oson usu. 55 Upristi mba tamen man 
mkohol la cii, gba keren ityokwagh sha Yesu, sha u 



vea wua Un yo, kpa ve zua a min ga. 56 Gadia ior 
kpishi wa Un aie iyol, kpa ushiada vev mbala ve lu 
zwa mom ga. 57 Mbagenev shi mough gba wan Un aie 
iyol kaan er: 58 Se ungwa A kaa er: Me hembe tempel 
u i maa un sha ave ne, ayange atar Me shi Me maa 
ugen u a lu sha ave ga yo. 59 Nahan kpaa shiada ve lu 
zwa mom ga. 60 Tso zegepristi mough tile her ato, 
pine Yesu er: U shi bughun zwa sha kwagh mom je 
gaa? Ka nyi kwagh man mban ve eren shiada sha a 
We nahana? 61 Kpa A huan ving, A bugh zwa sha ma 
kwagh ga. Zegepristi shi pine Un, kaa a Na er: Ka We, 
U lu Kristu, Wan u Un u i wuese Un la yee? 62 Yesu 
kaa er: Ka Mo Un je ne; man ne nenge Wan u or, Una 
tema ken uwegh ku yanegh ku Ageegh la, Una va a 
abeen a sha kwavaondo imongo. 63 Tso zegepristi 
ande akondo a na, kaa er: Ka nyi shi i gbe se a 
mbashiada? 64 Ne ungwa ityuhwanev mbin ve; yo, ne 
nenge nana? Ve cii ve na un ibo er, A kuma ku. 
65 Mbagenev hii u tan Un azer, ve yisa Un ishigh, ve 
ta Un azu, ve kaa a Na er: Tsenga ase oron! Udugwer 
kpaa ve ta Un sambe. 66 Yo, Peteru lu ken won ken 
tembe; tso wankwase ugen u ken mba ve eren 
zegepristi tom la, va. 67 Nengen er Peteru a tern a lu 
oson usu, nahan yo, a kenger un, a kaa er: We kpaa, 
u lu a Yesu Ornasareti ne imongo. 68 Kpa a tuna a kaa 
er: M fa kwagh u u er ne ga, kaven tso kpaa m kav ga. 
Tso a due sha puadwer. 69 Wankwase la shi nengen a 



na yo, a shi a gba kaan a mba ve tile her la er: Ngun 
kpaa ka u ken ve. 70 Kpa a shi a tuna. Ka tem doghoo 
yo, mba ve tile her la, ve shi ve kaa a Peteru er: Mimi 
je, we kpaa, u ngu ken ve, gadia u ngu or u Galilia je. 
71 Kpa a gba tuhwan, bumun kpaa er: Mayange m fa 
Or u ne teren Un ne ga. 72 Fese nahan ikegh maa 
tongo i sha kwa har la; tso Peteru umbur mkaanem 
ma Yesu kaa un er: Ikegh ia lu a tongo kwa har ga, 
tso u nyiman kwa tar je wer, u fam ga. Umbur nahan 
yo, a gba vaan. 

15 1 Fese nahan er sev av yo, upristi mba tamen kua 
mbatamen man mbangeren kua mkohol u mbaajiriv 
cii, ve hen imongo, ve kange Yesu ve yem a Na, ve za 
na sha ikev i Pilatu. 2 Pilatu pine Un er; U ngu tor u 
Mbayuda? A gema A kaa a na er: U kaa tso. 3 Upristi 
mba tamen sende Un sha akaa kpishi. 4 Pilatu shi 
pine Un er: U shi bughun zwa sha ma kwagh gaa? 
Ungwa ase atoakaa kpishi a ve senden We a mi ne. 
5 Kpa Yesu kera bugh zwa sha ma kwagh ga, nahan 
kpiligh Pilatu iyol. 6 Man sha shighe u iniongo yo, a 
dughun ve orkwar mom u ve sen un yo. 7 Tso ugen 
lu, iti na Baraba, a lu uikangen a mbanumuv 
mbagenev imongo, mba ve wua or sha num. 
8 Ikpelaior gba za zamber a na er, a er a ve sha ier na 
la. 9 Pilatu gema kaa a ve er: Ka ne pe m pase ne tor u 
Mbayuda shinii? 10 Gadia a kav er i lu sha iwuhe man 
upristi mba tamen ve ne Un sha ikev na yo. 11 Kpa 



upristi mba tamen tor ikpelaior ityo er, guda a pase 
ve Baraba. 12 Pilatu shi pine ve er; Tso m er nyi a Or u 
ne yer Un ner tor u Mbayuda nee? 13 Ve shi ve genger 
amo er; mande Un sha terankon! 14 Nahan Pilatu, kaa 
a ve er: Ka nyi kwaghbo A ere? Kpa ve ger er: I 
mande Un sha terankon! 15 Nahan Pilatu, er i lu un 
ka eren sha asema a ikpelaior yo, a pase ve Baraba; 
man zum u i gbidye Yesu akpa kera yo, a na Un sha u 
i za mande Un sha terankon. 16 Tso mbautyav yem, a 
Na ken iyou, ka iyoujir je la, ve yila mbautyav cii, va 
kohol imongo. 17 Ve haa Un riga u nyian dindee; shi 
ve tume tsar sha saa ve penda Un sha ityou. 18 Ve gba 
sughun Un er: Mba sughun We, tor u Mbayuda! 19 Ve 
gbidye Un aga sha ityou, ve haa Un azer, ve gure inya 
ve civir Un sha tar nahan. 20 Mba nahan Un tar cii yo, 
ve er Un riga u nyian dindee la kera, ve hire ve haa 
Un akondo a Na. Tso ve due a Na sha u za manden 
Un sha terankon. 21 Yo, orgen due ken ikongo lu 
karen, iti na er Shimon u Shirene, ter u Alekesander 
man Rufu, ve kighir un er a too terankon Na. 22 Ve va 
a na hen ijiir igen i i yer er Golgota la, inja na yo er, 
ijiir i gbondotyou. 23 Tso ve na Un wain u i nongo 
mire sha mi yo, er A ma, kpa A venda. 24 Tso ve 
mande Un sha terankon, ve too akondo a na ve kar, 
ve gba eren ishor sha a, sha u fan kwagh u hanma or 
nana too yo. 25 Shighe u i mande Un la, lu ahwa 
ataankaranyiin atetan. 26 1 nger ityoikaa i ijirigh Na 



la er: Tor u Mbayuda. 27 Shi ve mande 
mbanumungbenda uhar a na imongo, u mom ken 
uwegh Nagh ku yanegh, u mom ken imese. 28 Nahan 
icighanruamabera u a kaa er: I wa Un ken 
mbavendan atindi la, kure sha mi vough. 29 Mba ve 
lu karen her yo, ve or akaa a dang sha a Na, ve gba 
jingir ityouv, kaan er: We u U hembe tempel, shi U 
man un ayange atar ne, 30 yima ase iyol You ga! 
Hungwa sha terankon! 31 Rape upristi mba tamen lu 
oron ayol a ve, nahan Un, tar, kua mbangeren kpaa, 
ve lu kaan er, A yima mbagenev, tso A kera fatyo u 
yiman iyol Na ga. 32 De, Kristu, Tor u Iserael, A 
hungwa sha terankon hegen, se nenge, se na jighjigh. 
Mba i mande ve sha terankon a Na imongo la kpaa, 
ve lu nahan Un tar. 33 Iyange i kom sha tembe yo, 
ime wa tser tar cii zan zan ahwa atar atetan. 34 Tso 
sha ahwa atar atetan la, Yesu yila sha imo i taver 
genger genger er: Eloi, Eloi, Lama Sabatani! Inja na 
yo, er: Aondo Warn, Aondo Warn, ka nyi U undumu? 
35 Mba ve tile her la, mbagenev ken a ve mba ongo 
nahan yo, ve kaa er: Ungwa, ngu yilan Eliya. 36 U 
mom kura ayem, za wa kileyongo ken vineger, shindi 
sha aga u iyia, na Un er A ma, kaa er: De tso, se nenge 
nen shin Eliya una va hungwa Unou? 37 Kpa Yesu yila 
sha imo i taver genger genger maa A sule. 38 Tso 
ikondo i yisan i ken tempel la pav hii sha je, mande 
shin inya. 39 Tso torutya u a tile her sha ishigh Nagh 



la, nengen er A sur nahan yo, a kaa er: Mimi je, Or ne 
lu Wan u Aondo. 40 Kasev mbagenev kpaa tile ken ica 
lu kenger; ken ve yo, lu Maria Magedalena man 
Maria ngo u Yakobu u kiriki kua Yose, man Salome 
kpaa. 41 Ka ve mba ve dondo Un, ve wasen Un zum A 
lu ken Galilia la; man shi kasev mbagenev kpishi 
kpaa mba ve va a Na sha Yerusalem imongo la, ve lu 
her. 42 Iyange i bee, tso er i lu shighe u wan ago iyol 
yo, inja na yo, kper a lu iyange i memen 43 Yosev u 
Arimatia, orjir u mimi, u wen iyol na kpaa lu keghen 
tartor u Aondo la va hen Pilatu vangertior je, va son 
er, i na un ikom i Yesu. 44 Kpiligh Pilatu iyol er A kpe 
fefa yum nahan yo; a yila torutya la, a pine un, shin 
A kpe anshighe karou? 45 Zough a imo hen torutya la 
yo, a na Yosev ikom la. 46 Tso a yam ikondo, hongo a 
Na yo, a cir Un i iyol, a ii Un ken uwar u i time ken 
vande; tso a menger iwen a cir sha hunda u uwaregh 
la. 47 Maria Magedalena man Maria ngo u Yosev, ve 
nenge ijiir i i ii Un her la. 

16 1 Tso iyange i memen kar kera yo, Maria 
Magedalena man Maria ngo u Yakobu, kua Salome 
kpaa, ve yam icimbiv mbi human doon sha u vea za 
shighe Un yo. 2 Pepe pepe sha iyange i Lahadi la, ve 
va hen uwar la, er iyange i Lahadi la, ve va hen uwar 
la, er iyange ka i due nahan. 3 Tso ve gba kaan ayol a 
ve er: Ka anti nana menger se iwen i sha hunda u 
uwaregh la keraou? 4 Mba kenden ashe yo, ve nenge 



i vande menger iwen la kera ve, gadia i gba ikol tso. 
5 Mba nyer ken uwar la yo, ve nenge wanyekwaor 
tema ken uwegh ku yanegh, haa gogoriga u pupuu; 
cier ve iyol. 6 Kpa a kaa a ve er: I de kera cier ne iyol 
ga; ne mba keren Yesu u Nasareti, u i mande Un sha 
terankon. A nder, ngu heen ga; nenge nen henpe i 
ver Un la. 7 Kpa za, za kaa nen mbahenen Nav man 
Peteru ner: Ngu hemen a ven u zan sha Galilia, ka 
keela ne za nenge a Na ye, er lu kaa ne nahan. 8 Tso 
ve due ken uwar la fefa, ve gba yemen ayem, gadia 
ikarikase lu gbidyen ve iyol, cier ve iyol kpishi kpaa, 
ve or ma or kwagh ga, sha ci u ve lu cian yo. 9 Er a 
nder shin ku pepe pepe sha iyange i lahadi la yo, A 
hii anden hen Maria Magedalena, un u yan A dugh 
ujijingi mba bov ken a na utaankaruhar la. 10 Tso un 
yem za kaa mba yan ve lu a Na imongo la; asema lu 
vihin ve, ve lu vaan. 11 Ve yo, er ve ungwa er ngu 
uma, un nenge a Na kpaa, ve na jighjigh ga. 12 Ken 
masejime u akaa ne yo, A ande sha mlu u iyol igen 
hen ior uhar ken ve, zum u ve lu zan sha gbenda u 
ken iningirtar la. 13 Mbala kpaa yem, za kaa 
mbagenev; ve di kpaa ve na ve jighjigh ga. 14 Ken 
masejime la, A ande hen mba pue kar mom zum u ve 
tema ve lu yan kwagh la, A zoho a ve sha ci u mban u 
jighjigh ve u nan man asema ve a cighir, sha ci u ve 
ne mba ve nenge a Na zum u Un nder shin ku la 
jighjigh ga yo. 15 A kaa a ve er: Zende nen sha won 



cii, za or nen uumace cii Loho u dedoo ne. 16 U nana 


na jighjigh man a er nan batisema yo, a yima 
nan.Kpa u nana na jighjigh ga yo, a or nan ijir a na 
nan ibo. 17 Uivande mban kpaa vea zaan a 


mbananjighjigh ityo; ken iti Yam je, vea dugh ujijingi 


mba bov, man shi vea or kwagh ken ijo i he kpaa; 


18 vea too iyo, shin vea ma nyityo boci kpaa, una er 


ve kwagh mayange ga; vea penda ave sha mbalun 
dedoo ga, vea war kpaa. 19 Tso zum u Ter er ve 
kwagh kera yo, i yem a Na Sha, A za tema ken uwegh 
ku yanegh ku Aondo. 20 Ve kpaa ve yem, ve gba za 
oron kwaghaondo sha won cii; Ter kpaa lu eren tom 
a ve imongo, lu taver kwaghoron ve sha uivande 
mba ve ze a ve ityo la. 



Luka 


I 1 lor kpishi ver ishima ve nger akaa a i er a hen 
vese i kure a la, 2 er mba ve lu nengen Imo la sha 
ashe a ve sha hiihii je shi ve lu eren Un tom kpaa yo, 
ve na se a la, 3 nahan mo kpaa er m time sha akaa la 
cii doo doo, hii sha mhii u a zan zan, je yo, m nenge 
doo u me nger u a sha inja sha inja sha adondo 
adondo, we Teofilu ormimi, 4 sha u u fa mimi u akaa 
a i or u la yo. 5 Sha ayange a Herode, tor u Yudia la, 
pristi ugen lu, iti na er Sekaria, u ken nongo u Abiya; 
lu a kwase, lu wan u ken onov mba Aron, iti na er 
Elisabetu. 6 Ve uhar cii ve lu mbaperapera sha ishigh 
ki Aondo, ve kuran atindi a Ter kua akaawan a Na cii 
ve lu a acoghol a wan iyol ga. 7 Kpa ve lu a wan ga, 
sha ci u Elisabetu lu ikomkwase; ve uhar cii, ayange 
kar ve sha won kpishi. 8 Tso zum u a lu ken tom na u 
pristi sha ishigh ki Aondo sha shighe u nongo na la 
yo, 9 ishor gba sha a na sha ieren i tom u pristi er a 
nyor ken tempel u Ter, a nande nagh ku human 
doon. 10 Ikpelaior i nongo la cii lu eren msen ken 
won sha shighe u nanden nagh ku human doon la. 

II Tso ortyom u Ter va ande hen na, tile ken uwegh 
ku yanegh ku atse a nanden nagh ku human doon 
sha mi la. 12 Sekaria nengen a na yo, ishima ta un 
kwe, mciem gba un iyol kpaa. 13 Kpa ortyom la kaa a 



na er: De cie ga, Sekaria, gadia i ungwa msen wou; 
kwase wou, Elisabetu, kpaa una mar u wannomso, u 
ii un iti wer Yohane. 14 U zua a iember a saan we iyol 
kpaa; ior kpishi vea ember sha mmar na. 15 Gadia 
una lu zegeor sha ishigh ki Ter; una tswer wain kua 
msorom kpaa, una iv a Icighan Jijingi er una lu ngo 
na ken uya je. 16 Man una gema ior kpishi ken 
Mbaiserael una va a ve hen Ter Aondo ve. 17 Una za 
Un sha ishi a jijingi u Eliya man agee a na, sha u una 
gema asema a uter a hide hen uon, man una gema 
mbahembanato sha mfe u mbaperapera, sha u una 
sor Ter nongo u i vande veren u a ver je. 18 Tso 
Sekaria kaa a ortyom la er: Ka sha nyi man me fa 
kwagh nee? Gadia mo m bee iyol, kwase warn kpaa 
za gigh ve. 19 Ortyom la gema kaa a na er: Ka mo 
Gaberiel u m til sha ishigh ki Aondo ne; i tindim er m 
va or u kwagh, m va u a loho u dedoo sha akaa ne. 
20 Nenge, huan you ving, u kera fatyo u oron kwagh 
ga, zan zan iyange i akaa angan aa va er la, sha ci u u 
ne akaaoron am a aa va er sha shighe u a la, jighjigh 
ga yo. 21 Ikpelaior lu her, lu keghen Sekaria, lu 
kpiligh ve iyol er a ngoor ken tempel yum nahan yo, 
kpa dugh ken won yo, a kera fatyo u lamen a ve ga; 
nahan ve kar er a nenge a ma kwagh ken tempel yo. 
Lu oron kwagh a ve sha ave, a kondo iker. 23 Tso 
ayange a tom na la nga been yo, a hire a yem ken ya 
na. 24 Ayange ne nga kar kera yo, kwase na Elisabetu 



jile iyol, yer iyol na iwer itian, lu kaan er: 25 Rape Ter 
A er a mo sha ayange a A nenge sha a mo sha u Una 
beem ilyahan hen ior yo. 26 Tso sha uwer u sha 
ataratar la Aondo tindi Gaberiel, ortyom, hen gar 
ugen ken Galilia, iti na er Nasareti , 2 hen iniunkwase 
i or lu soor a soor i; iti i or la er Yosev, u ken tsombor 
u Davidi; iti i iniunkwase la yo, er Maria. 28 Ortyom 
la va nyer her a na yo, kaa er: Mba sughun we, we u i 
rumun we sha mhoon tsung ne, Ter ngu a we. 
29 Ishima ta un kwe kpishi sha kwaghoron la, a gba 
henen ken ishima er, shin ka nyi inja ishughun 
neou? 30 Ortyom la kaa a na er: De cie ga, Maria, 
gadia u zua a mrumun u sha mhoon her Aondo. 
31 Nenge, u va wa iyav, u mar wan u nomso, u ii Un 
iti wer Yesu. 32 Un, Una lu Zegeor, a yilan Un er Wan 
u Uhembansha; Ter Aondo kpaa Una na Un ikonough 
ki torough ki Ter Na Davidi. 33 Una lu tor ken ya u 
Yakob gbem sha won; tartor Na kpaa ua bee 
mayange ga. 34 Tso Maria kaa a ortyom la er: A er 
nan man kwagh ne una ere, gadia m ngu a fa nom 
ga? 35 Ortyom la gema kaa a na er: Icighan Jijingi Una 
sen sha a we, man agee a Uhembansha la kpaa aa 
kase u; ka sha ci u nahan man Un u a mar Un la a 
yilan Un er Icighanwan u Aondo ye. 36 Nenge, 
Elisabetu, anmgbian wou, er a bee iyol nahan kpaa, 
ngu iyav, ka uwer na u sha ataratar je ne, un u ngise i 
yilan un er ikomkwase la. 37 Gadia ma kwagh mom u 



a hembe Aondo u eren un yo, ngu ga. 38 Tso Maria 
kaa er; Nenge, mo kpankwase u Ter, m ngun; i_erem 
sha mkaanem ou. Tso ortyom la undu un. 39 Tso ken 
ayange la Maria mough yem zende ken tar u iwoogh, 
hen gar u Yuda ugen. 40 A za nyor ken ya u Sekaria a 
sugh Elisabetu. 41 Er Elisabetu ungwa ishughun i 
Maria nahan yo, wan tsuwe un ken uya; tso Elisabetu 
iv a Icighan Jijingi, 42 a genger imo taver taver er: I _ 
wuese we ken ukase cii, Wan u u va mar Un la kpaa i 
wuese Un. 43 Man er nan man i lu mo ngo u Terem a 
ve hen mo? 44 Gadia er imo i ishughun you i nyerem 
ken ato la je, wan tsuwem ken uya sha m-ember. 
45 Saan un u a ne jighjigh la, iyol, gadia kwagh u Ter 
kaa un la, a va er sha mi vough. 46 Tso Maria kaa er: 
Ishima yam ngi wuese Ter kpishi, 47 jijingi warn kpaa 
ngu ember ken Aondo, Oryiman warn. 48 Gadia A 
nenge sha mlu u icivirigh ga u kpankwase Na la, hii 
hegen je zan zan ikov cii ia wuese msaanyol warn; 
49 gadia Wen u A lu u ageegh la A erem akaa a vesen 
je. Iti Na kpaa ka icighanti. 50 Mh6onom Nam ma 
zungwen kpaa ma sha mba ve cie Un la, sha ikov 
ikov zan zan. 51 A er tom u ageegh sha uwegh Nagh; 
mba ve gengese iyol sha mhen u ken asema a ve la, A 
sambe ve kera. 52 A dugh mbaageev sha ukwav vev 
kera, A kende mba ve gengese iyol ga la, sha, 53 A iv 
mbagenev a akaa a dedoo; A na mbanyarev gbenda 
ave gbilin; 54 A wase wanakiriki Na, Iserael, gadia A 



umbur mhoonom Nam ma zungwen. 55 Er lu kaa 
uter asev nahan a Aberaham man tsombor na kpaa, 
gbem sha won. 56 Tso Maria tsa her a na er iwer itiar 
nahan, man a hide hen ya na ye. 57 Tso shighe kom u 
Elisabetu una mar yo, maa a mar wannomso. 58 Mba 
ve wa ndor a na man anmgbianev nav ungwa er Ter 
A zungu un mhoonom kpishi nahan ve ember a na 
imongo. 59 Tso ka kom sha iyange i sha anigheni yo, 
ve va sha u va tsongon wan la; lu ve ka yilan un iti 
er, Sekaria, sha iti i ter na la. 60 Kpa ngo na gema kaa 
er: Ei, nahan ga, a yila un iti er, Yohane. 61 Tso ve kaa 
a na er: Ken anmgbianev ou cii ma or ngu u i yer nan 
sha iti ne ga. 62 Nahan ve or kwagh a ter na sha ave, 
ve pine un er i lu un pe i. yilan un yo. 63 Tso a son 
kpande u ngeren, a nger er: Iti na er, Yohane. Ve cii 
kpiligh ve iyol. 64 Fese nahan zwa na bugh, nombor 
na kpaa sagh; a or kwagh a gba wuese Aondo. 65 Tso 
mciem gba ior mba ve wa ndor a ve la cii iyol; ve gba 
oron kwagh u akaa angan ken tar u iwoogh u Yudia 
la cii. 66 Mba ve ungwa cii ve koso a ken ishima, ve 
gba kaan er: Wan ne una va lu nan kangev kangeva? 
Gadia uwegh ku Ter lu sha a na. 67 Ter na, Sekaria 
kpaa iv a Icighan Jijingi, gba oron kwaghoron u 
profeti kaan er: 68 Iyvuese Ter Aondo u Iserael; gadia 
A va sor nongo Na, A paa u kpaa. 69 A tim se korough 
ku myom ken ya u wanakiriki Na Davidi, 70 er A or 
sha ikev i uicighanmbaprofeti Nav mba tsuaa la, 



71 sha u yiman se sha ikev i mbaihomov asev, man 
sha uwegh ku mba ve ker se ihom la cii. 72 sha u 
zungwen uter asev mhoonom, man shi u umbur 
icighanikuryan Na kpaa; 73 ka mbum u A bum a 
Aberaham ter wase la, 74 er Una na a yima se sha 
uwegh ku mbaihomov kera, man se civir Un a mciem 
iyol ga ye, 75 sha wang man sha perapera sha ishigh 
Nagh sha ayange a uma wase cii. 76 Man we, wan a 
yilan we er profeti u Uhembansha; gadia u zaan Ter 
sha hemen sha u soron Un gbenda, man shi sha u 
nan nongo Na kwaghfan sha u fan myom u sha rude 
u a de ve asorabo a ve yo, 78 sha mhoonom ma 
zungwen tsung ma Aondo wase la; la sha ma man 
sev mbu aven Sha ka mbua va hen vese ye, 79 sha u 
tan sha mba ve tern ken ime man ken mure u kuugh 
la kpaa, man shi sha u koom angahar ase zan a mi 
sha gbenda u bem kpaa. 80 Wan la vese man taver a 
taver ken Jijingi; lu ken taaikongo zan zan sha iyange 

1 i ver un ken igbar sha ishigh ki Iserael la. 

2 1 Tso sha ayange la tindi due hen Shisar Agusetu er 
i nger ior mba ve lu sha won cii. 2 3 Ngun ka mnger u 
hiihii u sha shighe u Shiriniu lu gomna u Shiria la. 

3 Ior cii za sha u i.za nger ve, hanma or nan za hen 

gar u nan. 4 Yosev kpaa mough ken Galilia ken gar u 

Nasareti, za hen Yudia hen gar u Davidi u i yilan er 
Betelehem la, sha ci u un lu u ken ya u Davidi man 
tsombor na kpaa. 5 A za sha u i _ za nger un, kua 



Maria, kwase na u un soor a soor, lu iyav la. 6 Er ve 
lu keela je, tso shighe kuma u una mar; 7 a maa a mar 
Wan na u iunda u nomso, a wa Un ken akondo man a 
gbir Un shin anar u haan ilev kwaghyan la, gadia ijiir 
i tsan ken iyou i mbavannya yina ve. 8 Mbakuranilev 
lu ken tar la, ve tsaan ken toho, ve kuran ilev vev 
tugh. 9 Tso ortyom u Ter va tile hen ve, man iengem i 
Ter mondo kase ve, tso mciem gba ve iyol kpishi. 
10 Kpa ortyom la kaa a ve er: De cie nen ga, gadia m 
va ne a loho u dedoo u iember i vesen u ua lu sha ci u 
ior cii; 11 gadia i mar ne Oryiman ken gar u Davidi 
nyian, ka Kristu Ter je la. 12 Man kwagh u una lu ne 
ikav yo, ne za zua a Wanikundan u i we Un ken 
akondo i gbir Un shin anar u haan ilev kwaghyan. 
13 Fese nahan ikumior i Sha va kohol ortyom la, ve 
gba wuese Aondo, kaan er: 14 1 _wuese Aondo Sha, 
shin tar yo, bem a lu sha ior mba i doon Un a ve la. 
15 Tso mbatyomov mba undun ve, mba yemen Sha 
yo, mbakuranilev kaa ayol a ve er: Se za nen ken 
Betelehem, se za nenge nen kwagh u a er man Ter A 
pase se ne. 16 Nahan ve mough fefa, ve za kohol 
Maria man Yosev, man Wanikundan la kpaa, lu 
yaven shin anar u haan ilev kwaghyan. 1 Mba 
nengen nahan yo, ve pase ior mkaanem ma i er ve 
sha Wan la. 18 Mba ve ungwa cii, kpiligh ve iyol sha 
akaa a mbakuranilev ve er ve la. 19 Kpa Maria koso 
akaa ne cii, lu a mi ken ishima lu henen sha mi. 



20 Mbakuranilev mbala hire, gba civir Aondo, wuese 
Un, sha ci u akaa a ve ongo man ve nenge la cii lu er i 
kaa ve nahan vough. 21 Tso ayange anigheni nga kom 
sha u a tsongo Un yo, i ii Un iti er Yesu, i ortyom u 
Sha vande kaan je, er i lu a jile Un ken uya ga la. 
22 Tso ayange a mwanger u a wanger ve la nga kom 
sha tindi u Mose yo, ve za a Na sha Yerusalem sha u 
vea za na Un sha ikev i Ter yo, 23 er i nger ken tindi u 
Ter er: Hanma wannomso u iunda a yilan er 
icighankwagh u Ter, 24 man sha u vea za na nagh 
kpaa, er i kaa ken tindi u Ter er, mbaatii uhar, shin 
utulembamkunguv uhar yo. 25 Orgen lu ken 
Yerusalem, iti na er Shimeon; or la lu or u perapera 
man u cian Aondo a ishima i mom, lu keghen 
msurshima u Iserael; Icighan Jijingi kpaa lu sha a na. 
26 Icighan Jijingi lu pase un er una kpe ve ga saa una 
vande nengen Kristu u Ter ve. 27 Jijingi hemen un, a 
nyor ken tempel man zum u mbamaren va nyor a 
Wan ve Yesu sha u vea er a Na sha ieren i tindi yo, 
28 A ngohol Un sha ave na, a gba wuese Aondo kaan 
er: 29 Hegen yo, Tere, de wanakiriki Wou a yem bem, 
bem sha mkaanem Ou; 30 Gadia ashe am nenge a 
myom Wou 31 u U ser sha ishigh ki akuraior cii la ve; 
32 ka iwanger i a pase i hen atoatyev, man ka iengem 
i nongo Wou Iserael kpaa. 33 Kpiligh ter Na man ngo 
Na iyol sha akaa a i er sha a Na la. 34 Tso Shimeon ver 
ve doo doo, shi a kaa a ngo Na, Maria, er: Wan ne yo, 



i ver Un sha ci u mgbe man mmough u ior kpishi ken 
Iserael, man shi sha ci u ikav i a nyiman i yo 35 we 
kpaa, sanker una soo u ken ishima), sha u mbamhen 
mba ken asema kpishi vea due ken igbar yo. 36 Shi 
Ana kpaa lu her, lu profeti u kwase, lu wan u Fanuel 
u ken tsombor u Asher; un kpaa ayange kar un sha 
won kpishi, er a hia yo, a lu a nom anyom 
ataankarahar, 37 gema lu kwasecoghol, anyom a na 
cii yo, lu akunduanyiin kar anyiin, undun tempel ga, 
civir Aondo sha kwaghyan u horon man msen u eren 
tugh man tetan. 38 Un kpaa, er a va noor hen shighe 
la yo, a sugh Aondo shi a or kwagh Na a mba ve lu 
keghen mpaa u Yerusalem la cii. 39 Mba kur akaa a 
sha tindi u Ter cii yo, ve hide ken Galilia ve va hen 
gar ve Nasareti. 40 Wan la vese, taver agee, A iv a 
mfe; man mrumun u sha mhoon u Aondo lu sha a 
Na. 41 Mba ve mar Un la yo, hanma inyom ve zaan 
ken Yerusalem sha iniongo i Paseka. 42 Anyom a Na 
nga kom pue kar ahar yo, ve kondo sha Yerusalem 
sha ieren i iniongo. 43 Ayange a iniongo la nga been, 
mba ngur hiren yo, Yesu Wanakiriki la, lu ken 
Yerusalem heregh, kpa mbamaren Un fa ga. 44 Kpa ve 
lu henen er, ngu ken ikpelaior, nahan ve yem zan 
zan zende u sha iyange i mom, ve gba za keren Un 
hen anmgbianev vev man hen mba ve fe ve yo; 
45 mba zough a Na ga yo, ve hide ken Yerusalem, ve 
gba keren Un. 46 Tso ayange nga kar atar yo, ve va 



kohol Un ken tempel, A tema her ato u mbatesen, lu 
ungwan ve, man shi lu pinen ve akaa. 47 Mba ve lu 
ungwan Un cii, kpiligh ve iyol sha mkav Na man sha 
mbamrumun Nav kpaa. 48 Mba nengen a Na yo, 
kpiligh ve iyol; tso ngo Na kaa a Na er: Wana, ka nyi 
U er a vese nahana? Nenge, teru man mo, se lu keren 
We a ishima i nyian je. 49 Kpa A gema A kaa a ve er: 
Er nan man ne keren Mo? Ne kera fa er i lu u Me lu 
ken akaa a Terem keng gaa? 50 Kpa ve kav mkaanem 
ma A kaa a ve la ga. 51 Tso A yem a ve, A va ken 
Nasareti, A lu ungwan imo ve. Ngo Na kpaa koso 
mkaanem man cii ken ishima na. 52 Yesu kpaa lu 
yemen hemen hemen sha mfe man ivesen, man 
Aondo rumun Un, ior kpaa rumun Un. 

3 1 Tso ken inyom i sha pue kar utaan u Shisar 
Tiberiu lu tor, er Pontiu Pilatu lu gomna sha Yudia, 
Herode gema lu tor u tetera sha Galilia, man anngo 
na, Filibu, lu di tor u tetera sha Ituria man sha tar u 
Terakoniti, man Lisania kpaa lu di tor u tetera sha 
Abilene, 2 sha ayange a Ana man Kayafa lu 
uzegembaupristi la yo, mkaanem ma Aondo va hen 
Yohane, wan u Sekaria, ken taaikongo. 3 A va ken 
iningir i tar u ifi u Yordan cii, lu pasen kwagh u 
batisema u mgemshima sha u den asorabo; 4 er i 
nger ken takerada u akaaoron a profeti Yesaia er: 
Imo i or u yilan ken taaikongo er: Sor nen gbenda u 
Ter koom nen gbenda Na jighilaa. 5 A cir hanma pev, 



hanma uwo man igungu kpaa a sambe ve, 
uihurenmbaigbendav vea hingir noo, igbenda i i lu 
agbee agbee la ia hingir vaanaa. 6 Man uumace cii 
vea nenge a myom u Aondo. 7 Tso a kaa a ikpelaior i i 
due sha u a _ er ve batisema la er: Ne onov mba 
igbindev mban, ka anti man nan we ne kwagh er, ne 
yevese iyugh i i lu van la ase? 8 Nahan yo, ume nen 
ase atam a a kom mgemshima yo. De kera gbe kaan 
ayol a en ner: Se mba a ter wase Aberaham ga, gadia 
m ngu kaan ne mer, awen ne je kpaa Aondo Una 
fatyo u geman a hingir onov mba Aberaham. 
9 Ahegen kpaa i ver ijembe hen misekon; hanma kon 
u u um atam a injaa ga yo, a gber u kera, a kende ken 
usu. 10 Nahan ikpelaior gema pine un er: Tso se er 
nana? 11 A gema a kaa a ve er: U nan lu a uriga uhar 
yo, nana pande nana na u a lu a mi ga la; U nan lu a 
kwaghyan kpaa kape nana er la. 

12 Mbangoholkpandegh kpaa va, sha u i _er ve 
batisema; ve pine un er: Ortesen se yo se_ er nana? 

13 A kaa a ve er: De ngohol nen kwagh i _ hemban 
kwagh u i we ne la inya ga. 14 Mbautyav kpaa pine 
un er: Man se yo, se er nana? A kaa a ve er: De gbe 
eren nen ma or ican gbilin ga, shi de ngohol nen ma 
or kwagh sha apera ga; injar i i ne ne la i_kuma ne. 

15 Tso nongo la cii lu veren ashe, lu henen ken asema 
a ve sha kwagh u Yohane er: Shin ka Kristu je neou? 

16 Nahan Yohane gema kaa a ve cii er: Mo yo, M ngu 



eren ne batisema sha mnger, kpa u A hembem agee 
ngu van, u mo m kom u saghen kwange u 
akovangahar a Na ga; Wen yo, Una er ne batisema 
sha Icighan Jijingi man sha usu kpaa. 17 Tser ngu sha 
uwegh Nagh, Una ese vande Na tsembelee, Una kohol 
uwua Na Una za ombo sha una Na; kpa akoo yo, Una 
nande sha usu u pirin mayange ga. 18 Nahan a or ior 
Loho u Dedoo sha akaawan agen kpishi kpaa. 19 Kpa 
er a yange Herode u tetera sha kwagh u Herodia, 
kwase u anngo na Filibu, man shi sha akaa a dang 
agen a a lu eren la yo. 20 Herode mase seer kwagh ne 
sha akaa la, a wuhe Yohane ken gaadi. 21 Tso mba 
eren ior batisema cii, mba been yo, Yesu kpaa i er Un 
batisema; ngur eren msen yo, i bugh Sha, 22 man 
Icighan Jijingi sen sha a Na sha inja i iyolough er 
ikungugh nahan; imo kpaa due Sha kaa er: We, U 
ngu Wan Warn u ishima ishima; ka We ishima i doom 
a We yum ye. 23 Man Yesu iyol Na, zum u A hii u 
tesen yo, anyom a Na kuma er ikundugber nahan; 
man i lu henen er Un ka wan u Yosev, wan u Heli, 
24 wan u Matati, wan u Levi, wan u Melki, wan u 
Yani, wan u Yosev, 25 wan u Matatia, wan u Amoshi, 
wan u Nahum, wan u Eseli, wan u Nagai, 26 wan u 
Maati, wan u Matatia, wan u Semein, wan u Yoseki, 
wan u Yoda, 27 wan u Yoanan, wan u Resa, wan u 
Serubabel, wan u Shealtiel, wan u Neri, 28 wan u 
Melki, wan u Adi, wan u Kosam, wan u Elmadam, 



wan u Er, 29 wan u Yosua, wan u Elieser, wan u 
Yorim, wan u Matati, wan u Levi, 30 wan u Shimeon, 
wan u Yuda, wan u Yosev, wan u Yonan wan u 
Eliakim, 31 wan u Melea, wan u Mena, wan u Matati, 
wan u Natan, wan u Davidi, 32 wan u Yese, wan u 
Obedi, wan u Boashi, wan u Salmon, wan u Nashon, 
33 wan u Aminadabi, wan u Ademini, wan u Arni, 
wan u Heseron, wan u Pereshi, wan u Isaka, wan u 
Ademini, wan u Pereshi, wan u Yuda, 34 wan u 
Yakob, wan u Isaka, wan u Aberaham, wan u Tera, 
wan u Nahor, 35 wan u Serugi, wan u Reu, wan u 
Pelegi, wan u Eber, wan u Shela, 36 wan u Kainan, 
wan u Arpakasadi, wan u Shem, wan u Noa, wan u 
Lameki, 37 wan u Metusela, wan u Enoki, wan u 
Yaredi, wan u Mehalalel, wan u Kainan, 38 wan u 
Enoshi, wan u Setu, wan u Adam, wan u Aondo. 

4 1 Yesu kpaa, iv a Icighan Jijingi, A mough hen 
Yordan, A hide; tso Icighan Jijingi yem a Na ken 
taaikongo, 2 tsa keregh ayange akunduahar, diabolo 
lu meen Un; sha iyange la cii ya kwagh ga. Ayange la 
nga kar kera yo, ijen kor Un. 3 Tso diabolo kaa a Na 
er: Aluer Wea lu Wan u Aondo je yo, kaa iwen ne i 
hingir bredi. 4 Kpa Yesu gema kaa a na er: I nger er: 
Ka sha bredi tseegh or a lu uma ga. 5 Shi a yem a Na 
sha ijiir i taven sha a tese Un ityartor i sha won cii 
fese. 6 Tso diabolo kaa a Na er: Me na U tahav mbun 
cii kua icivir i mbu kpaa gadia i nam mbu sha ikev; 



ka m na hanma or u i lum pe nan nan yo. 1 Aluer 
Wea gure inya Wea civir mo yo, a hingir kwagh Wou 
cii. 8 Kpa Yesu gema kaa a na er: I nger er: Civir Ter 
Aondo wou, ka Un tseegh er Un tom ye. 9 Tso a yem a 
Na ken Yerusalem a za ver Un sha ityough ki tempel, 
a kaa a Na er: Aluer Wea lu Wan u Aondo je yo, 
henpe U til ne, gba ase iyol You shin inya, 10 gadia i 
nger er:Una wa mbatyomov Nav kwagh sha a We, ve 
kura U dedoo, 11 man shi: Vea kor U sha ave ve sha u 
U de te nguhar sha iwen ga yo. 12 Kpa Yesu gema kaa 
a na er: I kaa er: De karen Ter, Aondo wou, ga. 13 Zum 
u diabolo bee ameen cii yo, a mough hen a Na kera 
er saa shighe ugen. 14 Nahan Yesu hire hen Galilia 
ken agee a Jijingi, man gwa Na samber ken iningirtar 
la cii. 15 A lu tesen ken ushinagoge vev man ior cii lu 
wuese Un. 16 Tso A va ken Nasareti henpe i yese Un 
la. A nyor ken shinagoge sha ieren Na sha iyange i 
memen; A mough A tile sha sha u Una or 
Icighanruamabera. 17 Mba ne Un Ruamabera u 
profeti Yesaia yo, A bugh, A zua a ijiir i i nger er: 
18 Jijingi u Ter ngu sha a Mo, sha ci u A shighem 
mkurem, A tindim er M yoo Loho u Dedoo hen 
mbaatsanev, 19 M yoo, i j)ase mbakwarev, i tuhwa, i 
bugh mbaapirashe ashe, man M pase mba i nzughul 
a ve ve gbe caver yo, M tuhwa, shi M yoo inyom i 
erdoo u Ter. 20 Tso A hure Ruamabera, A gema A na 
ortom la, A hire A tema inya. Mba ken shinagoge cii 



ve haa ashe sha a Na. 21 A gba kaan a ve er: Nyian i 
kure icighanruamabera ne ken ato a en ve. 22 Tso ve 
cii ve wuese Un, gba kpiligh ve iyol sha akaaoron a 
dedoo a a dugh ken zwa Na yo, ve kaa er: Shin ka 
Wan u Yosev ne ga ase? 23 A gema A kaa a ve er: Ne 
kaam injakwagh ne kpee er: We Ortwer, sor ase iyol 
You, hanma kwagh u se ongo i er ken Kapernahum la 
yo, shi er ken gar Wou nahan kpaa. 24 Tso A kaa er: 
Mimi je, M kaan ne ne, mba wuese ma profeti ken 
gar na ga. 25 Kpa mimi je M kaan ne ne, sha ayange a 
Eliya la kasev mba cogholov lu ken Iserael kpishi, 
zum u ura kera noo ga anyom atar man iwer 
ataratar, man zegejen gba sha won cii la. 26 Kpa i 
tindi Eliya hen ma kwase hen ve ga saa hen Sarefati 
ken tar u Shidon, hen kwase ugen u a lu kwasecoghol 
yo. 27 Sha ayange a profeti Elisha kpaa, mbaamandev 
lu ken Iserael kpishi, kpa i wanger mo ve mom ga, 
saa Naaman or u Shiria la tseegh. 28 Mba ken 
shinagoge la cii, asema nyoon ve tsung er ve ungwa 
akaa ne yo. 29 Nahan ve mough, ve zenda Un, ve due 
a Na ken akongo a gar, ve za a Na zan zan sha 
kurigor u uwoogh henpe i maa gar ve la, sha u vea 
gbihi Un shin ijem yo. 30 Kpa A kar hen ato ve kera, A 
yem a Nagh. 31 Tso A va shin Kapernahum, gar u 
Galilia ugen, lu tesen ve sha ayange a memen. 
32 Kpiligh ve iyol a ityesen Na, gadia kwaghoron Na 
lu sha utaha. 33 Ken shinagoge la orgen lu, lu a jijingi 



u bo u hongorough, a genger imo taver taver er: 34 Ka 
nyi i zough se a We, We Yesu, Ornasareti? U va sha u 
va timin see? M fa U doo doo, U ngu Icighan u Aondo 
je. 35 Kpa Yesu yange un, kaa er: Huan, due ken a na 
kera! Er jijingi u bo la kende un inya her ato ve yo, 
maa a due ken a na, kpa a vihi un iyol mape ga. 
36 Nahan cier ve iyol ve gba oron kwagh ayol a ve 
kaan er: Ka nyi injakwaghoron ne? Gadia ka sha 
utaha man sha agee A yange ujijingi mba 
hongorough man ve dugh ye. 37 Gwa Na samber ken 
hanma ijiir ken iningirtar la cii. 38 Tso A mough ken 
shinagoge a za nyor ken ya u Shimon. Yo, angev mbu 
iyolhian kor ngokem u Shimon kpishi; nahan ve 
zamber a Na sha ci na. 39 Tso A va tile A ngurum her 
a na, A yange angev mbu iyolhian la maa mbu de un; 
fese nahan a mough, a gba gilim sha sha ci ve. 

40 Iyange ngur milen yo, ior cii mba ve lu mba i kpe 
ve iyol ga mba angev ato kposo kposo er ve yo, ve va 
a mi her a Na. A penda ave sha hanmo ve, A war ve. 

41 Ujijingi mba bov kpaa due ken ior kpishi, ve lu 
genger imo, kaan er: U ngu Wan u Aondo je! A yange 
ve, A rumun ve u ve.or kwagh ga, gadia ve fa er A lu 
Kristu je yo. 42 Sev mbu av yo, A due A yem hen ijiir 
igen her ape or lu ga yo; ikpelaior ker Un; mba ar her 
a Na yo, lu ve pe timbir Un, sha u A de undun ve ga 
yo. 43 Kpa A kaa a ve er: Ka u Me or Loho u Dedoo u 
tartor u Aondo ken agar agen kpaa keng, gadia ka 



sha ci u nahan je i tin dim ye. 44 Tso A gba oron 
kwaghaondo ken ushinagoge mba ken Galilia. 

5 1 Tso er ikpelaior lu imbishi Un, lu ungwan 
kwaghoron u Aondo yo, a tile shin kpe u ber u 
Genesareti. 2 Tso A nenge utso uhar lu hen kpe u ber, 
kpa mbakoronishu vande duen kera, lu nzuan ukper. 

3 Ken utso mbala Un nyor ken u mom u lu u Shimon 
la, man A kaa a na er a hide a tso Ijime a undu kpetar 
kpeghee; tso A tema ken tso, A gba tesen ikpelaior. 

4 Kur kwaghoron yo, A kaa a Shimon er: Kporom hen 
ijiir i i ze yo, za haa ukper enev sha u koron ishu. 

5 Kpa Shimon gema kaa er: Tere, se tsa keren kaka 
sha ican, kpa se zua a ma kwagh ga; kpa sha imo You 
yo, me haa ukper. 6 Mba eren nahan yo, ve kor 
ikpelaishu i vesen je, ukper vev gba anden. 7 Ve gba 
welegh mbaerentom a ve imongo ken tso ugen la er 
ve va, ve va wase ve. Tso ve va, ve va iv utso mba 
uhar mbala je, gba nongon u urun. 8 Er Shimon 
Peteru nenge nahan yo, a gure Yesu hen anu, a kaa 
er: Due hen mo kera, Tere, gadia mo m ngu or u 
isholibo je. 9 Gadia cier un iyol kua mba ve lu a na cii 
sha mker u ishu u ve kor la. 10 Kape Yakobu man 
Yohane, onov mba Sebedeu, mba ve lu mbawasen 
Shimon la kpaa i cier ve iyol la. Tso Yesu kaa a 
Shimon er: De cie ga, hii nyian je zan zan ken hemen 
kpaa u mase koron ior. 11 Mba dugh a utso sha tar yo, 
ve undu akaa cii, ve dondo sha a Na. 12 Tso er A lu 



ken wangar ugen yo, nenge, orgen lu a imande iyol 
yoholoo; nengen a Yesu yo, a gure, a kuma ityough 
inya, a gba zamber a Na, kaan er: Tere, a lu ishima 
You yo, U fatyo u wanger mo. 13 Tso A naregh uwegh, 
A bende un iyol, A kaa er: M rumun, i_wanger we! 
Fese nahan imande maa bee un. 14 Tso A ta un icin er 
a de oron ma or kwagh ga; A kaa er: Gba yemen 
tso,za tese pristi iyol you, shi na nagh sha ci u 
mwanger u i wanger we er Mose lu kaa nahan, sha u 
i _ lu mpase hen a ve yo. 15 Kpa gwa Na hemba seer 
samber a samber; ikpelaior kpishi kohol sha u 
ungwan Un man shi u A war ve sha uange. 16 Kpa A 
undu ior A yem ken taaikongo, A gba za eren msen. 
17 Tso iyange igen er A lu tesen ior yo, Mbafarishi 
mbagenev man mbatesen atindi mba ve due ken 
angarev mba ken Galilia man Yudia cii man ken 
Yerusalem kpaa, ve tema heregh; agee a Ter lu a Na 
sha u been ve angev. 18 Tso ior mbagenev too or u 
kpen alegh sha gambe, ve lu nongon u vea nyor a na, 
vea va ver Un sha ishi. 19 Man mba zough a ian ga, 
sha ci u ikpelaior yo, ve unde sha tor iyoughough, ve 
sen a na sha gambe hen ian i ikpande i sha tor u iyou 
la, a sen her ato hen ikum i Yesu. 20 Nengen jighjigh 
ve u nan yo, A kaa er: We or ne, i de u asorabo ou. 
21 Tso mbangeren man Mbafarishi gba henen, kaan 
er: Or u nan er kwagh u ityuhwan ne ka anti? Ka an 
nan fatyo u den or asorabo saa Aondo tseegh gaa? 



22 Kpa er Yesu kar mbamhen vev yo, A gema A pine 
ve er: Ka nyi ne hen ken asema a ene? 23 Ka nyi i 
hembe lun uwer ga, u ma i kaa er: I de u asorabo a 
ou, shin u ma i kaa er: Mough sha, zende ase? 24 Kpa 
sha u ne fa er Wan u or A hi a tahav shin tar ne u den 
or asorabo yo, nahan A kaa a or u kpen alegh la er: M 
ngu kaan a we: Mough sha, too gambe wou, yem ken 
ya wou. 25 Fese nahan a mough sha ishiv vev je, a too 
ikagh nagh ki yaven a mi la, a yem hen ya na, a gba 
wuese Aondo. 26 Kondo ve iyol cii, ve gba wuese 
Aondo; mciem kpaa gba ve iyol, ve gba kaan er: Se 
nenge akaa a kpilighyol nyian. 27 Ken masejime u 
akaa la, A due, tso A nenge a orngoholkpandegh 
ugen, iti na er Levi, a tema ken iyou i ngohol 
kpandegh A kaa a na er: Dondo sha a Mo. 28 Un kpaa 
a undu akaa cii, a mough, a dondo sha a Na. 29 Levi 
er Un zegeiniongo ken ya na; ikpelaior kpishi i 
mbangoholkpandegh man shi mbagenev kpaa ve 
tema ve lu yan kwagh a ve imongo. 30 Kpa 
Mbafarishi man mbangeren vev gba ahon a 
mbahenen Nav, ve kaa er: Inja na nan ne ye kwagh 
shi ne me kwagh a mbangoholkpandegh kua 
mbaasorabo imongo? 31 Yesu gema kaa a ve er: Ka 
mbadedoo kwagh a gbe ve a ortwer ga, saa mba 
angev mbu ker ve la tseegh. 32 Mo M va sha u Me yila 
mbaperapera ga, kpa ka mbaasorabo, sha u ve gema 
asema yo. 33 Ve kaa a Na er: Mbahenen mba Yohane 



mba her kwaghyan acin imongo, mba eren msen 
kpaa; mbahenen mba Mbafarishi kpaa mba eren 
nahan, kpa mba Ou yo, mba ye kwagh heregh, mba 
me kwagh heregh kpaa. 34 Kpa Yesu gema kaa a ve 
er: Ne fatyo u kighir mba ken ya u orkwasehe er ve _ 
hor kwaghyan je er orkwasehe a lu a ve la kpa? 
35 Kpa ayange nga van a a too ve orkwasehe kera, ka 
hen ayange la je man vea hor kwaghyan ye. 36 A shi 
A or ve injakwagh er: Ma or nana tondo 
bamberikondo ken ikondo i he nana gema a cinge 
ikondo i tse a mi ga; gadia nahan nana ande I he la 
je, man shi bamber u he la kpaa una zua sha i tse la 
ga. 37 Man shi ma or nan hee zar u wain u he ken 
akpaakovough a tse ga; gadia a er nahan yo, zar u 
wain u he ua pav akpa la, ua haa inya akpa la kpaa 
aa saa ishe. 38 Kpa mba hee zar u wain u he ken akpa 
a he. 39 Man shi ma or u nan vande man zar u wain u 
tse yo, u he ua kera sar nan ga; gadia nana kaa er: U 
tse la doo yum. 

6 1 Tso iyange i memen igen A lu karen her ato u 
ishule i alakema, mbahenen Nav lu kever asagher a 
alakema, njighen ken ave, yan. 2 Kpa Mbafarishi 
mbagenev kaa er: Inja na nan man ne eren kwagh u i 
rumun er i_er sha iyange i memen ga nahana? 3 Yesu 
gema kaa a ve er: Ne mba a or kwagh u Davidi lu er 
zum u ijen kor un, kua mba ve lu a na ityo la ga, 4 er 
a nyor ken iyou i Aondo, a too ubredi mba sha ishi la, 



a ya, a shi a na mba ve lu a na ityo la kpaa, mba i 
rumun er ma or nana ya ga, saa upristi tseegh la 
gaa? 5 A kaa a ve er: Wan u or ka Ter u iyange i 
memen je. 6 Shi sha iyange i memen igen A nyor ken 
shinagoge, A gba tesen. Tso orgen lu keregh, u nan 
uma uwegh ku yanegh yo. 7 Tso mbangeren man 
Mbafarishi ver ashe sha a Na er vea nenge shin Una 
war un sha iyange i memenou, sha u vea zua a 
kwagh u vea na un ibo sha mi yo. 8 Kpa Wen fa 
mbamhen vev, nahan A kaa a or u uman uwegh la 
er: Mough sha, tile her ato. Tso a kighir a mough a 
tile. 9 Nahan Yesu kaa a ve er: Pinen Yam ne kwagh, i 
rumun u eren kwagh u dedoo sha iyange i memen, 
shin i _ er ifere, i. yima a yima or shin i _wua a wua 
oro? 10 Tso A jinge sha a ve cii, A kaa a or la er: 
Naregh uwegh ough. A er nahan. Uwegh nagh maa 
hingir dedoo. 11 Kpa ihundugh iv ve asema, ve gba 
henen ayol a ve sha kwagh u vea er a Yesu yo. 12 Tso 
sha ayange la, A due A yem sha uwo sha u za eren 
msen; A tsa sonon Aondo kaka. 13 Tso sev mbu aven 
yo, A yila mbahenen Nav her a Na, man A tsuwa pue 
kar uhar ken a ve, A yila ve er Mbaapostoli, lu: 
14 Shimon, u A ii un iti igen er Peteru, man Anderia, 
anngo na, man Yakobu man Yohane, man Filibu man 
Bartolomeu, man 15 Mateu man Toma, man Yakobu 
wan u Alefeu, man Shimon u i yilan un er 
Ortseenshima la; 16 man Yuda wan u Yakobu, man 



Yuda Isekarioti u a hingir or u nengen mker la. 17 Tso 
A hungwa a ve, A va tile hen ijiir i kpuun kpuun a 
mbahenen Nav kpishi man ikpelaior kpishi i ken 
Yudia cii man Yerusalem man hen kpe u zegemnger 
u Tiru man Shidon; ve va sha u ungwan Un man shi 
sha u i_war ve sha angev vev. 18 Man A war mba ican 
i hi eren ve sha ujijingi mba hongorouv. 19 Ikpelaior 
cii lu nongon u ma ve bende a Na, gadia agee due 
ken a Na, war ve cii. 20 Tso A kende ashe sha 
mbahenen Nav, A kaa er: Saan ne iyol, ne 
mbaatsanev, gadia tartor u Aondo ka u wen je. 
21 Saan ne iyol, ne mba ijen i ker ne hegen, gadia ne 
va ide. Saan ne iyol, ne mba ne vaa hegen, gadia ne 
va se. 22 Saan ne iyol zum u ior ka vea kor ne ihom, 
man vea dughun ne kera, vea hee ne kpaa, man shi 
vea teren iti yen dang, sha ci u Wan or yo. 23 Ember 
nen sha iyange la, tsuwe nen sha iember kpaa, gadia 
nenge, injar yen vese Sha; gadia kape uter vev er a 
uprofeti je la. 24 Kpa kwagh a tser ne, ne mbanyarev, 
gadia ne vande zuan a msurshima wen kera ve. 
25 Kwagh a tser ne, ne mba ne idi hegen, gadia ijen ia 
va kor ne. Kwagh a tser ne ne mba ne lu ahan zwa 
hegen, gadia ne va zungwe ne vaa kpaa. 26 Kwagh a 
tser ne zum u ior cii vea wuese ne, gadia kape uter 
vev er a uprofeti mba aiev je la. 27 Kpaa M ngu kaan 
ne mbaungwan mban ne Mer, doo nen a mbaihomov 
enev, eren nen a mba ve ker ne ihom la dedoo; 28 ver 



nen mba ve toho ne la dedoo; man eren nen msen 
sha ci u mba ve eren ne akaa a dang la. 29 U nana ta u 
sambe sha henge, gema nan kugenegh kpaa; u nana 
ngohol we ikondo i cirin iyol yo, de nyum nan riga 
kpaa ga. 30 Hanma or u nana son u kwagh yo, na nan; 
u nana ngohol we akaa kpaa, de pin wer i _hide u a 
mi ga. 31 Man er i lu ne pe ior ve. eren a ven la, ne 
kpaa eren nen a ve di nahan kpaa. 32 Man aluer ka 
mba ne doo ve ishima la tso vea doo ne yo, ka nyi 
iwuese a wuese ne a mini? Gadia mbaasorabo je 
kpaa, mba ve doon ve ishima la yo, ve kpaa mba 
doon di ve ishima je. 33 Man aluer ne eren dedoo a 
mba ve eren a ven dedoo yo, ka nyi iwuese a wuese 
ne a mini? Gadia mbaasorabo je kpaa mba eren 
nahan. 34 Man aluer ka mba ne veren ishima ner, ne 
shi ne zua a kwagh hen a ve la, man nea pwaren ve 
akaa yo, ka nyi iwuese a wuese ne a mini? Gadia 
mbaasorabo je kpaa mba pwaren mbaasorabo 
inyaregh, sha u shi vea zua a mi nahan vough yo. 
35 Kpa mbaihomov enev ve.doo ne ishima, eren nen 
a ve doo doo, pwaren nen kwagh, kpa de veren nen 
ishima u shi u ngohol kpee ga; nahan injar yen ia lu i 
vesen je, man ne lu onov mba Uhembansha ye; gadia 
Wen yo, eren dedoo a mba ve lu a ishughun ga kua 
mbabov kpaa. 36 Yo, zungwen nen mhoonom er Ter 
wen kpaa A zungu mhoonom yo. 37 De gbe nan nen 
or ibo gagh ga, nahan ne kpaa a kera na ne ibo gagh 



ga ye; de gbe kuren kwagh u or dang ga, nahan ne 
kpaa a kera kure kwagh wen dang ga, pase tuhwa 
nen, man ne kpaa a pase ne a tuhwa ye. 38 Na nen, 
nahan ne kpaa a na ne; ikaren i dedoo, i kindigh, i 
yegher, i ivin poo, a na i sha ikum yen, gadia ikaren i 
ne karen a mi ne, ka i a va kar ne sha min ye. 39 Shi A 
or ve injakwagh kpaa er: Orapirashe fatyo u hemen 
orapirashe ugen kpa? Ve uhar cii vea gba shin 
ihungwa gaa? 40 Orhenen hembe ortesen u nan ga; 
kpa hanma or u i tese nan nan kom vough yo, nana 
hingir er ortesen u nan nahan. 41 Inja na nan man u 
nengen anivurkon u a lu anmgbian wou ken ishe, 
kpa gungurkon u u lu u ken ishe yo, u we u iko ga? 
42 Shin u er nan man u fatyo u kaan a anmgbian wou 
wer: Anmgbian, de, m dugh u anivurkon u a lu u ken 
ishe, man we iyol you, u nenge gungurkon u u lu u 
ken ishe la ga ase? We orimangeregh ne, vande 
dughun gungurkon ken ishe you kera, nahan man u 
nenge doo doo er u dugh anivurkon u a lu anmgbian 
wou ken ishe la kera ye. 43 Gadia ma kon u dedoo 
ngu um ityamegh ki bogh ga; man shi ma kon u bo 
ngu um ityamegh ki dedoo kpaa ga. 44 Hanma kon, ka 
sha ityamegh ki u man i fe u ye; gadia mba zer tur 
sha usaa ga, man shi mba zer wain sha ageva ga. 
45 Orinjaa ka nan due a kwagh u dedoo ken kwagh u 
ikoogh u ken ishima i nan je, man orbo kpaa ka nan 
due di a kwagh u bo ken kwagh u bo u ken ishima i 



nan je; gadia ka sha m-iv u ken ishima man zwa u er 
kwagh ye. 46 Inja na nan man ne yerem ner, Tere! 
Tere! man ne eren akaa a M kaan ga? 47 Hanmo u 
nan ve hen Mo, nan ongo akaaoron Am, man nan 
eren sha mi yo, Me tese ne or u nan lu er nan yo. 
48 Nan ngu er or u maan iyou nahan, nan time za 
shimi, nan tim imagh sha vande. Zum u mngerem iv, 
ikuwan ande ta sha iyou la, i fatyo u tenger i ga, sha 
ci u i maa i dedoo yo. 49 Kpa u nan ungwa man nan 
er sha mi ga yo, nan ngu er or u nan maa iyou hen 
tareghnyaagh, kpa imagh ki lu ga. Ikuwanmnger i va 
ta sha i, i gba fese, myohor u iyou la kaa kpee. 

7 1 Kur mkaanem Nam cii ken ato a ior yo, A nyor 
ken Kapernahum. 2 Tso wanakiriki u torutya ugen, u 
a lu un a inja yum yo, gba angev lu nongon ku. 
3 Ongo kwagh u Yesu yo, a tindi mbatamen mba 
Mbayuda her a Na, ve va zamber a Na er A va, A va 
war wanakiriki na la. 4 Er ve va noor hen Yesu yo, ve 
zamber a Na tsung ve kaa er: A kuma u ma U er un 
kwagh la, 5 gadia nongo wase doo un ishima kpee, 
wen iyol na kpaa a maa se shinagoge je. 6 Tso Yesu za 
a ve imongo. Ka kera shin ica a ya la ga yo, torutya la 
tindi akar a na agen her a Na gba va kaan a Na er: 
Tere, de eren iyol You ican ga, gadia m kuma u U 
nyor hen haav av ga, ka nahan man m fe mer, m 
kuma u van hen We iyol yam ga ye; kpa or a or 
kwagh tso, wanakiriki warn kpaa a wanger un iyol. 



8 Gadia mo kpaa, m ngu sha ikev i mbautahav 
mbagenev je; mo iyol yam kpaa m ngu a mbautyav 
sha ikev yam; ka mea kaa a ugen mer: Za, kpa nan za 
je; man shi a ugen mer: Va kpa nan va di je; man shi 
mea kaa a wanakiriki warn mer: Er nahan, kpa nan 
er je. 9 Er Yesu ungwa akaa ne yo, kpiligh Un iyol a 
na; A gema A kaa a ikpelaior i i lu van Un ken ijime 
la er: M ngu kaan ne, ken Iserael je kpaa mayange M 
ngu a zua a jighjigh u vesen nahan ga. 10 Ve mba i 
tindi ve la, mba hir ken ya yo, ve kohol wanakiriki la 
doo doo. 11 Kper nan yo, A lu zan sha gar ugen u i 
yilan er, Nain la; mbahenen Nav za a Na, kua 
ikpelaior kpishi kpaa. 12 Za mgboghom hen hundagar 
yo, i too orkpen i lu duen a mi, lu wan u ngo na mom; 
un kwase la kpaa lu kwasecoghol. Ikpelaior kpishi i 
ken gar la kpaa lu a na. 13 Er Ter nenge a Na yo, 
mhoonom kor Un a na, A kaa a na er: De vaan ga. 
14 Tso A kporom, A bende gambe la. Mbatoon mbala 
tile; tso a kaa er: Wanyekwaor, M ngu kaan a we Mer 
Mough sha! 15 Orkpen la mough, tema sha, gba oron 
kwagh. A gema un A na ngo na. 16 Nahan mciem gba 
ve iyol cii, ve gba civir Aondo kaan er: Zegeprofeti 
mough ken vese ve; man shi Aondo va sor nongo Na. 
17 Gwa u kwagh Na la samber ken Yudia cii man ken 
iningirtar la cii kpaa. 18 Mbahenen mba Yohane va or 
un akaa ne cii. 19 Nahan Yohane yila mbahenen nav 
uhar, tindi ve hen Ter, kaa er: Ka We Un u U lu van 



ne, shin se ver ashe sha ugene? 20 Zum u ior mbala 
va hen Na yo, ve kaa er: Yohane u eren batisema 
tindi se hen We kaa er: Ka We Un u U lu van ne shin 
se ver ashe sha ugene? 21 Hen shighe la A war ior 
kpishi sha uange man sha umkpeyolga man sha 
ujijingi mba bov, man shi mbaapirashe kpishi kpaa A 
na ve mnenge kera. 22 A gema A kaa a ve er: Gba 
yemen nen tso, za or nen Yohane akaa a ne nenge 
man a ne ongo kpaa, ner: Mbaapirashe mba nengen 
kera, mbasombon mba zenden; ka wanger 
mbaamandev iyol, mbakondonato mba ungwan, 
mba nderen mbakpenev, man shi mba oron 
mbaatsanev Loho u Dedoo. 23 Man saan or u kwagh 
Warn a ne nan anzughul ga la iyol. 24 Tso mbatyomov 
mba Yohane mba yemen kera yo, A hii u oron 
ikpelaior la kwagh u Yohane er: Ne za ken taaikongo 
ner, ne za nenge nyi? Ka ijinga i ahumbe a tenger a 
mi la ase? 25 Kpa ne za ner, ne za nenge nyi? Ka or u 
haan akondo a ver vere? Yo, nenge nen, mba ve hee 
akondo a icivirigh, man mba ishar i hee ve iyol yo, 
mba ken uya mba utor. 26 Kpa ne za ner, ne za 
nengen nyi? Ka profeti? Een, M ngu kaan ne, a 
hemba profeti kpaa. 27 Ka un je i nger kwagh na er: 
Nenge, M ngu tindin ortyom Warn sha ishigh You, u 
una za sor U gbenda sha hemen yo. 28 Gadia M kaan 
ne, mba kasev ve mar ve cii, or mom hemba Yohane 
icivir ga; nahan kpaa or u sha tartor u Aondo u nan 



hembe gban ijime la nan hemba un. 29 lor mba ve 
ungwa cii kua mbangoholkpandegh, ve na Aondo 
isho, gadia i er ve batisema sha batisema u Yohane 
la. 30 Kpa Mbafarishi man mbafanatindi ve bunde 
awashima u Aondo sha a ve, gadia ve rumun i_er ve 
batisema ga yo. 31 Yo, ka sha nyi je man Me kar ior i 
hen kov ne? Shin ve bee nyiou? 32 Mba er mbayev 
mba ve tern sha tembe kasua, ve yer ayol a ve, ve 
kaan er: Se tongo ne imar, kpa ne vine amar ga; se 
gber kwelegh, kpa ne vaa ga. 33 Gadia Yohane u eren 
batisema va, ye kwaghyan ga, me wain kpaa ga, 
nahan kpaa ne mba kaan ner: Ngu a jijingi u bo. 
34 Wan u or va yo, ye kwagh, shi me kwagh kpaa; yo, 
ne mba kaa ner: Ka or u kumbur hua sha kwaghyan, 
man or u eren hua sha msor, ka huror u 
mbangoholkpandegh kua u mbaasorabo. 35 Kpa mfe 
zua a isho hen onov nav cii ve. 36 Tso ugen ken 
Mbafarishi yila Un iwer. Za nyer hen ya u Orfarishi 
la yo, A za tema kwaghyan. 37 Kwase ugen ken gar la, 
u lun a asorabo, za fe er A lu yan kwaghyan ken ya u 
Orfarishi la yo, a va a tumugh ku mkurem ma 
human doon. 38 A va tile Un ken ijime hen angahar a 
Na, a gba vaan, nondon Un mliam angahar, a ese a 
sha ice na i sha ityou, a gba susen a, a shighe a 
mkurem ma human doon mara. 39 Tso er Orfarishi u 
a yila Un iwer la, nenge nahan yo, a or kwagh ken 
ishima na, a kaa er: Aluer Or ne Una lu profeti je yo, 



ma A kar inja i kwase u a bende Un ave iyol ne, er a 
lu u asorabo yo. 40 Yesu gema kaa a na er: Shimon, 
kwagh ngum u ma M er a we. A kaa er: Kaa ha, 
Ortesen. 41 Tso A kaa er: Or u nan injo lu a mbayan 
un injo uhar; u mom injo na lu sule deri utaan ugen 
la yo, gema lu sule akunduahargber. 42 Man mba 
fetyo u kimbin ga yo, a de ve mbauhar mbala cii 
anzo ve. Ken ve yo, ka anti a hemba doon nan a naa? 
43 Shimon gema kaa er: Beem er ka u i de un i kpishi 
la yo. A kaa a na er: U tondo vough. 44 Gem ashe ken 
kwase la yo, A kaa a Shimon er: U nenge kwase ne 
kpa? M nyor hen ya wou je, kpa u nam mngerem ma 
oon angahar ga; kpa wen yo, a heen Mo angahar sha 
mlia, a shi a ese a sha ice na. 45 We u susem zwa ga; 
kpa wen yo, er M nyer heen je, a mem u susen Mo 
angahar ga. 46 We, u haam mkurem sha ityou ga; kpa 
wen yo, a shighem mkurem ma human doon shin 
angahar . 47 Ka sha ci u nahan M kaan we ye, asorabo 
a Na a a lu kpishi la, i de un a cii; dooshima na u 
vesen ne tese nahan; kpa u i de nan asorabo a nan 
cion yo, dooshima u nan ngu di cion je. 48 Tso A kaa a 
kwase la er: I de u asorabo a ou ve. 49 Mba ve kase 
kwaghyan a Na imongo la, gba kaan ken asema a ve 
er: Ka nyi Or ne man asorabo je kpaa A deen ioroo? 
50 A kaa a kwase la er: Jighjigh wou u nan war u; yem 
bem bem. 



8 1 Tso ayange nga kar cion yo, A gba zenden nyoron 
ken agar a tamen man angarev mba kiriki, lu oron 
kwaghaondo, pasen Loho u Dedoo u tartor u Aondo; 
mba pue kar uhar lu a Na ityo, 2 kua kasev mbagenev 
mba i war ve sha ujijingi mba bov man ato a uange 
kposo kposo, lu Maria u i yilan er Magedalena, u 
ujijingi mba bov due ker a na utaankaruhar la, 3 man 
Yoana kwase u Kusa, wanakiriki u tamen u Herode 
man Susana, man shi mbagenev kpishi mba ve 
wasen ve sha ugbayol vev sha inyarev vev je yo. 4 Er 
ikpelaior i kohol imongo, man ior mba ve due ken 
agar kposo kposo, ve va hen Na yo, nahan A or ve 
kwagh sha injakwagh er: 5 Ortanivor due sha u za 
tan ivor na. Ngur tan yo, igen haa sha gbenda; i 
ndyar angahar sha mi, inyon i sha va sange, ya. 
6 Igen haa sha ikuu; ngi ngur vesen yo, i use, sha ci u 
i zough a mndorom ga yo. 7 Igen haa ker ato u usaa; 
usaa vese a i imongo imbishi i. 8 Igen haa hen inya i 
dedoo; i mende, i na mtsera kwa akunduataan. Ngur 
oron akaa ne nahan yo, A genger imo A kaa er: Or u 
nan lu a ato a ungwan yo, nana ungwa. 9 Mbahenen 
Nav pine Un er inja i kwagh ne i lu yo. 10 Tso A kaa 
er: Ne yo, i na ne sha u ne fa akaa a myer a tartor u 
Aondo;kpa mbagenev yo, saa sha anzaakaa, sha ci u 
mnenge kpaa ve_de nengen ga, man m-ongo kpaa, ve 
ungwa kpa ve de kaven ga. 11 Injakwagh ne ka i ne: 
Ivor yo, ka kwaghoron u Aondo. 12 Mba sha gbenda 



yo, ka mba ve ungwa tso diabolo va, va tsuwe ve 
kwaghoron la ken asema kera, sha uve.de ne 
jighjigh i _yima ve ga. 13 Mba sha ikuu mbala yo, ka 
mba zum u ka vea ungwa la ve rumun kwaghoron la 
saan saan, kpa ve kera lu a amise ga, ve na jighjigh 
sha anyangem kpeghee tso, kpa shighe u imeen ia va 
yo, ve hide ijime. 14 Ivor i i hee ken usaa la yo, ka 
mba ve ongo, kpa sha ijende ve la anzughul a nyian 
ishima man inyaregh man ugurgurmbaakaav mba 
uma ne gema imbishi ve, ve kera ume atam ga. 
15 Kpa i hen inya i dedoo yo, ka mba ve ongo 
kwaghoron la man ve kusu un ken ishima i mimi i 
dedoo man ve ume atam sha ishimawan. 16 Man shi 
ma or ngu u nana tsar imenger man nana gema a cir 
ikagh sha mi, shin nana ver shin ityo gambe ga; kpa 
nana penda i sha daar u pendan imenger sha mi la, 
sha u mbanyoron ve nenge a iwanger yo. 17 Gadia 
ma kwagh ngu myer u a de duen a mi ken igbar ga; 
shin ken iuv u a de fan un, una due ken igbar kpaa 
ga. 18 Nahan yo, ver nen ishima sha m-ongo u ne 
ongo ne, gadia hanma or u nan lu a kwagh yo, ka 
nan man a na nan ye; man shi hanma or u nan lu a 
kwagh ga yo, kwagh u nan henen er nan ngu a mi la 
je kpaa, a ngohol un kera. 19 Tso ngo Na kua anngoov 
Nav va hen Na, kpa ve fatyo u aren her a Na ga, sha 
ci u ikpelaior la. 20 Tso i kaa Un er: Ngou kua 
anngoov Ou ve tile ken won, ka ve ka nengen a We. 



21 Kpa A gema A kaa a ve er: Mba ve ongo 
kwaghoron u Aondo, man shi ve eren sha mi kpaa 
yo, ka ve je, ve lu ngom man anngoov Av ye. 22 Tso 
sha iyange igen yo, A nyor ken tso, Wen a mbahenen 
Nav, A kaa a ve er: Se per nen ber yande la; nahan ve 
mough. 23 Kpa mba ngur yemen yo, A hungul 
mnyam, tso zegeuraahumbe va haa sha ber; nahan 
tso gba ivin mngerem, ican lu eren ve kpishi. 24 Tso 
ve va hen Na, ve va nder Un, ve kaa er: Tere, Tere, se 
mba timin! Nahan A nder, A yange ahumbe man 
agondoamnger; tso ve de, nahan huan ving. 25 A kaa 
a ve er: Jighjigh wen u nan ngu hana? Kpa er ve cia 
gema kpiligh ve iyol, ve gba kaan ayol a ve er: Ka nyi 
Or ne man A yange ahumbe kua mngerem man ve 
ongo Unu? 26 Yo, ve za, ve za ar ken tar u Gerasene u 
u lu teran mom a Galilia. 27 Mba dugh sha tar yo, 
orgen u ken gar va kohol Un, lu a ujijingi mba bov, de 
ikondo i zeren ica i gba, kera teman hen ya ga, saa 
hen iwar. 28 Zum u a nenge a Yesu yo, a gbidye vaa, a 
gba Un sha ishi, a genger imo taver taver er: Ka nyi i 
zoughom a we Yesu, Wan u Aondo Uhembansha? M 
ngu zamber a We, de eren mo ican ga. 29 Gadia A kaa 
a jijingi u hongorough la er, a due ken or la kera; 
gadia koron un acin imongo; i kange un sha mshir i 
mande un agbe sha u kuran un, nahan kpaa a tondo 
ikangenev kera, jijingi u bo zenda un a yem ken 
taaikongo. 30 Yesu pine un er: Iti you er nyi? A kaa er: 



Ikpela; gadia ujijingi mba bov kpishi nyor ken a na. 
31 Ve zamber a Na er; A de kaan ve er, ve_yem shin 
ihungwa i i ze kweng la ga. 32 Ikpelaigo kpishi lu 
keregh, lu yan akaa sha uwo la; ve zamber a Na er, A 
de ve vea za nyor ken i. Tso A rumun. 33 Nahan 
ujijingi mba bov mbala due ken or la kera, ve nyor 
ken igo la. Ikpelaigo la hembe ayem sen shin ijem 
guusu shin ber, saa mnger. 34 Mbakuran i mba 
nengen ikaa la nahan yo, ve yevese; ve yem ve za or 
kwagh la ken gar man ken tar la cii. 35 Tso ior due 
sha u vea za nenge kwagh u a er yo; nahan ve va hen 
Yesu, ve va kohol or u ujijingi mba bov ve due ken a 
na la, tema hen angahar a Yesu, haa akondo iyol, fa 
kwagh doo doo kpaa, nahan cier ve iyol. 36 Mba ve 
nenge la kpaa ve or ve er i er man i war or u ujijingi 
mba bov la. 37 Ior mba hen iningirtar u Gerasene cii, 
ve zamber a na er, A mough hen ve kera, gadia 
zegemcie gba ve iyol, nahan a nyor ken tso. A hide. 
38 Kpa or u ujijingi mba bov due ker a na la, zamber 
a Na sha u ma un lu a Na ityo. Kpa Yesu na un 
gbenda kaa er: 39 Hire hen ya wou, za pase akaa a 
vesen a Aondo a er u ne. Wen kpaa a yem, a gba za 
oron akaa a vesen a Yesu A er un la ken gar la cii. 
40 Er Yesu hide nahan ikpelaior ember sugh Un, gadia 
ve cii ve lu keghen Un. 41 Tso orgen va, iti na er Yairu, 
lu orvesen u shinagoge je. A gure hen angahar a Yesu 
a zamber a Na er, A va ken ya na; 42 gadia un lu a 



wan u kwase mom tso, anyom a na lu er pue kar 
ahar nahan, gema lu nongon ku. Tso Yesu ngur zan 
yo, ikpelaior lu imbishi Un. 43 Man shi kwase ugen u 
a lu a imborawambe anyom pue kar ahar, u a vihi 
inyarev nav hen mbatwerev ca ca, kpa mo ve mom 
fatyo u waren un ga, 44 a za va Un ken ijime a va 
bende mka ikondo Na; fese nahan imbor i awambe la 
maa tondo. 45 Tso Yesu kaa er: Ka anti nan bende 
Mo? Ve cii mba gbe nyiman yo, Peteru kua mba ve lu 
a na la kaa er: Ortesen, ikpelaior imbishi We ngi tan 
sha a We. 46 Kpa Yesu kaa er: Orgen bende Mo, gadia 
M kav agee due ken a Mo. 47 Kwase la nengen er un 
kera lu myer ga yo, a va a ikarikase iyol, a va gba 
inya sha ishigh ki Yesu, a pase sha ishigh ki iorough 
cii er i lu man un bende Un yo, man shi er i bee un 
fese kpaa yo. 48 Tso Yesu kaa a na er: Wankwase, 
jighjigh wou u nan war u ve, yem bem bem. 49 Tso 
ngur oron nahan yo, orgen u ken ya u orvesen u 
shinagoge la va, va kaa er: Wan wou u kwase la saa 
ve, de kera shi ze Ortesen iyol ga. 50 Kpa Yesu ongo 
nahan yo, A gema A kaa a na er: De cie ga, gba nan 
jighjigh tso, a war un. 51 Tso va nyer ken iyou la yo, A 
rumun ma orgen nana nyor a Na imongo ga, saa 
Peteru man Yohane man Yakobu kua ter u wankwase 
la man ngo na tseegh. 52 Ve cii ve lu vaan un, gberen 
kwelegh. Kpa A kaa er: De kera vaan nen ga, gadia a 
kpe ga, ka mnyam a yav ye. 53 Ve gba sen Un 



ibumegh, sha ci u ve fa er a kpe yo. 54 Kpa ker un sha 
uwe yo, A yila un, A kaa er: Wan, mough sha! 55 Uma 
na shi hire heregh, maa a mough sha fese; A kaa er, i_ 
na un kwagh u yan. 56 Kondo mbamaren nav iyol; 
kpa A ta ve icin er ve_de oron ma or kwagh u i er ne 
ga. 

9 1 Tso A yila mba pue kar uhar, ve kohol imongo, A 
na ve agee man tahav sha ujijingi mba bov cii, man u 
been angev kpaa. 2 A tindi ve er ve _ za or kwagh u 
tartor u Aondo man ve bee mba ve lu dedoo ga la 
angev kpaa. 3 A shi A kaa a ve er: De tee nen ma 
kwagh sha ci u gbenda ga, shin aga, shin ikpa, shin 
kwaghyan, shin inyaregh kpaa ga, man shi de luun 
nen a uriga uhar ga. 4 Hanma iyou i nea nyor yo, 
tsaan nen her zan zan ne kar moughon heregh. 
5 Man shi ape nea za nyor man a rumun ne her ga yo, 
zum u nea moughon hen gar la yo, kure nen ihundu i 
shin angahar a en heregh, i hingir ve mpase. 6 Nahan 
ve due ve gba zenden nyoron angarev mba kiriki, ve 
lu oron ior Loho u Dedoo, shi ve lu waren 
mbauangev kpaa. 7 Herode u tetera ungwa akaa a A 
er cii nahan lan un ishima cii sha ci u mbagenev 
kaan er, Yohane nder shin mbakpenev; 8 mbagenev 
yo, er, Eliya ande ve; mbagenev yo, er, ka mo gen ken 
uprofeti mba ngise nan nder ye. 9 Kpa Herode kaa er: 
Yohane yo, m gber un ityough; kpa Un u m ongo akaa 
a Na nahan ne ka anti? Nahan a gba nongon u ma un 



nenge a Na. 10 Mbaapostoli mba za hir yo, ve or Un 
akaa a ve er cii. Tso A ta ibalegh a ve A za a ve hen 
gar u i yer er Betesaida la hen ijiir i or lu ga yo. 
11 Kpa ikpelaior kaven yo, i dondo Un ijime; A rumun 
ve, A or ve kwagh u tartor u Aondo; man mba kwagh 
a gbe u ma i ser ve angev yo, A war ve. 12 Tso er 
iyange soon u miren yo, mba pue kar uhar mbala va, 
va kaa a Na er: Na ikpelaior ne gbenda, ve zua a 
kwaghyan, gadia hen ijiir i se lu ne ior mba her ga. 
13 Kpa A kaa a ve er: Ne, na nen ve kwagh ve_ya. Ve 
kaa er: Kwagh u se lu a mi yo, kuma er ikpenbredi 
itian man ishu ihiar nahan tseegh, saa se za se za 
yam kwaghyan sha ci u ikpelaior ne cii. 14 Gadia 
nomsombaiorov lu er dubu utaan nahan. Kpa A kaa 
a mbahenen Nav er: Ver nen ve, ve _ tema akum 
akum er akunduahargber, akunduahargber nahan. 

15 Ve er di er A kaa nahan, ve ver ve, ve tema cii. 

16 Tso A too ubredi mba utaan man ishu ihiar la, A 
kende ashe sha, A son iveren sha mi, A coon, A na 
mbahenen Nav, ve za na ikpelaior. 17 Ve cii ve ya, 
kuma ve; i kura kwagh u a neer la, kuma akese pue 
kar ahar iv. 18 Er lu eren msen tswen nahan, 
mbahenen Nav lu a Na; tso A pine ve er: Ikpelaior i 
kaan er, Mo M ngu ana? 19 Ve gema ve kaa er: Ka 
Yohane u eren batisema; mbagenev yo, er ka Eliya; 
shi mbagenev yo, er, ka u mom ken uprofeti mba 
ngise a nder ye. 20 A kaa a ve er: Tso ne yo, ne mba 



kaan ner: Mo, M ngu ana? Peteru gema kaa er: Ka 
Kristu u Aondo. 21 Tso A ta ve icin, A wa ve kwagh er 
ve de oron ma or mom kwagh ne ga. 22 A kaa er: Wan 
u or Una ya ican sha akaa kpishi keng, mbatamen 
man upristi mba tamen man mbangeren vea ta Un 
kera, a wua Un; sha iyange i sha utar la a nder Un. 
23 A kaa a ve cii er: Aluer anti or a sar nan pe van a 
Mo ityo yo, nana _ nyiman iyol i nan, nana too 
terankon u nan ayange ayange, nana dondo sha a 
Mo. 24 Gadia hanmo u i sar nan ka yiman uma u nan 
yo, una saa nan a saa; kpaa hanmo u uma u nan una 
saa sha ci Warn yo, nana yima Un a yima je. 25 Gadia 
aluer or a zua a tar cii kpa uma u nan una gema a 
saa nan shin una gema a vihi nan yo, a doo nan sha 
nyi? 26 Gadia anti or u nan cie ashe sha ci Warn kua 
akaaoron Am kpaa yo, Wan u or kpaa Una cia ashe a 
Ter Na sha ci u nan, zum u Una hide sha iengem Na 
man i Ter man i uicighanmbatyomov kpaa. 27 Kpa M 
ngu kaan ne mimi je, mba ve til heen ne mbagenev 
ker ka mba vea bende a ku ga saa vea vande nengen 
tartor u Aondo ve. 28 Tso shi ayange nga kar er 
anigheni nahan yo, A kua a Peteru man Yohane man 
Yakobu, A unde a ve sha uwo sha u za eren msen. 
29 Tso ngur eren msen yo, mlu u ishigh Nagh gema, 
akondo a Na kpaa kungu, engem kpaa. 30 Tso nenge, 
ior ihiar lu oron kwagh a Na, lu Mose vea Eliya; 31 ve 
ande sha iengem, ve or kwagh u ku u A soon u kpen 



ken Yerusalem la. 32 Tso Peteru man mba ve lu a Na 
yo, ve lu meer mnyam; kpa mba nderen yo, ve nenge 
a iengem Na, kua ior ihiar mba ve tile a Na imongo 
la. 33 Tso mba ngur undun Un yo, Peteru kaa a Yesu 
er: Tere, se mba heen, nahan doo; yo, se er atumbe 
atar, i mom sha ci Wou, i mom sha ci u Mose, i mom 
di sha ci u Eliya; kpa a fa kwagh u a kaa la ga. 34 Ngur 
oron akaa ne nahan yo, ibeenegh sen, va gba mure 
sha a ve; cier ve iyol er mbala nyor ken ibeen yo. 
35 Imo kpaa due ken ibeenegh kila, gba kaan er: 
Ngun ka Wan Warn u M tsough Un, ungwan nen Un. 
36 Imo la ngi ve yo, i mase shin Yesu tseegh. Ve cir 
zwa ve sha ayange la cii, ve or or mom mom ma 
kwagh u ken akaa a ve nenge la ga. 37 Tso kper nan 
mba hongo sha uwo yo, ikpelaior kpishi va kohol Un. 
38 Yo, orgen ken ikpelaior la genger imo gba kaan er: 
Ortesen m ngu zamber a We, nenge wan warn, gadia 
ngum mom tso. 39 Jijingi ugen ka a kor un, nahan a 
ngor ikenge fese, a vihi un iyol caver caver zan zan a 
mbuwa hugh zwa, a vihi un iyol kpee, mayange a soo 
u deen un vough ga. 40 M va zamber a mbahenen Ou 
mer, ve dugh un, kpaa ve fatyo ga. 41 Yesu gema kaa 
er: Ne kov u lun a jighjigh u nan ga, u lun geseghee 
ne, mase shin ayange a me man Me tema a ven, Me 
wa ishima a vene? Va a wan wou heen. 42 Ngur van a 
va je tso, jijingi la kende un inya, vihi un iyol caver 
caver. Kpa Yesu yange jijingi u hongor la, gema war 



wanakiriki la, hire a mi, na ter na. 43 Ve cii kpiligh ve 
iyol a tahav mbu vesen mbu Aondo. Kpa er ve cii lu 
kpiligh ve iyol sha akaa a Yesu A er cii nahan, A kaa a 
mbahenen Nav er: 44 De nen, akaaoron ne a nyor ne 
ken ato, gadia a na Wan u or sha ikev i ior. 45 Kpa ve 
kar mkaanem man ga gadia lu ve myer sha u ve de 
kaven ga; kpa ve lu cian u pinen Un sha mkaanem 
mara. 46 Nahan ve sendegh anyiman er, shin ka an 
nan lu orvesenou? 47 Kpa Yesu kaven akperan ken 
asema a ve nahan yo, A too wanye A ver hen ikooso, 
48 A kaa a ve er: Anti or u nana rumun wanye ne ken 
iti Yam yo, ka Mo je nan rumun ye, man shi anti or u 
nan rumun Mo yo, nan ngu rumun Un u A tindim la 
kpaa. Gadia ka or u nan hembe ndahar ken a ven la, 
ka nan nan lu orvesen ye. 49 Yohane gema kaa er: 
Ortesen, se nenge orgen lu dughun ujijingi mba bov 
ken iti You, nahan se yange un sha ci u a lu dondon 
se ga yo. 50 Kpa Yesu kaa a na er: De yangen nen un 
ga, gadia U nan lu ihom a ven ga yo, nan ngu nongo a 
ven je. 51 Tso er ayange a a ngohol Un Sha la nga 
mgboghom yo, A ver ishigh u zan Yerusalem jighilii, 
52 A tindi mbatyomov sha hemen Na; tso ve za ve za 
nyor ken wangar u Mbasamaria sha u vea sor Un ijiir 
yo. 53 Kpa ve rumun Un keregh ga sha ci u A ver 
ishigh u yemen ken Yerusalem yo. 54 Kpa er 
mbahenen Nav, Yakobu man Yohane, nenge nahan 
yo, ve kaa er: Tere, ka U ka se kaa, usu u sen sha 



aondo u hia ve kera? 55 Kpa A gema ashe, A yange ve 
A kaa a ve er: Ne fa inja i jijingi i ne lu la ga; gadia 
Wan u or va sha u timin uuma mba ior ga, kpa ka u 
yiman ve a yima. 56 Tso ve yem wangar ugen. 57 Tso 
mba ngur yemen sha gbenda yo, orgen kaa a Na er: 
Wea za han han kpaa, me zaan a We heregh je! 
58 Kpa Yesu kaa a na er: Atsongo nga a ijo, inyon i sha 
kpaa ngi a aya; kpa Wan u or yo, ngu ape suur 
ityough ga. 59 A shi A kaa a ugen er: Dondo sha a Mo. 
Kpa ngula kaa er: Tere, nam ian m za m za ii terem 
ve. 60 Kpa A kaa a na er: De, mbakpenev ve _ ii 
mbakpenev vev; kpa we yo, yem, za yoo tartor u 
Aondo. 61 Shi ugen kaa er: Me dondo sha a We Tere, 
kpa nam ian m za m za loho mba hen ya warn ayem 
ve. 62 Kpa Yesu kaa a na er: Anti or u nana kor ave a 
nan sha ikyekye i kahan sule, man nana geman ashe 
ken ijime yo, nan kuma tartor u Aondo ga. 

10 1 Ken masejime u akaa ne Ter shi ver mbagenev 
akunduatargber, tindi ve uhar uhar er, ve _ hira 
hemen ve.za hen hanma gar man hanma idioya i i lu 
Un ka zan her la yo. 2 Man A kaa a ve er: Sunda yo, 
ngee, kpa mbatomov yo, gema mba cion tso; nahan 
yo, son nen Ter u sunda A tindi mbatomov ken sunda 
Na. 3 Gba yemen nen tso; nenge, M ngu tindin ne er 
aniyongov ken ato u ugbaseela nahan yo. 4 De tee 
nen asukunyar, shin ikpa, shin akovangahar kpaa ga; 
de sughun nen ma or sha gbenda kpaa ga. 5 Hanma 



ya u nea nyor kpaa, vande kaan nen ner: Bern a lu 
hen ya ne. 6 Aluer wan u bem una lu her yo, bem 
wen una lu sha a nan; una lu ga yo, una shi a hire 
hen a ven. 7 Tsa nen ken ya la, ya nen shi ma nen 
akaa a i ne ne yo, gadia ortom kuma injar i nan. De 
tsaregh nen sha uya uya ga. 8 Hanma gar u nea nyor 
ker, vea rumun ne yo, ya nen akaa a i ne ne. 9 Waren 
nen mbauangev mba ve lu kimi la, kaa nen ve ner: 
Tartor u Aondo mgboghom a ven. 10 Kpa hanma gar 
u nea nyor kimi, vea rumun ne ga yo, due, za nen 
ken igbenda na, kaa nen ner: 11 Shin ihundu i ken gar 
wen i i te se angahar kpaa, se mba kuren ne i heregh 
nahan kpaa fa nen er tartor u Aondo u mgboghom 
yo. 12 Kpa M ngu kaan ne, sha iyange la yo, guda 
Sodom a gar la. 13 We, Korashin kwagh a tser u, we 
Betesaida, kwagh a tser u. Gadia a lu ken Tiru man 
Shidon man a er akaa ageegh a i er ken a ven nahan 
ne yo, ma ve zamber ngise je, ma ve te ajav iyol kua 
mtwem. 14 Kpa sha ijir yo, guda Tiru man Shidon a 
ven. 15 Man we, Kapernahum, a kende u sha aondo 
jeo? Ka shin Hade je u za ye. 16 U nan ongo ne yo, nan 
ngu ungwan Mo; u nan vende ne yo, nan ngu vendan 
Mo; man u nan vendem yo, ka u A tin dim la je, nan 
vende ye. 17 Tso mba akunduatargber mbala hide a 
iember, gba kaan er: Tere, ujijingi mba bov je kpaa 
hingir sha ikev yase ken iti You. 18 A kaa a ve er: M 
nenge Satan sen sha aondo, gba er inyiar nahan. 



19 Nenge M na ne tahav mbu ne ndyar iyo man ayese, 
man shi tahav mbu sha agee a orihom cii, ma kwagh 
una vihi ne je ga. 20 Kpa de ember nen er ujijingi ve 
lu sha ikev yen ga, kpa ember nen er i nger ati a en 
Sha yo. 21 Hen shighe la A ember ken Icighan Jijingi, 
A kaa er: M ngu sughun We, Tere, Ter u Sha man tar, 
sha er U yer mbafankwagh man mbakavenkwagh 
akaa ne, kpa U gem U pase anikundanev a yo; een 
Tere! kape i doo U ken ishima je la. 22 Akaa cii Ter 
gema a warn sha ikev; man shi ma or fa Wan ga, saa 
Ter tseegh; man shi ma fa Ter kpaa ga, saa Wan, man 
shi hanmo u Wan A we ishima u pasen nan yo. 23 Tso 
A gema ken mbahenen Nav A or kwagh a ve tseegh A 
kaa er: Ashe a a nengen akaa a ne nenge ne yo, saan 
a iyol. 24 Gadia M kaan ne, uprofeti man utor kpishi 
lu ve pe ma ve nenge akaa a ne nenge ne, kpa ve 
nenge a mi ga; man shi ma ve ongo akaa a ne ongo 
ne, kpa ve ungwa a ga. 25 Tso orfanatindi ugen 
mough, tile sha, gba karen Un, kaan er: Ortesen, me 
er nan man me zua a uma u tsorono? 26 A kaa a na 
er: I nger ken atindi nana? Ka u or nana? 27 A gema a 
kaa er: Ter Aondo, A doo u ishima a ishima you cii 
man a uma wou cii man a agee ou cii man a mfe wou 
cii, man or u nan we ndor a we kpaa, nana doo u 
ishima er we iyol you nahan. 28 A kaa a na er: U kaa 
vough; er nahan, tso u lu uma. 29 Kpa er lu un pe 
keren isho iyol na yo, a kaa a Yesu er: Man ka an nan 



lu orwan ndor a mo? 30 Yesu gema kaa er: Orgen 
mough ken Yerusalem u zan Yeriko, a za ande sha 
mbanumungbenda, ve er un ikav iyol kera, ve gbidye 
un kpaa, ve yem, ve undu un nongon ku. 31 Tso pristi 
ugen gba va karen hen gbenda la; nengen na yo, a 
kar bar ugen. 32 Or u Levi kpaa er nahan, er va noor 
hen ijiir la yo, a nenge a na, shi a kar bar ugen. 
33 Kpa Orsamaria er lu zan zende yo, a va ar henpe a 
lu la; nengen na yo, mhoonom kor un. 34 Tso a za hen 
na, a kange un avav, a haa mkurem man wain sha 
mi, a too un a penda sha jaki na, a va a na hen iyou i 
mbavannya la, a koso un dedoo. 35 Kper gen a dugh 
sule uhar, a na orya la, a kaa er: Nenge sha a na 
dedoo; kwagh u u vihi, una hemba ngun yo, iyange i 
me hide yo, me kimbi u. 36 Ken ve mba utar mban yo, 
ka hanmo je u henen wer nan ngu u wan ndor a or u 
nan va ande sha mbanumungbenda laa? 37 A kaa er: 
Ka or u a zungu un mhoonom la. Yesu maa kaa a na 
er: We kpaa, za er nahan. 38 Tso er ve lu ken zende 
ve, A va nyor hen wangar ugen; tso kwase ugen, iti 
na er Marta, nyor a Na hen ya na. 39 A lu a anngo u 
kwase u i yilan er Maria, u a tema Ter hen angahar, a 
ungwa kwaghoron Na la. 40 Kpa Marta yo, gilim sha 
je tume un iyol; a va her a Na, a va kaa er: Tere, 
anngom undum, m ngu gilim sha tswen, nahan kpaa 
U shi U wa iko je gaa? Yo, kaa un a va wasem! 41 Kpa 
Ter gema kaa a na er: Marta, Marta, ishima ngi nyian 



we, akaa nga zan we iyol kposo kposo. 42 Kpa kwagh 
u kwagh a gbe sha mi yo, ngu mom tseegh; Maria yo, 
tsuwa ci u dedoo u mayange a kera tsuwe un her a 
na kera ga yo. 

11 1 Tso lu eren msen ijiir igen, kur yo, orhenen Na u 
mom kaa a Na er: Tere, tese se u eren msen, er 
Yohane kpaa a tese mbahenen nav nahan. 2 A kaa a 
ve er: Zum u nea eren msen yo, kaa nen ner: Tere, i 
tsegha iti You; tartor Wou u va. 3 Na se kwaghyan 
wase u a lu sha ci u ayange ayange la; 4 man de se 
asorabo ase, gadia se kpaa, se mba deen hanma or u 
nan gbe injo hen vese yo. Man shi de ze a vese hen 
ape imeen i lu ga. 5 Man A kaa a ve er: Ka an ken a 
ven, aluer nana lu a ikar nana za her a nan 
ateghotoutu, nana za kaa a na er: Ikar, pwarem 
ikpen i bredi itiar, 6 gadia ikarem ugen due ken 
zende, va hen mo, man m ngu a ma kwagh u me na 
un ga; man u ken iyou la nana gema a kaa er: De 
zem iyol ga, hunda ngu vingir hegen, onov av kpaa 
mba a mo sha gambe imongo, me fatyo u moughon 
za nan we ga. 8 Me kaa ne shin er una mough u nan 
nan er nan lu ikar na ga kpaa, sha ci u a cihi kunya 
yum yo, una mough una na nan akaa a a gbe nan la 
cii. 9 Man M kaan ne: Son nen, a na ne; ker nen, ne 
zua a mi; mande nen uwegh, a bugh ne. 10 Gadia 
hanmo u nan sen yo, nan ngohol; u nan keren kpaa, 
nan zough a mi u nan manden wegh kpaa a bugh 



nan. 11 Ka hanmo wen u nan lu ter man wan u nan 
una son nan ishu, man nana gema a na un iyo sha 
ityough ki ishu la ase! 12 Shin una son ijikegh, man 
nana gema a na un iyese! 13 Aluer ne mba ne lu 
mbaaferev je kpaa ne fa u nan onov enev uiwua mba 
dedoo yo, man hire Ter wen u A lu Sha Una kera na 
mba ve sen Un la Icighan Jijingi ga yee? 14 A dugh 
jijingi u bo u a lu u kondon iker yo. Jijingi u bo la 
dugh kera yo, orkondoniker la or kwagh; nahan 
kpiligh ikpelaior iyol. 15 Kpa mbagenev ken a ve kaa 
er: Ka sha Belesebu, tor u ujijingi mba bov, A dughun 
ujijingi mba bov ye. 16 Mbagenev kpaa lu karen Un, 
lu keren ivande i Sha hen Na. 17 Kpa er A fa 
mbamhen vev yo, A kaa a ve er: Hanma tartor u u 
pav sha ihom yo, a tim u, iyou kpaa ia yohol, ia gba 
sha igen. 18 Satan kpaa aluer una pav iniongo ihiar 
yo, tartor na ua fatyo u tilen nana? Gadia ne kaa ner, 
ka sha Belesebu M dughun ujijingi mba bov ye. 

19 Aluer Mo Mea dughun ujijingi mba bov sha 
Belesebu yo, ka sha an man onov enev ve gem ve 
dughun ve? Ka nahan man vea lu mbaoron ne ijir ye. 

20 Kpa aluer ka sha ihowe u Aondo M dughun ujijingi 
mba bov yo, tartor u Aondo va hen a ven je ve. 

21 Zum u ortaveryol ka nan lu a ikav mbi tswamev, 
nana kuran ya u nan yo, akaa a nan a lu dedoo. 

22 Kpa or u nan hembe nan agee, nana va ta num sha 
a nan, nana hemba nan yo, nana ngohol nan ikav 



mbi tswamev mbi nan suur sha mi la kera, nana kar 
kwar sha ishar i nan la. 23 U nan lu nongo a Mo ga yo, 
nan ngu ihom a Mo je; man u nan kohol a Mo ga yo, 
nan ngu saren a sar. 24 Jijingi u hongorough ka una 
due ken or yo, a karen sha ajiir a mngerem ma lu ga, 
a keren mmem; una zuan mi ga yo, a kaa er: Me hire 
hen ya warn ape m dugh la. 25 Una va aren yo, a 
kohol un, i ese, i sor doo doo kpaa. 26 Tso a yem a za 
kua a ujijingi mbagenev utaankaruhar mba ve 
hembe un ifer yo, ve nyor ve tema keregh man mlu u 
masetyo a hemba gban kera a u hiihii la. 27 Tso ngur 
oron akaa ne nahan yo, kwase ugen ken ikpelaior 
genger imo, kaa a Na er: Saan iyav mbu mbu mar U 
la iyol, man atumba a U me a la. 28 Kpa A kaa er: Kpa 
jim yo, i saan mba ve ongo kwaghoron u Aondo man 
ve eren sha mi kpaa la, iyol. 29 Tso ikpelaior va kohol 
hen Na kpishi yo, A gba kaan er: Kov ne ka u bo tso, 
ngu keren ivande; kpa a na u ivande ga, saa ivande i 
Yona la. 30 Gadia er Yona lu ivande hen Mbanineve 
yo, kape Wan u or kpaa Una lu ivande hen kov ne je 
ne. 31 Torkwase u ken imbusutariyan una nder sha 
iyange i ijir a kov ne imongo, man una na u ibo, 
gadia a due ken akighir a tar je, a va sha u va 
ungwan mfe u Solomon yo; kpa nenge, u A hembe 
Solomon icivir, ngun heen ne! 32 lor mba ken Nineve 
vea nder sha iyange i ijir a kov ne imongo vea na u 
ibo; gadia ve gema asema sha kwaghaondo u oron u 



Yona; man nenge, u a hembe Yona icivir, ngun heen 
ne. 33 Ma or ngu u nana tsar imenger man nana ver 
ken myer, shin nana cir kapu sha mi ga, kpa nana 
penda sha daar u pendan imenger sha mi, sha u 
mbanyoron ve nenge a iwanger yo. 34 Imenger i 
iyolough ka ishe you je. Aluer ishe you ia lu dedoo 
yo, iyol you cii kpaa ia iv a iwanger; kpa aluer ia lu i 
ifer yo, iyol you kpaa ia iv a ime. 35 Nahan ver 
ishima, iwanger i i lu ken a we la, i _de luun ime ga. 
36 Yo, aluer iyol you cii ia iv a iwanger ia kera lu a 
ime mape ga yo, ia iv a iwanger wang, er imenger ka 
i wanger we sha mondo u i nahan. 37 Er lu oron 
kwagh yo, Orfarishi ugen va yila Un iwer. Un kpaa A 
za nyor, man A tema kwaghyan la. 38 Er Orfarishi la 
nenge nahan, kpiligh un iyol sha ci u A vande oon 
ave man A ye ga yo. 39 Kpa Ter kaa a na er: Ne, 
Mbafarishi! Ka ijime i iyongo man i gbande ne kir ye, 
kpa ken ato wen yo, ne iv a mtusu man ifer. 40 Ne 
abumeaior, Wen u A er ken won la, kera ka Wen 
kpaa A er kimi gaa? 41 Kpa na nen iwua sha akaa a lu 
kimi; nahan man akaa cii aa lu ne wang ye. 42 Kpa 
kwagh a tser ne! Ne Mbafarishi, gadia ne mba tsough 
mom-ken-upue u kunguraku man rue man hanma 
ihuugh, kpa ne kera wa ijir man dooshima u Aondo 
iko ga. Er i lu u ma ne eren akaa angan keng yo, shi 
ma ne de u eren angara kpaa ga. 43 Kwagh a tser ne! 
ne Mbafarishi, gadia mkonom ma injaam ma ken 



ushinagoge hemba doon ne ishima, man shi 
ishughun i sha ityembekasua kpaa. 44 Kwagh a tser 
ne! gadia ne mba vough er iwar i i nengen a i ga la 
nahan mba zenden sha mi kpaa mba fe ga. 45 Tso u 
mom ken mbafanatindi gema kaa a Na er: Ortesen, 
er U kaan akaa ne nahan yo, ka iheen je U heen se ye. 
46 Kpa A kaa er: Ne mbafanatindi kpaa, kwagh a tser 
ne gadia ne mba we ior ikav mbi mbi lu ican u toon 
yo; man ne ayol a en yo, mayange ne bende ihowe 
wen mom sha mi kpaa ga. 47 Kwagh a tser ne! gadia 
ne mba maan iwar i uprofeti, kpa ka uter enev je lu 
wua ve ye. 48 Nahan yo, ne mba mbashiada ne mba 
rumun ityom i uter enev je; gadia ve, ve wua ve; ne 
yo, ne gema ne mba maan iwar ve. 49 Ka sha ci u 
nahan man mfe u Aondo kaa er: Me tindi ve a 
uprofeti man mbaapostoli; vea wua mbagenev, vea 
tov mbagenev a ican; 50 sha u i ker awambe a 
uprofeti cii a i haa, hii sha igbetar la je, hen kov ne; 
51 hii sha awambe a Abel zan zan ar hen awambe a 
Sekaria, u i wua un hen ato u atse a Icighanjiir, een, 
M kaa ne, a ker a hen kov ne. 52 Kwagh a tser ne, ne 
mbafanatindiakaa, gadia ne too ishindan i kwaghfan 
kera; ne ayol a en ne nyor ga man mba ma ve nyer la 
kpaa ne yange ve. 53 Er A lu duen kera yo, 
mbangeren man Mbafarishi mough ayooso a Na 
tsung, ve lu vemben Un sha u A or akaa kpishi, 54 ve 
lu kuran Un sha u vea kor Un a ikaa zwa yo. 



12 1 Tso hen shighe la er ior kohol udubu imongo je, 
lu ndyaren ayol a ve yo, A gba kaan a mbahenen Nav 
er: Kura nen ayol a en sha kwagh u kwa u 
Mbafarishi, ka imanger je la. 2 Kpa ma kwagh ngu u i 
cir man a de pasen un ga; man shi u a lu myer, man a 
de fan un ga. 3 Ka sha ci u nahan man hanma kwagh 
u ne er ken ime, a ungwa un ken igbar ye; kwagh u 
ne kaan ivarivase ken iuv kpaa a yoo un sha 
ityoriyoughough. 4 Ne akar Am yo, M ngu kaan ne: 
De cie nen mba ve woo iyol kpa ken masejime yo, ve 
kera lu a ma kwagh ugen u vea er ga la ze. 5 Kpa Mo 
Me kaa ne u a lu u ne cia Un yo; cia nen Un u Una 
wua man shi Una fatyo u gbihin ken gehena kpaa la; 
M ngu kaan ne, ka Wen cia nen ye. 6 Mba teen 
mbaatsator utaan sha toro uhar gaa? Mo ve mom 
kpaa i hungul Aondo ga. 7 Man shi ice yen i sha ityou 
je kpaa i or i cii. De cie nen ga; mbaatsator kpishi je 
kpaa ne hemba ve inja. 8 Man shi M kaan ne: Hanma 
or u nana pasem sha ishigh ki iorough, Wan u or 
kpaa Una pase nan sha ishigh ki mbatyomov mba 
Aondo. 9 Kpa u nana nyiman Mo sha ishigh ki 
iorough yo, a nyiman nan sha ishigh ki mbatyomov 
mba Aondo kpaa. 10 Man shi hanma or u nana or 
kwagh sha Wan u or dang, a de nan, kpa u nana or 
kwagh u ityuhwan sha Icighan Jijingi yo, a de nan ga. 
11 Man shi zum u vea va aven hen ushinagoge man 
hen mbatarev yo, asema a de nyian ne sha inja 



kwaghoron u ne or shin sha kwagh u ne kaa ga; 
12 gadia hen shighe la Icighan Jijingi Una tese ne 
kwagh u i doo u ne or yo. 13 Tso u mom ken ikpelaior 
kaa a Na er: Ortesen, kaa anngom a_kar dyako vea 
mo. 14 Kpa A kaa a na er: Nomsoor! Ka an nan veren 
orjir shin or u karen ne kwara? 15 Tso A kaa a ve er: 
Ver nen ishima, kura nen ayol a en sha hanma hua; 
gadia ka sha u ngeen a akaa kpishi la man or nana lu 
a uma ga. 16 Tso A or ve injakwagh ne, A kaa er: Sule 
u ornyar ugen doo iyiagh kpishi. 17 Nahan a gba 
henen ken ishima na, kaan er: Me er nana? Gadia m 
ngu a ijiir i me ombo iyiav ga. 18 Tso a kaa er: Kwagh 
u me er yo, me hembe iuna yam kera me maa i i 
hembe vesen yo, ka ker man me koso iyiagh man 
inyarev yav kpaa ye. 19 Tso me kaa a ishima yam 
mer: Ishima, u koso akaa kpishi, a aa kuma anyom 
imongo je; gba memen tso, yaan akaa, maan akaa, i. 
lu u iyol yagh yagh. 20 Kpa Aondo kaa a na er: We 
ibumeor ne! Ka nyian tugh je i lu keren uma wou 
hen we ye; nahan akaa a u kohol ne yo, aa hingir a 
ana? 21 Or u nan lu koson inyaregh sha ci u iyol i nan, 
kpa nan kera lu ornyar sha kwagh u Aondo ga la, 
kape kwagh u nan a lu ne. 22 Tso A kaa mbahenen 
Nav er: Ka nahan man M kaan ne ye, mer, asema a. 
de nyian ne sha ci u uma wen sha kwagh u ne zer la 
ga. 23 Gadia uma hemba kwaghyan, iyol kpaa i 
hemba akondo. 24 Nenge nen ugugoo, mba lee ga, 



mba sondo kpaa ga, mba a ityumbe ga, mba a una 
kpaa ga, nahan kpaa Aondo koson ve; ne ne hemba 
inyon inja tsung je gaa? 25 Ka an wen je sha ishima i 
nyian i nan, nana fatyo u seer ishiva i mom sha 
ityaven i nan ase? 26 Aluer nea faan ityo u eren 
ankwagh u kiriki nahan ga yo, inja na nan man 
ishima i nyian ne sha akaa agene? 27 Nenge nen er 
uimondon mba ken toho ve vesen yo; mba eren tom 
ga, mou kpaa mba te ga; man M kaan ne ne, Solomon 
a iengem na cii je kpaa mayange haa akondo er mo 
ve mom nahan ga. 28 Yo, aluer Aondo Una wuhan 
ahu a a lu ken toho la iyol doo doo nahan, a a lu uma 
nyian, kper a haa a ken atse la, man hire ne mba ne 
lu a anjighjigh u nan nee? 29 Ne kpaa de keren nen 
kwagh u ne ya man kwagh u ne ma ga; asema kpaa a 
de nyian ne ga; 30 gadia akaa ne cii akuraior sha won 
cii nga keren; kpa Ter Wen fa er kwagh a gbe ne sha 
akaa ne cii yo. 31 Kpa ker nen tartor Na man akaa ne 
cii a seer ne a ye. 32 Ne anikumuile u kpeghee ne, de 
cie nen ga! Gadia i doo Ter wen u nan ne tartor la. 

33 Gema nen inyaregh yenegh tee nen, na nen iwua. 
Kor nen akpa a inyar a a bee iyol ga la sha ci wen, ka 
kwagh u injaa u a lu Sha u una bee ga, ape ormbaiv 
nana mgboghom a min ga, ivina kpaa ia vihi ga yo; 

34 gadia ape kwagh u injaa wou a lu yo, ka her man 
ishima you kpaa ia lu ye. 35 Ta nen akondo uya, 
amenger a en kpaa a yeghen. 36 Ne ayol a en kpaa, lu 



nen er ka ior mba veren ashe sha gbenda u ter ve 
zum u a mough ken iniongo i kwasehe a lu hiden la, 
sha er shighe u una va una va mande uwegh yo, vea 
bugh un fese yo. 37 A saan mbatomov mba ter ve una 
va, una va kohol ve kuran la, iyol. Mimi je, M kaan ne 
ne, una ta ikondo uya, una ver ve hen ijiir i 
kwaghyan una va due ve a iwer. 38 Shin a lu ateghato 
u utu shin ahwa atar a utu man una va una va kohol 
ve nahan yo, a saan mbatomov mbala iyol. 39 Kpa fa 
nen ner, aluer orya una fe shighe u ormbaiv a ve yo, 
ma a kor, ma a de er i .pev un iyou ga. 40 Ne kpaa, 
kohol nen iyol nahan; gadia ka hen shighe u ne ver 
ishima ga la, man Wan u or Una va ye. 41 Tso Peteru 
kaa a Na er: Tere, ka se U lu oron se injakwagh ne 
shinii ka ior cii? 42 Ter kaa er: Ka an nan lu orkuran 
ya u jighjigh, u fan kwagh, u ter u nan una wa nan ya 
sha ikev sha u nana karen ve kwaghyan sha ashighe 
ashighe? 43 Ortom u ter u nan una va, man una va 
kohol nan eren nahan la yo, a saan nan iyol. 44 Mimi 
je, M kaan ne, una wa nan akaa a na a a lu a mi la cii 
sha ikev. 45 Kpa aluer ortom la nana kaa ken ishima i 
nan er: Terem timbir u van yum, man nana gba 
gbidyen mbatomov mba nomso man mba kasev man 
nan gba yan akaa, man akaa, hunden kpaa yo, 46 ter 
u ortom la una va sha iyange i nan ver ashe sha 
gbenda ga la, hen shighe u nan fe ga kpaa, una gber 
nan atoon atoon, una na nan kwar a mba ve lu 



jighjigh ga la imongo. 47 Man kpan u nan fe 
awashima u ter u nan la, kpa nan we ago iyol ga, 
man shi nan er sha ishima na kpaa ga yo, a gbidye 
nan kpen kpen je. 48 Kpa u nan fe ga, man nan er 
kwagh u a kom igbidiv yo, a gbidye nan kpuaa. Man 
shi hanma or u i ne nan kpishi, a ker di her a nan 
kpishi, man shi u i ver nan akaa kpishi sha ikev, ka 
her a nan a hemba keren kwagh ye. 49 M va sha u Me 
haa usu sha tar; sarem tsung u ma i keer u kera ve 
yo. 50 M ngu a batisema u ma i erem batisema a min 
yo; M ngu yan ican ken ishima zan zan a kar kuren. 
51 Ne mba henen ner, M va u Me va na bem sha 
wono? Ei! Me kaa ne, jim je yo, ka mpav . 52 Gadia hii 
hegen je zan zan, ior a lu hen ya mom utaan, kpa vea 
zuan ga; utar a mba uhar, mba uhar di a mba utar. 
53 Vea pav, ter a wan u nan, wan di kpaa a ter u nan; 
ngo a wan u nan u kwase, wankwase kpaa a ngo u 
nan; ngo a kwase u wan u nan, kwase kpaa a ngo u 
nom u nan. 54 A shi A kaa a ikpelaior er: Zum u ka 
nea nenge ibeenegh kia due shin ityotar yo, ne kaa 
ner: Ura ua va noo; kape shi i lu je la. 55 Shighe u 
ahumbe ka a due ken imbusutariyan yo, ne kaa ner: 
a va tsee iyol; kape shi i lu je la . 56 Ne mbaimangerev, 
ne fa u tovon sha anzaakaa a shin tar man a sha 
kwavaondo, kpa er nan man ne kera fe u tovon 
kwagh u shighe ne ga? 57 Man ka nyi ne ayol a en 
kpaa ne kar kwagh u a lu vough la ga? 58 Gadia er u 



lu zan a or u yilan we ijir la hen tor yo, sha gbenda la 
je nongo tsung u kuren kwagh vea na; sha u a de ze a 
we hen orjir, man orjir a.geman we, a waan sha ikev 
i dugwer, dugwer a geman we a gbihin ken gaadi ga. 
59 M ngu kaan we, mayange u due ker ga, saa u 
kimbi, anini mom tso kpaa una kera shi ga. 

13 1 Hen shighe la ior mbagenev lu heregh lu oron 
Un kwagh u Mbagalilia mba Pilatu lu nungwa 
awambe a ve sha nagh vegh la. 2 A gema A kaa a ve 
er: Ne mba henen ner, Mbagalilia mbala hemba 
Mbagalilia cii asorabo, sha ci u kwagh ne a tser ve 
nahan yoo? 3 Me kaa ne, ka nahan ga; ne cii kpaa 
kape ne tim ne, saa nea gema asema. 4 Shin mba pue 
kar anigheni mba gogoyou yohol, kighir ve ken 
Shiloam, wua ve la, ne mba henen ner, ve hemba 
eren kwaghbo a ior mba ken Yerusalem cii hi? 5 Me 
kaa ne, ka nahan ga, kape ne cii kpaa ne tim ne, saa 
nea gema asema. 6 A shi A or injakwagh ne er: Orgen 
lu a kon u tur, i moor u ken sule na. A va ker atam 
sha u, kpa a zua a min ga. 7 Tso a kaa a or shiren sule 
la er: Nenge, ka anyom atar je ne a m va keren atam 
hen tur ne, kpa m zough a min ga; gber un kera; ka 
nyi a gbe yisan ijiir ne gbilinii? 8 Ngula gema kaa a 
na er: Tere, shi de un inyom ne kpaa, me vughul un 
itine, me haa ihoghonov, 9 aluer una ume atam 
inyom i i lu van ne yo, doo; aluer una ume ga yo, u 
gba gberen kera tso. 10 A lu tesen ken shinagoge ugen 



sha iyange i memen. 11 Tso nenge, kwase ugen u a lu 
a jijingi u uange anyom pue kar anigheni; iyol na cii 
kovor ng'wenee, kera fatyo u naregh sha ga. 12 Er 
Yesu nenge a Na yo, A yila un, A kaa a na er: Kwase, i 
war u sha angev ou ve. 13 A penda un ave iyol; nahan 
a naregh jighilii, tso a gba civir Aondo. 14 Ka vihin 
orvesen u shinagoge la sha ci u Yesu A bee angev sha 
iyange i memen yo, a gema a kaa a ikpelaior er: 
Ayange nga ataratar a a doo u eren tom yo; ka sha a 
je, vaan nen, i _ been ne angev ye, kpa i. de lu sha 
iyange i memen ga. 15 Kpa Ter gema kaa a na er: Ne 
mbaimangerev, hanmo wen kpaa ka nan sagh bua u 
nan shin jaki i nan hen anar u haan ilev kwaghyan 
shimi sha iyange i memen, nan za na un mngerem er 
a ma gaa? 16 Man hire kwase u a lu wan u Aberaham 
ne man Satan lu kange un anyom pue kar anigheni 
yo, kera ka u ma i sagh un ikangenev mbin sha 
iyange i memen keng gaa? 17 Kaan nahan yo, mba ve 
hendan a Na cii, ve hee. Ikpelaior la cii ember sha ci 
u akaa a doon a A eren la cii. 18 Tso A kaa er: Tartor u 
Aondo ngu er nyi nahana? Ka sha nyi je man Me kar 
u? 19 Ngu er ishange i masetadi i or ka nan too, nan 
ta ken sule u nan; i mende i hingir kon, inyon i sha i 
va i va wa aya sha agbaa a na. 20 A shi A kaa er: Ka 
sha nyi kwagh man Me kar tartor u Aondo? 21 Ngu er 
kwa u kwase ka nan too, nan wa ken mwem ma ma 
kom uikaren utar zan zan u zende sha mi cii. 22 A gba 



yemen zende Na, lu nyoron ken agar a vesen man 
angarev mba kiriki, lu tesen, veren ishigh u zan ken 
Yerusalem. 23 Tso orgen pine Un er: Tere, mba a yima 
ve yo, mba cion tsoo? Kpa A kaa a ve er: 24 Nongo 
nyor nen hen hunda u hogholoo, gadia M kaan ne ne, 
ior kpishi vea nongo u nyoron, kpa vea fatyo ga. 

25 Aluer orya una vande moughon una wuhe hunda 
kera yo, ne gba tilen ken won manden uwegh sha 
katsor, kaan er: Tere, shi bugh se ga! kpaa Una gema 
Una kaa a ven er: M fa ne hen ape ne dugh ne ve ga. 

26 Hen shighe la ne gba kaan ner: Se yaan kwagh se 
maan kwagh a We, U shi U tesen sha igbenda yase 
kpaa. 27 Una gema A kaa er: M kaan ne, M fa hen ape 
ne dugh ne ve ga; kar nen heen sha, ne mba eren 
uifermbatomov cii. 28 Keregh la ne haan mliam ne 
yaan anyi kpaa zum u nea nenge a Aberaham man 
Isaka man Yakob kua uprofeti cii ken tartor u Aondo, 
man ne ayol a en a gema a gbihi ne ken won yo. 
29 Ior vea due sha ityoughkitaregh man shin ityotar 


man ken imbusutariyan man imese, vea va tema ken 
tartor u Aondo. 30 Mbamasetyo mbagenev vea hingir 
mbahiihii; mbahiihii mbagenev di vea gema a hingir 
mbamasetyo. 31 Hen shighe la je Mbafarishi 
mbagenev va, va kaa a Na er: Mough heen, yem, 
gadia ka Herode ka wuan We. 32 Kpa A kaa a ve er: 
Yem za kaa nen icongo la ner: M ngu dughun ujijingi 
mba bov, M ngu been angev, nyian man kper kpaa, 



sha iyange i sha utar la Me kure. 33 Kpa ka u me yem 
zende Warn keng nyian man kper man duela kpaa, 
gadia a gba wuan profeti mape gen ga saa ken 
Yerusalem. 34 Kpash! Yerusalem, Yerusalem, we u u 
woo uprofeti man u te mba i tindi ve her a we, awen 
ne! Ka acin a me je man i lum pe kohol onov ou er 
ngoikegh ka a kohol onov nav, shin akper a na 
nahan, kpa ne rumun ga! 35 Nenge ase, i undu ya 
wou, hingir ice. Mimin je M kaan ne ne, ne nenge a 
Mo ga, saa sha shighe u ne va kaa ner: I_wuese Un u a 
ve ken iti i Ter la. 

14 4 Er A za nyor hen ya u orvesen ugen u ken 
Mbafarishi sha iyange i memen sha u za yan 
kwaghyan yo, ve haa ashe sha a Na. 2 Tso orgen u 
ingogh i kor un yo, lu Un sha hemen. 3 Yesu gema or 
kwagh a mbafanatindi man Mbafarishi, kaa er: I 
rumun u i _ been angev sha iyange i memen shinii? 
4 Kpa ve huan ving. Tso A too un, A bee un angev, A 
na un gbenda. 5 A gema A kaa a ve er: Aluer mo u 
ken a ven nana lu a wan shin bua man mo ve una 
gba shin ijor yo, nana kera dugh un fese je sha 
iyange i memen gaa? 6 Ve kera fatyo u oron Un 
kwagh sha akaa ne ga. 7 Er A nenge ve lu sangen 
mkonom ma injaam yo, A or ior mba i lehe ve la 
injakwagh, A kaa a ve er: 8 Aluer or nana loho u 
iniongo i kwasehe yo, de za tern sha ikonough ki 
injaagh ga, gayo, alaghga a loho orgen u a hembe u 



icivir yo, 9 man wen u a lehe u vea orgen la je, una va 
una va kaa a we er: Na or ne ian; nahan u za tema 
ken ikonough ki ken ijime la je a iheen iyol. 10 Kpa 
aluer a loho u yo, za za tema ken ikonough ki ken 
ijime la je, sha u zum u wen u a lehe u la, una va yo, 
una kaa a we er: Ikar, kondo sha hemen! Nahan u lu 
a icivir hen mba ve tern kwaghyan a we imongo la 
cii. 11 Gadia hanma or u nan kende a iyol i nan sha 
yo, a hire a nan ijime; man u nan hir a iyol i nan 
ijime yo, a kende nan sha. 12 Shi A kaa a or u a lehe 
Un la er: Zum u wea yor iwer i atetan shin i aikighe 
yo, de lehe akar a ou, shin anmgbianev ou, shin ityo 
you, shin mbanyarev mba ve we ndor a we ga, gayo 
alaghga ve di kpaa vea loho u iwer, vea kimbi u. 
13 Kpa zum u wea er iniongo yo, loho mbaatsanev 
man mbaawanev man mbakeer man mbaapirashe. 
14 Nahan we kpaa a saan we iyol sha ci u ve mba a 
kwagh u vea kimbi u ga; gadia a va kimbi u sha 
mnder u mbaperapera la. 15 Ugen ken mba ve tern ve 
lu yan kwagh a Na imongo la, ongo akaa ne yo, a kaa 
a Na er: A saan or u nana ya kwaghyan ken tartor u 
Aondo la iyol. 16 Kpa A kaa a Na er: Orgen er 
zegeiniongo, loho ior kpishi. 1 Shighe u iniongo la 
kom yo, a tindi wanakiriki na sha u za kaan mba i 
lehe ve la er: Va nen, gadia akaa cii kohol ve. 18 Ve cii 
ve kure zwa mom sha atimbirakaa. U hiihii la kaa a 
na er: M yam sule, nahan ka u me za nenge kpee je; 



yo, shi nam ian yoo! 19 Ugen kpaa kaa er: M yam ibua 
ihiar ihiar kwa taan, me za me za kar i; shi nam ian 
yoo. 20 Ugen kpaa shi kaa er: M sember eren kwase, 
ka nahan man me fatyo u van ga ye. 21 Wanakiriki la 
hire va or ter na akaa la. Tso er vihi orya la yum yo, a 
kaa a wanakiriki na la er: Hide fefa, za hen 
akomaigbinda man anigbendav mba ken gar, za vam 
a atsanaior man mbaawanev man mbaapirashe man 
mbakeer heen. 22 Wanakiriki la kaa er: Tere, kwagh u 
u kaa la i er un ve, nahan kpa ian shi heregh. 23 Ter la 
kaa a wanakiriki la er: Za ken uigbudu man indyoor 
za za ve iyol, ve.nyor, sha u ya warn a iv yo. 24 Gadia 
me kaa ne, ior mba i lehe ve mbala, mo ve mom 
nana bende iwer yam zwa ga. 25 Ikpelaior kpishi lu 
zan a Na imongo; A gema ashe A kaa a ve er: 26 Aluer 
anti or nana va hen Mo, man nana kor ter u nan 
ihom ga, kua ngo u nan, man kwase u nan man onov 
mba nan mba nomso man mba kasev, kua uma u 
nan je kpaa nana kor un ihom ga yo, nana fatyo u 
lun orhenen Warn ga. 27 Hanma or u nana too 
terankon u nan iyol i nan, nana dondo sha a Mo ga 
yo, nana fatyo u lun orhenen Warn ga. 28 Gadia ka 
anti ken a ven a lu nan ka maan gogoyou u taven 
sha, nana kera tema nana vande oron inyaregh ki 
maan a mi la ga, sha u nana fa shin nan ngu a kwagh 
u nana kure i a min kpaou? 29 Gayo, aluer nana maa 
imagh kera, man nana kera za fatyo u kuren ga yo, 



alaghga mba vea nenge la cii vea gba nahan nan tar, 
30 kaan er: Or ne hii u maan kpa a kera fatyo u kuren 
ga. 31 Shin ka hanma tor a lu nan pe za zuan ityav a 
tor ugen, nana kera tema nana vande henen kwagh 
la, shin sha ior dubu pue nana fatyo u za yan gadoga 
a u a lu van a ior dubu ikundu la kpaou? 32 Gayo, 
nana tindi mbatyomov, vea za pine akaa a a er man a 
hime iyongo er ngula a lu ica je yo. 33 Ka nahan man 
hanmo wen u nan undu inyarev mbi nan cii ga yo, 
nana fatyo u lun orhenen Warn ga. 34 Bar doo kpee, 
kpaa aluer bar una kera nyoho ga yo, ka sha nyi je a 
shi a sor unu? 35 Una kera lu a inja shin inya shin sha 
tihi u ihogh kpaa ga; a haa un kera. U nan lu a ato a 
ungwan yo, nana ungwa. 

15 1 Mbangoholkpandegh cii man mbaasorabo 

manger her a Na sha u ungwan Un. 2 Kpa Mbafarishi 
man mbangeren gba aun kaan er: Or ne rumun 
mbaasorabo, ngu yan kwagh a ve je. 3 Tso A or ve 
injakwagh ne, A kaa er: 4 Ka anti ken a ven u nana lu 
a iyongo akunduataan man i mom ken i ia saa nan 
yo, nana kera undu i akunduanyiingber kar 
itiankarinyiin la ken ikongo, nana za ker i i saa la zan 
zan nana kar zuan a mi ga? 5 Er nan zough a mi yo, 
nan penda i sha avande nan gba ember. 6 Va nyer 
ken ya yo, nan yila akar a nan man mba ve we ndor 
a nan, ve va kohol her a nan nan gba kaan a ve er: 
Ember nen a mo imongo, gadia m zua a iyongo yam i 



i saa la ve! 7 Me kaa ne, kape m-ember una lu Sha sha 
ci u orsholibo mom u nan gema ishima la, a hemba u 
sha mba akunduanyiingber kar utaankarunyiin mba 
perapera mba kwagh a gbe ve a mgemshima ga la. 
8 Shin ka hanma kwase man nana lu a sule pue, man 
u mom una saa nan yo, nana kera tsar imenger, nana 
ese iyou, nana ker tsung zan zan nana kar zuan a 
min gaa? 9 Er nan zough a mi yo, nan yila akar a nan 
man mba ve we ndor a nan, ve_va kohol her a nan, 
nan kaa er: Ember nen a mo imongo, gadia m zua a 
sule u a saam ne ve! 10 Me kaa ne, kape m-ember una 
lu sha ishigh ki mbatyomov mba Aondo sha ci u 
orsholibo mom u nan gem ishima yo. 11 Shi A kaa er: 
Orgen lu a onov uhar mba nomso. 12 U kiriki la kaa a 
ter na er: Terem, nan kwar u dyako u u lu u warn yo. 
Tso a too akaa a na cii a kar ve. 13 Ayange nga kar 
kpeghee yo, wen u kiriki la kohol ikav nav cii mough 
yem ken tar u icaa je, za vihi inyaregh nagh keregh 
sha udangmbaakaav. 14 Vihin ki kera cii yo, zegejen 
gba ken tar la; wen gema hingir or u ibanave. 15 Tso a 
za a za suur ityough a or u hen tar la; ngula tindi un 
er a za kura un igo ken sule. 16 1 lu un pe ma un ye 
kwagh u igo i ye la, kpa or yima un a min ga. 17 Tso 
va til a ishima yo, a kaa er: Mbaeren terem tom sha 
tondo mba imongo man mba a kwaghyan je neer ve 
a neer gaa, man mo yo, m gema m ngu kpen ijen 
heen! 18 Me mough me yem hen terem, me za kaa a 



na mer: Terem m er Un u A lu Sha la kwaghbo m shi 
m er kwaghbo sha ishigh you kpaa; 19 m kera kuma u 
a yilam er wan wou ga; i .gemam, me gba lun er ma 
or u eren we tom sha tondo nahan. 20 Tso a mough, a 
yem hen ter na. Kpa er lu ica je tso, ter na ta ashe, za 
nenge a na, mhoonom kor un kpishi, a wa ayem inya, 
a za kuve un, a gba susen un zwa. 21 Wan la kaa a na 
er: Terem m er Un u A lu Sha la kwaghbo m shi m er 
kwaghbo sha ishigh you kpaa; m kera kuma u a 
yilam er wan wou ga 22 Kpa ter la kaa a mbashiren 
un tom mbala er: Dugh nen ihembanriga la fefa je, 
va haa nen un, wa nen un kunya ken uwe, man akov 
shin angahar kpaa; 23 man va a icighangumbua, va 
songo, se ya nen, se ember nen; 24 gadia wan warn ne 
lu kpe man a shi a nder, a saa man shi i zua a na! Tso 
ve ngure ember. 25 Kpa wan na u tamen la lu ken 
ityev; ngur van va mgboghom hen ya yo, a ungwa 
ityogholov man amar ding ding. 26 Tso a yila u mom 
ken mbashirentom mbala, a pine inja i akaa la. 
27 Ngula kaa un er: Anngou va; nahan teru songo 
icighangumbua, sha ci u a zough a na doo doo yo. 
28 Maa a gba yuwen, a venda u nyoron. Tso ter na 
due za zamber a na. 29 Kpa a gema a kaa a ter na er: 
Nenge ase, m ngu eren we tom anyom ne kpishi je, 
mayange m kar imo you ga, kpa mayange u ngu a 
nam ma anivo wer, m ember a akar a am imongo ga. 
30 Kpa er wan wou u a vihi u inyaregh sha 



mbaagbagambaukasev ne, a za ve yo, u songo un 
icighangumbua je. 31 Kpa a kaa a na er: Wan warn, u 
ngu a mo gbem, akaa a am cii ka a ou. 32 Kpa ka u i. 
saan se iyol keng, se_ ember, gadia anngou ne lu kpe, 
a shi a hingir uma; a saa, i shi i zua a na kpaa. 

16 1 A shi A kaa a mbahenen Nav er: Ornyar ugen lu, 
lu a wanakiriki u nengen un sha inyar. Tso i yila 
wanakiriki la ijir hen ter na er, ngu vihin un 
inyaregh. 2 Nahan a yila un a kaa a na er: Ka nyi 
kwagh m ongo sha a we nahana? Orom kwagh sha 
kwagh u m we u sha ikev la, gayo u kera fatyo u 
nengen mo sha inyar ga. 3 Tso wanye la gba kaan ken 
ishima er: Me er nana er terem a lu dughun mo sha 
tom u nengen sha inyar ne kera yoo? M ngu a agee a 
iyolough a me shire sule ga; man shi kunya gema 
ngu koron mo sha sen. 4 M fa kwagh u me er man 
iyange i a dughum ken tom u inyar ne kera man vea 
rumun mo ken uya vev yo. 5 Tso a yila mba ve gbe 
anzo hen ter na la er ve va her a na mom mom; a kaa 
a u hiihii la er: U gba injo hen terem sha inyaregh 
nana? 6 Ngula kaa er: Ka mkurem uikaren 
akunduataan. A kaa a na er: Too takerada wou u injo 
la tema fese, nger akunduahargber. 7 A shi a kaa a 
ugen la er: We yo, u gba injo nana? A kaa er: Ka 
alakema uikaren akunduataan A kaa a na er: Too 
takerada wou u injo la, nger akunduanyiin. 8 Tso ter 
la wuese wanakiriki u nengen un sha inyar u lu or u 



mimi ga la, sha ci u a er kwagh sha kwaghfan yo, 
gadia sha kov ve yo, onov mba ken tar u ainge ne ve 
hemba onov mba ken iwanger kwaghfan. 9 Man M 
kaan ne, kor nen akar sha inyaregh ki ki lu perapera 
ga ne, sha u zum u kia kera lu ga yo, vea rumun ne 
ken atumbe a tsoron yo. 10 U nan lu jighjigh sha 
ankwagh u kiriki yo, nana lu jighjigh sha kwagh u 
vesen kpaa; man shi u nan lu perapera sha kwagh u 
kiriki ga yo, kwagh u vesen kpaa nana lu perapera 
sha mi ga. 11 Nahan aluer ne kera lu jighjigh ga sha 
kwagh u inyaregh ki ki lu perapera ga la yo, ka an 
nana wa ne kwagh u mimi sha ikeve? 12 Man aluer 
ne kera lu jighjigh sha kwagh u orgen ga yo, ka an 
nana na ne kwagh u a lu u wasa? 13 Ma wanye ngu u 
nana fatyo u eren uter uhar tom ga; gadia nana kor 
ugen ihom, ugen a doo nan ishima; shin nana var 
ken ugen, nana laha ugen. Ne fatyo u eren Aondo 
tom kua inyaregh kpaa ga. 14 Mbafarishi mba 
inyaregh doo ve kpishi, mba ongo akaa ne cii yo, ve 
gba nahan Un tar. 15 Kpaa A kaa a ve er: Ka ne mba 
ne ne ayol a en isho sha ishigh ki iorov je ne, kpaa 
Aondo fa asema a en; gadia kwagh u a lu ior kwagh u 
icivirigh yo, gema ka kwagh u ndohor Aondo ishima. 
16 Atindi kua uprofeti lu zan zan ar hen Yohane; hii 
hen shighe la je zan zan, mba oron Loho u Dedoo u 
tartor u Aondo, hanma or kpaa nan nyer ker sha 
igosor je. 17 Gadia Sha man tar vea kar kera, a lu ican 



ga, kpa a hemba lun ican u anikav mom ken atindi a 
saa. 18 Hanma or u nana pav a kwase u nan, nana 
gema nana er ugen yo, ka idya je nan er ye; man shi 
u nan er kwase u nom a pav a nan la yo, ka idya je 
nan er ye. 19 Ornyar ugen lu, haan akondo a nyian 
dindee man a pupuu a dedoo, ishar haan un iyol 
ayange ayange. 20 1 ver orgen hen hunda na u sonon 
a son kwagh, iti na er Lasaru, lu a avav iyol cohoo, 
lu tomon u ma i na un avur a kwaghyan a a hee 
inya hen tebul u ornyar la; iwa i va, i va ndiar un 
avav. 22 Tso or u sonon la va kpe, mbatyomov mba 
Shaav too un, za a mi ken ikum i Aberaham. 
23 Ornyar la kpaa kpe, i ii un. Er ican lu eren un ken 
Hade kpishi yo, a kende ashe sha, a nenge a 
Aberaham ken ica a Lasaru sha ikum. 24 A genger 
imo, a kaa er: Ahii Aberaham, tere! Shi zungwem 
mhoonom, tindi Lasaru a civ ihowe na shin mnger, a 
va sulem nombor, gadia ican ngi eren mo sha 
nomborusu ne je cier iyol. 25 Kpa Aberaham kaa er: 
Wan, umbur er iyange u zuan a akaa a ou a dedoo 
zum u u lu uma la kape Lasaru kpaa zuan di a akaa a 
bo je la; kpa hegen yo, mba surun un ishima heen; 
man we di ican ngi eren we hegen kpishi. 26 Kwagh 
ugen kpaa ngu, hen ihindan wase a ven i ver 
zegejem, sha u mba a lu ve ka moughon keen peren 
ken a ven, ve de fetyo ga; man shi sha uve.de 
moughon keela, ve.peren ve vaan hen vese ga. 27 Tso 



a kaa er: M ngu zamber a we, tere; tindi un a za hen 
ya u terem; 28 gadia mba ve lu ngo a mo mba utaan, a 
. za pase ve nahan, sha u ve kpaa ve de ve hen ijiir 
ingin i ican ne ga. 29 Kpa Aberaham kaa er: Mba a 
Mose man uprofeti, ve ungwan ve. 30 Kpa a kaa er: 
Ei! tere, Aberaham, kpa aluer orgen nana nder shin 
mbakpenev, nana za her a ve yo, vea gema asema. 
31 Kpa a akaa a na er: Aluer vea ungwa Mose man 
uprofeti ga yo, shin orgen nana nder shin 
mbakpenev je kpaa, vea gema asema ga. 

17 1 Tso A kaa a mbahenen Nav er: A fatyo u yangen 
atoakaa a nan gbev mbu nongon ga; kpa kwagh a 
gema a tser or u nan ve a mi la! 2 Kwagh u a lu nan 
guda yo, ka u ma i har nan nase sha mon, ma i gbihi 
shin zegemnger, a u ma nan ne u mom ken 
mbakiriki mban gbev mbu nongon yo. 3 Ver nen 
ishima sha ayol a en. Aluer anmgbian wou una er 
kwaghbo yo, yange un; aluer una gema ishima yo, de 
un kwaghbo na. 4 Aluer una er u kwaghbo kwa 
taankaruhar sha iyange i mom, man shi una hire her 
a we kwa taankaruhar, una kaa er: M vaa afanyo yo, 
de un kwaghbo na. 5 Mbaapostoli kaa a Ter er: Seer 
se jighjigh u nan! 6 Tso Ter kaa er: Nea lu a jighjigh u 
nan sha inja i ishange i masetadi yo, ma ne kaa a 
itine i sukamino ne ner: Mogh, i moor we shin 
zegemnger! Kpa ma i rumun imo yen. 7 Kpa ka anti 
ken a ven aluer nana lu a or u shiren nan u kahan 



sule, shin u kuran ilev, man una za kur ken ityev yo, 
nana kaa a na er: Va hegen, va tema kwaghyan ase? 
8 Nana kera kaa a na er: Er kwaghyan u me ya tugh 
ne, haa ikondo iyol, duem a kwaghyan, m ya, m ma, 
tso we u mase yan man man, gaa? 9 Una sugh 
orshiren la sha ci u a er akaa a i kaa un la kpa? 
10 Rape ne kpaa, zum nea er akaa a i kaa ne cii yo, 
kaa nen ner: Se mba mbashiren kpa se kuma injar 
ga, se er kwagh u ma se er keng la tso. 11 Tso ngur 
yemen sha Yerusalem yo, A lu karen ken ato u 
Samaria man Galilia. 12 Nyer hen wangar ugen yo, 
mbaamandev pue va kohol Un; ve tile ica. 13 Ve 
genger imo ve kaa er: Yesu, Tere, zungwe se 
mhoonom! 14 Nengen a ve yo, A kaa a ve er: Yem nen, 
za tese nen upristi ayol a en, ve _ nenge. Mba 
moughon a mough u yemen nahan, wanger ve kera 
kpaa. 15 Or ve u mom nengen er i bee un kwagh la 
yo, a cin a hide, a gba wuese Aondo sha imo i taver; 
16 a va gba inya a cir ishigh inya hen angahar a Na; 
ngula yo, lu or u Samaria je. 17 Yesu gema kaa er: Ka 
ior pue je i wanger ve gaa? Man mba utaankarunyiin 
mba hana? 18 1 kera zua a mba vea hire sha u vea va 
wuese Aondo ga, saa orvannya ne tseeghe? 19 A kaa a 
na er: Mough, gba zan tso; jighjigh u nan wou war u. 
20 Er Mbafarishi pine Un shighe u tartor u Aondo ua 
va yo, A gema A kaa a ve er: Ka sha mnenge u sha 
ashe man tartor u Aondo u ve ga. 21 Mkaa kpaa vea 



kera kaa er ungun heen shin ungula heera kpaa ga; 
gadia tartor u Aondo ngu ken a ven je. 22 Tso A kaa a 
mbahenen er: Ayange nga van pe a sar ne ka ma ne 
nenge a iyange imom ken ayange a Wan u or, kpa 
nea nenge a mi ga. 23 Vea kaa er: Ngula keela la! Shin: 
Ngun heen ne! De ze nen ga, de dondon nen ve kpaa 
ga. 24 Gadia er inyiar ka i nyiar i wanger vegher ugen 
u Sha zan zan i mande vegher ugen u Sha nahan, 
kape Wan u or kpaa Una lu sha iyange Na la. 25 Kpa 
saa ican ia vande eren Un sha akaa kpishi keng, kov 
ne kpaa ua venda Un. 26 Er i lu sha ayange a, Noa la 
nahan, kape sha ayange a Wan u or kpaa a lu je la. 

27 Ve lu yan akaa, man akaa eren kasev, nan kasev 
ken unoo, zan zan ar sha iyange i Noa kar nyoron 
ken tso, man mngerem ma deemee va, tim ve cii la. 

28 Man shi er i lu sha ayange a Loti nahan kpaa; ve lu 
yan akaa, man akaa, yamen ukasua, loon akaa, maan 
uya. 29 Kpa sha iyange i Loti due ken Sodom yo, usu 
man sulfur due sha, haa shin inya, i tim ve cii. 30 Ka 
anzaakaa ne aa er sha iyange i a pase Wan u or la ye. 

31 Sha iyange la u nana lu sha tor, ikav mbi nan mbia 
lu ken iyou yo, nana de hongo sha u nana too ga; u 
nana lu ken ityev kpaa, nana . de hidi ken ya ga. 

32 Umbur nen kwagh u kwase u Loti la. 33 Hanma or 
u nana nongo u lun a uma u nan her yo, uma u nan 
la una saa nan a saa; kpa hanma or u nana gbihi un 
una saa nan yo, nana lu a mi doo doo. 34 M ngu kaan 



ne, hen tugh mbula ior uhar vea lu sha gambe mom; 
a too u mom, a undu u mom. 35 Kasev uhar vea lu 
wuan kwagh sha nase imongo; a too u mom a undu u 
mom. 36 Ior uhar vea lu ken ityev; a too u mom man 
a undu u mom. 37 Ve gema ve kaa a Na er: Ka hana, 
Tere? A kaa a ve er: Ka henpe gundukwagh a lu la, 
man mbaapu vea kohol ye. 

18 1 A shi A or ve injakwagh sha u tesen er doo u 
taver ishima u eren msen zumbee, gban uwer ga. 2 A 
kaa er: Ken gar ugen orjir lu, cian Aondo ga, or kpaa 
waan nan iko ga. 3 Gar shon la kwasecoghol kpaa lu 
ker, zer van hen na, kaan er: Kurem ijir sha orihom 
warn. 4 A zer vendan, kpa ken masetyo yo, a kaa ken 
ishima na er: Shin er m cie Aondo ga, or kpaa m we 
iko ga 5 Nahan kpaa sha ci u kwasecoghol ne a zem 
iyol yum yo, me kure un ijir sha orihom na, sha u a. 
de kera zem iyol zan zan i _ bundem iyol sha mve na 
u keke ne ga. 6 Tso Ter kaa er: Ungwa nen kwagh u 
orjir u a lu perapera ga ne a kaa la. 7 Man hire Aondo 
Una kera kure ijir sha ci u uicuwan Nav mba ve ve a 
mliam hen Na tugh man tetan ga yee, shin er A 
timbir sha kwagh ve yum nahan kpaa. 8 Me kaa ne, 
Una kure ijir fese je. Kpa shighe u Wan u or Una va la 
yo, Una zua a jighjigh u nan sha wonoo? 9 A shi A or 
injakwagh ne sha mbagenev mba ve fe ken asema a 
ve er, ve mba mbaperapera, man ve gem ve nengen 
ior mbagenev dang yo: 10 Ior uhar za ken tempel sha 



u za eren msen; u mom lu Orfarishi; u mom yo, lu 
orngoholkpandegh. 11 Orfarishi la tile sha, gba eren 
msen sha ci na iyol na sha akaa ne nahan er: Aondo, 
m sugh U sha ci u m lu er ior mbagenev nahan ga yo; 
anza er uityusenmbaiorov man mba lun a mimi ga 
man mbadyarev man orngoholkpandegh ne nahan 
kpaa. 12 Lahadi mom ka m hor kwaghyan kwa har; m 
ne mom-ken-upue sha akaa a m zough a mi cii. 
13 Kpa orngoholkpandegh la yo, tile ken ica je, rumun 
u kenden ashe sha tso kpaa ga, kpa a ta uwegh sha 
vanger, a gba kaan er: Aondo, zungwem mhoonom, 
mo orsholibo ne! 14 Me kaa ne, ka or ne a yem ken ya 
na a isho ye, lu ugen la ga, gadia anti or u nana 
kende iyol i nan sha yo, a hide a nan ijime; kpa u 
nana hide a iyol i nan ijime yo, a kende nan sha. 15 Ve 
va a anikundanev her a Na, sha u A bende ve ave yo; 
tso mbahenen mba nengen nahan yo, ve zoho a ve. 
16 Kpa Yesu yila ve er ve va her a Na, gba kaan er: De 
nen mbayev mba kiriki ve _ va her a Mo, de kera 
yangen nen ve ga, gadia ka anza a mban ne je tartor 
u Aondo u lu u ve ye. 17 Mimi je M kaan ne ne, 
hanma or u nana rumun tartor u Aondo er wanye u 
kiriki nahan ga yo, nana nyor ker mayange ga. 
18 Orvesen ugen pine Un er: Ortesen u dedoo, me er 
nan man me zua a uma u tsorono? 19 Yesu kaa a na 
er: Er nan man u yerem Or u dedoo? Or u dedoo ngu 
ga, saa Aondo tseegh. 20 U fa atindiakaa er: De eren 



idya ga; de woo or ga; de iin ga; de we or aie iyol ga; 
civir teru man ngou. 21 A kaa er: M kura angan cii er 
m lu iyev je. 22 Er Yesu ungwa nahan yo, A kaa a na 
er: Kpa kwagh shi u mom tso: Too akaa a u lu a mi la 
cii tee, na mbaatsanev nahan wea lu a kwagh u injaa 
Sha yo, va, va dondo sha a Mo. 23 Kpa ongo akaa ne 
nahan yo, ishima gba vihin un kpishi gadia lu or u 
lun a inyaregh kpishi. 24 Yesu nengen na yo, A kaa er: 
Ka ican tso u mba ve lu a inyaregh vea nyor sha 
tartor u Aondo. 25 Gadia guda u rakumi a nyor ken 
ihura i anura, a u ornyar a nyor sha tartor u Aondo. 
26 Mba ve ungwa yo, ve kaa er: Tso ka an je man a 
yima nana? 27 Kpa A kaa er: Akaa a or fe a ityo ga la, 
Aondo fe a ityo. 28 Tso Peteru kaa er: Nenge, se undu 
akaa ase, se dondo U. 29 A kaa a ve er: Mimi je, M ngu 
kaan ne, or ngu u nana undu ya, shin kwase, shin 
anmgbianev mba nomso shin mbamaren shin onov 
sha ci u tartor u Aondo, 30 man nana de zuan a mi 
kwa imongo ga hen shighe ne, man ken shighe u una 
va la kpaa nana zua a uma u tsoron. 31 Tso A kua a 
mba pue kar uhar mbala gba kaan a ve er: Nenge, se 
mba zan sha Yerusalem, man akaa a uprofeti nger la 
cii, aa er Wan u or. 32 Gadia a na Un sha ikev i 
atoatyev, a naha Un tar, a hee Un, man a haa Un azer 
iyol; 33 vea gbidye Un akpa, man vea mase wuan Un 
kpaa ye; sha iyange i sha utar la Una nder shin ku. 
34 Kpa ve kar ma kwagh ken akaa ne ga, mkaanem 



man kpaa ma lu ve myer; mkav kpaa ve kar akaa a i 
er la ga. 35 Za mgboghom a Yeriko yo, orapirashe 
ugen tema hen kpegbenda, lu sonon. 36 Ongo acin a 
ikpelaior i karen yo, a pine inja i kwagh shon. 37 Ve 
kaa un er: Ka Yesu, Ornasareti a karen ye. 38 Tso a 
genger imo, a kaa er: Ku! Yesu, Wan u Davidi, 
zungwem mhoonom! 39 Mba ve lu zan sha hemen la, 
yange un er a huan ayooso. Kpa a seer a seer genger 
imo er: We, Wan u Davidi, zungwem mhoonom. 
40 Tso Yesu tile, kaa er, i _ va a na her a Na. Ve ikua 
ikua yo, A pine un er: 41 Ka nyi i sar u ka M er uwe? A 
kaa er: Tere, ma m nenge kera! 42 Yesu kaa a na er: 
Gba nengen kera tso. Jighjigh wou u nan war u ve. 
43 Fese nahan a gba nengen kera, a dondo sha a Na, a 
gba civir Aondo. Ior cii mba nengen nahan yo, ve 
wuese Aondo. 

19 1 Tso A nyor ken Yeriko, lu karen. 2 Orgen, i yilan 
un er Sakiu, lu orngoholkpandegh, lu ornyar; 3 hange 
un ka ma un nenge a Yesu er A lu yo, kpa a fatyo ga 
sha ci u ikpelaior, gadia un lu icinor. 4 Tso a kar sha 
hemen ayem, a za unde sha kon u tur sha u una 
nenge a na, gadia lu gbenda u Una kar je la. 5 Er Yesu 
va ar heregh yo, A kenger sha, A kaa a na er: Sakiu, 
hungwa fefa, gadia nyian Me shi ken ya wou keng. 
6 Wen kpaa a hungwa fefa a nyor a Na saan saan. 

Mba nengen nahan yo, ve cii ve gba unun kaan er: 
A nyor hen ya u or u asorabo sha u Una shi a na. 



8 Tso Sakiu mough, tile sha, kaa a Ter er: Tere, nenge, 
veghernyar warn m ngu nan mbaatsanev; aluer m 
ngohol ma or kwagh sha icugh yo, me shi me hide 
nan a mi kwa nyiin. 9 Yesu kaa a na er: Nyian myom 
va hen ya ne ve, sha ci u wen kpaa a lu wan u 
Aberaham je yo. 10 Gadia Wan u or va sha u keren 
man yiman kwagh u a saa yo . 11 Tso mba ongo akaa 
ne yo, shi ka seer Na u oron ve injakwagh igen la, sha 
ci u A mgboghom a Yerusalem, man lu ve er tartor u 
Aondo ua ande ken igbar fese je. 12 A kaa er: 
Oricivirigh yem ken tar u icaa sha u una za ya tor, 
man una hide ye . 13 Tso a yila mbatomov nav pue, a 
na ve pam pue, a kaa a ve er: Cinge nen sha kasua u 
eren zan zan me kar hiren . 14 Kpa ior mba hen tar na 
la venda un, ve tindi mbatyomov ken ijime na er: Ka 
se ka or ne a lu tor sha a vese ga. 15 Tso za zough a 
tor la kera, hir yo, a kaa, i.va un a mbatomov mba lu 
un na ve inyaregh la, sha u una fa mtsera u ve zough 
a mi sha kasua yo. 16 U hiihii la va her a na kaa er: 
Tere, pam wou ne zua a mtsera sha mi pam pue. 
17 Tso a kaa a na er: Doo 3 mm, we ortom u injaa! Er i 
zough u a jighjigh sha kwagh u kiriki nahan yo, 
ngohol tahav sha agar pue . 18 U sha uhar la kpaa shi 
va, a va kaa er: Tere, pam wou ne zua a mtsera sha 
mi pam utaan . 19 Ngula kpaa a kaa a na er: We yo, lu 
a tahav sha agar ataan. 20 Ugen la yo, za va, va kaa 
er: Tere, pam wou ne ngun, m kange un ken adikpo 



m koso kera; 21 gadia m cia u sha ci u u lu nomor yo; 
ka u too kwagh u u koso ga yo; ka u sunda kwagh u u 
lee ga yo. 22 Kpa a kaa a na er: Ka sha kwagh oron u 
ken zwa wou je man me or u ijir ye, we ortom u ifer 
ne! U fa er m lu nomor yo, m tee henpe m ver ga, 
man m sondo henpe m lee kpaa ga yo. 23 Inja na nan 
man u za koso inyaregh yagh ken iyou i inyar ga, er 
m ve nahan, ma m zough a ki a mtsera sha mi. 24 Tso 
A kaa a mba ve til her la er: Ngohol nen pam la her a 
na, na u a lu a mi pue la. 25 Ve kaa a na er: Tere, ngu a 
pam pue. 26 Gadia Me kaa ne, hanma or u nan lu a 
kwagh yo, ka nan je shi a seer nan ye; kpa u nan lu a 
kwagh ga yo, kwagh u nan lu a mi la je kpaa a ngohol 
hen nan kera. 27 Kpa mbaihomov av mbala mba ve 
rumun er m lu tor ve ga la yo, va nen a ve heen, va 
wua nen ve sha ishigh yagh. 28 Kaan nahan yo, A kar 
ve sha hemen, A gba yemen sha Yerusalem. 29 Tso 
ngur mgboghom ken Betefage man Betani, hen uwo 
u i yer er Olev la yo, A tindi mbahenen Nav uhar, 30 A 
kaa er: Za nen ken wangar u a lu ne ken hemen la; 
ne nyoron ker yo, ne zua a wanjaki u i zer un, u 
mayange je or lu a henda un ga yo; sagh nen un, va 
nen a mi. 31 Man a lu or a pine ne er: Ka nyi ne 
saghen un yo, kaa nen nan ner: Kwagh gba Ter sha 
mi. 32 Mba i tindi ve la, ve za, ve za zua a mi er A kaa 
ve nahan. 33 Mba ngur saghen wanjaki yo, mba a lu u 
ve la, pine ve er: Ka nyi ne saghen wanjaki? 34 Ve kaa 



er: Kwagh gba Ter sha mi. 35 Tso ve va a mi hen Yesu, 
ve haa akondo a ve sha wanjaki la, ve penda Yesu 
sha mi. 36 Ngur yemen yo, ve gba samber akondo a 
ve sha gbenda. 37 Za mgboghom u aren hen 
soughsough u uwo u Olev yo, mbahenen cii gba 
ember, wuese Aondo sha imo i taver sha ci u 
aerenakaa a vesen a ve nenge yo, 38 ve gba kaan er: I 
wuese Tor u A ve ken iti i Ter! Bern a lu Sha kua 
iengem sha Usha mba hemban gban ica la. 
39 Mbafarishi mbagenev ken ikpelaior la kaa a Na er: 
Ortesen, yange mbahenen Ou! 40 A gema A kaa er: 
Me kaa ne, aluer mban vea huan yo, awen aa gema a 
gbire vaa. 41 Tso za mgboghom, nengen a gar yo, A 
vaa sha ci na. 42 A kaa er: Kpash, ma u shi fe akaa a a 
lu nan bem nyian ne; kpa hegen yo, nga myer sha 
ashe ou. 43 Gadia ayange nga van sha a we, a 
mbaihomov ou vea maa u gar, vea wa u ato, vea kura 
u hanma imbusu. 44 Vea kor u vea ta inya a onov ou 
keregh; iwen i mom tso kpaa vea undu sha igen ken 
a we ga; sha ci u u kar shighe u Aondo A ve sha u va 
soron we ne ga. 45 Tso A nyor ken tempel, A gba duen 
a mbateenakaa man mbayamenakaa, 46 kaan a ve er: 
I nger er: Iyou Yam ka iyou i msen, kpa ne yo, ne 
gema a mi hingir bar u mbanumunior. 47 A gba tesen 
ken tempel ayange ayange; kpa upristi mba tamen 
man mbangeren man mbatamen gba keren u ma ve 



woo Un. 48 Kpa ve zua a kwagh u vea er ga; gadia ior 
cii lu veren ato sha a Na, ungwan Un. 

20 1 Tso sha iyange igen i ken ayange la, er lu tesen 
ior ken tempel, man oron Loho u Dedoo yo, upristi 
mba tamen man mbangeren kua mbatamen va, va 
tile heregh; 2 ve or kwagh a Na er: Kaa se: Ka sha 
tahav mbu nyi man U eren akaa nee? Man ka anti 
nan ne U tahav mbunuu? 3 A gema A kaa a ve er: Mo 
kpaa me pine ne kwagh, yo, kaam nen: 4 Batisema u 
Yohane la yo, ka Sha a dugh, shinii, ka hen ioroo? 
5 Ve gba henen ayol a ve er: Aluer sea kaa ser: Ka Sha 
yo, Una kaa er: Tso ka nyi ne na un jighjigh ga? 6 Man 
aluer sea kaa ser: Ka hen ior yo, ikpelaior cii ia ta se 
awen, gadia ve fa mimi je er Yohane a lu profeti yo. 
7 Tso ve kaa er, ve fa hen pe a dugh ga. 8 Yesu kpaa 
kaa a ve er: Mo kpaa Me kaa ne tahav mbu M eren 
akaa ne sha mi ga. 9 A hii u oron ior injakwagh ne er: 
Orgen er sule u wain, a gema u a wa sha ikev i 
mbashiren sule sha tondo, a yem tar ugen sha u una 
za tema ker ica i gba yo. 10 Shighe kom yo, a tindi 
ortom na hen mbashirensule mbala er ma ve pande 
un atam a wain la; kpa mbashirensule mbala gbidye 
un, na un gbenda aveve. 11 A shi a tindi ortom ugen; 
ngula kpaa ve gbidye, ve hee un, ve na un gbenda 
aveve. 12 A shi a tindi u sha utar la; ngula kpaa ve 
vihi un iyol, ve zenda un kera. 13 Tso ter u sule la kaa 
er: Me er nana? Me tindi wan warn u ishima ishima, 



alaghga vea wa un iko. 14 Kpa er mbashirensule 
mbala nenge a na yo, ve hen ayol a ve, ve kaa er: 
Ngun ka u dyako je ne, se wua nen un, sha u dyako la 
a hingir u wase yo. 15 Tso mba dugh a Na ken sule 
kera yo, ve wua un. Nahan yo, or u sule la una er a ve 
nana? 16 Una va, una va tim mbashirensule mbala 
kera, una gema sule la una na ior mbagenev. Mba 
ongo nahan yo, ve kaa er: I_de lu nahan ga! 17 Kpa A 
kenger ve, A kaa er: Kwagh u i nger heen ne inja na 
nana? er: Iwen i mbamaan venda i, ka i je, i hingir i 
sha zongo ye. 18 Hanma or u nana gba sha iwen ne, 
nana sombo njighe njighe, man u ia gba sha a nan 
yo, ia her nan lighe lighe er vuulevu nahan. 19 Tso 
mbangeren man upristi mba tamen gba keren ian 
sha u vea kor Un hen shighe la, kpa ve lu cian 
ikpelaior, gadia ve kar er A er injakwagh la sha a ve 
je yo. 20 Ve gba kuran Un, ve shi ve tindi mbamkerev 
mba ve er inja er ve mba ior mba mimi yo, sha u vea 
zua a ityokwagh sha kwaghoron Na, sha u vea na Un 
sha ikev i gomna kua ijiroron i gomna kpaa. 21 Ve 
pine Un er: Ortesen, se fa er U er kwagh vough, shi U 
tesen nahan kpaa, U sangen a sange ma or ga, kpa ka 
sha mimi je U tesen gbenda u Aondo ye. 22 Yo, u se ta 
Shisar kpandegh, ka sha mi shinii, ka sha mi ga? 
23 Kpa A kav atseregh a ve, tso A kaa a ve er: 24 Tesem 
nen sule; ityough kin man kwaghngeren ne ka u 
ana? Ve kaa er: Ka u Shisar je! 25 A kaa a ve er: Na 



nen Shisar akaa a a lu a Shisar yo, Aondo kpaa na 
nen un akaa a a lu a Aondo yo. 26 Nahan ve fatyo u 
zuan a kwagh u vea kor Un a ikaazwa sha 
kwaghoron sha ishigh ki iorough ga. Kpiligh ve iyol a 
kwaghoron Na, tso ve huan ving. 2 Mbagenev ken 
Mbasadushi mba ve nyiman er mnder u shin ku ngu 
ga la, va her a Na, ve pine Un er: 28 0rtesen, Mose 
nger se er: Aluer wanngo u or una lu a kwase, una lu 
a wan ga, man una kpe yo, wanngo na a too kwase 
la, a ver wanngo na tse. 29 Tso ior lu utaankaruhar, 
ve lu ngo mom je; u hiihii la er kwase, kar kpe kera, 
ver tse ga. 30 U sha uhar la kpaa nahan, 31 man u sha 
utar la kpaa too un zan zan ve mba utaankaruhar 
mbala cii, mo ve mom ver tse ga, maa ve kpe 32 ken 
masejime kwase la iyol na kpaa kpe. 33 Sha mnder u 
shin ku yo, una lu kwase u an ken a ve? Gadia ve 
utaankaruhar cii ve er un. 34 Yesu gema kaa a ve er: 
Onov mba ken tar ne mba eren kasev, shi mba ne 
kwase ken nom kpaa; 35 kpa mbala mba i nenge ve 
kom er vea ar sha tar ugen la, man sha mnder u shin 
mbakpenev kpaa yo, mba eren kasev ga, man shi 
mba ne kwase hen nom kpaa ga. 36 Gadia vea kera 
fatyo u shi kpen mayange ga, gadia ka ve lu er 
mbatyomov mba Shaav nahan, er onov mba Aondo 
je nahan sha ci u ve lu onov mba mnder u shin ku yo. 
37 Man sha kwagh u mbakpenev er a nder a ve yo, 
Mose kpaa tese hen kwagh u ageva la, er a yila Ter er 



Aondo u Aberaham, man Aondo u Isaka, man Aondo 
u Yakob. 38 Wen yo, ka Aondo u mbakpenev ga, ka u 
mbaumav je, gadia ka sha a Na man ve cii ve lu uma 
ye. 39 Mbagenev ken mbangeren gema kaa er: 
Ortesen, U kaa doo! 40 Gadia ve kera fatyo u pinen Un 
ma kwagh ga. 41 Tso A kaa a ve er: Er nan man i kaan 
er, Kristu ka Wan u Davidi? 42 Gadia Davidi iyol na 
kaa ken ruamabera u Upasalmi er: Ter kaa a Terem 
er: Temam ken uwegh ku yanegh, 43 zan zan Me 
gema mbaihomov Ou ve hingir We kwagh u pendan 
angahar sha mi. 44 Davidi yo, yila Un er Ter, man er 
nan A shi A lu Wan Naa? 45 Er ior ca ca lu ungwan 
ato nahan, A kaa a mbahenen er: 46 Kura nen ayol a 
en sha mbangeren, mba i doo ve u zenden a 
ugogombarigav man u ior ve sughun ve sha ityembe 
kasua, man mba ajiir a teman a injaa ken ushinagoge 
kua mkonom ma injaam ken ushinagoge kua 
mkonom ma injaam ken uiniongo hemba doon ve; 
47 mba yan uya mba kasev mba cogholov, man eren 
ugogombamsen sha imanger; ka ve je vea hemba 
zuan a ibo sha ijir ye. 

21 1 A kende ashe, a nenge mbanyarev lu haan 
uiwua vev ken akwati u inyar. 2 A nenge 
kwasecoghol ugen u a lu icankwase kpaa lu haan 
ideri ihiar kimi. 3 Tso A kaa er: Mimi je M kaan ne ne, 
kwagh u kwasecoghol u a lu icankwase ne a hee kimi 
la, hemba u ve cii; 4 gadia ve cii ka ken mngee u ve 



ngee a akaa man ve hee kimi ye, kpa wen yo, ka ken 
ibanave na a hee kimi ye, ka kwagh u a lu a mi sha u 
koson iyol na cii je la. 5 Er mbagenev lu oron kwagh 
u tempel, teren hwe u i er un sha awen a dedoo man 
sha iniav mbi i tsegh mbi la yo, A kaa er: 6 Akaa a ne 
nenge a mi ne yo, ayange nga van a iwen i mom kpaa 
i a de i i_lu sha igen ia lu ga, a yohol ca ca. 7 Tso ve 
pine Un er: Ortesen, ka hanma shighe man akaa ne 
aa ere, man ka nyi ia lu ikav er shighe u akaa ne aa 
kuma u erene? 8 A kaa er: Ver nen ishima, i. de 
tsughun ne ga; gadia ior kpishi vea va ken iti Yam, 
vea kaan er: Ka mo Un je ne; man shi: Shighe 
mgboghom; de ze nen a ve ityo ga. 9 Man shi zum u 
nea ungwa kwagh u utya man ayooso a num kpaa, 
de cie nen ga; gadia akaa ne aa vande eren keng je; 
kpa mkur yo, una lu a kuma ve ga. 10 Tso A kaa a ve 
er: Ikurior igen ia mough num a ikurior igen; tartor 
ugen kpaa ua mough num a tartor ugen. 

11 Ityartenger i vesen ia lu sha ajiir kposo kposo, kua 
ijen man ubombauangev kpaa; man akaa a cieryol 
man uivande mba vesen kpaa vea due sha aondo. 

12 Kpa er akaa ne aa lu a er ga je tso, vea kor ne, vea 
tov ne a ican, vea za a ven ken ushinagoge man 
ugaadi; vea va a ven sha ishigh ki utor man ugomna 
sha ci u iti Yam. 13 Kwagh ne una gema a hingir ne 
ian i pasen kwagh Warn. 14 Nahan yo, ver nen ishima, 
de vanden henen nen sha kwagh u ne za or ga; 



15 gadia Mo Me na ne zwa man mfe u mba ve hendan 
kwagh a ven cii vea fatyo u vendan ga, u nyiman 
kpaa ga yo. 16 Kpa mbamaren enev man mba ve lu 
ngo mom a ven man ityo yen man akar a en kpaa, 
vea na ne ken ijir, a wua mbagenev ken a ven kpaa. 
17 lor cii vea kor ne ihom sha ci u iti Yam. 18 Kpa 
gwarce wen sha ityou mom tso kpaa una saa ishe ga. 
19 Ka sha ishima yen i wan man ne zua a uma wen 
ye. 20 Man zum u ne nenge akumautya aa kase 
Yerusalem a wa ato yo, fa nen je ner, mtim na kuma 
ve. 21 Hen zum la mba ve lu ken Yudia, ve.yevese ve. 
yem sha iwo; mba ve lu ken ato u gar yo, ve. due ken 
won; man mba ve lu ken akongo a gar la kpaa ve de 
kera nyer kimi ga; 22 gadia ayange la ka a oron iyev 
sha u akaa a i nger cii a kure sha mi vough yo. 23 Kpa 
kasev mba lun iyav man mba lun a onov sha ikum 
sha ayange la yo, kwagh a tser ve gadia zegecan una 
er sha tar, man iyugh ia lu sha ikurior ne. 24 Vea kpe 
ku u ishom; a yem a ve uikangen hen atoatyev cii; 
Yerusalem kpaa atoatyev a ndyar un shin angahar 
zan zan shighe u atoatyev a kar kuman. 25 Uivande 
vea lu sha iyange man uwer man asan, man asema 
aa nyian akuraior a a lu sha tar a kondo a iyol sha ci 
u kume u zegemnger man agondoamnger; 26 asema 
aa yina ior sha mcie man sha mkegh u akaa a a lu 
van sha won la kpaa; gadia agee a a lu Sha la aa 
tenger. 27 Zum la vea nenge Wan u or Una va sha 



abeen, a agee a vesen kua iengem kpaa. 28 Kpa er 
akaa angan aa hiin u eren yo, nenge nen sha, kende 
nen ityouv sha, gadia mpaa wen mgboghom ve. 
29 Tso A or ve injakwagh er: Nenge nen sha tur man 
ikon cii, 30 zum u ka ia homon yo, ne nenge a mi, 
nahan ne fa ayol a en ner, wangernyom mgboghom 
hegen ve. 31 Nahan ne kpaa, shighe u ne nenge akaa 
ne aa eren yo, fa nen ner, tartor u Aondo mgboghom 
ve. 32 Mimi je, m kaan ne ne, kov ne ua kar kera ga je 
tso akaa ne cii aa er. 33 Sha man tar vea kar kera, kpa 
akaaoron Am aa kar kera mayange ga. 34 Kpa ver nen 
ishima sha ayol a en, asema a en a de yoho sha ayol a 
en, asema a en a de yoho sha hua u sha kwaghyan 
man sha ihundugh man sha akaa a nyian ishima a 
uma ne ga, iyange la i _ de va bulun ne er 
kwaghhonon nahan ga; 35 gadia kape ia va bul a bul 
mba ve tern sha won cii la 36 Nahan kuran nen shi 
eren nen msen hanma shighe cii, sha er ne kuma u 
waren akaa a a va er la cii, man ne tile sha ishigh ki 
Wan u or yo. 37 A lu tesen ken tempel ayange ayange; 
hanma tugh kpaa A due A za tsa sha uwo u i yer er 
Olev la. 38 lor cii gba van hen Na ken tempel pepe je 
sha u ungwan Un. 

22 1 Iniongo i bredi u i we kwa sha mi ga la i i yer er 
Paseka la mgboghom. 2 Tso upristi mbatamen man 
mbangeren gba keren ian i vea wua Un yo; gadia ve 
lu cian ikpelaior. 3 Yo, Satan nyor ken Yuda u i yilan 



un er Isekarioti la, lu u mom ken mba pue kar uhar 
mbala. 4 Tso a za a za or kwagh a upristi mba tamen 
man mbatamen mba ve kuran tempel la er una er 
man una na ve Un yo. 5 Nahan ve ember, ve tondo 
zwa er vea na un inyaregh. 6 Un kpaa rumun nahan, 
tso a gba keren ian i dedoo i una na ve Un ape 
ikpelaior ia lu her ga yo. 7 Tso iyange i bredi u i we 
kwa sha mi ga la kuma, ka iyange i i lu u songon 
Paseka je la. 8 Nahan A tindi Peteru man Yohane, A 
kaa er: Za, za sor nen Paseka sha ci wase, se za ya 
nen. 9 Ve kaa a Na er: Ka hanma ijiir i sar U pe se za 
soro? 10 A kaa a ve er: Nenge, ne za nyoron a nyor 
ken gar tso, orgen nana kohol ne, nan too ityegh ki 
mngeregh; za nen a nan hen ya u nana za nyor la. 
11 Nahan kaa nen a orya la ner: Ortesen ngu pinen 
we er: Iyou i mbavannya i Me ya Paseka a mbahenen 
Av ker yo, ngi hana? 12 Nahan una tese ne kpoyou u 
vesen u sha, a ikav kimi cii yo, sor nen heregh. 13 Ve 
za ve za kohol er A kaa ve nahan; tso ve sor Paseka. 
14 Shighe kom yo, A tema kwaghyan kua mbaapostoli 
a Na imongo. 15 A kaa a ve er: Lu saren Mo tsung je u 
ma M ye Paseka ne a ven imongo man Me mase yan 
ican ye. 16 Gadia M ngu kaan ne, Me kera ya un ga, 
saa shighe u una va lu vough sha tartor u Aondo la. 
17 Tso A too iyongo, sughun Aondo yo, A kaa er: 
Ngohol nen i, kar nen hen ayol a en; 18 gadia M ngu 
kaan ne, mayange Me kera ma zar u atam a kon u 



wain ne ga zan zan saa tartor u Aondo ua kar van. 
19 Shi A too bredi, sughun Aondo yo, A coon, A na ve, 
A kaa er: Ngun ka iyol Yam je ne, [i i ne sha ci wen; 
eren nen kwagh ne sha u umbur Mo. 20 Iyongo di 
kpaa nahan, er kwaghyan bee kera yo, A kaa er: 
Iyongo ne ka ikuryan i he i ken awambe Am a i hee 
sha ci wen ne. 21 Kpa nenge, uwegh ku or u nengen 
mker sha a Mo, ku a Mo sha tebul imongo. 22 Gadia 
Wan u or Una yem er i vande veren nahan la keng, 
kpa kwagh a tser or u nana nenge mker sha a Na la. 
23 Tso ve gba pinen ayol a ve er, shin ka an ken a ve 
nana er kwagh neou? 24 Ve shi ve gba sendegh 
anyiman ayol a ve er shin ka hanmo ve a ver nan 
orvesenou? 25 Kpa A kaa a ve er: Utor mba atoatyev 
ka ve manger sha a ve, man shi mba yer mba ve lu a 
tahav sha a ve la er mbawasenior. 26 Kpa ne yo, ka 
nahan ga; kpa u nana lu u vesen ken a ven yo, nana 
hingir er u masetyo yo; man u nana lu orhemenegh, 
nana hingir er wanye u wasen ne nahan. 27 Gadia ka 
an nan hembe iciviri, ka or u teman a tema hen 
kwaghyan, shinii, ka or u duen a due a iwere? Kera 
ka u a tern hen kwaghyan la gaa? Kpa Mo M ngu her 
at 6 wen er or u duen a iwer nahan. 28 Kpa ka ne je ne 
taver ishima ne lu a Mo ken ameen a i lu meen Mo la 
cii ye. 29 Nahan M ver ne tartor er Terem kpaa A 
verem nahan, 30 sha u ne ya kwagh, ne ma kwagh 
sha tebul Warn man ne tema sha mkonom ma torom, 



ne or ijir sha ikwe i Mbaiserael i pue kar ihiar la ye. 
31 Shimon! Shimon! Nenge, Satan norom sha una 
yegher ne er uwua nahan. 32 Kpa M er msen sha ci 
wou sha u jighjigh wou u nan a de yen ga yo; we 
kpaa, shighe u u gema ishima yo, taver anmgbianev 
ou asema. 33 A kaa a Na er: Tere, m rumun u nyoron 
a We ken gaadi imongo, kua ken ku je kpaa. 34 Kpa A 
kaa er: Me kaa u Peteru, nyian je ikegh ia lu a tongo 
ga, tso u nyiman kwa tar je wer, u fam ga. 35 A kaa a 
ve er: Zum u M tindi ne a asukunyar ga, a ikpa man 
akovangahar kpaa ga, nahan ma kwagh ban ne kpa? 
Ve kaa er: Kwagh ban ga. 36 Tso A kaa a ve er: Kpa 
hegen yo, u nan lu a asukunyar yo, nana _ too, ikpa 
kpaa nahan; u nan lu a sanker ga yo, nana tee ikondo 
i nan i cirin iyol nana yam un. 37 Gadia M ngu kaan 
ne, kwagh u i nger ne ka u una kure sha a Mo keng, 
er: I wa Un ken mbavendan atindi. Gadia kwagh u i 
nger sha a Mo kure sha mi je. 38 Ve kaa er: Tere, 
nenge, usanker mba heen uhar. A kaa a ve er: Kuma. 
39 Tso A due A yem sha uwo u Olev sha ieren Na la; 
mbahenen Nav kpaa gba zan Un ijime. 40 Za ar sha 
ijiir la yo, A kaa a ve er: Er nen msen sha er ne gba 
ken imeen ga yo. 41 A undu ve ica kuma er ka i ker 
iwen i za gba nahan; A gure inya, A er msen, 42 A kaa 
er: Tere! Wea rumun yo, toom iyongo ne kera, nahan 
kpa ka ishima Yam ga, i_lu ishima You i_er ye. 43 Tso 
ortyom u Sha ande hen Na, gba taver Un ishima. 



44 Tso er A lu ken ican 3 mm yo, A seer eren msen 
ishima i mom. Iusa Na gema hingir er ka 
aberawambe nahan, gba nondon inya. 45 Moughon 
hen msen yo, A va hen mbahenen mbala, A kohol ve, 
ve lu yaven sha ci u ishima i vihin. 46 A kaa a ve er: 
Ka nyi ne yava? Mough, er nen msen sha er ne gba 
ken imeen ga yo. 47 Ngur oron nahan yo, ikpelaior za 
va, wen u i yer er Yuda, u mom ken mba pue kar 
uhar mbala, hemen ve gbenda; a kporom hen Yesu 
sha u una suse Un zwa yo. 48 Kpa Yesu kaa a na er: 
Yuda, ka sha zwa u susen u nenge Wan u or mker 
yee? 49 Mba ve lu a Na la ve nenge er kwagh una va 
er yo, ve kaa er: Tere, se gber ior sha sankere? 50 Tso 
u mom ken ve gber wanakiriki u zegepristi, bugh un 
togh ku yanegh. 51 Kpa Yesu gema kaa er: De nen 
nahan. A bende un uwegh sha to, A wanger un . 52 Tso 
Yesu kaa a upristi mba tamen man mbavesen mba 
kuran tempel man mbatamen mba ve mough num a 
Na la, er: Ne mough ne va a usanker man agudo er 
ka hen ornumungbenda yoo? 53 Er M lu a ven ken 
tempel ayange ayange, ne za ave sha u koron Mo ga; 
kpa shighe ne ka shighe wen je ne, man ka shighe u 
tahav mbu imegh kpaa. 54 Nahan ve kor Un, ve yem a 
Na, ve za a Na hen ya u zegepristi. Kpa Peteru lu van 
ken ijime ica . 55 Er ve keer usu ker ato tembe man ve 
kohol ve tema imongo yo, Peteru kpaa tema a ve 
heregh. 56 Wankwase ugen u eren tom nenge er a 



tema hen iwanger i usu, a kenger un, a kaa er: Or ne 
kpaa a lu a Na ityo! 57 Kpa a nyiman a kaa er: Kwase, 
m fa Un ga! 58 Kpa tem doghoo yo, shi ugen nenge a 
na, a gema a kaa er: We kpaa u ngu ken a ve. Kpa 
Peteru kaa er: Ka mo ga, nomsoor! 59 Ka tem er ihwa 
i mom nahan yo, orgen shi pase un gbar gbar, kaa er: 
Mimi je, or ne kpaa a lu a Na ityo, gadia ka or u 
Galilia. 60 Kpa Peteru kaa er: We, or ne, mayange m 
fa kwagh u u kaan ne ga! Fese je, ngur oron kwagh 
nahan yo, ikegh maa tongo. 61 Ter gema ishigh 
kenger Peteru; nahan Peteru umbur kwagh u Ter lu 
kaa un la er: Er ikegh ia lu a tongo nyian ga je, tso u 
nyiman kwa tar wer, u fam ga. 62 Tso a due a gba za 
vaan tsung. 63 lor mba ve kor Yesu la ve gba nahan 
Un tar, gbidyen Un. 64 Ve cir Un ashe, ve pine Un er: 
Pase ase, ka anti nan gbidi We? 65 Man shi ve or akaa 
agen kpishi sha a Na, ve tuhwa Un. 66 Sev mbu av yo, 
mkohol u mbatamen zua, lu upristi mba tamen kua 
mbangeren; tso ve za a Na hen mkohol u ijir ve. 67 Ve 
kaa er: Aluer Wea lu Kristu je yo, kaa se dedoo. Kpa A 
kaa a ve er: Aluer Me kaa ne kpaa, ne na jighjigh ga; 
68 aluer Mea pine ne kpaa, ne kaam ga. 69 Kpa hii 
hegen je zan zan Wan u or Una tema ken uwegh ku 
yanegh ku agee a Aondo. 70 Ve cii ve kaa er: Nahan U 
ngu Wan u Aondo? A kaa a ve er: Ne mba kaan je, M 
ngu Un. 71 Ve kaa er: Kwagh shi gba se sha ma shiada 
kpa? Gadia se ayol ase je kpaa, se ungwa hen zwa Na. 



23 1 Ikpelaior la cii mough, za a Na hen Pilatu. 2 Ve 
gba sendegh Un er: Or ne yo, se kohol Un tsughun 
nongo wase, yangen er i _ de te Shisar kpandegh ga, 
kaan er, Wen iyol Na Un ngu Kristu tor je. 3 Pilatu 
pine Un er: We, U ngu tor u Mbayuda? A gema A kaa 
a na er: U kaa tso. 4 Pilatu kaa a upristi mba tamen 
man ikpelaior er: M zua or ne a ibo ga. 5 Kpa ve 
hemba a hemba oron kaan er: Ngu vihin ikpelaior 
sha ityesen Na ken Yudia cii, hii ken Galilia je zan 
zan va ar hen ijiir ne. 6 Tso er Pilatu ungwa nahan 
yo, a pine er, shin ka or u Galiliaou? 7 Fe er A lu ken 
tion u Herode a lu a tahav sha mi la yo, a na Un, i _za 
a Na hen Herode, u a gema a lu ken Yerusalem her 
ayange la yo. 8 Er Herode nenge a Yesu yo, doo un 
tsung, gadia lu un pe nengen a Na ica i gba je, sha ci 
u lu ungwan kwagh Na yo; man lu veren ishima sha 
u nengen ma ivande i Una er yo. 9 A pine Un akaa 
kpishi; kpa A bugh un zwa sha ma kwagh mom ga. 
10 Tso upristi mba tamen man mbangeren tile, gba 
norom wan Un akaa iyol tsung. 11 Herode a 
mbautyav nav laha Un, naha Un tar; a haa Un riga u 
engem, a tindi er, i hide a Na hen Pilatu. 12 Sha 
iyange la je Herode man Pilatu hime iyongo ve, gadia 
ngise ve lu ihom ayol a ve. 13 Tso Pilatu yila upristi 
mba tamen man mbavesen man ikpelaior kohol her 
a na, 14 a kaa a ve er: Ne va a or ne her a mo ner, ka 
or u vihin ior; man nenge, m time kwagh Na sha 



ishigh yenegh, kpa m zua a ibo hen Or ne sha akaa a 
ne yer Un ijir sha mi ne ga, 15 Herode kpaa nahan; 
gadia a hire se a Na man nenge, A er ma kwagh man 
i lu wuan un ga. 16 Yo, me tsaha Un, tso me pase; 
17 gadia lu u una dugh ve orkwar mom sha shighe u 
iniongo keng. 18 Kpa ve cii ve genger imo zwa mom 
er: Yem a or ne kera, pase se Baraba; 19 lu or u a na i 
hii num ken gar a wua or kpaa, man i wa un ken 
gaadi ye. 20 Pilatu shi seer oron kwagh a ve, lu wan 
ken ishima er una pase Yesu. 21 Kpa ve genger imo 
er: I mande Un sha terankon, i mande Un sha 
terankon. 22 A shi a or a ve kuma acin atar er: Ka nyi 
kwaghbo Or ne a ere? M zua a ma ityokwagh sha u a 
wua Un ga; nahan me gbidye Un, tso me pase. 23 Kpa 
ve gba taver imo a ishima i mom genger genger er, i 
mande Un sha terankon; maa am ve zever cii. 24 Tso 
Pilatu kure kwagh la er, i lu er ve kaan keng keng la. 
25 Kpa wen u i gbihi ken gaadi sha ci u num man 
iwooor, u ve kaan er a pase un la yo, a gema a pase; 
kpa Yesu yo, a gema Un a na er i hange ve la. 26 Mba 
ngur yemen a Na yo, ve kor Shimon, or u ken 
Shirene, lu za hiden ken ikongo, ve na un terankon 
er a too, a dondo sha Yesu. 27 Ikpelaior kpishi dondo 
Un, kua shi kasev mba ve lu vaan, zungwen Un kpaa. 
28 Kpa Yesu gema ashe hen ve, kaa er: Ne onkasev 
mba Yerusalem, de kera vaan nen sha ci Warn ga, 
kpa vaa nen sha ci wen ayol a en man sha ci u onov 



enev kpaa. 29 Gadia nenge, ayange nga van a a kaa 
er: Saan kasev mba ikomov iyol, man iyav mbu mbu 
lu a mar mayange ga, man atumba a i lu a ambe a 
mayange ga yo. 30 Sha ayange la vea gba kaan a iwo 
er: Kighir nen se! Man a agungu kpaa er: Cir nen se! 
31 Gadia vea eren akaa ngan sha kon u ndor yo, u 
ombor je yo, a er a u nana? 32 1 shi i va a mbagenev 
ior ihiar, lu mbaaferev, sha u a za wua ve a Na 
imongo yo. 33 Mba za noor hen ijiir i i yer er 
Igbondotyou la yo, ve mande Un sha terankon her, 
man mbaaferev mbala kpaa, u mom ken uwegh ku 
yanegh, u mom ken imese. 34 Tso Yesu kaa er: Tere, 
de ve, gadia ve fa kwagh u ve lu eren ne ga. Man shi 
ve kar akondo a Na sha ishor i eren kpaa. 35 Ior tile, 
lu kenger. Mbavesen kpaa gba nahan Un tar, kaan er: 
A yima mbagenev, yo, aluer Una lu Kristu, icuwan u 
Aondo je yo, de, A yima ase iyol Na! 36 Mbautyav 
kpaa gba nahan Un tar, van her a Na, nan Un 
vineger, 37 kaan er: Aluer Wea lu tor u Mbayuda je 
yo, yima ase iyol You! 38 Kwaghngeren kpaa lu sha 
henpe ityough Nagh lu la, er: Ngun ka tor u Mbayuda 
je. 39 U mom ken mbaaferev mba i mande ve la, gba 
nahan Un tar, a kaa er: U ngu Kristu je gaa? Yima ase 
iyol You kua se kpaa. 40 Kpa ugen la gema zoho a na, 
kaa er: Aondo je kpaa u shi cie ga, er ijir you i lu i 
mom a Na yoo? 41 1 yase ne yo, ka sha mi je, gadia se 
ngohol injar kuma sha akaa a se er vough, kpa Or ne 



yo, A er ma kwagh u lun kpe ga. 42 Tso a kaa er: Yesu, 
umbur mo zum u Wea nyor sha tartor Wou yo. 43 A 
kaa a na er: Mimi je M kaan we ne, nyian je u lu a Mo 
imongo ken Paradiso. 44 Tso ka kom er iyange sha 
tembe nahan yo, ime wa tser tar cii zan zan ahwa 
atar atetan; 45 i pir iyange; ikondo i yisan i ken 
tempel la pav her ato. 46 Yesu kpaa yila sha imo i 
taver genger genger er: Tere, M na jijingi Warn sha 
ikev You. Kaan nahan yo, maa A sule. 47 Tso er 
torutya la nenge kwagh u a er la yo, a gba civir 
Aondo, kaan er Or ne lu Or u mimi keng je. 48 Man 
shi ikpelaior cii i i kohol sha u nengen kwagh la, mba 
nengen akaa a a er la yo, ve hire, ve gba tan ave 
vanger. 49 Man mba ve fa Un cii kua kasev mba ve 
due a Na imongo ken Galilia la, ve tile ken ica, ve lu 
nengen akaa la. 50 Tso nenge, orgen iti na er Yosev, lu 
orjir, lu or u injaa man shi u perapera kpaa, 51 un lu 
a ve ityo sha mhen ve man ier ve la kpaa ga; lu or u 
ken Arimatia, gar u Mbayuda ugen, wen kpaa lu 
keghen tartor u Aondo. 52 Un za hen Pilatu, a za son 
ikom i Yesu. 53 A hungwa a i, a cir i ikondo, a ii ken 
uwar u i time ken vande u mayange i lu a ii or kimi 
ga yo. 54 Lu iyange i soron Paseka, iyange i memen 
mgboghom. 55 Kasev mba ve due ken Galilia a Na 
imongo la kpaa ve dondo ve, ve za nenge uwar man 
er i ver ikom Na kpaa. 56 Mba hir yo, ve sor icimbiv 



man mkurem ma shighen. Tso ve mem sha iyange i 
memen sha tindi. 

24 4 Kpaa sha iyange i Lahadi ken lahadi la, ve va 
hen uwar la pepe dindee a icimbiv mbi ve sor la. 2 Ve 
nenge er i vande menger iwen sha uwar la kera ve. 
3 Tso ve nyor, kpa ve zua a ikom i Ter Yesu ga. 4 Tso 
ka ngur nzughul ve yo, ior uhar tile a ve a akondo a 
engem. 5 Cier ve iyol ve kuma ishiv inya, tso mbala 
kaa a ve er: Ka nyi ne keren or u uma hen 
mbakpeneve? 6 Ngu heen ga, A nder. Umbur nen 
kwagh u lu or ne zum u A lu ken Galilia la, 7 er; Ka u 
a na Wan u or sha ikev i mbaasorabo keng, a mande 
Un sha terankon kpaa, sha iyange i sha utar la Una 
nder. 8 Nahan ve gba umbur akaaoron a Na la. 9 Tso 
ve mough ken uwar la ve hide, ve va or akaa la cii 
hen mba pue kar mom mbala kua mbagenev cii. 
10 Ve yo, lu Maria Magedalena man Yoana man Maria 
ngo u Yakobu, kua kasev mbagenev mba ve lu a ve 
imongo la, ve or mbaapostoli akaa la. 11 Akaaoron a 
ve la lu ve ken ato dang, ve na ve jighjigh ga. 12 Kpa 
Peteru mough, gba zan hen uwar ayem, za ngurum 
gbirin ashe yo, a nenge a akondo la tseegh lu her ijiir 
i mom; tso a mough a yem, gba kpiligh un iyol sha 
kwagh u a er la. 13 Sha iyange la je mbauhar ken ve, 
ve lu zan zende ken wangar ugen u i yilan er Emou; 
ica na a Yerusalem kuma umail anigheni. 14 Ve lu 
oron kwagh ayol a ve sha akaa a a er la cii. 15 Tso 



mba ngur oron kwagh timen sha mi ayol a ve nahan 
yo, Yesu iyol Na va mgboghom a ve, gba zan a ve 
imongo. 16 Kpa ime wa ve ashe sha u vea kar Un ga 
yo. r A kaa a ve er: Ka nyi akaa ne lu oron ayol a en 
ne yemene? Ve tile, ve gema ashe zuu. 18 U mom ken 
ve, u i yilan er Keleopa la, gema kaa a Na er: Ka We 
tseegh U lu orvannya ken Yerusalem, U fe akaa a a er 
her sha ayange ne ga yee? 19 A kaa a ve er: Ka nyi 
akaa? Ve kaa a Na er: Ka kwagh u Yesu, Or u 
Nasareti, u A lu profeti u lun a agee ken tom man 
kwaghoron sha ishigh ki Aondo kua ior cii. 20 Man 
upristi mba tamen kua mbavesen ve na Un ken ijir i 
kuugh ve mande Un sha terankon kpaa. 21 Man se lu 
veren ishima ser, ka Wen je Una paa Mbaiserael ye. 
Nahan er akaa ne a er yo, nyian ka iyange i sha utar 
je ne. 22 Man shi kasev mbagenev ken vese va or se 
kwagh u kpiligh iyol; er ve ze shin uwar nyian pepe 
yo, 23 ve zua a ikom Na ga, ve va kaa se er ve nenge 
mbatyomov mba Shaav; mbala kaa er: Wen ngu 
uma. 24 Mbagenev mba ve lu a vese imongo kpaa, ve 
za hen uwar la, ve za nenge ka di er kasev mbala kaa 
se nahan; kpa Un yo, ve nenge kia di er kasev mbala 
kaa se nahan; kpa Un yo, ve nenge a Na ga. 25 Tso A 
kaa a ve er: Ne mbakavenkwagh ga, mba ne timbir u 
nan akaa a uprofeti ve kaa la cii jighjigh ne. 26 Kera 
lu u Kristu Una ya atsan ne cii keng, man Una nyor 
ken icivir Na ye gaa? 27 Hii sha Mose kua uprofeti cii, 



A gba pasen ve akaa a sha iyol Na ken 
Icighanruamabera cii. 28 Tso mba za mgboghom hen 
wangar u ve lu zan la yo, A er er Una kar Una za ken 
hemen nahan. 29 Kpa ve zamber a Na, ve kaa er: Tsa 
a vesen heen, gadia iyange i mgboghom u been, i 
soon miren. Tso A nyor sha u za tsan a ve. 30 Tso tern 
kwaghyan a ve yo, A too bredi, A son iveren i dedoo 
sha mi, A coon, A na ve. 31 Wanger ve ashe, ve kar 
Un; maa A ndiir ve ashe. 32 Tso ve kaa ayol a ve er: 
Asema lu yeghen se a yegh zum u A lu oron kwagh a 
vese sha gbenda, pasen se icighanruamabera la gaa? 
33 Ve mough hen shighe la je, ve hire ken Yerusalem, 
ve va kohol mba pue kar mom mbala ve kohol ijiir i 
mom, kua mba ve lu a ve cii. 34 Ve lu kaan er: Mimi je 
Ter nder; A ande hen Shimon! 35 Tso ve or akaa a a er 
sha gbenda la man er ve kar Un sha mcoon u bredi 
yo. 36 Tso mba ngur oron akaa ne nahan yo, Un iyol 
Na va tile ve her ato. 37 Kpa ve cia sulugha, cier ve 
iyol kpishi, lu ve er ka jijingi ve nenge a mi yo. 38 Kpa 
A kaa a ve er: Ka nyi ishima i te ne kwe nahana? Man 
shi ka nyi akpelanakaa a lu ne ken ishima nahana? 

39 Nenge nen av Am man angahar Am, ka Mo iyol 
Yam je; bendem nen ave, nenge nen; gadia jijingi ngu 
a inyam man ikuhe er ne nenge Mo a min ne ga. 

40 Kaan nahan yo, A tese ve ave Na man angahar a 
Na kpaa. 41 Er ve lu a na jighjigh ga sha ci u iember, 
man i kpiligh ve iyol her yo, A kaa a ve er: Ne shi ne 



mba a ma kwagh u yan heen kpa? 42 Ve na Un 
tionishu u anen. 43 A too un A ya sha ishigh vegh. 44 A 
kaa a ve er: Angan ka akaaoron Am a M or ne je er M 
lu a ven imongo la, Mer, ka u akaa a i nger sha a Mo 
ken atindiakaa a Mose man uprofeti man upasalmi a 
kure sha mi vough keng. 45 Tso A bugh ve ishima sha 
u kaven icighanruamabera; 46 man A kaa a ve er: 
Rape i nger je la er: Kristu Una ya ican Una shi A 
nder shin mbakpenev sha iyange i sha u tar la; 
47 man shi ka ken iti Na man a or kwagh u 
mgemshima man mde u asorabo ken akuraior cii a 
hii ken Yerusalem je. 48 Ne mba mbashiada sha akaa 
ne. 49 Man nenge, M ngu tindin ityendezwa i Terem 
sha a ven; kpa hira lu nen ken gar zan zan i haa ne 
agee a Sha. 50 A due A yem a ve ken won zan zan 
ikua ikua a Betani, A kende ave Na sha, A ver ve doo 
doo. 51 Er lu veren ve a ver tso A pav a ve, i yem a Na 
sha. 52 Ve gba hiden ken Yerusalem a iember kpishi, 
53 ve lu ken tempel gbem, ve lu wuese Aondo. 



Yohane 


1 1 Sha hiihii je Imo lu; Imo la lu vea Aondo, man Imo 
la lu Aondo je. 2 Un yo, lu vea Aondo sha hiihii je. 
3 Akaa ci ca cii ka sha a Na i er a ye; akaa a i er la cii, i 
gba eren ma kwagh mom ga saa sha a Na. 4 Ka ken a 
Na je uma a lu ye, man uma la gema lu iwanger i ior. 
5 Iwanger la ngi anem ken ime, kpa ime la hemba i 
ga. 6 Or va, Aondo tindi un, iti na er Yohane. 7 Un yo, 
va sha u pasen kwagh, ka sha u pasen kwagh u 
iwanger la sha u ior cii ve na jighjigh sha tom na la. 
8 Un iyol na yo, lu iwanger shon la ga, kpa a va sha er 
una pase kwagh u iwanger la yo. 9 Iwanger i mimi i i 
wanger hanma or yo, i lu van shin tar. 10 A lu shin 
tar, ka Un je A er tar ye; kpa tar fa Un ga. 11 A va hen 
ya Na kpa ior Nav rumun Un ga. 12 Kpa mba ve 
rumun Un la yo, ve cii A na ve tahav mbu vea hingir 
onov mba Aondo, ka mba ve ne iti Na jighjigh je la; 
13 ka mba i mar ve sha awambe ga, shin sha ishima i 
iyolough kpaa ga, shin sha ishima i or kpaa ga, kpa 
ka Aondo je mar ve ye. 14 Man Imo la hingir or je, va 
tema her a vese, se kenger icivir Na, icivir la lu er ka 
i Wan u mom mom u Ter nahan, mgbough a 
mrumun u sha mhoon man mimi kpaa. 15 Yohane 
gba pasen kwagh Na, genger imo kaan er: Ngun ka 
Un u m ter Un, m kaa mer, Un u A lu van ken ijime 



yam la, ngu tamen a mo, gadia vande lun a mo. 
16 Gadia ka ken m-iv Na man se cii se ngohol ye, 
mrumun u sha mhoon u zan hemen ken mrumun u 
sha mhoon. 17 Gadia i na atindiakaa a va sha ikev i 
Mose, kpa mrumun u sha mhoon man mimi yo, 
gema ka ken Yesu Kristu ve va ye. 18 Aondo yo, 
mayange ma or ngu a nenge a Na ga; Wan u mom 
mom u A lu sha ikum i Ter la, ka Wen je A va ne i fe 
Un ye. 19 Man ngun ka mpase u Yohane ne, zum u 
Mbayuda tindi upristi man Mbalevi her a na; ve due 
ken Yerusalem sha u ve _ za pine un er: We yo u ngu 
ana? 20 A rumun, a nyiman ga; a rumun er: Mo m 
ngu Kristu ga. 21 Nahan ve pine un er: Tso u ngu ana? 
U ngu Eliya? A kaa er: M ngu un ga. Tso u ngu profeti 
laa? A gema a kaa er: Ei! 22 Nahan ve kaa a na er: Tso, 
u ngu an ase? Sha u ma se zough a imo i se za or mba 
ve tindi se la yo; u yer iyol you wer ana? 23 A kaa er: 
Mo M ngu imo i oryilan ken taaikongo, kaan er: 
Room nen gbenda u Ter jighilaa er profeti Yesaia kaa 
nahan. 24 Mba i tindi ve la lu Mbafarishi. 25 Shi ve 
pine un er: Tso ka nyi u eren batisema aluer wea lu 
Kristu ga, man Eliya kpaa ga man profeti la kpaa ga 
yoo? 26 Yohane gema kaa a ve er: Mo m ngu eren 
batisema sha mnger, kpa Ugen tile ngu heen u ne fe 
Un ga yo; 2 ' ka u A lu van mo ken ijime je la, u 
kwange u akovangahar a Na tso kpaa m kom u me 
sagh ga yo. 28 Akaa ne er ken Betani yande Yordan, 



henpe Yohane eren batisema la. 29 Kper gen yo, a 
nenge Yesu lu van her a na, tso a kaa er: Nenge 
Waniyongo u Aondo u A tee isholibo i tar kera ne, 
Ngula. 30 Ka Un shon u m kaa mer: Orgen ngu van 
mo ken ijime ngu tamen a mo, gadia A vande lun a 
mo. 31 Mo kpaa m vande fan Un ga, kpa ka sha u 
pasen Un ken Iserael je m ve m va eren batisema sha 
mnger ye. 32 Yohane pase kwagh, kaa er: M nenge 
Jijingi lu senen Sha er ka ikungugh nahan, va tema 
sha a Na. 33 Mo kpaa m vande fan Un ga; kpa Un u A 
tindim sha u eren batisema sha mnger la, ka Un je A 
kaa a mo er: Or u u nenge Jijingi Una sen sha a Na, 
Una tema sha a na yo, ka Un u A eren batisema sha 
icighan Jijingi je la. 34 Yo, m nenge, m shi m ngu 
pasen je mer: Ngun ka Wan u Aondo je ne. 35 Kper 
gen kpaa Yohane shi tile a mbahenen nav mbagenev 
uhar. 36 Tso a nenge Yesu lu zenden, a kaa er: Nenge, 
Waniyongo u Aondo Ngula! 37 Mbahenen nav mba 
uhar mbala ungwa er lu oron nahan, tso ve dondo 
sha Yesu. 38 Yesu gem ashe yo, A nenge a ve van Un 
ijime, A kaa a ve er: Ka nyi ne kerene? Ve kaa a Na 
er: Rabi (inja na yo er, Ortesen) U tern hana? 39 A kaa 
a ve er: Va va nenge nen! Nahan ve za, ve za nenge 
ape A tern yo; tso ve shi imongo a Na iyange la. 
Shighe la lu er ahwa anyiin aikighe nahan. 
40 Anderia anngo u Shimon Peteru lu mom ken mba 
uhar mba ve ungwa kwaghoron u Yohane man ve 



dondo Un kpaa la. 41 Un hii zuan a anngo na Shimon 
a kaa a na er: Se zua a Mesiya ve (inja na yo, ka 
Kristu je la.) 42 A kua a na a va a na hen Yesu. Yesu 
kenger un kaa er:We u ngu Shimon, wan u Yona, a 
masen yilan we er Kefa (inja na yo er Peteru). 43 Kper 
nan yo, lu Un ka zan Galilia, tso A zua a Filibu. Yesu 
kaa a na er: Dondo sha a Mo. ^Filibu lu or u ken 
Betesaida, ka gar u Anderia vea Peteru je la. 45 Filibu 
zua a Natanael, kaa a na er: Se zua a Un u Mose nger 
kwagh Na ken atindi, kua uprofeti kpaa ve nger 
kwagh Na la, ka Yesu Wan u Yosev u a lu or u 
Nasareti la. 46 Natanael kaa a na er: Ma kwagh u 
injaa una fatyo u duen ken Nasareti kpa? Filibu kaa a 
na er: Yo, va va nenge. 47 Tso Yesu nenge Natanael 
ngur van her a Na yo, A ter un a kaa er: Nenge, mimi 
je, ka or u Iserael u ma icugh i lu ken a na je ga yo. 
48 Natanael kaa a Na er: Ka han U feme? Yesu gema 
kaa a na er: Er Filibu a lu a yila u ga je, tso M nenge a 
we, er u lu hen itine i tur la. 49 Natanael kaa a Na er: 
Rabi, U ngu Wan u Aondo, U ngu tor u Iserael. 50 Yesu 
gema kaa a na er: Ka sha ci u M kaa a we Mer, M 
nenge a we shin itine i tur la man u ne jighjigh yee? 
Yo, u va nenge akaa a a hembe vesen a angan yo. 
51 Shi A kaa a na er: Mimi mimi je, M kaan ne ne, ne 
va nenge a bugh Sha man mbatyomov mba Aondo 
vea kondon vea senen sha Wan u or. 



2 1 Sha iyange i sha utar la iniongo i kwasehe lu ken 
Kana u Galilia; ngo u Yesu kpaa lu heregh. 2 1 loho 
Yesu iniongo i kwasehe la kua mbahenen Nav kpaa. 

3 Wain yen yo, ngo u Yesu va kaa a Na er: Ve mba a 
wain ga. 4 Yesu kaa a na er: Kwase, ka nyi i zoughom 
a we? Shighe Warn ngu a kuma ga. 5 Ngo Na kaa a 
mbaerentom mbala er: Hanma kwagh u Una kaa ne 
yo, er nen je. 6 Uzwar mba awenev lu her ataratar 
sha inja i mwangeryol u Mbayuda, hanma zwar kpaa 
kuma galon ikundu shin ikundugber nahan. 7 Yesu 
kaa a ve er: Iv nen mngerem shin uzwar mban. Ve iv 
ve lev lev. 8 A kaa a ve er: Kese nen hegen, za nen a 
mi hen oriniongo; tso ve too. 9 Oriniongo ungwa 
mngerem ma i gem ma ma hingir wain la, kpa a fa 
ape i zough a mi ga (kpa mbatomov mba ve kese 
mngerem mala yo ve fa), nahan oriniongo la yila 
orkwasehe, 10 kaa a na er: Hanma or ka nan vande 
nan wain u dedoo, ior vea man kpishi yo, ka masen 
van a u doon ga la; kpa we yo, u gema u koso wain u 
dedoo zan zan hegen. 11 Ivande i hiihii ne yo, Yesu er 
ken Kana u Galilia, A tese icivir Na ken igbar; 
mbahenen Nav kpaa na Un jighjigh. 12 Ken masejime 
la yo, a yem shin Kapernahum, Un vea ngo Na man 
anngoov Nav, kua mbahenen Nav; keela yo ve tsa 
ayange ngee ga. 13 Paseka u Mbayuda mgboghom yo, 
Yesu za ken Yerusalem. 14 A za zua a mba ve lu teen 
ibua kua iyongo man mkungum ken tempel, man shi 



mbamusaninyaregh kpaa ve tema ker. 15 Tso A too 
ikar A tume akpa sha ikar, A zenda ve ken tempel 
kera cii, iyongo kua ibua kpaa; inyaregh ki 
mbamusaninyaregh yo, A haa ki inya. A mgbegha 
utebul vev kera kpaa. 16 A gema A kaa a 
mbateenmkungum la er: Yem nen a akaa angan kera, 
de gem nen iyou i Terem, i hingir iyou i kasua ga. 
17 Nahan mbahenen Nav umbur er i nger er: Ishima i 
veren i sha iyou You la ia wuam. 18 Nahan Mbayuda 
gema kaa a Na er: Ka nyi ivande U tese se er U eren 
akaa a angana? 19 Yesu gema kaa a ve er: Yohol nen 
tempel ne kera, Mo Me maa un sha ayange atar. 
20 Tso Mbayuda kaa er: I maa tempel ne anyom 
akunduahar kar ataratar, nahan We, U gema U maa 
un ayange ataraa 21 Kpa Un yo, lu oron kwagh u 
tempel u iyol Na la. 22 Nahan zum u i nder Un shin 
mbakpenev kera la, mbahenen nav umbur er lu kaa 
kwagh ne yo. Tso ve na icighanruamabera jighjigh 
man kwaghoron u Yesu lu or la kpaa. 23 Man er A lu 
ken Yerusalem sha iniongo i Paseka la yo, ior kpishi 
na iti Na jighjigh er ve nenge uivande mba A lu eren 
la yo. 24 Kpa Yesu yo, na ve jighjigh ga A na iyol Na 
sha ikev ve kpaa ga, sha ci u A fe ior cii, 25 man shi 
sha ci u kwagh gbe Un a ma or u nana pase mlu u 
orgen ga yo, gadia Un iyol Na A fa kwagh u a lu ken 
or yo. 



3 1 Orgen lu ken Mbafarishi, iti na er Nikodemu, lu 
orvesen u Mbayuda. 2 Un va her a Na tugh, va kaa a 
na er: Rabi, se fa U ngu ortesen, ka sha Aondo U ve 
ye, gadia ma or nana fatyo u gban eren uivande mba 
U eren ne ga, saa Aondo Una lu a nan. 3 Yesu gema 
kaa a na er: Mimi mimi je, M kaan we ne, saa a mar 
or hegh, gayo, nana fatyo u nengen tartor u Aondo 
ga. 4 Nikodemu kaa a Na er: A er nan man a mar or 
zum u nan vande been iyol kera? Nana fatyo u shi 
nyoron ngo u nan ken uya, a shi a mar nana? 5 Yesu 
gema kaa er: Mimi mimi je, M kaan we ne, saa a mar 
or sha mnger kua Jijingi, gayo, nana fatyo u nyoron 
tartor u Aondo ga. 6 Kwagh u a dugh ken iyol yo, ka 
iyol je; man kwagh u a dugh ken Jijingi ka di jijingi je. 
7 1 _ de kpiligh we iyol er M kaa a we Mer: Ka u a mar 
ne hegh keng la ga. 8 Ahumbe ka a karen sha ishima i 
a, u ungwa ihuran i a je, kpa u fa ape a dugh man 
henpe a ze kpaa ga. Rape hanma or u i mar nan ken 
Jijingi nan lu la. 9 Nikodemu gema kaa a Na er: Ka 
sha hanma gbenda man akaa ne aa fatyo u erene? 
10 Yesu gema kaa a Na er: We, u ngu ortesen u 
Iserael, man er nan u kar akaa ne ga? 11 Mimi mimi 
je, M kaan we ne, se mba er kwagh u se fe, man shi 
se mbapasen kwagh u se nenge yo, kpa ne mba 
rumun mpase wase la ga. 12 Aluer Me or ne akaa a 
taregh man ne na jighjigh ga yo, a er nan man Me or 
ne akaa a Sha, ve ne na jighjighi? 13 Man shi mayange 



or ngu a kondo nan yem Sha ga, saa di Un u A hongo 
Sha la tso, ka Wan u or u A dugh Sha je la . 14 Man er 
Mose kende iyo sha ken taaikongo nahan, kape Wan 
u or kpaa a kende Un sha keng la , 15 sha er anti or u 
nan ne Un jighjigh yo, nana zua a uma u tsoron. 

16 Gadia tar ne doo Aondo ishima je, nahan A na Wan 
Na u mom mom la sha er anti or u nan ne Un jighjigh 
yo, nana de timin ga kpa nana zua a uma u tsoron. 

17 Gadia Aondo tindi Wan Na shin tar ne sha uAva 
or tar ijir ga, kpa ka sha u tar u war sha a Na. 18 U 
nan ne Un jighjigh yo, a or nan ijir ga, kpa u nan ne 
jighjigh ga yo, i na nan ibo kera je ve, sha ci u nan ne 
iti i Wan u mom mom u Aondo la jighjigh ga yo. 
19 Man ngin ka ijiroron ne: iwanger va nyor shin tar 
man ime gema hemba doon ior a iwanger, gadia 
aeren a ve lu a bo je . 20 Gadia hanma or u nan eren 
kwaghbo yo, ka iwanger je nan vende ye, man shi 
nan ve hen iwanger kpaa ga, sha u i _de vende aeren 
a nan ga yo. 21 Kpa u nan eren mimi yo, nan ve hen 
iwanger sha er a pase aeren a nan er i lu ken Aondo 
je man i er a ye . 22 Ken masejime u akaa ne yo, Yesu 
va ken tar u Yudia kua mbahenen Nav, tsa a ve ker, 
lu eren batisema. 23 Yohane kpaa lu eren batisema 
ken Enon ikua ikua a Salem, sha ci u mngerem lu ker 
kpishi yo; ior lu van heregh, i eren ve batisema; 
24 gadia i lu a wa Yohane ken gaadi ga. 25 Tso akpelan 
gba mbahenen mba Yohane mbagenev a Oryuda 



ugen sha kwagh u mwangeryol. 26 Tso ve va hen 
Yohane, ve va kaa a na er: Rabi, Un u A lu a we 
imongo yande Yordan la, u we u pase kwagh Na la, 
nenge ngu eren batisema, man ior cii mba zan her a 
Na. 27 Yohane gema kaa er: Or a fatyo u ngohol ma 
kwagh ga, saa a na nan Sha . 28 Ne ayol a en kpaa ne 
mba eren mo shiada er m vande kaan mer: Mo m 
ngu Kristu ga, kpa i tindim a tindi sha hemen Na. 
29 Or u nan lu a kwasehe yo, ka orkwasehe je la; kpa 
ikar u orkwasehe u a til a ongo imo na yo, ka a 
ember kpishi sha ci u imo i orkwasehe; nahan 
iember yam ne kpaa i iv ve; 30 Un yo, ka u Una seer a 
seer keng, kpa mo yo, ka u me pande di a pande keng 
je. 31 U nan sen Sha yo, nan hemba cii, u nan dugh 
shin tar ne yo, ka di u shin tar ne je, shi ka nan oron 
kwagh u shin tar kpaa. U A dugh Sha, A hemba cii. 
32 Kwagh u A nenge man A ongo la, ka un je A pasen 
ye; kpa mpase Na la ma or rumun un ga. 33 U nan 
rumun mpase Na la yo, nan seer u tesen er Aondo A 
lu u mimi yo. 34 Gadia Un u Aondo A tindi Un la, ngu 
oron akaaoron a Aondo gadia Aondo na Un Jijingi 
wuee je, kar a kar ga. 35 Wan doo Ter ishima, nahan 
A na akaa cii sha ikev Na. 36 U nan ne Wan jighjigh 
yo, nan ngu a uma u tsoron; kpa u nan hembe Wan 
ato yo, nana nenge a uma ashe ga, kpa iyugh i Aondo 
ngi sha a nan. 



4 1 Nahan yo, zum u Yesu fa er Mbafarishi ungwa er 
ior mba Yesu lu geman ve ve lu hingir mbahenen shi 
lu eren ve batisema ve hemba ngeen a mba Yohane a 
lu eren ve la yo, 2 kpa Yesu iyol Na yo, eren batisema 
ga, saa mbahenen Nav, 3 A undu Yudia, a shi A yem 
sha Galilia. 4 Yo, gba u Una kar sha Samaria keng. 

5 Tso A va hen gar u Samaria ugen, u i yilan un er 
Shikar, lu ikua ikua a veghertar u Yakob lu na wan 
na Yosev yo; 6 ijor i Yakob kpaa lu her je. Tso er iyol 
kpe Yesu a zende yo, A gba teman hen kpejor tso; lu 
er iyange sha tembe nahan. 7 Kwase u ken Samaria 
va u va kesen mngerem. Yesu kaa a na er: Shi nam 
mngerem, M ma yoo. 8 Gadia mbahenen Nav yem 
sha gar sha u za yamen kwaghyan. 9 Kwase u 
Samaria la gema kaa a na er: Hii nan man We u U lu 
Oryuda U senem mngerem ma man, mo u m lu 
kwase u Samaria nee? (Gadia Mbayuda zuan kwagh 
a Mbasamaria je ga.) 10 Yesu gema kaa a na er: Wea 
fe iwua i Aondo, man shi Un u A kaan a we er: nam 
mngerem, M ma, ne yo, ma u sen Un, ma A ne u 
mngerem ma umam. 11 Kwase la kaa a Na er: Tere, U 
ngu a kwagh u kesen ga, man ijor ne za kpee, man ka 
han U zough a mngerem ma umama? 12 Shin U 
hemba ter wase Yakob iciviri, un u a na se ijor ne, a 
ma i iyol na man onov nav kua ilev nav kpaa? 13 Yesu 
gema kaa a na er: Anti or u nan me mngerem man 
yo, imura ia shi a kor nan. 14 Kpa hanma or u nana 



ma mngerem ma Mo Me na nan yo, imura ia kera 
kor nan mayange ga; kpa mngerem ma Me na nan 
mara, maa hingir imbormnger ken a nan, maa saar 
zan zan uma u tsoron. 15 Kwase la kaa a Na er: Tere, 
nam mngerem mara, sha er imura ia kera korom ga 
yo, man shi m de kera ve heen u va kesen ga. 16 A kaa 
a na er: Za yila nomu, man u hide heen ye. 17 Kwase 
la gema kaa a Na er: M ngu a nom ga. Yesu kaa a na 
er: U kaa vough, er u kaa wer, u ngu a nom ga yo. 

18 Gadia u er noov utaan, man un u u lu a mi hegen 
ne kpaa, ka nomu ga, kwagh ne ka mimi je u er ye. 

19 Kwase la kaa a Na er: Tere, m kar er U lu profeti 
ve. 20 Uter asev lu civir Aondo sha uwo ne, kpa ne yo, 
ne mba kaan ner, ka ken Yerusalem man i lu ijiir i 
civir Aondo her keng ye. 21 Yesu kaa a na er: Kwase, 
nam jighjigh, shighe ngu van u ne kera civir Ter sha 
uwo ne ga, shin ken Yerusalem kpaa ga. 22 Ne mba 
civir kwagh u ne fe un ga yo, se yo; se mba civir 
kwagh u se fe un yo; gadia myom ka hen Mbayuda a 
dugh ye. 23 Kpa shighe ngu van, a kuma je ve, u mba 
ve civir sha mimi yo, vea civir Ter ken jijingi kua ken 
mimi, gadia ka mba ve civir Un nahan ne je Ter A 
keren ye. 24 Aondo ka jijingi je; mba ve civir Un yo, 
ka u ve. civir ken jijingi kua ken mimi kpaa keng. 
25 Kwase la kaa a Na er: M fa Mesiya ngu van u i yer 
Un er Kristu la, zum u Un Una va va yo, Una pase se 
akaa cii. 26 Yesu kaa a na er: Mo u M er kwagh a we 



ne, ka Mo Un je ne. 27 Ka hen shighe la mbahenen 
Nav hide ye, lu kpiligh ve iyol er A lu oron kwagh a 
kwase yo, kpa ma or pine er: Ka nyi U keren, shin: Ka 
nyi U er kwagh a na, kpaa ga. 28 Tso maa kwase la 
undu ityegh ki mngeregh gba yemen sha gar, a za 
kaa a ior er: 29 Va, va nenge nen Or u A kaam akaa a 
m er cii, shin ka Kristu je neou? 30 Ve due sha gar, ve 
gba van her a Na. 31 Hen shighe la mbahenen Nav 
gba zamber a Na er: Rabi, ma U shi ye kwagh. 32 Kpa 
A kaa a ve er: Mo M ngu a kwaghyan u ne fe un ga 
yo. 33 Nahan mbahenen kaa ayol a ve er: Shin or va 
Un a ma kwaghyanou? 34 Yesu kaa a ve er: Kwaghyan 
Warn yo, ka u Me er ishima i u A tindim la, Me kure 
tom Na vough kpaa. 35 Ne yo, ne mba kaan ner: Shi 
iwer inyiin man sunda ua kuma ye gaa? Nenge, M 
kaan ne ne, kende nen ashe sha, nenge nen, iyiav 
mbi ken ishule, mbi via kuma u sundan ve. 
36 Orsundan ka nan zua a injar man nan kohol iyiav 
sha ci u uma u tsoron, sha er orloon man orsundan 
vea ember imongo yo. 37 Gadia mkaanem man ka 
mimi je er: Or u loon nan ngu kposo or u sundan nan 
ngu di kposo. 38 Mo M tindi ne sha u ne sunda kwagh 
u ne er tom sha mi ga yo; mbagenev er tom, ne ne ya 
a ya. 39 Ken gar la Mbasamaria kpishi na Un jighjigh 
sha ci u kwaghoron u kwase u a pase er: A kaam 
akaa a m er la cii, yo. 40 Nahan zum u Mbasamaria va 
noor her a Na yo, ve zamber a Na er A tema a ve; 



nahan A tsa heregh ayange ahar, 41 Nahan mbagenev 
kpishi shi na Un jighjigh sha ci u kwaghoron Na. 42 Ve 
gba kaan a kwase la er: Se mba nan jighjigh, kpa kera 
ka sha ci u mkaanem ou ga, gadia se ayol ase se 
ungwa, man se fa er Ngun A lu Oryiman u tar mimi 
je yo. 43 Tso ayange a ahar la nga kar yo, A yem sha 
Galilia. 44 Gadia Yesu iyol Na iyange pase er: Profeti 
lu a icivir ken tar na jim ga. 45 Tso nyer ken Galilia 
yo, ior mba ken Galilia rumun Un, sha ci u ve nenge 
akaa a A er ken Yerusalem sha iniongo la cii yo, gadia 
ve kpaa ve za iniongo la. 46 Nahan Yesu shi va ken 
Kana u Galilia her ape iyange gema mngerem hingir 
wain la. Shagbaor ugen lu ken Kapernahum, wan na 
gema lu uange. 47 Tso ongo er Yesu due shin Yudia, 
va sha Galilia yo, a za her a Na, a gba zamber a Na er 
A va, A va war wan na, gadia lu nongon ku. 48 Tso 
Yesu kaa a na er: Ka nea nenge uivande man akaa a 
kpilighyol ga yo, mayange ne na jighjigh ga. 
49 Shagbaor la kaa a Na er: Tere, ma U shi ve er wan 
warn a lu a kpe ga ne. 50 Yesu kaa a na er: Gba yemen 
tso, wan wou ngu uma. Or la na kwagh u Yesu kaa un 
la jighjigh, maa a yem. 51 Ngur yemen yo, mbatomov 
nav va kohol un, kaa un er: Wan wou ngu uma. 52 Tso 
a pine ve shighe u i hii wanger un iyol yo. Ve kaa er: 
Ka nyen ihwa i mom man iyolhian la bee un ye. 
53 Tso ter na fa er ka shighe u Yesu kaa a na er: Wan 
wou ngu uma je la. Nahan wen iyol na na jighjigh 



kua ya na cii. 54 Ngin ka ivande i sha uhar i Yesu er, 
er A due shin Yudia a va sha Galilia yo. 

5 4 Ken masejime u akaa ne yo, iniongo i Mbayuda 
igen i kuma, Yesu kpaa za sha Yerusalem. 2 Ken 
Yerusalem hen Hundagar u Uile ityungu lu her, i 
yilan un ken zwa u Heberu er Beteseda, ayou lu her 
ataan. 3 Ken ayou la mbauangev lu keregh kpishi, lu 
mbaapirashe man mbakeer kua mbaumanalegh; [ve 
lu keghen mkpianger u mnger. 4 Gadia ortyom u Sha 
senen hen ityungu la sha ashighe ashighe, a va 
kpianger mngerem; nahan or u nana vande 
hungwan shimi zum u a kpianger mngerem la yo, 
nan war shin nan lu a nyityo uange kpaa. 5 Orgen lu 
her, lu korkor anyom ikundugber kar anigheni. 

6 Yesu nenge un yaven, shi fa er a tse uange kpaa yo, 
A pine un er: Sar u ka warenaa? 7 Oruange la gema 
kaa a Na er: Tere, m ngu a or u nana gbihim shin 
ityungu zum u ka a kpianger mngerem la ga; kpa ka 
mea nguren van yo, orgen nan vande hungwan a 
mo. 8 Yesu kaa a na er: Mough sha, too gambe wou, 
zende. 9 Or la maa hingir doo doo her aveghave la je, 
maa too gambe na, gba zenden. Iyange la lu iyange i 
memen. 10 Nahan Mbayuda kaa a or u i bee un angev 
la er: Nyian ka iyange i memen, nahan u u too gambe 
wou yo, ka sha mi ga. 11 Kpa a gema a kaa a ve er: Un 
u A beem angev la, ka wen je A kaa a mo er: Too 
gambe wou zende, ye. 12 Ve pine un er: Un shon u A 



kaa a we er: Too gambe wou, zende, la, ka anti? 
13 Kpa or u i bee un angev la, a fa or la ga; gadia Yesu 
kar kera, sha ci u ikpelaior i lu hen ijiir la yo. 14 Ken 
masejime u akaa la Yesu kohol un ken tempel, kaa a 
na er: Nenge, i bee u angev, yo, de kera shi eren 
isholibo ga sha er kwagh u hemban vihin a de eren 
we ga yo. 15 Or la za, za kaa Mbayuda er i lu Yesu 
man A bee un angev yo. 16 Ka sha kwagh ne man 
Mbayuda lu tovon Yesu a ican sha ci u A er akaa ne 
sha iyange i memen yo. 17 Kpa A gema A kaa a ve er: 
Terem ngu eren tom her, Mo kpaa M ngu eren tom. 
18 Ka sha ci u kwagh ne man Mbayuda hemba keren 
Un a ku ye, lu sha ci u A vihi iyange i memen tseegh 
ga, kpa A shi A yila Aondo er Ter Na je, inja na yo, A 
fa er Un ngu er Aondo nahan vough. 19 Nahan Yesu 
gema kaa a ve er: Mimi mimi je, M kaan ne ne, Wan 
Una fatyo u gban eren ma kwagh iyol Na ga, saa 
kwagh u A nenge Ter A eren la; gadia akaa a A eren 
la, Wan kpaa eren a nahan vough je. 20 Gadia Wan 
doo Ter ishima, shi tesen Un akaa a A eren iyol Na la 
cii; man ityom i i hembe ingin kpaa Una tese Un sha 
er i _kpiligh ne iyol yo. 21 Gadia er Ter A nderen 
mbakpenev a ne ve uma nahan, kape Wan kpaa mba 
A we ishima u nan ve uma yo, A ne ve uma je la. 
22 Gadia Ter kpaa er ma or ijir ga, kpa ijiroron cii A 
na sha ikev i Wan, 23 sha er ior cii ve. civir Wan er ve 
civir Ter nahan. Or u nan civir Wan ga yo, nan civir 



Ter u A tindi Un la kpaa ga. 24 Mimi mimi je, M kaan 
ne na, or u nan ongo kwaghoron Warn man nan ne 
Un u A tindim la jighjigh yo, nan ngu a uma u tsoron, 
nan ngu van hen ijiroron kpaa ga, kpa nan due ken 
ku, nan nyor ken uma ve. 25 Mimi mimi je M kaan ne 
ne, shighe ngu van, a kuma hegen, u mbakpenev vea 
ungwa imo i Wan u Aondo, man mba vea ungwa i yo, 
vea lu uma. 26 Gadia er Ter A lu a uma ken iyol Na 
nahan, kape A ne Wan u lun a uma ken iyol Na kpaa 
la. 2 Man shi A na Un tahav mbu oron ijir sha ci u A 
lu Wan u or yo. 28 Kwagh ne a de kpiligh ne iyol ga, 
gadia shighe ngu van u mba ve lu shin iwar cii vea 
ungwa imo Na, 29 vea due kpaa; mba ve lu eren akaa 
a dedoo, vea za ken mnder u uma, kpa mba ve lu 
eren ifer yo, vea za ken mnder u ijiroron. 30 Mo yo, M 
fatyo u eren ma kwagh sha tahav Av iyol Yam ga. Er 
M ongo nahan, kape M er ijir kpaa la; man ijiroron 
Yam ka i mimi, gadia M keren u eren ishima yam ga, 
kpa ka ishima i Un u A tindim la. 31 Aluer Mea pasen 
kwagh Warn iyol Yam yo, mpase Warn la una lu u 
mimi ga. 32 Orgen u pasen kwagh Warn ngu, man M 
fa, mpase u A pasen kwagh Warn la ka sha mimi je. 
33 Ne tindi hen Yohane, un kpaa ka mimi la je a lu 
pasen kwagh sha mi ye. 34 Mo yo, kwagh gbam a 
mpase u or nana pase kwagh Warn la ga; kpa M ngu 
kaan akaa a angan sha u a yima ne yo. 35 Un yo lu 
imenger i yeghen i mondon iwanger kpaa, man doo 



ne u ember iwanger na la anyangem kpeghee. 36 Kpa 
Mo M ngu a mpase u sha kwagh Warn u a hembe u 
Yohane la yo; gadia ityom i Ter A nem er M kure i ne, 
ka ityom i M eren i ne je i lu pasen kwagh Warn er 
Ter A tindim ye. 37 Ter u A tindim la kpaa A pase 
kwagh Warn. Mayange ne mba a ungwa imo Na ga, 
shin ne mba a nenge mluyol Na kpaa ga. 38 Ne mba a 
kwaghoron Na ken asema a en gbem kpaa ga, gadia 
ne na Un u A tindi Un la jighjigh ga. 39 Ne mba timen 
ken icighanruamabera sha ci u ne mba henen ner, ka 
sha a ve man ne zua a uma u tsoron ye; yo, ka ve je 
ve pasen kwaghwam ye. 40 Nahan kpaa ka ne ka van 
her a Mo sha er ne zua a uma ga. 41 Kwagh gbam a 
civir i i dugh hen ior la ga. 42 Kpa M fa ne, ne mba a 
dooshima u Aondo ken asema a en ga. 43 Mo M va 
ken iti i Terem, kpa ne rumun Mo ga; aluer orgen 
nana va ken iti i nan iyol i nan yo, ka nan je ne 
rumun nan ye. 44 Ne er nan man ne na jighjigh, ne 
mba ne rumun icivir i her ayol a en la, kpa icivir i i 
dugh her Aondo u A lu tswen yo, ne keren ga? 45 De 
henen nen ner, Mo Me sende ne a Ter ga; ka Mose u 
ne veren ishima sha a na la je a lu senden ne ye. 

46 Gadia aluer nea ne Mose jighjigh yo, Mo kpaa ma 
ne nem jighjigh gadia ka kwagh Warn je a nger ye. 

47 Kpa aluer nea na uruamabera nav jighjigh ga yo, a 
er nan man ne na kwaghoron Warn jighjigh? 



6 1 Ken masejime u akaa ne yo, Yesu per zegemnger 
u Galilia, per yande la, ka zegemnger u Tiberia je la. 
2 Ikpelaior kpishi cir Un ijime sha ci u ve nenge 
uivande mba A er sha mbauangev yo. 3 Tso Yesu 
unde sha uwo za tema sha mi a mbahenen Nav. 4 Yo, 
Paseka, iniongo i Mbayuda la mgboghom. 5 Tso Yesu 
kenden ashe, nengen a ikpelaior kpishi van her a Na 
yo, A kaa a Filibu er: Se yam ubredi han ve ior mban 
vea ya? 6 A kaa nahan, kpa lu karen un a kar, gadia 
Un iyol Na A fa kwagh u Una er yo. 7 Filibu gema kaa 
a Na er: Ubredi mba sha sule deri uhar je kpaa vea 
kuma sha u hanmo ve nana zua a mi kpuaa tso kpaa 
ga. 8 Orhenen Na ugen, iti na er Anderia, anngo u 
Shimon Peteru, kaa a Na er: 9 Wanye ngu heen ngu a 
ubredi utaan mba i er sha shair yo, man shi ishu 
ihiar; angan ne tso, aa kuma sha ikpelaior ne je kpa? 
10 Kpa Yesu kaa er: Yoo nen ior ve haa inya. Hen ijiir 
la adegh a toho lu kpishi. Nahan nomsombaiorov 
tema inya, iyenge ve lu er dubu utaan nahan. 11 Tso 
Yesu too ubredi mbala, sughun Aondo yo, A too A kar 
mba ve tema inya la; shi er a ishu nahan kpaa, i na 
hanma or sha ishima i nan. 12 Mba ye, ka kom ve cii 
yo, A kaa a mbahenen Nav er: Kohol nen avur a a shi 
la, sha er ma kwagh a de saan ishe ga yo. 13 Tso ve 
kohol a, ve iv akese pue kar ahar a avur a ubredi 
utaan mbala, a a hemba mba ve ya la. 14 Tso ior mba 
nengen ivande i A er nahan la yo, ve kaa er: Mimi je, 



ngun ka profeti u i ongo er ngu van shin tar je ne. 
15 Tso er Yesu kar er ve soon u koron Un sha apera, 
nan Un tor nahan yo, A shi A kar, A yem sha uwo, Un 
tswen. 16 Iyange i been yo, mbahenen Nav sen ishin 
kpezegemnger, 1 za nyor shin tso, ve hi peren yande 
la u zan ken Kapernahum. Yo, ime vande wan kera 
ve, kpa Yesu lu a va her a ve ga. 18 Tso zegemnger 
ngure kpianger sha ci u zegeahumbe lu hiar yo. 
19 Mba nahan tso mba ze er umail utar shin unyiin 
nahan yo, ve nenge Yesu lu zenden sha zegemnger, 
kporom hen tso; tso ve gba cian. 20 Kpa A kaa a ve er: 
Ka Mo, de cie nen ga. 21 Tso ve nyor a Na ken tso 
nahan doo ve; fese nahan tso za ar sha tar u ve lu 
zan la kpaa. 22 Kper gen ikpelaior i i lu yande 
zegemnger la, nenge wantso ugen lu ker ga, saa di u 
mom la tso, man Yesu yo nyor a mbahenen Nav ken 
wantso la imongo ga, kpa mbahenen Nav yem, ve 
tseegh. 23 Kpa utso mbagenev za va ken Tiberia ikua 
ikua a ijiir i ve ya bredi er Ter vande sughun Aondo 
kera la. 24 Er ikpelaior nenge Yesu lu her ga, shin 
mbahenen Nav kpaa ga yo, ve kpaa ve nyor ken utso, 
ve gba zan ken Kapernahum sha u za keren Yesu. 
25 Mba za zough a Na yande zegemnger yo, ve kaa a 
Na er: Rabi, ka hanma shighe U ve heene? 26 Yesu 
gema kaa a ve er: Mimi mimi je, M kaan ne ne, ne 
mba keren Mo, ka sha ci u ne nenge uivande ga, kpa 
ka sha ci u mye u ne ye ubredi mbala, ve kom ne yo. 



2 De kera eren nen tom sha ci u kwaghyan u a saan 
ishe ga, kpa i _ lu sha ci u kwaghyan u a lu zan zan 
uma u tsoron, u Wan u or Una na ne yo, gadia Aondo 
Ter, ver ikav sha a Na. 28 Tso ve kaa a Na er: Nahan, 
se er nyi ve a lu ityom i Aondo se erene? 29 Yesu gema 
kaa a ve er: Tom u Aondo yo, ka u ne: Ka u ne na Un 
u A tindi Un la jighjigh. 30 Tso ve kaa a Na er: Ka nyi 
ivande U eren sha u se nenge, se _ na U jighjighi? Ka 
nyi tom U erene? 31 Uter asev lu ya mana ken 
taaikongo; er i nger er: A na ve kwaghyan u a dugh 
Sha, ve ya. 32 Tso Yesu kaa a ve er: Mimi, mimi je, M 
kaan ne ne, ka Mose man lu na ve kwaghyan u a 
dugh Sha la ga; kpa ka Terem A lu nan ne kwaghyan 
u mimi u a dugh Sha la ye. 33 Gadia kwaghyan u 
Aondo A ne yo, ka Un u A dugh Sha A ne tar uma la. 
34 Tso ve ka a Na er: Tere, naan se kwaghyan ne 
gbem. 35 Yesu kaa a ve er: Mo M ngu kwaghyan u 
uma; or u nana va her a Mo yo, ijen ia kera kor nan 
mayange ga; man shi or u nana nam jighjigh yo, 
imura kpaa ia kera kor nan mayange ga. 36 Kpa M 
vande kaan a ven Mer: Ne nenge a Mo, nahan kpaa 
ne na jighjigh ga. 37 Mba Ter A nem cii, vea va her a 
Mo; man or u nana va hen Mo kpaa, mayange Me ta 
nan kera ga. 38 Gadia M sen Sha, ka sha u Me er 
ishima Yam ga, kpa ka u eren ishima i u A tindim la. 
39 Man ishima i u A tindim yo, ka i ne: Akaa a A nem 
la cii ma kwagh mom a de saan Mo ga, kpa M nder 



un sha iyange i masetyo. 40 Gadia ishima i Terem ka i 
ne: Hanma or u nan nenge a Wan, shi nan ne Un 
jighjigh yo, nana zua a uma u tsoron, man Mo kpaa 
Me nder nan sha iyange i masetyo. 41 Mbayuda gba 
ahon sha a Na, sha ci u A kaa er: Mo M ngu 
kwaghyan u a sen Sha yo. 42 Nahan ve kaa er: Ngun 
kera ka Yesu Wan u Yosev u se fe ter Na kua ngo Na 
kpaa ne gaa? Inja na nan man A kaan er: M sen Sha? 
43 Yesu gema kaa a ve er: De kera gban nen ahon ayol 
a en ga. 44 Ma or nana fatyo u gban van her a Mo ga, 
saa Ter u A tindim la, Una urugh nan; man Mo kpaa 
Me nder nan sha iyange i masetyo. 45 Ken uprofeti i 
nger er: Ve cii Aondo Una tese ve. Hanma or u nan 
ongo kwagh shi nan hen kwagh hen Ter kpaa yo, 
nana va her a Mo. 46 Ka u kaan er: Ma or nenge a Ter, 
ga; ka Un u A dugh sha Aondo la tseegh A nenge a 
Ter ye. 47 Mimi mimi je, M kaan ne ne, or u nan ne 
jighjigh yo, nan ngu a uma u tsoron. 48 Mo M ngu 
kwaghyan u uma. 49 Uter enev ya mana ken 
taaikongo, kpa ve kpe. 50 Ngun ka kwaghyan u a sen 
Sha je ne, sha er anti or u nana ya un yo, nana kera 
kpe ga yo. 51 Mo M ngu kwaghyan u uma u a sen sha 
la; aluer anti or nana ya kwaghyan ne yo, nana lu 
uma gbem sha won. Man kwaghyan u Me na yo, ka 
iyol Yam je, sha ci u uma u tar. 52 Nahan Mbayuda 
gba akperan ayol a ve, kaan er: Or ne Una er nan 
man Una fatyo u nan se iyol Na, se ya? 53 Yesu kaa a 



ve er: Mimi mimi je M kaan ne ne, aluer ne yaan iyol 
i Wan u or, man shi ne maan awambe a Na kpaa ga 
yo, ne lu a uma ken ayol a en ga. 54 Or u nan ye iyol 
Yam, shi nan me awambe Am yo, nan ngu a uma u 
tsoron; Me nder nan sha iyange i masetyo. 55 Gadia 
iyol Yam ka kwaghyan u mimi je, awambe Am kpaa 
ka kwaghyan u mimi je. 56 U nan ye iyol Yam shi nan 
me awambe Am kpaa yo, nan ngu ken a Mo, Mo kpaa 
M ngu ken a nan. 57 Er Ter u uma A tindim, man M lu 
uma ken Ter yo, kape or u nana yam kpaa nana lu 
uma ken a Mo la. 58 Ngun ka kwaghyan u a sen Sha je 
ne; ka er uter enev lu ya mana, shi kpe la ga. U nan 
ye kwaghyan ne yo, nana lu uma gbem sha won. 
59 Akaa ne A or ken shinagoge er lu tesen ken 
Kapernahum la. 60 Mbahenen Nav mbagenev kpishi 
er ve ungwa kwagh ne nahan yo, ve kaa er: 
Kwaghoron ne ngu ican je; ka an nana fatyo, u veren 
ato sha mini? 61 Kpa Yesu fe er mbahenen Nav lu 
unun shin iker sha kwagh la yo, A kaa a ve er: Kwagh 
ne na ne gbev mbu nongonoo? 62 Man aluer nea 
nenge Wan u or Una kondon Una yemen Sha, hen 
ape vande lun yo, a lu ne nana? 63 Ka Jijingi A ne 
uma ye; iyol yo, ngi a inja sha ma kwagh ga. 
Mkaanem ma M er ne, ka jijingi man ka uma kpaa. 
64 Kpa mbagenev mba ker a ven mba ve ne jighjigh 
ga yo. Gadia sha hiihii je Yesu fa mba ve ne Un 
jighjigh ga, shi A fa un u una nenge Un mker la kpaa. 



65 Tso A kaa er: Ka sha ci u nahan man M kaa a ven 
Mer: Ma or nana fatyo u van her a mo ga, saa Terem 
Una na nan. 66 Hii hen shighe la je mbagenev kpishi 
ken mbahenen Nav hide ijime, ve kera za a Na ityo 
ga. 67 Tso Yesu kaa a mba pue kar uhar mbala er: Ne 
kpaa, ka ne ka yemene? 68 Shimon Peteru gema kaa a 
Na er: Tere, ka hen an je shi se zaa? Ka We U lu a 
mkaanem ma uma u tsoron ye. 69 Man se yo, se na 
jighjigh shi se fa er We U ngu Icighan u Aondo. 
70 Yesu gema kaa a ve er: M kera tsuwa ne pue kar 
uhar gaa? Man u mom ken a ven ka diabolo je. 71 A 
or kwagh ne sha Yuda, wan u Shimon Isekarioti u 
una nenge Un mker la, lu u mom ken mba pue kar 
uhar la je. 

7 1 Ken masejime u akaa ne yo, Yesu gba zenden ken 
Galilia, gadia lu Un pe zenden ken Yudia ga, sha ci u 
Mbayuda keren Un a ku yo. 2 Hen shighe la iniongo i 
Mbayuda i Atumbe i mgboghom. 3 Nahan mba ve lu 
ngo mom a Na la kaa a Na er: Mough heen, yem ken 
Yudia sha er mbahenen Ou ve _ nenge ityom i U eren 
ne yo. 4 Gadia ma or ngu u nan keren er i_fa nan ken 
igbar man nan gem nan eren akaa ken myer ga. 
Aluer Wea eren akaa ne nahan yo, pase iyol You sha 
won. 5 Gadia mba ve lu ngo mom a Na la je kpaa na 
Un jighjigh ga. 6 Tso Yesu kaa a ve er: Shighe Warn 
ngu a kuma ga; kpa shighe wen yo, ngu her gbem. 
7 Tar fatyo u koron ne ihom ga; kpa Mo yo, u korom 



ihom sha ci u M pasen kwagh u u Mer, aerenakaa a u 
ka a bo yo. 8 Gba zan nen iniongo ne tso, Mo M ngu 
zan iniongo ne ga, gadia shighe Warn ngu a kuma 
vough ga. 9 A or ve akaa ne cii A bee kpa A lu ken 
Galilia her. 10 Kpa mba ve lu ngo mom a Na la mba 
yemen iniongo kera yo, Un kpaa shi za, kpa lu ken 
igbar ga, lu er ka ken myer yo. 11 Tso Mbayuda gba 
keren Un ken iniongo, kaan er: Ngu hana? 12 Man 
ikpelaior gba unun sha kwagh Na kpishi. Mbagenev 
kaa er: Ka ormimi je; mbagenev di yo, ve kaa er: Ei, 
ngu tsumen a tsume a ior. 13 Nahan kpaa ma or or 
kwagh Na ken igbar ga, sha ci u cian Mbayuda. 
14 Kpa mba eren iniongo i ze doghoo, Yesu za nyor 
ken tempel, gba tesen ior. 15 Nahan kpiligh Mbayuda 
iyol, ve gba kaan er: Hii nan man Ngun A fe takerada 
yum man mayange A lu a vande henen ga nahana? 
16 Tso Yesu gema kaa a ve er: Ityesen i M tesen, ka i 
Yam ga, kpa ka i Un u A tindim la. 1 Aluer i sar 
hanma or pe eren ishima Na yo, nana fa kwagh u 
ityesen ne, shin ka her Aondo i dugh, shin ka kwagh 
Warn tso M erou? 18 Or u nan gbe oron kwagh sha 
tahav mbu nan iyol i nan yo, ka icivir i nan tso nan 
keren ye. Kpa u nan keren icivir i u a tindi nan la yo, 
ka nan je nan lu u mimi ye, man ma iferkwagh mom 
ngi ker a nan kpaa ga. 19 Kera ka Mose lu na ne atindi 
gaa? man mo wen mom nan we atindi la iko ga. Ka 
nyi ne keren Mo a ku? 20 Ikpelaior gema kaa er: U 



ngu a jijingi u bo, ka an nan keren We a ku? 21 Yesu 
gema kaa a ve er: M er kwagh mom tso, kpiligh ne 
iyol ci ca cii. 22 Yo, lu Mose na ne icongo ye, kpa lu 
hen Mose i due ga, lu hen uter je, man sha iyange i 
memen je kpaa ka ne tsongo or. 23 Aluer sha iyange i 
memen je kpaa a tsongon or sha er i_de peren tindi u 
Mose ga yo, inja na nan man ne yugh a Mo sha ci u M 
bee or angev sha iyange i memene? 24 De oron nen 
ijir sha kwagh u ne nenge tso ga, kpa oron nen ijir 
sha mimi je. 25 Tso mbagenev mba ken Yerusalem 
kaa er: Kera ka Un u i keren Un a ku ne gaa? 26 Nenge 
ase, ngu oron kwagh gbar gbar, kpa kera mba er 
kwagh a Na ga, shin mbavesen fa er A lu Kristu mimi 
je ase? 27 Or ne, se fa henpe A dugh yo, kpa zum u 
Kristu Una va yo, ma or nana fa ape A dugh ga. 28 Tso 
er Yesu lu tesen ken tempel yo, A taver imo genger 
genger er: Ne fam, shi ne fa henpe M dugh kpaa; Mo 
kpaa M gba van sha ishima Yam tso ga, kpa Un u A 
tindim la, ka u mimi je, kpa ne ne fa Un ga. 29 Mo yo, 
M fa Un; gadia M due her a Na, man ka Un kpaa A 
tindim ye. 30 Tso ve nongo u koron Un; kpa or mom 
mom kor Un ave iyol ga gadia shighe Na lu a kuma 
ga. 31 Kpa mbagenev ken ikpelaior kpishi na Un 
jighjigh, ve kaa er: Zum u Kristu Una va yo, Una er 
uivande vea hemba ngeen a mba Or ne A eren nee? 
32 Mbafarishi ungwa ikpelaior lu unun akaa ne sha a 
Na; nahan upristi mba tamen man Mbafarishi tindi 



udugwer er ve za kor Un. 33 Tso Yesu kaa er: M hira 
lu a ven anyangem kpeghee, man Me yem hen u A 
tindim la ye. 34 Nea va kerem, kpa ne zua a Mo ga; 
hen ape Me lu la kpaa, ne ne fatyo u van her ga. 
35 Nahan Mbayuda gba kaan ayol a ve er: Or ne Una 
za han ve se zua a Na ga? Shin Una za hen mba ve 
sambe ve lu shir ken Mbagrika, Una za tese 
Mbagrikaou? 36 Inja na nan man A kaa kwagh ne 
nahan er: Ne va kerem kpa ne zua a Mo ga, man shi: 
Ape Me lu la kpaa ne fatyo u van ga? 37 Sha iyange i 
masetyo la, lu zegeyange u iniongo je la, Yesu tile sha, 
genger imo kaa er: Aluer imura ia kor hanma or yo, 
nana va her a Mo, nana va ma. 38 U nan nem jighjigh 
yo, uifi mba mngerem ma umam vea due ken a nan 
vea kuwan er icighanruamabera kaa nahan. 39 Kpa A 
or kwagh ne, lu sha kwagh u Jijingi u mba ve ne Un 
jighjigh vea zua a mi yo; gadia i lu a na Jijingi ga sha 
ci u i lu a ver Yesu sha icivir Na ga yo. 40 Mbagenev 
ken ikpelaior mba ongo akaaoron angan nahan yo, 
ve kaa er: Mimi je, Ngun ka profeti shon mimi je ne. 

41 Mbagenev yo, kaa er: Ngun ka Kristu je ne. Kpa 
mbagenev kaa er: Kristu Una due ken Galilia je kpa? 

42 Icighanruamabera kera kaa er: Kristu Una due ken 
tsombor u Davidi man ken gar u Betelehem ape 
Davidi lu la gaa? 43 Tso ikpelaior pav ikwe ihiar sha 
kwagh Na la. 44 Mbagenev ken ve yo, lu ve ka koron 
Un, kpa or mom bende Un ave iyol ga. 45 Tso 



udugwer mbala va hen upristi mba tamen man hen 
Mbafarishi; nahan mbala pine ve er: Ka nyi ne ve a 
Na ga? 46 Udugwer mbala gema kaa er: Mayange or 
ngu a or kwagh er Or ne nahan ga. 47 Tso Mbafarishi 
gema kaa a ve er: Ne kpaa i tsume a venee? 48 Mo u 
ken mbavesen shin u ken Mbafarishi kpaa nan na Un 
jighjigh shinii? 49 Kpa se mba kaan ne, ikpelaior i i fe 
atindi ga ne ngi a ifan iyol. 50 Nikodemu u iyange va 
her a Na la, lu mom ken a ve, a kaa a ve er: 51 Atindi 
ase ka a gba nan or ibo er i lu a ungwa kwaghoron u 
nan shin i lu a fa kwagh u nan eren la ga jee? 52 Ve 
gema ve kaa a na er: We kpaa, ka ken Galilia u dugh 
yee? Time nenge er ma profeti una due ken Galilia ga 
yo. 53 so hanmo ve yem hen ya u nan. 

8 1 Kpa Yesu unde sha uwo u Olev. 2 Kper nan pepe 
pepe nahan Yesu shi va nyor ken tempel, ior cii va 
her a Na; tso A tema A gba tesen ve. 3 Tso mbangeren 
man Mbafarishi za va a kwase u i kor un a idya ave 
je yo, her a Na. 4 Mba va veren un her ato yo, ve kaa 
a Na er: Ortesen kwase ne i kor un a idya i eren ave 
je; 5 man ken atindi yo, Mose wa se tindi er, i_wuan 
imba ne sha awen; We yo, U kaa imo You nana? 6 Ve 
kaa kwagh ne nahan sha u karen Un, sha u vea zua a 
ityoikaa i vea sende Un a mi yo. Kpa Yesu ngurum, 
nger kwagh hen inya sha howe. 7 Kpa mba zeren 
pinen Un zan zan yo, A naregh sha, A kaa a ve er: Or 
u ken a ven u nan lu a isholibo ga yo, nana vande tan 



un iwen. 8 A shi a ngurum, A nger kwagh hen inya. 
9 Mba ongo nahan yo, ve gba duen mom mom, hii 
sha orvesen la je, i undu Yesu tswen, kwase la yo, tile 
her. 10 Tso Yesu naregh sha, A kaa a na er: Kwase, 
mban mba hana? Or mom kpaa na u ibo gaa? 11 A 
kaa er: Mo je ga,Tere. Yesu kaa a na er: Mo kpaa M na 
u ibo ga; yem a you, man de kera shi eren isholibo 
ga. 12 Tso Yesu shi gba oron ve kwagh, kaan er: Mo M 
ngu iwanger i tar; or u nan dondo sha a Mo yo, nana 
zende ken ime ga, kpa nana lu a iwanger i uma. 
13 Nahan Mbafarishi kaa a Na er: U ngu pasen kwagh 


Wou iyol You nahan mpase Wou ka u mimi ga. 
14 Yesu gema kaa a ve er: Shin er M pasen kwagh 
Warn iyol Yam nahan kpaa, mpase Warn ka u mimi 
je; gadia M fa ape M dugh, man shi hen ape M lu zan 
la kpaa; kpa ne yo, ne fa ape M dugh man hen ape M 
lu zan la ga. 15 Ne yo, ne mba er ijir sha inja i 
iyolough, Mo yo, M er ma or ijir ga. 16 Man aluer Mea 


oron ijir je kpaa, ijir Yam i oron ka i mimi je, gadia M 


ngu tswen ga kpa ka Mo vea Un u A tindim la. 17 Ken 


atindi a en kpaa i nger er, shiada u ior ihiar ka u 


mimi je; 18 Mo M eren shiada sha kwagh Warn iyol 


Yam, man shi Ter u A tindim kpaa, eren shiada sha a 
Mo. 19 Tso ve kaa a Na er: Nahan Teru ngu hana? 
Yesu gema kaa er: Ne fam ga, Terem kpaa ne fa Un 
ga; nea fern yo, ma ne fe Terem kpaa. 20 Mkaanem 
man A or ken iyounyar zum u lu tesen ken tempel la. 



Nahan kpaa ma or kor Un ga, sha ci u shighe Na lu a 
kuma ga yo. 21 Tso Yesu shi kaa a ve er: Me yem, ne 
kerem, kpa ne kpe ken isholibo yen; hen ape Me za 
la, ne fatyo u zan ga. 22 Nahan Mbayuda kaa er: Una 
wua iyol Na, shinii? Gadia ngu kaan er: Hen ape Me 
za yo, ne fatyo u van ga. 23 A kaa a ve er: Ne, ka shin 
ne lu ye; Mo yo, ka Sha M dugh ye; ne mba shin tar 
ne; Mo yo, M ngu u shin tar ne ga. 24 Ka nahan man 
M kaa a ven Mer: Ne kpe ken isholibo yen ye; gadia 
aluer ne na jighjigh ner, Mo M ngu Un ga yo, ne kpe 
ken asorabo a en. 25 Tso ve kaa a Na er: We U ngu 
ana? Yesu kaa a ve er: Ka sha ci u nyi shi M or kwagh 
a vene? 26 M ngu a akaa kpishi a ma M er sha kwagh 
wen man a ma M er ijir sha mi kpaa, kpa Un u A 
tindim la ka u mimi je; ka akaa a M ongo her a Na je 
M er tar ye. 27 Kpa ve kar er i lu kwagh u Ter A er ve 
ga. 28 Nahan Yesu kaa er: Zum u nea kende Wan u or 
sha tso ne fa er M lu Un yo, man shi er M gbe eren 
ma kwagh sha tahav Av iyol Yam ga, kpa M er akaa 
er Ter a tesem yo. 29 Un u A tindim la ngu a Mo; A 
undum tswen ga, gadia M eren akaa a doon Un 
gbem. 30 Er lu oron akaa ne nahan yo, ior kpishi na 
Un jighjigh. 31 Tso Yesu kaa a Mbayuda mba ve na Un 
jighjigh la er: Aluer nea lu ken kwaghoron Warn zan 
zan yo, ne mba mbahenen Av mimi je; 32 man ne fa 
mimi, mimi kpaa una pase ne una tuhwa. 33 Ve gema 
ve kaa a Na er: Se mba tsombor u Aberaham je, man 



mayange je se mba a lu ikpan i or ga; er nan man U 
kaan Wer: a pase ne a tuhwa? 34 Yesu gema kaa a ve 
er: Mimi mimi je, M kaan ne ne, hanma or u nan 
eren isholibo yo, nan ngu kpan u isholibo je. 35 Kpan 
saan ken ya ga, ka wan a lu her gbem ye 36 Nahan 
aluer Wan Una pase ne A tuhwa yo, i pase ne i tuhwa 
mimi je. 37 M fa ne mba tsombor u Aberaham; nahan 
kpaa ne mba keren Mo a ku sha ci u kwaghoron 
Warn a zough a ian her a ven ga yo. 38 Ka akaa a M 
nenge hen Terem la je M lu oron kwagh sha mi ye; 
man ne kpaa ka di akaa a ne ongo hen ter wen la je 
ne lu eren ye. 39 Ve gema ve kaa a Na er: Ter wase yo, 
ka Aberaham. Yesu kaa a ve er: Aluer ne mba onov 
mba Aberaham yo, eren nen aeren a Aberaham. 
40 Kpa Mo u M lu Or u kaan ne mimi u M ongo her 
Aondo ne yo, ne mba keren Mo a ku hegen; 
Aberaham er nahan ga. 41 Ne mba eren aeren a ter 
wen. Ve kaa a Na er: Se yo, ka sha idya i mar se ga; se 
mba a Ter mom tso, ka Aondo je. 42 Yesu kaa a ve er: 
Aondo Una lu Ter wen yo, ma M doo ne ishima, gadia 
ka sha Aondo je M dugh, M ve ye, gadia M gba van 
sha ishima Yam tso ga, kpa ka Un je A tin dim ye. 
43 Ka nyi ne kaven kwagh u M lu oron a ven ne ga? 
Ka sha ci u ne fatyo u ungwan kwaghoron Warn ga 
yo. 44 Ne yo, ka ken ter wen diabolo je ne dugh ye, 
man ka ne ka eren asaren a ter wen; un yo lu 
orwuanor sha hiihii je, man a tile sha mimi ga sha ci 



u mimi ngu ker a na ga. Ka una eren aie yo, i lu sha 
mlu na je a lu oron kwagh ye; gadia ka or u aie shi ka 
ter u aie kpaa. 45 Kpa Mo yo, er M er ne mimi yo, ne 
nam jighjigh ga. 46 Ka an wen nana pasem isholibo 
Yama? Aluer ka mimi M lu oron yo, ka nyi ne nem 
jighjigh ga? 47 U nan dugh sha Aondo yo, nan ongo 
mkaanem ma Aondo; kape i lu man ne ongo ma ga 
la, sha ci u ne dugh her Aondo ga yo. 48 Mbayuda 
gema kaa a Na er: Kera ka sha mi je se kaan ser, U 
ngu Orsamaria man U ngu a jijingi u bo kpaa ye gaa? 
49 Yesu gema kaa er: M ngu a jijingi u bo ga, kpa M 
civir Terem, man ne gema ne mba lahan Mo. 50 Kpa 
Mo M keren icivir sha ci Warn ga; Ugen ngu u A 
keren i sha ci Warn yo, shi Una or ijir kpaa. 51 Mimi 
mimi je, M kaan ne ne, aluer or nana wa kwaghoron 
Warn iko yo, mayange nana nenge a ku ashe ga. 
52 Tso Mbayuda kaa a Na er: Hegen yo, se fa U ngu a 
jijingi u bo; Aberaham kpe kua uprofeti kpaa; man 
We U ngu kaan wer: Aluer or nana wa kwaghoron 
Warn iko yo, nana bende a ku mayange ga. 53 Shin U 
hemba ter wase Aberaham, u a kpe la icivir? Uprofeti 
kpaa kpe; U fe Wer, U ngu ana? 54 Yesu gema kaa er: 
Aluer Mea civir iyol Yam yo, icivir Yam la ia lu a inja 
ga; ka Terem A civir Mo ye, Un u ne kaan ner, ka 
Aondo wen la. 55 Kpa ne fa Un ga; Mo yo, M fa Un; 
aluer Mea kaa Mer; M fa Un ga yo, ma M hingir oraie 
er ne nahan je; kpa M fa Un, shi M we kwaghoron Na 



iko kpaa. 56 Ter wen, Aberaham, saan un iyol kpishi 
sha ci u una va nenge iyange Yam; a nenge a i je, a 
ember kpishi kpaa. 57 Nahan Mbayuda kaa a Na er: U 
ngu a kuma anyom akunduahargber ga, nahan kpaa 
U nenge Aberahama? 58 Yesu kaa a ve er: Mimi mimi 
je, M kaan ne ne, er i lu a mar Aberaham ga je, tso 
Mo M lu. 59 Nahan ve too awen er vea ta Un; kpa Yesu 
oso teghelee kar due ken tempel kera. 

9 1 Tso ngur karen yo, A nenge orgen u i mar nan a 
ashe a pirin yo. 2 Mbahenen Nav pine Un er: Rabi, ka 
anti nan er isholibo man i mar un a ashe a pirini, ka 
un, shin ka mba ve mar un laa? 3 Yesu gema kaa er: 
Or ne er isholibo ga, mbamaren nav kpaa ga; kpa ka 
sha er a pase ityom i Aondo ker a na yo. 4 Ka u se er 
ityom i Un u A tindim la keng er iyange i shi ne; tugh 
mbu van mbu ma or nana kera fatyo u eren tom ga 
yo. 5 Er M lu shin tar yo, M ngu iwanger i tar je. 
6 Kaan akaa ne nahan yo, A ta ijer inya, A hor inya 
sha ijer la, A shighe un sha ashe; 7 A kaa a na er: Yem 
za 66 iyol shin ityungu i Shiloam, (inja i iti la er, i 
tindi). Nahan a za a za 66 iyol, tso a hire a gba 
nengen kera. 8 Nahan mba ve dondo ya a na, man 
mba ve vande nengen un er a lu or u sonon kwagh 
yo, ve kaa er: Ka un u iyange teman sonon kwagh ne 
gaa? 9 Mbagenev kaa er: Ka wen je, mbagenev 
nyiman er: Ei, a bee un a bee tso. Kpa un iyol na kaa 
er: Ka mo je. 10 Tso ve kaa a na er: I er nan man i 



bugh u ashe? 11 A gema a kaa er: Ka Or u i yer er 
Yesu la A hor inya A shighem sha ashe, A kaa a mo 
er: Yem shin ityungu i Shiloam, za 66 iyol. Nahan m 
za, m za 66 ve m gbe nengen kera ye. 12 Tso ve kaa a 
na er: Or la ngu hana? A kaa er: M fa ga. 13 Ve va a un 
shon u ngise lu orapirashe la hen Mbafarishi. 14 Man 
iyange i Yesu hor inya bugh un ashe la, lu sha iyange 
i memen. 15 Mbafarishi kpaa shi pine un er i er man 
a nengen kera yo. A kaa a ve er: A pendam inya i 
ndor sha ashe, m za 66 man m gbe nengen ye. 16 Tso 
Mbafarishi mbagenev kaa er: Or ne due sha Aondo 
ga, gadia we iyange i memen iko ga. Kpa mbagenev 
kaa er: A er nan man or u nan lu orisholibo nana 
fatyo u eren anza a uivande mbana? Nahan ve pav 
iniongo ihiar. 17 Shi ve kaa a orapirashe la er: Tso er 
A bugh u ashe nahan, we yo, u ngu oron sha kwagh 
Na nana? A kaa er: Ka profeti je. 18 Mbayuda na 
jighjigh sha kwagh na la er a lu orapirashe man a 
hingir u nengen kera ga, saa ka er ve yila mbamaren 
mba or u a hingir u nengen kera la, ve pine ve er: 
19 Ka wan wen u ne kaa ner, i mar un a ashe a pirin 
ne shinii? Er nan man a hingir u nengen kera 
hegene? 20 Tso mbamaren un gema kaa er: Se fa 
ngun ka wan wase je, man i mar un a ashe a pirin 
kpaa; 2 kpa er i er ve a nengen kera hegen ne yo, se 
fa ga; man u A bugh un ashe kpaa se fa ga; pine nen 
un, ka wanye ga, a or iyol na. 22 Mbamaren un kaa 



nahan sha ci u ve lu cian Mbayuda yo; gadia 
Mbayuda vande zuan zwa kera er, aluer ma or nana 
pase Un er ka Kristu yo, a dugh nan ken shinagoge 
kera. 23 Ka nahan man mba ve mar un la ve kaa er: 
Ngu wanye ga, pine nen un, ye. 24 Tso ve shi ve yila 
un u a vande pirin ashe la myer u sha kwa har, ve 
kaa a na er: Civir Aondo! Se yo, se fa Or ne ka 
orisholibo je. 25 Tso a gema a kaa er: Shin Una lu 
orisholibo kpaa, m fa ga, m fa di kwagh mom tso; lu 
m pir ashe, kpa hegen m ngu nengen kera. 26 Tso ve 
shi ve kaa a na er: A er u nyi? A er nan man A bugh u 
ashe? 27 A gema a kaa a ve er: M vande kaan ne kera 
ve, kpa ne ungwa ga; inja na nan shi i lu ne ka 
ungwana? Ne kpaa, ka ne ka hingir mbahenen Nava? 
28 Tso ve tuhwa un, ve kaa er: Ka we tso u lu orhenen 
Na ye; se yo, se mba mbahenen mba Mose. 29 Se fa 
Aondo or kwagh a Mose kpa Or ne yo, se fa ape A 
dugh ga. 30 Or la gema kaa a ve er: Ngun ka kwagh u 
kpiligh iyol je, er ne fe ape A dugh ga, nahan kpaa A 
bughum ashe. 31 Se fa Aondo ongo imo i mbaasorabo 
ga; kpa aluer hanma or nana civir Aondo mimi man 
nana eren ishima Na kpaa yo, ka nan je A ongo nan 
ye. 32 Hii sha igbetar je mba a ungwa er i bugh or u i 
mar nan a ashe a pirin, ashe ga. 33 Or ne Una dugh 
sha Aondo ga yo, ma A fetyo u eren ma kwagh ga. 
34 Ve gema ve kaa a Na er: I mar u ken asorabo 
eleghee, kpa u gem u tesen se yee? Tso ve dugh un 



kera. 35 Yesu ungwa er ve dugh un kera yo; tso va 
zough a na yo, A kaa a na er: U na Wan u or jighjigh 
kpa? 36 A gema a kaa er: Un ka ana, Tere, sha u m na 
Un jighjigh? 37 Yesu kaa a na er: U vande nengen a 
Na, shi ka Un je A lu oron kwagh a we ne. 38 Tso a kaa 
er: Tere, m na jighjigh! Nahan a gba civir Un. 39 Tso 
Yesu kaa er: M va shin tar ne sha ci u i hingir ijir i 
kuren, sha u mba ve nengen ga yo, ve. nenge, man 
mba ve nengen la yo, ve . gema di ve _ hingir 
mbaapirashe. 40 Mbafarishi mba ve lu a Na heregh la, 
ve ungwa akaa ne, tso ve kaa a Yesu er: Nahan se 
kpaa se mba mbaapirashe zee? 41 Yesu kaa a ve er: 
Nea lu mbaapirashe yo, ma ne lu a isholibo ga; kpa 
hegen ne kaa ner: Se mba nengen; nahan isholibo 
yen ngi ne her. 

10 1 Mimi mimi je, M kaan ne ne, or u nan nyer hen 
hunda u ityor i iyongo ga, kpa nan nyer ijir igen yo, 
nan ngu ormbaiv man ornumungbenda kpaa. 2 Kpa 
u nan nyer sha hunda yo, nan ngu orkuran u iyongo 
je. 3 Ka nan je man orhunda ka a bugh nan hunda ye; 
iyongo i ungwa imo i nan; nan yilan i i lu i nan sha 
ati ati, nan due a i ken won. 4 Nana due a i nan la cii 
yo, nan hemen i, iyongo la i dondo sha a nan gadia i 
fa imo i nan. 5 Kpa a lu or u i fe nan ga yo, ia dondo 
sha a nan ga, kpa ia yevese a yevese nan, sha ci u 
mba i fe ve ga la yo i kar imo ve ga. 6 Injakwagh ne, 
Yesu or ve, kpa ve kar inja i akaa a A er ve la ga. 



7 Nahan Yesu shi kaa er: Mimi mimi je, M kaan ne ne, 
Mo M ngu hunda u iyongo. 8 Mba ve vande van a Mo 
cii, ka mbaiv man mbanumungbenda kpaa; kpa 
iyongo ungwa ve ga. 9 Mo M ngu hunda; aluer anti or 
nana nyor her a Mo yo, a yima nan; nana nyoron, 
nana duen nana zuan a ijiir i yan toho. 10 Ormbaiv 
yo, nan ve kwagh ugen ga, ka sha u nana va ii man 
nana wua man nana tim tso; Mo yo, M va sha u ve. 
zua a uma, ve _ zua a mi wuee je. 11 Mo M ngu 
Orkuranilev u dedoo; orkuranilev u dedoo ka A gbihi 
uma na sha ci u iyongo. 12 Or u u eren tom sha inyar 
u nan lu orkuran ga, man iyongo kpaa i lu i nan ga 
yo, nana nengen gbaseela van yo, nana undu iyongo, 
nana yevese, gbaseela a kor i, a sambe i; 13 ka sha ci u 
nan lu or u eren tom sha inyar tso yo, nan wa iyongo 
iko ga. 14 Mo M ngu Orkuranilev u dedoo; M fa mbi 
Yav, mbi Yav kpaa fam, 15 vough er Ter A fern, Mo 
kpaa M fe Un nahan; man shi M ne uma Warn sha ci 
u iyongo. 16 M ngu a iyongo igen i i lu hen ityor ne ga 
yo, i kpaa Me va a i keng, ia ungwa imo Yam; ia 
hingir ikum i mom man orkuran mom kpaa. 17 Ka 
sha ci u nahan M doo Ter ishima ye, sha ci u M ne 
uma Warn, sha u Me shi Me ngohol un kpaa yo. 18 Ma 
or kpaa nan ngu ngohol Mo un ga, kpa ka Mo iyol 
Yam je M lu nan un ye. M ngu a tahav mbu Me na un, 
M ngu a tahav mbu Me shi Me ngohol un kpaa. Tindi 
ne M ngohol un hen Terem. 19 Mpav shi mough hen 



Mbayuda sha ci u akaaoron ne. 20 Mbagenev kpishi 
ken a ve kaa er: Ngu a jijingi u bo, ngu hunden kpaa; 
inja na nan man ne veren ato sha a Na? 21 Mbagenev 
di ve kaa er: Akaaoron ne ka a or u luun a jijingi u bo 
ga; jijingi u bo una fatyo u bughun orapirashe ashe 
kpa? 22 Zum la gema lu iniongo i mtsegh u tempel 
ken Yerusalem, lu fam. 23 Yesu lu zenden ken tempel 
ken kungur u Solomon. 24 Tso Mbayuda va kase Un, 
gba pinen Un er: Ka hanma shighe je U bee se 
akpelan ken ishima? Wea lu Kristu je yo, kaa se gbar 
gbar. 25 Yesu gema kaa a ve er: M kaa ne, kpa ne na 
jighjigh ga, ityom i M eren ken iti i Terem, ka i je i 
pasen kwagh Warn ye. 26 Kpa ne na jighjigh ga, sha ci 
u ne lu ken iyongo Yam ga yo. 27 Iyongo Yam ngi ongo 
imo Yam, Mo kpaa M fa i, ngi dondon sha a Mo kpaa. 
28 Mo m ne i uma u tsoron ia tim mayange ga, ma or 
kpaa nana tsuwem i sha ikev je ga. 29 Terem u A nem 
i la, hemba cii; ma or mom kpaa nana fatyo u tsuwen 
i sha ikev i Ter ga. 30 Mo a Ter ka kwagh mom. 
31 Mbayuda shi too awen er vea ta Un. 32 Yesu kaa a 
ve er: M tese ne ityom i dedoo kpishi i Terem; ka sha 
hanmo ken i man ne tern awen mini? 33 Mbayuda 
gema kaa a Na er: Ka sha ci u tom u dedoo se lu tan 
We awen ga, kpa ka sha ci u ityuhwanev, gadia We, U 
lu or tso, U veren iyol You Wer, U ngu Aondo. 34 Yesu 
gema kaa a ve er: I kera nger ken atindi a en er: M 
kaa je Mer, ne mba mbaaondo gaa? 35 Aluer a yila 



mbala mba kwaghoron u Aondo lu va her a ve la er 
mbaaondo yo, man a fatyo u bunden 
icighanruamabera kpaa ga yo, 36 ka nyi man ne kaan 
a Un u Aondo a tsegh Un, A tindi Un shin tar la, ner: 
U ngu tuhwan Aondo, sha ci u M kaa Mer: M ngu 
Wan u Aondo? 37 Aluer Mea eren ityom i Terem ga 
yo, de nem nen jighjigh ga; 38 kpa aluer Mea eren i, 
man nea nam jighjigh ga kpaa, na nen ityom la 
jighjigh; sha er ne_fa man ne_kar er Ter A lu ken a 
Mo, man Mo kpaa M lu ken Ter yo. 39 Ve shi ve gba 
nongon u vea kor Un, kpa A war sha ikev ve kera. 
40 A shi A per yande Yordan, A za ape Yohane eren 
batisema hiihii la, A za lu her. 41 Tso ior kpishi va her 
a Na, ve gba kaan er: Ka mimi, Yohane er ma ivande 
ga, kpa akaaoron a Yohane or sha Or ne yo, ka mimi 
je. 42 Tso ior kpishi na Un jighjigh keregh. 

11 1 Tso orgen gba angev, lu Lasaru u ken Betani, 
wangar u Maria man anngo na Marta. 2 Ka Maria u a 
shighe Ter mkurem, shi a ese Un angahar sha ice na 
la; ka un man anngo na Lasaru gba angev ye. 3 Tso ve 
anngoov mba kasev mbala ve tindi loho her a Na, ve 
kaa er: Tere, un u a doo U ishima la gba angev. 4 Yesu 
ongo nahan yo, A kaa er: Angev mbun ka mbu kuugh 
ga, kpa mbu sha ci u icivir i Aondo sha i civir Wan u 
Aondo sha mbu yo. 5 Marta man anngo na u kwase 
kua Lasaru ve doo Yesu ishima, 6 Zum u A ungwa er 
a gba angev nahan yo, A shi A tsa her ape A lu la 



ayange ahar. 7 Tso ken masejime la, A kaa a 
mbahenen Nav er: Shi se yem nen ken Yudia. 
8 Mbahenen kaa a Na er: Rabi, ayange a Mbayuda ve 
nenge u tan We awen la, nga a ngee ga, man U shi U 
za ker yee? 9 Yesu gema kaa er: Ahwa kera nga pue 
kar ahar sha iyange i mom gaa? Aluer or nana 
zenden atetan yo, nana ta nguhar kera ga, sha ci u 
nan nengen a iwanger i tar ne yo. 10 Kpa aluer or 
nana zenden tugh yo, nana ta nguhar kera sha ci u 
iwanger i lu ken a nan ga yo. 11 A or akaa ne; tso A 
kaa a ve er: Huror wase Lasaru ngu yaven, kpa Me 
za me za nder un. 12 Nahan mbahenen kaa a Na er: 
Tere, aluer una lu yaven yo, una war. 13 Kpa Yesu or, 
lu sha ku na; kpa ve yo, ve lu henen er ngu oron 
kwagh u mmem u sha mnya. 14 Nahan Yesu kaa a ve 
gbar gbar er: Lasaru kpe. 15 Man M gema M ember 
sha ci wen er M lu her ga yo, sha er ne na jighjigh yo. 
Nahan kpaa, se za nen her a na. 16 Tso Toma u i yilan 
un er Didimu la, kaa a mbahenen mbagenev er: Se 
kpaa se za, se za kpe nen a Na imongo. 17 Tso Yesu va 
noor yo, A kar er a tse shin uwar i kom ayange anyiin 
yo. 18 Betani lu ikua a Yerusalem, kuma er umail 
uhar nahan. 19 Mbayuda kpishi vande van hen Marta 
man Maria sha u va yaren ku u anngo ve la. 20 Tso 
Marta ongo er Yesu va yo, a due a za kegh Un 
gbenda; kpa Maria yo, hira lu hen ya. 21 Tso Marta 
kaa a Yesu er: Tere, Wea lu heen yo, anngom ma a 



kpe ga; 22 kpa m fa hegen kpaa nyityo kwagh i U son 
Aondo yo, Aondo Una na U je. 23 Yesu kaa a Na er: 
Anngou una nder. 24 Marta kaa a Na er: M fa, una 
nder sha mnder u sha iyange i masetyo la. 25 Yesu 
kaa a na er: Mo M ngu mnder man uma kpaa; or u 
nana nam jighjigh yo, shin nana kpe kpaa, nana lu 
uma. 26 Man anti or u nan lu uma man nan nem 
jighjigh yo, nana kpe mayange ga. U na kwagh ne 
jighjigh kpa? 27 A kaa a Na er: Een Tere, M vande nan 
jighjigh kera je mer, We U ngu Kristu, Wan u Aondo u 
A lu van shin tar ne. 28 Kaan nahan yo, a due, a za 
yila anngo na Maria a kaa a na ken myer er: Ortesen 
ngu heen man ngu yilan we. 29 Ongo nahan yo, a 
mough fese, a za her a Na. 30 Yesu yo, lu a nyor ken 
wangar la ga, kpa hira lu hen ape Marta za kohol Un 
la. 31 Tso Mbayuda mba ve lu a na ken iyou ve lu 
yaren ku la mba nengen Maria moughon fese, dugh 
yo, ve dondo un ijime, ve lu henen er, ngu zan hen 
uwar sha u za vaan her. 32 Tso Maria va noor hen 
ape Yesu lu, nengen a Na yo, a gba inya hen angahar 
a Na, a kaa er: Tere, Wea lu heen yo, anngom ma a 
kpe ga. 33 Tso Yesu nengen un vaan, shi Mbayuda 
mba ve va a na kpaa lu vaan, nahan soo Un ken 
ishima, ishima ta Un kwe kpaa. 34 Tso A pine er: Ne 
ver un hana? Ve kaa a Na er: Tere, va va nenge. 
35 Yesu vaa. 36 Tso Mbayuda kaa er: Nenge er a doo 
Un ishima yum yo. 37 Kpa mbagenev ken a ve kaa er: 



Un u A bugh orapirashe ashe ne, A kera fatyo u eren 
er or ne ma a kpe ga yo, gaa? 38 Er i shi i soo Yesu ken 
ishima nahan yo, A va hen uwar, lu bar u iwen, shi 
iwen igen cir sha mi. 39 Yesu kaa er: Too nen iwen ne 
kera. Marta, anngo u orkpen la, kaa a Na er: Tere, 
una huma hegen, gadia ayange a kuugh na nyian ka 
anyiin je. 40 Yesu kaa a na er: M vande kaan we Mer: 
Aluer wea na jighjigh yo, u nenge icivir i Aondo gaa? 
41 Tso ve too iwen la kera. Yesu kende ashe sha kaa 
er: Tere, M sugh U er U ongom yo; 42 kera je kpaa M 
fa er U ongom keke yo, kpa ka sha ci u ikpelaior i i 
kasem heen ne man M kaan nahan ye, sha u ve na 
jighjigh er i lu We U tindim yo. 43 Er akaa ne nahan 
yo, A yila genger genger er: Lasaru, due ken won! 
44 Tso un u a kpe la due a ikangenev sha ave man 
shin angahar shi i kange un ishigh sha adikpo. Yesu 
kaa a ve er: Sagh nen un, a yem. 45 Nahan ior kpishi 
ken Mbayuda mba ve va hen Maria mba nengen 
kwagh u A er la yo, ve na Un jighjigh. 46 Kpa 
mbagenev her a ve yem hen Mbafarishi, za or ve 
akaa a Yesu A er la. 47 Tso upristi mba tamen man 
Mbafarishi ve zua mkohol, ve kaa er: Se er nana, 
gadia Or ne ngu eren uivande kpishi. 48 Aluer se de 
Un u zan hemen nahan yo, ior cii vea na Un jighjigh, 
nahan Mbaromanu vea va, vea va ngohol ijiir yase 
ne kua nongo wase kpaa. 49 Tso u mom ker a ve iti na 
er Kayafa, u a lu zegepristi ken inyom la yo, kaa a ve 



er: Ne fa ma kwagh mom ga, 50 ne kera kar kpaa ga 
er a lu ne a inja u or mom nana kpe sha ci u 
nongoior ne sha u ikurior ne cii i. de timin ga yo. 
51 Kpa a gba oron kwagh ne iyol na tso ga, kpa ka er 
un lu zegepristi ken inyom la yo, a tsengaoron er 
Yesu Una kpe sha ci u ikurior la. 52 Kpa ka sha ci u 
ikurior la tseegh ga, ka sha u Una kohol onov mba 
Aondo mba ve sambe sha won ve lu kwagh mom yo. 
53 Hii sha iyange la je ve gba henen er vea er man 
vea wua Un yo. 54 Tso Yesu kera zende ken igbar hen 
Mbayuda ga, kpa A mough heregh, A yem ken tar u u 
lu a taaikongo ikua ikua yo, A za nyor hen gar ugen u 
i yilan er Eferaim, A tema ker a mbahenen Nav. 
55 Tso Paseka u Mbayuda mgboghom, ior kpishi ken 
tar la kondo sha Yerusalem er Paseka lu a kuma ga, 
sha u vea za wanger ayol yo. 56 Tso ve gba keren 
Yesu, ve tile ken tempel ve gba oron kwagh ayol a ve 
kaan er: Ne mba henen nana? Una va iniongo ga 
shinii? 57 Upristi mba tamen man Mbafarishi vande 
yoon er, aluer or nana fa ape A lu yo, nana pase, sha 
u vea kor Un yo. 

12 1 Tso ka shin ayange ataratar a Paseka una kuma 
yo, Yesu va ken Betani ape Lasaru lu la, un u Yesu 
nder un shin mbakpenev la. 2 Nahan ve yor Un iwer 
her man Marta lu duen a kwaghyan Lasaru kpaa lu a 
mba ve tema kwaghyan a Na la imongo. 3 Tso Maria 
too mkurem kuma pams u ikaren mom, ma nardu 



jim ma taver ishe kpishi, a shighe Yesu ma shin 
angahar, shi a ese Un angahar sha ice na; iyou la cii 
mgbough a ihuma i mkurem mara. 4 Kpa Yuda 
Isekarioti, orhenen Na ugen, u una va nenge mker 
sha a Na la, kaa er: 5 Ka nyi man i tee mkurem man i 
yam sule deri utar i ne mbaatsanev ga? 6 A kaa 
nahan, kpa lu sha ci u a wa mbaatsanev iko ga, kpa 
lu sha ci u un lu ormbaiv yo, man er a tilin ikpanyar 
yo, a dughun kwagh u i we kimi la. 7 Tso Yesu kaa er: 
De nen un, a koso ma sha ci u iyange i m-ii Warn. 
8 Gadia ne mba a mbaatsanev gbem, kpa Mo yo, ne 
kera lu a Mo her a ven gbem ga. 9 Tso ikpelaior kpishi 
i ken Mbayuda ungwa er ngu her nahan ve va, lu sha 
ci u Yesu tseegh ga, kpa lu sha u vea nenge a Lasaru 
u A nder un shin mbakpenev la kpaa. 10 Kpa upristi 
mba tamen gba henen imongo er Lasaru kpaa vea 
wua un; 11 gadia Mbayuda kpishi lu zan za nan Yesu 
jighjigh sha kwagh na la. 12 Kper nan ikpelaior kpishi 
i i va iniongo la ungwa er Yesu A lu van ken 
Yerusalem yo, 13 nahan ve too andar a avilegh, ve 
due u za keghen Un gbenda, ve gba genger imo, kaan 
er: 14 Yesu zough a wanjaki yo, A tema sha mi, er i 
nger nahan la er: 15 De cie ga, wankwase u Shion, 
nenge Tor wou ngu van, A tema sha wanjaki. 16 Akaa 
la mbahenen Nav kar a sha hiihii la ga, kpa zum u i 
na Yesu icivir kera yo, ve mase umbur er i nger akaa 
ne sha a Na, man er i er Un a kpaa yo. 17 Ikpelaior i i 



lu vea Na zum u A yila Lasaru shin uwar man A nder 
un shin mbakpenev la, ve pase kwagh la. 18 Ka sha ci 
u kwagh ne kpaa ikpelaior due, za kohol Un sha 
gbenda sha ci u ve ungwa er A er ivande la yo. 19 Tso 
Mbafarishi kaa ayol a ve er: Ne nenge kpa, mayange 
kwagh wen ngu zan hemen ga; nenge, tar cii ngu 
dondon Un ijime. 20 Mba ve zaan sha u za civir 
Aondo sha iniongo la yo, Mbagrika mbagenev kpaa 
lu ker. 21 Nahan ve va hen Filibu u a due ken 
Betesaida u Galilia la, ve kaa a na er: Tere, ka se ka 
nengen a Yesu. 22 Filibu va, va kaa Anderia; man 
Anderia vea Filibu ve va kaa Yesu. 23 Kpa Yesu gema 
kaa a ve er: Shighe kuma u a na Wan u or icivir ve. 
24 Mimi mimi je, M kaan ne ne, aluer ishangewua ia 
gba hen inya ia kpe ga yo, ia lu di her mom tso; kpa 
aluer ia kpe yo, ia mar kpishi. 25 Or u uma u nan a 
doo nan yo, uma la una saa nan; kpa u nan ker uma 
u nan ihom shin tar ne yo, nana lu a mi zan zan uma 
u tsoron. 26 Aluer anti or nana eren Mo tom yo, Ter 
Una civir nan, nana dondo sha a Mo; hen ape Mo M 
lu la, ka her je man or u nan eren Mo tom kpaa nana 
lu ye. Aluer anti or nana eren Mo tom yo, Ter Una 
civir nan. 27 Hegen ishima ngi tan Mo kwe, tso shi Me 
kaa nana? Tere, yimam due a Mo. Mo hen shighe ne 
kera! Kpa ka sha ci u kwagh ne je man M ve hen 
shighe ne ye 28 Tere, na iti You icivir. Tso imo due Sha 
kaa er: M vande civir i, Me shi Me civir i kpaa. 



29 Ikpelaior i i tile her la ungwa i nahan ve kaa er: 
Aondo kume ve! Mbagenev kaa er: Ka ortyom u Sha 
a er kwagh a Na ye. 30 Yesu gema kaa er: Imo ne i va, 
ka sha ci Warn ga, kpa ka sha ci wen. 31 Ka hegen je i 
lu u oron tar ne ijiir ye; ka hegen je a dugh tor u tar 
ne kera ye. 32 Man Mo zum u a toom shin inya a 
kendem sha yo, Me urugh ior cii her a Mo. 33 A or 
kwagh ne nahan, lu sha inja i kuugh i Una kpe yo. 
34 Tso ikpelaior gema kaa a Na er: Se ungwa ken 
atindi er Kristu Una lu gbem; man er nan U kaan 
Wer, a kende Wan u or sha kenge? Wan u or la ka 
ana? 35 Yesu gema kaa a ve er: Iwanger hira ngi her a 
ven anyangem kpeghee; zende nen er ne lu a 
iwanger her ne, sha u ime i_de kohol ne ga yo. U nan 
zenden ken ime yo, nan fe hen ape nan ze ga. 36 Er ne 
lu a iwanger her ne, na nen i jighjigh sha u ne hingir 
onov mba iwanger yo. Yesu or akaa ne nahan A yem, 
A za yer iyol Na. 37 Kpa shin er A er uivande kpishi 
sha ishiv vev, nahan kpaa ve na Un jighjigh ga, 38 sha 
er kwaghoron u profeti Yesaia lu or la a kure sha mi 
vough yo, er: Tere, ka an je nan ne kwagh u i ongo 
hen vese la jighjighi? Man i pase uwegh ku Ter hen 
ana? 39 Ka sha ci u nahan man ve fatyo u nan jighjigh 
ga ye, sha er Yesaia shi kaa er: 40 A pir ve ashe, shi A 
cighir ve asema kpaa, sha u ve de nengen sha ashe ve 
ga yo, shi ve de kaven ken ishima man ve gema 
ishima, M war ve ga. 41 Akaa ne Yesaia or sha ci u a 



nenge icivir Na shi a or kwagh Na kpaa yo. 42 Nahan 
kpaa mbavesen mbagenev na Un jighjigh; kpa sha ci 
u Mbafarishi yo, ve kera pase nahan ga, sha u i _ de 
dughun ve ken shinagoge kera ga yo; 43 gadia icivir i 
ior hemba doon ve a icivir i Aondo. ^Tso Yesu 
genger imo kaa er: Or u nan nem jighjigh yo, ka Mo 
nan nem jighjigh ga, kpa ka Un u A tindim la, 45 man 
shi or u nan nenge a Mo yo, nan ngu nengen a Un u A 
tindim la. 46 Mo M va shin tar ne er iwanger nahan, 
sha u hanma or u nan jighjigh yo, nana de kera luun 
ken ime her ga yo. 47 Man shi aluer anti or nana 
ungwa mkaanem Am, kpa nana wa ma iko ga yo, Me 
or nan ijir ga; gadia M va sha u Me or tar ijir ga, kpa 
ka sha u Me yima tar yo. 48 Or u nan vendem man 
nan rumun mkaanem Am ga yo, nan ngu a orjir, ka 
kwaghoron u M er ne je, ka un man una or nan ijir 
sha iyange i masetyo ye. 49 Gadia M gba oron kwagh 
sha tahav Av ga; kpa ka Ter u A tindim la je, A nem 
tindi sha kwagh u Me kaa man shi Me or kpaa ye. 
50 Man shi M fa tindi Na ka u uma u tsoron je. Nahan 
akaa a M lu oron ne ne M ngu oron vough er Ter A 
kaam nahan. 

13 1 Tso er iyange i iniongo i Paseka lu a kuma ga la 
er Yesu fa shighe Na kuma u Una due shin tar ne, 
Una yem hen Ter yo, er ior Nav mba ve lu shin tar ne 
ve doo Un ishima zan zan ar sha mkur je. 2 Mba tern 
mba gbe yan iwer yo, diabolo vande wan Yuda 



Isekarioti, wan u Shimon kwagh er a nenge mker sha 
a Na 3 er Yesu A fe er Ter gema akaa cii wa Un sha 
ikev man shi er A fe er Un due hen Aondo, shi Una za 
sha Aondo yo, 4 A mough hen kwaghyan, A er ikav 
mbi iyolough kera, a too ikondo i esen iyol, A zer; 
5 tso A ker mngerem shin tasa, A gba oon mbahenen 
Nav angahar, shi esen a sha ikondo i A zer shin 
iwenge la. 6 Nahan A va hen Shimon Peteru; Peteru 
kaa a Na er: Tere, U oom angaharaa? 7 Yesu gema kaa 
a na er: Kwagh u M eren ne, u fa un hegen ga, kpa u 
va kar un ken hemen. 8 Peteru kaa a Na er: Mayange 
mayange U oom angahar ga. Yesu gema kaa a na er: 
Aluer Mea 66 u ga yo, kwagh zua u a Mo ga. 9 Shimon 
Peteru kaa a Na er: Yo Tere, ka angahar am tseegh ga, 
kpa ka ave man ityough kpaa. 10 Yesu kaa a na er: Or 
u i ee nan iyol kera yo, kera gba u nan a 66 iyol ga, 
saa angahar tseegh; gadia nan ngu wang cii. Ne yo, 
ne mba wang, kpa ka ne cii ga. 11 Gadia A fa un u una 
nenge mker sha a Na la, kape i lu man A kaa er: Ka 
ne cii ne lu wang ga la. 12 Ee ve angahar hee akondo 
Na, hir tern inya yo, A kaa a ve er: Ne kav kwagh u M 
er ne ne kpa? 13 Ne mba yerem ner: Ortesen man Ter 
kpaa; ne mba kaan sha mi, gadia kape M lu la. 14 Yo, 
aluer Mo u M lu Ter man Ortesen, M 66 ne angahar 
yo, nahan ka u ne kpaa ne 66 ayol a en angahar 
nahan keng. 15 Gadia M ver ne ikav i tesen sha er ne 
kpaa er nen er M er ne nahan. 16 Mimi mimi je, M 



kaan ne ne, wanakiriki hembe ter na icivir ga, 
ortyom kpaa hembe un u a tindi un la icivir ga. 
17 Aluer nea fa akaa ne, man nea eren sha mi yo, a 
saan ne iyol. 18 Ka ne cii M kaan ga; M fa mba M 
tsough ve yo; kpa ka sha er icighanruamabera Una 
kure sha mi vough yo er: Ka or u nan ye kwagh a Mo 
ikagh i mom je nan tumum angahar iyol ye. 19 Hii 
hegen je, M ngu kaan ne, er i lu a kuma ga ne, sha er 
a va kuma yo, ne na jighjigh ner, ka Mo Un je ne yo. 
20 Mimi mimi je M kaan ne ne, or u nan rumun 
hanma or u M tindi yo, nan ngu rumun Mo; man u 
nan rumun Mo yo, nan ngu rumun Un u A tindim la 
kpaa. 21 Yesu er akaa ne nahan yo, ishima gba tan Un 
kwe, tso A pase A kaa er:Mimi mimi je M kaan ne ne, 
u mom ken a ven nana nengem mker. 22 Mbahenen 
gba kenger ayol a ve, henen ken asema sha or u A 
teren nan yo. 23 Orhenen Na ugen yier Yesu sha 
ikum, lu un u a doo Yesu ishima je la, 24 tso Shimon 
Peteru welegh un, kaa a na er: Pine or u A teren la. 
25 Ngula yier Yesu sha ikum, tso a pine Un er: Tere, ka 
ana? 26 Tso Yesu gema kaa er: Ka u Me civ ivurugh ki 
kwaghyan Me na nan la. Nahan civin ivurugh ki 
kwaghyan la yo, A kende, a na Yuda, wan u Shimon 
or u Isekarioti la. 27 Ngohol ivurugh ki kwaghyan la 
yo, Satan maa nyor ker a na. Tso Yesu kaa a na er: 
Kwagh u i lu u pe eren yo, er fefa. 28 Mo ve mom ken 
mba ve kase her la fa er i hii man A kaa un kwagh ne 



nahan ga. 29 Gadia mbagenev lu henen er, ka sha ci u 
Yuda a tilin ikpanyar man Yesu kaa a na er: Yam 
akaa a a gbe se sha iniongo yo, shin a na mbaatsanev 
ma iwua. 30 Un kpaa, ngohol ivurugh ki kwaghyan la 
yo, maa a due fefa, lu tugh je. 31 Tso er a due kera yo, 
Yesu kaa er: Hegen je i na Wan u or icivir, i shi i na 
Aondo icivir ker a Na kpaa. 32 Aluer Aondo zua a 
icivir ken a Na yo, Aondo Una na Un icivir fefa je. 
33 Ne mbayev Av mba kiriki, Me mase lun a ven 
anshighe kpeghee, ne kerem, kpa er M kaa a 
Mbayuda Mer; hen ape Me za, ne fatyo u van ga la, 
kape m kaan ne hegen kpaa je ne. 34 M ngu nan ne 
tindi u he sha u doo nen ayol a en yo; er ne doom 
ishima nahan, kape ne kpaa, doo nen ayol a en 
vough la. 35 Ka sha kwagh ne man ior cii vea kar er 
ne lu mbahenen Av ye, aluer ne doo ayol a en yo. 
36 Shimon Peteru kaa a Na er: Tere, U za hana? Yesu 
gema kaa a Na er: Hen ape Me za la, u fatyo u 
dondon sha a Mo hegen ga; kpa iyange igen yo, u 
dondo sha a Mo. 37 Peteru kaa a Na er: Tere, er nan 
man Me fatyo u dondon sha a We hegen ga? Me na 
uma warn sha ci Wou je. 38 Yesu gema kaa er: U na 
uma wou sha ci Wama? Mimi mimi je M kaan we ne, 
nomikegh una lu a tongo ga je tso u nyiman kwa tar 
je wer, u fam ga. 

14 1 Asema a de kera te ne kwe ga; na nen Aondo 
jighjigh, Mo kpaa nam nen jighjigh. 2 Ken ya u Terem 



ayou nga kpishi; a lu nahan ga yo, ma M kaa ne; 
gadia Me yem sha u Me za sor ne ijiir. 3 Me yem Me 
za sor ne ijiir yo, Me shi Me hide, Me va kua a ven 
sha er ne kpaa ne lu hen ape M lu yo. 4 Hen ape M lu 
zan kpaa, ne fa gbenda. 5 Toma kaa a Na er: Tere, se 
fa hen ape U lu zan ga, nahan se er nan man se fa 
gbenda? 6 Yesu kaa a na er: Mo M ngu gbenda man 
mimi man uma kpaa. Ma or gbe van hen Terem ga, 
saa nana kar her a Mo. 7 Nea fern yo, ma ne fe Terem 
kpaa; hii hegen je zan zan ne fa Un ve, ne nenge a Na 
kpaa. 8 Filibu kaa a Na er: Tere, tese se Ter, tso a 
kuma se. 9 Yesu kaa a na er; M ngu a ven ayange 
ngee, nahan kpaa, we Filibu, u fam gaa? U nan nenge 
a Mo yo, nan nenge a Ter je ve; man er nan u kaan 
wer: Tese se Tere? 10 U na jighjigh er Mo M lu ken 
Ter, Ter kpaa A lu ken a Mo gaa? Mkaanem ma M er 


ne ne, M er ma ka sha tahav av ga kpa ka Ter u A lu 
ken Mo la, A eren ityom Na ye. 11 Nam nen jighjigh er 
M lu ken Ter, Ter kpaa A lu ken a Mo yo; gayo, nam 


nen jighjigh sha ci u ityom la iyol i i. 


J.V1JL1 L LI I UHL Li JC, 


M kaan ne ne, u nan nem jighjigh yo, ityom i M eren 


ne, nan kpaa nana er i; i i hembe ingin je kpaa nana 
er, sha ci u M lu yemen hen Ter yo. 13 Man nyityo 
kwagh i ne son ken iti Yam yo, Me er i, sha er Ter A 
zua a icivir ken Wan yo. 14 Aluer ne son nyityo 
kwagh ken iti Yam yo, Me er i. 15 Aluer Mea doo ne 
ishima yo, ne kuran atindi Am. 16 Me son Ter, man 



Una na ne Orsurunshima ugen u Una lu a ven gbem 
yo, 1 ka Jijingi u mimi u tar u fetyo u ngohol Un ga 
yo, gadia ngu nengen a Na ga, mfe kpaa u fa Un ga; 
ne yo, ne fa Un, gadia ngu a ven, shi Una lu ken a ven 
kpaa. 18 Me undu ne icoghol ga, M ngu van her a ven. 
19 Mase shin cion man tar ua kera nenge a Mo ga; 
kpa ne yo, ne nenge a Mo, sha ci u Mo M lu uma, ne 
kpaa ne va lu uma yo. 20 Sha iyange la ne fa er M lu 
ken Terem ne kpaa ne lu ker a Mo, man Mo di kpaa 
M lu ken a ven yo. 21 Or u nan lu a atindi Am, man 
nan we a iko kpaa yo, ka nan je, M doo nan ishima 
ye. Or u M doo nan ishima kpaa, nana doo Terem 
ishima; Mo kpaa nana doom ishima, man Me pase 
iyol Yam her a nan kpaa. 22 Tso Yuda, kpa ka u 
Isekarioti la ga, kaa a Na er: Tere a hii nan man u 
pase iyol You hen vese, a kera lu hen tar ga? 23 Yesu 
gema kaa a na er: Aluer Mea doo or ishima yo, nana 
kuran kwaghoron Warn, Terem kpaa nana doo Un 
ishima; Se va her a nan Se va er ijiir i tsan her a nan 
kpaa. 24 Or u M doo nan ishima ga yo, nan we 
kwaghoron Warn iko ga; kwaghoron u ne ongo ne 
kpaa, ka u Warn ga, kpa ka u Ter u A tindim la. 
25 Akaa ne M or ne je, er M lu a ven her yo. 26 Kpa 
Orsurunshima, ka Icighan Jijingi je la, u Ter Una tindi 
ken iti Yam yo, ka Un je, Una tese ne akaa cii, man shi 
Una umbur ne akaa a M er ne cii kpaa ye. 27 M ngu 
veren ne bem, M ngu nan ne bem Warn; M ngu nan 



ne, kpa ka er tar u ne nahan ga. Asema a de kera te 
ne kwe ga, man shi de kera cie nen kpaa ga. 28 Ne 
ungwa er M kaa ne Mer, Me yem kpa Me shi Me va 
her a ven. Mea doo ne ishima yo, ma ne ember sha ci 
u M lu yemen hen Ter yo; gadia Ter hembam. 29 Man 
hegen M vande kaan ne je, er i lu a er ga yo, sha u ne 
na jighjigh zum u ia va er yo. 30 Me kera seer oron 
kwagh a ven kpishi ga; gadia tor u tar ne ngu van, 
ngu a ma ityokwagh sha a Mo ga, 31 kpa tar u fa er 
Ter A doom ishima, man shi M eren er Ter A wem 
kwagh yo. Mough se yem nen heen kera. 

15 1 Mo M ngu kon u wain u mimi, Terem ka 
orshiren. 2 Hanma gbaa u ker a Mo u a um ga yo, ka 
A kar a mi sha; man shi hanma gbaa u a um yo, ka A 
sor un sha er una shi a hemba umen atam yo. 
3 Hegen je kpaa ne mba wang sha ci u kwaghoron u 
M er ne la. 4 Luun nen ken a Mo, Mo kpaa Me luun 
ken a ven. Er gbaa iyol na una fatyo u umen ga, saa 
una luun ken kon u wain, kape ne kpaa, saa ne luun 
ken a Mo la. 5 Mo M ngu kon u wain, ne mba agbaa; 
or u nan luun ken a Mo Mo kpaa M luun ken a nan 
yo, ka nan ume atam kpishi; gadia a lu Mo ga yo, ne 
fatyo u eren ma kwagh ga. 6 Or ka nana luun ken a 
Mo ga yo, i gbihi nan kera er gbaa nahan, nan uma 
je; i kohol a, i nande sha usu, a hia. Aluer ne luun 
ken a Mo, man mkaanem Am maa luun ken a ven yo, 
nyi ityokwagh i i sar ne kpaa, son, nen, a er ne i. 8 Ka 



kwagh ne a ne Terem icivir ye, ka u ne ume atam 
kpishi la, man ne hingir mbahenen Av ye. 9 Er M doo 
Ter ishima, nahan kape ne kpaa, ne doom ishima la; 
luun nen ken dooshima warn ne. 10 Aluer ne wa 
atindi Am iko yo, ne lu ken dooshima Warn; er Mo 
kpaa M we atindi a Terem iko, man M luun ken 
dooshima Na nahan. n Akaa angan M or ne sha er 
iember Yam i_lu ken ven, iember yen i_hom kpaa yo. 
12 Ka tindi Warn u M we ne ne, doo nen ayol a en, er 
ne doom ishima nahan. 13 Or ngu a dooshima u a 
hembe ngun ga, je u or nana gbihi uma u nan sha ci 
u akar a nan. 14 Aluer ne eren kwagh u M we ne tindi 
sha mi yo, ne mba akar Am je. 15 M kera yila ne Mer 
ikpan ga, gadia kpan fe kwagh u ter na a eren ga; kpa 
M yila ne Mer, akar, gadia akaa a M ongo hen Terem 
cii, M or ne a. 16 Ka ne ne tsoughom ga, kpa ka Mo je 
M tsough ne ye; man M ver ne sha er ne za, ne za 
ume atam yo, atam a en kpaa a luun zan zan, sha er 
nyi ityokwagh i ne son Ter ken iti Yam yo, Una er ne 
i. 17 Akaa ne M ngu wan ne tindi sha mi, sha er ne 
doo ayol a en yo. 18 Aluer tar ua kor ne ihom yo, fa 
nen u vande koron Mo ihom je er u lu a kor ne ihom 
ga yo. 19 Aluer nea lu ior i tar ne yo, ma ne lu kwagh 
u tar jim, ma ne doo tar ishima; kpa er ne lu ior i tar 
ne ga, Mo M gem M tsough ne shin tar ne kera yo, ka 
nahan man tar u ker ne ihom ye. 20 Umbur nen 
kwaghoron u M or ne la Mer: Wanakiriki hembe Ter 



na icivir ga; lu vea tovom a ican yo, ne kpaa vea tov 
ne a ican je; lu vea wa kwaghoron Warn iko yo, u 
wen kpaa vea wa un iko. 21 Kpa akaa ne cii vea er ne 
a sha ci u iti Yam sha ci u ve fe Un u A tindim la ga 
yo. 22 Aluer Mea ve, Mea va er ve kwagh ga yo, ma ve 
lu a isholibo ga; kpa hegen yo, mba a ityoikaa i oron 
sha isholibo ve ga. 23 U nan kerem ihom yo, nan kor 
Terem ihom kpaa. 24 Aluer Mea eren ityom her a ve i 
mo gen nan er ga yo, ma ve lu a isholibo ga; kpa 
hegen yo, ve nenge i, shi ve korom ihom kua Terem 
kpaa. 25 Kpa i er kwagh ne sha er kwagh u i nger ken 
atindi a ve la, a _ kure sha mi vough er: Ve korom 
ihom lu sha ityoikaa ga. 26 Kpa Orsurunshima u Me 
tindi ne a Na hen Ter, ka Jijingi u mimi u A dugh ken 
Ter je la, Una va yo, ka Un je Una pase kwagh Warn 
ye. 27 Man ne kpaa, ne pasen kwagh Warn sha ci u ne 
lu a Mo sha hiihii je yo. 

16 1 Akaa ne M or ne sha er de nenge nen gbev ga yo. 
2 Vea dugh ne ken ushinagoge kera; shighe ngu van je 
u hanma or u nana wua ne yo, nana hen er nan ngu 
eren tom u civir Aondo. 3 Akaa angan vea er sha ci u 
ve fe Ter ga, Mo kpaa ve fern ga yo. 4 Kpa akaa angan 
M or ne sha er zum u shighe u a una va kuma yo, ne 
umbur a er M kaa ne a yo; kpa akaa ne yo, M kaa ne 
a sha hiihii la ga, sha ci u M lu a ven her yo. 5 Kpa 
hegen yo, M ngu zan hen Un u A tindim la nahan 
kpaa mo wen mom nan pinim er: U ngu zan hana? 



ga. 6 Kpa sha ci u M er ne akaa ne yo, asema vihi ne, 
kondo je. 7 Kpa ka mimi je M kaa ne ye Mer: Ka ne a 
inja u Me yem yo; gadia aluer Me yem ga yo, 
Orsurunshima Una va her a ven ga. Kpa aluer Me 
yem yo, Me tindi ne a Na. 8 Zum u Una va yo, Una 
pase tar kwagh u isholibo man kwagh u perapera 
kua u ijiroron kpaa; 9 sha kwagh u isholibo yo, ka sha 
ci u ve nem jighjigh ga yo; 10 sha kwagh u perapera 
yo, ka sha ci u M lu yemen hen Ter, ne kera nenge a 
Mo ga yo; 11 sha kwagh u ijiroron yo, ka sha ci u i er 
tor u tar ne ijir yo. 12 Akaa shim kpishi a ma M er ne 
yo, kpa ne kor a cio hegen ga. 13 Kpa zum u Un, Jijingi 
u mimi la, Una va va yo, Una hemen ne Una za a ven 
ken mimi cii; gadia Una gba oron kwagh sha tahav 
Nav ga, kpa nyityo kwagh i Una ungwa yo, ka i je Una 
or ye, shi Una pase ne akaa a a lu van ken hemen la 
kpaa. 14 Un yo, Una nam icivir gadia ka kwagh Warn 
Una too Una or ne ye. 15 Akaa a Ter A lu a mi ci ca cii 
ka a Am je; ka nahan man M kaa Mer, ka kwagh 
Warn Una too Una or ne ye. 16 Shi kpuaa tso ne kera 
nenge a Mo ga; shighe shi una karen kpuaa yo, ne 
nenge a Mo. 17 Tso mbahenen Nav mbagenev kaa 
ayol a ve er: Kwagh u A kaa se er: Shi kpuaa tso ne 
kera nenge a Mo ga; shighe shi una karen kpuaa yo, 
ne nenge a Mo; man shi: Ka sha ci u M lu yemen hen 
Ter yo, nahan inja na ka nana? 18 Nahan ve kaa er: 
Ka nyi man A kaa er: Shi kpuaa? Se fa kwagh u A kaa 



ne ga. 19 Yesu kar er i lu ve pe pinen Un yo, tso A kaa 
a ve er: Ne mba pinen ayol a en sha kwagh u M kaa 
ne Mer: Shi kpuaa, tso ne kera nenge a Mo ga, man 
shighe shi una karen kpuaa yo, ne nenge a Mo yoo? 

20 Mimi mimi je, M kaan ne ne, ne va vaa, ne zungwe 
kpaa tar yo, ua ember; asema aa vihi ne kpishi, kpa 
asema a vihin a en la aa gema a hingir ne iember. 

21 Shighe u kwase ka nana maren yo, ishima i vihi 
nan sha ci u shighe u nan a kom yo; kpa nana maren 
kera yo, nan kera umbur ican i nan la ga, sha ci u 
iember i i mar or shin tar ne yo. 22 Nahan ne kpaa, 
asema nga vihin ne hegen, kpa Me shi Me nenge a 
ven, nahan asema a en kpaa aa ember, ma or kpaa 
nana bunde ne iember yen ga. 23 Man sha iyange la 
ne kera pinem ma kwagh ga. Mimi mimi je, M kaan 
ne ne, nyityo, kwagh i ne son Ter yo, Una na ne i ken 
iti Yam. 24 Zan zan hegen ne mba a son kwagh ken iti 
Yam ga. Son nen, ne ngohol, sha u iember yen ia horn 
yo. 25 Akaa ne M or ne sha anzaakaa; shighe ngu van 
u Me kera or ne kwagh sha anzaakaa ga yo, kpa Me 
pase ne kwagh u Ter gbar gbar. 26 Sha iyange la ne 
son ken iti Yam, kpa u kaan Mer, Me son Ter sha ci 
wen yo, M kaa ga, 27 gadia Ter iyol Na kpaa, ne doo 
Un ishima tsung, sha ci u M doo ne ishima, man shi 
ne ne jighjigh er M dugh hen Ter yo. 28 M due hen Ter 
M va shin tar ne; shi Me undu tar ne, Me yem hen 
Ter. 29 Mbahenen Nav kaa a Na er: Eheen, hegen U 



ngu oron se kwagh gbar gbar, kera ka injakwagh U lu 
oron ga. 30 Hegen se fa U fa akaa cii, kera gba U u ma 
or nana pine U kwagh ga, ka nahan je man se ne 
jighjigh er U dugh her Aondo ye. 31 Yesu gema kaa a 
ve er: Ne mba nan jighjigh hegenee? 32 Nenge, shighe 
ngu van, a ar je ve u a sambe ne, hanma or nana yem 
kwagh u nan, ne mase undun Mo tswen; nahan kpaa 
M ngu tswen ga, gadia Ter ngu vea Mo. 33 Akaa ne M 
or ne sha u ne lu a bem ken a Mo yo. Shin tar ne yo, 
ican ngi eren ne; kpa taver nen asema, Mo M hemba 
tar ne. 

17 1 Zum u Yesu or akaa ne kera yo, A kende ashe 
Sha, a kaa er: Tere, shighe kuma, na Wan Wou icivir, 
sha er Wan Wou kpaa A na U icivir yo, 2 gadia U na 
Un tahav sha uuma cii, sha u mba U ne Un cii A na ve 
uma u tsoron yo. 3 Man uma u tsoron yo, ka u ve.fa 
U, We Aondo u mimi tswen, man shi Un u U tindi la, 
ka Yesu Kristu. 4 M na U icivir shin tar ne, er M kur 
tom u U nem wer, M er la. 5 Hegen yo, Tere, nam 
icivir hen We, sha icivir i M lu a mi her a We je, er i 
lu a gba tar ga la. 6 pase iti You hen ior mba U tsough 
ve shin tar ne, U nem la. Ve lu mba Ou je man U gem 
ve U nem ye; ve kpaa ve wa kwaghoron wou iko. 
7 Hegen yo, ve fa er akaa a U nem cii, i lu her a We a 
dugh yo; 8 gadia akaaoron a U nem, M na ve, ve 
ngohol, ve fa mimi je er M dugh her a We yo, man ve 
na jighjigh er i lu We, U tindim yo. 9 M ngu eren msen 



sha ci ve; ka sha ci u tar M eren msen ga, kpa ka sha 
ci u mba U nem la, gadia ka mba Ou je . 10 Akaa a a lu 
a Am cii ka a Ou, a Ou di kpaa ka a Am je, shi i nam 
icivir ken a ve kpaa. 11 Kera lun Yam shin tar ne ga, 
kpa mban yo, mba shin tar ne heregh; Mo yo, M ngu 
van hen We, Icighan Ter. Mba U nem la, kuran ve ken 
iti You sha u ve_lu kwagh mom er se nahan. 12 Er M 
lu a ve, M kuran mba U nem la, ken iti You. M kumba 
ve doo doo, mo ve mom kpaa saa ga, saa wan u 
mtim, sha er icighanruamabera una kure sha mi yo. 
13 Kpa hegen yo, M ngu van hen we, man akaa angan 
M ngu oron shin tar ne sha er vea iv a iember Yam 
gbing yo . 14 M na ve kwaghoron Wou, kpa tar kor ve 
ihom, sha ci u ve lu ior i tar ne ga yo, er Mo kpaa M 
lu or u tar ne ga nahan. 15 M ngu eren msen Mer: 
Kura ve shin tar ne kera ga, kpa M ngu sonon Mer 
kura ve sha ifer . 16 Ve mba ior i tar ne ga, er Mo kpaa 
M lu or u tar ne ga nahan . 17 Tsegha ve ken mimi, ka 
kwaghoron Wou je a lu mimi ye. 18 Er U tindim shin 
tar ne nahan, Mo kpaa, kape M tindi ve shin tar ne je 
ne. 19 Man ka sha ci ve je M lu tseghan iyol Yam ye, 
sha er ve kpaa i tsegha ve ken mimi yo. 20 Man ka sha 
ci u mban tseegh M eren msen ga, kpa ka sha ci u 
mba vea va nam jighjigh sha kwaghoron u mban la 
kpaa, 21 sha u ve cii ve lu kwagh mom, er We Ter, U 
lu ken a Mo, Mo kpaa m lu ken a We nahan, sha u ve 
kpaa ve lu ken avese; sha er tar u na jighjigh er U 



tindim yo. 22 Man icivir i U nem la, M na ve, sha u ve_ 
lu kwagh mom er se se lu kwagh mom nahan. 23 Mo 
ken a ve, man We di ken a Mo, sha u ve _ hingir 
kwagh mom vough yo; sha er tar u fa er We U tindim 
man shi er ve doo U ishima er M doo U ishima nahan 
kpaa yo. 24 Tere, mba U nem yo, kam ka ve lu a Mo 
imongo ape M lu la, sha u ve nenge icivir Yam i U 
nem la; gadia M doo U ishima je er i lu a gba tar ga 
yo. 25 Ter u perapera, tar fa U ga, kpa Mo M fa U, man 
mban kpaa fa er We U tindim yo. 26 Man M pase ve iti 
You; Me shi Me pase ve i kpaa; sha u dooshima u M 
doo U la, a lu ken a ve, Mo kpaa M lu ken a ve yo. 

18 1 Yesu er akaa ne nahan yo, A due a mbahenen 
Nav, A per yande wanwagh u Kederon, ape sule u 
ikon lu, A nyor ker a mbahenen Nav. 2 Man Yuda u 
nengen Un mker la kpaa fa ijiir la, gadia Yesu kohol 
ker a mbahenen Nav keke. 3 Tso Yuda zough a ikum i 
mbautyav man udugwer man upristi mba tamen 
man Mbafarishi yo, a va her a amenger man akagh a 
usu man ikav mbi utyav. 4 Kpa er Yesu fa akaa a a va 
er Un cii yo, A due A za kaa a ve er: Ka an ne kerene? 
5 Ve gema ve kaa a Na er: Ka Yesu u Nasareti. A kaa a 
ve er: Mo ne. Yuda u nengen Un mker la kpaa, tile a 
ve her. 6 Tso er A kaa a ve er: Mo ne, nahan ve hire 
ijime, ve gema ve gba inya. 7 Tso Yesu shi pine ve er: 
Ka an ne kerene? Ve kaa er: Ka Yesu u Nasareti. 
8 Yesu gema kaa er: M vande kaan ne Mer: Ka Mo je 



ne; yo, aluer ka Mo ne keren yo, de nen mban, ve. 
yem a ne vev. 9 Lu sha er kwaghoron u A kaa la a 
kure sha mi vough er: Mba U nem mbala, mo ve 
mom saam ga. 10 Tso Shimon Peteru lu a sanker, a 
tsuwa, a gber wanakiriki u zege-pristi, a bugh un 
togh ku yanegh. Iti i wanakiriki la er Malku. 11 Nahan 
Yesu kaa a Peteru er: Wa sanker wou ken var. Iyongo 
i Ter A nem yo, Me ma i gaa? 12 Tso ikum i mbautyav 
kua torutya u tamen man udugwer mba Mbayuda 
kor Yesu, kange, 13 ve vande zan a Na hen Ana; gadia 
a lu terkem u Kayafa je, u a lu zegepristi hen inyom 
la yo. 14 Ka Kayafa shon u a na Mbayuda mhen er, 
doo u or mom nana.kpe sha ci u nongoior la. 15 Tso 
Shimon Peteru dondo Yesu ijime kua shi orhenen 
ugen. Orhenen ugen la yo, zegepristi fa un; nahan a 
nyor ken tembe u zegepristi la a Yesu imongo. 16 Kpa 
Peteru yo, tile sha hunda ken won. Nahan orhenen 
ugen u zegepristi fa un la, due ken won, za or kwagh 
a kwase u kuran hunda la, nahan a nyor a Peteru. 
17 Tso wankwase u kuran hunda la, pine Peteru er: 
We kpaa, u ngu ken mbahenen mba Or nee? A kaa 
er: Mo ze. 18 Tso mbatomov man udugwer too aka wa 
usu sha mi ve tile ve lu oson, gadia wuhe kor. Peteru 
kpaa tile a ve, lu oson usu. 19 Nahan zegepristi pine 
Yesu sha kwagh u mbahenen Nav kua ityesen Na 
kpaa. 20 Yesu gema kaa a na er: M or tar kwagh gbar 
gbar; man shi M tesen ken shinagoge man ken 



tempel keke je, ape Mbayuda cii ve kohol la, ken 
myer yo, M or ma kwagh ga. 21 Inja na nan u pinimi? 
Pine ase mbala mba ve ongo kwagh u M er ve, nenge 
mban ve fa akaa a M er la. 22 Kaan akaa ne nahan yo, 
dugwer ugen u a tile her la, ta Yesu sambe, kaa er: 
Rape U er kwagh a zegepristi nee? 23 Yesu gema kaa a 
na er: Aluer Mea or kwagh dang yo, ma u pase 
kwagh shon la; kpa a lu sha mi yo, ka nyi u tern 
samba? 24 Tso Ana tindi i _ za a Na uikangen hen 
Kayafa, zegepristi la. 25 Shimon Peteru yo, tile, lu 
oson usu. Tso ve kaa a na er: We kpaa u ngu ken 
mbahenen Nava? A nyiman, a ka er: Mo ze. 
26 Wanakiriki ugen u zegepristi lu anmgbian u or u 
Peteru a bugh un togh la kaa er: M nenge a we ken 
sule la a Na imongo gaa? 27 Tso Peteru shi gba 
nyiman; fese nahan ikegh maa tongo. 28 Nahan ve 
mough a Yesu hen Kayafa, ve nyor a Na ken ya u 
gomna; lu pepe je; kpa ve ayol a ve yo, ve nyor ken 
ya u gomna la ga, sha u ve _ de hongor ayol a ve ga, 
sha u vea fatyo u za yan Paseka yo. 29 Tso Pilatu due 
za her a ve, za pine ve er: Ka nyi ityoikaa ne ve a mi 
sha Or nee? 30 Ve gema ve kaa a na er: Or ne Una lu 
or u ifer ga yo, ma se ve a Na her a we ga. 31 Nahan 
Pilatu kaa a ve er: Kua nen a Na, za or nen Un ijiir 
sha atindi a en. Mbayuda kaa a Na er: Tindi rumun 
se u wuan or ga; 32 lu sha er kwaghoron u Yesu lu 
oron sha inja i kuugh i Una kpe la yo, una kure sha 



mi vough yo. 33 Tso Pilatu shi nyor ken ya u gomna, 
yila Yesu, kaa a Na er: U ngu tor u Mbayuda? 34 Yesu 
gema kaa er: U gba kaan ngun iyol you tso, shin ka 
mbagenev ve kaa u kwagh Warn nahana? 35 Pilatu 
gema kaa er: Mo m ngu Oryudaa? Ka nongo Wou 
man upristi mba tamen ve ne U sha ikev yam ye; ka 
nyi U ere? 36 Yesu gema kaa er: Tartor Warn ka u shin 
tar ne ga. Tartor Warn ua lu u shin tar ne yo, mbayev 
Av ma ve nenge ityav sha u i _de nem sha ikev i 
Mbayuda ga yo; kpa hegen yo, tartor Warn ka u heen 
ga. 37 Tso Pilatu kaa a Na er: Nahan U ngu tor zee? 
Yesu gema kaa er: U kaa sha mi, M ngu tor. Ka sha ci 
u nahan i marem, shi ka sha ci u nahan kpaa M ve 
shin tar ne, sha er Me pase mimi ye. Hanma or u nan 
lu or u mimi yo, nan ongo imo Yam. 38 Pilatu kaa a 
Na er: Ka nyi i lu mimi? Kaan nahan yo, a shi a due, a 
za hen Mbayuda, a za kaa a ve er: M zua Un a ma 
kwaghbo ga. 39 Kpa sha ieren yen yo, ka m dugh ne 
orkwar mom sha shighe u Paseka. Ka ne ka m dugh 
ne tor u Mbayuda? 40 Tso ve shi ve gba geren imo, 
kaan er: Or ne ga, i _ lu Baraba! Baraba yo, lu or u 
numun gbenda. 

19 1 Tso Pilatu kor Yesu, gbidye Un akpa. 2 Mbautyav 
tume atsar sha saa, penda Un sha ityou, haa Un riga 
u nyian dindee, 3 ve va her a Na, ve kaa er: Se sugh U, 
Tor u Mbayuda. Shi ve gba tan Un ishambe. 4 Pilatu 
shi due ken won, za kaa a ve er: Nenge nen, m ngu 



duen a Na ken won her a ven sha er ne fa er m zough 
Un a kwaghbo ga yo. 5 Tso Yesu due ken won a atsar 
a saa man riga u nyian dindee iyol. Nahan Pilatu kaa 
a ve er: Nenge nen or ne. 6 Nahan upristi mba tamen 
man udugwer mba nengen a Na yo, ve gba genger 
imo kaan er: I mande Un sha terankon, i mande Un 
sha terankon. Pilatu kaa a ve er: Kor nen Un ayol a 
en, za mande nen sha terankon, gadia mo m zua Un a 
kwaghbo ga. 7 Mbayuda gema kaa a Na er: Se mba a 
tindi man sha tindi wase la yo, A kuma ku, sha ci u A 
veren iyol er Un ngu Wan u Aondo je yo. 8 Tso er 
Pilatu ongo kwagh ne nahan yo, shi seer cier un iyol, 
9 nahan a shi a nyor ken ya u gomna, a kaa a Yesu er: 
U ngu Or u hana? Kpa Yesu bugh un zwa ga, 10 Nahan 
Pilatu kaa a Na er: U bughum zwa gaa? U fa er m lu a 
tahav mbu me pase U me tuhwa, man shi m lu a 
tahav mbu me mande U sha terankon kpaa gaa? 
11 Yesu gema kaa er: Aluer a ne u tahav mbu mbu sen 
sha la ga yo, ma u lu a ma tahav sha a Mo ga; nahan 
yo, or u nan lu nan Mo sha ikev you la, nan hemba 
ngun a isholibo. 12 Hii hen shighe la je Pilatu gba 
keren ian i pasen Un tuhwan, kpa Mbayuda genger 
imo, kaa er: Aluer u pase or ne yo, u ngu ikar u 
Shisar ga; hanma or u nan veren iyol er nan ngu tor 
yo, nan ngu hendan kwagh a Shisar. 13 Pilatu ongo 
akaaoron ne nahan yo, a due a Yesu ken won, a za 
tema sha ikonough ki orjir ki hen ijiir i i yilan er, 



vande man ken zwa u Heberu er, Gabata. 14 Lu sha 
iyange i kohol iyol i Paseka je, kuma er ahwa 
ataratar nahan; tso a kaa a Mbayuda er: Nenge nen 
tor wen: 15 Kpa ve genger imo er: I_yem a Na kera, i. 
yem a Na kera. I _ za mande Un sha terankon. Pilatu 
kaa a ve er: M mande Tor wen sha terankono? 
Upristi mba tamen gema kaa er: Se mba a tor ga, saa 
di Shisar tso. 16 Tso a maa a na ve Un sha u i za 
mande Un sha terankon yo. 17 Nahan ve kor Yesu, ve 
yem a Na. Man er A too terankon iyol Na yo, A due A 
za hen ijir i i yilan er ijiir i igbondotyou la, man ken 
zwa u Heberu yo, er Golgota. 18 Ve mande Un sha 
terankon her man mbagenev uhar a Na imongo 
kpaa; u mom keen u mom keen, Yesu lu her ato. 

19 Shi Pilatu nger kwaghyoon var sha terankon la; i 
nger er: Yesu Ornasareti, Tor u Mbayuda. 

20 Kwaghyoon shon la Mbayuda kpishi or un; gadia 
ijiir i i mande Yesu sha terankon la, lu ikua ikua a 
gar; man i nger un ken zwa u Heberu, man u 
Romanu, man u Grika. 21 Tso upristi mba tamen mba 
Mbayuda kaa a Pilatu er: De ngeren wer: Tor u 
Mbayuda ga, kpa nger wer: Kaan er: M ngu Tor u 
Mbayuda je. 22 Pilatu gema kaa er: Kwagh u m nger 
yo, m nger je ve. 23 Tso mbautyav mba manden Yesu 
kera yo, ve kura akondo Na, ve ver atihi anyiin, tihi 
mom sha ci u hanma orutya, kua riga u vesen kpaa. 
Riga la lu a ikoron ga, lu diem cii, tume shin inya. 



24 Nahan ve kaa ayol a ve er: Se ande nen un ga, kpa 
se er nen ishor sha mi, man se fa or u una lu u nan 
ye; sha er kwagh u icighanruamabera lu kaa la, a 
kure sha mi vough yo, er: Ve kar akondo Am her ayol 
a ve, ve er ishor sha riga Warn. Akaa ne mbautyav er 
a. 25 Tso hen terankon u Yesu la yo, ngo Na tile 
heregh kua anngo u ngo Na u kwase, ka Maria, 
kwase u Kelopa, man shi Maria Magedalena kpaa. 
26 Tso Yesu nengen er ngo Na a til her kua shi 
orhenen u a doo Un ishima la yo, A kaa a ngo Na er: 
Kwase, nenge ka wan wou je ne. 27 Shi A gema A kaa 
a orhenen la er: Nenge ka ngou je ne. Hii hen shighe 
la je maa orhenen la kua a na yem a na ken ya na. 
28 Ken masejime la, Yesu fe er akaa cii a kur yo, A kaa 
er: Imura korom. Lu sha u icighanruamabera una 
kure sha mi vough yo. 29 Hen ijiir la ityumnger lu 
heregh a vineger poo; tso ve too kileyongo, ve shindi 
sha iyiagh ki hisop, ve za Un a mi sha zwa. 30 Yesu 
ngohol vineger la yo, A kaa er: Bee ve. Tso A suwa 
ityough, A na jijingi Na kera A sule. 31 Er lu shighe u 
kohol iyol man shi er i doo u akomaior a lu sha 
terankon sha iyange i memen ga yo, sha ci u iyange i 
memen la lu zegeyange je yo, nahan Mbayuda 
zamber a Pilatu er i_kever angahar a ve, i too ve kera. 
32 Tso mbautyav va kever angahar a u hiihii la, man 
a keela, u i mande un a Na imongo la kpaa. 33 Kpa 
mba ve hen Yesu, mba nengen er A vande kpen kera 



yo, ve kera kever Un angahar ga. 34 Kpa u mom ken 
mbautyav mbala kuma Un iwange hen ihan; nahan 
awambe man mngerem due. 35 Man un u a nenge la 
a er shiada sha mi, shiada na kpaa ka u mimi; a shi a 
fa kwagh u un kaa la ka u mimi je, sha u ne kpaa ne 
na jighjigh yo. 36 Gadia akaa ne _ er sha er 
icighanruamabera a kure sha mi vough yo, er: A 
kever Un ma kuhe ga. 37 Shi icighanruamabera ugen 
kpaa kaa er: Vea nenge Un u ve kom Un la. 38 Ken 
masejime u akaa la, Yosev u Arimatia, un u a lu 
orhenen u Yesu, kpa lu ken myer, sha ci u cian 
Mbayuda la, a zamber a Pilatu er, ma un too ikom i 
Yesu kera, Pilatu rumun. Tso a za a za too ikom i Yesu 
kera. 39 Shi Nikodemu u yan hii van hen Na tugh la, 
kpaa va, a va a mire u i nongo sha alue yo, iyohov 
nav kuma er pams u ikaren akunduataan nahan. 
40 Tso ve too ikom i Yesu la, ve kange sha akondo kua 
akaahumandoon sha inja i m-ii u Mbayuda. 41 Yo, ape 
i mande Un sha terankon la, sule lu her; uwar u he lu 
ken sule la, u i lu a ii or ker mayange ga. 42 Ka ken u 
je ve ii Yesu, sha ci u iyolkohol i Mbayuda gadia uwar 
la lu hen ijiir la ikua ikua. 

20 1 Tso sha iyange i Lahadi la, Maria Magedalena va 
hen uwar la pepe, shi mgbeghoo, tso a nenge i too 
iwen i sha uwar la kera. 2 Nahan a gber ayem, a za 
hen Shimon Peteru man orhenen ugen u a doo Yesu 
ishima la, a za kaa a ve er: I dugh Ter ken uwar kera, 



man se fa henpe i ze ver Un ga. 3 Tso Peteru due man 
orhenen ugen la kpaa, ve za hen uwar la. 4 Ve uhar 
ve gba yevese imongo; orhenen ugen la kar Peteru, 
vande za aren hen uwar la. 5 Ngurum nengen ker yo, 
a nenge i ver akondo lu her kpa a nyor ga. 6 Tso 
Shimon Peteru u a lu van un ken ijime la kpaa va, 
kar nyor ken uwar la, a nenge i ver akondo lu her. 

7 Kpa adikpo u a lu Un sha ityou la, lu a akondo 
angara imongo ga, kpa i lu ijiir igen kposo i hure un. 

8 Tso orhenen ugen u vande van hen uwar la, kpaa 
nyor; nengen nahan yo, a na jighjigh je. 9 Gadia ve lu 
a kar icighanruamabera u a kaa er, Una nder shin 
mbakpenev keng la ga. 10 Nahan mbahenen mbala 
shi hide hen ya ve. 11 Kpa Maria tile hen uwar la ken 
won, lu vaan. Ngur vaan yo, a ngurum a gbir ashe 
ken uwar, 12 a nenge a mbatyomov mba Shaav uhar 
ve haa akondo a pupuu iyol, ve tema, u mom sha 
ityou, u mom shin angahar her ape ikom i Yesu i 
vande lun la. 13 Tso ve kaa a na er: Kwase, ka nyi u 
vaa? a kaa a ve er: Ka sha ci u ve tee Terem kera yo, 
man m fa ijiir i ve za ver Un la ga. 14 Kaan nahan yo, 
a gema ashe ken ijime, a nenge Yesu tile her, kpa a fa 
er i lu Yesu ga. 15 Yesu kaa a na er: Kwase, ka nyi u 
vaa? U ngu keren ana? Kpa un lu er ka orsule, nahan 
a kaa a na er: Tere, aluer Wea too Un yo, kaam ape U 
za ver yo, m za m za too. 16 Yesu kaa a na er: Maria! A 
gema ishigh, a kaa a Na ken zwa u Heberu er: 



Raboni, inja na yo er: Ortesen. 17 Yesu kaa a na er: De 
benden Mo ave iyol ga, gadia M ngu a kondo M yem 
sha Ter ga; kpa za hen anmgbianev Av, za kaa a ve 
wer: M ngu kondon sha Terem man Ter wen, Aondo 
warn man Aondo wen kpaa. 18 Maria Magedalena za, 
za kaa mbahenen er un nenge a Ter, man er A or un 
akaa ne kpaa. 19 Tso iyange i Lahadi la i been yo, 
man er hunda kpaa lu vingir ape mbahenen kohol 
sha ci u cian Mbayuda la yo, Yesu va va tile her ato 
ve, kaa a ve er: Bern a lu sha a ven. 20 Kaan nahan yo, 
A tese ve ave Na man ihan. Nahan mbahenen ember 
er ve nenge a Ter. 21 Tso Yesu shi kaa a ve er: Bern a_ 
lu sha a ven. Er Ter A tindim yo, Mo kpaa M ngu 
tindin ne nahan. 22 Kaan nahan yo, A fehe ve humbe, 
A kaa a ve er: Ngohol nen Icighan Jijingi. 23 Aluer ne 
de ior asorabo a ve yo, i de ve a je ve; man aluer ne 
de ve asorabo a ve ga yo, i de ve a ga je ve. 24 Kpa 
Toma, u mom ken mba pue kar uhar mbala, u i yilan 
un er Didimu la, lu a ve imongo zum u Yesu va la ga. 
25 Tso mbahenen mbagenev kaa a na er: Se nenge a 
Ter; kpa a kaa a ve er: Saa me nenge Un a ayol a 
ukusa la ken ave, man shi me za howe warn sha ajiir 
a ukusa, shi me za uwegh sha ihan Na me bende ga 
yo, mayange me na jighjigh ga. 26 Ayange nga kar 
anigheni yo, mbahenen Nav shi kohol ker, Toma 
kpaa lu a ve. Tso Yesu va er ihinda lu vingir, A va tile 
her ato A kaa er: Bern a lu sha a ven. 27 Tso A kaa a 



Toma er: Naregh howe heen, nenge ave Am, shi 
naregh uwegh bendem ken ihan, de kera lu or u 
banen a jighjigh u nan ga, kpa lu or u nan jighjigh. 

28 Toma gema kaa a Na er: Terem man Aondo Warn. 

29 Yesu kaa a na er: Ka sha ci u u nenge a Mo man u 
ne jighjigh yee? Saan mba ve nenge ga kpa ve ne 
jighjigh la iyol. 30 Yesu er uivande mbagenev kpishi 
sha ishigh ki mbahenen Nav kpa i nger ve ken 
takerada ne ga, 31 kpa mban yo, i nger ve sha er ne. 
na jighjigh er Yesu A lu Kristu, Wan u Aondo je yo, er 
ne zua a uma ken iti Na er ne ne jighjigh yo. 

21 1 Ken masejime u akaa ne Yesu shi pase iyol Na 
hen mbahenen Nav hen zegemnger u Tiberia. 
Gbenda u A pase iyol Na yo, lu nahan: 2 Ve cii ve lu 
her imongo, lu Shimon Peteru man Toma, u i yilan 
un er Didimu la, man Natanael u a due ken Kana u 
Galilia la, man onov mba Sebedeu, man shi 
mbahenen Nav uhar mbagenev kpaa. 3 Shimon 
Peteru kaa a ve er: Me za kor ishu. Ve kaa a na er: Se 
kpaa, se za a we imongo. Tso ve due, ve nyor ken tso; 
hen tugh mbula cii ve kor ma kwagh ga. 4 Sev mbu 
ngur aven yo, Yesu tile sha kpe u zegemnger; kpa 
mbahenen fa er i lu Yesu ga. 5 Tso Yesu kaa a ve er: 
Mbayev, ne mba a ma kwaghyana? Ve gema ve kaa a 
Na er: Ei. 6 A kaa a ve er: Wa nen kper ken uwegh ku 
yanegh ku tsoogh, tso ne zua a mi. Tso ve wa kper, 
man ve kera fatyo u kpelan un ga, sha ci u ishu i ngee 



yum yo. 7 Nahan orhenen u a doo Yesu Ishima la, kaa 
a Peteru er: Ka Ter je. Shimon Peteru ongo er i lu Ter 
je yo, a fiir ikondo, gadia lu idyelegh, a guusu shin 
zegemnger. 8 Kpa mbahenen mbagenev va shin 
wantso, gadia ve lu a kpetar ica ga, lu er aseva deri 
uhar nahan, ve gba kpelan kper a ishu. 9 Tso mba 
dugh sha tar yo, ve nenge akausu her a ishu sha mi, 
kua bredi kpaa. 10 Yesu kaa a ve er: Pande nen ishu i 
ne ker hegen ne, va nen a mi. 11 Shimon Peteru za 
kpela kper, due a mi sha tar, iv a uzegembaishuuv 
deri man akunduahargber kar utar; er i ngee nahan 
kpaa mayange kper ande ga. 12 Yesu kaa a ve er: Va, 
va ya nen kwagh. Man mo u mbahenen cihi u pinen 
Un er: Ka We ana? ga; gadia ve fa er i lu Ter yo. 13 Tso 
Yesu va, va too bredi, na ve, man ishu nahan kpaa. 
14 Ngun ka mande u Yesu u sha kwa tar u A ande hen 
mbahenen Nav er A nder shin mbakpenev la. 15 Mba 
ye kwagh kera yo, Yesu kaa a Shimon Peteru er: 
Shimon, wan u Yona, M hemba doon we ishima a 
mbana? A kaa a Na er: Een, Tere, U fa er U doom yo. 
A kaa a na er: Koson Mo aniyongov av. 16 A shi A pine 
un sha kwa har er: Shimon wan u Yona, M doo u 
ishima? A rumun er: Een, Tere, U fa er U doom yo, A 
kaa a na er: Kuran iyongo Yam. 17 A pine un sha kwa 
tar er: Shimon, wan u Yona, M doo wee? Ishima vihi 
Peteru sha ci u a pin un sha kwa tar er: M doo wee, 
yo. Tso a kaa a Na er: Tere, U fa akaa cii, U fa er U 



doom yo. Yesu kaa a Na er: Koson iyongo Yam. 
18 Mimi mimi je, M kaan we ne, zum uulu iyev la, u 
zeren kwange iyol you, u zenden sha ishima you; kpa 
zum uiiva bee iyol yo, u naregh ave, orgen nana zer 
u, nana za a we hen ape i doo u ga yo. 19 A or kwagh 
ne nahan lu sha inja i kuugh i una civir Aondo a mi 
yo. Kaan ngun nahan yo, A kaa a na er: Dondo sha a 
Mo. 20 Peteru gem yo, a nenge orhenen u a doo Yesu 
ishima la, dondo sha Na, ka un u lu yier Yesu sha 
ikum shighe u ve lu yan kwaghyan la, A pine Un er: 
Tere, ka an nana nenge U mkere? 21 Tso Peteru 
nengen a na yo, a kaa a Yesu er: Tere, man ngun ye? 
22 Yesu kaa a na er: Aluer ka ishima Yam sha u una lu 
zan zan Me kar van yo, ka nyi you i lu sha mi? We yo, 
gba dondon sha a Mo tso. 23 Nahan kwaghoron ne 
samber hen anmgbianev er orhenen ne una kpe ga. 
Kpa Yesu yan kaa a na er, una kpe ga ze, kpa er: 
Aluer ka ishima Yam sha u una lu zan zan Me kar 
van yo, ka nyi you i lu sha mini? 24 Ka orhenen u a er 
shiada sha akaa angan je ne, shi a nger a kpaa ye; 
man se fa shiada na ka u mimi je. 25 Shi akaa agen 
nga kpishi a Yesu er yo; aluer a nger a cii ser ser yo, 
beem er ityakerada i ma i nger yo, ma i nenger tar ne 
je. 



Aerenakaa a Mbaapostoli 


1 1 Teofilu, takerada u hiihii la m nger, lu akaa a Yesu 
hii u eren man shi tesen la cii, 2 zan zan ar sha 
iyange i i ngohol Un Sha la; mbaapostoli mba A sange 
ve la, A vande kaan ve akaa sha Icighan Jijingi a ve. 
er a la; er ican Na la i bee yo, 3 A tese ve iyol Na uma 
sha akav kpishi, lu anden hen ve zan zan ayange 
akunduahar, lu oron kwagh u tartor u Aondo. 4 Man 
er A lu a ve imongo her yo, A ta ve icin er ve. de 
undun Yerusalem ga, kpa ve.kegh ityendezwa i Ter, i 
ne ongo her a Mo (kape A kaa la.) 5 Gadia Yohane yo, 
er batisema sha mnger, kpa ne yo, a er ne batisema 
sha Icighan Jijingi, ayange kpaa kera shi ngee ga. 
6 Tso mba ve kohol imongo la, ve pine Un er: Tere, ka 
hen shighe ne man U hide Mbaiserael a tahav mbu 
veren tor ve ayol a ve yee? 7 Kpa A kaa a ve er: U ne 
fa ashighe man a-an a Ter A ver sha tahav Nav, Un 
mtswen la yo, kwagh wen ngu sha mi ga. 8 Kpa ne va 
ngohol agee shighe u Icighan Jijingi Una va sha a ven 
yo, man ne lu mbapasen kwagh Warn ken Yerusalem 
man ken Yudia cii kua Samaria kpaa, zan zan a ar 
ken ikighir i tar je. 9 Tso er A or akaa ne kera yo, i too 
Un i yem a Na sha; ve lu nengen je, ibeenegh maa 
ngohol Un sha ashe ve. 10 Er ve lu kenger Sha heregh 
er A lu yemen yo, ior ihiar tile a ve a akondo a pupuu 



iyol, 11 man ve kaa er: Ne nomso mba Galilia, ka nyi 
ne til ne kenger Sha nahana? Un Yesu u i tee Un her a 
ven i yem a Na Sha ne, er ne nenge Un A kende A 
yemen Sha nahan, kape mhir kpaa Una hire vough je 
la. 12 Tso ve hungwa sha uwo u i yilan u er Olev u u 
lu ikua a Yerusalem la, kuma zende u sha iyange i 
memen nahan, tso ve hide hen Yerusalem. 13 Mba va 
nyer yo, ve unde sha kpoyou u sha ape ve tsaan la, lu 
Peteru man Yohane man Yakobu man Anderia, kua 
Filibu man Toma, man Bartolomeu man Mateu kua 
Yakobu wan u Alefeu man Shimon Selote, man Yuda, 
anngo u Yakobu. 14 Mban cii zua ishima i mom sha 
msen u eren kua kasev mbagenev man Maria, ngo u 
Yesu man angoov Nav kpaa. 15 Tso sha ayange la 
Peteru mough tile sha, her ato u anmgbianev— 
ikpelaior i i kohol la i kuma er akundu ataratar 
nahan; a kaa er: 16 Ne anmgbianev, kwagh u 
icighanruamabera kaa yo, lu u una kure sha mi 
vough keng, sha kwaghoron u Icighan Jijingi u Davidi 
gema or la, sha kwagh u Yuda u a lu orhemen 
gbenda u mba ve kor Yesu la. 17 Gadia i or un iyenge 
a vese imongo, a ngohol kwar na ken tom ne kpaa. 

18 Or ne yo, yam sule sha injar i ifer na, nahan a gba 
a tume ityough inya, pav, myam nam cii ma haa won. 

19 Kwagh ne hingir ken igbar je hen mba ve lu ken 
Yerusalem cii; ka nahan man i yila sule shon ne ken 
zwa ve er, Akeldama, inja na yo, er, ka sule u 



awambe. 20 Gadia ken takerada u Upasalmi yo, i nger 
er: Ijiir na i teman i lungir ice, ma or mom nana de 
kera tern ker ga! Man shi: Orgen nana ngohol tom na. 
21 Yo, ior mba ve lu a vese sha ayange a Ter Yesu lu a 
vese la cii, 2 3 hii sha batisema u Yohane zan zan ar 
sha iyange i i too Un her a vese i yem a Na Sha la; yo, 
ka u mo ve nana hingir orshiada sha kwagh u mnder 
Na la a vese imongo keng. 23 Tso ve ver ior ihiar; lu 
Yosev u i yilan er Barsaba, man i gema i seer un iti er 
Yusetu la, orgen yo, lu Matia. 24 Ve er msen, ve kaa 
er: We, Ter u U fe asema a ior cii ne, ior mba uhar 
mban ne, tese or u U tsough nan la, 25 sha er nana 
tema sha ityough ki Yuda sha tom u apostoli, u Yuda 
a undu sha u yemen hen ijiir na yo. 26 Tso ve er ishor, 
ishor gba sha Matia; i maa i ver un a mbaapostoli 
mba pue kar mom mbala imongo. 

2 1 Tso iyange i Pentekosti kom yo, ve cii ve kohol ijiir 
i mom. 2 Fese nahan ihuran due sha, lu er 
ijeverahumbe nahan, iv ken iyou i ve tema ker la cii. 

3 Tso ve nenge iniombor er ka i usu nahan, samber 

tema sha hanmo ve ser ser. 4 Ve cii i iv ve a Icighan 
Jijingi, ve gba oron kwagh ken ijo igen er Jijingi na ve 

u oron yo. 5 Yo, Mbayuda mbagenev tema ken 
Yerusalem, ve lu mbacian Aondo, ve due ken 

akuraior a sha won cii. 6 Mba ongo ihuran la yo, 
ikpelaior cii kohol, kondo ve iyol sha ci u hanma or 
nan lu ungwan er ve lu oron kwagh ken zwa u nan 



yo. 7 Nahan kondo ve iyol, shi kpiligh ve iyol kpaa, ve 
gba kaan er: Nenge ase, mba ve lu oron kwagh 
nahan ne cii ka Mbagalilia gaa? 8 Er nan man se ongo 
hanmo ve oron kwagh ken zwa wase u i mar se a 
mini? 9 Ka Mbaparta man Mbamede man Mbaelam 
kua mba ve tern ken Mesopotamia man Yudia man 
Kapadoshia man Pontu man Ashia, 10 kua Ferigia 
man Pamfilia man Igipiti man tar u Libia u hen 
Shirene la, man shi Mbaromanu mba ve va a va inya 
ne, ka Mbayuda man mba ve nyer a nyor nongo u 
Mbayuda yo, 11 Mbakerete man Mbaarabia kpaa, se 
ungwa ve oron uzegembaakaav mba Aondo ken ijo 
yase je. 12 Ve cii kondo ve iyol man nzughul ve kpaa, 
tso ve kaa ayol a ve er: Kwagh ne wa inja nana? 
13 Kpa mbagenev gema naha tar, kaa er: Ve ma wain 
u nyohon ngee yum. 14 Tso Peteru mough, tile sha a 
mba pue kar mom mbala, a genger imo, a or kwagh a 
ve er: Ne Mbayuda, man ne cii, mba ne tern ken 
Yerusalem kpaa, kwagh ne a wanger ne, ver nen ato 
sha kwaghoron warn kpaa. 15 Mban mba hunden 
msorom er ne henen nahan ga, gadia ka ahwa 
ataankaranyiin pepe tso. 16 Kpa ngun ka kwagh u 
profeti Yoel lu kaa er: 17 Kape a lu sha ayange a 
masetyo je la, kape Aondo A kaa la, Me haa Jijingi 
warn sha uumace cii, onov enev mba nomso man 
mba kasev vea oron kwaghoron u profeti, ikaior yen 
ia nenge mbampase mba sha mnenge. 2 Mnyam maa 



cien mbatamen enev kpaa. 18 Mbatomov Av mba 
nomso man mba kasev kpaa, sha iyange la, Me haa 
Jijingi Warn sha a ve, vea oron kwaghoron u profeti. 
19 Me er akaa a kpilighyol sha kwavaondo kua 
uivande shin tar; awambe man usu man mnyim ma 
a kondon Sha. 20 A gema iyange ia hingir ime, uwer 
kpaa ua hingir awambe, man iyange i Ter i vesen i 
cier iyol ia va ye. 21 Nahan a hingir u hanma or u nan 
yer sha iti i Ter yo, nana war. 22 Ne ior i Iserael, 
ungwa nen akaaoron ne: Yesu, Ornasareti Or u 
Aondo tese ne Un sha ityom i ageegh man sha akaa a 
kpilighyol man uivande mba Aondo er sha ikev Na 
her ato wen, er ne kpaa ne fe nahan; 23 ka Un u i na 
Un sha awashima u Aondo man sha mvandefan Na 
la je, ne mande Un sha terankon sha ikev i aferaior, 
ne wua Un kpaa ye, 24 kpa Aondo nder Un, A sagh 
mnyoonom ma kuugh kera sha ci u u fetyo u kusun 
Un ga yo. 25 Gadia Davidi lu ter Un, kaa er: M nengen 
a Ter sha ishigh yagh gbem; gadia ngum ken uwegh 
ku yanegh sha u m de tenger ga yo; 26 sha ci u nahan 
yo, saan mo ken ishima, zwa warn kpaa ember; iyol 
yam je kpaa ia lu ken ishimaverenkeghen. 27 Gadia U 
undu uma warn shin Hade ga, man shi U de wer 
Icighanor Wou la A nenge a mhee mayange ga. 28 U 
tesem igbenda i uma; U va ivim a msaanyol sha 
ishigh You. 29 Anmgbianev, me fatyo u oron ne 
kwagh u Davidi, ter u tamen la, gbar gbar je; a kpe, i 



ii un, uwar na kpaa ngu hen a vese zan zan nyian je. 
30 A lu profeti je shi a fa er Aondo bum a na sha 
ibumzwa er ka or u ken tsombor na je, Una ver nan 
sha ikonough nagh ki torough ye, 31 nahan yo, a 
tsenganengen ken hemen a or kwagh u mnder u 
Kristu er, i undu Un shin Hade ga, iyol Na kpaa i 
nenge a mhee ga. 32 Ka Yesu shon ne je, Aondo nder 
Un ye, se cii se mba shiada sha kwagh ne. 33 Er i 
kende Un sha a lu ken uwegh ku yanegh ku Aondo 
man er A ngohol ityendezwa i Icighan Jijingi hen Ter 
A haa Un yo, ka kwagh shon u ne lu nengen shi ne lu 
ungwan kpaa je ne. 34 Gadia Davidi lu kondo Sha ga, 
kpa un iyol na kaa er: Ter kaa a Terem er: Temam 
ken uwegh ku yanegh, 35 zan zan Me gema 
mbaihomov Ou, vea hingir We kwagh u pendan 
angahar sha mi. 36 Nahan ya u Iserael cii a fa dedoo 
er: Yesu u ne mande Un sha terankon la, ka Un je 
Aondo a gem Un A hingir Ter man Kristu kpaa ye. 

37 Tso, zum u ve ungwa kwagh ne nahan yo, soo ve 
ken ishima, nahan ve kaa a Peteru kua mbaapostoli 
mbagenev er: Ne anmgbianev, tso se er nana? 

38 Nahan Peteru kaa a ve er: Gema nen asema, i _ er 
hanmo wen batisema ken iti i Yesu Kristu sha mde u 
asorabo a en, tso ne ngohol Icighan Jijingi iwua je. 

39 Gadia ityendezwa ngi sha ci wen kua onov enev 
man mba ve lu ken ica la cii kpaa, ka mba Aondo Ter 
wase Una yila ve er ve va her a Na la cii. 40 Shi a seer 



oron ve akaa agen, lu pasen ve kwagh gbar gbar, lu 
taver ve ishima, kaan a ve er: I _ yima ne sha kov u 
lun kpe ne. 41 Mba ve rumun kwaghoron na la i er ve 
batisema; sha iyange la i seer ior er dubu utar nahan. 
42 Tso ve kange asema sha ityesen i mbaapostoli man 
ken mzoughshima, man ken mcoon u bredi, man ken 
msen u eren kpaa. 43 Mciem gba sha hanma or u 
uma, man shi i er akaa a kpilighyol man uivande 
kpishi sha ikev i mbaapostoli. 44 Mba ve na jighjigh la 
cii lu imongo, man akaa a ve lu a mi cii kpaa ve 
nungwa hingir kwagh mom. 45 Ve tee akaa a ve man 
inyarev vev, ve kar ayol a ve sha gbayol u hanma or. 
46 Ve zer kohol ken tempel ayange ayange, ve coon 
bredi sha uya vev ser ser, ve yaan kwagh a iember 
man a ishima i wang, 47 ve lu wuese Aondo, ior cii 
kpaa lu rumun ve. Ter lu seer mba i lu yiman ve la 
sha iyenge ve ayange ayange. 

3 1 Tso Peteru vea Yohane lu kondon zan sha tempel 
imongo sha shighe u eren msen, ka ahwa atar atetan 
je la. 2 Orgen u a sombo ken uya je lu her, i too un a 
too i veren un hen hunda u tempel u i yer er dooashe 
la, ayange ayange, sha u a son mba ve lu nyoron ken 
tempel la kwagh. 3 Tso nengen a Peteru man Yohane 
mba ngur veren iyol u nyoron ken tempel yo, a son 
ve er, ve na un kwagh 4 Peteru kua Yohane bon ashe 
sha a na kaa er: Kenger se. 5 Tso a gba kenger ve, lu 
er vea na un ma kwagh. 6 Kpa Peteru kaa er: Azurfa 



man zenaria yo, m ngu a mi ga, kpa kwagh u m lu a 
mi yo, ka un me na u ye; zende ken iti i Yesu Kristu 
Ornasareti. 7 Tso a kor un sha uwegh ku yanegh a 
mough a na sha, fese nahan angahar a na man ashe 
a angahar a na taver, 8 a mough saghera a tile sha, a 
gba zenden; a nyor ken tempel a ve imongo, lu 
zenden, tsuwen, wuese Aondo. 9 Ikpelaior la cii 
nenge un er lu zenden, wuese Aondo yo, 10 nahan ve 
kar er i lu un u a tern hen Hunda u Dooashe u tempel 
sha u ngohol iwua la; kpiligh ve iyol sha kwagh u i er 
un la kpaa. 11 Tso er a var a Peteru man Yohane yo, 
ikpelaior cii va ayem va kohol ken kungur u i yilan 
er ka u Solomon la, lu kpiligh ve iyol tsung. 12 Tso 
Peteru nengen nahan yo, a gema a kaa a ikpelaior er: 
Ne ior i Iserael, ka nyi kwagh ne a kpiligh ne iyol, 
man shi ka nyi ne hee ashe sha a vese er ka sha agee 
a ase ayol a ase, shin sha mciviraondo wase man se 
er un ve a hingir u zendene? 13 Ka Aondo u 
Aberaham man Isaka man Yakob, ka Aondo u uter 
asev, A civir Wanakiriki Na Yesu ye, Un u ne na Un 
kera, ne nyiman Un sha ishigh ki Pilatu zum u wa 
ishima u una pase Un a tuhwa yo. 14 Kpa ne nyiman 
Un u a lu Icighan man u Mimi la, ne gema ne son ner, 
i_na ne orwuanor. 15 Ne wua Tor u uma, kpa Aondo 
nder Un shin mbakpenev; se yo, se mba mbashiada 
sha kwagh ne. 16 Ka sha jighjigh u nan ken iti Na 
kpaa, man iti Na i taver or u ne nengen a na ne, man 



shi ne fe un kpaa ne ye; shi ka jighjigh u nan u a ne 
la, man a ne un mkpeyol jimin cii sha ishigh yenegh 
cii nahan ye. 17 Hegen yo, anmgbianev, m fa, ka sha 
lan ne er kwagh ne ye, er mbavesen enev kpaa lu er 
nahan. 18 Akaa a Aondo lu tsengaoron sha 
kwaghoron u profeti la cii er, Kristu Na Una ya ican 
yo, kape A kure a vough je ne. 19 Yo, zamber nen man 
gema nen ishima, sha u i_ese asorabo a en kera, man 
sha u ashighe a myohoryol a sha ishigh ki Ter kpaa a 
va sha a ven yo; 20 man sha u A tindi ne Kristu u lu i 
vande veren Un sha ci wen la ka Yesu. 21 Un yo, lu u 
ma i ngohol Un Sha keng, zan zan ar sha ashighe a 
soron akaa cii, er Aondo vande oron a 
uicighanmbaprofeti Nav mba tsuaa, ve gema ve or 
ior la. 22 Mose kpaa lu kaa er: Aondo Ter Una ver ne 
profeti ken anmgbianev enev, er mo nahan; ka Un 
ver nen ato sha a Na sha akaa a Una or ne cii ye. 
23 Nahan yo, hanma or u uma u nana ver ato sha 
Profeti la ga yo, a tim nan ken nongoior ne kera doo 
doo je. 24 Man shi uprofeti cii, hii hen Samuel kua 
mba ve mase van ken ijime na kpaa, mba ve or 
kwagh cii, ve yoo kwagh u ayange ne. 25 Yo, ka ne je, 
ne lu onov mba uprofeti man onov mba ikuryan i 
Aondo ya a Aberaham la ye, er: Ka ken tsombor wou 
je man akuraior a sha won cii aa zua a iveren ye. 
26 Ka her a ven je Aondo vande tindin Wanakiriki Na 



ye zum u A nder Un shin ku la, sha u A ver ne dedoo, 
ka er Una gema hanmo wen sha afer a nan kera yo. 

4 1 Tso mba ngur oron a ikpelaior nahan yo, upristi 
man orvesen u mbakurantempel kua Mbasadushi va 
ande sha a ve. 2 Asema vihi ve sha ci u ve lu tesen 
ikpelaior man ve lu yoon mnder u shin mbakpenev 
ken iti i Yesu yo. 3 Tso ve kor ve, ve wa ken gaadi zan 
zan sev mbu av gadia iyange i vande been. 4 Mba ve 
ungwa kwaghoron la yo, mbagenev kpishi na 
jighjigh iyenge ve kuma er dubu utaan nahan. 5 Tso 
kper nan yo, mbavesen vev man mbatamen vev man 
mbangeren vev ve kohol ken Yerusalem; 6 Ana, 
zegepristi kpaa lu her, man shi Kayafa man Yohane 
kua Alekesander man shi mba ve lu ken nongo u 
zegepristi la cii. 7 Mba veren ve her ato yo, ve pine ve 
er: Ka sha hanma tahav man shi ka ken iti i an ne er 
kwagh nee? 8 Nahan er Peteru iv a Icighan Jijingi yo, 
a kaa a ve er: Ne mbavesen mba nongoior ne man ne 
mbatamen, 9 aluer mba tovon hen vese nyian sha 
kwagh u doon u i er oruange man nan wer la yo, 
10 kwagh ne a hingir ken igbar her a ven cii man shi 
hen nongoior u Iserael cii kpaa, ka ken iti i Yesu 
Kristu Ornasareti, u ne mande Un sha terankon, u 
Aondo nder Un shin mbakpenev la, ka sha ci Na man 
or ne a til sha ishigh yenegh heen wanger wanger 
nahan ye. 11 Ngun ka iwen i ne mbamaan ne laha i, 
kpa i gema i, i hingir sha zongo yo. 12 Man shi myom 



ngu ken ma or ugen kpaa ga; gadia ma iti igen i i ne 
ior i a yima se a mi keng yo, ngi sha won kpaa ga. 

13 Tso mba nengen vangertior u Peteru vea Yohane, 
man shi mba kaven er ve lu ior mba fan takerada 
yum kpaa ga, ve lu ior mba lun sha kwarikaa ga yo, 
kpiligh ve iyol, ve kar er ve luun a Yesu ityo, yo. 

14 Man shi er ve nenge a or u i war un la kpaa tile a 
ve imongo yo, ve kera fatyo u nyiman ma kwagh ga. 

15 Kpa ve kaa a ve er, ve hira due ken mkohol kera, 
tso ve koso kwagh ayol a ve, 16 ve kaa er: Ka nyi je se 
er a ior mbana? Gadia er ve er ivande i vesen yo, 
hingir ken igbar hen ior mba ve tern ken Yerusalem 
cii ne; man se kpaa se fatyo u nyiman i ga. 17 Kpa sha 
u ugwa ne u de samber hen ior ga yo, se cir nen ve 
zwa er mayange ve. de kera oron ma or kwagh ken 
iti ne ga yo. 18 Tso ve yila ve, ve ta ve icin er, 
mayange ve de kera oron ma kwagh ken iti i Yesu ga 
shin ve _ de kera tesen kwagh ken iti Na kpaa ga. 
19 Kpa Peteru man Yohane gema kaa a ve er: Aluer a 
lu vough sha ishigh ki Aondo u se hemba wan ne iko 
a Aondo yo, kaa nen ase! 20 Gadia se yo, se fatyo u 
den u oron kwagh u se ongo man se nenge ne ga. 
21 Tso shi mba te kume a ve taveraa yo, ve pase ve, ve 
tuhwa, sha ci u ve zua a ityoikaa i vea tsaha ve ga yo, 
man shi sha ci u ikpelaior kpaa, gadia ior ca ca cii lu 
civir Aondo sha ci u kwagh u i er la. 22 Gadia or u i er 
ivande i waren ne her a na la, anyom a na hemba 



akunduahar je. 23 Mba pase ve mba toho yo, ve za 
hen ior, ve za or akaa a upristi mba tamen man 
mbatamen ve er a ve cii. 24 Tso mba ongo nahan yo, 
ve genger imo ve son Aondo a ishima i mom er: Tere, 
ka We u U er Sha man tar man zegemnger kua akaa 
a a lu ken ve cii kpaa ye. 25 Man shi U kaa sha Icighan 


Jijingi sha ikev i ter wase Davidi, wanakiriki Wou 
Wer: Ka nyi man atoatyev a zough num, man 
akuraior kpaa a henen ugbilinmbaakaava? 26 Utor 


mba sha won ve mough ahendan, mbavesen kpaa ve 
zua imongo, ve hendan a Ter kua shi a Kristu Na 
kpaa. 27 Gadia mimi je, ken gar ne Herode man 
Pontiu Pilatu kohol a atoatyev man nongoior u 
Iserael cii imongo sha Wanakiriki Wou, Yesu, u U 
shighe Un mkurem la, 28 sha u vea er akaa a uwegh 
Ough man awashima Wou vande veren cii er a er yo. 
29 Hegen yo, Tere, nenge myange ve ne, yo, na ikpan 
You ne ve _ or kwagh vangertior, 30 er U naregh 
uwegh Ough sha u been angev, man er a er uivande 


man akaa a kpilighyol ken iti i Icighan Wanakiriki 
Wou, Yesu. 31 Tso mba eren msen kera yo, ijiir i ve 


kohol her la, i tenger, ve cii i iv ve a Icighan Jijingi, ve 
gba oron kwaghoron u Aondo vangertior. 32 Ikpelaior 
i i na jighjigh yo, asema a ve man mhen ve hingir 
kwagh mom, man shi sha akaa a hanmo ve nan lu a 
mi la yo, ma or kera kaa er, ka kwagh u nan iyol i 
nan je la ga, ve nungwa akaa a ve lu a mi la hingir 



kwagh mom. 33 Man mbaapostoli er shiada sha agee 
je sha mnder u Ter Yesu la, man m mrumun u sha 
mhoon kpaa lu sha a ve cii. 34 Gadia ker a ve cii 
kwagh kera ban ma or ga; gadia mba ve lu a ishule 
shin uya kpaa, ve tee, ve va a inyaregh ki ve yam yo, 
35 ve va ver ki sha ikev i mbaapostoli; i kar i na 
hanma or vough sha gbayol u nan. 36 Yosev, u 
mbaapostoli seer un iti er Barnaba (inja na yo, er, ka 
wan u surun ishima je la), lu or u Levi, man tsombor 
na yo, lu or u Shiperu, 37 er wen lu a sule yo, a tee u, 
a va a inyaregh, a va ver sha ikev i mbaapostoli. 

5 1 Kpa orgen u i yilan un iti er Anania la, kua kwase 
na Safira, a tee sule 2 a pande inyaregh kila, a koso, 
kwase na kpaa fa nahan, a va a ki ki shi la a va ver 
sha ikev i mbaapostoli. 3 Kpa Peteru kaa er: Anania, 
inja na nan man Satan a iv u ken ishima er u er 
Icighan Jijingi aie, u pande ishe i sule la u yere? 4 Er u 
lu her nahan yo, kera lu u wou gaa? Man er i tee kera 
nahan kpaa, inyaregh kila kera ka sha ikev you ki lu 
gaa? Ka nyi man u hen kwagh ne ken ishima you 
nahana? Yo, ka ior u er ve aie ga, kpa ka Aondo je. 

5 Anania ongo akaaoron ne nahan yo, a gbidye inya, 
a kpe; mba ve ungwa la cii zegemcie gba ve iyol. 

6 Mbayevikaior mough, cir un akondo iyol, tso ve due 
a mi ken won, ve za ii. 7 Ahwa nga kar er atar nahan 
yo, kwase na va nyor, kpa lu a fa kwagh u a er la ga. 
8 Tso Peteru pine un er: Kaam ase, ka sha inyar 



nahan ne tee sule la yee? A rumun er: Een, se tee u 
sha inyaregh kin nahan. 9 Kpa Peteru kaa a na er: Ka 
nyi i ne je ve ne zough zwa sha u ne kar Jijingi u Ter 
nahana? Yo, nenge ase, angahar a mba ve ii nomu, 
ngara hen hunda la, shi vea too u vea due a we kpaa. 

10 Fese nahan a gbidye inya her angahar a na, a kpe. 
Mbayevikaior mba nyer ker yo, ve kar un kpenegh; 
ve too un, ve due a mi ve za ii un a nom na. 

11 Zegemcie gba nongo u Kristu iyol cii, kua shi mba 
ve ungwa akaa la cii. 12 Nahan i er uivande man akaa 
a kpilighyol kpishi hen ior sha ave a mbaapostoli; ve 
cii ve lu imongo ken kungur u Solomon a ishima i 
mom. 13 Kpa ior mbagenev yo, mo cihi u nana nyor 
nongo a ve ga, kpa ikpelaior lu civir ve a civir. 
14 Mbanan Ter jighjigh kpaa ve seer a seer, ikpelaior 
kpishi i nomso man i ukase kpaa; 15 zan zan yo, i too 
mbauangev, i va a mi sha igbenda, i va ver ve sha 
ugambe man sha injugh sha u aluer Peteru una va 
karen yo, shin a lu jijingi na tso kpaa a gba sha 
mbagenev. 16 Man ken agar agen a a kase Yerusalem 
la kpaa ikpelaior kohol, ve lu van a mbauangev man 
shi mba ujijingi mba hongorouv ve ze ve iyol kpaa; 
nahan ve cii kpaa i war ve. 17 Kpa zegepristi mough a 
iwuhe ken ishima kua mba ve lu a na ityo cii, ka 
nongo u Mbasadushi je la, 18 ve kor mbaapostoli 
mbala, ve wa ve ken gaadi. 19 Kpa ortyom u Ter ugen 
va bugh ihinda i gaadi la tugh, due a ve, kaa er: 



20 Yem nen, za tile nen ken tempel, or nen ikpelaior 
akaaoron a uma ne cii. 21 Mba ongo nahan yo, ve za 
nyor ken tempel pepe, ve gba tesen. Kpa zegepristi va 
kua mba ve lu a na ityo, ve loho mkohol kua 
mbatamen mba Iserael cii, ve tindi hen gaadi er i va 
a ve. 22 Kpa udugwer mba ve za la, ve za kohol ve ken 
gaadi ga; ve hide, ve va or ve nahan er: 23 Se za kpa 
se nenge ihinda i gaadi vingir, i senda i doo doo, man 
mbakuran kpaa tile sha ihinda la; kpa se mba 
bughun yo, se kohol ma or kimi ga. 24 0rvesen u 
tempel man shi upristi mba tamen mba ongo akaa ne 
nahan yo, lan ve ishima cii sha kwagh ve la ve fa er 
kwagh la una za kighir ga. 25 Tso orgen za va, va kaa 
a ve er: Nenge, ior mba ne we ve ken gaadi mbala, ve 
tile ken tempel, mba tesen ikpelaior. 26 Tso torutya za 
a udugwer, za va a ve, kpa lu sha apera ga, gadia ve 
lu cian ikpelaior er ve de te ve awen ga. 27 Mba ve a 
ve yo, ve ver ve sha ishigh ki mkohol. Tso zegepristi 
kaa a ve er: 28 Se ta ne icin gbang gbang ser: De kera 
tesen nen ken iti ne ga ga? Nenge, ne iv Yerusalem a 
ityesen yen, ka ne pe haan se ibo iyol sha ku u Or ne. 
29 Kpa Peteru man mbaapostoli mbagenev gema kaa 
er: Ka u se hemba ungwan imo i Aondo keng a imo i 
ior. 30 Aondo u uter asev A nder Yesu u ne wua Un ne 
mande Un sha kon la. 31 Ka Un je Aondo kende Un 
sha sha uwegh Nagh ku yanegh sha u A lu Orhemen 
man Oryiman, sha u A na Iserael mgemshima man A 



de ve asorabo kpaa ye. 32 Man se mba mbashiada sha 
akaa ne, kua Icighan Jijingi kpaa u Aondo na mba ve 
ongo imo Na la. 33 Mbala mba ongo nahan yo, asema 
gba ve awambe je, lu ve ka wuan ve. 34 Kpa Orfarishi 
ugen lu, iti na er Gamaliel, lu ortesenatindi lu a icivir 
hen nongoior la cii, a mough a tile sha ken mkohol la, 
a kaa er, i_due a ior mbala ken won teghelee; 35 tso a 
kaa a ve er: Ne ior i Iserael, kura nen ayol a en sha 
kwagh u ne nenge u eren a ior mban ne. 36 Gadia sha 
ayange a a kar la Teuda mough, yila iyol na er un 
ngu ma kwagh je; ior mbagenev nyor nongo a na, 
iyenge ve lu er deri unyiin nahan. I wua un, nahan 
mba ve ungwa imo na cii, i num ve, ve kera lu ma 
kwagh ga. 37 Ka tse yo, Yuda, or u Galilia, mough di 
sha ayange a ngeren ior la, ulugh mbagenev ken 
ijime na; un kpaa va saa ishe; mba ve dondo un ityo 
cii, sambe. 38 Hegen yo, m ngu kaan ne: De nen ior 
mban kera tso; gadia aluer mhen ne shin tom ne ua 
lu u ior yo, ua bunde; 39 kpa a lu u Aondo yo, ne fatyo 
u bunden u ga, alaghga a va hingir er ne mba 
nongon num kuan Aondo je kpaa. 40 Nahan ve 
rumun imo na la. Tso ve yila mbaapostoli mbala, ve 
gbidye ve, ve shi ve ta ve icin er ve de kera shi oron 
kwagh ken iti i Yesu ga; tso ve pase ve, ve tuhwa. 
41 Nahan ve due ken mkohol la kera, ve gba ember 
sha er i nenge er ve kuma u yan ican i aheenegh sha 
ci u iti la yo. 42 Hanma iyange kpaa ve lu gban uwer 



ga sha u tesen man u oron ken tempel man ken uya 
er Yesu ka Kristu. 

6 1 Tso sha ayange la er mbahenen lu ngeen yo, ahon 
gba Mbayuda mba ve lu ken Mbagrika la a 
Mbaheberu sha ci u i wa kasev mba cogholov vev iko 
sha gbayol ve u ayange ayange ga yo. 2 Tso mba pue 
kar uhar mbala yila ikpelaior i mbahenen cii, kaa er: 
Doo u se undu kwaghoron u Aondo, se gema se ver 
ishima sha tom u karen kwaghyan la ga. 3 Nahan yo, 
anmgbianev, ker nen ior utaankaruhar ken a ven, 
mba I wuese ve, man ve iv a Jijingi man mfe kpaa yo, 
sha u se _ ver ve sha tom ne. 4 Kpa se yo, se taver 
ishima sha msen u eren man sha tom u kwaghoron 
ne. 5 Kwaghoron la doo ikpelaior cii; nahan ve tsuwa 
Sefanu, or u ivin a jighjigh u nan man Icighan Jijingi, 
man Filibu man Prokoru man Nikanor man Timon 
man Parmena kua Nikolau u a due ken Antioki a 
nyor a nyor nongo u Mbayuda yo. 6 Ve ver ve her ato 
u mbaapostoli; mba eren msen kera yo, ve penda ve 
ave sha ityo. 7 Kwaghoron u Aondo seer ngeen; 
iyenge i mbahenen seer ken Yerusalem kpishi; 
upristi kpishi kpaa lu wan jighjigh u nan la iko. 8 Kpa 
Sefanu, er a iv a mrumun u sha mhoon man agee yo, 
a er akaa a kpilighyol man uivande mba vesen hen 
ikpelaior. 9 Kpa mbagenev ken mba ve lu ken 
shinagoge u i yilan er shinagoge u Mbalibertini, man 
u Mbaserene man u Mbaalekesander kua shi mba ve 



due shin Shilishia man Ashia la kpaa, ve gema ve lu 
sendegh kwaghoron a Sefanu. 10 Kpa mayange ve 
fatyo u hemban mfe man Jijingi u un oron kwagh a 
min la ga. 11 Tso ve mgbegha ior mbagenev ityo mba 
ve kaan er: Se ungwa un ngu oron akaa a uityuhwan 
sha Mose man sha Aondo kpaa. 12 Nahan ve kende 
ikpelaior asema sha kua mbatamen man mbangeren 
kpaa, ve va ta sha a na, ve kor un, ve va a mi hen 
mkohol, 13 ve ver mbashiada mba aiev mba ve kaan 
er: Or ne yo, mayange de u oron akaa a vihin sha 
icighanjiir ne man sha atindi kpaa ga. 14 Gadia se 
ungwa er a kaa er: Yesu Ornasareti ne Una yohol ijiir 
ne kera man shi Una gema aeren a Mose lu na se la 
kpaa. 15 Tso mba ve lu ken mkohol la cii ve haa ashe 
sha a na, ve nenge ishigh nagh yo, ki lu er ka ishigh 
ki ortyom u Sha nahan. 

7 1 Nahan zegepristi kaa er: Akaa ne kape a lu nee? 
2 Tso Sefanu kaa er: Anmgbianev man uter, ver nen 
ato, Aondo u iengem ande hen ter wase Aberaham 
zum u a lu ken Mesopotamia, je er a lu a tema ken 
Haran ga la. 3 A kaa a na er: Due ken tar wou kera, 
man hen ityo you kpaa, yem hen tar u Me tese u yo. 
4 Tso a mough ken tar u Mbakaldi, a za tema ken 
Haran; kera la kpaa, er ter na kpe kera yo, A mough a 
na, A va a na ken tar u ne lu ker hegen ne. 5 A na un 
ma dyako ken u ga, shin iaven i nguhar i mom tso 
kpaa ga; kpa A tondo zwa er Una na un u u hingir 



kwagh na kua u tsombor na ken ijime na kpaa, er lu 
a lu a wan ga je. 6 Aondo or kwagh, a na kaa er, 
tsombor na ua lu shir ken tar ugen, a kor u ikpan, a 
kighir u a ican anyom deri unyiin kpaa. Man 
ikurior i ia kor u ua hingir kpan la, Mo Me or i ijir, 
kape Aondo A kaa la; ken masetyo u akaa ne yo, vea 
due, vea va civir Mo hen ijiir ne. 8 A Shia na un 
ikuryan i icongo kpaa; nahan a mar Isaka, a tsongo 
un sha iyange i sha anigheni. Isaka di va mar Yakob, 
Yakob gema mar di uter mba tamen mba pue kar 
uhar mbala. 9 Uter mba tamen mbala kpaa, er ve gba 
Yosev iwuhe yo, ve tee un ken Igipiti; kpa Aondo lu a 
na, 10 A yima un ken atsan a na cii, A na un mkpeyol 
man mfe sha ishigh ki Farao, tor u Igipiti man sha ya 
na cii kpaa. 11 Tso ijen i va gba man ican i vesen i va 
nyor ken tar u Igipiti cii kua ken Kanaan kpaa, tso 
uter asev zua a kwaghyan u waren iyol a mi ga. 
12 Kpa er Yakob ungwa gwa er alakema ngu ken 
Igipiti yo, a tindi uter asev sha hiihii la. 13 Man u sha 
kwa har la yo, Yosev pase iyol na hen anmgbianev 
nav, tsombor u Yosev kpaa due ken igbar hen Farao. 
14 Tso Yosev tindi, i za yila ter na Yakob, man ityo na 
cii, ve lu ior akunduatargber kar utaan. 15 Yakob 
kpaa sen shin Igipiti; za kpe keregh, un kua uter asev 
kpaa; 16 i too ve, i za a mi ken Shekem, i za ii ken 
uwar u Aberaham yam sha inyar hen onov mba 
Hemor ken Shekem la. 17 Kpa er shighe u ityendezwa 



i Aondo tondo a Aberaham la mgboghom yo, 
nongoior la seer a seer ken tar u Igipiti, 18 zan zan tor 
ugen va tema tor ken Igipiti, fa kwagh u Yosev ga. 
19 Un shon la er ayom sha ityo yase, a er uter asev 
ican sha u kighir ve er ve. ta anikundanev vev kera, 
sha u ve_de lu uma ga yo. 20 Ka hen shighe la je i mar 
Mose ye; un doo ashe kpee. I koso un iwer itiar ken 
ya u ter na. 21 Er i kende un kera yo, wan u tor Farao 
too un, koso un er a hingir wan na. 22 Tso i tese Mose 
mfe u Mbaigipiti cii, hingir or u ageegh ken akaaoron 
a na kua aeren a na kpaa. 23 Kpa va kom anyom 
akunduahar yo, kende un ken ishima u za soron 
anmgbianev nav, Mbaiserael. 24 Er a za nenge i lu 
eren a orgen sha mi ga yo, a wase un, a yima or u i lu 
eren un ican la, a wua or u Igipiti la. 25 Lu un er 
anmgbianev nav ve kar er i lu sha ikev na je man 
Aondo Una yima ve yo, kpa ve kar ga. 26 Kper nan 
gen kpaa shi a ande hen ve, ve lu nongon num; tso a 
kaa er: Ne nomso, ne mba anmgbianev je, man ka 
nyi ne eren kwagh u sha mi ga hen ayol a en 
nahana? 27 Kpa u a lu eren a anmgbian na sha mi ga 
la, gema hure un kera, kaa er: Ka an nan ver u 
orvesen man orjir sha a vese? 28 Ka u ka wuan mo er 
nyen u wua or u Igipiti la nahana? 29 Mose ongo 
mkaanem man nahan yo, a yevese, a yem shir ken 
tar u Midian; keregh la a za mar onov uhar. 30 Tso 
anyom akunduahar nga kar yo, ortyom u Ter ande 



her a na ken taaikongo u hen uwo u Senai, a ande 
ken nomborusu. 31 Er Mose nenge a na yo, kpiligh un 
iyol sha kwaghnengen la; tso imo i Ter due kaa er: 
32 Ka Mo Aondo u uter ou, Aondo u Aberaham man u 
Isaka man u Yakob kpaa. Nahan ikarikase gbidye 
Mose iyol, a kera cihi u kenger sha mi ga. 33 Tso Ter 
kaa a na er: Tsuwa akov a ou shin angahar kera, 
gadia ijiir i u til ne, ka icighannya je. 34 M nenge ican 
i lu eren nongoior Warn mba ve lu ken tar u Igipiti la 
je, shi M ungwa mtoghor ve kpaa, nahan M sen sha u 
yiman ve. Nahan yo, va, M tindi u hen Igipiti. 35 Ka 
Mose shon u ve venda un, ve kaan er: Ka an nan ver 
u orvesen man orjirighi? Ka un shon je man Aondo 
tindi un sha u a za lu ortaregh man oryiman sha ikev 
i ortyom u a ande her a na ken ageva la ye. 36 Ka un 
je a due a ve ye, a er akaa a kpilighyol man uivande 
ken Igipiti kua hen zegemnger u Nyian man ken 
taaikongo kpaa, kuma anyom akunduahar je. 37 Ka 
Mose shon je man a kaa a Mbaiserael er: Aondo Una 
ver ne profeti ken anmgbianev enev er mo nahan ye. 

38 Ka un je man a lu ken mkohol u ken taaikongo a 
ortyom u a or kwagh a na la imongo sha uwo u 
Senai, man a uter asev kpaa ye, man shi a ngohol 
mkaanem ma umam sha u una na se ma kpaa yo. 

39 Kpa lu uter asev ka wan imo na iko ga, zan zan ve 
mgbegha un kera; ken asema a ve yo, ve gema ve 
hide ken Igipiti je; 40 ve kaa a Aron er: Er se 



mbaaondo mba vea hemen se yo; gadia Mose u a due 
a vese ken tar u Igipiti ne yo, se fa kwagh u a er un 
ga. 41 Sha ayange la ve er eev mbu wanbua ve va a 
nagh ve va na eev mbula, saan ve iyol a ityom i ave a 
ve la. 42 Kpa Aondo de ve ve gba civir ikum i akaa a 
Sha, er i nger ken takerada u uprofeti nahan er: We 
ya u Iserael, anyom akunduahar ken taaikongo, ne lu 
nan Mo nagh sha ilev mbi i senge man sha iniav 
mbigenev kpa? 43 Ne too tabernakel u Moleki, man 
shi ishan i aondo wen Romfa kpaa, ka ieev mbi ne er 
mbi sha ci u civir mbi je la. Kpa Mo yo, Me yem a ven 
uikangen, kar Babilon yem ken hemen. 44 Uter asev 
lu a tenti u shiada ken taaikongo er Un u A or kwagh 
a Mose la A kaa er i_er un sha ikav na i a nenge a mi 
la. 45 Ngun kpaa uter asev gema ngohol, nyor di a mi 
a Yosua ityo, zum u ve ngohol tar u atoatyev a Aondo 
vande mgbeghan a sha ishigh ki uter asev kera la, 
zan zan ar sha ayange a Davidi je, 46 u a zua a 
mrumun u sha mhoon sha ishigh ki Aondo, a zamber 
er ma un er Aondo, u Yakob ijiir i teman. 47 Kpa lu 
Solomon va maa Un iyou la ye. 48 Kpa Uhembansha 
la yo, tern ken uya mba i maa sha ave ga, er profeti lu 
kaa yo, er: 49 Sha ka ikonough Yagh ki torough, tar 
yo, gema ka kwagh Warn u pendan angahar sha mi. 
Ka nyi iyou je ne maama? Kape Ter A kaa la. Shin 
ijiir Yam i memen yo, ka nyi? 50 Shin kera ka uwegh 
Agh man ku er akaa ne cii gaa? 51 Ne 



mbatavertyough mban, ne mbatsongon asema man 
ato ga ne, ne mba hendan a Icighan Jijingi gbem je; 
er uter enev lu er nahan, kape ne kpaa ne eren je ne. 
52 Ka hanmo ken uprofeti je man uter enev tov nan a 
ican ga? Ve wua mba ve lu tsengan oron mve u 
Ormimi, man hegen ne kpaa ne hingir mbanengen 
Un mker shi ne wua Un kaa; 53 ka ne mba ne ngohol 
atindi sha ave a mbatyomov mba Shaav je, kpa ne 
we a iko ga ne. 54 Mba ongo akaa ne yo, asema gba ve 
awambe, ve gba yan anyi sha ci u kwagh na la. 55 Kpa 
un, er a iv a Icighan Jijingi yo, a kende ashe Sha, a 
nenge iengem i Aondo man Yesu tile ken uwegh ku 
yanegh ku Aondo, 56 a kaa er: Nenge, m nenge i bugh 
Sha man Wan u or tile ken uwegh ku yanegh ku 
Aondo. 57 Nahan ve gbidye ivaa genger genger, ve cir 
ave sha ato, ve hembe ishima i mom, ve za ta sha a 
na. 58 Ve gbihi un ken won gar, ve ta un awen; 
mbashiada mbala va haa akondo a ve hen ikum i 
wanyekwaor ugen u i yilan un er Saulu la. 59 Ve ta 
Sefanu awen, lu yilan kaan er: Ter Yesu, ngohol 
jijingi warn! 60 Tso a gure inya, a genger imo taver 
taver er: Tere, de ne ve ibo sha isholibo ne ga! Kaan 
nahan yo, maa a sule. 

8 1 Saulu kpaa lu rumun ku na. Tso hen ayange la 
zegemtev u isha ican mough sha nongo u Kristu u u 
lu ken Yerusalem la. Ve cii i sambe ve ken ityar i 
Yudia man i Samaria, mase shin mbaapostoli tseegh. 



2 Nomso mba cian Aondo ii Sefanu; ve zungwe ku na 
kpishi. 3 Kpa Saulu yo, lu eren nongo u Kristu ican 
gba nyoron uya uya, koron nomso man kasev, kpelan 
ve hen inya za wuhen ken gaadi. 4 Ve mba i sambe ve 
la yo, ve yem han han, ve lu yoon Loho u Dedoo. 
5 Filibu kar za ken gar u Samaria, za or ve kwagh u 
Kristu. 6 Ikpelaior ver ato sha akaaoron a Filibu la 
sha ishima i mom zum u ve ungwa a man shi ve 
nenge uivande mba a eren la kpaa yo. 7 Gadia ujijingi 
mba hongorouv kpishi due hen ior mba ve lu a mi la, 
ve lu genger imo taver taver; i war mbasombon man 
mbakeer kpaa kpishi je. 8 Tso i ember ken gar la 
tsung. 9 Kpa orgen vande lun ken gar la, iti na er 
Shimon, lu eren ahir keregh, lu kpiligh mba ken 
Samaria iyol, lu kaan er un ngu ma zegekwagh je. 
10 Ve cii, hii hen mbayev zan zan mbatamen kpaa lu 
wan un iko, kaan er: Or ne ka agee a Aondo a i yer a 
er a hemban je ne. 11 Ve lu wan un iko, gadia kpiligh 
ve iyol a ahir a na la ica i gba je. 12 Kpa zum u ve na 
Filibu jighjigh er a lu oron Loho u Dedoo u tartor u 
Aondo man shi u iti i Yesu kpaa yo, i er ve batisema, 
nomso a kasev cii, 13 Shimon iyol na kpaa na jighjigh; 
mba eren un batisema yo, a var a Filibu; kpiligh un 
iyol er a nenge uivande man ityom i agee i vesen la. 
14 Tso zum u mbaapostoli mba ve lu ken Yerusalem 
ungwa er Mbasamaria rumun kwaghoron u Aondo 
yo, ve tindi Peteru man Yohane her a ve. 15 Er mbala 



za nyor yo, ve er msen sha er ve ngohol Icighan 
Jijingi yo; 16 gadia lu a gba sha mo ve mom ga, saa di 
batisema tso i er ve ken iti i Ter Yesu ye. 17 Tso ve 
penda ave sha a ve, nahan ve ngohol Icighan Jijingi. 
18 Er Shimon nenge er i lu sha ave a pendan a 
mbaapostoli man i ne Icighan Jijingi yo, a kende 
inyaregh, a na ve, 19 a kaa er: Mo kpaa, nam nen agee 
ne, sha er hanma or u me penda ave sha a nan yo, 
nana ngohol Icighan Jijingi. 20 Kpa Peteru kaa a na 
er: Inyaregh you ki_saa ishe a we imongo, sha ci u u 
hen ken ishima you wer, u zua a iwua i Aondo sha 
inyar yo. 21 Ci wou shin kwar wou ngu sha kwagh ne 
je ga, gadia ishima you ngi vough sha ishigh ki Aondo 
ga. 22 Yo, gema ishima sha ifer you ne kera, er msen, 
son Ter, tso alaghga a de u mhen u ken ishima you 
ne. 23 Gadia m kar u ngu ken zarmle u yuan man ken 
ikangenev mbi iferev kpaa. 24 Tso Shimon gema kaa 
er: Er nen msen sha ci warn son nen Ter sha u akaa a 
ne ter ne, ma kwagh mom keregh a de eren mo ga 
yo. 25 Tso er ve pase kwagh sha gbashima man ve or 
kwagh u Ter kpaa yo, ve hide hen Yerusalem, ve lu 
pasen Loho u Dedoo ken angarev mba Mbasamaria 
kpishi. 26 Tso ortyom u Ter va or kwagh a Filibu, kaa 
er: Mough, yem vegher u shin imbusutariyan, sha 
gbenda u u dugh ken Yerusalem u zan hen Gasa, ka 
gbenda u ior ve karen sha u yum ga. 27 Tso a mough 
a za. Yo, orgen, or u Etiopia, u eren tom ken ya u tor, 



lu ititor i Kandasa, torkwase u Mbaetiopia, u akaa a 
na a injaa cii lu sha ikev na yo, a za ken Yerusalem 
sha u za civir Aondo, 28 lu hiden, tema sha ikyekye na 
i kpelan, lu oron takerada u profeti Yesaia. 29 Tso 
Jijingi kaa a Filibu er: Kporom, za mgboghom a 
ikyekye la ikua ikua. 30 Nahan Filibu za heregh ayem, 
za ungwa er lu oron takerada u profeti Yesaia. Tso a 
kaa a na er: U kar kwagh u u lu oron ne kpa? 31 A kaa 
er: A er nan man me kavaa? Saa or nana pasem. 
Nahan a zamber a Filibu er a unde a tema a na 
imongo. 32 Ivurugh ki icighanruamabera ki a lu oron 
yo, ka ki ne er: I ulugh Un er iyongo i i ze a mi sha u 
za songon yo, man shi er waniyongo ka a lu ving sha 
ishigh ki mbatondon un aive nahan, kape Un kpaa A 
bugh zwa ga la. 33 Ka sha mlu Na u icivirigh ga la 
man i too Un ijir kera ye; man kov Na yo, ka anti je 
nana or kwagh sha u? Gadia i too uma Na sha tar 
kera. 34 Or u eren tom ken ya u tor la gema kaa a 
Filibu er: Shi orom yoo; profeti ne yo, ka kwagh u an 
a ere? Ka kwagh na iyol na shin ka kwagh u orgene? 

35 Filibu bugh zwa, hii hen ivurugh ki 
icighanruamabera kila je, gba oron un kwagh u Yesu. 

36 Tso mba ngur yemen sha gbenda yo, ve za ar hen 
mnger. Or u eren tom ken ya u tor la kaa er: 
Mngerem kpaa man, man ka nyi je i yange u eren mo 
batisema? 37 Filibu kaa er: Aluer u na jighjigh a 
ishima i mom yo, a fatyo. A gema a kaa er: M na 



jighjigh er Yesu Kristu ka Wan u Aondo je. 38 Tso a 
kaa, i tile un a ikyekye; ve uhar ve hungwa shin 
mnger, Filibu vea or u eren tom ken ya u tor la; a er 
un batisema. 39 Mba dugh shin mnger yo, Jijingi u Ter 
too Filibu yem a na kera, or u eren tom ken ya u tor 
la kera nenge a na ga, gadia a gba yemen zende na a 
iember. 40 Kpa i za zua a Filibu ken Asote. Er lu 
zenden karen yo, a lu oron Loho u Dedoo ken agar cii 
zan zan a za ar hen Sesaria. 

9 1 Yo, er Saulu lu suwen u tan kume sha mbahenen 
mba Ter man shi u wuan ve kpaa yo, a za hen 
zegepristi 2 a za son un er a nger uwashika hen 
ushinagoge mba ken Damaseku sha u aluer una za 
zua a mba ve lu sha gbenda la yo, a lu nomso shin 
kasev kpaa, una va a ve uikangen ken Yerusalem. 
3 Tso ngur yemen, za mgboghom a Damaseku yo, fese 
nahan iwanger due sha aondo, wanger, kase un; 4 a 
gba inya a ungwa imo lu kaan a na er: Saulu! Saulu! 
Ka nyi u tevem a icana? 5 A kaa er: Ka We ana, Tere? 
Ter gema kaa er: Ka Mo, Yesu u u tevem a ican ne! 
6 Kpa mough sha, za nyor ken gar, tso a or u kwagh u 
a doo u u er yo. 7 lor mba ve lu zan a na imongo la 
tile, kondo ve iyol gbong, ve ungwa imo la, kpa ve 
nenge a ma or ga. 8 Tso Saulu kighir mough sha; er 
ashe na bugh yo, kera nenge kera ga; i kor un aga, i 
nyor a na ken Damaseku. 9 Ayange atar cii, a nenge 
ga, kwaghyan kpaa ya ga, kwaghman kpaa ma ga. 



10 Yo, orhenen ugen lu ken Damaseku, iti na er 
Anania. Ter kaa a na ken mpase u sha mnenge er: 
Anania! Wen kpaa rumun er: Mo ne, Tere. 11 Ter kaa 
a na er: Mough sha, za sha gbenda u i yer u er Noo la, 
hen ya u Yuda, tso u za pine or iti na er Saulu, ka or u 
Tarsu, gadia nenge, ngu eren msen, 12 man a nenge 
or, iti na er Anania, ngu nyoron pendan un ave sha 
ityou, sha u a shi a nenge kera. 13 Kpa Anania gema 
kaa er: Tere, M ungwa gwa u or la hen ior kpishi, er a 
er uicighanmbaiorov Ou akaa a vihin kpishi ken 
Yerusalem yo. 14 Heen kpaa ngu a tahav mbu a 
ngohol hen upristi mba tamen sha u una kange mba 
ve yer sha iti You la cii yo. 15 Kpa Ter kaa a na er: Gba 
zan tso, gadia un ka ikagh ki i tsegh ki sha ci Warn 
sha u una zende a iti Yam sha ishigh ki atoatyev man 
utor kua Mbaiserael kpaa yo. 16 Gadia Me tese un 
atsan a ngeen yum a una ya a sha ci u iti Yam keng 
la. 17 Tso Anania mough, za nyor ken ya la. Pende un 
ave iyol yo, a kaa er: Anmgbian warn Saulu, Ter Yesu 
u A ande her a we sha gbenda u u lu van la, ka Un je 
A tindim hen we sha u u zua a mnenge kera, man er 
a iv u a Icighan Jijingi kpaa ye. 18 Fese nahan ankaam 
er apusu nahan, due un ker ashe, haa inya; a hingir u 
nengen kera. Tso a kighir a mough sha, maa i er un 
batisema. 19 A ya kwaghyan a zua a agee a iyolough. 
20 A tsa a mbahenen mba ve lu ken Damaseku la 
anyangem kpeghee, maa a gba pasen ken ushinagoge 



er Yesu ka Wan u Aondo je. 21 Mba ve ungwa la cii, 
lan ve ishima, ve kaa er: Kera ka or u a lu tovon mba 
ve lu ken Yerusalem mba ve yer ken iti ne a ican ne 
gaa? Man iyange va heen kpaa, lu veren ishima er 
una za a ve uikangen sha ishigh ki upristi mba 
tamen je. 22 Kpa Saulu lu hemban zuan a zua a agee, 
lu nan Mbayuda mba ve tern ken Damaseku 
anzughul sha u tesen wanger er: Ngun ka Kristu je 
ne. 23 Tso ayange nga kar kpishi yo, Mbayuda zua 
zwa er vea wua un. 24 Kpa Saulu ungwa awashima ve 
la; nahan ve kura ihindagar tugh man tetan sha u 
vea wua un yo. 25 Kpa mbahenen nav too un tugh, 
wa shin ikese, due, shiligh a mi sha kpekpegar ken 
won. 26 Zum u a va ken Yerusalem yo, lu nongon pe 
zuan imongo a mbahenen mbala; kpa ve cii, ve lu 
cian un, gadia ve na jighjigh er un ka orhenen mimi 
ga. 27 Kpa Barnaba kua a na va a na hen mbaapostoli, 
va or ve er a nenge a Ter sha gbenda, Ter or kwagh a 
na kpaa yo, man shi er a lu oron kwagh vangertior 
ken iti i Yesu ken Damaseku kpaa. 28 Tso lu ken 
Yerusalem lu nyoron man duen a ve imongo; 29 lu 
oron kwagh vangertior ken iti i Ter, shi lu oron 
hendan kwagh a Mbayuda mba ve lu ken Mbagrika 
la; kpa ve lu keren un a ku. 30 Anmgbianev mba fe 
nahan yo, ve za a na ken Sesaria, ve za ver un 
gbenda er, a yem Tarsu. 31 Nahan bem gba sha nongo 
u Kristu u u lu ken Yudia cii, man Galilia kua 



Samaria kpaa; er i lu maan ve a maa, man ve lu 
zenden ken mciem ma Ter man ken msurshima u 
Icighan Jijingi yo, ve seer a seer ngeen. 32 Tso zum u 
Peteru lu zenden ken tar la cii yo, a va hen 
uicighanmbaiorov mba ve lu ken Lida la kpaa. 
33 Keregh la a za kohol orgen, iti na er Enia, u angev 
mbu kpen alegh kor un, lu sha gambe anyom 
anigheni. 34 Peteru kaa a na er: Enia, Yesu Kristu ngu 
been we angev, mough sha, sor gambe wou. Fese 
nahan a kighir, a mough sha. 35 Mba ve lu ken Lida 
cii man Saron kpaa, ve nenge a na, nahan ve gema 
ishima hen Ter. 36 0rhenen ugen u kwase lu ken 
Yopa, iti na er Tabita, inja na yo, er Dorka. Kwase la 
lu a aeren a dedoo kpishi, man iwua i nan kpaa. 
37 Tso sha ayange la a gba angev, maa a kpe je; mba 
ee un iyol yo, ve ver un sha kpoyou u sha. 38 Er Lida 
lu ikua ikua a Yopa man mbahenen ungwa er Peteru 
ngu her yo, nahan ve tindi ior ihiar her a na, ve za 
zamber a na er: De ngoor u van hen vese ga. 39 Tso 
Peteru mough, gba yemen a ve imongo. Za ar yo, ve 
unde a na sha iyou i sha. Kasev mba cogholov cii tile 
a na, lu vaan tesen uriga man akondo a Tabita lu kor, 
zum u lu a ve imongo her yo. 40 Kpa Peteru due a ve 
kera cii, a gure inya, a er msen; tso a gema ashe hen 
ikom la, a kaa er: Tabita, mough sha! A bugh ashe; 
nengen a Peteru yo, a mough, a tema sha. 41 A kor un 
sha uwe, a mough a na sha. Tso a yila 



uicighanmbaiorov man kasev mba cogholov, a gema 
un uma a na ve. 42 Kwagh ne hingir ken igbar ken 
Yopa cii; man ior kpishi gema na Ter jighjigh. 43 Tso a 
tsa hen Yopa ayange kpishi hen Shimon, or u nyian 
akov. 

10 1 Orgen lu ken Sesaria, iti na er Korneliu, lu 
torutya u ikum i Italia la. 2 Un lu or u jighilaa, u civir 
Aondo a ior i hen ya na cii, lu nan nongoior la uiwua 
kpishi, man sonon Aondo gbem kpaa. 3 A nenge gbar 
gbar ken mpase u sha mnenge lu er ahwa atar atetan 
nahan, ortyom u Aondo va nyor her a na, kaa a na 
er: Korneliu! 4 A kenger un, cier un iyol, a kaa er: Ka 
nyi, tere? A kaa a na er: Mbamsen ou man uiwua ou 
ve kondo sha, hingir kwagh u Aondo Una umbur je. 
5 Hegen yo, tindi ior hen Yopa, ve za yila Shimon u i 
yer er Peteru la; 6 ngu tsan hen Shimon, or u nyian 
akov, u ya na a lu shin kpe u zegemnger la. 7 Zum u 
ortyom u Sha u a or kwagh a na la mough kera yo, a 
yila mbayev nav uhar mba ken ya na, man shi orutya 
ugen u civir Aondo, ken mba ve lu a na gbem la; 
8 pasen ve akaa la cii yo, a tindi ve ken Yopa. 9 Tso 
kper nan mba ngur yemen, mba mgboghom a ya yo, 
Peteru unde sha haav mbu iyou la mbu mbu lu sha 
mi tembe tembe la er iyange sha tembe nahan, za er 
msen. 10 Tso ijen kor un kpishi; nahan sar un pe yan 
kwagh; kpa er i lu yoron a yor yo, ishima hingir un 
ker er zuzu kar un nahan. 11 A nenge Sha ivegher, 



man shi ikagh lu senen sha Aondo, lu er ka 
zegeikondo nahan, i kor azongo na anyiin, i lu senen 
a mi shin tar. 12 Kimi yo, ishoso i sha won lu keregh, 
ato kposo kposo, i lun angahar anyiin, man i kpelan a 
kpela iyav inya, man shi inyon i sha kpaa. 13 Tso imo 
va kaa un er: Peteru, mough sha, songo, ya! 14 Kpa 
Peteru kaa er: Nahan ga, Tere, gadia mayange je m 
ngu a ya ma kwagh u hongorough shin kwagh u 
wang ga nahan ga. 15 Imo la shi va her a na kuma 
kwa har, i kaa er: Kwagh u Aondo A ser un yo, we de 
kera kaan wer, ka u wang ga ze. 16 1 or nahan zan 
zan kuma kwa tar je; maa i kondo a ikagh kila Sha. 
17 Tso er lu nzughul Peteru ken ishima yum sha inja i 
mpase u sha mnenge u a nenge la yo, ior mba 
Korneliu tindi ve la, vande pinen iyou i Shimon, va 
tile sha hunda ve. 18 Ve yila, ve pine er: Ka ya u 
Shimon, u i yer er Peteru la a nyer ne shinii? 19 Tso er 
Peteru lu henen sha kwagh u mpase u sha mnenge la 
yo, Jijingi kaa a na er: Nenge, ior itiar ngi keren we. 
20 Yo, mough sha, hungwa za a ve imongo, de te 
akpelan sha ma kwagh je ga, gadia ka Mo je M tindi 
ve ye. 21 Tso Peteru hungwa, va hen ior mbala, va kaa 
er: Nenge, ka mo u ne keren je ne. Ka nyi ityoikaa ne 
ve? 22 Ve kaa er: Korneliu torutya, ka or u perapera u 
cian Aondo, u Mbayuda cii ve lu eren shiada u dedoo 
sha a na la, a ungwa kwaghoron sha zwa u 
icighanortyom u Sha er a yila u, u va hen ya na, Sha 



u a ungwa kwaghoron her a we. 23 Nahan a kaa a ve 
er, ve nyor, tso a nyor a ve ken ya la. Kper nan yo, 
Peteru mough, yem a ve imongo. Anmgbianev 
mbagenev mba ken Yopa kpaa ve za a na. 24 Kper gen 
a nyor ken Sesaria. Korneliu lu keghen ve, a vande 
kohol anmgbianev nav man ahur a na a mimi. 25 Tso 
Peteru va nyer yo, Korneliu za kegh un gbenda, gure 
un inya sha ishi, ta un inya. 26 Kpa Peteru mough a 
na sha, kaa er: Mough, tile sha, mo kpaa m ngu di or 
tso. 27 Tso ngur oron kwagh a na yo, a nyor, a zua a 
ior kpishi, ve kohol her. 28 A kaa a ve er: Ne ayol a en 
kpaa ne fa er tindi yange Oryuda u nyoron nongo a 
or u ken ikur igen kposo shin u van a va hen nan tso 
kpaa; kpa Aondo tesem er m de kera yer ma or mer, 
ka or u hongorough shin u wang ga kpaa ga. 29 Ka 
sha ci u nahan man zum u ne yilam yo, m va m 
venda ga. Yo, m ngu pinen mer: Ka nyi ityoikaa ne 
yereme? 30 Tso Korneliu kaa er: Er m lu eren msen 
ken ya warn yo, ayange kar nyian anyiin je, tso sha 
ahwa atar atetan la, 31 m nenge orgen tilem sha ishi a 
akondo a engem iyol, a kaa er: Korneliu, i rumun 
msen wou, man shi i umbur uiwua ou sha ishigh ki 
Aondo. 32 Yo, tindi hen Yopa, yila Shimon u i yer er 
Peteru la, a nyor ken ya u Shimon, or u nyian akov la, 
shin kpe u zegemnger. 33 Fese nahan maa M tindi 
loho hen we; u er doo tso er u ve nahan. Hegen yo, se 
cii se mba heen sha ishigh ki Aondo, sha u se.ungwa 



akaa a Ter A ne u u oron cii yo. 34 Tso Peteru bugh 
zwa kaa er: Mimi je, m kar, Aondo ka u sangen a 
sange ior ga, 35 kpa ken hanma ikurior yo, or u nan 
cie Un, nan eren perapera kpaa yo, Una rumun nan. 
36 Ngun ka kwaghoron u A tindi hen Mbaiserael er A 
pase loho u bem ken Yesu Kristu. Un ka Ter u ior cii 
je. 37 Ne ayol a en kpaa ne fa kwagh u a er ken Yudia 
la cii, hii hen Galilia, ken masejime u batisema u 
Yohane pase la; 38 ka kwagh u Yesu Ornasareti la, u 
Aondo haa Un Icighan Jijingi man agee; lu zenden, 
eren ityom i dedoo, waren mba diabolo eren ve ican 
la cii, gadia Aondo lu a Na. 39 Se yo, se mba 
mbashiada sha akaa a A er ken tar u Mbayuda cii, 
man hen Yerusalem kpaa, ve wua Un, ve mande Un 
sha kon. 40 Ka Un je man Aondo nder Un shin 
mbakpenev sha iyange i sha utar la ye, shi A na er A 
ande, 41 kpa kera lu hen nongoior la cii ga, saa hen 
mbashiada mba Aondo vande sangen ve la, ka se je 
ne, se mba se ya kwagh shi se ma kwagh a Na 
imongo, zum u A nder shin mbakpenev kera la. 42 Shi 
A wa se kwagh er se _ or nongoior la kwaghaondo, shi 
se pase kpaa er: Ngun ka u Aondo ver Un Orjir u 
mbaumav man mbakpenev je ne. 43 Uprofeti cii mba 
pasen Un er, ka ken iti Na je man hanma or u nan ne 
Un jighjigh yo, a de nan asorabo a nan ye. 44 Tso 
Peteru ngur oron akaa ne nahan yo, Icighan Jijingi 
haa sha mba ve lu ungwan kwaghoron la cii. 



45 Nahan mbananjighjigh mba ken mbaicongov mba 
ve va a Peteru imongo la cii, kpiligh ve iyol sha ci u i 
hee atoatyev iwua i Icighan Jijingi kpaa yo. 46 Gadia 
ve ungwa ve lu oron kwagh ken ijo igen, ve lu civir 
Aondo. Tso Peteru gema kaa er: 47 Mban mba ve 
ngohol Icighan Jijingi vough er se nahan ne, ma or 
nana fatyo u yangen mngerem ma a er ve batisema a 
mi la je kpa? 48 Nahan a kaa er i er ve batisema ken 
iti i Yesu Kristu. Tso ve zamber a Na er a shi a tsa a ve 
ayange a kar kpeghee. 

11 1 Tso mbaapostoli kua anmgbianev mba ve lu ken 
Yudia ungwa er atoatyev kpaa ngohol kwaghoron u 
Aondo. 2 Nahan zum u Peteru va noor ken Yerusalem 
yo, mba ve lu ken mbaicongov toor ayooso a na, 3 kaa 
er: U nyor hen mbaipusuv u ya kwagh a ve je. 4 Kpa 
Peteru hii u oron ve akaa la cii sha adondo adondo, a 
kaa er: 5 Iyange m lu ken gar u Yopa, m lu eren msen 
tso ishima hingir mo kposo er zuzu karem nahan, m 
nenge ken mpase u sha mnenge er ikondo i vesen, i i 
ker i sha azongo anyiin, i lu senen a mi sha aondo 
nahan, zan zan ar her a mo. 6 Tso m kenger ashe sha 
mi yo, m kar ishoso i sha won i lun a angahar anyiin, 
man inyam i toho man akaa a kpelan a kpela iyav 
inya, man shi inyon i sha kpaa. 7 Tso m ungwa imo lu 
kaan a mo er: Peteru, mough sha, songo, ya. 8 Kpa m 
kaa mer: Nahan ga, Tere, gadia mayange kwagh u 
wang ga shin u hongorough nahan ngu a nyorom 



ken zwa ga. 9 Kpa imo la shi va her a mo kuma kwa 
har, i kaa er: Kwagh u Aondo A ser yo, we de kera 
kaan wer ka u wang ga ze. 10 1 er nahan zan zan 
kuma kwa tar je, man i mase kondon a mi sha cii ye. 
11 Tso fese nahan ior itiar va tile hen hunda u ya 
henpe se lu la, lu mba i tindi ve a tindi ve mough ken 
Sesaria ve va her a mo yo. 12 Tso Jijingi kaa a mo er m 
yem a ve imongo, m de te akperan ga. Anmgbianev 
mba ataratar mban kpaa za a mo imongo, se za nyor 
hen ya u or la. 13 Nahan a or se er un nenge ortyom u 
Sha tile hen ya na, a kaa er: Tindi loho hen Yopa, i_za 
yila Shimon u i yer er Peteru la, 14 wen una or u 
mkaanem ma u war sha mi yo, we kua ya wou cii 
kpaa. 15 Tso er m hiin u oron yo, Icighan Jijingi gba 
sha a ve er iyange gba sha a vese sha hiihii la nahan 
vough. 16 Tso m umbur kwaghoron u Ter er lu kaa er: 
Yohane yo, lu eren batisema sha mnger, kpa ne yo, a 
er ne batisema sha Icighan Jijingi. 17 Nahan yo, aluer 
Aondo na ve iwua vough er A na se shighe u se na 
Ter Yesu Kristu jighjigh nahan la yo, mo m ngu di nyi 
je sha u me hendan kwagh a Aondo? 18 Mba ongo 
akaa ne nahan yo, ve huan ving, ve gba civir Aondo 
kaan er: Atoatyev kpaa, Aondo na a mgemshima u 
zan ken uma. 19 Mba ve sambe sha ci u mtev u sha 
ican u a hii sha Sefanu la, ve zende zan zan ve za ar 
hen Fenishia man Shiperu man Antioki, kpa 
mayange ve oron ma orgen kwaghoron u Aondo ga, 



saa Mbayuda tseegh. 20 Kpa mbagenev ken ve lu ior 
mba Shiperu man Shirene; mbala zum u ve va ken 
Antioki yo, ve za or kwagh a Mbagrika kpaa; ve lu 
oron Loho u Dedoo u Ter Yesu. 21 Uwegh ku Ter lu a 
ve, ior kpishi kpaa na jighjigh ve gema ishima hen 
Ter. 22 Ugwa u akaa ne va nyor ken ato a nongo u 
Kristu u ken Yerusalem, nahan ve tindi Barnaba er a 
za ken Antioki. 23 Un kpaa, er a za ar man a nenge 
mrumun u sha mhoon u Aondo yo, a ember, a taver 
ve ishima cii er ve. var ken Ter sha gbashima je; 
24 gadia Barnaba lu or kpekpe, man shi a iv a Icighan 
Jijingi man jighjigh u nan kpaa. Nahan i seer Ter ior 
kpishi kpaa. 25 Tso a mough keregh, a yem ken Tarsu 
sha u za keren Saulu; 26 za zough a na yo, a va a na 
hen Antioki. Nahan yo, ve lu heregh ve kohol a 
nongo u Kristu kuma inyom i mom, ve lu tesen 
ikpelaior i vesen. Ka hen Antioki man i hii yilan 
mbahenen er Mbakristu ye. 27 Tso sha ayange la 
uprofeti mbagenev due ken Yerusalem, va hen 
Antioki. 28 U mom ken ve iti na er Agabu, kighir 
mough sha, gba pasen ken Jijingi er, zegejen una gba, 
a tser tar cii. Kwagh la kpaa er di nahan vough sha 
ayange a Kaloudia tema tor la je. 29 Mbahenen wa 
ken ishima er hanmo ve nana nongo sha kwagh u 
nan fatyo yo, sha u tindin a iwasen hen anmgbianev 
mba ve tern ken Yudia la. 30 Ve er nahan di je; ve 
tindi hen mbatamen sha ikev i Barnaba man Saulu. 



12 1 Tso sha ayange la tor Herode za ave sha u una er 
mbagenev ken nongo u Kristu ican. 2 A wua Yakobu, 
anngo u Yohane, sha sanker. 3 Nengen ka doon 
Mbayuda yo, a za hemen a kor Peteru kpaa, lu sha 
ayange a ubredi mba i we kwa sha mi ga la. 4 Ker un 
yo, a wa un ken gaadi, a wa un sha ikev i mbautyav 
unyiin unyiin kwa nyiin, er ve. kura un dedoo, lu 
wan ken ishima er una due a na hen ior shighe u 
Paseka una kar kera yo. 5 Tso i gba kuran Peteru ken 
gaadi; kpa nongo u Kristu lu sonon Aondo tsung sha 
ci na. 6 Er Herode lu kohol iyol sha u duen a na yo, 
hen tugh mbula Peteru lu yaven her ato u mbautyav 
uhar, i kange un sha mshirim m har; mbakuran kpaa 
lu sha hunda u gaadi, lu kuran. 7 Tso ortyom u Ter va 
tile hen a na, iwanger kpaa wanger ken gaadi, a 
kpoghol Peteru hen ihan, a nder un a kaa er: Mough 
sha fefa. Mshirim poso un sha ave, haa inya. 
8 Ortyom la kaa a na er: Haa akondo a ou iyol, wa 
akov ou kpaa. A er di nahan je. A kaa a na er: Cir 
ikondo iyol, dondo sha a mo; 9 tso a due a dondo sha 
a na; kpa a fa er kwagh u ortyom a er la i lu kwagh u 
mimi kpee ga, lu un er ka di mpase u ken mnya un 
nengen tso yo. 10 Tso mba kar hen nongo u 
mbakuran u hiihii man shi u sha uhar la, mba za ar 
sha hunda u iyogh u masetyo u duen ken won la yo, 
u gba bughun ve iyol i u tso; maa ve due, mba been 
gbenda u ken gar mom yo, fese nahan ortyom maa 



undu un. n Ts6 ka tende Peteru ashe yo, a kaa er: 
Hegen yo, m fa ka mimi je, Ter tindi ortyom Na, va 
warem sha ikev i Herode man awashima u nongoior 
u Mbayuda cii. 12 Kaven nahan a va hen ya u Maria, 
ngo u Yohane, u i yilan un er Marku la; ior kohol 
heregh kpishi, lu eren msen. 13 Er a va mande uwegh 
sha hunda u puadwer yo, wankwase u eren tom iti 
na er Rode va sha u ungwan. 14 Kpa va kaven imo i 
Peteru yo, kera bugh hunda ga sha ci u iember, a 
hide fese, a za kaa er: Peteru ngu sha hunda. 15 Ve 
kaa a na er: U ngu hunden. Kpa a zer kaan heregh 
gbang gbang er, kape i lu je la. Ve kaa er: Nahan yo, 
ka ortyom na. 16 Kpa Peteru zer manden heregh 
gbem. Tso mba bughun yo, ve nenge a na, kondo ve 
iyol. 17 Kpa a kure ve uwegh er ve huan, tso a gba 
pasen ve er Ter A dugh a na ken gaadi yo, a kaa er: 
Za or nen Yakobu kua anmgbianev akaa ne. Tso a 
mough a yem ijiir igen. 18 Nahan sev mbu av yo, 
zegeanzughul gba hen mbautyav mbala, ve kaa er: 
Ka nyi i er ve Peteru a lu heen ga? 19 Er Herode ker 
un, kpa zua a na ga yo, a gema a or mbakuran mbala 
ijiir, maa a kaa er i_za wua ve je. Tso a mough hen 
Yudia, a yem Sesaria, za lu heregh. 20 Ishima lu vihin 
un tsung a ior mba ken Tiru man Shidon, nahan ve 
va her a na a ishima i mom. Er ve za kor hur a 
Belasetu, or u yaren tom ken ya u tor yo, ve ker bem, 
gadia tar ve zuan a kwaghyan hen tar u tor la. 21 Tso 



sha iyange i ver la, Herode haa akondo a tor za tema 
sha ikonough ki orjir, or kwagh a ve. 22 Nahan ior 
gbidye awer, kaa er: Ka imo i Aondo je, ka i or ga! 
23 Fese nahan ortyom u Ter tsaha un sha ci u a ne 
Aondo icivir ga yo. Azoo ya un maa a kpe. 24 Kpa 
kwaghoron u Ter yo, lu seer a seer man shi lu ngeen 
kpaa. 25 Barnaba man Saulu za hire ken Yerusalem 
zum u ve kure tom ve yo, ve kua a Yohane u i yilan er 
Marku la. 

13 1 Uprofeti man mbatesen lu ken nongo u Kristu u 
u lu ken Antioki la, lu: Barnaba man Shimeon u i 
yilan er Niger la, man Lushiu or u Shirene, man 
Manaen u a lu orkwav u Herode u Tetera la, man 
Saulu. 2 Tso er ve lu civir Ter, man horon kwaghyan 
yo, Icighan Jijingi kaa er: Tsegham nen Barnaba vea 
Saulu sha ci u tom u M yer ve mi yo. 3 Tso er ve hor 
kwaghyan man ve er msen kpaa yo, ve penda ve ave, 
maa ve na ve gbenda. 4 Ve yo, er i tindi ve sha imo i 
Icighan Jijingi nahan, ve yem shin Selushia, ve za 
nyor tso keregh, ve yem ken Shiperu. 5 Mba va nyer 
ken Salamis yo, ve or kwaghoron u Aondo ken 
ushinagoge mba Mbayuda; Yohane kpaa lu a ve ityo, 
lu eren ve tom. 6 Mba zenden ken idle la cii zan zan 
mba ar Pafo yo, ve kohol orahir ugenegh, lu eren er 
un ngu profeti nahan, lu Oryuda, iti na er Baryesu. 
7 Lu a gomna Sergiu Paulu u a lu or u fan kwagh la 
imongo. Un yo, a yila Barnaba vea Saulu, lu un ka 



ungwan kwaghoron u Aondo. 8 Kpa Elima, orahir la 
—gadia ka inja i iti na je la—hendan a ve; lu nongon 
u ma un gem gomna sha u a. de ne jighjigh ga yo. 
9 Kpa Saulu, ka Paulu je la, er a iv a Icighan Jijingi yo, 
a bon ashe sha a na 10 a kaa er: We, wan u diabolo u 
u iv a icugh man hanma kwaghnzughul, u lu orihom 
u kwagh u perapera cii ne, u shi de u goom igbenda i 
jighilaa i Ter je gaa? 11 Hegen yo, nenge, uwegh ku 
Ter ku sha a we, u pir ashe, u kera nenge a iyange ga 
zan zan shighe aa kar. Fese nahan, irkpiigh man ime 
shile sha a na, a gba zenden, keren mba vea kor un 
aga yo. 12 Tso er gomna nenge kwagh u i er la yo, 
maa a na jighjigh kpiligh un iyol a ityesen i Ter. 
13 Paulu man shi mba ve lu a na imongo la, ve nyor 
tso hen Pafo, ve va hen Perga u ken Pamfilia. Yohane 
maa undu ve heregh, hide ken Yerusalem. 14 Kpa ve 
yo, ve mough hen Perga ve kar ve za ken Antioki u 
ken Pishidia. Ve za nyor ken shinagoge sha iyange i 
memen, ve tema inya. 15 Mba er atindiakaa kua akaa 
a uprofeti kera yo, mbavesen mba shinagoge la tindi 
hen ve, kaa er: Ne anmgbianev, nea lu a ma 
kwaghoron u taver ior ishima yo, or nen. 16 Tso 
Paulu kighir mough sha, kende uwegh sha, kaa er: 
Ne ior mba Iserael man shi ne mbacian Aondo, ver 
nen ato. 17 Aondo u nongoior u Iserael ne, lu tsuwa 
uter asev, A kende nongoior ne sha zum u ve lu shir 
ken tar u Igipiti la, a due a ve ken u kera sha uwegh 



ku ageegh. 18 A lu wan ishima a aeren a ve ken 
taaikongo kuma er anyom akunduahar nahan. 19 Er 
A tim akuraior ataankarahar ken tar u Kanaan kera 
yo, A gema tar la A na ve sha u u hingir dyako ve yo, 
ve tema ker kuma anyom deri unyiin man 
akunduahargber nahan. 20 Ken masejime la yo, A na 
ve mbaajiriv zan zan ar hen profeti Samuel je. 21 Ken 
masejime yo, ve ker tor; nahan Aondo na ve Saulu, 
wan u Kishi, or u ken kwe u Benyamin, a tsa tor 
anyom akunduahar. 22 Va dughun un kera yo, A 
kende Davidi sha er a tema tor ve, A pase kwagh na 
er: M zua aa Davidi, wan u Yese, or u sha ishima Yam 
vough, u una er ishima Yam cii yo. 23 Ka ken tsombor 
u or la je man Aondo va Mbaiserael a Oryiman Yesu, 
sha ityendezwa Na ye; 24 er lu a va ga je tso, Yohane 
vande pasen nongoior u Iserael cii kwagh u batisema 
u mgemshima. 25 Man zum u Yohane lu nongon u 
kuren tom na la kpaa, a kaa er: Ne mba henen ner, 
mo m ngu ana? Ka mo Un ne ga, kpa nenge, Ugen 
ngu van mo ken ijime u m kom u me sagh Un 
akovangahar ga yo. 26 Ne anmgbianev, ne onov mba 
ken tsombor u Aberaham man ne mba ne cie Aondo 
cii, ka her a vese je i tindi a loho u myom ne ye. 
27 Gadia mba ve tern ken Yerusalem man shi 
mbavesen vev, er ve fe Un ga, man shi ve kar 
akaaoron a uprofeti a i oron a sha hanma iyange i 
memen la ga yo, ve gema ve kure akaaoron la sha mi 



vough ve or Un ijir i kuugh; 28 shin er ve zua a 
ityoikaa i i kom ku her a Na ga nahan kpaa, ve 
zamber a Pilatu er, i_wua Un. 29 Man er ve kure akaa 
a i nger sha a Na la sha mi cii yo, ve hungwa a Na sha 
kon la, ve wa ken uwar. 30 Kpa Aondo nder Un shin 
mbakpenev. 31 Ayange imongo je lu anden hen ior 
mba ve due a Na imongo ken Galilia, ve va ken 
Yerusalem la, ka ve je man hegen ve lu mbapasen 
kwagh Na hen ior ye. 32 Se yo, se mba oron ne Loho u 
Dedoo u ityendezwa i i tondo a uter la; 33 Aondo kure 
i hen onov asev zum u A nder Yesu, er i nger ken 
Pasalmi u sha uhar la kpaa nahan er: We, U ngu Wan 
Warn je; Mo M mar u nyian. 34 Man sha kwagh u 
mnder u A nder Un shin mbakpenev sha er mayange 
Una kera hide ken mhee ga la yo, A kaa nahan er: Me 
na ne iveren i Davidi i ia bunde mayange ga la. 
35 Gadia ken Pasalmi ugen A shi A kaa er: U de 
Icighan Wou la Wer, A nenge a mhee ga. 36 Gadia 
Davidi kpaa er a wase kov na tom sha awashima u 
Aondo yo, a kpe, i ver un a uter nav imongo, a nenge 
a mhee kpaa. 37 Kpa Un u Aondo nder Un la yo, a 
nenge a mhee ga. 38 Nahan yo, anmgbianev, fa nen, 
ka ken a Na je man i lu yoon ne mde u asorabo ye, 

39 man shi ka her a na kpaa man hanma or u nan ne 
jighjigh yo, a na nan isho sha akaa cii a ne fetyo u 
zuan a isho sha mi ken atindiakaa a Mose la ga ye. 

40 Yo, ver nen ishima sha er kwagh u uprofeti ve kaa 



la a _ de tseren ne ga yo; ve kaa er: 41 Nenge nen, ne 
mba ne lahan ne, i _kpiligh ne iyol, tim nen, gadia M 
ngu eren tom ugen ken ayange a en; ka tom u 
mayange ne rumun u jighjigh ga yo, shin aluer orgen 
nana pase ne u je kpaa. 42 Mba ngur duen yo, ve 
zamber a ve er: i _shi i _or ve akaa ne sha iyange i 
memen i i lu van la kpaa. 43 Er mkohol u ken 
shinagoge hembe yo, Mbayuda mbagenev kpishi 
man shi mba ve gem ve hingir a hingir Mbayuda 
mba ve cie Aondo, ve dondo Paulu man Barnaba; ve 
kpaa, ve or kwagh a mbala, ve taver ve ishima er ve 
var sha mrumun u sha mhoon u Aondo. 44 Tso sha 
iyange i memen i dondon la, shi kpuaa tso ior mba 
ken gar la cii ma ve kohol sha u ungwan kwaghoron 
u Aondo. 45 Kpa er Mbayuda nenge a ikpelaior kpishi 
nahan yo, iwuhe iv ve ken asema, ve gba nyiman 
kwaghoron u Paulu la, tuhwan. 46 Kpa Paulu man 
Barnaba gba oron kwagh vangertior. Ve kaa er: Ka 
ne i gbe u a vande oron ne kwaghoron u Aondo kpee 
je ye. Kpa er ne mgbegh un her a ven kera nahan, 
man shi ne nenge er ne kuma uma u tsoron ga yo, 
nenge, se gema ishigh her atoatyev ve. 47 Gadia kape 
Ter A kaa se je ne, er: M ver U Mer, lu iwanger i 
atoatyev, sha u U za a myom zan zan a ar ken ikighir 
i tar je yo. 48 Er atoatyev ungwa nahan yo, a ember, a 
civir kwaghoron u Aondo. Tso mba i ver ve sha u ve. 
zua a uma u tsoron yo, ve na jighjigh. 49 Nahan 



kwaghoron u Ter samber ken tar la cii. 50 Kpa 
Mbayuda vihi ashagbaukase a civir Aondo man shi 
mbavesen mba ken gar la, ve gba tovon Paulu man 
barnaba a ican, ve zenda ve ken tar ve kera. 51 Tso ve 
kure ihundu i angahar a ve, ve va ken Ikonium. 
52 Mbahenen mbala yo, ve iv a iember man Icighan 
Jijmgi. 

14 1 Ken Ikonium kpaa ve nyor ken shinagoge u 
Mbayuda ve or kwagh zan zan ikpelaior kpishi ken 
Mbayuda man Mbagrika na jighjigh. 2 Kpa Mbayuda 
mba ve hemba ato yo, ve kende atoatyev asema sha, 
ve vihi ve a anmgbianev mbala. 3 Ve tsa her ica i gba 
je, ve lu oron kwagh vangertior ken Ter; Un kpaa lu 
eren shiada sha kwaghoron u i lu oron kwagh u 
Mrumun u sha Mhoon Na la, A na i er uivande man 
akaa a kpilighyol sha ikev ve. 4 Kpa ikpelaior i ken 
gar la pav iniongo ihiar, mbagenev ta ken Mbayuda, 
mbagenev di gema ta ken mbaapostoli. 5 Kpa zum u 
atoatyev man Mbayuda kua mbavesen vev kpaa lu 
nongon u eren ve ican man u tan ve awen yo, 6 ve 
ungwa kwagh la nahan ve yevese, ve yem ken agar a 
ken Likaonia, ka Lisetera man Derebe je la kua tar u 
u kase her la, 7 ve za or Loho u Dedoo her. 8 Ken 
Lisetera yo, orgen tema her, kpe angahar, a sombo 
ken uya je, mayange zende ga. 9 Or la ungwa er Paulu 
lu oron kwagh; Paulu kpaa er a kenger un man a 
nenge er a lu a jighjigh u nan u a war un yo, 10 a kaa 



genger genger er: Mough, tile sha angahar a ou 
jighjigh! Ngula tsuwe mough sha gba zenden. 11 Er 
ikpelaior nenge kwagh u Paulu er la yo, ve gba 
genger imo kaan ken zwa u Likaonia er: Mbaaondo 
sen va her a vese sha inja i iyolough er ior nahan. 

12 Ve yila Barnaba er Seuse man Paulu di er Hereme, 
gadia ka un lu or u hemen a imo sha kwaghoron ye. 

13 Tso pristi u Seuse u tempel na lu sha hunda u gar 
la, kor anomabua man akaver a i er a sha uikaren 
mba ahuuv, a va a mi hen ihindagar, lu un ka un ne 
nagh ku songon, wen a ikpelaior imongo. 14 Kpa zum 
u mbaapostoli mbala, ka Barnaba man Paulu, ve 
ungwa kwagh ne yo, ve ande akondo a ve, ve nure, 
ve nyor ken ikpelaior, ve gba genger imo, 15 kaan er: 
Ne ior mban, ka nyi ne eren nahana? Se kpaa se mba 
di ior tso, inja i iyolough er ne nahan man se va or ne 
Loho u Dedoo sha u undu nen akaa a gbilinigh ne, 
gema nen ishima hen Aondo u uma, Un u A er Sha 
man tar man zegemnger kua akaa a a lu ken ve cii; 
16 Wen u sha ayange a a kar la, A de akuraior cii a 
zenden sha igbenda i a la. 17 Nahan kpaa mayange A 
de u pasen iyol Na ga, eren akaa a dedoo, A noon ne 
ura u senen sha, A ivin asema a en a kwaghyan man 
msaanyol kpaa. 18 Sha akaaoron ne nahan cii kpaa, 
lu sha ican je, ve yange ikpelaior er i_de ne ve nagh 
ku songon ga ye. 19 Kpa Mbayuda mbagenev due ken 
Antioki man Ikonium, mba va gem ikpelaior asema 



yo, ve ta Paulu awen, ve kpela un, ve za kende ken 
akongo a gar, lu ve er a kpe. 20 Kpa er mbahenen va 
kase un yo, a mough, a shi a nyor ken gar. Kper nan 
gen A due vea Barnaba, ve yem ken Derebe. 21 Er ve 
or Loho u Dedoo ken gar la man ve zua a mbahenen 
kpishi yo, ve hide hen Lisetera man Ikonium kua 
Antioki. 22 Ve lu taver mbahenen asema, nyooso ve 
asema er ve _ var ken jighjigh u nan, man shi er: Ka 
sha atsan kpishi keng je man se nyor ken tartor u 
Aondo ye. 23 Zum u ve tsuwa mbatamen ve ver ve 
ken hanma nongo u Kristu yo, ve er msen a 
kwaghyan u horon man ve wa ve sha ikev i Ter u ve 
na Un jighjigh la. 24 Ve kar ken Pishidia, ve va ken 
Pamfilia. 25 Mba er kwaghoron u Aondo ken Perga 
yo, ve sen shin Atalia. 26 Keregh la ve nyor tso, ve 
yem Antioki ape i vande nan ve sha ikev i mrumun u 
sha mhoon u Aondo sha ci u tom u ve er ve kure u la 
yo. 2 Mba va nyer yo, ve kohol nongo u Kristu ijiir i 
mom, ve or ve akaa a Aondo A er ve cii, man er A 
bugh hunda u jighjigh u nan sha ci u atoatyev kpaa 
yo. 28 Ve tsa a mbahenen heregh ayange kpishi je. 

15 1 Tso ior mbagenev due ken Yudia, va tese 
anmgbianev er: Aluer a tsongo ne sha ieren i Mose 
ga yo, ne fatyo u waren ga. 2 Man er Paulu man 
Barnaba lu sendegh anyiman shi hendan kwagh a ve 
tsung yo, ve tsuwa Paulu man Barnaba man 
mbagenev ken ve sha u ve za a anzughul ne hen 



mbaapostoli man mbatamen ken Yerusalem yo. 
3 Nahan er nongo u Kristu ver ve gbenda kera yo, ve 
kar ken Finishia man Samaria, ve lu pasen kwagh u 
mgem u atoatyev gema ishima la. Nahan ve na 
anmgbianev cii iember kpishi. 4 Mba va nyer ken 
Yerusalem yo, nongo u Kristu man mbaapostoli kua 
mbatamen rumun ve; man ve gema di ve or ve akaa 
a Aondo A er a ve cii yo. 5 Kpa mbagenev mba ken 
nongo u Mbafarishi mba ve na jighjigh gema mough, 
kaa er, ka u i_tsongo ve keng, man shi i_wa ve.kwagh 
sha u ve kuran atindi a Mose kpaa. 6 Tso 
mbaapostoli man mbatamen kohol sha u vea time 
sha kwagh ne. 7 Zum u akperan mough ngegh yo, 
Peteru mough tile sha, kaa a ve er: Anmgbianev, ne 
ayol a en ne fa sha ayange a tsuaa la Aondo tsuwam 
ken a ven sha u i.lu sha zwa warn je man atoatyev a 
ungwa kwaghoron u Loho u Dedoo, a na Jighjigh 
kpaa ye. 8 Man Aondo u A fe or ishima yo, A er ve 
shiada sha mne u A na ve Icighan Jijingi la er lu na se 
nahan kpaa la. 9 Man A pav se a ve kposo ga, ngu 
wanger asema a ve sha jighjigh u nan. 10 Nahan yo, 
ka nyi ve ne kar Aondo sha u ne te mbahenen igbur 
sha mon i uter asev man se kpaa se fetyo u toon ga 
laa? 11 Kpa se na jighjigh ser, a yima se sha mrumun 
u sha mhoon u Ter Yesu, kape ve di kpaa a lu je la. 
12 Ikpelaior cii sule iyol, lu veren ato hen Barnaba 
man Paulu er ve lu oron ve kwagh u uivande man 



akaa a kpilighyol a Aondo er sha ikev ve ken 
atoatyev la yo. 13 Tso mba huan ving yo, Yakobu 
gema kaa er: Anmgbianev, ver nen ato hen a mo! 
14 Shimon pase er Aondo lu vande soron atoatyev sha 
u Una dugh nongo ken a ve sha ci u iti Na yo. 
15 Akaaoron a uprofeti kpaa zua sha mi vough er i 
nger nahan la er: 16 Ken masejime u akaa ne yo, Me 
hide, Me mough a ityumbe i Davidi i lu i yohol la sha; 
Me shi Me maa ajiir a i hembe la, Me sor a, Me 
mough a mi sha, 17 sha ci u ior mba ve shi yo, ve ker 
Ter, man shi atoatyev a i yer iti Yam her a ve la cii 
kpaa; kape Ter u A gbe akaa ne A kaa la; 18 er i vande 
fan hii sha igbetar je. 19 Nahan sha mnenge warn yo, 
mba ken atoatyev mba ve gem asema her Aondo la, 
ka u se za nen ve iyol ga, 20 kpa se nger nen ve kwagh 
ser, ve nyagh ihongor i akombo, man idya man 
kwagh u i senge a songo ga la, kua awambe. 21 Gadia 
hii tsuaa la je, Mose lu a mbaoron kwagh na ken 
hanma gar cii, gadia mba oron Ruamabera na ken 
ushinagoge hanma iyange i memen. 22 Tso 
mbaapostoli man mbatamen man nongo u Kristu la 
cii, ve nenge doo u vea sange ior ken a ve, vea tindi 
ken Antioki a Paulu man Barnaba imongo yo, lu: 
Yuda u i yilan un er Barsaba la man Shila, lu 
mbahemenev ken anmgbianev. 23 Tso ve nger 
washika, ve na sha ikev ve, er: Mbaapostoli man 
anmgbianev mba ve lu mbatamen mba sughun 



anmgbianev mba ken atoatyev, ken Antioki man 
Shira man Shilishia la. 24 Se ungwa ser, mbagenev 
due hen vese, za nzughul a ven, ve dan ne asema sha 
akaaoron a ve, kpa ka se se kaa ve nahan ga; 
25 nahan yo, se cii se zua zwa ken mkohol ser, se 
sange ior se tindi her a ven a mba ve doo se ishima 
mban imongo, ka Barnaba man Paulu. 26 Ka ior mba 
ve te uma ve kera sha ci u iti i Ter Yesu Kristu yo. 
27 Nahan se tindi Yuda man Shila, ve ayol a ve kpaa 
vea or ne akaa ne sha zwa je. 28 Gadia Icighan Jijingi 
kua se kpaa se nenge doo u se kera seer ne kwagh u 
yuhwan ugen ga, saa kwagh u a lu u eren keng ne 
tseegh: 29 Nyagh nen akaa a i senge sha akombo yo, 
man awambe kpaa, man kwagh u i senge a songo ga 
yo, man shi idya kpaa; aluer ne nyaghen akaa ne 
nahan yo, a kpe ne iyol je. Lu nen doo doo. 30 Tso 
mba ne ve gbenda yo, ve va ken Antioki. Mba va 
kohol ikpelaior heregh cii yo, ve na ve washika la. 
31 Mba er un yo, ve ember sha ci u mtaver u i taver 
ve ishima la. 32 Nahan Yuda man Shila, er ve ayol a 
ve kpaa ve lu uprofeti yo, ve nyooso anmgbianev 
asema sha akaaoron kpishi, shi ve taver ve asema 
kpaa. 33 Mba tse heregh ayange nga kar yo, 
anmgbianev na ve gbenda doo doo er ve hide hen 
mba ve tindi ve la. 34 Kpa Shila yo, doo un u lun 
heregh. 35 Paulu man Barnaba ve ngoor ken Antioki, 
ve lu tesen, man shi oron Loho u Dedoo u kwaghoron 



u Ter a mbagenev imongo. 36 Ayange nga kar 
kpeghee yo, Paulu kaa a Barnaba er: Se yem nen, se 
za sor nen anmgbianev ken hanma gar ape se vande 
oron kwaghoron u Ter yo, se za nenge nen er ve lu 
yo. 37 Tso lu Barnaba ka Yohane u i yilan er Marku la 
a mough a ve imongo, 38 kpa Paulu yo, doo un u vea 
za a wen u ngise undu ve sha Pamfilia za a ve ken 
tom imongo ga la ga. 39 Tso anyiman nga gbe her ato 
ve tsung yo, maa ve pav zende; nahan Barnaba 
mough a Marku, ve nyor tso, ve yem ken Shiperu. 
40 Kpa Paulu tsuwa Shila, due yem, anmgbianev kpaa 
na ve sha ikev i mrumun u sha mhoon u Ter. 41 A kar 
hen Shiria man Shilishia, lu nyooso iniongo i Kristu 
asema. 

16 1 Tso a va hen Derebe man Lisetera kpaa. 
Orhenen ugen lu ker, iti na er Timoteu, ngo na lu 
kwase u nan jighjigh lu kwase u ken Mbayuda, kpa 
ter na gema lu Orgrika; 2 anmgbianev mba ve lu ken 
Lisetera man Ikonium lu wuese un. 3 Lu Paulu pe a 
za vea na sha zende na la, nahan a too un a tsongo 
sha ci u Mbayuda mba ve lu ken ajiir la yo; gadia ve 
cii ve fa er ter na a lu Orgrika yo. 4 Mba ngur yemen 
karen sha agar agar yo, ve lu nan atindi a 
mbaapostoli man mbatamen mba ken Yerusalem ve 
wa a sha u i eren sha mi la. 5 Nahan iniongo i Kristu 
taver ken jighjigh u nan, man iyenge ve lu seer a seer 
ayange ayange. 6 Yo, ve kar ken tar u Ferigia man 



Galatia, gadia Icighan Jijingi yange ve u oron kwagh 
u Aondo ken Ashia. 7 Mba va mgboghom a Mishia yo, 
ve gba nongon u ma ve yem ken Bitinia, kpa Jijingi u 
Yesu rumun a ve ga. 8 Nahan ve tera ken Mishia man 
ve va ken Teroa ye. 9 Tugh mbu il yo, Paulu nenge a 
kwagh ken mpase u sha mnenge, or u Masedonia tile, 
hi zamber a na, kaan er Shi per yande Masedonia 
keen, va wase se. 10 Tso nengen mpase u sha mnenge 
la nahan yo, fese je se gba nongon u peren zan 
Masedonia, gadia se fa mimi je, ka Aondo A yer se 
sha u se za or ve Loho u Dedoo ye. 11 Tso se nyor tso 
ken Teroa, se ver ishigh jighilii u zan Samoterase; 
kper nan ugen yo, se ar ken Neapoli. 12 Tso se due 
keela se yem ken Filipi u a lu gar u vesen ken ipaven 
u Masedonia la, ka tiontar u Mbaromanu kpaa. Ken 
gar shon la se tsa ker ayange kpeghee. 13 Tso sha 
iyange i memen yo, se due ken won gar, se za ken 
kpeifi henpe se lu henen ser ijiir i eren msen ngi yo; 
se za tema, se or kwagh a kasev mba ve kohol her yo. 
14 Kwase ugen lu, iti na er Lidia u ken gar u Tiatire, lu 
kwase u teen suun, lu civir Aondo kpaa; a ungwa se, 
man Ter kpaa bugh un ishima sha u una ver ishima 
sha akaa a Paulu lu oron la. 15 Tso mba eren un 
batisema kua ior i hen ya na cii yo, a zamber a vese 
er: Aluer nea fa ner m na Ter jighjigh yo, va nyor tsa 
nen her a mo. Nahan a kighir se. 16 Er se lu zan hen 
ijiir i msen la yo, wankwase ugen va kohol se, lu a 



jijingi u tsengan fan akaa, lu nan uter nav mtsera 
kpishi sha ishor na la. 17 Tso er un a lu van ken ijime 
i Paulu a vese imongo yo, a yila sha imo i taver, a kaa 
er: lor mban ka mbatomov mba Aondo Uhembansha 
je, man mba pasen ne gbenda u myom. 18 Eren 
nahan ayange imongo je. Kpa er i nyor Paulu iyol 
yum yo, a gema, a kaa a jijingi la er: M ngu kaan we 
ken iti i Yesu Kristu, due ker a na kera. 19 Kpa er uter 
nav kar er ityoikaa i injar ve i dugh kera yo, ve kor 
Paulu man Shila ve kpela ve, ve za a mi sha 
tembekasua sha ishigh ki mbavesen. 20 Mba ve a ve 
hen mbaajiriv yo, ve kaa er: lor mban ka Mbayuda 
je, man mba nan anzughul ken gar wase ne je doo 
ga; 21 mba tesen aeren a a doo her a vese u se ngohol 
man u se wa a iko kpaa ga yo; gadia se a yasegh se 
mba Mbaromanu je. 22 Tso ikpelaior mough ta sha a 
ve icin i mom; mbaajiriv tuse ve akondo, shi ve kaa 
er, i^gbidye ve akpa. 23 Mba gbidi ve kpishi yo, ve za 
wa ve ken gaadi, ve wa orkurangaadi la kwagh er, a 
kuran ve doo doo. 24 Un di kpaa, er i wa un kwagh la 
gbang gbang nahan yo, a wa ve ken gaadi u shin ato 
la je, shi a mande ve agbe kpaa. 25 Kpa ka kom atoutu 
nahan yo, Paulu man Shila gba eren msen, wan 
atsam a civir Aondo; mbakwarev kpaa lu ungwan ve. 
26 Fese nahan zegemtenger u tar tenger je amagh a 
gaadi kpaa tenger; fese nahan ihinda cii bugh, 
ikangenev vev poso ca ca. 27 Or u kuran gaadi la 



nderen, nengen ihinda i gaadi ivegher nahan yo, a 
tsuwa sanker na er una wua iyol na, lu er 
mbakwarev yevese. 28 Kpa Paulu yila sha imo i taver 
er: De vihin iyol you ga, gadia se cii se mba heen. 29 A 
yila er i _ va a iwanger; tso a tsuwe a nyor, a gba 
gbidyen ikarikase iyol sha mcie, a gba inya sha ishigh 
ki Paulu man Shila. 30 Tso a due a ve ken won, a kaa 
er: Uter av, me er nan man me wara? 31 Ve kaa er: 
Gba nan Ter Yesu jighjigh tso u war, we kua ya wou 
kpaa. 32 Tso ve or un mkaanem ma Ter kua mba ve lu 
ken ya na cii. 33 Hen ihwa i utu la je a kua a ve a 66 
ve avav maa i er un batisema kua mba ve lu mba nav 
cii. 34 A va a ve hen ya na, a va ver ve kwaghyan inya, 
a gba ember a ya na cii, sha ci u ve ne Aondo jighjigh 
yo. 35 Kpa er sev mbu av yo, mbaajiriv tindi udugwer 
kaa er: I jiase ior mbala, ve yem. 36 Tso orkurangaadi 
la va or Paulu mkaanem mara er mbaajiriv tindi er: I 
.pase ne ne yem; nahan hegen yo, gba duen nen tso, 
yem nen doo doo. 37 Kpa Paulu kaa a ve er: Se mba se 
lu Mbaromanu je yo, ve gbidye se ken igbar, ve haa 
se ken gaadi, ijir tso kpaa i or se ga, man hegen yo, 
mba nan se gbenda myere? Mayange ga, ve va dugh 
se. 38 Udugwer mbala za or mbaajiriv akaa la, nahan 
cier ve iyol zum u ve ungwa er ve lu Mbaromanu je 
yo. 39 Tso ve va, ve va zamber a ve. Mba dugh ave yo, 
ve zamber a ve er, ve due ken gar. 40 Tso ve due ken 



gaadi, ve za nyor ken ya u Lidia. Mba nengen 
anmgbianev yo, ve taver ve asema; tso ve yem. 

17 1 Er ve kar ken Amfipoli man Apolonia yo, ve va 
hen Tesalonika, henpe shinagoge u Mbayuda lu yo. 
2 Paulu nyor ker sha ieren na, lahadi utar cii lu oron 
kwagh a ve sha akaa a ken icighanruamabera, 3 lu 
pasen ve tesen er, lu u Kristu Una ya ican keng, Una 
shi A nder shin mbakpenev kpaa. A kaa er: Un Yesu u 
m lu pasen ne kwagh Na ne, ka Kristu je. 4 Mbagenev 
ken a ve, kuma ve ken ishima ve rumun ve var ken 
Paulu man Shila; Mbagrika mba cian Aondo kpishi lu 
sha mi kua ashagbaukase kpaa lu kpuaa ga. 5 Kpa 
Mbayuda yo, er iwuhe kende ve ken asema nahan, ve 
za kua a mbavihinkwagh ken udangmbaiorov, ve 
kohol ior kpishi hingir num ken gar, ve za ta num 
sha ya u Yason, ve lu nongon u duen a ve van a ve 
hen ior. 6 Kpa mba zough a ve ga yo, ve kpela Yason 
kua anmgbianev mbagenev, ve za a ve hen 
mbatamen mba ken gar la, ve gba genger imo kaan 
er: Ior mba ve vihi tar cii ne, ve va heen kpaa, 
7 Yason nyor a ve hen ya na; man ve mban cii mba 
eren akaa a hendan a atindi a Shisar, mba kaan er 
tor ugen ngu, ka Yesu. 8 Nahan ikpelaior man 
mbatamen mba ken gar la mba ve ungwa akaa ne 
nahan yo, mbala kende ve asema sha. 9 Tso zum u ve 
ngohol ityungu hen Yason kua mbagenev kpaa yo, ve 
pase ve. 10 Fese nahan anmgbianev na Paulu man 



Shila gbenda tugh, yem ken Berea. Mba za noor ker 
yo, ve za nyor ken shinagoge u Mbayuda. 11 Mbala 
yo, hemba ior i Tesalonika inja i mimi, sha er ve 
rumun kwaghoron la sha gbashima shi ve lu timen 
ken icighanruamabera ayange ayange sha u vea 
nenge shin akaa la aa lu nahan yo. 12 Ior kpishi ken 
ve na jighjigh man shi kasev mba injaav mbagenev 
ken Mbagrika, man nomso kpaa, lu kpeghee ga. 
13 Kpa Mbayuda mba ken Tesalonika zum u ve 
ungwa er Paulu za or kwaghoron u Aondo ken Berea 
kpaa yo, ve za ker kpaa, ve lu za vihin ior, kenden ve 
asema sha. 14 Nahan fese je anmgbianev na Paulu 
gbenda er a yem zan zan shin kpe u zegemnger je; 
kpa Shila vea Timoteu yo, ve hira lu her. 15 Mba ve za 
ver Paulu gbenda yo, ve za a na zan zan ken Atene. I 
kaa a ve er ve_za kaa Shila man Timoteu er ve va her 
a na fese je nahan ve mough. 16 Tso zum u Paulu lu 
keghen ve ken Atene yo, ishima vihi un tsung sha ci u 
a nenge gar la mgbough a akombo yo. 17 Nahan a lu 
tesen Mbayuda man mba ve cie Aondo ken 
shinagoge, man shi mba ve kohol un sha kasua 
ayange ayange kpaa. 18 Man mbafankwagh 
mbagenev ken nongo u Epikuria man u Setoika kpaa 
ve za ya gadoga a na. Tso mbagenev kaa er: Orlyam 
ne yo, ka un ka oron nyi? Mbagenev gema kaa er: 
Ngu er ka or u pasen kwagh u mbaaondo mba hev, lu 
sha ci u a lu oron kwagh u Yesu man mnder u shin 



mbakpenev yo. 19 Tso ve kua a na, ve za a na sha 
Areopagu, ve kaa a na er: U shi rumun u kaan se 
ityesen i he i u lu oron kwagh uine kpa? 20 Gadia u 
ngu oron se akaa a he; yo, ka se ka fan inja i akaa a 
shon. 21 Mbaatene cii kua mbavannya mba ve lu 
heregh yo, ma kwagh ugen gba ve ishima ga, saa di u 
kaan ma kwagh u he shin u ungwan a ungwa kwagh 
u he tso. 22 Tso Paulu tile her ato u Areopagu, kaa er: 
Ne Mbaatene, m nenge sha hanma gbenda cii, ne 
mba civir mbaaondo tsung je, 23 gadia zum u m lu 
karen, kenger akaa a ne civir a yo, nahan m zua a 
atse agen a nanden nagh sha mi, i nger kwagh ne sha 
mi nahan er: Ka sha ci u aondo u i fe un ga la; yo, ka 
Un u ne civir Un sha lan ne m lu pasen ne kwagh Na 
ye. 24 Aondo u A er tar man akaa a a lu kimi cii, tern 
ken utempel mba i maa sha ave ga, gadia Un ka Ter u 
Sha man tar. 25 Man kera ka sha ave a ior kpaa i eren 
Un tom er kwagh gba Un sha ma kwagh ga, gadia ka 
Un je A ne uumace cii uma man ioon kua akaa cii ye. 
26 Ka sha u mom je man A er akuraior cii ye, sha u ve 
. tema sha won cii er A vande veren ve ashighe man 
akighir a mtem ve yo, 27 sha u ve ker Aondo shin 
alaghga vea pev Un vea zua a Na kpaa, shin er A lu 
ica a hanmo wase ga nahan kpaa. 28 Gadia ka ken a 
Na man se lu uma man se tenger shi se tern kpaa ye, 
er mbadughunatsam enev mbagenev kpaa ve kaa 
nahan la er: Se mba tsombor Na je kpaa. 29 Man er se 



lu tsombor u Aondo je yo, doo u se hen ser, Aondo 
ngu er zenaria shin azurfa shin ma iwen i i koo i a 
kua sha kwaghfan man sha mhen u or nahan ga. 
30 Nahan Aondo wa ayange a mlan ve la iko ga; kpa 
hegen yo, ngu pasen ior sha hanma ijiir cii er ve 
gema ishima, 31 gadia A ver iyange i Una or tar cii ijir 
sha mimi, sha Or u A ver nan yo; sha kwagh ne yo, A 
na ior cii ikav i mimi sha mnder u A nder Un shin 
mbakpenev la. 32 Tso zum u ve ungwa kwagh u 
mnder u shin mbakpenev la yo, mbagenev gba 
nahan tar man mbagenev di yo, kaa er: Shighe ugen 
shi se ungwa kwagh ne her a we. 33 Nahan Paulu 
maa due her a ve kera. 34 Kpa mbagenev var a na, na 
jighjigh; ken ve yo, lu Dioneshiu, or u Areopagu, man 
shi kwase ugen, iti na er Damari, man shi mbagenev 
a ve imongo kpaa. 

18 1 Ken masejime u akaa la a mough ken Atene a va 
ken Korinte. 2 A zua a Oryuda ugen heregh, iti na er 
Akula, i mar un ken Pontu, a sember van ken Italia, 
un vea kwase na Prishila, sha ci u Kaloudiu wa tindi 
er Mbayuda ca ca ve_due ken Roma kera yo. Nahan a 
za hen ve. 3 Man er tom na u lu inja i mom a u ve yo, 
a za kohol ve, ve lu eren tom imongo, gadia tom ve lu 
u eren tenti. 4 Hanma iyange i memen a lu tesen ken 
shinagoge, lu nongon u geman Mbayuda man 
Mbagrika kpaa. 5 Kpa er Shila man Timoteu za due 
ken Masedonia, va noor her yo, Paulu maa wa iyol 



sha kwaghoron la je lu pasen Mbayuda sha agee er 
Yesu ka Kristu. 6 Tso er ve lu nyiman ngegh, man 
tuhwan a tuhwa kpaa yo, a nduur akondo na, a kaa a 
ve er: Awambe a en a hide sha ityough yenegh; mo 
yo, m ngu a isho sha kwagh ne; masen yam yemen 
ken atoatyev je ne. 7 A mough heregh a za nyor hen 
ya u orgen iti na er: Titiu Yusetu, lu or u cian Aondo 
u ya na lu a shinagoge kighikiki. 8 Krisepu, orvesen u 
shinagoge kpaa na Ter jighjigh a ya na cii; ior kpishi 
ken Korinte kpaa, zum u ve ungwa yo, ve na jighjigh 
i er ve batisema kpaa. 9 Tso Ter or kwagh a Paulu 
tugh ken mpase u sha mnenge kaa er: De cie ga, kpa 
gba oron kwagh tso, de huan ga; 10 gadia Mo M ngu a 
we, ma or ngu u nana bende u ave sha u eren we 
kwagh u bo ga, gadia M ngu a ior kpishi ken gar ne. 
11 A tema her inyom i mom man iwer ataratar, lu 
tesen ve kwaghoron u Aondo. 12 Kpa zum u Galiou lu 
gomna sha Akaya la, Mbayuda mough, ta sha Paulu a 
ishima i mom ve va a na sha ishigh ki ikonough ki 
ijirigh, 13 ve kaa er: Or ne ngu urugh ior sha u ve. 
civir Aondo, kpa ka sha gbenda u atindigh ga. 14 Kpa 
Paulu nenge u una bugh zwa yo, Galiou kaa a 
Mbayuda er: Aluer a lu sha kwagh u bo shin sha 
aeren a dang yo, ne Mbayuda, ma m lu a ityoikaa i 
me wa ishima a ven yo. 15 Kpa a lu sha anyimanakaa 
a sha ishemberkwagh shin ati shin atindi a en yo, 
gba kuren nen ayol a en tso, mo yo, kam ka lun or u 



oron ijir sha akaa ne ga. 16 Tso a zenda ve hen 
ikonough nagh ki orjir kera. 17 Nahan ve cii ve kor 
Sosetene, orvesen u shinagoge, ve gbidye un sha 
ishigh ki ikonough ki orjir la je. Akaa la nahan cii 
kpaa, Galiou wa iko sha a ga. 18 Er Paulu shi ngoor 
her ayange nga kar yo, a loho anmgbianev ayem, a 
maa a nyor tso, a yem Shiria; Prishila man Akula 
kpaa lu a na ityo; yo, vande hondon ityough ken 
Kenkrien kera ve, gadia lu a iceghzwa iyol. 19 Ve va 
ken Efese; a va undu ve heregh, un iyol na yo, a nyor 
ken shinagoge a or kwagh a Mbayuda. 20 Ve zamber a 
na er a shi a ngoor, kpa a rumun ga; 21 a loho ve 
ayem a kaa er: Aluer Aondo Una rumun yo, me shi 
me hide her a ven. Tso a nyor tso hen Efese. 22 Va 
nyer hen Sesaria yo, a za sugh nongo u Kristu, man a 
kar a yem Antioki ye. 23 Er a za tsa keela ayange nga 
kar yo, a mough a gba zenden sha tar u Galatia man 
Ferigia, lu taver mbahenen cii asema. 24 Oryuda ugen 
va ken Efese, iti na er Apolo, i mar un ken 
Alekesanderia, lu or u fan kwagh kpe kpe, lu a 
kwaghfan ken icighanruamabera kpishi. 25 Or la i 
vande tesen un gbenda u Ter; man er a tseen ishima 
sha kwagh kpishi yo, a gba oron kwagh, tesen akaa 
sha kwagh u Yesu vighe vighe, kpa fa di batisema u 
Yohane tso. 26 A gba oron kwagh vangertior ken 
shinagoge. Kpa er Prishila vea Akula ve ungwa 
kwaghoron na yo, ve kua a na, ve seer bughun un 



gbenda u Aondo wanger wanger. 27 Er a ver ishima u 
karen yemen ken Akaya yo, anmgbianev taver un 
ishima, man shi ve nger washika hen mbahenen 
mbala er ve.rumun un. Wen di kpaa, er a za noor yo, 
a wase mbananjighjigh sha mrumun u sha mhoon u i 
ne un la kpishi je. 28 Gadia a hemba Mbayuda 
kwaghoron sha agee, lu ken igbar je, lu tesen ken 
icighanruamabera er Yesu ka Kristu je yo. 

19 1 Tso zum u Apolo lu ken Korinte la, Paulu kar hen 
tar u u lu ica a zegemnger maa va nyor ken Efese, a 
va kohol mbahenen mbagenev her. 2 kaa a ve er: 
Zum u ne na jighjigh la yo, ne ngohol Icighan Jijingi 
kpa? Ve kaa a na er: Ei, m-ongo tso kpaa se mba a 
ungwa kwagh u Icighan Jijingi ga. 3 A kaa er: Tso lu 
ken nyi i er ne batisemaa? Ve kaa er: Lu ken 
batisema u Yohane. 4 Kpa Paulu kaa er: Yohane yo, er 
batisema sha batisema u mgemshima, lu kaan a ior 
er, ve _ na Un u A lu van ken ijime na la jighjigh ka 
Yesu je la. 5 Mba ongo nahan yo, i er ve batisema ken 
iti i Ter Yesu. 6 Tso er Paulu pende ave sha a ve yo, 
Icighan Jijingi haa sha a ve, ve gba oron kwagh ken 
ijo igen, ve or kwaghoron u profeti. 7 Ve cii ve lu er 
ior pue kar ihiar nahan. 8 Tso a nyor ken shinagoge, 
iwer itiar je a lu oron kwagh vangertior, lu oron, 
tesen akaa a tartor u Aondo sha agee. 9 Kpa er 
mbagenev cighir asema yo, ve wa iko kpaa ga, ve lu 
oron kwagh dang sha gbenda la sha ishigh ki 



ikpelaior je, a due hen ve kera, a sange mbahenen 
hen a ve kera, hanma iyange lu oron kwagh ken 
makeranta u Tiranu. 10 1 lu eren nahan kuma anyom 
ahar je, zan zan mba ve lu ken Ashia cii ungwa 
kwagh u Ter, Mbayuda kua Mbagrika kpaa. 11 Aondo 
kpaa er akaa a ageegh a kpilighyol sha ave a Paulu; 
12 zan zan je yo, i too mbaadikpo shin iper i un haren 
la kpaa, i za a mi i za penda sha mba i kpe ve iyol ga 
yo, angev ato kposo kposo mbu bee ve, ujijingi mba 
bov kpaa due 13 Kpa ior mbagenev lu ken Mbayuda 
lu mbazenden a zende sha won, ve dughun ujijingi 
mba bov, ve kpaa ve cihi ve ter iti i Ter Yesu sha mba 
ve lu a ujijingi mba bov, ve kaa er: M zua ne a Yesu u 
Paulu a lu oron kwagh Na la. 14 Ior mba shonov mba 
ve eren nahan la, lu ior itiankarihiar, lu onov mba 
Sekeva, Oryuda, lu pristi u tamen. 15 Tso jijingi u bo 
la gema kaa a ve er: Yesu yo, m fa Un, Paulu kpaa m 
fa un, kpa ne yo, ne mba uno je? 16 Or u jijingi u bo lu 
ken a na la, tsuwe, ta sha a ve, hemba ve cii, hemba 
ve sha agee, zan zan ve yevese ve due ken ya la 
idyelegh a avav iyol. 17 Kwagh la hingir u ior cii vea 
fa un, Mbayuda kua Mbagrika mba ve lu ken Efese 
la; nahan mciem gba ve iyol cii, tso iti i Ter Yesu 
hingir zegenan. 18 Ior kpishi ken mba ve na jighjigh 
yo, ve va, ve va rumun kwaghbo ve, ve va pase aeren 
a ve. 19 Man mbagenev kpishi ken mbaerenahir, ve 
kohol ityakerada ve, ve va nande sha ishigh ki ior cii, 



ve or ishe i ityakerada ngila, inyaregh kuma 
agbenger a azurfa dubu akunduahargber, 20 kape 
kwagh u Ter zahemen sha agee tsung, hemba kpaa 
la. 21 Akaa ne nga karen kera yo, Paulu wa ishima u 
yemen ken Yerusalem, er una kar ken Masedonia 
man Akaya yo; a kaa er: Me za heera kera yo, Roma 
kpaa me ar me nenge un keng. 22 Nahan a tindi ior 
ihiar ken mba ve eren un tom la, er ve _ za ken 
Masedonia, lu Timoteu man Erasetu; wen iyol na yo, 
hira lu ken Ashia her. 23 Hen shighe la ayooso mough 
kpishi sha kwagh u gbenda la. 24 Gadia or ugen, iti na 
er Demeteriu, or u varen iwa i azurfa, u a varen akav 
a tempel u Artemi sha azurfa yo, naan mbavareniwa 
tom, mtsera lu sha mi kpishi. 25 A kohol ve kua mba 
ve eren injatom la cii a kaa er: Ne ior, ne fa, ka sha 
tom ne se zough a inyaregh yasegh mi ye; 26 ne mba 
nengen, shi ne mba ungwan kpaa, ka ken Efese 
tseegh ga, shi cion ma i lu ken Ashia cii je man Paulu 
ne a lu ulugh ior kpishi, geman ve je, ngu kaan er, 
mban mba i eren sha ave ne ka mbaaondo je ga. 

27 Man ka tom wase ne tseegh kwagh una va tser u u 
bo ua hingir kwagh u lahan ga, kpa zan zan kua 
tempel u Artemi, zegeakombo ne kpaa, a gema un, 
una hingir gbilinkwagh, shi a dugh un ken icivir na 
kpaa, a ta kera je, un u Ashia cii kua tar u civir un ne. 

28 Mba ongo nahan yo, asema nyoon ve, ve gba 
genger imo, kaan er: Artemi u Mbaefese ka 



zegekwagh je! 29 Gar cii mgbough a anzughul, ve cii 
ve hembe ayem ve za hen ijiir i nengen iniumbe la, 
ve kor Gayu vea Aristareku, mba ve lu ior i ken 
Masedonia, ve lu akar a Paulu a zende yo, ve gba 
yemen a ve. 30 Er Paulu wa ken ishima u una nyor 
ken ikpelaior yo, mbahenen venda a na. 31 Mbagenev 
ken mbavesen mba ken Ashia, er ve lu akar a Paulu 
yo, ve tindi loho her a na, ve zamber a na er, a de ze 
hen ijiir i nengen iniumbe la ga. 32 Mbagenev ve 
genger imo ve kaa kwagh ugen, mbagenev di kwagh 
ugen kposo, gadia ikpelaior nzughul, mbagenev 
kpishi fa kwagh u i gbe kohol tso la kpaa ga. 33 Tso ve 
due a Alekesander ken ikpelaior, Mbayuda mgbegha 
un er a kar sha hemen. Tso Alekesander kende 
uwegh sha er una or ikpelaior kwagh una palegh iyol 
yo. 34 Kpa mba kar er a lu Oryuda yo, ve cii ve gba 
geren imo i mom zan zan kuma er ahwa ahar nahan 
je, er: Artemi u Mbaefese ka zegekwagh je! 35 Tso 
orngeren u gar la va yange ikpelaior ayooso, a kaa 
er: Ne ior i Efese, or u nan lan er gar u Mbaefese a lu 
kuran tempel u zegeartemi man eev mbu mbu gbe 
sha aondo la, nan ngu kpa? 36 Man er akaa ne a lu a 
nyiman ga yo, nahan ka u ma ne gbe huan tso, de 
eren nen ma kwagh gagh ga. 37 Gadia ne va a 
nomsombaiorov mban hen ijiir ne, man ve kpaa ka 
mbayan ishar sha akaa a ken utempel shin ka 
mbatuhwan akombo a ase kpaa ga. 38 Man aluer 



kwagh a gba Demeteriu kua mbavareniwa mba ve lu 
a na imongo la, u oron a ma or yo, ayange a ajirigh 
nga, mbaajiriv kpaa mba her; yo, de, ve.gba za yilan 
ijir ayol a ve tso. 39 Man a lu kwagh ugen kposo nea 
keren sha kwagh ne yo, a or ijir sha mi sha mkohol u 
i eren keke la. 40 Gadia mimi je a fatyo u za yilan se 
ijir sha ayooso a nyian a a lu a ityoikaa ga ne; 
mayange se zua a ityoikaa i sha mkohol u ikpelaior 
ne kpaa ga. 41 Kaan nahan yo, maa a na ikpelaior 
gbenda. 

20 1 Tso mba til ayooso yo, Paulu tindi, i yila 
mbahenen, a taver ve asema, tso a loho ve ayem, A 
mough u yemen Masedonia. 2 Er a kar ken ityar i 
keela yo, a taver ve asema sha kwaghoron kpishi, 
maa a va ken tar u Grika. 3 A tsa heregh iwer itiar. 
Tso Mbayuda zua zwa sha a na shighe u a lu veren 
ishima u nyoron ken tso u zan ken Shiria yo, nahan a 
wa ken ishima er una hide sha gbenda u Masedonia 
4 Tso Sopater, or u hen Berea, wan u Piru, lu zan a 
na imongo kua Aristareku man Sekundu, ka ior i hen 
Tesalonika je la; man Gayu, or u ken Derebe, kua 
Timoteu; kpa mba ken tar u Ashia yo, lu Tikiku man 
Terofimu, 5 vande hemen a vese, lu za keghen se ken 
Teroa je. 6 Tso ken masejime u ayange a bredi u i we 
kwa sha mi ga la, se nyor tso hen Filipi, sha iyange i 
ataan la se va kohol ve hen Teroa, se tsa her ayange 
ataankarahar. 7 Sha iyange i lahadi la, zum u se 



kohol sha u coon bredi yo, Paulu or ve kwagh, lu 
veren ishima u kper nan una mough; nahan a lihe 
kwaghoron na zan zan atoutu. 8 1 tsar amenger 
kpishi ken kpoyou u sha la je, henpe se kohol la. 
9 Wanye kwaor ugen, iti na er Utiku, tema hen 
windou, tso mnyam hemba un; er Paulu lihe a 
kwaghoron na la yo, wanye kwaor la meer mnyam, a 
osough sha kpoyou u sha utar la je, a gba, i too un 
kpenegh. 10 Tso Paulu hungwa, samber sha a na, 
kuve un, a kaa er: De nen ayooso, gadia uma na ngu 
her. 11 Tso a shi a hire a unde, a coon bredi, a ya, a 
shi a lu zan hemen u oron kwagh a ve zan zan sha 
use, maa a mough. 12 1 yem a wanye kwaor la uma; 
nahan asema pever ve kpishi. 13 Kpa se yo, se vande 
hemen se za nyor tso se gba yemen hen Aso sha u se 
za too Paulu heregh; gadia kape a kaa la, er un iyol 
na yo, lu un ka zan angahar. 14 Va kohol se hen Aso 
yo, se too un shin tso man se va hen Mitilene. 15 Se 
mough keela yo, kper nan gen, se tera hen Kio; kper 
nan gen se kar se za hen Samo; shi kper nan ugen yo, 
se va hen Milete. 16 Gadia Paulu wa ken ishima er 
una kar a kar Efese ken tso, sha u ma un timbir hen 
Ashia ga yo, gadia lu tolough er una fatyo yo, ma un 
lu ken Yerusalem sha iyange i Pentekosti. 17 Hen 
Milete la a tindi loho hen Efese, a yila mbatamen 
mba nongo u Kristu. 18 Mba ve yo, a kaa a ve er: Hii 
sha iyange i m hii tan nguhar ken Ashia je, ne ayol a 



en kpaa ne fa inja i mlu warn imlua ven sha ayange 
la cii, 19 er m lu erem tom u Ter, m hide a iyol yam 
ijime cii, i lu a mliam ashe man a uzayol mba ve lu 
kohol mo sha mbamzoughzwa mba Mbayuda kpaa; 
20 man shi ityough yuhwam sha u pasen ne hanma 
kwagh u lun a inja ga, man u tesen ne akaa ken igbar 
man ken uya enev kpaa ga, 21 m lu pasen Mbayuda 
man Mbagrika kwagh u ishima i geman hen Aondo 
man kwagh u jighjigh u nan Ter wase Yesu Kristu la. 
22 Hegen yo, nenge, m ngu yemen hen Yerusalem a 
ikangenev ken Jijingi, fan a fa tso kpaa, m fa kwagh u 
una za tserem keregh ga, 23 saa di er Icighan Jijingi A 
lu pasen mo ken hanma gar er ikangenev man atsan 
ve lu keghen mo yo. 24 Kpa her a mo yo, m wa uma 
warn iko ga, ngum er ka ma kwagh u ikoogh ga, sha u 
me kure zende warn man tom u m ngohol hen Ter la 
kpaa, ka u me pase Loho u Dedoo u sha mhoonom 
ma Aondo la. 25 Hegen yo, nenge, m fa, ne cii mba m 
lu zenden her a ven, m lu oron ne kwagh u tartor u 
Aondo ne yo, kera zuan yen ishigh a mo ga. 26 Ka sha 
ci u nahan man m pase ne nyian ye, mo m ngu a isho 
sha awambe a ior cii. 27 Gadia ityough yuhwam sha u 
pasen ne awashima u Aondo ci ca cii ga. 28 Kuran nen 
ayol a en man ikumuile i Icighan Jijingi a ver ne 
mbakuran sha mi cii kpaa, sha u ne koso nongo u 
Kristu u Aondo, u A yem sha awambe a sha iyol Na 
la. 29 Gadia m fa, me mough kera yo, ugbaseela mba 



vihin asema vea va nyor her a ven, vea de u eren 
ikumuile ican ga. 30 Man her ato wen je kpaa ior vea 
mough, vea gba oron akaa a geseghaa, sha u vea 
urugh mbahenen ken ijime ve yo. 31 Sha ci u nahan 
yo, kuran nen, umbur nen er anyom atar je tugh 
man tetan, mayange uwer gbam u taver hanmo wen 
ishima a mliam ashe ga. 32 Hegen yo, m ver ne sha 
ikev i Ter man shi ikev i kwaghoron Na u sha mhoon 
la kpaa, Un u A lu a agee a Una maa ne, Una na ne 
dyako a mba ve lu uicighanmbaiorov cii imongo. 
33 M tom azurfa u or ga, shin zenaria shin akondo a 
nan kpaa ga; 34 ne ayol a en kpaa ne fa, m eren tom 
sha ave am ne, sha ci u ugbayol av kua u mba ve lu a 
mo imongo cii. 35 Ken akaa cii m tese ne ikav mer, ka 
sha u eren tom nahan man i doo u ne wase mba ve 
taver ga la ye. Man shi umbur nen akaaoron a Ter 
Yesu A lu or iyol Na yo, er: U nan a na kwagh hembe 
saan iyol a u ngohol a ngohol kwagh. 36 Er akaa ne 
nahan yo, a gure inya a er msen a ve cii. 37 Ve cii ve 
vaa tsung, ve kuve Paulu, ve gba susen un zwa 
38 kwagh u hemban vihin ve yum je yo, ka kwagh u a 
kaa er, mayange vea kera zua ishigh a na ga la. Tso 
ve ver un gbenda, ve ar shin tso. 

21 1 Tso er se undu ve, se mba nyer ken tso yo, se va 
hen Kos jighilaa. Kper nan gen yo, se ar hen Rode, se 
kar keela, se va hen Patara. 2 Se mba kohol tso u 
peren zan ken Fenishia yo, se nyor kimi, se mough. 



3 Se mba te ashe se mba nengen a Shiperu yo, se 
gbihi un ken imese se gba yemen hen Shiria, se za 
hungwa hen Tiru, gadia hi heera man a za dugh ikav 
shin tso ye. 4 Se mba kohol mbahenen her yo, se tsa 
heregh ayange ataankarahar, mbala kaa a Paulu ken 
Jijingi er, a_de te nguhar ken Yerusalem ga. 5 Se mba 
tse ayange la nga kom yo, se due, se kor gbenda wase 
ave; ve cii a kasev man onov ve ver se gbenda zan 
zan ken akongo a gar je; tso se gure hen 
kpezegemnger, se er msen; 6 tso se loho ve ayem, se 
se nyor ken tso, ve ve hide sha ya. 7 Se mba moughon 
hen Tiru yo, se va ar hen Potolomai, se kure zende 
wase u shin tso heregh; se sugh anmgbianev, man se 
tsa a ve iyange i mom. 8 Kper nan se due, se va hen 
Sesaria, se nyor hen ya u Filibu, orivangeli, un lu u 
mom ken mba utaankaruhar mbala, se tema her a 
na. 9 Or la lu a onov mba kasev unyiin, anuunaukase, 
ve oron kwaghoron u profeti. 10 Tso er se ngoor her 
ayange kpishi yo, profeti ugen, iti na er Agabu, due 
ken Yudia, va heregh. 11 Ve hen vese yo, a too tsar u 
Paulu, a kange angahar a na iyol na kua ave kpaa, a 
kaa er: Rape Icighan Jijingi A kaa ne er: Rape 
Mbayuda mba ken Yerusalem vea kange or u tsar ne, 
vea na un sha ikev i atoatyev la. 12 Se mba ongo akaa 
ne nahan yo, se kua mba ve lu her la, se zamber a na 
ser, a de ze sha Yerusalem ga. 13 Tso Paulu gema kaa 
er: Ra nyi ne eren, ne vaan, ne nem ishima i yinan 



nahana? Gadia mo yo, m vande kohol iyol, ka sha ci 
u i_kangem a kange tseegh ga, kpa zan zan ku je 
kpaa, me kpe ken Yerusalem, sha ci u iti i Ter Yesu. 
14 Kera ongo imo yase ga yo, se de, se gba kaan ser: I. 
gba eren sha ishima i Ter tso. 15 Ayange la nga kar 
kera yo, se kange ikav, se yem ken Yerusalem. 
16 Mbahenen mbagenev mba ken Sesaria kpaa za a 
vese imongo, ve za a vese hen Manason, or u Shiperu 
lu orhenen u ken mbahiihii la je, se za tsa hen ya na. 
1 Se mba va ar sha Yerusalem yo, anmgbianev 
rumun se saan saan. 18 Kper nan gen yo, Paulu za a 
vese hen Yakobu; mbatamen cii kpaa lu her. 
19 Sughun ve yo, a or ve akaa a Aondo A er ken 
atoatyev sha tom na, sha adondo adondo. 20 Ve kpaa 
er ve ungwa yo, ve civir Aondo; ve kaa a na er: 
Nenge anmgbian, hen Mbayuda yo, ior mba dubu 
imongo je, mba ve ne jighjigh yo, mba veren ishima 
sha atindiakaa tsung. 21 Man i or ve kwagh wou kpaa 
er, u ngu tesen Mbayuda mba ve lu ken atoatyev cii, 
wer, ve ta Mose kera sha ci u u kaan ve wer, ve _ de 
tsenge onov vev ga, man ve de eren sha aeren a uter 
vev kpaa ga. 22 Nahan yo, a er nana? Er u ve yo, vea 
ungwa keng. 23 Yo, er kwagh u se kaa u ne: se mba a 
ior unyiin mba ve lu a iceghzwa iyol. 24 Yo, za a ve, za 
wanger iyol you a ve imongo, na inyaregh i _ hondo 
ve ityouv, nahan ior cii vea fa er mter u i ter ne, 
mimi ngu sha mi ga, we iyol you kpaa u we iko sha 



atindi. 25 Kpa sha kwagh u atoatyev a ve rumun 
jighjigh la yo, se nger ve ishima yase ser: Ve kuran 
ayol a ve sha kwagh u i senge sha akombo yo, man 
sha awambe kpaa, man shi sha kwagh u i senge a 
songo ga, kua shi sha idya kpaa. 26 Tso Paulu za a ior 
mbala; kper nan gen wanger iyol na a ve imo-ngo 
kera yo, a nyor ken tempel, a gba yoon shighe u 
ayange a wanger ayol la una bee man a na nagh sha 
ci hanmo ve yo. 27 Tso ayange a ataankarahar la nga 
mgboghom u been yo, Mbayuda mba ve due ken 
Ashia, mba nengen a na ken tempel yo, ve vihi 
ikpelaior cii, ve kor un, 28 ve gba genger imo kaan er: 
Ne Mbaiserael, wase nen se! Ngun ka or u a tesen ior 
cii han han sha u oron ve akaavihin sha nongoior ne, 
man shi sha atindiakaa kua sha ijiir ne kpaa ne zan 
zan je yo, a va nyor a Mbagrika ken tempel a va 
hongor a icighanjiir ne kpaa. 29 Gadia ve vande 
nengen Terofimu, or u Efese, a na ityo ken gar, nahan 
lu ve er, Paulu nyor a na ken tempel. 30 Asema a ior i 
hen gar cii kende sha, ikpelaior va kohol ayem, ve 
kor Paulu, ve kpela un ken tempel kera, ve due a mi 
ken won; fese nahan i wuhe ihinda. 31 Mba ngur 
nongon pe wuan un yo, torutya u tamen ungwa er 
Yerusalem cii nzughul; 32 fese nahan a kura 
mbautyav kua utormbautyav va hembe sha a ve 
ayem; mba nengen a torutya u tamen a mbautyav yo, 
ve de u gbidyen Paulu. 33 Tso torutya u tamen 



kporom, kor un, kaa er i _ kange un sha mshirim m 
har; man a shi pine sha u una fa shin ka nyi orou, 
man shi ka nyi a erou. 34 Mbagenev ken ikpelaior 
genger imo, gba oron kwagh ugen, mbagenev di ve 
or kwagh ugen kposo je; kera zough a ityoikaa sha ci 
u ayooso la jim ga yo, a kaa er, i yem a na sha barki. 
35 Va ar sha agbur a unden sha iyou yo, mbautyav too 
un a too sha, sha ci u kume u ikpelaior la, 36 gadia 
ikpelaior lu van ve ijime, genger imo, kaan er: I_kar 
a na kera! 37 Mba va mgboghom u a nyor a Paulu sha 
barki yo, a kaa a torutya u tamen la er: U shi rumun 
mo, m or kwagh a we kpa? A gema a pine un er: U 
ongo zwa u Grika jee? 38 Kera ka we or u Igipiti shon 
u u kpoghol anomaior dubu unyiin, u yem a ve ken 
taaikongo hen ayange a a kar la gaa? 39 Kpa Paulu 
kaa er: Mo m ngu or u Yuda je u ken Tarsu ken 
Shilishia, m ngu or u ken gar u mimi je, yo, m ngu 
zamber a we, shi rumun mo, m or ikpelaior kwagh. 
40 Tso a rumun un. Paulu, til sha agbur a unden sha 
iyou la yo, a kende uwegh sha hen ikpelaior. Mba 
huan ving dedoo yo, a or ve kwagh ken zwa u 
Heberu, a kaa er: 

22 1 Ne anmgbianev man uter, ungwa nen ase 
iyolpalegh yam i me or ne hegen ne! 2 Mba ongo gbe 
oron kwagh ken zwa u Heberu yo, ve seer huan ving. 
Tso a kaa er: 3 Mo m ngu Oryuda je, i marem ken 
Tarsu u ken Shilishia, kpa i yesem ken gar ne, sha 



ikev i Gamaliel, i tesem atindi a uter asev doo doo, m 
lu a ishima i tseen sha ci u Aondo, er ne cii kpaa ne lu 
nyian nahan. 4 Man shi m tov gbenda ne ityo a ican 
zan zan ku je, m lu kangen nomso a kasev, m lu wan 
ve ken gaadi; 5 zegepristi man mkohol u mbatamen 
cii kpaa vea fatyo u eren mo shiada sha mi; ka hen 
ve je m ngohol uwashika mba i nger anmgbianev la 
ye, m yem ken Damaseku sha u me za va a mba ve lu 
keregh la, hen Yerusalem uikangen, sha u i tsaha ve 
yo. 6 Tso er m lu yemen, m za mgboghom a 
Damaseku er iyange sha tembe nahan yo, fese je 
zegeiwanger due sha, wanger, kasem, 1 m gba inya, 
m ungwa imo gba kaan a mo er: Saulu, Saulu, ka nyi 
u tevem a icanaa? 8 M gema m kaa mer: Ka We ana, 
Tere? A kaa a mo er: Ka Mo, Yesu Ornasareti, u u 
tevem a ican ne. 9 Ve mba ve lu a mo imongo yo, ve 
nenge di iwanger tso, kpa ve ungwa imo i Un u A er 
kwagh a mo la ga. 10 M shi m kaa mer: M er nana, 
Tere? Ter kaa a mo er: Mough sha, yem ken 
Damaseku, ka keregh man a za or u akaa a i ver u 
sha mi a u er a la ye. 11 Tso er m kera fatyo u nengen 
ga sha ci u iengem i iwanger la yo, mba ve lu a mo 
imongo la korom aga, m va nyor ken Damaseku. 
12 Tso orgen, iti na er Anania, or u veren ishima sha 
atindiakaa, u Mbayuda mba ve tema keela cii wuese 
un yo, 13 a va her a mo, a va tile a mo a kaa a mo er: 
We, anmgbian, Saulu, hingir u nengen kera! Hen 



shighe la je m kenger un. 14 A shi a kaa er: Aondo u 
uter asev vande veren we sha u u fa ishima Na, man 
shi u nenge Orperapera, man u ungwa imo i ken zwa 
Na kpaa; 15 gadia u va h ingir or u eren shiada sha 
kwagh Na hen ior cii sha kwagh u u nenge man u 
ongo yo. 16 Man hegen yo, ka nyi u timbiri? Mough 
sha, i_er u batisema, i_66 u asorabo a ou kera, i_yila 
sha iti Na. 17 Tso m hir ken Yerusalem, m ngur eren 
msen ave ken tempel yo, ishima hingir mo kposo er 
zuzu karem nahan, 18 m nenge a Na, A lu kaan a mo 
er: Due ken Yerusalem fese, gadia vea rumun shiada 
u we lu eren sha kwagh Warn la ga. 19 M kaa mer: 
Tere, ve ayol a ve je ve fa er m lu wan mba ve na U 
jighjigh la ken gaadi, m shi m gbidye ve ken hanma 
shinagoge kpaa; 20 man zum u i lu haan awambe a 
Sefanu, orshiada Wou la inya yo, mo kpaa m tile 
heregh, m lu rumun, m lu kuran akondo a mbawuan 
un mbala. 21 A gema A kaa a Mo er: Mough, gadia 
tindin Yam we ken atoatyev ica je. 22 Ve lu veren ato 
sha a na zan zan ar hen tionkwaghoron ne tso ve 
maa ve gba genger imo, kaan er: I _ kar a injaor ne 
sha won kera gadia doo u una lu uma ga. 23 Mba 
ngur geren akenge, eren akondo haan inya, man shi 
tsendan vuulevu sha nahan yo, 24 torutya u tamen 
kaa er, i nyor a na sha barki, shi kaa er, i _ gbidye un 
sha u i_fa inja i ve geren akenge a na nahan la. 25 Tso 
mba kange un sha ikange yo, Paulu kaa a torutya u a 



tile her la er: U ne gba gbidyen or u nan lu Orromanu 
akpa je er ijir kpaa i lu a kor nan ga la, nahan kpaa 
ka sha mi zee? 26 Torutya la ongo nahan yo, a za hen 
torutya u tamen, a za kaa un er: Ka nyi u lu nongon u 
erene? Gadia or ne ka Orromanu je. 27 Tso torutya u 
tamen la va, va pine un er: Kaam ase yo, u ngu 
Orromanu jee? A rumun er: Een. 28 Torutya u tamen 
gema kaa er: Mo yo, ka sha inyar kpishi je, m hingir 
Orromanu ye. Paulu kaa er: Mo yo, i marem a mar. 
29 Mba ve lu kohol iyol u gbidyen un sha u i _ fa 
ityokwagh la la, maa ve de un fese. Torutya u tamen 
la kpaa cier un iyol er a ungwa er a lu Orromanu yo, 
man sha ci u a vande kangen un kera kpaa yo. 
30 Kper nan gen yo, er i lu un ka fan ityoikaa i 
Mbayuda ve yila un ijir a mi jim la yo, a sagh un, a 
kaa er upristi mba tamen man mbaajiriv cii ve . 
kohol; tso a va a Paulu a ver ve un sha ishi. 

23 iTso Paulu bon ashe sha mbaajiriv, kaa er: Ne 
anmgbianev, m zenden m luun a imo i dedoo ken 
ishima sha ishigh ki Aondo zan zan nyian. 2 Anania, 
zegepristi, kaa er, mba ve til a na ikua la, ve ta un 
sambe sha zwa. 3 Paulu gema kaa a na er: We kpekpe 
u i kungu u ne, we kpaa Aondo Una gbidye u; u tema 
sha u oron mo ijir sha atindi, kpa u gema m ngu 
peren tindi kaan we, i_gbidyeme? 4 Mba ve tile her la, 
ve gema ve kaa er: U ngu tuhwan zegepristi u Aondo 
zee? 5 Paulu kaa er: M fa er a lu zegepristi ga, 



anmgbianev, gadia i nger er: De teren orvesen u 
nongoior wou sha dang ga. 6 Man er Paulu kar er 
mbagenev ken ve ve lu Mbasadushi, mbagenev ve lu 
Mbafarishi yo, a genger imo ken mkohol, a kaa er: 
Anmgbianev, mo m ngu Orfarishi, wan u Mbafarishi 
je. Ka sha kwagh u ishimaverenkeghen mnder u shin 
mbakpenev la i lu oron mo ijir ye. 7 Kaan nahan yo, 
akperan gba Mbafarishi a Mbasadushi je, mkohol 
pav iniongo ihiar, 8 Gadia Mbasadushi kaan er: 
mnder u shin ku ngu ga, ortyom u Sha kpaa ngu ga, 
jijingi kpaa ngu ga; kpa Mbafarishi yo, ve pasen er 
akaa laa cii nga. 9 Nahan ayooso mough kpishi. 
Mbangeren mbagenev mba ken nongo u Mbafarishi 
kpaa mough, tile sha gba nyiman, kaan er: Se zua a 
kwaghbo hen or ne ga. A lu jijingi shin ortyom u Sha 
man a er kwagh a na yo, ka nyi i ere? 10 Tso akpelan 
nga ngeen yum yo, torutya u tamen gba cian er vea 
ande Paulu yo, nahan a kaa er, mbautyav ve za 
tsuwe Paulu sha agee ken ato ve kera, ve va a na sha 
barki. 11 Hen ime la Ter va tile a na kaa er: Taver 
ishima, gadia er u er shiada sha kwagh Warn ken 
Yerusalem nahan, kape u shi u za er shiada ken 
Roma kpaa keng je la. 12 Sev mbu av yo, Mbayuda 
kohol zua zwa, bum er, vea ya kwagh ga, mme tso 
kpaa, vea ma kwagh ga, saa vea wua Paulu ve. 
13 Mba ve zua zwa sha mbum la yo, hemba ior 
akunduahar je. 14 Ve va hen upristi mba tamen man 



mbatamen, ve kaa er: Se kange zwa sha mbum ser, 
se bende kwaghyan zwa ga, saa se wua Paulu ve. 
15 Nahan yo, ne kua mkohol u Mbayuda, za kaa nen 
torutya u tamen, a_va a na hen ven, i bee er ne soo u 
shi seer timen sha kwagh na vighe vighe yo, man se 
di yo, se kegh iyol, se wua un er una lu a ar heen je 
ga yo. 16 Kpa wanye nomso u anngo u Paulu u kwase 
ungwa mkegh u ve lu keghen la, nahan a va, a va 
nyor sha barki, a va or Paulu nahan. 17 Paulu yila 
torutya ugen, kaa a na er: Za a wanyekwaor ne hen 
torutya u tamen, gadia ngu a kwagh u una or un yo. 
18 Ngula kua a na, za a mi hen torutya u tamen, za 
kaa er: Paulu, or u i kange un la, yilam er m va her a 
na, yo, a zamber a mo er, m va a wanyekwaor ne her 
a we, ngu a kwagh u oron we. 19 Torutya u tamen la 
kor un sha uwe, za a na ken huwa, za pine un ken 
myer er: Ka nyi kwagh i lu u ka oron mo? 20 Ngula 
kaa er: Mbayuda zua zwa er vea zamber a we er, 
kper u va a Paulu hen mkohol u vesen, i_bee er a shi 
a seer timen kwagh na la vighe vighe yo. 21 Yo, de 
rumun kwagh ve la ga, gadia ior vev yer hemba 
akunduahar je mba keghen un, ve kange zwa sha 
mbum er vea ya kwagh ga, mme tso kpaa vea ma 
kwagh ga, saa vea wua un ve. Hegen yo, ve kohol iyol 
cii, mba masen keghen imo you tso. 22 Tso torutya u 
tamen la na wanyekwaor la gbenda, ta un icin er: De 
oron ma or er u va pasem akaa ne ga. 23 Tso a yila 



utormbautyav uhar, a kaa er: Kohol nen mbautyav 
deri uhar, man mbaanyinyav akunduatargber man 
mbaawangev deri uhar, ve _ kohol u moughon zan 
Sesaria sha ahwa ataankaranyiin a utu. 24 A shi a kaa 
er, ve . ker anyinya a toom ikav sha ci u Paulu a 
henda, ve za a na doo doo hen gomna Feliku. 25 A shi 
a nger washika nahan er: 26 Kaloudia Lishia, ngu 
sughun Feliku, gomna u mimi. 27 Or ne, Mbayuda kor 
un, ve lu nongon u wuan un; tso m va, m ta sha a ve 
a mbautyav, m yima un sha ikev ve gadia m ungwa 
er a lu Orromanu je yo. 28 Man er i sarem u ungwan 
ityokwagh i ve va yer un ijir mi yo, m va a na hen 
mkohol ve; 29 yo, m nenge lu sha akpelan a sha atindi 
a ve man ve yila un ijir ye; kpa i yila un ijir sha 
kwagh u a kom ku shin ikangenev tso kpaa ga. 

30 Man er i va orom er mba nongon u koron or ne yo, 
fese je m tindi un her a we; m shi m kaa mba ve yer 
un ijir la mer, ve.za ve_za or ibo na sha ishigh you. 

31 Tso mbautyav mough a Paulu er i kaa ve nahan, ve 
za ar a na hen Antipateri tugh. 32 Kpa kper nan gen 
yo, ve undu mbaanyinyav er ve gba zan a na tso, ve 
ve hire sha barki. 33 Er mbala va ar ken Sesaria yo, ve 
na gomna washika la, ve shi ve na un Paulu kpaa. 
34 Er washika yo, a pine tar u a lu yo. Fe er a lu or u 
Shilishia yo, 35 a kaa er: Shighe u mbayilan we ijir la 
vea va ar tso me ungwa imo you. Tso a kaa er, i_kura 
un ken iyoujir i Herode. 



24 1 Tso ayange nga kar ataan yo, Anania, zegepristi 
la, za sen a mbatamen mbagenev man shi 
orfanatindi ugen, iti na er Tertulu, ve va yila Paulu 
ijir hen gomna. 2 Mba yer Tertulu yo, a gba oron 
ityoikaa na a kaa er: Er i lu we u ne se tem bem bem 
yum yo, man shi er i lu sha ago ou a wan iyol man 
ikurior ne i lu zuan a mzehemen yo, 3 se mba rumun 
nahan gbar gbar sha hanma gbenda man ken hanma 
ijiir kpaa, se mba wuese kpaa, we Feliku u mimi. 
4 Kpa sha er i lum pe timbir we ga yo, m ngu zamber 
a we, ungwa kwaghoron wase ne kpeghee sha 
ishimawan you la. 5 Gadia se kar or ne ka or u ifer je, 
ka or u vihin Mbayuda sha num u moughon sha won 
cii, ka orhemen u nongo u Mbanasari je. 6 Tempel je 
kpaa lu nongon tsung u ma un hongor un; kpa se kor 
un [ser, se or un ijir sha atindi a ase. 7 Kpa Lishia, 
torutya u tamen, va va tsuwe se un sha ikev sha 
apera; 8 kaa er, mba ve yer un ijir la ve.va sha ishigh 
you.] Nahan aluer u pine un iyol you kpaa, u fatyo u 
fan akaa angan a se yer un ijir sha mi ne cii. 
9 Mbayuda kpaa zua zwa sha ijir yilan la ve lu rumun 
er, akaa ne kape a lu je la. 10 Tso gomna tese uwegh 
er Paulu a or ase kwagh, nahan Paulu kaa er: Mo yo, 
m fa u ngu orjir sha ikurior ne anyom imongo je, 
nahan m ngu palegh iyol vangertior je. 11 U fatyo u 
timen fan dedoo er m za ken Yerusalem, sha u za 
civir Aondo ayange nga a kuma pue kar ahar je ga. 



12 Mayange ve kohol mo ken tempel m lu hendan a 
ma or ga, shin m lu vihin ikpelaior ken ushinagoge 
ga, ken gar kpaa ga, 13 man shi mayange vea fatyo u 
eren shiada sha akaa a ve yerem ijir sha mi hegen ne 
kpaa ga. 14 Kpa kwagh ne yo, m rumun, ka sha 
gbenda u ve yer er mkaha u bo la je m civir Aondo u 
uter asev ye. Akaa a i nger ken atindiakaa la, kua ken 
uprofeti kpaa m na a jighjigh cii, 15 m ngu a 
ishimaverenkeghen sha Aondo, ka kwagh u mban 
ayol a ve kpaa ve lu keghen je, ka mnder u 
mbaperapera kua mba ve lu perapera ga vea nder 
shin ku la. 16 Sha kwagh ne yo, m ngu nongon u lun a 
imo i dedoo ken ishima gbem her Aondo kua hen ior 
kpaa. 17 Tso anyom nga kar kpishi yo, m mough sha u 
me va nongo warn a uiwua man sha u va nan iniav 
kpaa. 18 M lu eren ave je, tso ve kohol mo a mi ken 
tempel a iyol i wanger, m lu a ikpelaior imongo ga, 
ayooso kpaa lu ga. Kpa Mbayuda mbagenev mba ve 
due ken Ashia yo, lu her: 19 ka ve ma ve lu sha ishigh 
you heen keng, ma ve va yer ijir ye, aluer kwagh a 
zough ve a mo yo. 20 A lu nahan ga yo, mban ayol a 
ve, ve ter ase ma kwaghbo u ve zough a mi her a mo 
zum u m tile sha ishigh ki mkohol la, 21 saa di a lu 
imokwagh i m or shighe u m tile her ato ve, m genger 
imo la, m kaa mer: Ka sha ci u kwagh u mnder u 
mbakpenev man i yerem ijir sha ishigh yenegh nyian 
ye. 22 Kpa Feliku, er a fa kwagh u gbenda la kpishi yo, 



a cir ijir la, a kaa er: Saa Lishia, torutya u tamen la 
una va, man me kure ijir yen ne ye. 23 A kaa a 
torutya er a. kura un, kpa a na un ian, a de yangen 
mo ikar na sha u va wasen un ga. 24 Kpa ayange nga 
kar yo, Feliku va vea kwase na Durushila, wan u 
Mbayuda; a tindi er i va a Paulu, i _ ungwa kwagh u 
jighjigh u nan u sha Yesu hen a na. 25 Zum u a lu oron 
kwagh u perapera, man u koron iyol tsaha man shi 
kwagh u ijir i i lu van la yo, Feliku cia sulugha, gema 
kaa er: Hen shighe ne yo, hira za tso; iyange i ian ia 
due dedoo, tso me yila u; 26 lu veren ishima er Paulu 
a na un inyaregh; ka sha ci u nahan man a shi a 
kimbir yilan un acin imongo, a lu oron kwagh a na 
ye. 27 Kpa anyom nga kar ahar yo, Porshiu Fesetu va 
tema sha ityough ki Feliku; man er i lu Feliku ka 
doon ityough a Mbayuda yo, a undu Paulu uikangen. 

25 1 Tso er Fesetu va tern hen tiontar la, ayange nga 
kar atar yo, a mough shin Sesaria, a kondo sha 
Yerusalem. 2 Tso upristi mba tamen man ashagba a 
Mbayuda va yila Paulu ijir her a na, ve gba zamber a 
na 3 ve son un er, a.er ve kwagh u doon ne, a tindi i. 
za kua a na i. va a na hen Yerusalem; ve yo, ve wa 
ken ishima er vea kegh sha gbenda vea wua un. 

4 Kpa Fesetu gema kaa er: Mba kuran Paulu ken 
Sesaria, man un iyol na kpaa lu kohol iyol u ayange 
aa kar kpeghee yo, una mough una za heregh. 

5 Nahan yo, kape a kaa la, mba ve lu a tahav ken ven, 



ve za a mo imongo aluer kwagh u sha mi ga una lu 
hen or la yo, ve yila un ijir. 6 A mase teman her a ve 
ayange kera hemba anigheni shin pue ga tso a 
mough a yem shin Sesaria; kper nan gen yo, a tema 
sha ikonough ki orjir, a kaa er i va a Paulu. 7 Mba ve 
a na yo, Mbayuda mba ve va sha Yerusalem la, kase 
un, ve or atoakaa kpishi man a vihin tsung sha a na, 
a ve fatyo u tesen mimi u a ga yo. 8 Kpa Paulu yo, 
palegh iyol, kaa er: Sha atindi a Mbayuda m er 
isholibo je ga, sha kwagh u tempel kpaa ga, shin sha 
kwagh u Shisar kpaa ga. 9 Kpa Fesetu, er i lu un pe 
doon ityough a Mbayuda yo, a gema a kaa a Paulu er: 
Tso ka u ka zan sha Yerusalem, i_za or u ijir sha her, 
sha ishigh yagh sha akaa ne zee? 10 Kpa Paulu kaa er: 
M ngu tilen sha ikonough ki orjir ki Shisar, ka keela i 
lu u a za or ijir yam ne keng je ye. M er Mbayuda ma 
kwaghbo ga, er we kpaa u fe doo doo nahan. 11 Aluer 
mea lu iferor je, man mea er ma kwagh u a kom ku 
yo, ma m vende ku ga. Kpa aluer akaa a mban ve lu 
yilan mo ijir sha mi ne cii, ma mimi a lu sha min ga 
yo, ma or nana fatyo u gban nan mo sha ikev ve sha 
u doon ityough a ve ga. Me za a ijir ne hen Shisar. 
12 Tso Fesetu kese kwagh a mbaajiriv kera yo, gema 
kaa er: U za ijir ne hen Shisar zee? Yo, u za di hen 
Shisar je. 13 Ayange nga kar kpuaa yo, tor Agripa vea 
Berenishi za va shin Sesaria, ve va sugh Fesetu. 14 Er 
ve tsa heregh ayange kpishi yo, Fesetu or tor kwagh 



u Paulu, a kaa er: Orgen ngu heen, Feliku undu un 
uikangen; 15 zum u m lu sha Yerusalem la, upristi 
mba tamen man mbatamen mba Mbayuda va va 
oron kwagh na, ve lu zamber a mo er, m or un ijir m 
na un ibo. 16 Kpa m gema m kaa a ve mer: Ka ieren i 
Mbaromanu sha u gban nan or ibo, er nan lu a zua 
ishigh a mba ve yer nan ijir la ga ze, man shi er nan 
lu a zua a ian i palegh iyol sha ikaa i i yer nan ijir sha 
mi la kpaa ga ze. 17 Nahan er ve kohol her yo, m kera 
ngoor je ga; kpa kper gen m tema sha ikonough ki 
orjir, m kaa mer, i va a or shon. 18 Er mbayilan un ijir 
mbala mough tile sha yo, ve yila un ijir sha ma 
kwaghbo er m hen nahan la ga, 19 kpa gema lu sha 
akpelanakaa agen a sha adini ve, man shi sha kwagh 
u orgen mba yer Un er Yesu, u A kpe je, kpa Paulu a 
kaan gbang gbang er, ngu uma la. 20 Tso er mo kpaa 
m kera fatyo u me time akaa ne ga yo, m pine un 
mer, shin sar un ka zan sha Yerusalem i_za or un ijir 
sha her sha akaa neou? 21 Kpa er Paulu gema kaa er i 
kura un zan zan Shisar a kure kwagh na yo, m kaa 
mer, i_kura un zan zan me kar tindin un hen Shisar. 
22 Tso Agripa kaa a Fesetu er: Mo kpaa kam ka ma m 
ongo or shon iyol yam. A gema a kaa er: Kper u 
ungwa un di je. 23 Nahan kper nan gen yo, Agripa za 
va vea Berenishi a ikav mbi torov iyol gemee, ve 
nyor ken iyoujir a utormbautyav mba tamen man 
ashagbaior a hen gar la; tso i va a Paulu sha imo i 



Fesetu. 24 Nahan Fesetu kaa er: Tor Agripa, man shi 
ne ior mba ne lu a vese imongo heen ne cii, ne nenge 
or ne u ikpela i Mbayuda cii, ve or kwagh na a mo 
ken Yerusalem kua heen kpaa, ve lu genger imo, 
kaan er, ka u una kera lu uma ga keng. 25 Kpa mo yo, 
m zua un a kwagh u a kom ku ga, man er un iyol na a 
kaa er, i _ za a na hen Shisar yo, m ver ishima mer, i 
za a na di je. 26 Man m ngu a ma ityokwagh i mimi 
sha a na i me nger terem ga; ka sha ci u nahan man 
m ve a na sha ishigh yenegh ye; jim je yo, ka her a 
we, tor Agripa, sha ci u a tev kwagh ne kera yo ma m 
zough a kwagh u me nger yo. 27 Gadia u gban tindin 
or uikangen, pasen atoakaa a i yer nan ijir a mi ga 
yo, kam ibumekwagh je. 

26 1 Tso Agripa kaa a Paulu er: I na u zwa ve, or ase 
imo you yoo. Tso Paulu kende uwegh sha, gba oron 
kwagh sha u palegh iyol, kaa er: 2 Kam er kpem iyol 
yo, tor Agripa, sha er m lu palegh iyol sha ishigh you 
nyian sha akaa a Mbayuda ve yerem ijir sha mi cii 
ne, 3 jim je yo, ka sha ci u we u fe aeren man 
akpelanakaa a a lu hen Mbayuda cii yo; nahan yo, m 
ngu zamber a we, wa ishima ungwa kwagh warn. 
4 Inja i mlu warn u m lu hen nongo warn sha hiihii 
ken Yerusalem yo, hii iyev je zan zan, Mbayuda cii 
kpaa fa. 5 Ve fam sha hiihii je; aluer vea rumun u 
eren shiada nahan, m lu sha nongo u hemban 
tsenger u sha adini wase la, m lu Orfarishi je. 6 Man 



hegen yo, mba oron mo ijir sha ishimaverenkeghen i 
sha ityendezwa i Aondo tondo a uter asev la, ka 
ityendezwa short i ikwe yase i pue kar ihiar ne i lu 
veren ishima keghen er ia ar sha mi la, er ve lu civir 
Aondo sha gbashima tugh man tetan yo. Ka sha 
kwagh u ishimaverenkeghen ne je, Mbayuda ve 
yerem ijir sha mi ye, tor. 8 Inja na nan man kwagh ne 
a lu ne kwagh u nan jighjigh sha mi ga, er Aondo Una 
nder mbakpenev yoo? 9 Mimi je, mo iyol yam m hen 
ken ishima mer: ka u me er akaa kpishi a vihin iti i 
Yesu Ornasareti ne keng. 10 Rape m eren ken 
Yerusalem kpaa je la; er m ngohol tahav hen upristi 
mba tamen yo, m wuhe uicighanmbaiorov kpishi 
ken gaadi kpaa; shighe u i lu wuan ve la kpaa yo, m 
lu rumun je. 11 Er m lu tsahan ve ashighe kpishi ken 
ushinagoge cii yo, m lu nongon tsung sha u kighir ve 
mer, ve tuhwan kpaa; ishima vihim a ve je gande, m 
lu tovon ve a ican ityo zan zan ar ken agar a ken 
akuraior la kpaa. 12 Nahan er m lu zan sha 
Damaseku a tahav sha imo i upristi mba tamen yo, 
13 ka kom iyange sha tembe nahan yo, tor, sha 
gbenda je, m nenge iwanger igen due Sha, gande 
iwanger i iyange, wanger kasem a mba ve lu zan a 
mo imongo la cii. 14 Zum u se cii se haa inya yo, m 
ungwa imo, lu oron kwagh a mo ken zwa u Heberu 
er: Saulu, Saulu, ka nyi u tevem a icana? U we u tume 
angahar sha gbough ku huren ibua a mi la yo, ka u a 



nyoon we a nyoon tso. 15 Tso m kaa mer: Ka we ana 
Tere, Ter kaa ye: Ka Mo, Yesu, u u tevem a ican ne. 
16 Kpa mough tile sha, gadia ka sha ci u nahan je M 
ande hen we ye, sha u Me ver u ortom man or u eren 
shiada er u nenge a Mo shi Me va ande hen we kpaa 
yo. 17 M ngu yiman we sha ikev i nongoior ne man i 
atoatyev a Mo M lu tindin we hen a kpaa la, 18 sha u 
u za bugh ve ashe sha u ve.gema ve.due ken ime, ve. 
nyor ken iwanger man shi ve.gema ve.due ken agee 
a Satan, ve.va her Aondo yo, sha er ve zua a mde u 
asorabo a ve man shi ve _ zua a dyako a mba ve lu 
uicighanmbaiorov imongo sha jighjigh u nan u ken a 
Mo la kpaa yo. 19 Nahan yo, tor Agripa, m kera 
hemba mpase u Sha, u m nenge a mi la ato ga. 20 Kpa 
m or kwagh m hii hen mba ve lu ken Damaseku man 
ken Yerusalem man shi ken tar u Yudia cii zan zan 
kua atoatyev kpaa, m kaa mer, ve.zamber, ve.gema 
her Aondo, man shi ve.er aeren a a kom mgemshima 
la. 21 Ka sha ci u nahan man Mbayuda korom ken 
tempel, lu nongon u wuan mo ye. 22 Mo yo, ka er m 
zough a iwasen her Aondo man m til zan zan nyian 
ye; m lu pasen mbakiriki kua mbavesen cii, m gbe 
oron ma kwagh ugen ga saa akaa a uprofeti kua 
Mose lu kaa er a va er la, 23 er, Kristu Una ya ican 
man shi er i lu Un A hii nderen shin mbakpenev yo, 
Una yoo iwanger hen nongoior ne kua hen atoatyev 
kpaa. 24 Ngur oron akaa palegh iyol nahan yo, Fesetu 



kaa sha imo i taver er: Paulu, u ngu hunden! Mtime u 
u tim ken takerada yum ne, gema na u ihundugh. 
25 Kpa Paulu kaa er: M ngu hunden ga, Fesetu 
orhemban, kpa m ngu oron akaa a mimi man a a lu 
sha kwaghfan je. 26 Gadia tor je kpaa fa akaa ne, 
nahan yo, m ngu oron kwagh a na vangertior, gadia 
m fa dedoo je, ken akaa ne ma kwagh mom ngu un 
myer ga, gadia i er a ken myer kpaa ga. 27 Tor Agripa, 
u na uprofeti jighjigh kpa? M fa, u na jighjigh je. 
28 Agripa gema kaa a Paulu er: Sha ankwaghoron 
wou u kpuaa ne tso, ka u ka geman mo, m hingir 
Orkristu! 29 Paulu kaa er: Sarem her Aondo shin una 
lu kpuaa shin una ngee, i de lu we tseegh ga, kpa i_lu 
mba ve lu ungwan mo nyian ne cii ma ve hingir er 
mo m lu nahan, saa di ikangenev mbin tso. 30 Tso tor 
kighir mough vea gomna man Berenishi man mba ve 
tema a ve yo. 31 Mba kar kera yo, ve or kwagh ayol a 
ve, ve kaa er: Or ne er ma kwagh u kuman ku shin 
ikangenev tso kpaa ga. 32 Agripa kaa a Fesetu er: 
Aluer or ne una kaa er, i_za a ijir na hen Shisar ga yo, 
ma i fatyo u pasen un tuhwan. 

27 1 Zum u ikaa mase kuren er se se. nyor tso u zan 
Italia yo, i na Paulu kua mbakwarev mbagenev sha 
ikev i torutya ugen, iti na er Yuliu, u ken ikum i 
mbautyav i Agusetu. 2 Se mba nyer ken tso ugen u 
Adaramitia, u a kohol iyol u moughon zan hen ajiir a 
hen kpe u zegemnger u Ashia yo, se kor gbenda; 



Aristareku, or u Masedonia, u a due ken Tesalonika 
la kpaa lu a vese imongo. 3 Kper nan gen se ar hen 
Shidon; Yuliu er a Paulu doo doo, a rumun un er a za 
hen akar a na, ve er a na dedoo. 4 Se mba moughon 
haala yo, se ningir hen kpe u Shiperu, sha ci u 
ahumbe taver, lu van se sha ishi. 5 Tso er se kar 
zegemnger u hen kpetar u Shilishia man Pamfilia la 
yo, se va ar hen Mira u ken tar u Lishia. 6 Keela yo, 
torutya la kohol tso u Alekesanderia u a lu zan hen 
Italia; a wa se ker. 7 Se lu zan tegh tegh ayange ngee, 
se va ar ikua ikua a Shinidu, kpa lu sha ican je; er 
ahumbe rumun se u zan hemen dedoo ga yo, se 
ningir hen kpe u Kerete ikua ikua a Salemone. 8 Man 
er se lu teran zan hemen sha ican yo, se va ar hen 
ijiir i i yilan er Ahongo a Doonashe, gar u Lasea lu 
her ikua ikua je. 9 Tso er shighe za kpishi man zende 
kpaa hingir u ican, shighe u horon kwaghyan kpaa 
vande karen kera yo, nahan Paulu wa ve kwagh, 
10 kaa a ve er: Ne nomsombaiorov, m nenge zende ne 
yo, ngu zan u za duen sha mvihi man msaa kpishi, ka 
ikav man tso tseegh vea saa ga, a kua uuma asev 
kpaa. 11 Kpa torutya la hemba wan imo i or u koom 
tso la iko man i or u tsoo la kpaa a akaa a Paulu kaa 
la. 12 Man er ihongo la doo u teman her fam ga yo, 
mbagenev kpishi kaa er, i mough heregh, a fatyo yo, 
a lu nan nan kpaa, ma i ar ken Finikia, ka ihongo i 
Kerete je la, i i ver ishigh shin ityotar la; ma i za lu 



her zan zan fam u bee. 13 Tso er ahumbe va pever 
tegh tegh ken vegher u imbusutariyan yo, ve lu er, 
kwagh gba zan sha ishima ve ve, nahan ve mough ve 
gba teran hen Kerete ikua ikua a kpetar. 14 Kpa ka 
tem doghoo yo, ahumbe agen a taver, a i yer er, 
Urakilo la za va due ken ian i a. 15 Man zum u a va 
sha tso, man tso kera fatyo u veren ishigh sha 
ahumbe ga yo, se gba den tso, ahumbe mase 
mgbeghan se . 16 Er se kar hen kpe u wancile u i yilan 
er Kalouda la yo, se nongo sha ican je man se zer 
wantso ugen u kiriki la ye . 17 Mba tee un mba we sha 
tso u vesen la yo, ve nyooso tso, ve kange tso; ve hure 
akondo a tenti a tso la, gadia ve lu cian er alaghga a 
za ta ve sha waarawa u Shiriti; nahan ahumbe mase 
mgbeghan ve tso . 18 Tso er ican er se sha uraahumbe 
yum nahan yo, kper nan gen ve hii u haan ikav shin 
mnger. 19 Sha iyange i sha utar la, ve kura ikav mbi 
tsoov ve haa kera sha ave ve je. 20 Ayange kpishi je 
iyange due ga, asan kpaa wanger ga, man 
zegeahumbe u ura kpaa lu eren se ican; yo, mayange 
se kera fa mwar wase ga . 21 Man er ve lu a ya kwagh 
ga shighe vese 3 mm yo, Paulu mough tile sha her ato 
ve, kaa er: Ne nomsombaiorov, aluer iyange nea 
ongo kwaghoron warn nea mough ken Kerete ga yo, 
mvihi man msaa ne maa a tser ne ga. 22 Hegen yo, m 
ngu wan ne kwagh mer, lu nen gbar gbar, gadia mo 
wen mom nana saa ga, saa tso tseegh. 23 Gadia hen 



tugh mbun je ortyom u Aondo umluu Na, m civir 
Un kpaa la, a va tile a mo. 24 A kaa er: De cie ga, 
Paulu; tilen you sha ishigh ki Shisar kpee je; nenge, 
Aondo kpaa na u mba ve lu zan a we imongo la cii 
sha ikev. 25 Sha ci u nahan yo, ne nomsombaiorov, lu 
nen gbar gbar, gadia m na Aondo jighjigh mer, er i 
kaam nahan yo, kape a lu je la. 26 Kpa ka u se za ta 
sha ma icile igen keng. 27 Kpa er tugh va ile sha 
iyange i sha pue kar unyiin la yo, er i lu tumbul a 
vese sha zegemnger u Aderia la, ken atoutu je 
mbaerentom shin tso lu henen er ve mgboghom a 
ma tar 28 nahan ve kar ije, ve nenge lu fadem ikundu; 
(angahar akunduataratar) shi ka tern doghoo yo, ve 
shi ve kar, ve nenge lu fadem pue kar utaan 
(angahar akunduanyiingber). 29 Ve cia er alaghga tso 
a za ta se sha kpetar sha avande yo, ve kende 
amandeatsoo anyiin shin ityotsoo ve gba tomon er 
sev ma mbu av. 30 Mbaerentom u tsoo gba keren ian i 
vea yevese vea undu tso, ve hungwa a wantso u 
kiriki la shin zegemnger bee er mba za kenden 
amandeatsoo agen sha ityough ki tsoogh nahan. 

31 Tso Paulu kaa a torutya kua mbautyav er: Aluer 
mban vea lu shin tso her ga yo, ne fatyo u waren ga. 

32 Tso mbautyav tondo ikor i wantso u kiriki la, ve 
pase un, gba shin mnger. 33 Sev mbu ngur aven a av, 
nahan Paulu taver ve ishima cii er ve _ ya kwagh; a 
kaa er Nyian ka ayange pue kar anyiin je ne, a ne tse 



kuran kaka, ne gbe lun ijen tso, ne ye ma kwagh ga 
ne. 34 Sha ci u nahan yo, m ngu taver ne ishima mer, 
ya nen kwagh; gadia ka nahan man a kpe ne iyol ye, 
gadia gwarce u sha ityough ki mo wen mom kpaa 
una gba inya ga. 35 Kur heen nahan yo, a too bredi, a 
sugh Aondo sha ishigh vegh cii, a coon a gba yan. 
36 Nahan ve cii ve hingir gbar gbar, tso ve ayol a ve 
kpaa ve ya kwagh. 37 Kohol se mba se lu ken tso cii 
yo, se kuma ior deri uhar man akunduatargber kar 
ataratar. 38 Mba ye kwagh ka kom ve yo, ve heghem 
tso ikav, ve haa alakema shin zegemnger. 39 Sev mbu 
av yo, ve fa tar la ga, kpa ve nenge a inyuugh ki 
zegemnger ki lun a waarawa hen kpe; tso ve gba 
henen er, shin vea fatyo u aren a tso sha mi kpaaou? 
40 Nahan ve sagh amandeatsoo, ve undu shin mnger, 
ve sagh ikor i ikpande i koom tso a mi la kpaa, ve 
kende a ikondo i sha ityough ki tsoogh vegher u ken 
ahumbe la sha, tso ve ver ishigh sha kpe u waarawa 
la. 41 Kpa mba za ar hen tar ape mngerem lu vegher 
ne man vegher la kpaa yo, tso za kema shin inya, 
ityough nagh hange shin inya, kera tenger ga; ityo na 
gba hemben sha ci u mkpianger u agondoamnger la. 
42 Mbautyav wa ishima er vea wua mbakwarev sha u 
mo ve mom nana de oon uwe nana waren ga. 43 Kpa 
torutya la yo, lu un ka yiman Paulu, nahan a yange 
ve awashima ve la, a kaa er, mba ve fe uwe u oon yo, 
ve . vande haan mnger, ve za due sha tar; 44 man 



mbagenev yo, ve nongo sha ikpande, mbagenev sha 
abamber a tsoo la; kape i hii ve ve cii ve war ve due 
sha tar doo doo je la. 

28 1 Se mba wer yo, se kar i yilan idle la er Melita. 
2 lor i heregh la ve er a vese doo je cier iyol, gadia ve 
keer se usu, ve kua a vese cii sha ci u ura lu noon, 
wuhe kpaa kor yo. 3 Man er Paulu kohol ayegher a 
ikon, wa sha usu yo, iyo due sha ci u mtsee la, zer un 
sha uwe. 4 Man er ior mbala nenge bokwagh la shil 
un sha uwe nahan yo, ve kaa ayol a ve er: Or ne ka 
orwuanor keng; shin er a war zegemnger nahan 
kpaa, ijiroron de un er a war ga. 5 Kpa a mishi 
bokwagh la gba sha usu, ma kwagh kpaa er un ga. 
6 Kpa ve lu henen er, a va mura, gayo, una gba va 
gbidyen inya, kpen tso. Ve tamber gbang, kpa ve 
nenge ma kwagh er un ga, nahan ve gema imo ken 
ityou ve kaa er: Ka ma aondo je. 7 Ortamen u hen 
idle la, i yilan un er Publiu, ishule na lu her ikua 
ikua, a kua a vese, a koso se ayange atar doo doo. 
8 Ter u Publiu gema lu uange, lu angev mbu iyolhian, 
man mbu nyian awambe. Er Paulu nyer her a na yo, 
a er msen, a penda un ave iyol, a bee un mbu. 9 Ikaa 
ngi eren nahan yo, mbagenev mba ve lu a angev hen 
icile la kpaa, ve va, i va bee ve; 10 ve gba civir se 
tsung; man zum u se nyor shin tso yo, ve ver se akaa 
a kwagh a gbe se sha mi la cii shin tso. 11 Iwer ngi kar 
itiar yo, se mough ken tso u Alekesanderia u a bee 



fam hen icile la yo, ikav na yo, lu Onov mba Ahinav. 
12 Se za nyor hen Shirakuse yo, se tsa heregh ayange 
atar. 13 Se mough keela, se ningir, se va hen Regium; 
iyange i kar i mom yo, ahumbe a ken imbusutariyan 
mough, sha iyange i sha uhar la se va ar hen Putioli. 
14 Hen ijiir la yo, se kohol anmgbianev, ve loho se er, 
se tsa a ve aho ataankarahar. Se mough heregh maa 
se nyor hen Roma. 15 Keela yo, zum u anmgbianev 
ungwa kwagh wase yo, ve due sha u va keghen se 
gbenda, ve va zan zan Api Forum man Atumbe Atar. 
Paulu nengen a ve yo, a sugh Aondo, nahan ishima 
taver un. 16 Se mba nyer ken Roma yo, i rumun er 
Paulu a tema ijiir na kposo a lu a orutya u kuran un 
tso. 17 Tso ayange nga kar atar yo, a yila mba ve lu 
mbavesen ken Mbayuda. Mba va kohol yo, a kaa a ve 
er: Ne anmgbianev shin er m er ma kwagh u vihin 
nongoior ne ga, shin aeren a uter asev kpaa ga, 
nahan kpaa i korom ken Yerusalem i nam sha ikev i 
Mbaromanu uikangen. 18 Ve kpaa, zum u ve tov 
kwagh warn yo, ve wa ishima u pasen mo tuhwan, 
gadia ma ityokwagh i kuugh lu he a mo ga. 19 Kpa er 
Mbayuda hendan sha mi nahan yo, hingir u me za a 
ijir yam hen Shisar, kpa ka sha ci u m lu a ma 
ityokwagh i me va yila ityo yam ijir sha mi ga. 20 Ka 
sha ci u nahan man m lehe ne mer, me nenge a ven, 
man shi me or kwagh a ven kpaa ye, gadia ka sha ci 
u ishimaverenkeghen i Iserael i tern ishiligh kun ye. 



21 Kpa ve kaa a na er: Se zua a uwashika hen Yudia 
sha kwagh wou ga, man hen anmgbianev kpaa ma or 
va heen, va or kwagh wou u bo ga. 22 Kpa sar se ka 
ungwan mnenge wou; gadia sha kwagh u annongo 
ne yo, ngu ken igbar je hen a vese, han han kpaa 
mba teren un dang. 23 Tso er ve ver un iyange yo, ior 
kpishi va her a na ape a nyor la; a gba pasen ve inja i 
tartor u Aondo, lu sendegh a ve sha kwagh u Yesu 
ken atindi a Mose kua uprofeti kpaa, a hii pepe je, 
iyange kar been. 24 Mbagenev na jighjigh sha akaa a i 
or la; kpa mbagenev yo, na jighjigh ga. 25 Tso mba 
kera zough ayol a ve ga yo, ve hembe, zum u Paulu 
mase oron kwagh mom tso, er: Ka vough je Icighan 
Jijingi lu kaa a uter enev sha kwaghoron u profeti 
Yesaia la, ye 26 er: Za hen nongoior ne, za kaa er: M- 
ongo yo, ne ungwa, kpa ne kar je ga. Mnenge kpaa, 
ne nenge, kpa ne kar je ga. 27 Gadia nongoior ne kehe 
ishima keregh, ato ve kpaa nga ongo dedoo ga; ashe 
ve kpaa ve kusu a, sha er vea nenge sha ashe a ve ga, 
man vea ungwa sha ato a ve ga, man vea kar ken 
asema a ve vea gema man Mo M bee ve angev ga. 
28 Kwagh ne, fa nen un, myom u Aondo ne i tindi un 
hen atoatyev, a yo, aa ungwa. 29 Er akaa ne yo, 
Mbayuda hembe yem, lu hendan kwagh ayol a ve 
heregh tsung je. 30 Paulu lu ken ya na u a lu tsan 
heregh kimbin inyaregh la anyom ahar je; mba ve 
nyoron her a na cii lu rumun ve. 31 A lu oron k wagh 



u t artor u Aondo, a lu tesen akaa a sha Ter Yesu 
Kristu gbar gbar, ma or yange un ga. 



Mbaromanu 


1 1 Paulu, kpan u Kristu Yesu u i yila un er a lu 
apostoli, i tsegha un sha ci u Loho u Dedoo u Aondo 
u A vande tondon zwa sha u, sha kwaghoron u 
uprofeti ken icighanruamabera la; 3 ka Loho u sha 
Wan Na u A due ken tsombor u Davidi sha mlu u or 
la, 4 kpa sha Jijingi u mtsegh i pase er Un ka wan u 
ageegh u Aondo sha mnder u shin mbakpenev, ka 
Yesu Kristu Ter wase je la. 5 Ka hen a Na se ngohol 
mrumun u sha mhoon man tom u apostoli ye, sha u 
akuraior cii a wa jighjigh u nan la iko sha ci u iti Na 
yo. 6 Ne kpaa, ne mba ken a, ne mba i yila ne er ne lu 
ior i Yesu Kristu. 7 Ne mba ne lu ken Roma mba ne 
doo Aondo ishima la cii mba i yer ne er ne lu 
uicighanmbaiorov la, mrumun u sha mhoon a lu sha 
a ven kua bem mba ve dugh her Aondo Ter wase 
man Ter Yesu Kristu kpaa. 8 Hiihii yo, m ngu wuese 
Aondo warn sha Yesu Kristu sha ci wen cii, gadia 
jighjigh wen u nan za gwa sha won cii. 9 Aondo u m 
civir Un ken jijingi warn sha Loho u Dedoo u Wan Na 
la, ka shiada warn er m ngu umbur ne gbem je ken 
mbamsen av hanma shighe, 10 m ngu zamber mer, a 
lu nan kpaa ma i bughum gbenda u van ken ven sha 
ishima i Aondo. 11 Gadia hangem pe zuan ishigh a 
ven sha u ma m ne ne ma iwua i sha mrumun u sha 



mhoon sha u taver ne yo. 12 Inja na yo, se cii ma i 
taver se asema a ven imongo sha jighjigh wase u nan 
ayol a ase, u wen kpaa, u warn kpaa. 13 Anmgbianev, 
sarem ka de lanen nen ga er acin imongo je m wa 
ken ishima u van ken ven, kpa zan zan hegen i 
bundem, sha u ma m or iwenge ken ven er m or ken 
atoatyev agen nahan kpaa. 14 M ngu a injo iyol hen 
Mbagrika kua atoatyev kpaa, man shi hen 
mbafankwagh kua mbalanenkwagh cii. 15 Ka nahan 
man i hangem pe oron ne mba ne lu ken Roma Loho 
u Dedoo kpee ye. 16 Kunya korom sha ci u Loho u 
Dedoo la ga gadia ka agee a Aondo a sha myom u 
yiman hanma or u nan ne jighjigh cii, hii sha or u 
Yuda man shi or u Grika kpaa. 17 Gadia ka sha u man 
i pase perapera u Aondo kpaa ye, hii sha jighjigh u 
nan za a za hemen ken jighjigh u nan. Rape i nger 
kpaa la er: Or u perapera yo, ka sha jighjigh u nan 
man nana lu uma ye. 18 Ka Sha man i lu pasen iyugh i 
Aondo ye. Ngi van sha hanma mvende u i lu vendan 
Aondo man sha hanma ifer i ior mba ve lu kighir 
mimi inya sha kwagh u ifer la; 19 gadia kwagh u i 
fetyo u fan sha kwagh u Aondo la i pase ve, ve fa un. 
Ka Aondo je pase ve nahan ye. 20 Hii sha igbetar je 
mba nengen a mlu Na u i nengen a mi sha ashe ga la, 
inja na yo, ka agee a Na a tsoron man mlu Na u sha 
inja i Aondo la, mba nengen a mi sha ashe a ishima 
ken aeren a Na. Nahan mba a ityokwagh i ishoogh 



ga, 21 shin er ve fe Aondo nahan kpaa ve civir Un er 
ka Aondo nahan ga, ve sugh Un kpaa ga, mbamhen 
vev hingir gbilin, asema a ve a lanen kwagh la gema 
wa ime. 22 Ve kaa er, ve mba mbafankwagh kpa ve 
hingir abumeaior. 23 Ve daa iengem i Aondo u tsoron 
kera ve ver eev mbu mbu bee or u nan lu kwagh u 
kpen la, man shi eev mbu inyon man uzendenya 
man akaa a kpelan iyav inya kpaa. 24 Ka nahan man 
Aondo gbihi ve ken asaren a asema a ve sha ci u zan 
ken hongor ye, ve nzughul a iyol, ayol a ve. 25 Ve daa 
mimi u Aondo ve ver aie. Ve civir kwagh u i gbe un a 
gba, ve er un tom kpaa, kera lu Un u A gbe akaa la ga, 
man ka Un u i lu wuese Un gbem sha won ye. 26 Ka 
nahan man Aondo gbihi ve ken asaren a dang ye, 
kasev vev gema ieren ve a nomso i sha gbaaondo la 
hingir ieren i i lu sha gbaaondo ga yo. 27 Kape nomso 
di kpaa ve undu ieren ve a kasev i sha gbaaondo, 
asaren a ve gba usan ve ken ishima a ayol a ve, 
nomso gema er akaa a kunya a nomso, nahan ve 
ngohol injar i i kom sha mtsum ve la ken ayol a ve je. 
28 Er i kera doo ve u rumun Aondo ga yo, Aondo gbihi 
ve ken mhen u a lu u injaagh ga yo, man u eren akaa 
a lun sha mi ga kpaa. 29 Ve iv a hanma inja i ifer man 
kwaghbo man hua u eren man kwaghvihin, ve 
mgbough a iwuhe man iwooor, man num man 
atseregh man inja i vihin. Ka mbaerenangereke, 
30 man mbatuhwanior man mbakoron Aondo ihom 



man mbacihinkwagh man mbagengeseyol man 
mbahagher sha kwaghoron man mbadughun aeren 
a bo man mbahemban mbamaren vev ato 31 man 
mbalanenkwagh man mbalun a jighjigh ga, man 
mbalun a dooshima ga man mbazungwen mhoonom 
kpaa ga. 32 Ve fa tindi u Aondo dedoo er mba ve eren 
ambaakaa ne yo, ve kuma ku, nahan kpaa, mba eren 
a er a tseegh ga, shi mba rumun mba ve eren a la 
kpaa. 

2 1 Nahan yo, we or u ka u gba nan or ibo tso ne, wea 
lu nan nan kpaa u ngu a ityokwagh i lun a isho ga 
gadia kwagh u u lu nan orgen ibo sha mi la, we iyol 
you kpaa u ngu a ibo sha mi, gadia we u u lu nan ibo 
la kpaa u ngu eren akaa angara je. 2 Se fa ka sha 
mimi je ijiroron i Aondo ka i kor mba ve eren 
ambaakaa la ye. 3 We or u ka u gba nan mba ve eren 
ambaakaa ne ibo tso, kpa shi u lu eren a iyol you ne, 
u ngu henen wer u war ijiroron i Aondo? 4 Shin u 
ngu tsumen sha kwagh u erdoo Na u ngeen yum la 
man bem Na man ishimawan Na; u kera fa er erdoo 
u Aondo a lu zan a we ken mgemshima gaa? 5 Ka sha 
ishima you i cighir man ishima i geman ga la je u lu 
ombon iyugh sha ci wou iyol you sha iyange i iyugh 
man m-ande u ijiroron i mimi i Aondo la ye. 6 Una na 
hanma or injar sha aeren a nan. 7 Mba ve lu keren 
iengem man icivir man mtsor sha u eren kwagh u 
dedoo sha ishima i wan yo, Una na ve uma u tsoron. 



8 Kpa mba ve hembe wan ayol a ve iko, ve hembe 
mimi ato ve gem ve ongo imo i iferkwagh yo, Una na 
ve iyugh man ishima i vihin. 9 lean man ishima i 
nyian ia tser hanma or u uma u nan eren ifer, hii sha 
or u Yuda kua or u Grika kpaa. 10 Kpa iengem man 
icivir man bem vea lu sha mba ve lu eren dedoo la 
cii, hii sha or u Yuda kua or u Grika kpaa. 11 Gadia 
hen Aondo yo, msange u sha dooshima ngu je ga. 
12 Mba ve er isholibo, ve lu a atindi ga la, vea tim di a 
atindi ga. Kpa mba ve er isholibo ve lu a atindi yo, a 
or ve ijir sha tindi. 13 Gadia ka mbaungwan a ungwa 
atindi tso man vea lu mbaperapera sha ishigh ki 
Aondo ga, kpa ka mbaeren a er sha atindi la a na ve 
isho ye. 14 Zum u atoatyev a a lu a atindi ga la aa eren 
akaa a sha tindi la sha gbaaondo u a yo, a hingir tindi 
sha ci u ayol a a shin er a lu a atindi ga nahan kpaa. 
15 Ve mba tesen er i nger ieren i sha atindi la ken 
asema a ve je. Imo ve i ken ishima la kpaa ngi eren 
shiada, mbamhen vev mba nan ibo ayol a ve, gayo, 
mba nan isho ayol a ve, 16 ka sha iyange i Aondo Una 
or akaa a myer a ken ior la ijir ken Yesu Kristu sha 
ivangeli yam. 17 We yo, u rumun wer i _yila u er 
Oryuda man shi u suur sha atindi shi u wuese wer u 
ngu a Aondo, 18 shi u fa ishima Na, shi u karen akaa, 
u fe a a hembe lun a inja yo, gadia mba tesen we 
kwagh u ken atindi. 19 U fa doo doo je wer u ngu 
orhemen u mbaapirashe shi u ngu iwanger i mba 



ken ime 20 U fa doo doo je wer u ngu orhemen u 
mbaapirashe shi u ngu iwanger i mba ken ime. 
21 Nahan we u u tesen mbagenev ne u kera tese iyol 
you gaa? We u u yee wer, i _ de iin ga ne, u gema u 
ngu iini? 22 We u u kaan wer, i _de eren idya ga ne, u 
gema u ngu eren idya? We u u nyagh akombo ne, u 
gema u ngu yan ishar sha akaa a ken utempel mba 
mbaaondo? 23 We u u wuese wer u ngu a atindi ne u 
gema u ngu lahan Aondo sha tindi u peren wouwee? 
24 Gadia ka vough er i vande ngeren nahan er: Ka ne 
je ne ne i lu tuhwan iti i Aondo hen atoatyev ye. 
25 Icongo yo, ka kwagh u injaa aluer wea kuran 
atindi yo, kpa aluer wea lu or u peren atindi yo, 
icongo you la hingir ipusu ve. 26 Nahan yo, aluer or u 
ipusu nana kura akaawan a ken tindi yo, ipusu i nan 
la a kera nenge i er ka icongo nahan gaa? 27 Nahan or 
u nan lu ipusu sha marami kpa nan gem nan we 
atindi iko la nana na u ibo, we u u lu a kwaghngeren 
man shi icongo, kpa u gem u per tindi la. 28 Gadia ka 
or u nan lu Oryuda sha mnenge u sha ashe la tso nan 
lu Oryuda ga, shin ka kwagh u sha mnenge u sha 
ashe man u ken iyol la a lu icongo ga. 29 Gadia ka u 
nan lu Oryuda ken ishima la je nan lu Oryuda ye, 
icongo i mimi kpaa, ka kwagh u ken ishima, ka 
kwagh u ken jijingi, ka sha kwaghngeren la tso ga. 
Iwuese i nan yo, ka i hen ior ga, ka ken Aondo i dugh 
ye. 



3 1 Tso Oryuda hemba sha nyi? Icongo yo, ngi a inja 
sha nyi? 2 ngi a inja kpe kpe, sha igbenda kposo 
kposo kpaa. Kwagh u hiihii yo, i na ve akaaoron a 
Aondo sha ikev. 3 Tso ka nana? Aluer mbagenev ken 
ve yan vea lu jighjigh ga yo, mban u jighjigh ve la 
gema bunde jighjigh u Aondo? 4 Mayange ga, Aondo 
A lu u mimi shin er ior cii ve lu mbaaiev nahan kpaa; 
kape i nger kpaa la er: Ka sha u U lu a isho sha 
akaaoron a Ou yo, shi U hemba sha ijir i U yer la 
kpaa yo. 5 Kpa aluer ifer yase i gema i tese perapera 
u Aondo yo, shi se or nana? M gbe oron sha inja i or 
tso. Aondo ka Una haa iyugh Na sha a vese yo, A kera 
lu u perapera ga shinii? Mayange ga. 6 A lu nahan yo, 
Aondo Una or tar ijir nana? 7 Aluer ka sha aie u ken a 
mo la man mimi u Aondo una hemba ngeen sha u 
nan Un iengem yo, ka nyi i i shi i lu oron mo ijir er m 
ngu orsholibo nahana? 8 Ka nyi man se kera gbe eren 
akaabo sha u akaadoon a due sha mi ga? Kape 
mbagenev ve lamen sha a vese dang, ve kaan er kape 
se kaan la. Ijir i i ne ve ibo la ka sha min je. 9 Tso ka 
nana? Shi se hemba je kpa? mayange ga. Gadia se 
vande nan Mbayuda kua Mbagrika ibo cii ser, mba 
sha ikev i isholibo. 10 Kape i vande ngeren je la er: Or 
u perapera ngu ga, mom tso kpaa ga, 11 or u kaven 
kwagh ngu ga, or u keren Aondo kpaa nan ngu ga. 
12 Ve cii ve kaha gbenda, kera mba a inja ga, or u 
eren kwagh u dedoo nan ngu ga, mom tso kpaa ga. 



13 Gongor ve ka uwar u lun ivegher je, ka sha 
iniombor ve ve lu tsughun ior ye, megh ku iyo i bo 
ku ve sha ityumbujoogh. 14 Zwa ve iv a ityuhwanev 
man ishima i vihin, 15 angahar a ve nga zan ayem 
sha u za haan awambe inya, 16 mtim man ican mba 
sha igbenda ve. 17 Gbenda u bem yo, ve fa u ga, 
18 mba cie Aondo je ga. 19 Se fa, hanma kwagh u 
atindi a lu oron yo, nga oron a mba ve lu sha ikev i 
atindigh la sha u ilyam a tondo hanma or zwa man 
tar cii u ya ibo sha ishigh ki Aondo. 20 Nahan sha 
aeren a sha atindi yo, a na ma or u umace isho sha 
ishigh Nagh ga, gadia ka sha atindi man i fe asorabo 
ye. 21 Kpa hegen yo, i pase perapera u Aondo ken 
igbar, kwagh u atindigh ngu sha mi ga, kpa atindi 
man uprofeti mba eren shiada sha mi, 22 ka perapera 
u Aondo u sha jighjigh u i ne [Yesu] Kristu la, sha ci u 
ve mba ve ne jighjigh la cii, gadia mkposo ngu ga. 
23 Gadia ior ca ca ve er isholibo nahan kera mba a 
iengem i Aondo ga. 24 Nahan mba ne ve isho iwua 
sha mrumun u sha mhoon Na, sha mrumun u sha 
mhoon Na, sha mpaa u a lu ken Kristu Yesu la. 25 Un 
yo, Aondo vande veren Un er A lu iwom i sha jighjigh 
u nan, sha awambe a Na. Lu sha u Aondo Una tese 
perapera Na gadia asorabo a i vande eren tsuaa sha 
shighe u ishimawan i Aondo la yo, A kera wa a iko 
ga. 26 Lu sha u Una tese perapera Na hen shighe u 
ainge ne, sha u Una lu u perapera man shi Una na 



mba ve lu ken jighjigh u nan ken Yesu la isho kpaa 
yo. 27 Tso ihagh i tan shi ngi hana? I kar a mi sha. Lu 
sha hanma tindi? Lu sha tindi u aeren la shinii? Ei, lu 
sha tindi u jighjigh u nan. 28 Nahan se fa, or yo, ka 
sha jighjigh u nan i ne nan isho ye, kwagh u aeren a 
sha atindi ngu sha mi ga. 29 Shin Aondo ka u 
Mbayuda tseeghe? Kera ka u atoatyev kpaa gaa? 
Mimi je, ka u atoatyev kpaa, 30 aluer Aondo ngu mom 
tso yo, u Una na mbaicongo isho sha jighjigh u nan, 
kua mbaipusu kpaa sha ci u jighjigh u nan. 31 Nahan 
se mba bunden atindi sha kwagh u jighjigh u nan la 
shinii? Mayange ga, se mba geman taver a taver 
atindi je. 

4 1 Tso se kaa nana? Aberaham ter wase u tamen sha 
mlu u iyolough la, zua a nyi? 2 Gadia aluer a ne 
Aberaham isho sha aerenakaa a na yo, ma a lu a 
ityoikaa i tan ihagh, kpa ma i lu sha ishigh ki Aondo 
ga. 3 Gadia icighanruamabera kaa nana? Aberaham 
na Aondo jighjigh nahan i gema i nenge kwagh la er 
ka perapera na je la. 4 Or u eren tom yo, mba nengen 
kwagh u i ne nan la er ka iwua ga, kpa ka injar je. 

5 Kpa or u nan eren tom ga, kpa nan gem nan suur 
sha Un u A ne mba ve fe Aondo ga la isho yo, ka i 
nenge jighjigh u nan u nan ne la er ka perapera u 
nan je la. 6 Rape Davidi kpaa a or kwagh je la, a 
wuese msaanyol u or u Aondo A nenge er nan ngu a 
isho, i lu sha aerenakaa ga la. Saan mba i de ve 



aferakaa a ve la iyol, shi i cir asorabo a ve kpaa la. 

8 Saan or u Ter A kera we isholibo i nan ker ga la iyol. 

9 Nahan msaanyol ne ngu sha ci u mbaicongo tseegh 
shinii, ngu sha ci u mbaipusu kpaa? Gadia se mba 
kaan ser, i gema jighjigh u nan u Aberaham la i 
nenge er ka perapera na je la. 10 Nahan i nenge 
kwagh la nana? Lu shighe u a tsongo la shin lu 
shighe u a lu ipusuu? Lu sha shighe u a tsongo kera 
la ga, kpa lu shighe u a lu ipusu her la. 11 A ngohol 
ikav i icongo, lu ikav i tesen sha perapera u sha 
jighjigh u nan u a lu a mi je er a lu a tsongo ga la. Lu 
sha u una lu ter u mbaipusuv mba ve ne jighjigh la 
cii, sha u i_gema kwagh la i nenge er ka perapera ve 
je la. 12 Shi a lu ter u mbaicongo kpaa, ka mba ve 
tsenge a tsongo tseegh tso la ga kpa ka mba ve 
zenden sha angahar a ter wase Aberaham u a ne 
jighjigh er a lu ipusu la je. 13 Ityendezwa i i tondo a 
Aberaham man tsombor na er una lu oryandyako u 
tar la, lu sha gbenda u atindigh ga, kpa lu sha isho i i 
zough a mi sha jighjigh u nan la. 14 Aluer ve mba ve 
ver ishima sha atindi la vea lu mbayandyako yo, 
jighjigh u nan ma a lu gbilinkwagh, ityendezwa kpaa 
ma i lu a inja ga. 15 Gadia tindi ve a iyugh kpa ape 
tindi a lu ga yo, mper u tindi kpaa ngu ga. 16 Ka 
nahan man i lu sha jighjigh u nan ye, sha u i. lu 
kwagh u mrumun u sha mhoon, ityendezwa i de lu 
kwagh u tenger ga sha tsombor na cii, ka mba ve ver 



ishima sha atindi la tseegh ga, kpa ka ve mba ve lu 
ken jighjigh u nan u Aberaham la kpaa, un u a lu ter 
wase cii la. 17 Rape i vande ngeren kpaa la er, M ver 
u ter u akuraior cii. Lu sha ishigh ki Aondo u a na Un 
jighjigh la er Un ka Aondo u nderen mbakpenev shi 
A yer akaa a a lu ga la er a_lu yo. 18 A na jighjigh sha 
ishimaverenkeghen ape ishimaverenkeghen ma i lu 
ga la, er una va hingir ter u akuraior er i vande kaan 
un nahan la er: Rape tsombor wou ua lu la. 19 A kar 
er iyol na i lu er ka i kpen nahan, anyom a na lu er 
akunduataan nahan, sagh u Sara kpaa lu ikom, 
nahan kpaa jighjigh na u nan ure ga. 20 A kera ta 
akpelan sha ityendezwa i Aondo sha u una na 
jighjigh ga ze, kpa a taver sha jighjigh u nan, lu nan 
Aondo icivir. 21 A fa dedoo er kwagh u A tende zwa 
yo, shi ngu a agee a eren un kpaa. 22 Ra nahan man i 
gema kwagh la i nenge er ka perapera na je la. 23 Ra 
sha ci na tseegh man i nger er, i gema kwagh la i 
nenge er ka perapera na ga, 24 kpa ka sha ci wase 
kpaa, ka se mba a na se isho la, se mba se ne Un u A 
nder Ter wase Yesu shin ku la jighjigh. 25 Ra Un u i ne 
Un ken ku sha ci u akaabo ase shi i nder Un kpaa sha 
ci u isho yase ye. 26 Nahan yo, er i ne se isho sha 
jighjigh u nan yo, se mba bem bem a Aondo sha Ter 
wase Yesu Rristu. 

5 1 Ra sha a Na kpaa man se zough a ian i nyoron 
[sha jighjigh u nan ken mrumun u sha mhoon u se til 



sha mi ne ye, shi se mba wuese ser, se mba a 
ishimaverenkeghen iengem i Aondo la. 2 Man ka 
nahan tseegh ga, shi se mba wuese ken atsan ase a 
yan kpaa, gadia se fa ican i yan i ne ishimataver, 
3 ishimataver di gem ne mkom, mkom gem ne 
ishimaverenkeghen. 4 Man ishimaverenkeghen yo, i 
ve ahenge ga, gadia i haa dooshima u Aondo ken 
asema ase sha Icighan Jijingi u i ne se la. 5 Gadia er se 
lu aseeraior her la je Kristu kpe er shighe va kuma 
vough yo, sha ci u mba ve fe Aondo ga la. 6 Gadia 
orperapera je kpaa ka ican u orgen nana kpe sha ci u 
nan yo, nahan kpaa or u mimi yo, alaghga orgen 
nana cihi a rumun u kpen sha ci u nan. 7 Kpa Aondo 
tese se dooshima Na sha ku u Kristu A kpe sha ci 
wase er se lu mbaasorabo her la, 8 Nahan hegen yo 
er i ne se isho sha awambe Na yo, Una hemba yiman 
se sha iyugh cii. 9 Aluer i hime se a Aondo sha ku u 
Wan Na zum u se lu mbaihomov la yo, nahan hegen 
er i him se kera yo, a va hemba yiman se sha uma Na 
cii. 10 Ka nahan tseegh kpaa ga, shi se mba wuese ser, 
se mba a Aondo, sha Ter wase Yesu Kristu u se zough 
a mhim sha a Na hegen yo. 11 Nahan yo er isholibo 
nyor shin tar sha or mom, man ku gema va sha ci u 
isholibo yo, nahan ku va sha ior cii sha ci u ve cii ve 
er isholibo yo. 12 Er atindi lu a lu ga je kpaa isholibo 
lu shin tar, kpa ape atindi a lu ga yo, mba we isholibo 
ker ga. 13 Nahan kpaa ku tema tor hii sha Adam zan 



zan ar sha Mose, kua sha mba ve er isholibo sha inja 
i mper i Adam per tindi la ga kpaa; un yo, gema lu 
ikav i tesen sha Un u Una va la. 14 Kpa iwua i sha 
mrumun u sha mhoon la ngi inja i mom a mper u i 
per tindi la ga, gadia aluer sha tindi u peren u or 
mom la ior kpishi gema kpe yo, nahan mrumun u 
sha mhoon u Aondo man iwua i sha mrumun u sha 
mhoon u Or mom, ka Yesu Kristu je la, ve hemba 
heera ica je, dumbur sha ior kpishi. 15 Iwua la ngi er 
kwagh u a dugh sha isholibo i or mom la nahan ga. 
Gadia ijiroron i i dondo sha isholibo i mom la hingir 
ijir i nan ibo, kpa iwua i sha mrumun u sha mhoon i i 
dondo sha mbamper mba ngeen mbala gema hingir 
isho i nan. 16 Aluer ka sha tindi u peren u or mom la 
man ku u tern tor, i lu sha or mom la yo, ve mba ve 
ngohol mrumun u sha mhoon u ngeen yum la man 
iwua i isho i nan i ngeen yum la yo, vea hemba lun 
uma shi vea hemba yan tor sha Or mom, ka Yesu 
Kristu je la. 17 Nahan er i lu sha tindi u peren u or 
mom man i za a ior cii ken ijir i nan ibo yo, kape 
ieren i perapera i Or mom di kpaa i ze a ior cii ken 
isho i nan man uma ne. 18 Gadia er ior kpishi ve 
hingir mbaasorabo sha ihembeato i or mom yo, kape 
ior kpishi di ve hingir mbaperapera sha iko i wan i 
Or mom kpaa la. 19 Atindi yo, gema nyor sha mi sha u 
tindi u peren a ngee. Kpa her ape isholibo i ngee yo 
mrumun u sha mhoon hemba ngeen cii. 20 Ka sha u, 



er isholibo i tema tor sha ku yo, kape mrumun u sha 
mhoon di kpaa a tema tor sha perapera u zan ken 
uma u tsoron sha Yesu Kristu Ter wase la. 

6 1 Nahan se kaa nana? Se gba lun ken isholibo gbem 
sha u mrumun u s ha mhoon a h emba ngeene? 
2 Mayange ga! A er nan man se mba se kpe sha 
kwagh u isholibo shi se lu uma kimi? 3 Shin ne kera 
fa er se cii mba i er se batisema ken Kristu Yesu, i lu 
ken ku Na je i er se batisema ye gaa? 4 Nahan i ii se a 
Na imongo sha batisema u ken ku la sha u er i nder 
Kristu ken mbakpenev sha iengem i Ter yo, kape se 
kpaa se zenden ken uma u he je la. 5 Gadia aluer i 
zua se a ibeen i i bee ku Na la yo, shi a va zua se a 
ibeen i i bee mnder Na u shin ku la kpaa. 6 Kwagh ne 
se fa un, i mande tseor wase a Na imongo sha 
terankon sha u i _kar a iyol i isholibo kera, se se de 
kera luun ikpan sha ikev i isholibo ga. 7 Gadia or u 
nan kpe yo, i pase nan sha ikev i isholibo i tuhwa. 
8 Er se kpe a Kristu imongo yo, se mba nan jighjigh 
ser, shi se lu uma a Na imongo kpaa. 9 Gadia se fa, er 
Kristu A nder shin mbakpenev yo, mayange Una kera 
kpe ku ga, ku kera ya tor sha a Na kpaa ga. 10 Ku u A 
kpe la, A kpe sha kwagh u isholibo kwa mom vough, 
man uma u A lu la, ngu uma sha kwagh u Aondo. 
11 Nahan ne kpaa, nengen nen ayol a en er ne lu 
kpenegh sha kwagh u isholibo kpa ne gem ne lu uma 
sha ci u Aondo ken Kristu Yesu yo. 12 Nahan yo, 



isholibo i_de kera ye tor ken iyol yen i va kpen la sha 
u ne ungwa imo i asaren a i la ga, 13 shi de ne nen 
alegh a en sha ikev i isholibo a hingir ikav mbi tomov 
mbi ifer ga, kpa na nen ayol a en sha ikev i Aondo er 
ka mba ve dugh ken ku kera ve hingir mbaumav 
nahan, alegh a en a.lu ikav mbi tomov mbi perapera 
sha ci u Aondo. 14 Isholibo yo, ia ya tor sha a ven ga, 
gadia ne mba sha ikev i atindi ga, ka sha ikev i 
mrumun u sha mhoon ne lu ye. 15 Nahan yo, ka 
nana? Se gbaa eren isholibo tso er se kera lu sha ikev 
i atindi ga, i gem i lu sha ikev i mrumun u sha mhoon 
yoo? Mayange ga. 16 Ne kera fa gaa? Aluer ne na ayol 
a en sha ikev i kwagh sha u lun ikpan na man shi u 
ungwan imo na yo, ne mba ikpan i kwagh u ne ongo 
imo na la, shin a lu isholibo u zan ken ku, shin a lu 
iko i wan, u zan ken perapera. 17 Kpa iyvuese Aondo 
er ne lu ikpan i isholibo kpa ne gem ne hingir 
mbaungwan ityesen i i ne ken ven la sha asema a en 
je yo. 18 Shi er i pase ne sha ikev i isholibo kera i toho 
yo, ne hingir ikpan i perapera. 19 M gbe oron sha inja 
i or tso sha ci u isheer yen i sha inja i or la. Gadia er 
lu ne na alegh a en ken kpan sha ikev i kwagh u 
hongorough man u yemen a yem hemen sha u 
vendan atindi la, kape hegen na nen alegh a en ken 
kpan sha ikev i perapera u zan ken mtsegh je la. 
20 Gadia zum u ne lu ikpan i isholibo la ne lu 
uikangen sha ikev i perapera ga. 21 Shighe la lu nyi 



injar ne zua a mini? Lu akaa a kunya u ker ne sha mi 
hegen ne. Man mkur u akaa angara yo, ka ku je. 

22 Kpa hegen yo i pase ne sha ikev i isholibo kera i 
tuhwa ne, ne gema ne hingir ikpan i Aondo, injar yen 
yo, ka mtsegh, man mkur yo, ka uma u tsoron. 

23 Gadia injar i isholibo i kimbin yo, ka ku, kpa iwua i 
sha mrumun u sha mhoon u Aondo yo, ka uma u 
tsoron ken Kristu Yesu Ter wase. 

7 1 Shin ne fa kwagh ne ga ase anmgbianev, m ngu 
oron kwagh a ven, ne mba ne lu mbafanatindi ne 
mer, tindi ngu a tahav sha or sha shighe u nan lu 
uma la tseegh. 2 Gadia kwase u nan er nom yo, i 
kange nan sha tindi vea nom zum u a lu uma la, kpa 
aluer nom la una kpe yo, i sagh nan ken tindi u nom 
la kera. 3 Nahan aluer nom u nan ngu uma her kpa 
nana gba eren nom ugen yo, a yila nan er idyakwase. 
Kpa aluer nom u nan una kpe yo, i sagh nan ken 
tindi la kera ve. Aluer nana er nom ugen kpaa, nana 
kera lu idyakwase ga. 4 Anmgbianev av, kape ne 
kpaa, ne kpe sha kwagh u atindigh sha iyol i Kristu, 
sha u ne hingir kwagh u orgen, ka Un u i nder Un 
shin ku sha u se se _ ume atam sha ci u Aondo la. 
5 Zum u se lu uma ken iyol la yo, asaren a bo a atindi 
lu kpoghol a la, a lu eren tom ken alegh a ase sha u 
umen atam sha ci u kuugh. 6 Kpa hegen er i sagh se 
ken atindi kera, se kpe sha kwagh u a lu kangen se la 
yo, ka sha u se.eren tom sha ikev i mlu u he u jijingi 



la i_de lu sha mlu u tse u kwaghngeren la ga. 7 Nahan 
se kaa nana? Atindi gema ka isholiboo? Mayange ga. 
Luun sha atindi ga yo, ma m fe isholibo ga, gadia 
aluer tindi una kaa er, de tem ga, ga yo, ma m fe 
mtom ga. 8 Kpa isholibo gema zua a ian sha tindi, i 
nder mbamtom ken mo kposo kposo. Gadia atindi aa 
lu ga yo, isholibo ma i lu kpenegh. 9 Tsuaa la m lu 
uma kpa m lu sha ikev i atindi ga. Kpa zum u tindi za 
va yo, isholibo i nder , 10 man mo yo, m gema m kpe. 
Tindi u a lu u zan ken uma la gema ka un je a hingir 
u zan a mo ken ku ye. 11 Gadia er isholibo i zough a 
ian sha tindi yo, i tsume a mo i wuam sha mi kpaa. 

12 Nahan yo, atindi ka icighankwagh, tindi kpaa ka 
icighankwagh shi kwagh u jighjigh man u doon kpaa. 

13 Nahan yo, kwagh u doon la gema hingir ku warn 
shinii? Mayange ga. Kpa lu isholibo je i gema kwagh 
u dedoo la hingir ku warn ye, lu sha u i_pase isholibo 
ken igbar er ka isholibo je man sha u tindi a _ gema 
isholibo i_ hingir kwagh u bo yum yo. 14 Gadia se fa 
atindi ka kwagh u ken jijingi, kpa mo yo, ka ken iyol 
m lu ye, i teem, isholibo i yamem . 15 Kwagh u m eren 
kpaa m fa un ga, gadia kwagh u a sarem yo, m eren 
un ga, ka kwagh u a sarem ga la je m eren ye. 
16 Aluer ka kwagh u a sarem ga la je m eren yo m ngu 
rumun er tindi a lu kwagh u doon yo. 17 Nahan yo 
kera ka mo m lu eren un ga, kpa gema ka isholibo i i 
tem ken mo la. 18 Gadia m fa ma kwagh u doon tem 



ken mo ga, inja na yo, ka ken iyol yam je la, gadia 
kwagh yo, saren mo kpa u eren a er kwagh doon yo, 
ka ga. 19 Gadia ka kwagh u doon u a saren mo la, m 
eren ga, kpa ka kwagh u bo u a sarem ga la je m gem 
m eren ye. 20 Kpa aluer a lu kwagh u a sarem ga la je 
m eren yo kera ka mo m lu eren un ga, kpa ka 
isholibo i i tern ya ken mo la. 21 Nahan m mase zuan 
a tindi ne ken a mo: Ka a saren mo u eren kwagh u 
dedoo yo, kwaghbo kpaa a lu a mo her. 22 Or u ken a 
mo u ker ato la ngu rumun atindi a Aondo saan saan 
je. 23 Kpa m ngu nengen a tindi ugen ken alegh a am 
kpaa, ngu nongon num a tindi u ken mhen warn, ngu 
koron mo yemen a mo uikangen sha ikev i tindi u 
isholibo u a lu ken alegh a am la. 24 Kpe ahii, mo or u 
gban kera nee! Ka an nana shi yimam sha ikev i iyol i 
kuugh nee? 25 1 _wuese Aondo sha Yesu Kristu Ter 
wase! Nahan mo iyol yam sha ishima yam yo, m ngu 
eren atindi a Aondo tom, kpa sha iyol yam yo, m ngu 
eren tindi u isholibo tom. 

8 1 Nahan hegen yo ma ijiroron i nan mba ve lu ken 
Kristu Yesu la ibo kera ngi ga. 2 Gadia tindi u Jijingi u 
uma u a lu ken Kristu Yesu la pase u tuhwa sha ikev i 
tindi u isholibo man u kuugh la. 3 Gadia Aondo er 
kwagh u atindi a fatyo u eren ga la, sha ci u lu isheer 
sha ci u iyol yo; A tindi Wan Na iyol Na ken mlu u 
iyol isholibo man lu sha kwagh u isholibo kpaa, A or 
isholibo ijir ken iyol A na i ibo; 4 sha u i.er sha imo i 



tindi la ken vese vough, se mba se zenden i lu sha 
iyol ga kpa i lu sha Jijingi ne. 5 Gadia mba ve lu ken 
iyol yo, mba veren ishima sha akaa a iyolough; kpa 
mba ve lu ken jijingi yo, gema ka akaa a jijingi ve 
veren ishima sha mi ye. 6 Ishimaveren i iyolough yo 
ka ku, kpa ishimaveren i jijingi ka uma man bem. 
7 Gadia ishimaveren i iyolough la ngi ihom a Aondo. I 
we iko sha tindi u Aondo ga, ia fatyo kpaa ga. 8 Mba 
ve lu ken iyol la, kwagh ve una fatyo u doon Aondo 
kpaa ga. 9 Kpa ne yo, ne mba ken iyol ga, ka ken 
jijingi ne lu ye aluer Jijingi u Aondo tema ken a ven 
yo. Kpa aluer or nana lu a Jijingi u Kristu ga yo, nan 
ngu u Na ga. 10 Kpa aluer Kristu Una lu ken ven yo 
iyol ia lu kpenegh sha isholibo kpa jijingi yo una lu 
uma sha perapera. 11 Kpa aluer Jijingi u Wen u A 
nder Yesu shin mbakpenev la Una tema ken ven yo, 
Wen u A nder Yesu shin ku la Una na ayol a en a a va 
kpen la uma sha Jijingi Na u A tern ken ven la. 
12 Nahan yo, anmgbianev se mba mbayananzo kpa 
ka sha kwagh u iyolough er shi se lu uma sha inja i 
iyolough nahan ga. 13 Gadia aluer nea lu uma sha 
inja i iyolough yo ne kpe, kpa aluer nea wua aeren a 
iyolough sha Jijingi yo, ne lu uma. 14 Ve mba Jijingi u 
Aondo A hemen ve la cii, ka onov mba Aondo je la. 
15 Gadia ne ngohol jijingi u kpan u ne shi ne cia 
kwagh ga kpa ne ngohol jijingi u mlu u wan, ka sha 
mi je se yer ser Aba, Tere ye. 16 Ka Jijingi iyol Na A lu 



eren shiada vea jijingi wase imongo er, se mba onov 
mba Aondo ye. 1 Aluer se mba onov yo, se mba 
mbayandyako kpaa, ka mbayandyako u Aondo man 
mbayandyako a Kristu imongo kpaa, aluer sea ya 
ican a na imongo sha u shi a na se iengem a Na 
imongo kpaa yo. 18 M fa, atsan a se ye shighe u ainge 
ne a kuma sha iengem i a va pase se la ga. 19 Gadia 
akaa a i gbe a sha won cii nga veren ashe keghen 
mpase u a va pase onov mba Aondo ken igbar la 
tsung je. 20 Gadia i gbihii akaa a i gbe a cii ken dang, 
lu sha ishima i a nahan ga, kpa lu sha ishima i Un u A 
gbihi a ker la. Kpa lu sha ishimaverenkeghen, 
21 gadia akaa a i gbe a la kpaa a va pase a sha ikev i 
mlu u hoon la a tuhwa, azaami ken mlu u engem u 
lun a ikangenev ga u onov mba Aondo la. 22 Gadia se 
fa akaa a i gbe a sha won cii la nga kinen imongo nga 
toghor zan zan hegen. 23 Man ka a tseegh ga, se mba 
se lu a iyiagh ki tsutswagh ki Jijingi ne kpaa se mba 
kinen ken avanger a ase se mba keghen mrumun u a 
va rumun se se lu onov la, ka mpaa u ayol a ase je la. 
24 Ka sha ishimaveren ne i yima se ye. Kpa 
ishimaverenkeghen i i nenge a mi yo kera ka 
ishimaverenkeghen la ga. Gadia kwagh u or nan 
nenge a mi kera yo, a er nan man shi nana lu a 
ishimaverenkeghen sha mini? 25 Kpa aluer se mba a 
ishimaverenkeghen sha kwagh u se nenge a mi ga la 
yo, ka sha ishima i wan je se kegh un ye. 26 Kape 



Jijingi kpaa A wese se ken aseer a ase je ne, gadia se 
fa u eren msen er i doo u ma se er la ga, kpa Jijingi 
iyol Na ngu eren msen sha ci wase sha mbamkin 
gande u pasen. 27 Kpa Un u A tim asema la A fa er 


ishimaveren i Jijingi i lu yo, gadia ka sha ishima 


Aondo A lu eren msen sha ci u uicighanmbaiorov ye. 


28 Shi se fa mba Aondo A doo ve ishima yo, akaa cii 


nga eren sha u i lu ve a inja yo, ka ve mba i yer ve 


sha awashima Na la. 29 Gadia mba A vande fan ve la, 


A vande veren ve er ve lu inja i mom a mlu u Wan 
Na sha u Una lu Waniunda ken anmgbianev kpishi 
yo; 30 mba A vande veren ve yo, A yila ve kpaa; mba 
A yila ve yo, A na ve isho kpaa; mba A na ve isho yo, 
A na ve iengem kpaa. 31 Nahan se kaa nana sha akaa 
ne? Aluer Aondo ta ikaa ken vese yo, ka an je shi 
nana hendan kwagh a vese? 32 Un u Wan Na iyol Na 


je kpaa A tange ga kpa A gema Un A na sha ci wase 
cii yo, Una kera na se akaa cii a Na imongo wuee ga 
yee? 33 Ka an je nana yoo ityokwagh sha mba Aondo 
A tsough ve laa? Ka Aondo A ne isho ye. 34 Ka an 
nana or ijir nana na ibo? Ka Kristu Yesu A kpe ye, 


kpa shi i nder Un je, ngu ken uwegh ku yanegh ku 
Aondo, ngu sonon sha ci wase kpaa. 35 Ka an nana 
pav se a dooshima u Kristu? lean shin ishima i nyian 


shin mtev u sha ican shin ijen shin idyelegh shin 
kwaghbo u cier iyol shin sankere? 36 Kape i nger 
kpaa la er: Ka sha ci Wou i shi wuan se didi ye, mba 



nengen se er ka iyongo i songon nahan. 37 Kpa ken 
akaa ne cii se hemba tser tser sha ci u Un u se doo Un 
ishima la. 38 Gadia m fa dedoo mer, ku shin uma, 
shin mbatyomov mba Shaav, shin tahav, shin akaa a 
hegen ne, shin akaa a lu van ken hemen, shin 
mbaageev, 39 shin mtav, shin mze, shin ma kwagh 
ugen u i gbe un a gba kpaa, una fatyo u paven se a 
dooshima u Aondo u a lu ken Kristu Yesu Ter wase la 
jega. 

9 1 Ka mimi m lu oron ken Kristu ye, ka aie m eren 
ga. Imo i ken ishima yam kpaa ngi eren shiada a mo 
imongo ken Icighan Jijingi 2 er zegeijungwen ngum 
ken ishima, ishima kpaa i vihin mo gbem. 3 Mo yo 
guda u ma i wem ifan ma i pavem a Kristu sha ci u 
anmgbianev av mba ve lu ityo yam ken iyol la. 4 Ve 
yo, ka Mbaiserael, ka ve ve lu a mlu u uon man 
iengem man uikurmbayan man atindi a i na la, man 
tom u civir Aondo man uityendezwa kpaa ye. 5 Mba a 
uter mba tamen la kpaa man shi ka ken ve man i 
mar Kristu ken iyol kpaa ye. Un ka Aondo u hemban 
akaa cii, i wuese Un gbem sha won. Amen. 6 Kpa 
unguer kwaghoron u Aondo hingir gbilinkwagh ga, 
gadia mba ve lu ken Iserael la ka ve cii ve lu Iserael 
ga. 7 Man shin er ve lu vor u Aberaham nahan kpaa, 
ka ve cii ve lu onov nav ga, gadia ka ken Isaka man a 
va yilan er ka tsombor wou ye. 8 Inja na yo, ka onov 
mba ken iyol la man ve lu onov mba Aondo ga, kpa 



ka onov mba ityendezwa la man i we ve ken tsombor 
ye. 9 Gadia kwaghoron u ityendezwa kaa nahan er: 
Shighe ne nahan Me hide, Sara kpaa una lu a wan u 
nomso. 10 Ka nahan tseegh ga, Rebeka kpaa jile iyol a 
or mom, ka ter wase Isaka je la. 11 Kpa er i lu a mar 
ve ga la je, ve lu a er kwagh u bo shin u doon kpaa 
ga, lu sha u awashima u Aondo sha mtsough u Una 
tsuwa ve la a lu her, 12 i_de lu sha aeren a or ga, kpa i 
lu sha Un u A lu yilan la yo, i kaa a na er, u vesen la 
una shiren u kiriki la tom. 13 Ka vough er i nger 
nahan er: Yakob doom ishima kpa Isou yo, M kor un 
ihom. 14 Tso se kaa nana? Kwagh u a lu u perapera ga 
kpaa ngu hen Aondo shinii? Mayange ga. 15 Gadia A 
kaa a Mose er, Me zungwe or u M zungu nan la 
mhoonom man shi mhoonom maa korom a or u ma 
kerem a nan la. 16 Nahan kera ka kwagh u or u i sar 
nan la shin or u nan nenge ngegh la ga, kpa ka sha 
mhoonom ma Aondo. 17 Gadia icighanruamabera 
ngu kaan a Farao er, ka sha ci u kwagh ne je M ver u 
u lu uma ye, ka sha u Me tese agee a Am ken a we 
man shi i.yoo iti Yam sha won cii kpaa. 18 Nahan yo 
ka A zungwe or u i sar Un la mhoonom, kpa or u i sar 
Un u cighir nan ishima yo, A cighir di je. 19 Nahan u 
kaa a mo wer: Tso ka nyi man shi A ne ibo? Gadia ka 
an nana fatyo u vendan awashima Naa? 20 We or, u 
ngu di nyi ve u hendan kwagh a Aondo, kwagh u i er 
un a er la una fatyo u kaan a u a er un la er: Ka nyi u 



erem nahan, kpa? 21 Shin ormaantyegh kera ngu a 
tahav sha inyatyuu sha u una maa ikagh i mom sha u 
eren kwagh u icivirigh a mi man shi ikagh kigenegh 
sha u eren kwagh u lun a icivir ga, sha ijennya shon 
la i mom i mom ga ase? 22 Aluer Aondo soo u tesen 
iyugh Na man shi u pasen agee a Na, kpa A lu wan 
ishima tsung a ikav mbi iyughuv mbi i ver mbi sha ci 
u mtim la yo, 23 ka sha u tesen iengem Na i ngeen 
yum la sha ikav mbi i zungu mbi mhoonom mbi A 
vande veren mbi sha ci u iengem la. 24 Ka se mba A 
yer se je la, ka ken Mbayuda tseegh ga, ka ken 
atoatyev kpaa. 25 Rape i nger ken Hosea kpaa la er: 
Me yila mba ve lu nongoior Warn ga la Mer: nongoior 
Warn, u a doo ishima ga la kpaa Me yila Mer: U doon 
ishima. 26 Man ka ken ijiir i i kaa a ve er: Ne mba 
nongoior Warn ga, la je a yila ve er: Onov mba Aondo 
u uma, ye. 27 Yesaia kpaa genger imo sha kwagh u 
Iserael kaa er: Shin er iyenge i onov mba Iserael ia lu 
er waarawa u hen zegemnger nahan kpaa, ka asande 
tso aa war ye. 28 Gadia Ter Una kure ikaa shin tar, a 
lu vough a lu fese kpaa. 29 Rape Yesaia kpaa a 
tsengaoron je la er: Aluer Ter u akum a Sha Una ver 
se vor her ga yo, ma se hingir vough er Sodom 
nahan, 2 ma i gem se ma se hingir er Gomora nahan. 
30 Tso se kaa nana? Se kaa nahan ser, atoatyev a a lu 
zendan perapera ityo ga la a zua a perapera je, ka 
perapera u sha jighjigh u nan je la. 31 Kpa Iserael 



mba ve lu zendan perapera u sha atindi la ityo yo, ve 
yina sha atindi la. 32 Lu sha ci u nyi? Lu sha ci u ve 
ker un sha jighjigh u nan ga gema lu er ka sha aeren 
nahan yo. Ve nongo gbev sha iwen i nan gbev mbu 
nongon la. 33 Rape i nger kpaa la er: Nenge, M ngu 
veren iwen i keman nguhar sha mi ken Shion, man 
shi vande u nongon gbev sha mi. Or u nan ne Un 
jighjigh yo, nana va ahenge ga. 

10 1 Anmgbianev av, isharen i ken ishima yam man 
msen warn u m sen Aondo sha ci ve la, ka sha u ma i 
yem ve. 2 M ngu eren ve shiada mer, mba a ishima i 
tseen sha kwagh u Aondo kpa ka sha gbenda u 
kwaghfan ga. 3 Gadia ve fa perapera u a dugh her 
Aondo la ga, mba keren u veren u ve ayol a ve. 
Perapera u Aondo la yo, ve rumun un ga. 4 Kristu ka 
mkur u tindi sha u hanma or u nan ne jighjigh la yo, 
a na nan isho. 5 Mose nger er: Or u nan eren 
perapera u sha atindi la yo, nana lu uma sha mi. 
6 Kpa perapera u sha jighjigh u nan la ngu kaan 
nahan er: De kaan ken ishima you wer: Ka an nana 
kondo Sha, inja na yo, ka u za hungwan a Kristu je la, 
ga; 7 shin: Ka an nana hungwa shin ihungwa i i ze 
kweng la, inja na yo, ka u za duen a Kristu shin 
mbakpenev je la. 8 Kpa i kaa nana? I kaa er: 
Kwaghoron ne ngu ikua ikua a we, ngu ken zwa wou 
kua ken ishima you kpaa. Ka kwaghoron u jighjigh u 
nan u se lu yoon un ne: 9 Aluer u pase sha zwa wou 



wer, Yesu ka Ter, shi u na jighjigh ken ishima you 
wer, Aondo nder Un shin mbakpenev yo, u war. 
10 Gadia ka ken ishima ka i na jighjigh sha u zuan a 
isho ye, shi ka sha zwa ka i pase sha u zuan a myom 
ye. 11 Gadia icighanruamabera ngu kaan er: Hanma 
or u nan ne Un jighjigh yo, nana va ahenga ga. 
12 Mkposo ngu hen Oryuda a Orgrika je ga, gadia ka 
Ter mom je A lu u ve cii ye, shi A ngee a akaa sha ci u 
mba ve yer sha iti Na la cii. 13 Gadia hanma or u nan 
yer sha iti i Ter yo, nana war. 14 Nahan a er nan man 
ior vea yila sha iti i Un u ve ne Un jighjigh ga laa? 
Man shi a er nan man vea na Un jighjigh, Un u ve lu 
a ungwa kwagh Na ga laa? Man shi a er nan man vea 
ungwa aluer or u oron kwaghaondo nana lu ga yoo? 
15 Man shi a er nan man vea or kwaghaondo aluer a 
tindi ve ga yoo? Rape i nger la er: Angahar a 
mbayoon loho u akaadoon la a doo tso! 16 Kpa ka ve 
cii man ve ver ato sha Loho u Dedoo la ga. Gadia 
Yesaia kaa er: Tere, ka an nan ne kwagh u nan ongo 
hen vese la jighjigh? 17 Nahan jighjigh u nan ka sha 
m-ongo, m-ongo di gema ka sha kwaghoron u Kristu. 

18 Nahan m ngu pinen mer: Ve ungwa ga shinii? Ve 
ungwa je: Imo ve samber sha tar sha won cii, 
akaaoron a ve kpaa za ar sha akighir a taregh. 

19 Nahan shi m ngu pinen mer: Iserael kar ga shinii? 
Hiihii yo, Mose kaa er: Me na, ne gba mba ve lu 
nongo u ior ga la iwuhe, Me er ishima ia vihi ne a 



ikurior i lanen kwagh. 20 Yesaia kaa je er: Mba ve 
keren Mo ga la yo, ve zua a Mo, mba ve pinem ga la 
M pase ve kwagh Warn gbar gbar je. 21 Kpa sha 
kwagh u Iserael yo, a kaa er: M shi dughun ave didi 
hen nongoior u hemban ato u nyiman kwagh. 

11 1 Nahan m ngu pinen mer, Aondo gbihi nongoior 
Na kera shinii? Mayange ga. Mo iyol yam kpaa m ngu 
or u Iserael ken tsombor u Aberaham ken kwe u 
Benyamin. 2 Aondo gbihi nongoior Na mba A vande 
fan ve la kera ga. Shin ne kera fa kwagh u 
icighanruamabera kaa sha kwagh u Elia zum u A or 
Aondo kwagh u Iserael la, ga ase? 3 A kaa er: Tere, ve 
wua uprofeti Ou kera, atse a Ou a nanden nagh sha 
mi la kpaa, ve hembe. Ka mo tseegh m mase shin her 
ye, kpa mba keren mo a ku. 4 Kpa Aondo gema kaa er 
nana? A kaa er: lor shi mbam her dubu 
utaankaruhar mba ve gur anu inya hen Bala ga yo. 
5 Rape hen shighe u ainge ne kpaa asande a shi her a 
i tsough a sha mrumun u sha mhoon la. 6 Aluer ka 
sha mrumun u sha mhoon yo, kera ka sha aerenakaa 
ga, a lu nahan yo, mrumun u sha mhoon ma a kera 
lu mrumun u sha mhoon ga. 7 Tso ka nana? Kwagh u 
Iserael lu keren la ve zua a mi ga. Kpa asande a ve a i 
tsough a la yo, a zua a mi; mbagenev yo, ve cighir 
asema. 8 Rape i nger kpaa la er: Aondo na ve jijingi u 
yaven mem mem man shi ashe a vea nenge kwagh a 
mi ga man shi ato a vea ungwa kwagh a mi kpaa ga 



yo, zan zan nyian je. 9 Davidi kpaa kaa er: Iwer ve i 
yan la i hingir hwar man shi kper kpaa, shi i hingir 
ve ityoikaa i nongon gbev man iyev i oron kpaa. 
10 Ashe a ve a wa ime sha u ve de nengen ga yo, 
nurun ve igundu gbem kpaa. 11 Nahan m ngu pinen 
mer, ve nongo gbev nahan ve gba ve saa heregh jee? 
Mayange ga. Mper u ve per tindi la gema na myom 
va hen atoatyev sha u nan ve iwuhe i gban. 12 Nahan 
aluer mper u ve per tindi la va tar a akaa kpishi man 
mpande u iyenge ve i pande la va atoatyev a akaa 
kpishi yo, man hire shighe u iyenge ve ia ivi? 13 M 
ngu oron kwagh a ven, ne atoatyev. Er mo m lu 
apostoli u atoatyev yo, m ngu nan tom warn icivir, 
14 ka sha u nan ityo yam iwuhe i gban sha kwagh ne, 
i_yima mbagenev ken ve. 15 Aluer mgbihi u i gbihi ve 
la hingir u himen tar yo, mrumun u a va rumun ve la 
una kera lu mnder u shin mbakpenev gaa? 16 Aluer 
ijenmwe i iyiagh ki tsutswagh ia lu icighankwagh yo, 
ijen jimin cii kpaa kape i lu la. Aluer mise ua lu 
icighankwagh yo, agbaa cii kpaa kape a lu la. 17 Aluer 
i asegh agbaa a gen man we u u lu angbaa u kon u 
olev u ken toho ne i va zor u sha ijiir i a, u zua ken 
mise u zaregh u kon u olev la yo, 18 de te ihagh a 
agbaa la ga. Aluer u ta ihagh yo, ka we u tee mise ga, 
ka mise u tee u ye. 19 Tso u kaa wer, i asegh agbaa 
kera sha u i zuam sha mi. 20 Kape i lu je la. Ka sha 
jighjigh ve u nan ga la i asegh ve kera ye. We yo, ka 



sha jighjigh u nan u til ye. Yo, de gengese iyol ga, cian 
kwagh. 21 Aluer Aondo de agbaa jim jim la ga yo, we 
kpaa Una de u ga. 22 Nahan nenge mhoonom ma 
zungwen man shi ipila i Aondo. Mba ve gbe yo, ka 
ipila, kpa we yo, ka mhoonom ma zungwen ma 
Aondo aluer wea tile sha mhoonom ma zungwen yo. 
Gayo, we kpaa a tondo u kera. 23 Mbala kpaa aluer 
vea taver sha mban u jighjigh ga yo ve kpaa a zua ve 
ker, gadia Aondo ngu a tahav u shi zuan ve ker. 
24 Gadia aluer we, i tondo u ken kon u u lu olev u ken 
toho sha gbaaondo u u, i va zor u ken itine olev u ken 
ya, i lu sha gbaaondo wou ga yo, man hire agbaa a 
sha gbaaondo la a kera shi zua a ken itine i a la ga 
yee? 25 Anmgbianev, sarem ka ma ne lan kwaghmyer 
ne ga, de nengen nen ayol a en er ne mba 
mbafankwagh yum ga. I cighir vegher ugen u Iserael 
ishima zan zan atoatyev aa kar nyoron, iyenge i a ia 
kar ivin vough ve. 26 Rape Iserael cii vea war la. Rape 
i nger kpaa la er: Ra ken Shion man Oryiman Una 
due ye, Una kar a mvende u i lu vendan Aondo la ken 
Yakob kera. 27 Rwagh ne una lu ikuryan Yam a ve 
zum u Me too asorabo a ve kera yo. 28 Sha kwagh u 
Loho u Dedoo yo ve mba mbaihomov, ka sha ci wen 
je, kpa sha kwagh u mtsough yo, ve mba 
mbadoonshima sha ci u uter vev mbala. 29 Gadia 
uiwua mba sha mrumun u sha mhoon man shi myer 
u Aondo la afanyo a vaan nga sha mi je ga. 30 Er ne 



kpaa ngise ne hemba Aondo ato kpa ainge i zungu ne 
mhoonom sha ci u ihembeato ve la yo, 31 kape ve 
kpaa, hegen ve lu hemban ato sha u i _ zungwe ve 
mhoonom sha mhoonom ma i zungu ne la. 32 Gadia 
Aondo wa ior cii ken ihembeato sha u Una zungwe 
ve mhoonom cii yo. 33 Kpash! Mze u ikpelaakaa man 
mfe man kwaghfan u Aondo ve za kweng ne! Ajir a 
oron a Na gande u timen sha mi, igbenda Na kpaa i 
gande tovon tsoo! 34 Gadia ka an nan fe mhen u Tere? 
Shin ka an nan lu or u wasen Un kwaghhenene? 
35 Shin ka an nan lu vande nan Un kwagh sha u i_shi i 
hide i _ na nan kwagha? 36 Gadia akaa cii ka her a Na 
a dugh, man ka sha a Na a lu her, shi ka sha a Na a lu 
veren ishigh kpaa ye. Un yo, icivir i_lu i Na gbem sha 
won. Amen. 

12 1 Anmgbianev av, m ngu zamber a ven sha 
mhoonom ma koron ma Aondo mer, gema nen ayol a 
en na nen nagh ku uma a mi, icighannagh ku doon 
Aondo, ka mciviraondo wen u ken jijingi je la. 2 De 
hingir nen inja i mom a tar ne ga, kpa i_gema ne sha 
mgem u he u mhen wen sha er ne kar er ishima i 
Aondo i lu yo man kwagh u a doo man a kom u 
rumun un man shi a lu vough la kpaa yo. 3 M ngu 
kaan hanmo wen sha mrumun u sha mhoon u i nem 
la mer, nana de nengen sha mlu u nan i hemban er 
ma nan nenge la ga, kpa nana. nenge sha mnenge u 
mimi, sha inja i kwar u jighjigh u nan u Aondo A kar 



hanma or ser ser la. 4 Er se lu a alegh kpishi ken iyol i 
mom man alegh cii a lu a tom mom ga yo, 5 kape se 
kpaa, se lu iyol i mom ken Kristu ne, shin er se ngee 
nahan kpaa, se mba alegh a ayol a ase. 6 Se mba a 
uiwua kposo kposo sha inja i mrumun u sha mhoon 
u i ne se la, shin a lu u oron kwaghoron u profeti, kpa 
i_lu sha inja i jighjigh u nan; 7 or u i ne nan tom u 
eren kpaa, nana eren u je; or u i ne nan tom u tesen 
kpaa, nana tesen je; 8 or u i ne nan u wan kwagh yo, 
nana waan kwagh; or u nan iwua kpaa, nana na sar 
sar; or u nan hemen ior kpaa i_lu sha ishima i tseen; 
or u nan zungu mhoonom kpaa nana zungwen saan 
saan je. 9 Dooshima a de lu sha imanger ga, nyagh 
nen kwagh u a lu u ifer, var nen sha kwagh u dedoo. 
10 Doo nen ayol a en tsung sha dooshima, hemen nen 
sha u nan ior icivir. n Uwer u de gbe ne sha 
gbashima ga, luun nen mbatseen asema, shiren nen 
Ter tom. 12 Ember nen sha ishimaverenkeghen, waan 
nen ishima ken ican, taver nen ishima sha msen u 
eren. 13 Wasen nen uicighanmbaiorov sha ugbayol 
vev, eren nen a mbavannya dedoo. 14 Veren nen mba 
ve tev ne a ican la dedoo. Veren nen ve dedoo de 
toho nen ve ga. 15 Ember nen a mba ve ember 
imongo. Vaa nen a mba ve vaa imongo. 16 Luun nen 
ishima i mom ayol a en, de veren nen ishima sha 
uzegembaakaav ga kpa ishima i lu ne sha akaa a 
kiriki, de nengen ayol a en ner ne mba 



mbafankwagh ga. 1 De oron iyev i ifer sha ifer ga. 
Ver nen ishima u eren akaa a dedoo sha ishigh ki ior 
cii. 18 Aluer a fatyo yo, lu nen bem a ior cii ape kwagh 
wen a lu sha mi la. 19 Ne mbadoon mo ishima, de 
oron nen iyev sha kwagh wen ga, kpa na nen iyugh i 
Aondo ian, gadia i nger er: Ka Mo Me or iyev ye, ka 
Mo Me kimbi ye, kape Ter A kaa la. 20 Aluer ijen ia 
kor orihom wou yo, na nan kwaghyan, aluer imura 
ia kor nan kpaa na nan kwaghman, ka sha gbenda ne 
man u haa nan akausu a kpenger kpenger sha ityou 
ye. 21 Kwaghbo a de hembe u ga, kpa we gema 
hemba kwaghbo sha kwagh u dedoo. 

13 1 Hanma or u uma nana ungwan imo i tahav mbu 
nan lu mbu sha ikev la, gadia ma tahav mbu ga, saa 
mbu mbu dugh her Aondo la, mbu mbu lu her ne 
kpaa, ka Aondo je A ver ye. 2 Nahan yo, or u nan 
hendan a tahav mbula yo, ka Aondo u A ver mbu la 
je nan lu hendan a Na ye. Mba ve hendan a mbu 
kpaa vea too mtsaha sha ayol a ve. 3 Aluer or nana 
eren dedoo yo, mbatarev ka kwagh u cian ga, saa 
nana eren kwagh u bo. Sar u pe cian or u nan lu a 
tahav la ga zee? Yo, eren kwagh u dedoo tso nana 
wuese we. 4 Gadia nan ka ortom u Aondo sha u i_doo 
u. Kpa aluer wea er kwaghbo yo, cia, gadia ngu a 
sanker, ka gbilin ga. Nan ngu ortom u Aondo sha u 
oron iyev tsahan or u nan eren kwaghbo yo. 5 Nahan 
yo, ka u ungwan imo i nan, ka sha u palegh iyugh 



tseegh tso ga, kpa ka sha ci u imo i ken ishima la 
kpaa. 6 Ka sha ci u nahan ne lu tan kpandegh kpaa 
ye, gadia ve ka mbatomov mba Aondo, ka sha kwagh 
ne je ve ver ishima sha mi ye. 7 Kimbi nen hanma or 
kwagh u a lu u a kimbi nan la, orngohol kpandegh 
yo, i_ta nan kpandegh, or u saven kpaa i_rumun nan 
u saven, or u i lu u a cia nan kpaa, i_cia nan, or u i lu 
u a civir nan kpaa i_civir nan je. 8 De luun ma or a 
ma injo ga saa di mdoo u ma ne doo ayol a en la 
tseegh tso, gadia or u orgen nan doo nan ishima yo, 
nan kura atindi ve. 9 Gadia atindi a a kaa er: De eren 
idya ga, de woo or ga, de iin ga, de tern ga, man 
hanma tindi ugen kpaa i fiir a cii ken kwaghoron 
mom ne er, or u nan we ndor a we yo, nana _ doo u 
ishima er we iyol you nahan. 10 Dooshima eren or u 
nan we ndor a na la, kwaghbo ga, nahan kwagh u 
atindi a kur sha mi vough yo, ka dooshima. 11 Kwagh 
ugen kpaa, ne fa shighe ne gadia ka ihongo i ma ne 
nder ken mnya je ne, gadia hegen myom hemba 
mgboghom a vese a shighe u se na jighjigh hiihii la. 
12 Tugh za yum, sev soon aven. Nahan yo, se gbihi 
nen aeren a imegh kera se haa nen ikav mbi utyav 
mbi iwangerev iyol. 13 Se zenden nen sha inja, i lu 
sha inja i atetan, i _de lu sha iniongo i msor shin 
msorom ma hunden ga, i_de lu sha idya shin ijimba i 
eren ga, i_de lu sha iyongo shin iwuhe i eren kpaa ga. 



14 Kpa haa nen Ter Yesu Kristu iyol, de veren nen iyol 
ian sha u i_kende asaren a i la ga. 

14 1 Or u nan taver sha jighjigh u nan ga la kpaa, 
rumun nen nan, kpa i.de lu sha u hendan kwagh sha 
anyimanakaa ga. 2 Orgen ka nan na jighjigh er nan 
ngu a ian i yan akaa cii, kpa u nan taver ga la yo, ka 
ikaiue nan ye ye. 3 Or u nan ye la nana de lahan or u 
nan ye ga la ze, man shi or u nan ye ga la nana de ne 
or u nan ye la ibo ga, gadia Aondo rumun nan. 4 We, 
u ngu nyi man u ne wanye u orgen ibo? Shin una tile, 
shin una gba kpaa ka kwagh u Ter na je. 5 Orgen ka 
nan nenge er iyange igen i hemba igen yo. Orgen di 
yo nan nenge er ayange cii nga kwagh mom yo. 
Hanma or yo, iyvanger nan ken ishima i nan doo doo 
je. 6 Or u nan ver ishima sha iyange kpaa ka sha ci u 
Ter nan veren ishima ye, or u nan ye kpaa ka sha ci u 
Ter nan lu yan ye, gadia nan sughun Aondo. Or u nan 
ye ga la kpaa, ka ken Ter nan ye ga ye, nan sughun 
Aondo kpaa. Ma or mom ken vese nan gbe lun uma 
sha ci u nan iyol i nan ga, man shi ma or gbe kpen 
sha ci u iyol i nan kpaa ga. 8 Gadia shin sea lu uma, 
kpa ka sha ci u Ter se lu uma ye, shin sea kpe kpaa, 
ka sha ci u Ter se kpe ye, nahan yo, shin sea lu uma 
shin sea kpe kpaa se mba kwagh u Ter. 9 Ka sha ci u 
nahan man Kristu kpaa A kpe shi A lu uma ye, ka sha 
u Una lu Ter u mbakpenev man mbaumav kpaa. 
10 Kpa we yo, ka nyi u ne anmgbian ibo? Shin ka nyi 



u laha anmgbian wouwe? Gadia se cii se va tile sha 
ikonough ki ijirigh ki Aondo. 11 Gadia i nger er: Ter 
ngu kaan er: Er Mo M lu u uma ne, ka sha ishigh 
Yagh hanma inyu ia gure ye, hanma nombor kpaa ua 
wuese Aondo. 12 Rape hanmo wase nana va or 
[Aondo] kwagh u nan iyol i nan je la. 13 Nahan yo, se 
kera gbaa nan ayol ase ibo tso ga, kpa guda yo, se wa 
nen ken ishima ser, se kera na anmgbian anzughul 
ga shin ityoikaa i nongon gbev kpaa ga. 14 Wanger 
mo, m fa dedoo ken Ter Yesu mer, ma kwagh gbe lun 
wang ga iyol na tso ga, saa or u nan nenge er kwagh 
a lu wang ga la a lu nan kwagh u wang ga ye. 15 Aluer 
ka sha kwaghyan wou man ishima ia vihi anmgbian 
wou yo, kera ka sha dooshima u lu zenden ga. 
Kwaghyan u u ye la, a de hingir kwagh u vihin uma u 
un u Kristu A kpe sha ci nan la kera ga. 16 1.de lamen 
dang sha kwagh wen u a lu u dedoo la ga. 17 Gadia 
tartor u Aondo yo, ka sha kwaghyan man kwaghman 
u lu ga, kpa ka sha perapera man bem man iember 
ken Icighan Jijingi u lu ye. 18 Or u nan eren Kristu 
tom sha gbenda ne yo, a doo Aondo a nan, ior kpaa 
vea rumun nan. 19 Nahan yo, se keren nen kwagh u 
nan bem man shi kwagh u se maan a maa ayol a ase 
sha mi. 20 De vihin tom u Aondo kera sha ci u 
kwaghyan ga. Akaa cii nga wang, kpa or u nan ye 
kwaghyan man nan ne orgen anzughul yo, hingir 
kwaghbo hen nan ve. 21 Doo u yan inyam ga, shin u 



man msorom kpaa ga, shin u eren nyityo kwagh i 
nan anmgbian wou anzughul la kpaa ga. 22 Jighjigh u 
nan u u lu a mi la yo, a lu kwagh wou iyol you vea 
Aondo. Or u nan gbe nan iyol i nan ibo ga sha kwagh 
u nan nenge er ka kwagh u dedoo yo, saan nan iyol. 
23 Kpa or u nan te akpelan ken ishima sha kwagh u 
nan ye la yo, i na nan ibo kera je ve gadia nan ngu 
eren sha jighjigh u nan ga. Hanma kwagh u a dugh 
ken jighjigh u nan ga yo, ka isholibo je. 

15 1 Se mba se lu a agee ne yo, ka u se waan ishima a 
mbamyina mba mba ve taver ga la, se.keren kwagh 
u doon se ayol a ase la tso ga. 2 Hanmo wase nana 
nongo u eren kwagh u doon or u nan we ndor a nan 
la i. lu sha gbenda u doon, man shi u maan nan a 
maa kpaa. 3 Gadia Kristu kpaa ker kwagh u doon sha 
ci Na ga, kpa lu er i vande ngeren nahan la er: Aheen 
a ior ve lu heen We la gema haa sha a Mo. 4 Gadia 
akaa a i vande ngeren la cii ka sha ci u ityesen yase 
lu i nger a ye, lu sha u se lu a ishimaverenkeghen sha 
ishimawan man ishimasurun i ken 
icighanruamabera la. 5 Aondo u ishimawan man 
ishimasurun A na ne, lu nen ishima i mom ayol a en 
sha inja i Kristu Yesu la, 6 sha u ne civir Aondo Ter u 
Ter wase Yesu Kristu sha ishima i mom man sha imo 
i mom kpaa. 7 Nahan yo, rumun nen ayol a en er 
Kristu kpaa A rumun ne sha ci u iengem i Aondo 
nahan. 8 Inja na yo, er, Kristu hingir ortom u icongo 



u tesen mimi u Aondo sha u taver uityendezwa mba i 
tondo a uter la, 9 sha u atoatyev a civir Aondo sha ci 
u mhoonom nam. Rape i nger kpaa la er:K a nahan 
man me wuese we ken atoatyev, Me wa icam i civir 
iti You kpaa ye. 10 Shi i kaa er: Ember nen ne 
atoatyev a nongoior Na imongo. 11 Man shi; Wuese 
nen Ter, ne atoatyev cii, ior ci ca cii, ve wuese Un. 

12 Man shi Yesaia kpaa kaa er, Mise u Yese Una va, ka 
Un u Una mough Una ya tor sha atoatyev la, ka sha a 
Na man atoatyev aa veren ishima aa keghen ye. 

13 Aondo u ishimaverenkeghen A iv ne a iember 
gbing kua bem kpaa sha jighjigh u ne ne la, sha u ne 
ngee a ishimaverenkeghen sha agee a Icighan Jijingi 
yo. 14 Anmgbianev av, sha kwagh wen yo, m fa dedoo 
mer ne mgbough a mdoom shi ne iv a mfe gbing 
gbing kpaa, ne kuma u wan ayol a en kwagh kpaa. 
15 Kpa sha akaa agen yo, m wa cihin m nger ne 
kwagh sha u umbur ne, lu sha mrumun u sha mhoon 
u Aondo A nem la er 16 m lu ortom u Yesu Kristu hen 
atoatyev ken icighantom u Loho u Dedoo u Aondo, 
sha u nagh ku atoatyev ku doo, ku lu kwagh u i tsegh 
sha Icighan Jijingi yo. 17 M ngu a ityoikaa i tan ihagh 
ken Kristu Yesu sha akaa a Aondo. 18 Gadia me cihi 
me or ma kwagh ugen ga saa kwagh u Kristu A er 
sha ikev yam sha u atoatyev a ungwan kwagh yo, lu 
sha kwaghoron man sha ieren 19 man sha agee a 
uivande man akaa a kpilighyol man sha agee a 



Icighan Jijingi kpaa. Nahan hii ken Yerusalem ningir 
zan zan ar ken Ilirikum m or Loho u Dedoo u Kristu 
m tser. 20 M ver ishima mer me kera or Loho u Dedoo 
ape i vande teren Kristu la ga, sha umde maan sha 
imagh ki orgen ga yo. 21 Rape i vande ngeren kpaa la 
er: Ve mba i pase ve kwagh Na ga la, vea nenge a Na 
je, mba ve ungwa kwagh ga la kpaa, vea kar. 22 Ka 
nahan man acin imongo je i bundum u van hen ven 
ye. 23 Kpa hegen yo, er ian i tom i kera shim ken 
avegher angan ga shi er anyom imongo je m lu veren 
ishima u van ken ven, 24 zum u mea karen me zaan 
ken tar u Ishpania la yo, m ver ishima mer me zua 
ishigh a ven, me tema imongo anyangem kpeghee, 
imongo ia homon yo, ne warn ikav mbi zan keela. 
25 Kpa hegen yo, m ngu zan sha Yerusalem sha 
kwagh u iwasen i sha ci u uicighanmbaiorov la, 
26 gadia doo Masedonia man Akaya u nan iwasen sha 
ci u mbaatsanev mba ken uicighanmbaiorov mba 
ken Yerusalem la. 27 Doo ve man ka u ve er a ve 
nahan kpee je, gadia aluer atoatyev zua a kwar a ve 
imongo sha akaa a jijingi yo, ka u a kpaa a wase ve 
sha akaa a iyolough kpee. 28 Nahan zum u me kure 
kwagh ne me za na ve kwagh u i kohol la yo, me kar 
ken ven man me za ken Ishpania ye. 29 M fa, zum u 
me va hen ven yo, me va a iveren i Kristu ia iv gbing. 
30 Anmgbianev, m ngu zamber a ven sha Ter wase 
Yesu Kristu man sha dooshima u Jijingi mer, nongon 



nen tsung a mo imongo ken mbamsen mba ne lu 
sonon Aondo sha ci warn yo, 31 sha u i yimam sha 
ikev i mbanan jighjigh ga mba ken Yudia man sha u 
iwasen yam i sha ci u Yerusalem la i _doo 
uicighanmbaiorov, 32 sha u m va hen ven sha ishima 
i Aondo a iember, i yohol mo iyol a ven imongo yo. 
33 Aondo u bem A lu a ven cii. Amen. 

16 1 M ngu eren shiada u dedoo pasen ne kwagh u 
Fibi, anmgbian wase u kwase, un ka ortom ken 
nongo u Kristu u ken Kenkria la, 2 mer, rumun nen 
un ken Ter er i kom hen uicighanmbaiorov nahan. 
Wase nen un sha hanma kwagh u una gba un cii, 
gadia un wasen ior kpishi je, mo iyol yam kpaa a 
wasem. 3 Sugh nen Prishila man Akula, nam nen, ka 
mbaerentom a mo imongo ken Kristu Yesu. 4 Mban 
yo, ve ver mon ve sha ci u uma warn, ka mo tseegh m 
lu sughun ve ga, ka iniongo i Kristu i ken atoatyev cii 
kpaa. 5 Shi sugh nen nongo u Kristu u ken ya ve kpaa. 
Sugh nen Epineto, or u doon mo ishima la nam nen. 
Un ka iyiagh ki tsutswagh ki ken Ashia sha ci u 
Kristu. 6 Sugh nen Maria u a er tom kpishi ken a ven 
la nam nen. 7 Sugh nen Anderoniku man Yunia mba 
ve lu ityo yam shi ve lu mbakwarev a mo imongo 
kpaa la. 8 Sugh nen Ampiliatu or u doon mo ken Ter 
la, nam nen. 9 Sugh nen Urbanu u a lu ortom a mo 
imongo ken Kristu man Setaku or u doon mo la kpaa, 
nam nen. 10 Sugh nen Apele u i rumun un ken Kristu 



la nam nen. Shi sugh nen mba ve lu ken ya u 
Aristobulu kpaa nam nen. 11 Sugh nen Herodion or u 
ken ityo yam nam nen. Shi sugh nen mba ken ya u 
Narkisu mba ve lu ken Ter la nam nen. 12 Sugh nen 
Terufina man Terufosa mba ve eren tom tsung ken 
Ter nam nen. Sugh nen Perse un u a doom ishima, a 
er tom kpishi ken Ter la nam nen. 13 Sugh nen Rufu u 
a lu icuwanor ken Ter, shi sugh nen ngo na kpaa u a 
lum er ka ngom la nam nen. 14 Sugh nen Asunkritu 
man Felegon man Herme man Pateroba man Herma 
kua anmgbianev mba ve lu a ve imongo la cii nam 
nen. 15 Sugh nen Filologu man Yulia man Neriu kua 
anngo na u kwase man Olumpa kua 
uicighanmbaiorov mba ve lu a ve imongo cii nam 
nen. 16 Sugh nen ayol a en sha icighanzwa u susen. 
Iniongo i Kristu cii ngi sughun ne. 17 Anmgbianev, m 
ngu wan ne kwagh mer, mbala mba ve lu van a 
mbampav man ameen, i lu sha ityesen i i tese ne la 
ga yo, palegh nen ve. 18 Gadia ambaaior la yo, ka Ter 
wase Kristu ve eren Un tom ga kpa ka iyav vev ve 
eren mbu tom ye. Ka sha zwanyohon man zwaovon 
ve lu tsumen a asema a mbakavenkwagh ga la ye. 
19 Iko yen i wan la i fa i sha won cii, ka nahan man m 
lu ember sha kwagh wen ye. Kpa sarem ka lu nen 
mbafankwagh sha kwagh u a lu u dedoo yo, kpa 
gema lu nen wang sha kwagh u bo la. 20 lea ia gba ga 
je tso Aondo u bem Una cagh Satan shin angahar a 



en. Mrumun u sha mhoon u Ter Yesu a lu sha a ven. 
21 Timoteu u a lu eren tom a mo imongo ngu sughun 
ne kua Lukiu man Yason man Sosipater mba ve lu 
ityo yam. 22 Mo Tertiu u m lu ngeren washika ne 
kpaa, m ngu sughun ne ken Ter. 23 Gayu u mo kua 
nongo u Kristu cii ka se tsa her a na la ngu sughun 
ne. Erasetu ornengen sha inyaregh ki ken gar ngu 
sughun ne, Kwaretu anmgbian wase kpaa ngu 
sughun ne. 24 Mrumun u sha mhoon u Ter Yesu 
Kristu a lu sha ven cii. 25 Un u A lu a agee a taver ne 
sha ivangeli yam man sha myee u i lu yoon kwagh u 
Yesu Kristu man sha mpase u kwaghmyer u a lu ken 
iuv hii sha ashighe a tsuaa la je zan zan. 26 Kpa i va a 
mi ken igbar hegen shi mba pasen un sha 
uruamabera mba uprofeti hen akuraior cii, sha u a 
wa jighjigh u nan la iko 27 Aondo u A lu a kwaghfan 
Un tswen ne, iengem i_lu i Na ken Yesu Kristu gbem 
sha won. Amen. 



1 Mbakorinte 


1 1 Paulu u i yila un a yila sha ishima i Aondo sha u a 
lu apostoli u Kristu Yesu, kua Sosetene, anmgbian, 
mba sughun nongo u Kristu u Aondo u u lu ken 
Korinte la, mba i tsegh ve ken Kristu Yesu, mba i yer 
ve er ve lu uicighanmbaiorov a mba ve yilan sha iti i 
Ter wase Kristu la imongo cii, sha hanma ijiir cii, ka 
Ter ve man Ter wase kpaa; 3 mrumun u sha mhoon a 
lu sha a ven man bem mba ve dugh ken Aondo Ter 
wase man Ter Yesu Kristu. 4 Mba sughun Aondo 
ayange ayange sha ci wen, sha ci u mrumun u sha 
mhoon u Aondo u i ne ne ken Kristu Yesu ne, 5 gadia 
sha hanma gbenda cii i gema ne ne hingir mbalun a 
akaa wuee ken a Na, sha hanma kwaghoron cii man 
hanma mfe cii kpaa 6 er i taver shiada u i er sha 
Kristu la ken a ven nahan nahan ne kera yina sha 
ma iwua i sha mrumun u sha mhoon ga, er ne 
keghen mpase u a va pase Ter wase Yesu Kristu ken 
igbar la, 8 u Una taver ne zan zan mkur sha u ne kera 
lu a acoghol iyol sha iyange i Ter wase Yesu Kristu la 
ga yo. 9 Aondo ka u jighjigh, A yila ne u lun ken 
mzough vea Wan Na Yesu Kristu Ter wase. 10 M ngu 
zamber a ven anmgbianev, ken iti i Ter wase Yesu 
Kristu mer: Ne cii, lu nen zwa mom, mbampav ve de 
lu her a ven ga, kpa zua nen, lu nen ishima i mom 



man mhen mom kpaa. 11 Gadia, anmgbianev, ior 
mba ken ya u Kelue orom kwagh wen er ayongo nga 
ken ato wen. 12 Kwagh u m ver ishima sha mi jim je 
yo, ka er hanmo wen ka nan kaa er: Mo m ngu or u 
Paulu, mo di m ngu or u Apolo, mo yo, m ngu or u 
Kefa, mo ne yagh yo, m ngu u Kristu. 13 Nahan yo, i 
pav Kristu shinii? Ka Paulu man i mande un sha 
terankon sha ci wen yee? Shin ka ken iti i Paulu je i 
er ne batisema ase? 14 M wuese er m er mo wen 
batisema ga yo, saa di Krisepu man Gayu tso, 15 sha 
er ma or nana de kaan er: Ka ken iti yam i er ne 
batisema ga. 16 Mba ken ya u Sefana kpaa, m er ve 
batisema, sha mfe warn yo, m kera er orgen batisema 
ga. 17 Gadia Kristu tindim, lu sha u eren batisema ga, 
kpa lu sha u m oron Loho u Dedoo, i de lu sha 
kwaghoron u fan yum kpaa ga sha u terankon u 
Kristu u de hingir gbilinkwagh ga yo. 18 Gadia 
kwaghoron u terankon ka mba ve lu timin la 
ibumekwagh, kpa se mba i lu yiman se yo, gema ka 
se agee a Aondo je. 19 Gadia i nger er: Me vihi mfe u 
mbafankwagh, man mkav u mbakavenkwagh kpaa, 
Me bunde un. 20 Orfankwagh ngu hana? Man 
orngeren ngu hana? Or u sendegh kwagh u hen 
ayange ne nan ngu hana? Aondo kera gema mfe u tar 
ne hingir ibumekwagh gaa? 21 Gadia er i lu sha 
kwaghfan u Aondo je man tar u kera fe Aondo sha 
gbenda u kwaghfan la ga yo, nahan doo Aondo u 



yiman mba ve ne jighjigh la sha ibumegh ki 
kwaghoron Na. 22 Gadia Mbayuda mba pinen 
uivande man Mbagrika yo, mba keren kwaghfan. 
23 Kpa se yo, se mba pasen kwagh u Kristu u i mande 
Un sha terankon; Mbayuda yo, ka kwagh u nan ve 
gbev mbu nongon je, man atoatyev yo, gema ka ve 
ibumekwagh je. 24 Kpa ve mba i yer ve yo, Kristu 
gema ka ve agee a Aondo man kwaghfan u Aondo 
kpaa, shin a lu Mbayuda, shin Mbagrika kpaa. 
25 Gadia ibumegh ki Aondo hemba kwaghfan u ior 
man isheer i Aondo hemba agee a ior. 26 Gadia nenge 
nen sha myer u i yila ne la, anmgbianev, 
mbafankwagh sha inja i iyolough ngee ken ven ga, 
mbaageev kpaa ngee ga, shin mbaiciviriv kpaa ga. 
27 Kpa akaa a a lu a ibume ken tar yo, Aondo sange a 
sha u heen mbafankwagh man akaa a a lu a agee ga 
ken tar yo, Aondo sange a sha u heen akaa a a lu a 
agee la, 28 man akaa a a lu a icivir ga ken tar la man a 

1 laha a la, man a a gbe kwagh ga la, Aondo sange a 
sha u Una vihi akaa a a gbe kwagh la kera yo, 29 sha 
er ma or nana de te ihagh sha ishigh ki Aondo ga yo. 
30 Kpa ka Un A ne ne lu ken Kristu Yesu ye, Un u 
Aondo gema Un A hingir se mfe man perapera man 
mtsegh man mpaa kpaa. 31 Nahan i lu er i nger 
nahan er: U nan te ihagh yo, nana ta ihagh ken Ter. 

2 1 Mo kpaa, anmgbianev, zum u m va hen ven la, lu 
sha kwaghoron u hemban shin sha kwaghfan man m 



or ne mpase u Aondo ga. 2 Gadia m wa ken ishima 
mer me fa ma kwagh ken a ven ga, saa di Yesu Kristu 
man er i mande Un a mande sha terankon la. 3 Mo 
yo, lu sha isheer man sha mcie man sha ikarikase 
iyol kpishi yan m va hen a ven ye. 4 Kwaghoron warn 
man kwaghaondo warn u pasen kpaa, lu sha 
mhanger u kwaghoron tso ga, kpa ikav i Jijingi man i 
agee kpaa lu sha mi, 5 sha er jighjigh wen u nan a de 
suur sha mfe u ior ga, kpa i lu sha agee a Aondo. 
6 Nahan kpaa se mba oron kwagh u mfe je hen mba 
ve vie dedoo yo, kpa ka mfe u tar ne ga shin u 
mbavesen mba tar ne mba vea tim kera ne kpaa ga. 
7 Kpa se mba oron kwaghfan u Aondo, ka 
kwaghmyer u i yer un, u Aondo vande veren un sha 
ci u iengem yase je er i lu a gba tar ga yo. 8 Ma or u 
mbavesen mba tar ne fa kwagh ne ga, gadia vea fe 
un yo, ma ve mande Ter u iengem la sha terankon ga. 
9 Se mba oron er i nger la nahan er: Akaa a ashe a 
nenge a mi ga, ato kpaa a ungwa a ga, a ve or ken 
ishima kpaa ga, ka akaa a Aondo A ser a sha ci u mba 
Un doo ve ishima la. 10 Kpa se yo, Aondo gema pase 
se a sha Jijingi. Gadia Jijingi tev akaa cii, zan zan 
akaacimin a Aondo je kpaa. 11 Gadia hen ior yo, ka an 
nan fe akaa a oro, saa jijingi u or u a lu ken a nan la 
gaa? Kape akaa a Aondo kpaa ma or nan fe a ga la, 
saa Jijingi u Aondo tseegh. 12 Kpa se yo, ka jijingi u 
taregh se ngohol ga, kpa ka jijingi u A dugh her 



Aondo la, sha u se _ fa akaa a Aondo A ne se sha 
mhoon yo. 13 Ka a je se lu oron ye, ka sha 
asemberakaa a mfe u or a tesen la ga, kpa ka a Jijingi 
A tesen yo, nahan se mba karen akaa a jijingi sha 
akaa a jijingi. 14 Kpa or u nan lu ken uma u sha 
marami la tso yo, nan ngohol akaa a jijingi u Aondo 
ga, gadia ka nan akaa a ibume, nan fatyo u kaven a 
kpaa ga, gadia mba kar a sha inja i jijingi. 15 Kpa or u 
nan lu ken mlu u jijingi yo, nan karen akaa cii, kpa 
nan iyol i nan yo, ma or karen nan ga. 16 Gadia ka an 
nan fe mhen u Ter je u nana tese Un kwaghha? Kpa 
se yo, se mba a mhen u Kristu. 

3 1 Kpa mo yo, anmgbianev m fatyo u oron ne kwagh 
er ka mbajijingiv nahan ga, kpa lu er mbaiyolov 
nahan tso, er anikundanev ken Kristu nahan. 2 Lu 
sha atumba je m koso ne ye, lu sha kwaghyan u taver 
ga, gadia ne lu a kuma ga. Hegen je kpaa ne mba a 
kuma ga, 3 gadia ne mba mbaiyolov heregh di tso, 
gadia aluer iwuhe man iyongo vea lu her a ven yo, 
kera ka mbaiyolov ne lu, man kera ka sha inja i or ne 
zenden gaa? 4 Gadia aluer orgen nana kaa er: Mo yo, 
m ngu or u Paulu, shin ugen er: Mo m ngu or u 
Apolo, yo, kera ka ior tso ne lu gaa? 5 Apolo ngu di 
nyi je? Man Paulu yo, ngu di nyi? Ka mbatomov mba 
i lu tom ve man ne gem ne ne jighjigh ye, sha inja i 
Ter A ne hanmo wase la. 6 Mo m moor. Apolo gema 
ur mngerem, kpa ka Aondo A ne mvese ye. 7 Nahan 



un u a moor la ngu ma kwagh ga, shin unuaur 
mngerem la kpaa ga, saa Aondo u A ne mvese la. 8 Un 
u a moor la vea un u a ur mngerem la ka kwagh 
mom tso, kpa hanmo ve nana zua a injar i nan iyol i 
nan sha inja i tom u nan. 9 Gadia se mba 
mbashirentom a Aondo imongo je, ne mba sule u 
Aondo je, man shi mmaa u Aondo jim kpaa. 10 Ka sha 
mrumun u sha mhoon u Aondo u i nem la man m 
tim imagh er orfanmaa nahan ye, orgen nan kar nan 
ngu maan sha mi, kpa hanma or nana. er teghelee 
sha mmaa u nan maan sha mi la. 11 Gadia ma or 
nana fatyo u shi timin imagh kigenegh kposo a ki i 
vande timin la ga, ka Yesu Kristu je la. 12 Aluer 
hanma or nan ngu maan sha imagh kila yo, shin a lu 
zenaria shin a lu azurfa shin a lu awen a injaa shin a 
lu ikon shin a lu toho shin a lu ayia kpaa, 13 tom u 
hanma or ua hingir ken igbar, gadia ka iyange la ia 
tese inja i u ye, gadia ka sha usu je a pase iyange la 
ye, man ka usu ua kar tom u hanma or, er u lu ye. 
14 Aluer tom u hanma or u nan maa la ua lu heregh 
yo, nana zua a injar. 15 Aluer tom u hanma or ua hia 
kera yo, akaa a nan saa kera je ve, kpa nan iyol i nan 
yo, nana war, kpa a lu je er ka sha usu nahan. 16 Ne 
kera fa er ne lu tempel u Aondo man Jijingi u Aondo 
A tern ken a ven gaa? 17 Aluer anti or nana vihi 
tempel u Aondo yo, Aondo Una vihi nan, gadia 
tempel u Aondo ka icighan je, man ka ne ne lu 



tempel la ye. 18 Ma or nana de tsughun iyol i nan ga. 
Aluer anti or u ken a ven nan ngu henen er nan ngu 
orfankwagh ken kov u ainge ne yo, nana hingir 
ibumeor, man nana fa kwagh ye. 19 Gadia kwaghfan 
u tar ne ka Aondo ibumekwagh je. Gadia i nger er: 
Un u A ker mbafankwagh sha atseregh a ve la, 
20 man shi: Ter fa mbamhen mba mbafankwagh la, 
ka gbilinkwagh tso. 21 Nahan yo, ma or nana de kera 
taan ihagh sha ior ga; gadia akaa cii ka a en, 22 shin a 
lu Paulu shin a lu Apolo shin a lu Kefa shin a lu tar 
shin a lu uma shin a lu ku shin a lu akaa a hegen, 
shin a lu akaa a a lu van ken hemen la kpaa, ka a en 
cii. 23 Kpa ne yo, ne mba kwagh u Kristu, man Kristu 
gema ka u Aondo je. 

4 1 Se yo, i nengen se er se lu mbatomov mba Kristu 
yo, man shi mbakarenkwar u akaa a myer a Aondo 
kpaa. 2 Kwagh ugen u i veren ishima sha mi hen 
mbakarenkwar yo, ka u ve.lu ior mba jighjigh. 3 Kpa 
mo yo, u ne ne time kwagh warn ne kure, shin a lu 
ma mkohol u ior u oron ijir kpaa, kam kwagh je ga. 
M time kwagh warn iyol yam, m kure kpaa ga. 4 M fa 
ma ityoikaa sha iyol yam ga, kpa heera tseegh yo, 
nam u me lu a isho ga. Ka Ter A lu timen kwagh 
warn, kuren un ye. 5 Nahan yo, de gbe oron nen ma 
ijir er shighe a lu a kuma ga la ga, saa Ter Una va Una 
due a akaa a myer a ken ime la, Una va a mi ken 
iwanger, man Una pase mbaawashima mba ken 



asema a ior kpaa, ka ken shighe la man hanma or 
nana zua a iwuese i nan hen Aondo ye. 6 Akaa ne yo, 
anmgbianev, m gema a m zua sha iyol yam kua 
Apolo kpaa; ka sha ci wen sha u ne zua a ityesen hen 
a vese er, i_de karen akaa a i nger la ken inya ga yo, 
sha er ma or nana de gengese iyol a ma or sha kwagh 
u orgen la ga. 7 Ka an nan ver u u hembee? Ka nyi u 
lu a mi i u ngohol a ngohol ga? Man aluer u ngohol 
yo, ka nyi u gengese iyol er u ngohol a ngohol ga 
nahana? 8 Ne ide kera ve, ne hingir mbanyarev kera 
ve, ne ya tor, kpa se lu ga. Ma ne ye tor, se kpaa ma 
se ye tor a ven imongo. 9 Gadia beem er Aondo ver se 
mbaapostoli se hemba gban ijime cii, bee er ka ior 
mba i er ve ijir i kuugh yo; gadia se hingir kwagh u 
tar man mbatyomov mba Shaav kua ior kpaa ve 
kenger un yo. 10 Se yo, se mba abumeaior sha ci u 
Kristu, kpa ne yo, ne gema ne mba mbafankwagh 
ken Kristu. Se yo, se mba aseeraior, kpa ne yo, ne 
mba mbataveragee. Ne yo, ne mba mbaiciviriv, kpa 
se yo, se mba mbaaheenev. 11 Zan zan hegen je kpaa, 
se mba ijen, imura kpaa ngi ker se, se mba idyelegh, 
mba gbidi se, se mba azende azende sha won. 12 Man 
se mba eren tom sha ican sha ave ase ayol ase. Ka a 
tuhwan se kpaa, se gema se naan iveren i dedoo. Ka 
a lu tovon se a ican kpaa, se gba wan ishima tso; 13 ka 
a teren se sha dang kpaa, se gema se oron kwagh 
bem bem. I gema se se hingir kwagh u hongorough 



sha won, zan zan hegen se mba ingborakembegh hen 
ior cii. 14 M nger ne akaa ne ka u van ne ahenge ga, 
kpa m ngu wan ne kwagh er onov av mba doon mo 
ishima nahan. 15 Gadia shin nea lu a mbakuran ken 
Kristu vea ngee gande u oron je kpaa ne mba a uter 
imongo ga, gadia ka mo m mar ne ken Kristu Yesu 
sha Loho u Dedoo ye. 16 M ngu wan ne kwagh mer: 
Hingir nen mbakaven mo. 17 Ka sha ci u nahan man 
m tindi Timoteu her a ven ye. Un ka wan warn u 
doon mo ishima man u jighjigh ken Ter kpaa. Una 
umbur ne igbenda i m lu zan sha mi ken Kristu Yesu 
la, er m tesen hanma ijiir ken hanma nongo u Kristu 
cii yo. 18 Kpa mbagenev gengese iyol, mba henen er 
m kera ngu van hen a ven ga. 19 Kpa me va her a ven 
fefa, aluer Ter Una rumun yo, man me fa agee a 
mbagengeseyol mbala, a kera lu kwaghoron ve la tso 
ga. 20 Gadia tartor u Aondo yo, ka sha kwaghoron u 
lu ga, kpa ka sha agee je. 21 Ka nyi i sar ne? M va her 
a ven a akpa shinii, i_lu sha dooshima man jijingi u 
legh leghee? 

5 1 Gwa ngu zan ne je er idya ngi her ato wen, man 
ka imbaidya i ken atoatyev je kpaa i lu ga yo, orgen 
ngu a kwase u ter u nan je. 2 Nahan kpaa ne mba 
gengese iyol; guda u ma i vihi ne, ma i dugh or u nan 
er kwagh la ken ato wen kera. 3 Gadia mo yo, shin er 
ken iyol yam m lu her ga yo, ken jijingi yo, m ngu 
heregh, man kera je kpaa m hen kwagh u or u nan er 



imbakwagh la, m kure, bee er m ngu heregh yo. 
4 Zum u ne kohol ken iti i Ter Yesu, ne kua jijingi 
warn man agee a Ter wase Yesu yo, 5 i na imbaor la 
sha ikev i Satan sha u a vihi iyol i nan kera, kpa 
jijingi u nan yo, a war sha iyange i Ter. 6 Ihagh yen la 
doo ga. Ne kera fa er wankwa u kpeghee ka a zua sha 
ijenmwe cii ga? 7 Dugh nen kwa u tse la kera sha u ne 
lu ijenmwe i he yo, gadia jim je yo, ne kera mba a 
kwa ga. Gadia Waniyongo wase u Paseka kpaa i 
songo un kera, ka Kristu je la. 8 Nahan yo, se ya nen 
iniongo i _ de lu sha kwa u tse ga, shi sha kwa u bo 
shin u ifer kpaa ga, kpa i_lu sha bredi u i we kwa sha 
mi ga yo, u wang man u mimi. 9 M nger ne ken 
washika la mer, de zough nen a mbadyarev ga. 
10 Kpa ka mbadyarev mba ken tar ne cii ga, shin 
Mbahuav shin mbanumungbenda shin 
mbacivirakombo cii kpaa ga, a lu nahan yo, ma i gbe 
u ne due shin tar kera kpee je. 11 Kpa hegen yo, m 
ngu ngeren ne mer: De zough nen a ma or u i yer 
nan er anmgbian kpa nan gem nan lu or u idya shin 
u hua shin or u civir akombo shin or u ityuhwan 
shin or u hunden msorom shin or numun gbenda ga; 
imbaor la yo, kwaghyan tso kpaa de ye a nan imongo 
ga. 12 Ka nyi i gbem u oron mba ken won mbala ijiri? 
Kpa mba ve lu kimi yo, kera ka ne ne or ve ijir gaa? 
13 Mba ken won yo, ka Aondo A er ve ijir ye. Dugh 
nen iferor la ken a ven kera. 



6 1 Aluer orgen ken a ven ikyaa ia zua nan a orgen 
yo, nan cihi nan yila ijir hen mbaaferev, i kera lu hen 
uicighanmbaiorov ga zee? 2 Shin ne kera fa er i lu 
uicighanmbaiorov je man vea or tar ijir gaa? Man 
aluer ka ne man nea or tar ijir yo, nahan ne kera 
kuma u oron ajir a kiriki gaa? 3 Ne kera fa er 
mbatyomov mba Shaav je kpaa se va or ve ijir gaa? 
Man hire akaa a shin tar ne? 4 Nahan aluer ne mba a 
ajir a sha kwagh u shin tar ne yo, mba i nengen ve er 
ve lu mba ikoogh ga ken nongo u Kristu la, ve tema 
ve or. 5 M ngu oron ne kwagh ne, ka u van ne ahenge 
je. Or u fan kwagh mom tso kpaa ngu ken a ven u 
nana fatyo u oron ikyaa i hen anmgbianev mba nan 
gaa? 6 Angbian ka a gema a za yila anmgbian ijir 
man i lu hen mbanan jighjigh ga la jee? 7 Kera je 
kpaa kwagh hemba ne a hemba je er ne lu a ajir ayol 
a en yo. Kera guda u ne gba ngohol ibo sha apera tso 
gaa? Kera guda u kwagh a gba saan ne tso gaa? 8 Kpa 
ne mba eren sha mi ga, ne mba ngohol kwagh sha 
apera kpaa, man gema ka anmgbianev je. 9 Ne kera 
fa er mbaaferev vea ya dyako u tartor u Aondo ga 
jee? I . de tsughun ne ga, mbadyarev shin 
mbasoronakombo shin mbavihin ivaa sha idya shin 
nomso mba ve yaven a ayol a ve 10 shin mbaiv shin 
mbahuav shin mbahundenmsorom shin 
mbauityuhwanev shin mbanumungbenda kpaa, vea 
ya dyako u tartor u Aondo je ga. n Kape ne 



mbagenev kpaa ne vande lun la. Kpa i 66 ne, i tsegha 
ne, i na ne isho ken iti i Ter Yesu Kristu nan sha 
Jijingi u Aondo wase. 12 M ngu a ian sha akaa cii, kpa 
ka akaa cii man a lu iwasen ga, m ngu a ian sha akaa 
cii, kpa mo yo, me rumun ma kwagh u yan tor sha a 
mo ga. 13 Akaayan nga sha ci u iyav; iyav di kpaa 
mbu sha ci u akaayan, kpa mbu kua a kpaa, Aondo 
Una kar a mi kera cii. Kpa iyol yo, ngi sha ci u idya 
ga, kpa ngi sha ci u Ter man Ter kpaa ngu sha ci u 
iyol. 14 Aondo nder a Ter shin ku, se kpaa Una nder a 
vese sha agee a Na. 15 Ne kera fa er ayol a en a lu 
alegh a Kristu je gaa? Nahan me gema alegh a Kristu 
a_hingir alegh a agbagaa? Mayange ga. 16 Shin ne fa 
er or u nan zough a agbaga nan lu iyol i mom vea na 
gaa? Gadia i nger er: Ve uhar cii vea hingir iyogh i 
mom je. 17 Kpa u nana var a Ter yo, nan ngu jijingi 
mom a Na je. 18 Yevese nen idya. Hanma isholibo 
igen i or nan eren yo, ka ken wonyolough tso i lu ye. 
Kpa or u eren idya yo, ka iyol i nan je nan eren i 
kwaghbo ye. 19 Shin ne fa er iyol yen i lu tempel u 
Icighan Jijingi u A lu ken a ven u ne ngohol Un her 
Aondo la gaa? Ne kera mba kwagh wen ayol a en ga. 
20 Gadia i yam ne a yam sha ishe je. Civir nen Aondo 
ken iyol yen. 

7 1 Sha kwagh u akaa a ne nger la yo, doo u or nana 
bende a kwase ga. 2 Kpa sha ci u idya yo, hanma or 
nana lu a kwase u nan iyol i nan, man hanma kwase 



di kpaa nana lu a nom u nan iyol i nan. 3 Norn la 
nana er kwase kwagh u i lu kpee u eren a nan la, 
kwase la di kpaa nana er a nom u nan nahan vough. 
4 Iyol i kwase yo, nan ngu a tahav sha mi ga, saa 
nom. Iyol i nom di kpaa nan ngu a tahav sha mi ga, 
saa kwase. 5 De vende nen ayol a en ga, saa di 
alaghga ne zua zwa ayol a en sha shighe u ne ver yo, 
sha u ne ver ishima sha msen u eren yo, kpa shi zua 
nen sha u Satan a de meen ne sha mban u koron iyol 
tsaha la ga. 6 M ngu oron kwagh ne ka sha ian i nan 
tso, ka u wan tindi ga. 7 Kpa sarem u ior cii ma ve gbe 
lun er mo nahan tso. Kpa hanma or nan zua a iwua i 
nan her Aondo iyol i nan; orgen nan ngu a mi nahan, 
orgen di nan ngu a mi kposo. 8 M ngu kaan a 
mbaukwav man kasev mba cogholov mer: U vea gba 
lun er mo nahan tso yo, doo. 9 Kpa aluer vea fatyo u 
koron ayol a ve tsaha ga yo, ve. er kasev shin ve _ er 
noov. Gadia guda u eren kwase a u yughur. 10 Kpa 
mba ve vande eren kasev kera yo, m ngu tan ve icin 
man kera ka mo m lu tan ve ga, kpa ka Ter je: Kwase 
nana de dugh hen nom u nan kera ga. 11 Kpa aluer 
nana duen kera yo, nana lu kwav, gayo nana hime a 
nom u nan; nom kpaa, nana de paven a kwase u nan 
ga. 12 Mbagenev yo, kera ka Ter ga, ka mo m lu oron 
ve nahan mer: Aluer ma anmgbian nan ngu a kwase 
u nan ne jighjigh ga, man kwase la rumun u lun vea 
nan yo, nana de paven a nan ga. 13 Man aluer kwase 



ngu a nom u nan ne jighjigh ga, man nom la rumun u 
lun vea nan yo, nana de duen hen nom la ga. 14 Gadia 
i tsegha nom u nan ne jighjigh ga la ken kwase la, 
man i tsegha kwase u nan ne jighjigh ga la di ken 
anmgbian la. A lu nahan ga yo, onov enev ma ve lu 
wang ga, kpa hegen yo, mba icighan je. 15 Kpa aluer u 
nan ne jighjigh ga la nan soo u paven yo, i. de nan 
nana pav. Sha imbagbenda ne yo, i kighir anmgbian 
u nomso shin anmgbian u kwase la ga. Gadia ka sha 
u lun bem bem je Aondo A ver ne ye. 16 Gadia we 
kwase, u fa nana, alaghga u va yima nomu shinii? 
Man we nom kpaa, u fa nana, alaghga u va yima 
kwase wou shinii? 17 Kwagh u a lu yo, hanma or 
nana.zenden sha kwar u Ter A ne nan yo, man shi er 
Aondo A yer nan yo. Rape m we tindi ken hanma 
nongo u Kristu cii je ne. 18 Aluer ma or tsongo kera 
man i yila nan yo, nana de gem icongo la ga. Man 
aluer i yila orgen nan ngu ipusu yo, nana de tsenge 
ga. 19 Icongo yo, ngi ma kwagh ga, ipusu kpaa ngi ma 
kwagh ga, saa u wan atindi a Aondo iko. 20 Hanma or 
nana lu sha kwagh u nan lu sha mi zum u yila nan la. 
21 Wea lu kpan zum u i yila u yo, ishima i. de nyian 
we ga, kpa wea fatyo u duen kera yo, nongo sha mi 
ngeegh je. 22 Kpan u i yer nan ken Ter yo, nan ngu or 
u Ter u i pase nan i toho yo. Rape or u nan lu kpan ga 
man i yer nan la kpaa, nan lu kpan u Kristu je la. 
23 Ka sha ishe je i yam ne ye, de kera geman hingir 



nen ikpan i ior ga. 24 Anmgbianev, kwagh u hanma 
or nan lu sha mi zum u i yila nan la yo, nana lu sha 
mi sha ishigh ki Aondo. 25 Sha kwagh u anuunaukase 
yo, m ngu a tindi u a dugh hen Ter ga, kpa me na 
mhen warn, mo u m lu or u jighjigh sha mhoonom 
ma zungwen ma Ter yo. 26 M ngu henen mer, doo u 
or nana gba lun nahan tso sha ci u ican i i lu hegen 
ne. 27 1 zua u a kwasaa? Yo de keren u ma i sagh u ga. 
U ngu a kwase gaa? Yo, de eren kwase ga. 28 Kpa 
aluer wea er kwase kpaa, u er isholibo ga. Man aluer 
iniunkwase la er nom kpaa i er isholibo ga. Kpa mba 
ve eren nahan yo, vea ya ican ken iyol. Mo yo, sarem 
pe ican la ma i er ne ga. 29 Kpa anmgbianev, m ngu 
kaan mer, shighe kera vese ga. Hii hegen yo, mba ve 
lu a kasev kpaa, ve lu er mba a kwase ga yo. 30 Mba 
ve vaan kpaa ve _ lu er mba vaan ga yo, mba ve 
yamen kwagh kpaa, ve lu er mba a kwagh ga yo. 
31 Mba kwagh a zough ve a tar kpaa ve_lu er kwagh 
zua ve a u ga nahan. Gadia mluashe u tar ne ngu 
karen kera. 32 Sarem u ma ne lu a ishima i nyian ga. 
Or u nan lu kwav yo, ishima ka i nyian nan sha akaa 
a Ter, er nana er man a doo Ter yo. 33 Kpa or u nan lu 
a kwase yo, ishima ka i nyian nan sha akaa a taregh, 
er nana er man a doo kwase u nan yo, 34 tso asema 
hingir nan ahar. Kpa kwase u nan lu kwav shin 
iniunkwase yo, ishima ka i nyian nan sha akaa a Ter 
er nana er man nana lu wang ken iyol man ken 



jijingi kpaa yo. Kpa u nan lu a nom yo, ishima ka i 
nyian nan sha akaa a taregh er nana er man a doo 
nom u nan yo. 35 M ngu oron kwagh ne nahan ka u 
wasen ne a wase je, ka u tan ne icul ga, sha u ne eren 
kwagh sha inja man ne var a Ter er akaa a zan iyol 
aa kera lu ga yo. 36 Kpa aluer orgen nan ngu henen er 


nan ngu eren sha mi ga a ishior i nan i iniunugh la 
man nana kera fatyo u wan ishima her ga yo, nana 
er sha ishima i nan aluer gba u a lu nahan kpee yo; 
nan ngu eren isholibo ga; de, ve zua ivaa. 37 Kpa or u 
nan til ken ishima i nan jighilii, i kighir nan a kighir 
ga, nan lu a tahav u eren ishima i nan iyol i nan man 


nan wa ken ishima i nan er nana gba lun a ishior i 
nan i iniunugh la her nahan tso yo, nan er doo. 
38 Nahan or u nana zua ivaa a ishior i nan i iniunugh 
yo, nan er sha mi je, kpa u nana zua ivaa ga yo, nan 
er doo kpishi. 39 Kwase ngu sha tindi er nom u nan a 
lu uma yo. Kpa aluer nom u nan una kpe kera yo, 
nan ngu sha ian i nan iyol i nan, nan fatyo u eren 
nom sha ishima i nan, kpa i_lu ken Ter tseegh. 40 Kpa 
aluer nana gba lun nahan tso yo, a hemba saan nan 
iyol; ka mnenge warn je ne. Beem er mo kpaa, m ngu 
a Jijingi u Aondo yo. 


8 1 Sha kwagh u inyamakombo yo, se fa er se cii se lu 
a kwaghfan yo. Kwaghfan yo, ne iyolmoron kpa 
dooshima yo, gem maan a maa. 2 Aluer or ngu henen 
er nan fa ma kwagh yo, nan ngu a fa er i doo u ma 



nan fe la ga. 3 Kpa aluer Aondo Una doo or ishima yo, 
nan kpaa Aondo fa nan. 4 Nahan sha kwagh u 
inyamakombo i yan yo, se fa, ma akombo nga a inja 
sha won ga, man shi ma Aondo ugen ngu ga, saa 
mom tseegh. 5 Gadia shin er mba i yer ve er 
mbaaondo la vea lu Sha shin shin tar yo,—gayo 
mbaaondo ngee uter kpaa ngee 6 kpa her a vese yo, 
Aondo ngu mom tso, ka Ter u akaa cii a dugh her a 
Na yo, man shi ka sha ci Na se lu uma ye; Ter kpaa 
ngu mom, ka Yesu Kristu, ka sha a Na man akaa cii a 
lu ye, se kpaa ka sha a Na se lu uma ye. 7 Kpa ka ken 
ior cii man kwaghfan ne a lu ga. Mbagenev yo, 
hoghol ve iyol a akombo zan zan hegen, ka ve ya 
kwagh la er ka inyamakombo nahan; tso imo i ken 
asema a ve i i taver ga la i gema i hongor. 8 Kpa 
kwaghyan yo, ngu se ityoikaa sha ishigh ki Aondo ga. 
Aluer se ya ga kpaa, se yina ga, aluer se ya kpaa, se 
seer ga. 9 Kpa kura nen ayol, tahav enev mbula mbu 
de hingir mba ve taver ga la ityoikaa i nongon gbev 
ga. 10 Gadia aluer orgen nana nenge a we, we u u lu a 
kwaghfan la, u ngu yan kwagh ken kwa akombo, imo 
i nan i taver ga i ken ishima la yo, ia kera kende nan 
ishima u yan inyamakombo gaa? 11 Nahan u nan 
taver ga la nana gema nana saa ishe sha kwaghfan 
wou la zee? Man ka anmgbian, u Kristu A kpe sha ci 
u nan je. 12 Aluer ne er anmgbianev kwaghbo, ne vihi 
imo ve i ken asema i i taver ga la yo, ka Kristu je ne 



lu eren Un kwaghbo ye. 13 Nahan yo, aluer kwaghyan 
una hingir ityokwagh i nan anmgbian warn gbev 
mbu nongon yo, mayange me kera ya inyam ga, sha 
u i.de ne anmgbian warn gbev mbu nongon ga yo. 

9 1 Mo m ngu sha ian yam ga ha? Mo m ngu apostoli 
ga zee? M nenge a Yesu Ter wase ga ha? Ne kera mba 
tom warn ken Ter gaa? 2 Aluer m ngu mbagenev 
apostoli ga kpaa, ne yo, m ngu ne apostoli keng je. Ka 
ne je, ne ikav i tesen sha tom warn u apostoli ken Ter 
ye. 3 Ipalegh yam a mba ve lu karen mlu warn yo, ka i 
ne: 4 Se kera mba a tahav mbu yan kwagh, man shi 
man kwagh gaa? 5 Se kera mba a tahav mbu zenden 
a kwase wase u a lu anmgbian ken Ter er 
mbaapostoli mbagenev man anngoov mba Ter man 
Kefa nahan gaa? 6 Shin ka mo man Barnaba tso se 
kera lu a tahav mbu den tomshiren la ga ase? 7 Ka an 
nana nyor tom u nongon ityav man shi nana koson 
iyol i nana? Ka an nana er sule u wain man nana 
kera ya atam a u ga? Ka an nana kura ilev man nana 
kera ma atumba a mbi ga ase? 8 M ngu oron kwagh 
ne sha tahav mbu or tso shinii? Tindi yo, kaa nahan 
gaa? 9 Gadia ken tindi u Mose i nger er: De we bua 
kper sha zwa zum u a lu shoghol iyiagh la ga. Nahan 
ka ibua man Aondo A we i iko yee? 10 Kera ka sha ci 
wase jim man A or nahan ye gaa? Ka sha ci wase je 
lu i nger nahan ye, gadia or u kahan sule yo, ka u 
nana kaha sha ishimaverenkeghen, u nan shoghol 



iyiagh kpaa, i_lu sha ishimaverenkeghen, sha u nana 
zua a kwagh yo. 1 Aluer ka se se te ne ivor ken jijingi 
yo, gema ka zegekwagh je u se sunda akaa a en ken 
iyol ye zee? 12 Aluer mbagenev mba a tahav sha a 
ven yo, kera guda se gaa? Kpa se er kwagh sha tahav 
mbula ga; kpa m gba taver ishima sha akaa cii tso 
sha u m de te Loho u Dedoo u Kristu icul ga yo. 13 Ne 
kera fa er mba ve eren tom sha uicighanmbaakaav 
mba ken tempel la ve ye kwagh ken tempel gaa? Man 
shi mba ve eren tom sha atse a nanden nagh sha mi 
yo, mba zough a kwar sha atse gaa? 14 Rape Ter kaa 
la er: mbapasen Loho u Dedoo kpaa, ve_lu uma sha 
Loho u Dedoo la. 15 Kpa mo yo, m er kwagh sha akaa 
a i ne ian sha mi ne mom mom kpaa ga. Man m ngu 
ngeren akaa ne sha u i erem a kpaa ga, gadia guda u 
me kpe kera a u ma or nana bunde ihagh yam ne. 

16 Gadia aluer m ngu oron Loho u Dedoo yo, kam 
kwagh u tan ihagh a mi ga, gadia i kighir mo a kighir 
je. Aluer me or Loho u Dedoo ga yo, kwagh a tserem. 

17 Aluer m ngu eren kwagh ne sha ishima i gbar gbar 
yo, m ngu a injar, aluer ka sha ishima i gbar gbar ga 
kpaa, i nam a na tom sha ikev. 18 Ka nyi je i lu injar 
yama? Ka er me na Loho u Dedoo gbilin er m lu oron 
u yo, sha u me kera er kwagh sha tahav av mbu sha 
Loho u Dedoo la cii ga yo. 19 Shin er m lu uikangen 
hen ma or ga nahan kpaa, m gema iyol yam m hingir 
kpan u ior cii sha u me hemba koron ior yo. 



20 Mbayuda yo, m hingir ve er ka Oryuda nahan sha 
u me kor Mbayuda yo. Mba ve lu sha tindi yo, m 
hingir ve er ka or u sha atindi nahan, sha u me kor 
mba ve lu sha atindi la, shin er mo iyol yam m lu or u 
sha atindi ga nahan kpaa. 21 Mba ve lu sha atindi ga 
yo, m hingir ve er ka or u sha atindi ga yo, sha u me 
kor mba ve lu sha atindi ga la, nahan kpaa m ngu or 
u sha atindi a Aondo ga ze, m ngu sha atindi a Kristu. 
22 Aseeraior yo, m hingir ve er ka isheeror nahan sha 
u me kor aseeraior yo. Ior cii m hingir ve hanma 
kwagh cii, sha u a lu nan nan kpaa, me yima 
mbagenev yo. 23 M er akaa cii sha ci u Loho u Dedoo 
sha u me zua a kwar sha mi yo. 24 Ne kera fa gaa? 
Mbagban ayem ken iniumbe ka ve yevese cii, kpa ka 
mom tso nan too iwua la ye gaa? Yo, yevese nen sha 
er ne zua a mi yo. 25 Hanma or u wan iyol sha 
iniumbe yo, ka nan kor iyol i nan tsaha sha akaa cii. 
Ve yo, ka sha u zuan a tsar u usen tso, kpa se yo, ka u 
usen ga. 26 Mo yo, m ngu yevese bema be bema ga, m 
ngu tan azu er or u tan ahumbe dang nahan ga. 27 M 
ngu gbidyen iyol yam m ngu veren i ken kpan je, sha 
u i _de lu u m or mbagenev kwaghaondo kera man 
mo iyol yam yo, m yina sha ikaren ga. 

10 1 Sarem ka de lanen nen ga, anmgbianev. Uter 
asev cii lu shin ityo i ibeen shi ve cii ve per 
zegemnger la. 2 Ve cii i er ve batisema ken Mose, ken 
ibeen kua ken zegemnger la. 3 Ve cii ve ya kwaghyan 



u sha inja i jijingi la mom je. 4 Shi ve cii kpaa ve ma 
kwaghman u sha inja i jijingi la mom je. Gadia ve lu 
man ken vande u sha inja i jijingi u u lu zan a ve ityo 
la. Vande la yo, lu Kristu je. 5 Ken ve yo, mba i doo 
Aondo a ve ga la ve hemba ngeen gadia A tim ve ken 
ikongo. 6 Akaa ne hingir se ikav i nengen sha mi sha 
u asorabo a de saren se er a lu saren mbala nahan 
ga. 7 De luun nen mbacivirakombo er mbagenev ken 
ve ve eren nahan ga. Rape i nger la er: Nongoior la 
tema inya sha u vea ya kwagh vea ma kwagh shi ve 
kighir ve mough sha sha u vinen amar. 8 Se yo, se 
kera er nen idya er mbagenev ken ve ve er nahan la 
ga, ve gba inya ve kpe iyange i mom ior dubu ikundu 
kar utar. 9 Se kera kar nen Ter er mbagenev ken ve lu 
ve eren man ve gba iyo nahan ga. 10 De gbe nen ahon 
er mbagenev ken ve lu ve gba ahon man ortiminior 
gema tim ve nahan ga. 11 Akaa ne er ve, lu akav a 
tesen man i nger a sha u a lu se ityesen, se mba mkur 
u ashighe a ve sha a vese ne yo. 12 Nahan yo, or u nan 
fe er nan tile yo, nana ver ishima er nana kera va gba 
ga yo. 13 Ma imeen ngi a tser ne ga, saa i hemban or 
ga la. Kpa Aondo yo, ka u jighjigh, Una rumun er i va 
mee ne i hemba agee a en ga, kpa ken imeen la Una 
bugh ne gbenda u waren sha er ne tile dong yo. 
14 Nahan yo, ne mbadoon mo ishima, yevese nen 
akombo a civir. 15 M ngu oron kwagh er ka i or a 
mbakavenkwagh yo. Kar nen kwagh u m kaan ne ne: 



16 Iyongo i ishughun i se nan ishughun sha ci u i la 
yo, kera ka mzough wase a awambe a Kristu gaa? 
Bredi u se coon la, kera ka mzough a iyol i Kristu 
gaa? 17 Er bredi la a lu mom yo, nahan se mba se lu 
kpishi kpaa, se mba iyol i mom je, gadia se cii se ya 
bredi mom la. 18 Nenge nen sha kwagh u mba i mar 
ve ve lu Mbaiserael la. Mba ve ye nagh yo, ve zua ve 
hingir kwagh mom a atse a nanden nagh sha mi la 
gaa? 19 M ngu oron nana? Nagh ku i ne sha akombo 
la, ka ma kwagha? Shin akombo ka ma kwagha? 
20 Ei. M ngu kaan mer: Akaa a ve senge la yo, ka sha 
ci u ujijingi mba bov je, kera ka sha ci u Aondo ve 
senge a ga. Man sarem u ma ne zough ma ne lu 
kwagh mom a ujijingi mba bov ga. 21 Ne fatyo u man 
iyongo i Ter kua i ujijingi mba bov la imongo ga. Ne 
fatyo u yan sha tebul u Ter kua sha tebul u ujijingi 
mba bov la kpaa ga. 22 Shin se mba bamen Ter ser, A 
er iwuhee? Shin se hemba Un agee ase? 23 1 na ian 
sha akaa cii. Kpa ka akaa cii man a lu iwasen ga. I na 
ian sha akaa cii kpa ka akaa cii a lu mmaa ga. 24 Ma 
or nana de keren kwagh u doon sha ci u nan iyol i 
nan tso ga, kpa i lu kwagh u doon orgen kpaa. 
25 Hanma inyam i i teen hen ijiir i teen inyam la yo, 
gba yan nen tso, de pin kwagh sha mi ga, sha ci u 
imo i ken ishima la. 26 Gadia tar ka u Ter je, man m-iv 
u u. 27 Aluer orgen u ken mbanan jighjigh ga la nana 
loho ne kwaghyan man a lu ne pe zan yo, hanma 



kwagh uaza due ne a mi yo, gba yan nen tso, de pin 
kwagh sha mi ga sha ci u imo i ken ishima la. 28 Kpa 
aluer orgen nana kaa a ven er: Ngin ka 
inyamakombo yo, de kera ye nen ga, sha ci u or u 
nan pase ne kwagh la yo, man sha ci u imo i ken 
ishima la kpaa. 29 Ka imo i ken ishima you la, m er 
kwagh sha mi ga, ka i orgen la. Gadia ka nyi man ian 
yam i eren akaa la, imo i ken ishima i orgen ia or ijir 
sha mini? 30 Aluer m ngu yan kwagh sha ishughun 
yo, ka nyi man a va or kwagh dang sha a mo sha 
kwagh u m sughun sha mi laa? 31 Nahan yo, aluer 
nea yaan kwagh, shin nea maan kwagh shin nea 
eren nyityo kwagh kpaa, eren nen akaa cii sha ci u 
icivir i Aondo. 32 De ne nen Mbayuda anzughul ga 
shin Mbagrika shin nongo u Kristu u Aondo kpaa ga, 
33 di er mo kpaa, ken hanma kwagh cii m eren kwagh 
u doon ior cii nahan, gadia ka mtsera warn iyol yam 
m lu keren ga, kpa ka u mbagenev kpishi sha u ma 
ve war yo. 

11 4 Lu nen mbakaven mo er mo kpaa, m kaven 
Kristu nahan. 2 M wuese ne je er ne lu umbur mo sha 
hanma kwagh cii, man ne lu kuran ityesen er m ne 
ne nahan vough. 3 Kpa sarem ka fa nen, ityough ki 
hanma nomsoor yo, ka Kristu, man ityough ki kwase 
yo, gema ka nom, man ityough ki Kristu yo, ka Aondo 
je. 4 Hanma nomsoor u nana eren msen shin nana 
oron kwaghoron u profeti man nan cir kwagh sha 



ityou yo, nan ngu heen ityough ki nan. 5 Kpa hanma 
kwase u nana eren msen shin nana oron kwaghoron 
u profeti man nan cir kwagh sha ityou ga yo, nan 
ngu heen ityough ki nan je, gadia ka kwagh mom a u 
ma nan gbongor ityough je. 6 Aluer kwase nana cir 
kwagh sha ityou ga yo, nana hondo ase ityough kpaa. 
Kpa a lu kwase kwagh u iheenegh u hondon ityough 
shin u gbongor ityough yo, nana cir kwagh sha ityou. 
7 Kpa nomsoor yo, ka u nana cir kwagh sha ityough 
ga gadia nan ngu ibeen man iengem i Aondo, man 
kwase gema ka iengem i nomsoor. 8 Gadia ka nom 
nan dugh ken kwase ga, kpa ka kwase nan dugh ken 
nomsoor ye. 9 Man shi i gba nom sha ci u kwase ga, 
kpa i gba kwase sha ci u nom. 10 Ka nahan man i lu u 
kwase nana lu a ikav i utaha sha ityou kpee sha ci u 
mbatyomov mba Shaav ye. 11 Nahan kpaa ken Ter yo, 
kwase gbe lun ga, saa nomsoor kpaa nana lu, man 
shi nomsoor kpaa nan gbe lun ga, saa kwase nana lu. 
12 Gadia er kwase nan dugh ken nomsoor nahan yo, 
nomsoor di kpaa ka kwase a ne ve nan lu ye; man 
akaa cii gema ka ken Aondo a dugh ye. 13 Yo, nenge 
nen ayol a en: Doo u kwase nana son Aondo nana cir 
kwagh sha ityou ga kpa? 14 Kera je kpaa mlu u sha 
won tese er ka nomsoor kwagh u iheenegh u nana 
ume ityough gaa? 15 Kpa kwase yo, aluer nana ume 
ityough yo, ka nan kwagh u icivirigh je. Gadia i na 
nan ice la sha u i _ lu nan kwagh u cirin. 16 Aluer ma 



or wa anyiman yum yo, se yo, se mba a imbaieren la 
nahan ga, shin iniongo i Kristu i Aondo kpaa ga. 17 M 
ngu wan ne kwagh ne nahan kpaa, kwagh u m 
wuese ne sha mi gayo, ka er mkohol u ne kohol la i 
kera lu kwagh u doon a dugh heregh ga, i gem i lu 
kwagh u vihin a vihi yo. 18 Gadia kwagh u hiihii yo, 
m ungwa mer, mbampav mba her ato wen man m 
wa nan kwagh la jighjigh kpaa. 19 Gadia ka u 
mbamkaha vea lu ken a ven keng sha u mbamimi ve. 
due ken igbar yo. 20 Ka nea kohol yo, i kera lu u yan 
kwaghyan u umbur Ter la ga. 21 Gadia hanma or ka 
nan gba sasen yan kwaghyan u nan iyol i nan tso. 
Orgen ijen i lu koron nan orgen di nan lu hunden je. 
22 Nahan yo, ne kera mba a uya mba ne ya kwagh 
ker, ne ma kwagh ker gaa? Shin ka nongo u Kristu u 
Aondo ne lahan ve ne ne mba ve lu a kwagh ga la 
iheene? Tso me kaa ne nana? Me wuese nee? Sha 
kwagh ne yo, m ngu wuese ne ga. 23 Gadia mo yo, 
kwagh u m ngohol un hen Ter yo, m gema m na ne 
mer: Ter Yesu too bredi hen tugh mbu i nenge Un 
mker la, 24 sughun Aondo yo, A coon A kaa er: Ngun 
ka iyol Yam je ne, ngi sha ci wen. Eren nen kwagh ne 
sha u umbur Mo. 25 Mba ye kwaghyan kera yo, A too 
iyongo nahan vough A kaa er: Iyongo ne yo, ka 
Ikuryan i he i sha awambe Am. Eren nen kwagh ne 
sha u umbur Mo sha hanma shighe u nea maan i cii. 
26 Gadia hanma shighe u nea yaan bredi ne man shi 



nea maan iyongo ne yo, ka ku u Ter je ne lu yoon u 
ye; zan zan Una kar van. 27 Nahan hanma or u nana 
ya bredi ne shin nana ma iyongo i Ter sha dang yo, 
nana lu a ibo sha iyol i Ter man sha awambe a Na 
kpaa. 28 Kpa or n ana k ar iyol i n an man nana ya 
bredi la man nana ma iyongo la ye. 29 Kpa u nana ya 
shi nana ma yo, nan ngu yan man nan ngu man haan 
mtsaha sha iyol i nan aluer nana kar er i lu iyol i Ter 
ga yo. 30 Ka nahan man mbagenev kpishi ken a ven 
ve lu aseeraior, ve lu dedoo ga kpaa ye, mbagenev 
kpe kera je. 31 Kpa aluer sea kar ayol a ase mimi yo, 
ma i er se ijir ga. 32 Kpa ka Ter je A lu karen mlu 
wase koom se ye, sha u i_de tsahan se a tar imongo ga 
yo. 33 Nahan yo, anmgbianev, aluer ne kohol sha u 
yan kwagh yo, kegh nen anmgbianev kpaa. 34 Aluer 
ijen ia kor orgen yo, nana ya kwagh ken ya u nan sha 
er m kohol wenlaa.deheene mtsaha iyol ga yo. 
Akaa a a shi yo, me va wa kwagh sha mi shighe u me 
va yo. 

12 1 Hegen yo, anmgbianev, sha kwagh u uiwua mba 
jijingi yo, sarem ka de lanen nen ga. 2 Ne fa, shighe u 
ne lu atoatyev la, i gba yemen a ven ken akombo a 
lamen ga la tso, i za a ven han han kpaa. 3 Nahan yo, 
m ngu pasen ne sha u fa nen, ma or u nan er kwagh 
sha Jijingi u Aondo yo, nana kaa er: Yesu ngu a ifan 
iyol ga, man shi ma or nana fatyo u kaan er: Yesu ka 
Ter ga; saa sha Icighan Jijingi. 4 Uiwua mba atoghato 



kpa ka Jijingi mom tso. 5 Ityom kpaa ngi atoghato, 
kpa ka Ter mom tso. 6 Akaa a eren kpaa nga atoghato 
kpa ka Aondo mom tso A eren akaa ne cii ken hanma 
or ye. 7 Kpa i na hanma or mpase u Jijingi sha u i lu 
mbagenev cii a inja yo. 8 Gadia orgen yo, ka sha 
Jijingi man i ne nan kwaghoron u sha kwaghfan ye, 
orgen yo, i na nan kwaghoron u kaven kwagh, sha 
Jijingi mom la je. 9 Ugen yo, ka jighjigh u nan, kpa ka 
sha Jijingi mom la je; orgen yo, ka uiwua mba been 
ior angev, kpa ka sha Jijingi mom la je. 10 Orgen yo, 
ka aeren a sha agee, orgen yo, ka u oron kwaghoron 
u profeti, orgen yo, ka u karen ujijingi, orgen yo, ka u 
lamen ijo kposo kposo, orgen yo, ka u pasen ijo. 
11 Kpa akaa ne cii ka Jijingi ne mom A lu eren aye, A 
karen hanma or kwar er i doo Un yo. 12 Gadia er iyol 
i lu i mom man i lu a alegh kpishi yo, man alegh a 
iyolough a a lu kpishi la, a lu iyol i mom tso yo, kape 
Kristu kpaa A lu je la. 13 Gadia se cii kpaa, ka sha 
Jijingi mom i er se batisema ken iyol i mom ye, shin a 
lu Mbayuda, shin a lu Mbagrika, shin a lu ikpan shin 
a lu onov kpaa, se cii i haa se Jijingi mom, heen se 
iyol cii. 14 Gadia iyol kpaa ka ilyeegh i mom ga, alegh 
nga kpishi je. 15 Aluer nguhar ua kaa er: Er m lu 
uwegh ga yo, nahan m kera ngu ken iyol ga; sha 
kwagh la tso yo, ngu ken iyol ga ze. 16 Man aluer togh 
kua kaa er: Er m lu ishe ga yo, nahan m kera ngu ken 
iyol ga; sha kwagh la tso yo, ku ken iyol ga ze. 



17 Aluer iyol cii ia lu ishe yo, m-ongo ma a lu hana? A 
lu m-ongo jimin cii yo, ihuma i hungul ma i lu hana? 

18 Kpa hegen Aondo ver alegh ken iyol hanmogh ser 
ser er i doo Un yo. 19 Kpa aluer a cii a lu ilyeegh i 
mom yo, iyol ma i lu hana? 20 Kpa hegen alegh yo, 
nga kpishi, kpa iyol gema ngi mom. 21 Ishe ia fatyo u 
kaan a uwegh er: Kwagh gbam a we ga, ze; shin 
ityough kpaa kia fatyo u kaan a angahar er: kwagh 
gbam a ven ga, ze. 22 Man ka nahan tseegh ga, kpa 
alegh a iyolough a i bee er a yina agee la gema nga a 
inja her keng. 23 Man alegh a iyolough a i bee se er a 
yina icivir la, ka a je se hembe haan a icivir iyol ye, 
man alegh a ase a a doo ken igbar ga la, se mba 
hembe wuhan a iyol. 24 Kpa alegh a ase a a doo ken 
igbar la yo, kwagh kera gba a nahan ga. Aondo kohol 
iyol cii, zua, ilyeegh ki ki gbe ijime yo, A hemba nan 
ki icivir, 25 sha u mpav a de lu sha iyol ga yo, kpa 
alegh a _ waan iyol a a iko vough vough cii. 26 Aluer 
ican ngi eren ilyeegh i mom yo, alegh cii aa lu ken 
ican la imongo. Aluer a civir ilyeegh i mom yo, a cii, 
aa ember imongo. 27 Kpa ne yo, ne mba iyol i Kristu 
man alegh a i ser ser. 28 Man Aondo ver mbagenev 
ken nongo u Kristu: hiihii yo, ka mbaapostoli, u 
dondon yo, ka uprofeti u cirin yo ka mbatesen, u 
gbiren sha mi yo, ka ityom i ageegh, u masen la yo, 
ka uiwua mba sha mrumun u sha mhoon sha u been 
angev, man uiwasen man mnenge u nengen sha 



akaa, man ijo kposo kposo kpaa. 29 Ka ve cii ve lu 
mbaapostoli yee? Ka ve cii ve lu uprofeti yee? Ka ve 
cii ve lu mbatesen yee? Ka ve cii ve eren akaa a sha 
agee yee? 30 Ka ve cii ve lu a uiwua mba sha mrumun 
u sha mhoon sha u been angev yee? Ka ve cii ve lu 
lamen ijo yee? Ka ve cii ve lu mbapasen ijo yee? 
31 Kpa nongo nen ngegh sha u zuan a uiwua mba ve 
hembe lun a inja cii yo; man me gema me tese ne 
gbenda u hemban jimin cii. 

13 1 Aluer mea oron kwagh sha ijo i ior man i 
mbatyomov mba Shaav je kpaa, mea lu a dooshima 
ga yo, m hingir er iyogh ki uvan nahan, shin kwen u 
kaan. 2 Aluer i nam u oron kwaghoron u profeti man 
mea fa akaamyer cii man kwaghfan cii kpaa, man 
mea lu a jighjigh u nan je una kuma u moughon a 
iwo, kpa mea lu a dooshima ga yo, m ngu ma kwagh 
je ga. 3 Man aluer mea gema akaa a m lu a mi cii, 
mea kar mbagenev shin aluer mea na iyol yam mer, i 
nandem sha usu kpaa, mea lu a dooshima ga yo, a 
lum a inja sha ma kwagh mom mom ga. 4 Dooshima 
we ishima, lu sar sar gbe iwuhe ga; dooshima 
gengese iyol ga, moron iyol kpaa ga, 5 we dang ga, 
keren kwagh na iyol na tso ga, nyoon ishima ga, 
koson kwagh u bo ken ishima ga. 6 Ka saan un iyol a 
ifer ga, kpa saan un iyol a kwagh u mimi. 2 Dooshima 
we ishima a akaa cii; un ne jighjigh sha akaa cii, luun 
a ishimaverenkeghen sha akaa cii, taver ishima sha 



akaa cii. 8 Dooshima been mayange ga, kpa u oron 
akaaoron a profeti yo, a va kar a mi kera, shin a lu ijo 
kpaa, ia bee, shin a lu mfe kpaa, a va kar a mi kera. 
9 Gadia mfe wase yina, kwaghoron wase u profeti la 
kpaa yina. 10 Kpa zum u kwagh u a lu vough la una 
va yo, a kar a kwagh u a yen la kera. 11 Zum u m lu 
wanye la yo, m oron kwagh er wanye nahan, m 
henen kwagh er wanye nahan, m nengen kwagh ken 
ishima er wanye nahan. Kpa hegen er m hingir 
orvesen ne yo, m de akaa a uye la. 12 Gadia hegen se 
mba nengen ken ijingi cing kpa shighe la yo, a lu 
ishigh a ishigh. Hegen yo, mfe warn yina kpa hen 
shighe la me fa kwagh vough di er i fern vough 
nahan. 13 Hegen yo, akaa ne nga lun her, ka jighjigh 
u nan man ishimaverenkeghen kua dooshima, nga 
atar je; kpa kwagh u hemban ken a yo, ka dooshima. 

14 1 Za nen a dooshima ityo kpa nongo nen ngegh 
sha u zuan a uiwua mba sha jijingi, kpa hemba veren 
nen ishima sha u oron kwaghoron u profeti. 2 Or u 
lamen ijo yo, ka ior nan er kwagh a ve ga, kpa ka 
Aondo je, gadia or mom kpaa nan ongo ga, nan ngu 
oron akaa a myer ken jijingi. 3 Kpa or u nan er 
kwaghoron u profeti yo, ka ior je nan er kwagh a ve 
ye, sha u maan ve a maa man sha u surun ve asema 
man shi u taver ve asema kpaa. 4 Or u lamen ijo yo, 
ka iyol i nan tseegh nan maan ye, kpa or u nan er 
kwaghoron u profeti yo, ka nongo u Kristu nan lu 



maan ye. 5 Sarem u ne cii ma ne lu lamen ijo, kpa 
hemba saren mo u ma ne or kwaghoron u profeti. 
Gadia or u nan er kwaghoron u profeti yo, nan 
hemba or u lamen ijo la, saa nana.pase i, nongo u 
Kristu kpaa, u zua a mmaa sha mi. 6 Hegen yo, 
anmgbianev, aluer me va her a ven man mea lamen 
ijo yo, me lu ne a inja nana, saa me or ne kwagh sha 
mpase u sha mnenge shin sha kwaghfan shin sha 
kwaghoron u profeti shin sha ityesen. Akaa a lun a 
uma ga, a a eren imo la kpaa, kape a lu je la, er imar 
shin adiguve nahan, aluer vea pav imo ga yo, a er 
nan man a fa kwagh u imar shin adiguve ve kaana? 
8 Gadia ikpamkor kpaa, aluer ia kaa imo hughuluu 
yo, ka an nana kange iyol i utya? 9 Kape ne kpaa 
aluer ne mba lamen ma zwa man a wanger u 
ungwan ga yo, a fa kwagh u i lu oron nana? Gadia ne 
lu er ior mba lamen a ahumbe nahan. 10 Amo nga 
sha won kposo kposo ngee je, kpa hanmo de ngin a 
ikenge i i ga. 11 Nahan aluer me kar inja i ikenge la ga 
yo, me hingir or u oron kwagh la er ortyotyev nahan 
man or u oron kwagh la di kpaa nana hingir mo er 
ka ortyotyev nahan. 12 Ne kpaa er ne lu nongon 
ngegh sha u zuan a uiwua mba sha jijingi la yo, kape 
ma ne nenge ngegh sha u hemban maan a maa 
nongo u Kristu je la. 13 Kape i lu man or u oron 
kwagh sha ma zwa la nana er msen sha u ma nan 
pase u kpaa yo. 14 Gadia aluer m ngu eren msen sha 



imbazwa la yo, ka jijingi warn tso a lu eren msen ye, 
kpa mhen warn yo, tema gbilin. 15 Tso a er nana? Me 
er msen sha jijingi shi me er msen sha mhen kpaa. 
Me wa icam sha jijingi, shi me wa icam sha mhen 
kpaa. 16 A lu nahan ga yo, wea sughun sha jijingi yo, 
a er nan man u nan lu sha ian i fan kwagh la ga la, 
nana rumun er, “Amen” sha ishughun you laa? Gadia 
nan fa kwagh u u lu oron la ga. 17 Gadia we yo, u ngu 
sughun doo kpekpe, kpa orgen la yo, i maa nan a 
maa ga. 18 M ngu sughun Aondo er m hembe lamen 
ijo a ven cii yo. 19 Nahan kpaa, ken nongo u Kristu yo, 
hemba doon mo u oron asemberakaa ataan sha 
mhen warn a u oron asemberakaa dubu pue sha 
imbazwa la. 20 Anmgbianev av, de kera luun nen yev 
yev sha mhen wen ga; sha gbenda u kwaghbo yo, lu 
nen anikundanev, kpa sha mhen yo, lu nen 
mbavesen. 21 1 nger ken atindi er: Ka sha ior mba ve 
lu zwa ugen man sha ityumbujoogh i mbagenev man 
Me or kwagh a nongoior ne ye. Heera je kpaa vea 
ungwa ato, kape Ter A kaa la. 22 Nahan ijo i lamen ne 
ka ikav sha ci u mbananjighjigh la ga, kpa ka sha ci u 
mba ve ne jighjigh ga la. Kpa u oron kwaghoron u 
profeti yo, ka sha ci u mbanan jighjigh ga la ze, kpa 
gema ka sha ci u mba ve ne jighjigh la. 23 Nahan 
aluer nongo u Kristu cii ua kohol ijiir i mom man ve 
cii vea lu lamen ijo man mba ve fe kwagh la ga, shin 
mba ve ne jighjigh ga la vea va nyor yo, vea kera kaa 



er ne mba hunden gaa? 24 Kpa aluer ve cii vea lu 
oron kwaghoron u profeti yo, man orgen nana nyor, 
a lu or u nan jighjigh ga, shin or u fan kwagh la ga 
yo, nahan ve cii vea koom nan, ve cii vea kar nan 
kpaa, 25 akaa a myer a ken ishima i nan aa hingir ken 
igbar, nana kuma ishigh inya nana wuese Aondo, 
nana pase er, mimi je Aondo ngu ken a ven. 26 Nahan 
yo, anmgbianev, kwagh ne ngu nana? Ka nea kohol 
ijiir i mom yo, hanmo wen nan lu a icam shin ityesen 
shin mpase shin u lamen ma zwa, shin u pasen inja i 
u. Yo, i er hanma kwagh cii sha u maan a maa. 
2 Aluer mba lamen ma zwa yo, i lu ior ihiar, i _de 
hembe utar ga, i lamen mom mom man ugen nana 
gema nana pasen. 28 Kpa aluer or u pasen zwa la 
nana lu ga yo, or la nana huan ving ken nongo u 
Kristu nana or kwagh a iyol i nan kua a Aondo kpaa. 
29 Uprofeti yo, ve _ or kwagh, ior ihiar shin itiar, 
mbagenev di ve gema ve kar kwaghoron la. 30 Aluer 
orgen u nan tern heregh nana zua a mpase yo, or u 
hiihii la nana _ huan. 31 Gadia ne cii ne fatyo u oron 
kwaghoron u profeti mom mom, sha u ne cii ne zua a 
ityesen man a taver ne asema kpaa. 32 Man ujijingi 
mba uprofeti mba ongo imo i uprofeti. 33 Gadia 
Aondo ka u nzughul nzughul ga, kpa ka u bem. Er i lu 
ken iniongo i Kristu i u icighanmbaiorov cii nahan 
yo, 34 kasev ve.luun ving ken nongo u Kristu. Gadia i 
na ve ian i oron kwagh ga, ve ungwan kwagh, er 



atindi kpaa a kaa nahan. 35 Kpa aluer a sar ve pe 
zuan a ityesen sha ma kwagh yo, ve _ pine noov vev 
ken ya. Ka kwagh u iheenegh je u kwase nana or 
kwagh ken nongo u Kristu. 36 Shin ka her a ven 
kwaghoron u Aondo a dughu? Shin ka ne tseegh i or 
ne un yee? 37 Aluer orgen nana hen er nan ngu 
profeti shin or u ken jijingi yo, nana fa er akaa a m 
nger ne yo, ka tindi u Ter je. 38 Aluer orgen nana wa 
kwagh ne iko ga yo, nan kpaa i _ de we nan iko ga. 
39 Nahan yo, anmgbianev, nongo nen ngegh sha u 
oron kwaghoron u profeti kpa i. de yangen ijo i 
lamen la ga. 40 Kpa i eren akaa cii tsembelee je, sha 
inja sha inja. 

15 1 Anmgbianev, m ngu pasen ne sha u fa nen Loho 
u Dedoo u m or ne, ne ngohol ne til sha mi la. 2 Ka 
sha u kpaa i lu yiman ne ye, aluer ne kor ave sha mi 
gbang er m lu pasen ne kwaghoron la nahan, saa di 
nea na jighjigh gbilin tso. 3 Gadia kwagh u vesen u 
mo kpaa m ngohol a ngohol m gem m ne ne yo: 
Kristu kpe sha asorabo ase er lu i nger ken 
icighanruamabera nahan. 4 1 ii Un, sha iyange i sha 
utar la yo, A nder er lu i nger ken icighanruamabera 
nahan. 5 A ande hen Kefa, dondo sha mi yo, lu hen 
mba pue kar uhar. 6 Shi A ande hen anmgbianev 
hemba deri utaan sha shighe mom je, ken ve yo, mba 
ve lu uma her zan zan hegen ve hemba ngeen, kpa 
mbagenev yo, kpe kera. 7 Shi A ande hen Yakobu, 



man shi hen mbaapostoli cii kpaa. 8 Ken masetyo cii 
yo, mo kpaa A ande hen mo er wan u i mar un kogh 
nahan. 9 Gadia mo m hemba gban ijime ken 
mbaapostoli cii m kuma u a yilam er apostoli kpaa 
ga, gadia m tov nongo u Kristu u Aondo a ican. 10 Kpa 
ka sha mrumun u sha mhoon u Aondo je man m lu 
kwagh u m lu ne ye, man mrumun Na u sha mhoon u 
hen a mo la lu gbilin ga, kpa m hemba eren tom a ve 
cii, nahan kpaa lu mo ga, lu mrumun u sha mhoon u 
Aondo u a lu a mo la. 11 Nahan shin a lu mo, shin a lu 
ve kpaa, kape se lu oron kwaghaondo je ne, man 
kape ne na jighjigh kpaa ne. 12 Aluer mba pasen 
kwagh u Kristu er A nder shin mbakpenev yo, hii 
nan man mbagenev ken ven ve kaan er mnder u shin 
mbakpenev ngu ga? 13 Aluer mnder u shin 
mbakpenev ngu ga yo, nahan Kristu kpaa, i nder a 
Na ga. 14 Man aluer i nder a Kristu ga yo, 
kwaghaondo wase u pasen ngu gbilin tso, jighjigh 
wen u nan kpaa ngu gbilin. 15 Shi a va fa se er se lu 
mbashiada mba Aondo mba aiev, gadia se mba 
sendegh kwagh a Aondo eren shiada ser, A nder 
Kristu, man A nder Un ga je, aluer mnder u shin 
mbakpenev ngu ga yo. 16 Gadia aluer mba nderen 
mbakpenev ga yo, Kristu kpaa i nder Un ga je ve. 
1 Man aluer i nder Kristu ga yo, jighjigh wen u nan 
kpaa ka gbilinkwagh tso, ne mba ken asorabo a en 
her je. 18 Nahan mba ve kpe ken Kristu la kpaa ve saa 



je ve. 19 Aluer ka sha uma u hegen ne tseegh man se 
lu a ishimaverenkeghen sha Kristu yo, se hemba 
koron mhoonom a ior cii. 20 Kpa mimi je i nder 
Kristu shin mbakpenev, ka iyiagh ki tsutswagh ken 
mba ve kpe kera la. 21 Gadia er i lu sha or man ku u 
ve yo, kape mnder u shin mbakpenev di kpaa i lu sha 
or je la. 22 Gadia er i lu ken Adam man ior cii ve lu 
kpen yo, kape ken Kristu kpaa, a gema ior cii vea 
hingir mbaumav la. 23 Kpa hanma or nana lu sha 
nongo u nan. Iyiagh ki tsutswagh yo, ka Kristu; 
kwagh u a dondon yo, ka mba ve lu ior i Kristu sha 
m-ande Na la, 24 u cirin yo, ka mkur zum u Una gema 
tartor Una na Aondo Ter, er A vande timin tarkuran 
cii kera man tahav kua agee cii kpaa. 25 Gadia ka u 
Una ya tor keng, zan zan Una gema mbaihomov Nav 
cii, vea lu shin angahar a Na. 26 Orihom u masetyo u 
a tim un kera yo, ka ku. 27 Gadia A gema akaa cii A 
wa sha ikev Na A ver shin angahar a Na je, kpa zum 
u i kaa er: I gema akaa cii hingir sha ikev Na yo, 
wanger er Un u A gema akaa cii A wa sha ikev Na la i 
we Un ker ga yo. 28 Zum u a va gema akaa cii a hingir 
sha ikev Na yo, Wan kpaa Una gema iyol Na Una wa 
sha ikev i Un u A gem akaa cii A wa sha ikev Na la, 
sha er Aondo Una hoghom cii ken hanma or cii yo. 
29 A lu nahan ga yo, mba i eren ve batisema sha ci u 
mbakpenev la, vea er nana? Aluer mba nderen 
mbakpenev mayange je ga yo, ka nyi man i eren ior 



mbala batisema sha ci ve? 30 Ka nyi se lu zorough 
zorough a kwagh u tseren se u bo hanma shighe? 
31 Mimi je, sha ihagh i m te sha a ven ken Kristu Yesu 
Ter wase ne, anmgbianev, m ngu kpen ayange 
ayange. 32 Aluer i lu sha inja i or man m nongo a 
inyamikume ken Efese yo, i lun a inja sha nyi? Aluer 
mba nderen mbakpenev ga yo, se gbaa yan nen akaa 
man akaa tso, gadia kper se mba kpen. 33 De tsughun 
nen ayol a en ga, ujende mba bov mba vihin mbamlu 
mba dedoo. 34 Nder nen tsevaa, de nen u eren 
isholibo. Mbagenev lan kwagh u Aondo je, M ngu 
oron nahan ka iheen yen je. 35 Kpa orgen nana pine 
er: Mba nderen mbakpenev nana? Man ka inja i 
iyolough i nana vea va a mi? 36 We orlanenkwagh ne! 
We iyol you kpaa, kwagh u u lee la, zough a uma ga, 
saa ka a vande kpen kera ve. 37 Man aluer u 166 
kwagh yo, ka iyol i una va lu a mi la, u lee ga, kpa ka 
ishange tseegh, shin a lu alakema shin a lu ma inja 
igen kpaa. 38 Kpa ka Aondo A ne i iyol er i sar Un yo, 
hanma inja i ivor ka A na i iyol sha inja i i. 39 Inyam i 
akaa cii ngi inja i mom cii ga, inyam i uumace ngi 
kposo a inyam i shoso, inyam i inyon di kpaa gema 
ngi kposo a inyam i ishu. 40 Akaa a sha aondo nga, 
akaa a shin tar kpaa nga. Kpa iengem i a sha aondo 
la ngi kposo, iengem i a shin tar kpaa ngi kposo je. 
41 Iengem i iyange ngi kposo, iengem i uwer shi ngi 
kposo, iengem i asan di kpaa ngi kposo, gadia iengem 



i ishan igen ngi kposo a iengem i asan agen. 42 Rape 
mnder u shin mbakpenev kpaa, a lu la. Mba lee 
kwagh u a lu u hoon yo, kpa mba gem mba nderen 
kwagh u a lu u hoon ga yo. 43 Mba lee kwagh u 
iheenegh mba gem mba nderen kwagh u icivirigh. 
Mba lee kwagh u lun isheer, mba gem mba nderen 
kwagh u ageegh. 44 Mba lee iyol i sha marami, mba 


gem mba nderen iyol i sha inja i jijingi. Aluer iyol i 
sha marami ngi yo, iyol i sha inja i jijingi kpaa ngi. 
45 Rape i nger kpaa la er: Or u hiihii la, Adam, hingir 
or u uma. Adam u masetyo la hingir jijingi u nan a na 
uma. 46 Rpa kwagh u hiihii yo, ka kwagh u sha inja i 
jijingi ga kpa ka u sha marami, kwagh u a dondo yo, 


ka u sha inja i jijingi la. 47 Or u hiihii la ka u shin tar, 


ka shin inya je i dugh nan ye, Or u sha uhar la yo, ka 


Sha A dugh ye. 48 Er or u i er nan sha inya nan lu 


nahan, kape mba i er ve sha inya kpaa ve lu je la. 
Man er Or u Sha a lu yo, kape mbashaav kpaa ve lu 
je la. 49 Man er se lu a ibeen i or u shin inya yo, kape 
shi se va lu a ibeen i Or u Sha kpaa la. 50 Rpa, 
anmgbianev, m ngu oron ngun nahan mer: inyam 
man awambe fatyo u yan dyako u tartor u Aondo ga, 
kwagh u a lu u hoon la kpaa, ye dyako u kwagh u 
hoon ga la ze. 51 Nenge, ka kwaghmyer je m lu oron 
ne ye. Ra se cii se kpe ga, kpa a va gema se cii. 52 A lu 
fese je er ka i pelegh ashee nahan, sha mtenge u 
ikpamkor i masetyo la, gadia a tongo ikpamkor man 



a nder mbakpenev vea kera lu mbahoon ga je, man 
se yo, a gema se a gema. 53 Gadia kwagh u a lu u 
hoon ne, ka u una haa kwagh u lu u hoon ga la iyol 
keng, man kwagh u a lu u kpen ne kpaa ka u una haa 
kwagh u kpen ga la iyol. 54 Kpa zum u kwagh u a lu u 
hoon ne una haa kwagh u a lu u hoon ga la iyol kera 
yo, man shi kwagh u a lu u kpen ne una gema a haa 
kwagh u kpen ga la iyol kera yo, ka zum la man 
kwaghoron u i nger la una kure vough ye, er: I mena 
ku sha mhembe je. 55 Yo, ku, mhembe wou ngu hana? 
Ku, soho wou ngu hana? 56 Soho u kuugh yo, ka 
isholibo man agee a isholibo gema ka tindi. 57 Kpa i 
wuese Aondo u A ne se mhembe sha Ter wase Yesu 
Kristu. 58 Nahan yo, ne anmgbianev av mba doon mo 
ishima, tile nen dong, de kpoghol nen ga, eren nen 
tom u Ter ngegh je sha hanma shighe cii, gadia ne fa, 
ken Ter yo, tom wen ngu gbilin ga. 

16 1 Sha kwagh u inyaregh ki kohol sha ci u 
uicighanmbaiorov la yo, ne kpaa, er nen er lu m wa 
nongo u Kristu u ken Galatia la kwagh nahan. 
2 Hanma lahadi, sha iyange i lahadi la je, hanmo wen 
nana _ ver kwagh sha agee a nan, nana koson un her 
sha er zum u me va la, i _ de gbe kohol kwagh ken 
shighe la ga yo. 3 Zum u me va nyor yo, mba ne 
nenge ve kom la, me tindi ve a uwashika, ve. too 
iwua yen la, ve.yem a mi ken Yerusalem. 4 Man aluer 
a va gba u mo kpaa me za yo, vea za a mo imongo. 



5 Me kar ken Masedonia man me va hen ven ye, 
gadia m ngu karen ken Masedonia 6 Ka ken ven man 
me va tsa, shighe a kar kpuaa ye. Alaghga fam cii je 
kpaa me tsa, sha u ne warn ikav mbi zendev zum u 
me mough me yem ken hemen yo. 7 Gadia kera 
sarem pe nengen a ven hen kwa ne karen yemen tso 
ga, gadia m ver ishima mer, me ngoor a ven aluer 
Ter Una rumun yo. 8 Kpa me ngoor ken Efese zan zan 
iyange i Pentekosti. 9 Gadia hunda u vesen man u 
ageegh bughum man mbaahendanev gema ngee. 
10 Zum u Timoteu una va yo, nongo nen, a de lu ken a 
ven a mciem iyol ga, gadia wen kpaa eren tom u Ter 
er mo nahan. 11 Nahan yo, ma or nana de lahan un 
ga. Kpa wa nen un ikav bem bem, a va, a va kohol 
mo. Gadia m ngu keghen un a anmgbianev. 12 Sha 
kwagh u anmgbianev wase Apolo yo, m zamber a na 
kpishi mer, a za her a ven a anmgbianev imongo, 
kpa sar un pe zan hegen je ga, una za shighe u ian ia 
va due yo. 13 Kuran nen, tile nen dong sha jighjigh u 
nan. Lu nen nomsombaiorov, taver nen iyol. 14 1 . 
eren hanma kwagh wen cii sha dooshima. 15 M ngu 
zamber a ven, anmgbianev; ne fa er ya u Sefana a lu 
iyiagh ki tsutswagh ken Akaya man er ve na ayol a ve 
sha u eren uicighanmbaiorov tom yo. 16 Ne kpaa 
ungwan nen imo i ambaaior la, man shi mba ve eren 
tom imongo la cii, shi ve nenge sha gbashima kpaa. 
17 Sefana man Fortunatu kua Akaiku za va nahan m 



ember je gadia ve va seer kwagh u a yen ken a mo er 
ne lu a mo ga la. 18 Gadia ve taver jijingi warn kua u 
wen. Rumun nen ambaaior ne. 19 Iniongo i Kristu i 
ken Ashia ngi sughun ne. Akula man Prishila a nongo 
u Kristu u ken ya ve la, mba sughun ne ken Ter 
kpishi je. 20 Anmgbianev cii mba sughun ne. Sugh 
nen ayol a en sha icighanzwa u susen. 21 Ishughun 
yam i mo, Paulu, m ngu sughun ne sha uwegh agh je. 
22 Aluer Ter Una doo or ishima ga yo, ifan i_kor nan. 
Maranata. (Ter ngu van.) 23 Mrumun u sha mhoon u 
Ter Yesu a lu a ven. 24 Dooshima warn a lu a ven cii 
ken Kristu Yesu. 



2 Mbakorinte 


1 1 Paulu apostoli u Kristu Yesu u sha ishima i Aondo 
man Timoteu anmgbian, mba sughun nongo u Kristu 
u Aondo u u lu ken Korinte la kua uicighanmbaiorov 
mba ve lu ken Akaya cii 2 Mrumun u sha mhoon a_lu 
sha a ven man bem bem mba ve dugh her Aondo 
man shi hen Ter Yesu Kristu la. 3 1 wuese Aondo Ter u 
Ter wase Yesu Kristu, ka Ter u A lu a mhoonom ma 
zungwen man ka Aondo u A lu a ishimasurun cii, 
4 Un u A surun se asema sha atsan a ase cii sha er se 
kpaa se fatyo u surun mba ve lu ken hanma ican la 
ishima sha ishimasurun i se ayol a ase kpaa Aondo A 
sur se asema a mi la. 5 Gadia er atsan a Kristu a ngee 
ken vese yo, kape ishimasurun yase kpaa i ngee sha 
Yesu Kristu je la. 6 Aluer se mba yan ican kpaa, ka 
sha u i.sur ne asema yo, man ka sha ci u myom wen 
kpaa. Aluer mba surun se ishima kpaa, ka sha ci u 
ishimasurun i i lu nan ne u ne taver ishima a atsan a 
se kpaa se lu yan la. 7 Ishimaverenkeghen yase sha a 
ven ngi taveraa gadia se fa, er ne nyer nongo ken 
atsan a yan nahan yo, kape shi ne nyor nongo ken 
ishimasurun kpaa la. 8 Gadia anmgbianev, sar se pe 
ma ne lan atsan a a tser se ken Ashia la ga, i kighir se 
je gande, hemba agee ase ken inya je, se kera fa 
mwar wase ga. 9 Se yo, i lu se je er i or se ijir i kuugh 



kera ve yo, lu sha u se _ de suur sha ayol a ase ga, kpa 
se.suur sha Aondo u A nderen mbakpenev la. 10 Un u 
A yima se sha imbaku i vesen ne shi Una yima se 
kpaa la, ka sha a Na je se veren ishima se lu keghen 
ser, shi Una yima se kpaa ye. 11 Ne kpaa ne mba 
wasen se sha mbamsen enev mba ne sen sha ci wase 
la, sha u ior kpishi vea naan ishughun sha ci wase 
tsung sha ci u mrumun u sha mhoon u i ne se la. 
12 Gadia ihagh yase yo, ka i ne, ka shiada u imo i ken 
ishima yase, er se lu zenden ken tar, jim je yo lu hen 
a ven, lu sha icighanmlu man mimi u Aondo lu sha 
mfe u iyolough ga, kpa lu sha mrumun u sha mhoon 
u Aondo je. 13 Gadia se mba ngeren ne kwagh ugen 
ga, saa kwagh u ne lu oron kaven kpaa la. M ngu 
veren ishima mer ne kar, ne bee cii, 14 di er ne vande 
kaven kpuaa ner: se mba ihagh yen vough er ne kpaa 
ne lu i yase nahan sha iyange i Ter wase Yesu la. 15 Er 
m fe kwagh ne dedoo nahan yo, kera je kpaa m wa 
ken ishima u vanden van hen ven sha u ne shi ne zua 
a iember i sha kwa har yo. 16 Ma m kar ken ven ma 
m ze Masedonia, shi ma m mough ken Masedonia ma 
m hir ken a ven, ne ma ne wem ikav u zan ken Yudia 
ye. 17 Er m we ishima nahan yo, lu sha beer tso zee? 
Shin akaa a m we ishima mer me er la, m gba wan 
ishima sha inja i iyolough tso, “een” warn kua “ei” 
hingir kwagh mom zee? 18 Aondo ka u jighjigh, 
kwaghoron wase a ven lu “een” vea “ei” imongo ga. 



19 Gadia Yesu Kristu Wan u Aondo u se or ne kwagh 
Na la lu mo man Siluanu man Timoteu, lu “een” vea 
“ei” imongo ga, kpa ken a Na yo, lu “een” vough. 

20 Gadia uityendezwa mba Aondo cii, ken A Na yo, ka 
“een” ka nahan man se rumun amen ken a Na sha ci 
u icivir i Aondo ye. 21 Un u A ver se ken Kristu a ven 
imongo shi A shigh se mkurem kpaa yo, ka Aondo. 
22 Ka Un kpaa A ver se ikav shi A ne se ibumun ken 
asema ase ye, ka Jijingi je la. 23 Kpa m ngu yilan 
Aondo shiada sha uma warn mer, ka sha u yiman ne 
a yima je m kera ve ken Korinte ga ye. 24 Ka er se 
mba yan tor sha kwagh u jighjigh wen u nan ga, kpa 
se mba eren tom a ven imongo sha ci u ne ember yo, 
gadia ka sha jighjigh u nan man ne til taveraa ye. 

2 1 M wa ken ishima yam mer me kera va hen a ven 
sha ishima i vihin ga. 2 Gadia aluer ka mo m ne ne 
ishima i vihin yo, ka an nana shi a nam iember saa di 
un u m ne un ishima i vihin la? 3 Ka sha ci u nahan je 
m nger ne nahan ye sha er zum u me va yo, mbala 
mba ma ve nem iember la yo, ve. de nem ishima i 
vihin ga. M fa dedoo mer, ne cii, iember yam yo, ka 
iember yen kpaa. 4 Gadia er m nger ne yo, m lu ken 
ican kpishi, je m ya ican ken ishima tsung kpaa, mlu 
a mliam ashe kpishi kpaa lu sha u nan ne ishima i 
vihin ga, kpa lu sha u ne fa dooshima u ne doom 
ishima tsung la. 5 Aluer ma or na ishima i vihin yo, 
ka mo nan nem ishima i vihin ga, shi kpuaa ma i lu 



ne cii, kpa kam pe kehen kwaghoron ga. 6 Sha 
imbaor la yo, er mba ve hemba ngeen la vea tsaha 
nan yo, kuma. 7 Nahan yo, guda gema de nen nan 
kwagh la man shi sur nen nan ishima kpaa sha u 
ijungwen i tsung la i _de hembe nan ga yo. 8 M ngu 
zamber a ven mer, shi rumun nen or la sha 
dooshima. 9 Ka sha ci u nahan m nger ne ye, sha u 
me kar ne me fa, shin ne mba mbaungwan kwagh 
sha hanma kwagh cii kpaou? 10 Or u ne de nan 
kwagh yo, mo kpaa m de nan. Aluer mea de kwagh 
kpaa, kwagh u m de la, ka sha ci wen sha ishigh ki 
Kristu. 11 Ka sha u Satan a de ye mtsera sha a vese ga 
yo. Se kera lan ayom a na ga. 12 Zum u m va ken 
Teroa sha ci u oron Loho u Dedoo u Kristu yo, i 
bughum hunda ken Ter 13 kpa m zua a mmem ken 
ishima ga sha ci u m kohol anmgbian warn Titu her 
ga yo. Tso m loho ve ayem m yem ken Masedonia. 
14 Kpa i _wuese Aondo u A ne se, se lu hemban ken 
Kristu gbem ne, shi A lu samber a ihuma i kwaghfan 
Na ken hanma ijiir cii sha ikev yase. 15 Gadia se mba 
ihuma i doon i Kristu sha ci u Aondo hen mba i lu 
yiman ve la man shi hen mba ve lu timin la kpaa. 
16 Mbagenev yo, ka ve ihuma i kuugh i zan ken ku. 
Mbagenev di yo, ka ve ihuma i uma i zan ken uma. 
Ka an je nan kom sha akaa nee? 17 Se mba zenden 
kpenga a kwaghoron u Aondo er mbagenev kpishi ve 
eren nahan la ga, kpa se mba oron kwagh ken Kristu 



sha mimi, ka er mba Aondo A tindi ve nahan man ka 
sha ishigh ki Aondo kpaa. 

3 1 Shi se gba wuese ayol a ase vee? Shin uwashika 
mba pasen mlu u or mba zan a mi ken ven shin mba 
ne di ne nger la, kwagh gba se a mi er mbagenev 
nahana? 2 Washika wase yo, ka ne je, i nger un ken 
asema ase, ior cii fa un ve or un kpaa. 3 Ne mba tesen 
gbar gbar er ne lu washika u Kristu, ka sha tom wase 
i nger un ye, ka sha inki ga kpa ka sha Jijingi u Aondo 
u uma, ka sha ikpande i awen kpaa ga, kpa ka sha 
ikpande i inyam i nger un ye. 5 Se ayol a ase se kuma 
u kaan ser ma kwagh ka u wase ga, kpa mkom wase 
ka her Aondo a dugh ye. 6 Ka Un A gem se se kom u 
lun mbatomov sha ikuryan i he, ka i sha 
kwaghngeren la ga kpa ka i ken jijingi, gadia 
kwaghngeren la woo a wua kpa jijingi ne a na uma. 

Aluer tom u u lu zan ken ku, u i nger asangeakaa 
sha iwen la, u hingir u engem je, onov mba Iserael 
kera fatyo u kenger ishigh ki Mose ga sha ci u iengem 
i ishigh nagh i i lu i karen kera la yo, 8 man hire tom 
u sha jijingi la ua hemba lun a iengem ga yee? 
9 Gadia aluer tom u u lu nan ior ibo la, iengem ia lu 
sha mi kpaa, tom u nan perapera la ua hemba ngeen 
a iengem ica je. 10 Kwagh u lu iengem la kpaa, sha 
gbenda ne yo a kera engem ga, sha ci u iengem i 
hemban cii la. 11 Aluer kwagh u karen kera la kpaa 
ngu a iengem yo, kwagh u lun gbem la una hemba 



lun a iengem. 12 Er se lu a imbaishimaverenkeghen 
ne yo, se hemba lun a vangertior je. 13 Ka er Mose u a 
cir ikondo sha ishigh nagh sha u onov mba Iserael ve 
. de kenger mkur u kwagh u a lu karen kera la ga 
nahan ga. 14 Kpa i cighir asema a ve, gadia zan zan 
nyian je kpaa ape i lu oron Ikuryan i Tse yo, ikondo i 
yisan shon la ngi her, mba bughun i sha ga, gadia ka 
ken Kristu i bughun i kera ye. 15 Een, zan zan nyian je 
kpaa hanma shighe u ka a oron Mose yo, ikondo i 
yisan la i cirin asema a ve. 16 Kpa zum u or ka nana 
gema hen Ter yo, i bugh ikondo i yisan la kera. 17 Ter 
yo ka Jijingi, hen ape Jijingi u Ter A lu yo, ikangenev 
mbi her ga. 18 Se cii se kera mba a ikondo i yisan sha 
ishi ga se mba nengen iengem i Ter er ka ken ijingi 
nahan. Mba geman se se . hingir er ibeen shon la 
nahan, hii ken iengem za a za hemen ken iengem. Ka 
hen Ter u A lu Jijingi la kwagh ne a dugh ye. 

4 1 Nahan yo, er se lu a tom ne sha mhoonom ma i 
zungu se la yo, asema kera nga yinan se ga. 2 Kpa se 
venda akaa a kunya a ken myer la, se mba zenden 
sha atseregh ga, se mba koron mkaanem ma Aondo 
geman a mi ga, kpa se mba duen a mimi ken igbar, se 
mba pasen ayol a ase sha ci u imo i ken ishima i 
hanma or sha ishigh ki Aondo. 3 Aluer ivangeli yase 
shi ngi ior myer her yo, ka mba ve lu timin la tso i lu 
ve myer her ye. 4 Ve yo, ka mbanan jighjigh ga, aondo 
u tar u ainge ne pir ve ashe a asema sha u ve de 



nengen a iwanger i Loho u Dedoo u iengem i Kristu u 
A lu ibeen i Aondo la ga. 5 Gadia ka kwagh wase se lu 
oron ga, kpa ka kwagh u Kristu Yesu, er A lu Ter yo, 
man se ayol a ase yo, se mba mbaeren ne tom sha ci 
u Yesu. 6 Ka Aondo u A kaa er, iwanger i_wanger ken 
ime la, A lu tan iwanger ken asema ase ye, sha u 
mkav u iengem i Aondo i sha ishigh ki Kristu la i 
wanger se yo 7 Kpa se mba a kwagh u injaa ne ken 
ikav mbi inyaav; nahan agee a hemban la ka a 
Aondo, ka ken vese a dugh ga. 8 Mba eren se ican sha 
hanma ian kpa i her se a her ga. Lan se ishima cii 
kpa se hunde ishima kera ga. 9 Mba tovon se a ican 
nahan kpaa i ta se kera ga. Mba koron se tan inya, 
kpa i wua se ga. 10 Se mba toon ku u kpen u Yesu ken 
iyol yase gbem je sha u uma u Yesu la kpaa i.tese un 
ken iyol yase gbar gbar yo. 11 Er se lu uma ne yo, mba 
nan se ken ku gbem je sha ci u Yesu, sha er uma u 
Yesu kpaa, i _ tese un gbar gbar ken iyol yase i yase i 
va kpeen kera ne. 12 Kape ku u lu erem tom ken vese 
ne. Kpa ken ven yo, gema ka uma. 13 Se mba a 
imbaishima i nan jighjigh vough er kwagh u i nger la 
a kaa nahan yo er: M na jighjigh, ka nahan man m lu 
oron kwagh ye, se kpaa se mba nan jighjigh, ka 
nahan man se lu oron kwagh kpaa ye. 14 Gadia se fa, 
Un u A nder Ter Yesu yo, se kpaa, Una nder se a Yesu 
imongo man Una ver se a ven imongo sha ishigh 
Nagh. 15 Akaa cii nga sha ci wen sha u mrumun u sha 



mhoon a seer sha ior kpishi man i_seer iwuese sha ci 
u icivir i Aondo kpaa. 16 Nahan yo, asema kera nga 
yinan se ga; shin er or wase u ken won ne lu vihin 
kera kpaa, or wase u kimi ne mba gem un hegh 
ayange ayange. 17 Gadia ancan u peesa u sha 
anshighe kpeghee ne ngu soron se a sor iengem i 
tsoron i vesen i ganden cii. 18 Se mba kera veren 
asema sha akaa a i nengen a mi la ga, kpa ka akaa a 
nengen a mi ga la, gadia akaa a i nengen a mi la ka a 
karen kera, kpa a i nengen a mi ga la gema ka a 
tsoron je. 

5 1 Se fa tenti u shin tar ne u se tse ker ne, aluer a 
sough un kera kpaa, se mba a iyou i Aondo, ka ya u 
tsoron u Sha u i maa un sha ave ga yo. 2 Ka sha ci u 
nahan man se lu toghor iyol kpaa ye, ka hangen se u 
ma i cir se iyou yase i i dugh Sha la; 3 sha er se cir 
ayol a ase yo, ma i kohol se idyelegh ga yo. 4 Se mba 
se lu ken tenti her yo, se mba toghor iyol, kwagh 
tsule se, sar se pe i bugh se ikondo kera ga, kpa i 
hemba cirin se a cir i iyol, sha u uma a gema a mena 
kwagh u a lu u kpen kera la. 5 Un u A lu soron se sha 
ci u kwagh ne yo ka Aondo, ka Un A ne se ibumun 
kpaa ye, ka Jijingi je la. 6 Nahan yo, ishima taver se 
gbem, se fa, er se lu ken iyol heregh yo, se kera mba 
ken Ter ga. 7 Gadia ka sha jighjigh u nan se lu zenden 
ye, ka sha mnenge a nenge ga. 8 Ishima i taver se, 
hemba saren se u duen ken iyol kera za lun vea Ter. 



9 Nahan yo, se mba veren ishima u ma se doo Un, 
shin sea lu ken iyol her shin sea kera lu ken iyol ga 
kpaa. 10 Gadia se cii se va tile ken igbar sha ishigh ki 
ikonough ki ijirigh ki Kristu keng, sha er hanma or 
nana ngohol kwagh u nan lu eren ken iyol la shin a 
lu u doon shin a lu u bo kpaa. 11 Nahan yo, er se fe er 
Ter a lu u cian yo, se mba sendegh a ior; sha ishigh ki 
Aondo yo, kwagh wase ngu gbar gbar, man m ngu 
veren ishima mer, ken imo i ken asema a en di kpaa 
kwagh wase ngu gbar gbar je. 12 Se mba wuese ayol a 
ase sha ishigh yenegh ga, kpa se mba nan ne 
ityokwagh i tan ihagh sha kwagh wase, sha u ne lu a 
kwagh u oron a mba ve te ihagh sha mnenge u sha 
ashe la, i lu kwagh u ken ishima ga la. 13 Gadia shin 
sea lu hunden kpaa, ka sha ci u Aondo, shin sea lu 
kaven kwagh kpaa, ka sha ci wen 14 Dooshima u 
Kristu ngu mgbeghan se, sha mnenge wase yo or 
mom kpe sha ci u ior cii, nahan yo, ve cii ve kpe je ve. 

15 Man A kpe ka sha ci u ior cii sha u mba ve lu uma 
yo, ve de kera lu uma sha ci ve ayol a ve ga, kpa i.lu 
sha ci u Un u A kpe sha ci ve shi i nder Un kpaa la. 

16 Nahan se yo, hii hegen je se kera fa ma or sha inja i 
iyolough ga. Aluer se vande fan Kristu sha inja i 
iyolough kpaa, hegen yo, se kera fa Un nahan ga. 

17 Nahan yo, aluer or ngu ken Kristu yo, i gba nan 
hegh je ve, akaa a tse la kar kera, nenge a hingir a he. 

18 Akaa ne cii ka hen Aondo A dugh ye, Un u A him se 



a iyol Na ken Kristu, shi A ne se tom u mhim la sha 
ikev kpaa la. 19 Inja na yo, Aondo lu ken Kristu, lu 
himen tar a iyol Na, kera na ve ibo sha mbamper 
mba ve per tindi la ga, shi A na se loho u mhim la sha 
ikev kpaa. 20 Nahan yo, se mba mbaoronkwagh sha ci 
u Kristu za iyol er ka Aondo A lu oron kwagh a ven 
ken a vese yo. Se mba zamber a ven sha ci u Kristu 
ser, i hime ne a Aondo. 21 A gema Un u A fe isholibo 
ga la, hingir isholibo sha ci wase sha u se se hingir 
perapera u Aondo ken a Na yo. 

6 1 Er se lu mbaerentom a Na imongo yo, se mba wan 
ne kwagh ser, mngohol u ne ngohol mrumun u sha 
mhoon u Aondo yo, i _de lu gbilinkwagh ga. 2 Gadia 
ngu kaan er: Ka sha shighe u a doo la M ver ato we, 
sha iyange i myom la kpaa M wase u. Nenge, ka 
hegen je i lu shighe u doon ye, nenge ka hegen i lu 
iyange i myom kpaa ye. 3 Se mba nan ityokwagh i 
nongon gbev sha ma gbenda mom je ga, sha u i_de 
teren tom wase sha kwagh u dang ga yo, 4 kpa se 
mba pasen ayol a ase ken akaa cii je er se lu 
mbatomov mba Aondo yo: ken ishima i wan tsung, 
man ken atsan, man akaa a tseren, man uzayol, 
5 man igbidiv, man gaadi man ayooso a ikpelaior, 
man ityom i eren, man u tsan per acin imongo, man 
u lun ijen acin imongo, 6 man mlu u wang, man 
kwaghfan, man ishima i wan, man mlu u sar sar, 
man Icighan Jijingi, man dooshima u lun a imanger 



ga, 8 man icivir, man iheen, man gwa u bo, man gwa 
u dedoo. Mba nengen se er ka mbaaiev yo, kpa se 
mba mbamimi je; 9 man shi bee er i fa se ga, kpa i fa 
se doo doo je; bee er se mba nongon ku yo, kpa 
nenge, se mba uma je; man shi bee er i tsaha se yo, 
kpa i wua se ga; 10 man shi bee er se mba zungwen 
yo, kpa se mba ember gbem je; man shi bee er se 
mba mbaatsanev yo, kpa se mba geman mbagenev 
kpishi hingir mbanyarev; man shi bee er se mba a 
ma kwagh ga yo, kpa se mba a akaa cii je. 11 Ne 
Mbakorinte, se or ne vanger wase cii, ishima yase 
bugh gbangeraa. 12 Ka ken vese i imbishi ne ga, ka 
ken asema a en i imbishi ne ye. 13 Ne di kpaa, gema 
er nen kwagh-m ngu oron kwagh er ka i or a 
mbayev nahan—ne kpaa, bugh nen ishima. 14 1. de 
zough ne ken mzough u kpeegh sha igbur i mom a or 
u nan ne jighjigh ga, imongo ga. Gadia perapera zua 
vea ifer sha nyi? Shin ka nyi mzough i lu hen 
iwanger a ime? 15 Ka nyi i zough Kristu a Belial la? 
Shin ka sha nyi man kwagh u or u nan ne jighjigh a 
zua a u nan ne jighjigh ga laa? 16 Ka nyi i zough 
tempel u Aondo a akombo? Gadia se yo, se mba 
tempel u Aondo u uma je. Kape Aondo A kaa je la er: 
Me tema hen ve shi Me zenden hen ato ve kpaa, Me 
lu Aondo ve, ve kpaa vea lu nongoior Warn. 17 Nahan 
yo, due nen ken ato ve kera, lu nen kposo, kape Ter A 
kaa la, kwagh u hongorough kpaa, de benden nen 



ave ga. Nahan Mo Me rumun ne, 18 Me lu Ter wen, ne 
di ne lum onov mba nomso man onov mba kasev, 
kape Ter Uhembanagee, A kaa la. 

7 1 Nahan yo, ne mbadoon mo ishima, er se lu a 
uityendezwa mban yo, se wanger nen ayol a ase sha 
hanma kwagh a hongorough u ken iyol kua ken 
jijingi cii, se sor nen mtsegh wase, a hingir vough sha 
mcie u cian Ter la. 2 Na nen se ian ken asema a en. Se 
er ma or kwaghbo ga. Se vihi ma or kwagh ga, se ya 
mtsera sha ma or sha icugh kpaa ga. 3 M ngu oron 
nahan kpaa ka u nan ne ibo ga, gadia m vande kaan 
ne mer, ne mba se ken ishima je kuma u se kpe 
imongo shi kuma u se lu uma imongo kpaa. 4 M ngu a 
vangertior kpishi, ne mba ihagh i tan yam kpishi 
kpaa. M mgbough a ishimasurun, iember yam kpaa i 
ngee gande ken atsan a am cii. 5 Gadia zum u se va 
nyor ken Masedonia yo, iyol yase zua a ma mmem 
ga, se ya ican sha hanma kwagh cii: ken won yo, lu 
num, ken vanger yo gema lu mciem. 6 Kpa Aondo u A 
surun mba ve hir ayol a ve ijime la asema yo, A sur 
se ishima sha mve u Titu. 7 Lu sha mve na tseegh ga 
kpa lu sha ishimasurun i ne sur un ishima la, gadia a 
va or se er i hange ne a vese man er ne lu zungwen 
man er ne lu a ishima i tseen sha kwagh wase, nahan 
m hemba ember cii. 8 Gadia er m ne ne ishima i vihin 
sha washika warn la nahan kpaa, vihim ga shin er i 
vande vihin mo nahan kpaa; gadia m nenge washika 



la vihi ne kpa lu ayange kpuaa tso. 9 Hegen yo m ngu 
ember ka sha ci u ishima i vihi ne la ga, kpa ka sha ci 
u ishima i vihi ne, ne gem ishima yo, gadia ishima 
vihi ne sha inja i Aondo A ne la, nahan se er, kwagh 
saa ne a saa ga. 10 Gadia ishima i vihin i i dugh her 
Aondo ka i na mgemshima u zan ken myom u a kera 
vaa afanyo sha mi ga yo, kpa ishima i vihin i tar ne 
yo i ne ku je. 11 Gayo nenge imbaishima i veren i ken 
ven ne, ka ishima i vihin i i dugh her Aondo la i ne ne 
i ye, man shi iyolpalegh man mvihi u kwagh a vihi ne 
ishima la man mciem, man gbashima man ishima i 
tseen man mtsaha u nan cii. Gadia sha hanma 
gbenda cii ne tese er ne lu a ibo sha kwagh ne ga yo. 
12 Nahan m nger ne kpa lu sha ci u un u a er 
kwaghbo la ga, shin sha ci u or u i er un kwaghbo la 
kpaa ga, kpa lu sha u ma i tese ishimaveren yen sha 
kwagh wase gbar gbar sha ishigh ki Aondo. 13 Ka sha 
ci u nahan man i taver se ishima ye. Man ken 
ishimasurun yase la se hemba ember sha ci u iember 
i Titu, gadia ne cii ne yohol un ishima 14 Gadia aluer 
se ta ihagh sha kwagh wen sha ato na kpaa, m va 
ahenge ga gadia er hanma kwagh u se or ne la a lu 
mimi nahan yo, kape ihagh i se ta sha ato a Titu kpaa 
i lu mimi la. 15 Ka una umbur iko yen i wan man shi 
er ne ngohol un a mciem man ikarikase iyol yo, 
ishima na i hemba lun sha a ven cii. 16 M ember 
gadia ishima i kera nyian mo sha kwagh wen ga. 



8 1 Anmgbianev, se mba pasen ne kwagh u mrumun 
u sha mhoon u Aondo u i ne iniongo i Kristu i ken 
Masedonia la, 2 gadia sha mkar u i kar ve sha atsan 
kpishi la iember ve i tsung kua ibanave ve i tsung la i 
na ve hemba eren iwua gengee gengee. 3 M ngu eren 
shiada sha kwagh ve mer, ve na sha agee ve, ve na 
hemba agee ve ken inya kpaa, ve na sha asema a ve 
je, 4 ve zamber a vese ngeegh er i na ve ian, ve kpaa 
vea lu ave sha iwasen i i lu nan sha ci u 
uicighanmbaiorov la. 5 Ve kera er er se we ishima la 
tseegh ga, kpa ve gema ayol a ve ve na Ter shi ve na 
se kpaa sha ishima i Aondo. 6 Nahan se wa Titu 
kwagh ser, a kure tom u dooshima ne ken ven vough 
er a vande hiin u nahan. 7 Yo er ne nongo tsembelee 
sha hanma kwagh, sha kwagh u jighjigh u nan man 
kwaghoron man kwaghfan man hanma ishima i 
veren man mdoo u se doo ne ishima la, kape nongo 
nen tsembelee sha tom u dooshima kpaa ne. 8 M ngu 
oron kwagh ne ka sha u wan a wa tindi ga, kpa m 
ngu toon ishimaveren i mbagenev m ngu karen mimi 
u dooshima wen a mi. 9 Gadia ne fa mrumun u sha 
mhoon u Ter wase Yesu Kristu la. A ngee a akaa kpa 
A gema A hingir or u ibanave sha ci wen, sha u ne ne 
. gema ne _ hingir mbanyarev sha ibanave Na la. 
10 Sha kwagh ne yo m ngu nan mhen warn gadia ka 
ne a inja; kwagh u ne hii eren inyom i i kar la shi lu 
hangen ne kpaa la, 1 kure nen u eren sha mi nahan 



vough, sha kwagh u ne lu a mi sha ave la. 12 Gadia 
aluer gbashima una lu yo, a rumun un sha kwagh u 
or nan lu a mi la, ka sha kwagh u nan lu a mi ga la 
ga. 13 M kaa nahan ka u heghem mbagenev ikav 
geman seer ne a seer ican ga. 14 Sha gbenda u vough 
yo, kwagh u ne lu a mi kpishi la ngu wasen sha 
ibanave i mbala ken shighe ne, sha u kwagh u ve lu a 
mi kpishi la a wase sha ibanave yen, sha u kwagh a 
lu vough vough yo. 15 Rape i nger kpaa la er, Un u a 
kor kpishi la kwagh neer un ga man un u a kor 
kpuaa la kpaa kwagh yina un ga. 16 Kpa i _wuese 
Aondo u A ne ne imbagbashima ne sha kwagh wen 
ken ishima i Titu kpaa la, 17 gadia a rumun zamber 
wase la tseegh ga, kpa er a lu a ishima i tseen yum 
yo, a za hen ven sha ishima na je. 18 Shi se tindi 
anmgbian u a ze gwa sha kwagh u Loho u Dedoo ken 
iniongo i Kristu cii la a na imongo. 19 Ka nahan 
tseegh ga, kpa iniongo i Kristu ver un a ver je er a. 
zenden a vese imongo sha tom u dooshima ne u se lu 
eren u sha ci u iengem i Ter man sha u tesen iko i 
wan yase kpaa. 20 Se mba palegh sha u i _de teren se 
sha kwagh u zegeiwua u se lu eren tom sha mi ne ga. 
21 Gadia se mba veren ishima sha akaa a dedoo la, ka 
sha ishigh ki Ter tseegh ga, kpa ka sha ishigh ki iorov 
kpaa. 22 Anmgbian wase u se kar un sha akaa kpishi 
se nenge er a lu ishimaveren la kpaa, se tindi un a ve 
imongo man hegen a hemba veren ishima cii sha ci 



ua ne ne jighjigh yo. 23 Titu yo, ka ijende yam man 
shi ikarem u tom sha ci wen, anmgbianev asev mban 
yo, ka mbatyomov mba iniongo i Kristu tindi ve sha 
ci u iengem i Kristu yo. 24 Nahan yo tese nen ve ikav i 
dooshima wen kua ihagh i se te ven la sha ishigh ki 
iniongo i Kristu kpaa. 

9 1 Sha kwagh u iwasen i sha ci u uicighanmbaiorov 
la yo, kera gbam u ngeren ne kwagh sha mi ga, 
2 gadia m fa er ne ver ishima yo, m ta ihagh ven hen 
mba ken Masedonia mer, Akaya kohol iyol ver a ver 
inyom i i kar la je; ken ve yo, mba ishima i veren yen 
ne i nder ve, ve hemba ngeen. 3 Kpa m ngu tindin 
anmgbianev mban sha u ihagh i se te ven la i.de gbe 
gbilin sha kwagh ne ga, sha u ne lu a iyol i kohol er m 
vande kaan nahan la. 4 Aluer Mbamasedonia 
mbagenev vea va a mo imongo yo, ve de kohol ne a 
iyol i kohol ga ze, a lu nahan yo, se gema se ya kunya 
sha ishimaveren yase; ne je yo, kera ka kwagh u 
kaan a kaa ga. 5 Nahan yo m nenge doo u wan 
anmgbianev mban kwagh mer, ve_ vande zan ken a 
ven ve.sor iwua i ne tende zwa la ve.ver a ver je, i lu 
her, i lu iwua i sha ishima yen, i _ de lu kwagh u i 
ngohol sha apera ga. 6 Umbur nen kwagh ne, or u 
tangen iyol loon cuku yo, ka di cuku je nana sunda 
ye, kpa or u nan lee wuee yo, nana sunda di wuee je. 
7 Hanma or nana na er nan we ken ishima i nan la 
nahan, i _ de lu zunguluu ga, i _de lu sha apera kpaa 



ga, gadia ka or u nan ne kwagh sar sar la je nan doo 
Aondo ishima ye. 8 Aondo fatyo u nan ne mrumun u 
sha mhoon cii wuee, sha u hanma shighe ne lu a 
hanma kwagh a kuma sha hanma gbenda cii man shi 
ne na kwagh wuee sha hanma tom u dedoo yo. 

9 Rape i nger kpaa la er: Nan samber kwagh wuee, 
nan na mbaibanave, perapera u nan una lu gbem 
sha won je. 10 Un u A ne ortanivor la ivor, shi A lu 
nan bredi sha ci u kwaghyan la yo, Una na ne ivor i 
tan, Una seer i, shi Una seer atam a perapera wen 
kpaa, 11 ne lu a kwagh ave sha ci u nan hanma iwua 
gengee gengee, sha tom wase ne, a hingir u wuese 
Aondo sha mi. 12 Gadia tom u wasen a wase ne ka u 
wasen sha ugbayol mba uicighanmbaiorov tseegh ga, 
ngu nan er i wuese Aondo kpishi kpaa. 13 Sha ikav i 
tesen i tom ne yo, mba civir Aondo sha ci u ne we iko 
ne rumun Loho u Dedoo u Kristu man sha ci u ne kar 
kwar a ve gengee gengee man a mbagenev cii kpaa. 
14 Ka saren ve a ven, mba eren msen sha ci wen 
kpaa, sha ci u mrumun u sha mhoon u Aondo u a 
ngee ken ven yum la. 15 1.wuese Aondo sha ci u iwua 
Na i i gande u oron la. 

10 1 Mo Paulu iyol yam m ngu zamber a ven sha 
ishima i legh legh man ishima i sar sar i Kristu, mo u 
m lu or u cian kwagh sha ishigh yenegh zum u m lu a 
ven la, kpa ka mea lu a ven her ga yo, m hingir u 
cihin kwagh. 2 M ngu zamber a ven mer, zum u me 



va her a ven yo, i _ de gbe u me cihi kwagh sha 
vangertior u m ver ishima mer, me norom ikaa a 
mba ve nengen er se mba zenden sha inja i iyolough 
la ga. 3 Gadia shin er se lu zenden ken iyol nahan 
kpaa, se mba nenge ityav sha inja i iyolough ga. 
4 Gadia ikav mbi utyav yasev ka mbi iyolough ga, kpa 
ka mbi ageev sha ishigh ki Aondo sha ci u yohol ayou 
a utya, 5 man sha ci u vihin mbamhen kera man shi 
hanma kwagh u taven u i kende a mi sha, sha u yisan 
kwaghfan u Aondo; se mba haan hanma mhen abata 
sha u a wa Kristu iko. 6 Se kohol iyol u tsahan hanma 
ihembeato zum u iko yen i wan ia kuma vough. 
Nenge nen kwagh u a lu ne sha ishi bong ne. r Aluer 
or nana fa dedoo er nan ngu kwagh u Kristu yo, nana 
shi nana hen kwagh ne iyol i nan nahan er, er nan lu 
kwagh u Kristu yo, se kpaa kape se lu la. 8 Tahav asev 
mbu Ter A ne se sha u maan ne a maa i kera lu u 
yohol a yohol ga la, aluer m ngu tan ihagh sha mi 
yum kpaa, me ya kunya ga. 9 1 de been er m ngu tan 
ne a ta mciem iyol sha uwashika ga. 10 Gadia mba 
kaan er uwashika nav yo, mba norom sha kwagh, shi 
ve taver kpaa, kpa u nengen a na sha ashe yo, ka 
iurenor, kwaghoron na kpaa ka u ikoogh ga. 
11 Ambaaior a kaan nahan ne yo, ve fa er kwagh u se 
oron ken uwashika zum u se lu ga la ka un je se eren 
zum u ka sea lu her kpaa ye. 12 Gadia se mba cihin u 
wan ayol ase ken mbagenev mba ve lu wuese ayol a 



ve la ga, shin u karen ayol a ase sha a ve tso kpaa ga. 
Mba eren gesa ayol a ve, mba karen ayol a ve hen 
ayol a ve, mba kaven kwagh ga. 13 Kpa se yo, se ta 
ihagh a kar ikaa inya ga, kpa se kighir sha ikighir i 
Aondo A ver se i ne kpaa ne lu ker la. 14 Se mba 
henen ser a bunde se u aren ken ven ga nahan se 
mba naregh ave gande ikaa inya ga gadia kera je 
kpaa se vande nyoron a Loho u Dedoo u Kristu ken a 
ven. 15 Se mba karen ikaa inya ga, se mba tan ihagh 
sha tom u mbagenev ve eren tsung la kpaa ga, kpa m 
ngu veren ishima mer, er jighjigh u nan wen una 
seer yo, ian yase i ken a ven kpaa ia seer, 16 sha u se 
or Loho u Dedoo ken ityar i i dondo a ven la kpaa yo, 
se kera ta ihagh sha tom u i er ken ian i orgen la ga. 

17 Or u nan te ihagh yo, nana ta ihagh ken Ter. 

18 Gadia ka or u nan wuese iyol i nan la man a 
rumun nan ga, kpa ka or u Ter A wuese nan la. 

11 1 Kpash, ma ne we ishima a anibume warn ne tso; 
een, wa nen ishima a mo! 2 Gadia m ngu a ishima i 
tseen sha kwagh wen je, ka imbashima i tseen i 
Aondo la, m ver ne sha ci u nom mom sha u me na 
ne hen Kristu er ka iniunkwase i lun wang nahan. 
3 Kpa m ngu cian mer, alaghga a va vihi mbamhen 
enev ne undu mlu u mimi [man u wang] u ken Kristu 
la er iyo mee Ifa sha atseregh a i nahan. 4 Gadia aluer 
orgen nana va nana va pase kwagh u Yesu ugen 
kposo, ka u se vande pasen ne un la ga, shin aluer ne 



ngohol jijingi ugen kposo, ka u ne vande ngohol la 
ga, shin ne ngohol ivangeli igen kposo, ka i ne vande 
ngohol la ga yo, kpa ne gba rumun tso. 5 M hen mer 
m yina sha uihembanmbaapostoli mban je ga. 
6 Aluer mea lu or u fan kwaghoron ga kpaa, sha 
kwaghfan yo, m yina ga. M pase ne nahan gbar gbar 
je sha hanma gbenda cii ken hanma kwagh kpaa. 7 Er 
m hide a iyol yam ijime sha u i _ kende ne sha, m or 
ne Loho u Dedoo u Aondo gbilin, nahan m er ka 
kwaghbo shinii? 8 M tsuwe iniongo i Kristu igen 
kwagh, m ngohol injar hen ve sha u me er ne tom yo. 
9 Zum u m lu a ven man kwagh gbam kpaa, m za ma 
or iyol ga, gadia anmgbianev mba ve za va ken 
Masedonia la ve wasem sha ugbayol av. M kura iyol 
yam sha hanma kwagh cii sha u me hingir ne ikav 
mbi yuhwan ga yo, shi me kura iyol yam nahan 
kpaa. 10 Er mimi u Kristu a lu hen a mo ne yo, ihagh 
yam i tan ne ia bundem ken avegher a Akaya ga. 
11 Ka sha ci u nyi? Ka sha ci u ne doom ishima gaa? 
Aondo kpaa fa. 12 Kwagh u m lu eren yo, me eren 
her, sha u me bunde ian i mba ve keren ian sha u vea 
lu er se nahan vough sha kwagh u ve lu tan ihagh 
sha mi la. 13 Ambaaior la yo, ka mbaapostoli mba 
aiev, ka mbatomov mba icughuv, ka ve gema ayol a 
ve er ka mbaapostoli mba Kristu nahan. 14 Kwagh ne 
kpaa ka kwagh u kpiligh iyol ga, gadia Satan je kpaa 
ka a gema iyol na er ka ortyom u iwanger nahan. 



15 Nahan aluer mbatyomov nav kpaa vea gema ayol 
a ve er ka mbatyomov mba perapera yo, ka kwagh u 
kpiligh iyol ga. Kpa mkur ve yo, una lu vough er 
aeren a ve nahan. 16 M shi m ngu kaan mer ma or 
nana. de kera nengen er mo m bum ga, gayo, gba 
rumun nen mo er ka ibumeor nahan tso, mo kpaa, m 
shi ta ihagh kpuaa yoo. 17 Kwagh u m lu oron ne yo, 
ka ken Ter m lu oron ga kpa ka er ka ibumegh nahan, 
ka sha u tan ihagh vangertior je. 18 Er mbagenev 
kpishi ve lu tan ihagh sha inja i iyolough yo, mo kpaa 
me ta ihagh, 19 gadia ne mba wan ishima a 
abumeaior saan saan je er ne lu mbafankwagh yum 
yo. 20 Gayo ne mba wan ishima aluer or nana kor ne 
ne lu ikpan, shin aluer or nana ya ne akaa, shin aluer 
or nana bume ne, shin aluer or nana gengese iyol, 
shin aluer or nana gbidye ne sha ishi yo. 21 Me gba 
pasen kunya warn tso, se se yina sha kwagh la. 
Nahan kpaa aluer or nana cihi kwagh yo,—m gbe 
oron er ka sha ibume nahan tso - mo kpaa me cihi. 
22 Ve ka Mbaheberu? Mo kpaa ka nahan. Ve ka 
Mbaiseraele? Mo kpaa ka nahan. Ve ka tsombor u 
Aberahama? Mo kpaa ka nahan. 23 Ve ka mbatomov 
mba Kristu? - M gbe oron er ka orihundu nahan tso, 
- m hemba je. Sha tom u eren sha ican kpaa m 
hemba, sha gaadi u nyoron kpaa m hemba, sha 
ugbidi yo, gande u oron, sha iku i waren kpaa kwa 
imongo. 24 Mbayuda gbidyem akpa yina mom u lun 



kwa akunduahar, kuma acin ataan je. 25 1 gbidyem 
sha kwagir acin atar, i tam awen icin i mom, tso ur a 
mo acin atar, m shi sha kwavmnger hen iv, m tsa her 
kpaa. 26 M zende ijende kpishi, m war ku shin uifi, m 
war ku hen mbanumungbenda, m war ku hen ityo 
yam, m war ku hen atoatyev kpaa, m war ku ken gar 
man ken ikongo kpaa, m war ku shin zegemnger shi 
m war ku hen anmgbianev mba aiev kpaa. 27 M lu 
eren tom sha ican, m eren tom tsung je, m tsa per 
ayange imongo, m luun ijen, imura kpaa koron mo, 
ashighe agen kwaghyan lum ga, wuhe lu koron mo, 
m lu idyelegh kpaa. 28 Man ka akaa ne tseegh ga, 
ishima i nyian i sha iniongo i Kristu cii ngi va tan sha 
a mo use use. 29 Ka an nan lu isheer man mo m lu 
isheer ga? Ka an nan nenge gbev man i vihim ga? 
30 Aluer a gba u tan ihagh keng yo, me ta ihagh sha 
isheer yam. 31 Aondo Ter u Ter Yesu Kristu u i wuese 
Un gbem sha won ne, A fa er i lu aie m eren ga yo. 
32 Ken Damaseku or u nengen tor Areta sha gar kura 
gar u Damaseku sha u koron mo, 33 kpa i due a mo 
ken ian i sha gilgar i shirigh a mo shin ikese ve m 
war sha ikev na ye. 

12 1 Ka u tan ihagh keng, nahan kpaa ka a inja ga, 
kpa me za ar sha akaa a nengen a mi sha ashe kua 
mbampase mba Ter kpaa. 2 M fa or u ken Kristu, 
anyom kar hegen pue kar anyiin, i fese nan i za a 
nan Sha sha u Sha utar la—shin lu ken iyol, shin lu 



ken iyol gaou, m fa ga, ka Aondo A fe ye. 3 M fa i feese 
or la i za a nan ken Paradiso,—shin lu ken iyol shin 
lu ken iyol ga kpaa m fa ga, ka Aondo A fe ye 4 nan za 
ungwa akaaoron a a lu a oron ga yo, i rumun er or a 
or a ga. 5 Ka sha imbaor la me ta ihagh ye, kpa sha 
kwagh warn iyol yam yo, me ta ihagh ga saa sha 
isheer yam. 6 Aluer a sarem pe tan ihagh kpaa ma m 
lu ibumeor ga, kpa ma i lu mimi ma m lu oron ye. 
Kpa m de, sha u or nana de henen kwagh sha mo i 
hemba kwagh u nan nenge a mi ken mo shin kwagh 
u nan ongo ken mo la ga, 7 sha ci u mbampase mba 
sha mnenge mba ve gande la. Sha u m de kenden iyol 
sha yum ga la, i nam saa ken iyol, ka ortyom u Satan 
je, sha u a.gbidyen mo, m de kenden iyol sha yum ga 
yo. 8 Sha kwagh ne m son Ter kwa tar mer, kwagh ne 
a due ken mo kera. 9 Kpa A gema A kaa a mo er: 
Mrumun u sha mhoon Warn kuma u, gadia agee Am 
ka a tema hoghom hoghom ken isheer. Nahan yo, me 
ta ihagh sha isheer saan saan sha u agee a Kristu a 
tema ken mo yo. 10 Nahan yo m rumun isheer sha ci 
u Kristu kua aheen kpaa, man akaatseren man 
mbamtev mba sha atsan man atsan a eren kpaa, 
gadia ka shighe u m lu isheer la je m gem m taver ye. 
11 M hingir ibumeor ve, kpa ka ne ne kighir mo m er 
nahan ye, gadia ka ne ma ne wuese mo ye, gadia m 
yina sha uihembanmbaapostoli mban sha ma kwagh 
ga, shin er m gbe kwagh ga nahan kpaa. 12 1 er akav a 



orapostoli ken a ven sha ishima i wan kpishi, lu sha 
akav a tesen, man akaa a kpilighyol man ityom i 
ageegh kpaa. 13 Ka sha nyi je ne yen sha iniongo i 
Kristu igene, saa di er mo iyol yam m ze ne iyol ga la, 
shinii? Shi dem nen kwaghbo ne tso. 14 Nenge acin a 
m kohol iyol u van ken ven ka atar je ne. Kpa me za 
ne iyol ga; gadia ka akaa a en la kwagh a gbem a min 
ga kpa ka ne ayol a en. Gadia ka u onov vea ombo 
kwagh sha ci u mbamaren ve ga kpa ka mbamaren 
vea ombo sha ci u onov vev ye. 15 Mo yo, me vihi 
akaa a am saan saan shi me na nagh sha iyol yam 
kpaa sha ci u uuma enev. Er ne doom ishima yum, 
nahan mo m gema m pande a pande doon nee? 16 1 lu 
nahan tso, mo yo, m za ne iyol ga. Kpa ne mba kaan 
ner, m hemba ayom m kor ne sha icugh. 17 Nahan m 
tsugh ne sha ma or u m tindi ken a ven yoo? 18 M 
taver Titu ishima mer a za, shi m tindi anmgbian 
ugen vea na kpaa. Nahan Titu za tsugh nee? Kera lu 
sha jijingi mom se lu zenden gaa? Lu gbenda mom se 
lu zan gaa? 19 Ne mba henen gbem ner se mba 
palegh iyol. Kpa ka sha ishigh ki Aondo se lu oron 
kwagh ken Kristu ye, man akaaoron ne cii ka u maan 
ne a maa, ne mbadoon mo ishima. 20 M ngu cian mer, 
me va yo, alaghga me kera kohol ne er i sarem nahan 
ga, ne kpaa ne kera zua ishigh a mo er i sar ne nahan 
ga, alaghga ayooso aa lu, kua iwuhe, man ishima i 
vihin, man akaa a kpelan, man angereke a eren, man 



u koson ior sha dang, man iyolgengese, man 
anzughul kpaa. 21 M ngu dan mer, aluer me shi me 
va yo, Aondo warn Una heem sha ashe a en, a gba u 
me zungwe sha kwagh u mbagenev kpishi mba ve 
vande eren isholibo kpa ve lu a gema ishima sha 
hongor ve man sha idya i eren man sha ijimba i ve lu 
eren la kpaa ga. 

13 1 Ka kwa tar je m lu van ken ven ne. Ka sha zwa u 
mbashiada uhar shin utar man hanma kwaghoron 
una kure vough ye. 2 Mba ve lu vanden eren asorabo 
la kua mbagenev cii m vande wan ve kwagh er m lu 
a ven sha kwa har la, hegen er m lu her ga kpaa shi 
m ngu wan kwagh her mer, aluer me shi me va yo, 
me kera gba den ga, 3 gadia ne mba keren ikav sha u 
fan er Kristu A lu oron kwagh ken mo yo. Un yo ngu 
isheer sha kwagh wen ga, ngu a agee ken ven. 4 1 
mande Un sha terankon ken isheer, kpa gema ngu 
uma ken agee a Aondo. Se kpaa se mba isheer ken a 
Na, kpa her a ven yo, se lu uma ken agee a Aondo. 
5 Kar nen ayol a en sha u ne fa aluer nea lu ken 
jighjigh u nan yo, time nen ken ayol a en. Ne kera fa 
er Yesu Kristu A lu ken a ven gaa? Saa nea yina 
ikaren tso. 6 Kpa m ngu veren ishima mer, ne va kar 
er se se yen ikaren ga yo. 7 Se mba sonon Aondo ser, 
ma ne er ma kwaghbo ga, ka sha u i nenge se er se 
kom ikaren kpee ga, kpa ka sha u ma ne er kwagh u 
doon shin er se sea lu er se kuma ikaren ga nahan 



kpaa. 8 Gadia se fatyo u eren kwagh u vihin a vihi 
mimi ga, saa u wasen a wase mimi tso. 9 Se mba 
ember shighe u se lu isheer kpa ne ne gem ne taver 
yo. Shi se mba eren msen sha kwagh ne sha u ma ne 
kom vough yo. 10 Ka nahan m lu ngeren akaa ne er m 
lu a ven imongo ga je ne ye, sha u zum u me va lu a 
ven yo, i_de lu u me er kwagh taveraa sha tahav mbu 
Ter A nem mbu maan a maa, i kera lu mbu yohol a 
yohol ga la ze. 11 Kwagh u a shi yo, anmgbianev, 
ember nen, sor nen mbamlu enev, ungwa nen 
kwaghwan, lu nen ishima i mom, lu nen bem bem 
man Aondo u dooshima man u bem Una lu a ven ye. 
12 Sugh nen ayol a en sha icighanzwa u susen. 
13 Uicighanmbaiorov cii mba sughun ne. 14 Mrumun 
u sha mhoon u Ter Yesu Kristu man dooshima u 
Aondo man mzough u Icighan Jijingi ve_lu sha a ven 
cii. Amen. 



Mbagalatia 


1 1 Paulu apostoli u i lu ior ve tindi un ga, i lu or kpaa 
nan ver un ga, kpa i lu Yesu Kristu A ver un yo, man 
shi Aondo Ter u A nder un shin ku la, 2 kua 
anmgbianev mba ve lu a mo cii, se mba sughun 
iniongo i Kristu i ken Galatia. 3 Mrumun u sha 
mhoon a lu sha a ven kua bem mba ve dugh her 
Aondo Ter wase man Ter Kristu, 4 u A ne iyol Na sha 
ci u asorabo ase, sha u Una dugh se ken tar u ainge u 
ifer ne kera, sha ishima i Aondo Ter wase. 5 Iengem i. 
lu i Na gbem sha won, Amen. 6 Ka kpiligh mo iyol er 
ne gbe undun Un u A yila ne sha mrumun u sha 
mhoon u Kristu la fefa ne gem ne lu zan sha ivangeli 
igen kposo nahan; man igen ngi ga, ka di asema tso 
mbagenev ve lu va kenden ne asema sha ye, sar ve 
ka goom ivangeli i Kristu. 8 Shin a lu se je sea va or 
ne, shin a lu ortyom u a dugh Sha je kpaa una va or 
ne ivangeli igen kposo a i se vande oron ne la yo, ifan 
i _ kor nan. 9 M shi m ngu oron ne er m vande kaan 
nahan la mer, aluer ma or nana or ne ivangeli igen 
kposo a i ne vande ngohol la yo, ifan i _kor nan. 
10 Nahan ka ior m lu sendegh a ve hegen shin ka 
Aondo? Shin ka ior m lu nongon u doon ityough a ve 
ase? Aluer mea lu nongon u doon ityough a ior 
heregh yo, ma m kera lu kpan u Kristu je ga. 



11 Anmgbianev, m ngu pasen ne sha u fa nen er 
ivangeli i mo m lu oron la yo, ka i hen or ga. 12 Gadia 
ka hen or man mo m ngohol i ga, ka or nan tesem i 
kpaa ga, kpa lu sha mpase u Yesu Kristu je. 13 Gadia 
ne ungwa kwagh u zende warn u tsuaa u sha kwagh 
u Mbayuda la, er m lu tovon nongo u Kristu u Aondo 
a ican ngegh, m nongo u timin u kera je. 14 Man m za 
hemen ken kwagh u Mbayuda je m hemba mbakwav 
warn mbagenev kpishi ken ityo yam, gadia m nongo 
sha ishima i tseen tsung sha akaa a uter av la. 15 Kpa 
Aondo u A tsegham er m lu ngom ken uya je yo, shi A 
yilam sha mrumun u sha mhoon, 16 zum u i doo Un u 
pasen Wan Na hen a mo sha u m za pase Un ken 
atoatyev la yo, fese je m kera ker mhen hen or ga, 
m za hen Yerusalem hen mba ve vande lun 
mbaapostoli a mo la kpaa ga, kpa m gema m za ken 
Arabia shi m hide ken Damaseku. 18 Ken masejime, 
anyom nga kar atar yo, m za sha Yerusalem m za sor 
Kefa, m tsa hen na ayange pue kar ataan. 
19 Mbaapostoli mbagenev kpaa m nenge a mo ga, saa 
di Yakobu, anngo u Ter. 20 Akaa a m lu ngeren ne ne 
yo, ka sha ishigh ki Aondo je, ka aie m eren ga. 21 Ken 
masejime yo, m za ken atoon a Shiria kua Shilishia. 

22 Iniongo i Kristu i ken Yudia lu a fam sha ishi ga. 

23 Ve ungwa a ungwa tso, i kaa er: un u a lu tovon se 
a ican la yo, hegen gema ngu pasen jighjigh u nan u a 



vande nongon u vihin un kera la. 24 Tso ve civir 
Aondo sha ci warn. 

2 1 Ken masejime, anyom nga kar pue kar anyiin yo, 
m shi m za sha Yerusalem, mo vea Barnaba, m za a 
Titu kpaa. 2 Ka sha mpase u Aondo pasem man m za 
ye. M tim ve ivangeli i m hi oron ken atoatyev la sha 
ishi, kpa lu ken iuv a mba ve za gwa yo, sha u m de 
zenden gbilin ga, shin zende u m vande zenden la 
kpaa u de gbe gbilin ga. 3 Titu u a lu vea mo la, shin 
er a lu or u Grika je nahan kpaa i kighir un sha u a 
tsongo ga. 4 Kpa lu sha ci u anmgbianev mba aiev 
mba ve nyer myer la; ve yo, ve nyor imbusu sha u 
vea nenge mker sha mlu wase u lun a ikangenev ga 
ken Kristu Yesu la, sha u vea za a vese ken ikpan yo. 
5 Kpa anshighe mom tso kpaa se kera rumun u nan 
ayol a ase sha ikev ve ga, sha er mimi u ivangeli a lu 
a ven her gbem. 6 Mba ve ze gwa er ve gbe kwagh yo 
—kwagh u ve vande lun la kam ma kwagh ga, Aondo 
sangen sha dooshima ga—mbala yo, ve kera seer mo 
ma kwagh ga. 7 Kpa ve gema ve nenge er i warn tom 
u oron mbaipusuv Loho u Dedoo la sha ikev di er i 
ver Peteru ken mbaicongo nahan. 8 Gadia Un u A na 
Peteru agee sha u lun apostoli u mbaicongo la yo, mo 
kpaa, A nam di nahan sha ci u atoatyev. 9 Zum u ve 
kar mrumun u sha mhoon u i nam la yo, Yakobu 
man Kefa kua Yohane mba i nenge ve er ka 
mtuunummbaiorom yo, ve na, mo kua Barnaba 



uwegh ku yanegh ku mzough sha er se se za ken 
atoatyev, ve di vea za ken mbaicongo. 10 Ka 
mbaatsanev tseegh i lu ve ka ma se umbur ve ye, 
man lu kwagh la je i gbam ken ishima u eren ye. 

11 Kpa zum u Kefa za va hen Antioki yo, m hendan a 
na sha ishigh nagh je, gadia lu a ibo doo doo je. 

12 Gadia er mbagenev mba ken Yakobu ve lu a va ga 
yo, a lu yan kwaghyan a atoatyev imongo. Kpa mbala 
mba ve yo, a kem iyol, a pav iyol na kposo, lu cian 
mba ve lu ken icongo yo. 13 Mbayuda mbagenev cii 
kpaa nyor imanger a na ityo, zan zan Barnaba je 
kpaa ve urugh un sha imanger ve la. 14 Kpa zum u m 
nenge ve kera lu zan sha mimi u ivangeli jighilii ga 
yo, m kaa a Kefa sha ishigh vegh cii mer: Aluer we u 
u lu or u Yuda kpa u eren er ortyotyev nahan, i kera 
lu er or u Yuda nahan ga yo, ka nyi man u kighir 
atoatyev wer ve eren er Mbayuda nahan kenge? 
15 Marami wase je, se mba Mbayuda, kera ka 
mbaasorabo mba ken atoatyev ga. 16 Se fa or gbe 
zuan a isho sha aeren a sha tindi ga, kpa ka sha 
jighjigh u nan ken Kristu Yesu. Man se ayol a ase 
kpaa se na Kristu Yesu jighjigh, sha u ma i ne se isho 
sha jighjigh u nan u ken Kristu, i kera lu sha aeren a 
tindi ga. Gadia sha aeren a tindi yo, ma or u umace 
nana zua a isho ga. 1 Aluer se mba nongon u zuan a 
isho ken Kristu man i va kohol se se lu mbaasorabo 
yo, nahan Kristu ka ortom u isholibo? Mayange ga. 



18 Aluer m shi m maa kwagh u m vande yohol kera la 
yo, m ngu tesen ikav mer, mo iyol yam m ngu or u 
peren tindi je. 19 Gadia ka sha tindi man m kpe sha 
kwagh u tindi ye, sha u me gema me lu uma sha ci u 
Aondo yo. 20 1 mandem sha terankon a Kristu 
imongo; m kera ngu uma ga, kpa Kristu ngu uma ken 
mo. Man uma u m lu uma ken iyol hegen ne yo; ka 
sha jighjigh u nan ken Wan u Aondo u m doo Un 
ishima man A gem A ne iyol Na sha ci warn la, man 
m lu uma ye. 21 M ngu tan mhoonom ma Aondo kera 
ga, gadia isho ia lu sha tindi yo, Kristu kpe gbilin je 
ve. 


3 1 Kpa! ne Mbagalatia mbalanenkwagh, ka anti nan 
bum ne, ne mba i tese ne Yesu Kristu u i mande Un 
sha terankon la sha ashe a en bong ne. 2 Ka kwagh ne 
tseegh i sarem pe fan hen a ven ye: Lu sha aeren a 
sha tindi man ne ngohol Jijingi yee, shin lu sha 
mpase u i pase ne kwagh u jighjigh u nan laa? 3 Kape 
ne lan kwagh je nee? Ne hii ken Jijingi kpa hegen ne 
mba geman kuren ken iyolo? 4 Akaa a ne ye ican sha 
mi yum ne nahan ka gbilin tso? Shin lu di gbilin 
mimi jeo? 5 Un u A ne ne Jijingi shi A eren akaa a 
ageegh ken a ven kpaa ne, ka sha aeren a sha tindi 
shin ka sha mpase u i pase ne kwagh u jighjigh u nan 
laa? 6 Kape Aberaham kpaa, a na Aondo jighjigh man 
i gema kwagh la hingir perapera na je. 7 Nahan yo, 
ne nenge mba ve lu ken jighjigh u nan la, ka ve je ve 



lu onov mba Aberaham ye. 8 Er icighanruamabera 
tsenganengen er ka sha jighjigh u nan man Aondo 
Una na atoatyev isho ye, a or Aberaham ivangeli 
tsuaa er: Ka ken we man akuraior a sha won cii aa 
zua a iveren ye. 9 Rape mba ve lu ken jighjigh u nan 
la, i lu veren ve doo doo a Aberaham u a ne jighjigh 
la imongo ne. 10 Mba ve suur sha aeren a sha tindi 
cii, mba a ifan iyol. Gadia i nger er: Hanma or u nan 
we akaa a i nger a ken ruamabera u atindigh la cii 
iko sha u eren a ga yo, nan ngu a ifan iyol. 11 Nahan 
wanger er ma or mom nana zua a isho sha ishigh ki 
Aondo sha tindi ga, gadia or u perapera nana lu uma 
sha jighjigh u nan. 12 Tindi yo, suur sha jighjigh u 
nan ga, kpa or u nana eren akaa ne yo, nana lu uma 
sha mi. 13 Kristu paa se, due a vese ken ifan i tindi la 
kera, A gema A hingir ifan sha ci wase; gadia i nger 
er: Hanma or u i mande nan nan lu sha kon yo, nan 
ngu a ifan iyol je: 14 sha u iveren i dedoo i Aberaham 
i haa sha atoatyev ken Yesu Kristu, man se ngohol 
ityendezwa i Jijingi sha jighjigh u nan yo. 
15 Anmgbianev, m gbe oron kwagh sha inja i or tso. 
Iceghzwa i or i sha dyako u karen i i rumun i dedoo 
la kpaa ma or nana fatyo u bunden i shin u geman i 
kposo kpaa ga. 16 Ka Aberaham man i tende zwa a na 
ye kua vor na. I kaa er “vor imongo” ga, inja na yo, 
ka kpishi ga, kpa ngu mom tseegh er, “man shi vor 
wou”, inja na yo, ka Kristu je la. 17 Kpa m ngu kaan 



mer: Ikuryan i Aondo vande yan la, atindi a a mase 
van er anyom kar deri unyiin man ikundugber la, a 
bunde i ga, a kar a ityendezwa la kera ga. 18 Aluer 
dyako una dugh ken tindi yo, ma a kera lu sha 
ityendezwa ga, kpa Aberaham yo, ka sha ityendezwa 
je man Aondo rumun un sha mhoon ye. 19 Nahan 
atindi nga a inja sha nyi? Ka sha ci u mbamper mba i 
per tindi la man i seer a ye, zan zan vor u i tende zwa 
sha mi la ua kar van. I na a sha mkaa u mbatyomov 
mba Shaav sha ikev i orhimen. 20 Orhimen yo, nan 
ngu sha ci u or mom tseegh ga, kpa Aondo yo, ngu 
mom tso. 21 Nahan yo, tindi ngu hendan a 
uityendezwa mba Aondo shinii? Mayange ga. Gadia 
aluer a ne tindi u una fatyo u nan uma yo, perapera 
ma a dugh ken tindi je. 22 Kpa icighanruamabera 
wuhe akaa cii sha ikev i isholibo sha u ma i ne 
mbananjighjigh ityendezwa i i lu sha jighjigh u nan 
ken Yesu Kristu la. 23 Er jighjigh u nan a lu a va ga yo, 
i hira kuran se sha ikev i tindi, i wuhe se zan zan a va 
pase jighjigh u nan u a lu van la ken igbar. 24 Kape 
tindi a lu orkuran wase u zan a vese ken Kristu sha u 
i na se isho sha jighjigh u nan yo. 25 Kpa jighjigh u 
nan a za ve yo, se kera mba sha ikev i orkuran ga. 
26 Gadia ne cii, ne mba onov mba Aondo sha jighjigh 
u nan ken Kristu Yesu. 27 Gadia mba i er ve batisema 
ken Kristu cii, ve haa Kristu iyol je ve. 28 Or u Yuda 
kua or u Grika kera ngu ga, kpan kua wan kpaa kera 



mba ga, nomsoor kua kwase kpaa kera mba ga, gadia 
ne cii ne mba mom ken Kristu. 29 Aluer ne mba 
kwagh u Kristu yo, ne mba tsombor u Aberaham je, 
man ne mba mbayan dyako sha ityendezwa kpaa. 

4 1 Kpa m ngu kaan mer sha ayange a or u yan dyako 
nan lu iyev la yo, nan ngu kposo a kpan ga, shin er 
nan lu ter u akaa cii nahan kpaa. 2 Nan ngu sha ikev i 
ior mba nengen sha nan kua mbakuran zan zan ar 
sha shighe u ter u nan, nan vande veren la. 3 Rape se 
kpaa zum u se lu iyev la yo, se lu sha ikev i ujijingi 
mba taregh mba hiihii la er ka ikpan nahan. 4 Kpa er 
shighe va kuma vough yo, Aondo tindi Wan Na, 
kwase va mar Un, i mar Un sha ikev i tindi, 5 sha u 
Una paa mba ve lu sha ikev i tindi, sha u se. zua a 
mrumun u i rumun se se lu onov la. 6 Man sha ci u ne 
lu onov yo, Aondo tindi Jijingi u Wan Na ken asema a 
en, ngu genger imo er: Aba, Tere. 7 Nahan yo, u kera 
ngu kpan ga, u ngu wan je. Man aluer u ngu wan je 
yo, u ngu or u yan dyako ken Aondo kpaa. 8 Kpa hen 
shighe u ne lu a fa Aondo ga la, ne lu sha ikev i akaa 
a, sha inja i a, a lu mbaaondo ga yo. 9 Kpa hegen er 
ne va fe Aondo yo, shin guda er ne va lu mba Aondo 
A fe ne yo, hii nan man shi ne lu hiden hen ujijingi 
mba ikoogh ga mbagban kera tsung la, shi i lu saren 
ne u shi hiden sha ikev ve er ka ikpan nahana? 10 Ne 
mba kor ayange man iwer man ashighe kua anyom. 
11 M ngu cian mer, alaghga m er tom ker a ven, lu 



gbilin tso. 12 M ngu zamber a ven anmgbianev av, 
hingir nen er mo nahan, gadia mo kpaa m hingir er 
ne nahan. Ne nzughul a mo mayange ga. 13 Ne fa, lu 
sha ci u angev mbu ken iyol man m or ne Loho u 
Dedoo sha hiihii ye . 14 Shin er kwagh u ken iyol yam 
la a hingir ne ikaren kpaa, ne laha ga, ne gema ijime 
kpaa ga, ne nyor a mo er ka ortyom u Aondo, er ka 
Kristu Yesu nahan je. 15 Msaan u i saan ne iyol hen 
shighe la yo, ngu han ahegene? Gadia m ngu eren 
shiada sha a ven mer, aluer nea fatyo yo, yan ma ne 
tsuwa ashe a en ma ne nam. 16 Nahan m gema m 
hingir orihom wen er m lu oron ne kwagh u mimi 
yoo? 17 Ka ve nongo kwagh sha ci wen ngegh kpa ka 
sha gbenda u mimi ga, sar ve pe gbihin ne ken won 
sha u ma ne nenge kwagh sha ci ve tsung yo. 18 U 
nongon sha kwagh u dedoo tsung gbem yo, doo, kpa i 
. de luun sha shighe u ka m lu a ven imongo la tseegh 
ga. 19 Mbayev av, m shi m ngu toghor mar wen zan 
zan a va jile Kristu ken a ven. 20 Hangem pe ma m lu 
a ven hegen, ma m er kwagh a ven sha imo i bem, 
gadia m ngu yan ican ken ishima sha kwagh wen. 
21 Kaam nen ase yoo, ne mba i sar ne pe lun sha ikev 
i atindi yo, ne mba ungwan kwagh u atindi a kaa la 
gaa? 22 Gadia i nger er, Aberaham lu a onov uhar. U 
mom yo, i mar un a kpankwase, ugen yo, i mar un a 
kwase jim. 23 U ken kpankwase la yo, i mar un, sha 
inja i iyolough, kpa u ken kwase jim la yo, i mar un 



sha ityendezwa. 24 Kwagh ne ka ikav. Kasev mba 
uhar mbala ka uikurmbayan mba uhar. U mom ka u 
hen uwo u Senai, ngu maren ikpan, ka Hagar je la. 
25 Hagar ka uwo u Senai u ken tar u Arabia la, ngu 
tesen ikav sha Yerusalem u ainge. Ngu ken kpan a 
onov nav. 26 Kpa Yerusalem u Sha ngu ken kpan ga, 
ka ngo wase je la. 27 Gadia i nger er: Ember, we 
ikomkwase u maren ga ne, Ngor ikenge, nande imo, 
we u u toghor mar ga ne. Gadia onov mba kwase u a 
lu tseeneke la, hemba ngeen a onov mba kwase u lun 
a nom la. 28 Nahan anmgbianev, se yo, se mba onov 
mba ityendezwa er Isaka nahan. 29 Kpa er un u i mar 
un sha inja i iyolough a lu tovon u i mar un sha inja i 
Jijingi la a ican sha shighe la yo, kape hegen kpaa i lu 
je ne. 30 Kpa icighanruamabera kaa nana? Zenda 
kpankwase kua wan na, wan u kpankwase a de ye 
dyako vea wan u kwase u a lu kwase jim la imongo 
mayange ga. 31 Nahan yo, anmgbianev, se mba onov 
mba kpankwase ga, kpa ka onov mba kwase jim je. 

5 1 Ka sha u se de luun ken uikangen ga, man Kristu 
pase se tuhwa ye. Nahan yo, tile nen dong, i_de kera 
shi wan ne igbur i ikpan ga. 2 Nenge, mo Paulu, me 
kaa ne, aluer ne tsongo yo, Kristu Una kera lu ne a 
inja sha ma kwagh ga. 3 M ngu kimbir u eren hanma 
or u nana va tsongo shiada mer, atindi ci ca cii kpaa 
ka u nana kura keng. 4 Mba ve lu keren isho sha tindi 
yo, ve pav a pav a Kristu je ve, ve due ken mrumun u 



sha mhoon kera kpaa. 5 Kpa se yo, ka sha Jijingi kua 
sha jighjigh u nan man se lu keghen 
ishimaverenkeghen i perapera ye. 6 Gadia ken Kristu 
Yesu yo, icongo kera ngi a ma inja ga shin ipusu kpaa 
ga, saa di jighjigh u nan u a eren tom sha dooshima 
yo. 7 Ne lu yevese dedoo; man ka an nan yange ne u 
ne kera ungwa imo i mimi la ga ase? 8 Msendegh 
ngula due ken Un u A lu yilan ne la ga. 9 Ankwa u 
kpeghee ka a zua sha ijenmwe cii. 10 Sha kwagh wen 
yo, mo m fa ken Ter dedoo mer ne va hen kposo a mo 
ga, kpa or u nan lu kenden ne asema sha la yo, nana 
ya mtsaha, a lu anti or kpaa. 11 Mo yo, anmgbianev, 
aluer mea lu yoon kwagh u icongo heregh yo, ka nyi 
man shi i lu tovon mo a icana? A lu nahan yo, kwagh 
u nan anzughul sha terankon yum la, ma a kera lu 
ga. 12 Mba ve lu tumbul a ven la yo, ma ve gbe 
tondon ase ayol a ve tso. 13 Gadia ne yo, anmgbianev, 
i yila ne sha u ne lu ken uikangen ga, kpa mlu wen u 
ne lu ken uikangen ga la yo, a de hingir ityoikaa i 
iyolough ga, kpa eren nen ayol a en tom sha 
dooshima. 14 Gadia atindi cii kure sha kwaghoron 
mom er: or u nan we ndor a we yo, nana. doo u 
ishima er we iyol you nahan. 15 Kpa aluer ne nyuma 
ayol a en, ne ya ayol a en yo, ver nen ishima sha er 
ne mena ayol a en ga yo. 16 M ngu kaan mer, zende 
nen sha Jijingi nahan ne kera eren sha asaren a 
iyolough ga. 17 Gadia asaren a iyolough nga hendan a 



Jijingi, asaren a Jijingi di kpaa nga hendan a iyol, ve 
yo, mba hendan ayol a ve, nahan ne kera fatyo u 
eren akaa a i sar ne la ga. 18 Kpa aluer ka Jijingi Una 
hemen ne yo, ne kera mba sha ikev i atindi ga. 
19 Gadia aeren a iyolough nga ken igbar je, ka idya 
man hongor man ijimba i eren, 20 man u civir 
akombo man ahir a eren man ihom i koron man 
iyongo i keren man iwuhe man ishima i nyoon man 
u wan iyol you iko tseegh, man u hendan akaa, man 
mbampav, 21 man mtom man ihundugh ki msorough 
man ugurgurmbaakaav kua ambaakaa ne cii. M ngu 
wan ne kwagh er m vande wan ne kwagh mer, mba 
ve eren ambaakaa ne yo, vea ya dyako u tartor u 
Aondo ga. 22 Kpa ityamegh ki Jijingi yo, ka dooshima 
man msaanyol man bem man ishima i wan man sar 
sar man mlu u dedoo man jighjigh 23 man ishima i 
legh legh man u koron iyol tsaha. Anzaakaa ne yo, 
tindi yange a ga. 24 Mba ve lu mba Kristu Yesu yo, ve 
mande iyol a ishima i kenden kua asaren a i sha 
terankon imongo ve. 25 Aluer se lu uma sha Jijingi yo, 
shi se zenden nen sha Jijingi kpaa. 26 Se _ de kera tan 
ihagh sha ayol a ase ga, shi se _ de vemben ayol a ase 
man se.de eren iwuhe ayol a ase kpaa ga. 

6 1 Anmgbianev av, aluer a kohol or a ma gbev mbu 
nongon ave yo, ne mba ne lu ken jijingi yo, koom nen 
imbaor la sha ishima i legh legh; kpa nenge sha iyol 
you sha er we kpaa i.de meen we ga yo. 2 Wasen nen 



ikav ayol a en, ka nahan man ne er sha tindi u Kristu 
vough ye. 3 Aluer ma or nana hen er nan ngu ma 
kwagh kpa nan gba kwagh ga yo, nan ngu tsughun 
iyol i nan. 4 Hanma or nana kar tom u nan iyol i nan, 
ka nahan man nana lu a ityoikaa i tan ihagh ken iyol 
i nan tseegh, a kera lu sha kwagh u orgen ga ye. 
5 Gadia hanma or nana va too ikav mbi nan iyol i 
nan je. 6 Or u i lu tesen nan kwaghoron u Aondo yo, 
nana kar akaa a doon cii vea or u tesen la. 7 1 de 


tsughun ne ga, mba nahan Aondo tar ga. Kwagh u or 
nan lee yo, shi ka un je nana sun da ye. 8 Gadia or u 
nana 166 ken Jijingi yo, shi ka di sha Jijingi nana 
sunda uma u tsoron ye. 9 Se gba nen uwer u eren 
akaa a dedoo ga, gadia shighe a va kuma yo, se sunda 
aluer se yina ishima ga yo. 10 Nahan er se lu a ian yo, 
se eren nen akaa a doon a ior cii, kpa jim je yo, ka 
mbananjighjigh. 11 Nenge asangeakaa a kehen a m 
nger ne sha uwegh agh iyol yam ne. 12 Ka mbala mba 
i sar ve pe mongor sha ashe a ior la man ve lu 
nongon pe kighir ne sha u ne.tsongo ye, ka sha u i. 
de kera tovon ve a ican sha kwagh u terankon u 
Kristu la ga yo. 13 Gadia mba ve tsenge je kpaa, ve 


ayol a ve mba kuran atindi ga, kpa sar ve pe ma ne 
tsenge sha u vea ta ihagh sha iyol yen yo. 14 Kpa mo 
yo, me ta ihagh je ga, saa di sha terankon u Ter wase 


Yesu Kristu, ka sha u je man i mandem tar, mo kpaa i 
mandem sha terankon sha kwagh u taregh ye. 



15 Icongo ka kwagh ga, ipusu kpaa ka ma kwagh ga 
saa mgbe u ka i gba or hegh la. 16 Man mba ve dondo 
tindi ngun ne cii yo, bem man mhoonom ma 
zungwen ma lu sha a ve kua sha Iserael u Aondo 
kpaa. 17 Ken hemen yo, or a_de kera shi zem iyol ga, 
gadia mo m ngu a ayol a avavegh a Yesu sha iyol 
yam. 18 Mrumun u sha mhoon u Ter wase Yesu Kristu 
a lu a ujijingi enev, anmgbianev. (Amen) 



Mbaefese 


1 1 Paulu apostoli u Kristu Yesu sha ishima i Aondo, 
ngu sughun uicighanmbaiorov mba ve lu [ken Efese], 
mba ve lu jighjigh ken Kristu Yesu yo. 2 Mrumun u 
sha mhoon a lu sha a ven kua bem mba ve dugh hen 
Aondo Ter wase man Ter Yesu Kristu. 3 1 wuese 
Aondo, Ter u Ter wase Yesu Kristu u A ver se sha 
hanma iveren i dedoo i ken jijingi sha ajiir a Sha ken 
Kristu. 4 A tsuwa se ken a Na je er i lu a gba tar ga yo 
sha u lun mba i tsegh ve man u lun a acoghol iyol ga 
kpaa sha ishigh Nagh. Ka sha dooshima je 5 A vande 
veren se sha u Una rumun se ye, se lu onov Nav ken 
Yesu Kristu, sha mwe u A wa ishima la ye, 6 ka sha ci 
u iwuese i a wuese iengem i mrumun Na u sha 
mhoon u A rumun se ken Udoonshima la. 7 Ken a Na 
yo, se mba a mpaa u sha awambe Na man shi mde u 
gbev mbu nongon sha mrumun Na u sha mhoon u 
ngeen yum la, 8 u A ne ken vese wuee la ken hanma 
mfe kua mkav kpaa. 9 A pase se kwaghmyer u 
awashima Na u A wa ishima ken Kristu 10 sha u 
soron akaa cii sha ci u shighe una va kuma vough la 
yo, Una kohol akaa a a lu Sha man a a lu shin tar 
kpaa ci ca cii sha ikev i Kristu, 11 Un u se ya dyako 
ken a na, u i vande veren se la sha awashima u Un u 
A eren akaa cii sha mhen u awashima Na la. 12 Ka 



sha u se lu sha ci u icivir i iengem Na, se mba lu se 
vande veren ishima u keghen Kristu la. 13 Ka Un u ne 
kpaa, zum u ne ungwa kwaghoron u mimi u Loho u 
Dedoo u myom wen yo, ne na Un jighjigh man i ver 
ne ikav sha Icighan Jijingi u ityendezwa ye. 14 Ka Un 
man A lu ibumun u dyako wase er Una paa ior mba 
ve lu kwagh Na jim sha ci u icivir i iengem Na ye. 
15 Sha ci u nahan yo, mo kpaa zum u m ungwa 
jighjigh wen u nan u ne ne Ter Yesu la man shi 
dooshima u uicighanmbaiorov cii ve doo ne ishima 
la, 16 m kera mem u sughun sha ci wen ga, m ngu 
umbur ne ken mbamsen av 17 sha er Aondo u Ter 
wase Yesu Kristu Ter u iengem A na ne jijingi u mfe 
man u mpase sha u fan Un, 18 shi A wanger ne ashe a 
asema a en sha u ne fa er ishimaverenkeghen i myer 
u A yila ne la i lu yo, man shi er iengem i ngeen yum 
i dyako Na u ken uicighanmbaiorov i lu yo, 19 man 
shi er agee a Na a vese a gande ken vese mba se ne 
jighjigh yo, sha inja i ieren i tahav mbu agee a Na. 
20 Ka sha a man A er tom ken Kristu zum u a nder Un 
shin mbakpenev la A ver Un er A tema Un ken 
uwegh ku yanegh sha ajiir a Sha la, 21 A hemba taven 
sha a hanma tarkuran man tahav man agee man tor 
u yan cii man hanma iti cii i i yer i sha ayange ne kua 
a lu van ken hemen la kpaa. 22 Man A ver akaa cii 
shin angahar a Na, A ver Un A lu ityough sha akaa cii 



ken nongo u Kristu, 23 ka iyol Na je la, ka m-iv u Un u 
A lu ivin akaa cii ken uuma cii. 

2 1 Man ne kpaa, A na ne uma, ne mba ne lu kpenegh 
ken gbev mbu nongon kua asorabo a en 2 a ne vande 
zenden sha mi sha inja i mlu u tar u ainge ne, sha 
inja i tor u tahav mbu ahumbev, ka jijingi u a lu eren 
tom hegen ken onov mba ihembeato. 3 Ngise se cii 
kpaa se lu ken ve ken asaren a ayol a ase, se lu eren 
sha mbamhange mba ken iyol man mba ken mhen 
wase, man se lu onov mba iyughuv sha marami 
vough er mbagenev di nahan. 4 Kpa Aondo ngee a 
mhoonom ma zungwen, ka sha dooshima Na u vesen 
u se doo Un ishima la man A na se uma a Kristu 
imongo je 5 er se lu kpenegh ken gbev mbu nongon la 
ye, ka sha mrumun u sha mhoon i yima ne ye, 6 man 
A nder se a Na imongo, A ver se se tema a Na imongo 
sha ajiir a Sha ken Kristu Yesu. 7 Ka sha u ken ayange 
a a lu van ken hemen la Una pase mrumun Na u sha 
mhoon u a ngee yum, a hemba sha won la, sha a vese 
ken Kristu Yesu. 8 Gadia ka sha mrumun u sha 
mhoon i yima ne ye, sha jighjigh u nan. Man kwagh 
ne yo, ka her a ven a dugh ga, ka iwua i Aondo. 9 Ka 
sha tom u eren ga, sha er ma or nana de te ihagh ga. 
10 Gadia se mba tomaveegh Na, i gba se ken Kristu 
Yesu sha ci u aeren a dedoo a Aondo vande soron sha 
u se zenden sha mi yo. 11 Nahan yo, umbur nen er 
ngise ne lu atoatyev ken iyol; mba i yer ve iti sha 



icongo i ka i er ken iyol sha ave la yo, ve gema ve 
yilan ne er mbaipusuv. 12 Shi umbur nen er ken 
shighe la ne lu paleghaa a Kristu je, ne lu a kwar ken 
nongo u Iserael ga, ne lu mba ken inya sha kwagh u 
uikurmbayan mba sha ityendezwa, ne lu a 
ishimaverenkeghen ga, ne lu a Aondo shin tar kpaa 
ga. 13 Kpa hegen ken Kristu Yesu yo, ne mba ngise ne 
lu ica, ne hingir ikua ikua sha awambe a Kristu. 
14 Gadia ka Un A lu bem wase ye, A gema ve uhar cii 
hingir kwagh mom, A hembe kpekpe u ihom u ker 
ato la kera; ka ken iyol Na 15 man A bunde tindi u 
akaawan a a lu sha gbaaondo la kera ye, sha u Una 
gema ve uhar cii Una gba or u he mom, ken iyol Na, 
Una va haa bem, 16 Una hime ve uhar cii ken iyol 
mom a Aondo sha terankon, ka sha u man A wua 
ihom kera ye. 17 Man A va a Loho u Dedoo A yoo bem 
sha ci wen mba ne lu ica man bem sha ci u mba ve lu 
ikua ikua kpaa. 18 Gadia ka sha a Na man se uhar cii 
se lu a ian i nyoron hen Ter ken Jijingi mom ye. 

19 Nahan yo, ne kera mba mbavannya kua 
ushirmbaiorov ga, ne mba nongo mom a 
uicighanmbaiorov ne mba mba ken ya u Aondo je, 

20 i maa ne sha imagh ki mbaapostoli kua uprofeti, 
Kristu Yesu iyol Na ka iwen i sha zongo. 21 Ka ken a 
Na man kwaghmaan la a zough a lu taven sha, hingir 
icighantempel u Ter ye. 22 Ka ken a Na man ne kpaa i 



lu maan ne ne hingir iyou i tsan i Aondo ken Jijingi 
ye. 


3 1 Ka nahan je man mo, Paulu, m lu orkwar u Kristu 
sha ci wen ne atoatyev ye, 2 gayo ne ungwa kwagh u 
tom u i wem sha ikev sha ci wen la sha mrumun u 
sha mhoon u Aondo, 3 ka sha mpase je i pasem, m fe 
kwaghmyer la ye er m nger ne sha nahan, m tondo a 
tondo. 4 Aluer ne or ngula yo, ne fatyo u fan mkav 
warn u m kar kwagh u myer u Kristu la. 5 Ken ikov 
igen yo, i lu a pase onov mba iorov kwagh ne er 
hegen i pase uicighanmbaapostoli Nav kua uprofeti 
ken Jijingi nahan ga, 6 er atoatyev kpaa a lu 
mbayandyako imongo man iyol i mom man nongo 
mom a vese sha ityendezwa i ken Kristu Yesu sha 
Loho u Dedoo. 7 M hingir ortom u u sha mne u i nam 
sha mrumun u sha mhoon u Aondo, ka sha m-ertom 
u agee a Na la. 8 Mo u m hembe gban ijime ken 
uicighanmbaiorov cii yo, i nam mrumun u sha 
mhoon ne u oron atoatyev Loho u Dedoo u mngee u 
Kristu A ngee a akaa i gande u tovon la, 9 man shi u 
pasen wanger wanger er tom u sha kwaghmyer la u 
lu yo; kwaghmyer ne lu myer ken Aondo u A gbe 
akaa cii, hii je er shighe lu a lu ga la. 10 Ka sha u 
hegen nongo u Kristu u pase mbatarev man 
mbautahav mba sha ajiir a Sha la ve fa kwaghfan u 
Aondo u a dumbur la, 11 ka sha awashima Na u 
tsoron u A kure ken Kristu Yesu Ter wase la. 12 Ken a 



Na yo, se mba a vangertior man ian i nyoron gbar 
gbar sha jighjigh u se ne Un la. 13 Nahan m ngu 
zamber a ven mer, asema a de yen ne sha atsan a am 
a m lu yan sha ci wen la ga. Ka icivir yen je la. 14 Sha 
ci u nahan yo, m ngu guren anu sha ishigh ki Ter 15 u 
hanma nongo u Sha kua u shin tar cii u lu zuan a iti 
her a Na la. 16 M ngu sonon mer, A na ne sha iengem 
Na i ngeen yum la, i taver ne ne. lu a a agee sha 
Jijingi Na ken uma u ken semayolough, 17 Kristu A 
tema ya ken asema a en sha jighjigh u nan er ne we 
amise ken dooshima, i tim ne ker dong yo, 18 i na ne 
agee a uicighanmbaiorov imongo cii u kaven er 
igbanger man iniembe man mtav man mze 19 u 
dooshima u Kristu u a gande u fan la a lu yo man shi 
u kaven un, sha u ne iv zan zan m-iv u Aondo cii. 
20 Un yo, A fatyo u eren kwagh sha agee a a lu eren 
tom ken vese la je a hemba kwagh u se sen shi se lu 
henen la ica je kpaa. 21 Icivir i_lu i Na ken nongo u 
Kristu man ken Kristu Yesu sha ikov ikov gbem sha 
won. 

4 1 Mo orkwar u ken Ter ne, m ngu wan ne kwagh 
mer, zende nen zende u u kom sha myer u i yila ne 
la, 2 a iyolgengese ga, man a ishima i legh legh, man a 
ishima i wan kpaa, kundu nen asema a ayol a en sha 
dooshima. 3 Nongon nen tsung u kuran mzough u 
ken Jijingi sha mkange u bem. 4 Iyol ngi mom, Jijingi 
kpaa ngu mom di er i yila ne sha ishimaverenkeghen 



mom i sha myer wen la nahan. 5 Ter ngu mom, 
jighjigh u nan kpaa ngu mom, batisema kpaa mom, 
6 Aondo kpaa ngu mom, ka Ter u uuma cii. A tav A 
kar uuma sha cii, man ngu eren kwagh ken uuma cii 
man ngu lun ken uuma cii kpaa. 7 Kpa i na hanmo 
wase mrumun u sha mhoon ser ser sha kwar u 
Kristu A lu karen yo. 8 Ka nahan man A kaa er: Zum 
u A kondo sha yo, A kua a mbakwarev, A yem a ve, 
man A na ior uiwua kpaa. 9 Ape i kaa er: “A kondo” 
la, inja na nana saa di Una vande senen shin ajiir a 
zan a masen shin, a shin tar laa? 10 Un u A sen la, shi 
ka Un je A kondo sha, A kar Usha cii sha u Una iv 
akaa cii. 11 Ka Un je A ne mbagenev ve lu 
mbaapostoli, mbagenev yo, ka uprofeti mbagenev ka 
mbaivangeli, mbagenev ka mbakuran man 
mbatesen. 12 Ka sha u nan uicighanmbaiorov ve . 
kuma sha tom u eren, sha u maan iyol i Kristu, 13 zan 
zan se cii se va kuma sha mzough u ken jighjigh u 
nan, man mfe u fan Wan u Aondo man sha mlu u 
igandenor man ikaren i mluyol u m-iv u Kristu la. 
14 Ka nahan man se kera lu mbayev mba ka i daase a 
ve i yem a ve wue wue sha ahumbe a ityesen, sha 
atseregh a ior, sha mtsugh u tsughun ior tsumen a ve 
sha wayo la ga ye. 15 Kpa er se luun ken mimi sha 
dooshima yo, se vesen sha akaa cii ken Un u A lu 
ityough, ka Kristu je la. 16 Ka ken a Na man iyol cii er 
i magh i, zua i sha iwasen i hanma ijuan i i lu ker yo, 



sha tom u hanma ilyeegh ki lu eren sha inja i ki la, i 
lu vesen i lu maan iyol i i ken dooshima ye. 17 M ngu 
oron kwagh ne ken Ter m ngu eren shiada mer, 
mayange de kera zenden nen er atoatyev a zenden 
sha mhen ve u gbilinigh la nahan ga. 18 Mfe ve la wa 
ime, mba paleghaa a uma u Aondo, sha ci u lanegh 
ku ku lu ken ve sha asema ve a cighir la. 19 Asema a 
ve wa akpema, ve na ayol a ve sha ijimba i eren sha 
u keren hanma kwagh u hongorough sha hua. 20 Kpa 
ne yo, i tese ne kwagh u Kristu nahan ga, 21 gayo ne 
ungwa kwagh Na shi i tese ne ken a Na er mimi a lu 
ken Yesu je yo. 22 Er nen tseor la kera u a lu sha inja i 
zende u tsuaa la, u a vihi kera sha asaren a icughugh 
la. 23 Hingir nen hegh ken jijingi u mhen wen, 24 man 
haa nen orhe iyol u i gbe un sha inja i Aondo ken 
perapera u mimi man mtsegh u mimi. 25 Nahan yo, 
dugh nen aie kera, hanma or nana oron kwagh sha 
mimi a or u nan we ndor a nan yo gadia se mba 
alegh ayol a ase. 26 Nyoon nen ishima, kpa de eren 
nen isholibo ga, iyange i_de been ne a ishima i vihin 
her ga. 27 De ne nen diabolo ian ga. 28 Or u iin nana. 
de kera shi iin ga, kpa guda yo, nana nongo tsung, 
nana er tom u mimi sha ave a nan, tso nana lu a 
kwagh u panden nan orgen u kwagh a gbe nan yo. 
29 Ma kwaghoron u dang a de dugh ken zwa wen ga, 
saa di u doon u una fatyo u maan a maa kwagh ape 
kwagh a gbe sha mi yo, nahan mba vea ungwa kpaa 



vea zua a mrumun u sha mhoon. 30 De vihin nen 
Icighan Jijingi u Aondo ishima ga u i ver ne ikav sha 
a Na sha ci u iyange i mpaa la. 31 Dugh nen hanma 
ishima i yuan man ishima i nyoon man iyugh man u 
zohon genger genger man ityuhwanev ken a ven 
kera kua hanma inja i dang kpaa. 32 Kpa lu nen sar 
sar ayol a en, zungwen nen mhoonom, de nen ayol a 
en kwaghbo, er Aondo kpaa A de ne ken Kristu 
nahan. 

5 1 Nahan yo, lu nen mbakaven Aondo er onov mba 
doon ishima nahan. 2 Man zenden nen ken 
dooshima, er Kristu kpaa se doo Un ishima man A na 
iyol Na sha ci wase nahan, lu nagh ku nanden man 
nagh ku songon nan Aondo sha ci u ihuma i doon. 
3 Kpa idya man hanma inja i hongorough kua hua u 
eren yo, u teren tso kpaa, de teren her a ven ga er i 
kom uicighanmbaiorov yo. 4 Hwanger man 
kwaghoron u sha beer man asenge a doon ga la cii, a 
de luun ken ven ga, guda yo, i lu iwuese. 5 Kwagh ne 
a wanger ne dedoo, hanma or u idya shin or u 
hwangeregh shin or u hua, ka or u civir akombo je 
la, nan ngu a dyako ken tartor u Kristu man u Aondo 
la je ga. 6 Ma or nana _ de kera bumen ne sha 
akaaoron a gbilinigh ga. Ka sha ci u akaa angan ne 
man iyugh i Aondo i lu van sha onov mba ihembeato 
ye. 7 Nahan de nyer nen nongo a ve je ga. 8 Tsuaa la 
yo, ne lu ime kpa hegen yo, ne mba iwanger ken Ter, 



zende nen er onov mba iwangerev nahan. 9 Gadia 
ityamegh ki iwangeregh yo, ki ken hanma kwagh u 
doon, man kwagh u perapera man kwagh u mimi cii. 

10 Karen nen faan nen kwagh u a doo Ter ishima yo. 

11 Man de nyer nen nongo a eren a imegh a a lu a 
inja ga la ze, kpa guda yo, pase nen a ken igbar. 
12 Akaa a ve eren myer la, kunya kor u oron a je. 
13 Hanma kwagh u iwanger i pase un yo, ka a due 
ken igbar, gadia hanma kwagh u a lu ken igbar yo, ka 
iwanger je. 14 Ka nahan man i kaa er: Nder, we u u 
yav ne, mough shin mbakpenev, man Kristu Una ta 
iwanger sha a we bong ye. 15 Nenge nen vighe vighe 
er ne zenden yo, i _de lu er mbalanenkwagh nahan 
ga, kpa i _ lu er mbafankwagh nahan. 16 Man waan 
nen ian yen iko, gadia ayange ne ka a bo je. 17 De 
luun nen mbabumen ga, kpa kar nen er ishima i Ter i 
lu yo. 18 De hundu nen msorom ga, dang ngu keregh, 
kpa iv nen a Jijingi. 19 Oron nen kwagh ayol a en sha 
upasalami man atsam man imo a gberen a ken 
jijingi, man dugh nen imo, waan nen Ter atsam ken 
asema a en. 20 Sughun nen Aondo Ter hanma shighe 
sha akaa cii ken iti i Ter wase Yesu Kristu. 21 Ungwan 
nen ayol a en sha ci u cian Kristu. 22 Kasev, ungwan 
nen imo i noov enev er ka Ter nahan. 23 Gadia nom 
ka ityough ki kwase di er Kristu kpaa A lu ityough ki 
nongo Na nahan man ka Un je A lu Oryiman u iyol 
Na la kpaa ye. 24 Nahan er nongo u Kristu u lu 



ungwan imo i Kristu yo, kape kasev kpaa, ve ungwa 
imo i noov vev ken akaa cii je la. 25 Ne noov, kasev 
enev ve _ doo ne asema di er Kristu kpaa, nongo Na u 
doo Un ishima man A ne iyol Na sha ci u u nahan, 
26 sha u Una tsegha u er A wanger u sha m-ee u A 66 
u sha mnger sha kwaghoron Na, 27 sha u Una ver 
nongo Na sha ishigh Nagh, u engem u de kera lu a 
ahuar shin adivir shin mo u ken ambaakaa la kpaa 
ga, kpa u lu ken mtsegh, u de lu a acoghol iyol ga. 

28 Kape noov kpaa, kasev vev ve doo ve ishima keng 
er ayol a ve nahan la. Or u kwase u nan a doo nan 
ishima yo, ka iyol i nan je i doo nan ishima ye. 

29 Gadia mayange ma or nana kor iyol i nan ihom ga 
kpa nan koson i shi nan ihom ga kpa nan koson i shi 
nan kor i kpaa di er Kristu kpaa A eren a nongo na 
Nahan, 30 gadia se mba alegh a Na. 31 Sha ci u nahan 
yo, or nana undu ter u nan kua ngo u nan, nana 
gema nana va a kwase u nan man ve uhar yo, vea lu 
iyogh i mom je. 32 Kwagh u myer ne vese tso kpa m 
ngu oron ka sha Kristu man sha nongo Na. 33 Nahan 
ne kpaa, hanma or kwase u nan a doo nan ishima er 
iyol i nan nahan, kwase kpaa, a cia nom u nan. 

6 1 Ne onov, ungwan nen imo i mbamaren enev [ken 
Ter]. Gadia ka nahan je i lu vough ye. 2 Civir teru 
man ngou, ka tindi u hiihii u ityendezwa i lu sha mi 
je la, 3 ka nahan man a kpe u iyol man u tsa sha won 
ye. 4 Ne uter kpaa, de eren nen a onov enev er vea 



yuwe ga kpa yese nen ve sha mkoom man 
kwaghwan u Ter. 5 Ne mbashirentom kpaa, ungwan 
nen imo i mba ve lu uter enev ken iyol la sha mcie 
man ikarikase iyol kpaa, i lu sha mimi u ken asema a 
en er ka Kristu nahan. 6 _ de lu tom u sha ashe a ior 
tso er ka mbadoon ityough a ior nahan ga, kpa i.lu 
er mbashiren Kristu tom mba ve eren ishima i Ter a 
ishima i mom yo. 7 Eren nen tom sha gbashima er ka 
Ter ne eren Un tom nahan i_de lu er ka ior ga, 8 gadia 
ne fa hanma kwagh u doon u or nan eren la, nana 
shi nana ngohol un hen Ter, shin nan lu kpan, shin 
nan lu kpan ga kpaa. 9 Man ne uter kpaa, eren nen a 
ve nahan, de kera te nen kume a ve ga, gadia ne fa 
Ter ve man u wen ngu Sha man u sangen sha 
dooshima yo, ngu ker a Na ga. 10 Kwagh ugen yo, 
taver nen ken Ter sha tahav mbu agee a Na. 11 Huwa 
nen ikav mbi utyav mbi Aondo cii iyol sha u ne fatyo 
u tilen dong hendan a ayom a diabolo yo. 12 Gadia 
kera ka awambe man inyam se lu nongon ityav a ve 
ga, kpa ka mbatarev man mbautahav man mba ve lu 
utor sha tar cii mba ime ngin ne, man ujijingi mba 
aferev mba sha ajiir a Sha. 13 Sha ci u nahan yo, too 
nen ikav mbi utyav mbi Aondo cii sha u ne fatyo u 
tilen dong sha iyange i ifer yo, man zum u ne kure 
akaa cii ne tile her yo. 14 Nahan yo, tile nen, tsule nen 
kwange hen uya, ka mimi je la, har nen perutya iyol, 
ka perapera je la, 15 man wa nen akov shin angahar, 



ka mkoholyol u sha ivangeli i bem je la. 16 Er ne lu a 
akaa ne cii yo, shi too nen akuvautya, ka jighjigh u 
nan je la, u ne fatyo u pirin avaan a usu a orbo la a 
mi cii yo. 17 Shi too nen agunduutya u iyoo, ka myom 
je la; kua sanker u Jijingi, ka mkaanem ma Aondo je 
la. 18 Eren nen msen hanma shighe ken Jijingi sha 
hanma msen man mzamber cii. Luun nen per sha mi 
sha ishima i taver man sha mzamber sha ci u 
uicighanmbaiorov cii, 19 man sha ci warn kpaa sha er 
ma i nem kwaghoron zum u me bugh zwa sha u me 
pase kwagh u myer u Loho u Dedoo vangertior, 20 u 
m lu ortom u u ken mshirim man ne, sha u me yoo u 
gbar gbar er i doo u me or yo. 21 Tikiku, anmgbian u 
doon ishima man ortom u jighjigh ken Ter una pase 
ne akaa cii sha u ne kpaa ne fa mlu warn man kwagh 
u m lu eren yo. 22 M tindi un her a ven ka sha ci u 
kwagh ne jim sha u ne fa kwagh warn man a sur ne 
asema kpaa yo. 23 Bem a _ lu sha anmgbianev, man 
dooshima u a lu a jighjigh u nan sha mi, mba ve dugh 
her Aondo Ter man Ter Yesu Kristu. 24 Mrumun u sha 
m hoon a lu sha a ve mba Ter wase Yesu a doo ve 
ishima sha dooshima u been ga la, cii. 



Mbafilipi 


1 1 Paulu man Timoteu ikpan i Kristu Yesu mba 
sughun uicighanmbaiorov ken Kristu Yesu, mba ve lu 
ken Filipi vea mbakuran kua udiakon kpaa. 

2 Mrumun u sha mhoon A lu sha a ven man bem mba 
ve dugh hen Aondo Ter wase man Ter Yesu Kristu. 
3 M sughun Aondo warn hanma shighe u ka mea 
umbur ne yo. 4 Gbem je, ken hanma msen warn cii, m 
ngu sonon sha ci wen cii a iember je, 5 ka sha ci u ne 
lu ave a mo imongo sha u pasen Loho u Dedoo hii 
sha iyange i hiihii la je, zan zan ar hegen. 6 M fa 
dedoo mer Un u A hii tom u dedoo ken a ven la Una 
za hemen u eren u zan zan iyange i Kristu Yesu. 7 U 
me hen sha kwagh wen cii nahan yo, kam kwagh u 
dedoo, gadia ne mbam ken ishima, gadia ken 
mshirim am man shi ken mpaleghyol u Loho u 
Dedoo man shi mtim u i tim u la kpaa ne cii ne nyor 
nongo a mo ken mrumun u sha mhoon. 8 Gadia 
Aondo ka shiada warn er i hangem a ven cii tsung 
sha mhoonom ma koron ma Kristu Yesu. 9 Man m 
ngu eren msen mer, dooshima wen a seer a seer 
ngeen sha kwaghfan man sha hanma mkav cii, 10 sha 
er ne kar ne fa akaa a a hembe lun a inja yo, nahan 
ne lu wang ne lu a acoghol a wan iyol ga sha iyange i 
Kristu, 11 ne iv a atam a perapera a a lu sha Yesu 



Kristu la sha ci u icivir man iwuese i Aondo. 12 Sarem 
pe fa nen anmgbianev, kwagh u a erem ne gema 
hingir mzehemen u Loho u Dedoo, 13 je hingir ken 
igbar ken ya u mbakuran mba Shisar cii man 
mbagenev cii kpaa er ikangenev mbi i kangem ne ka 
sha ci u Kristu je, 14 man anmgbianev mba ken Ter 
mba ve zough a ishima i taver sha ikangenev yav, 
mba ve hembe cihin u oron kwaghoron u Aondo, ve 
kera cie ga yo, ve hemba ngeen. 15 Mbagenev mba 
pasen kwagh u Kristu kpa ka sha iwuhe man 
ahendan, mbagenev di yo, ka sha mimi ve lu pasen 
ye. 16 Mban yo, ka sha dooshima gadia ve fa er i 
verem sha ci u mpaleghyol u Loho u Dedoo yo. 17 Kpa 
mbagenev mbala yo, ka sha u wan ayol a ve iko 
tseegh ve lu pasen kwagh u Kristu ye, ka sha mimi 
ga, mba veren ishima u seer mo ican ken ikangenev 
yav. 18 Tso a er nana? A lu nan nan kpaa mba pasen 
kwagh u Kristu je, a lu sha ayom, shin a lu sha mimi 
kpaa, man ka sha kwagh la je m lu ember ye man shi 
me va ember kpaa. 19 Gadia m fa, kwagh ne una va 
hingir mwar warn sha mbamsen enev man sha 
iwasen i Jijingi u Yesu Kristu, 20 er m keghen tsung 
shi m veren ishima kpaa mer, ma m ye kunya sha 
kwagh mom mom ga, kpa i_civir Kristu ken iyol yam 
vangertior je hegen kpaa er i vande lun keke ne 
nahan, shin a lu sha uma, shin a lu sha ku kpaa. 
21 Mo yo, u lun uma, kam Kristu man u kpen gema 



kam a ka mtsera. 22 Mea lu uma ken iyol her yo, a 
lum tom u umen atam, yo, m kera fa kwagh u me 
tsuwa ga. 23 Asema hingir mo ahar. Sarem ka yemen 
za lun vea Kristu, gadia nahan hemba doon yum. 
24 Kpa u shi lun ken iyol her yo, a hemba lun ne a 
inja. 25 Er i wanger mo nahan yo, m fa, me lu her 
man me lu a ven cii her kpaa, sha ci u ne za hemen 
man ne lu a msaanyol u sha jighjigh u nan kpaa. 
26 Ka sha u nea lu a ityoikaa i tan ihagh ken Kristu 
Yesu sha ci warn yo aluer me shi me hide her a ven 
yo. 27 Kpa kwagh mom yo, mlu wen a kuma sha Loho 
u Dedoo u Kristu, sha u shin mea va mea va zua 
ishigh a ven shin mea va ga kpaa, ma m ongo kwagh 
wen mer, ne tile dong, ne mba ken jijingi mom ne 
mba ishima i mom, ne mba nongon imongo sha ci u 
jighjigh u nan u sha Loho u Dedoo la. 28 Mbahendan 
a ven mbala, kwagh ve mom a de te ne mciem iyol 
ga. Kwagh ne yo ngu tesen ikav sha mtim ve, kpa ne 
yo, gema tese sha myom wen; man myom ne yo, ka 
her Aondo a dugh ye. 29 Ne yo, i rumun ne sha 
mhoon er sha kwagh u Kristu yo, ka jighjigh tseegh 
ne na Un ga, kpa ne ya ican sha ci Na kpaa, 30 er ne lu 
nongon ityav sha ican tsung imba i ne nenge a mi 
ken a mo shi ne lu ungwan sha a mo hegen kpaa la. 

2 Aluer ma msurshima una lu ken Kristu, man 
aluer ma ishima i taver i sha dooshima ia lu, shin ma 
mzough u ken Jijingi una lu shin ma mhoonom ma 



koron man mhoonom ma zungwen maa lu yo, 2 iv 
nen iember yam, lu nen a ishima i veren mom, lu 
nen ken dooshima mom, lu nen ishima i mom, lu nen 
a mhen mom kpaa. 3 De eren nen kwagh sha u wan 
ayol a en iko tseegh shin sha u keren icivir i gbilinigh 
kpaa ga, kpa hide nen ayol a en ijime; hanma or 
nana _ nengen er orgen hemba nan yo. 4 Hanma or 
nana de kera waan akaa a nan iyol i nan iko tseegh 
ga, kpa nana wa akaa a mbagenev iko kpaa. 5 Lu nen 
a mhen ne ken a ven u a lu ken Kristu Yesu la kpaa. 
6 Un u A lu ken mlu u Aondo la A nenge er mlu u lun 
kwagh mom a Aondo la lu kwagh u yan ishar sha mi 
ga yo, 7 kpa A gema iyol Na hingir gbilin er A too mlu 
u ortom, A hingir kwagh mom a ior la. 8 Man er i va 
zua a Na a mluyol er or nahan yo, A hide a iyol Na 
ijime, hingir u ungwan kwagh zan zan ar ken ku, 
man lu ku u terankon je. 9 Ka sha ci u nahan man 
Aondo A kende Un sha kpishi je ye, A ii Un iti i i 
hembe hanma iti igen cii, 10 sha er hanma inyu cii i 
mba ve lu Sha man mba ve lu shin tar man mba ve lu 
shin ato u taregh kpaa, ia gure inya ken iti i Yesu yo, 
man hanma nombor kpaa ua pase er Yesu Kristu 
ka Ter je sha ci u iengem i Aondo Ter. 12 Nahan yo, ne 
mbadoon mo ishima, er ne vande lun a iko i wan 
gbem nahan, i de lu sha shighe u mo m lu a ven la 
tseegh ga kpa i hemba a hemba hegen er m lu a ven 
ga ne; eren nen tom sha myom wen a mciem man 



ikarikase iyol 13 gadia ka Aondo je A lu eren tom ken 
a ven ye, sha u kwagh u a doo Un la a _ sar ne, shi ne. 
eren sha mi kpaa. 14 Eren nen akaa cii, ahon a. de lu 
sha mi ga, anyiman kpaa ga, 15 sha er ne lu a acoghol 
a wan iyol ga, ne lu wang, ne lu onov mba Aondo 
mba ve lu a ahuar iyol ga yo, ker ato u kov u lun kpe 
u geseghee ne, 16 ne taan iwanger ken ve er asan a 
wanger nahan; kusu nen kwaghoron u uma la gbang 
gbang, i _ lum kwagh u tan ihagh a mi sha iyange i 
Kristu, sha u zende warn u de lu u gbilinigh ga, tom 
warn u sha gbashima la kpaa, u de lu u gbilinigh ga. 
17 Kpa aluer a va urum kera er nagh ku urun nahan 
sha nagh ku i ne kua icighantom u i er u sha jighjigh 
wen u nan la kpaa, m ember man m ngu ember a 
ven imongo cii. 18 Ne kpaa, kape ember nen la, shi 
ember nen a mo imongo kpaa. 19 M ngu veren ishima 
ken Ter mer, me tindi Timoteu her a ven fefa sha u 
ma m ongo kwagh wen, mo kpaa, ma i doom iyol yo. 
20 Gadia m kera ngu a orgen u nan lu ishima i mom a 
ven u nana ver ishima sha kwagh wen sha mimi 
nahan ga. 21 Gadia mbagenev cii mba keren akaa a 
ve ayol a ve, kera ka kwagh u Kristu Yesu ga. 22 Kpa 
un yo, ne fa inja na, a er tom a mo imongo sha Loho 
u Dedoo er wan vea ter nahan. 23 Gadia m ngu veren 
ishima mer, zum u me fa er kwagh warn una za kure 
yo, ka un je me tindi un her a ven fese ye. 24 Kpa m 
ver ishima ken Ter mer, mo kpaa ma m ve fefa. 



25 Kpa m nenge doo u tindin Epafroditu her a ven, un 
yo, ka anmgbian u eren tom a mo imongo shi ka 
orutya a mo imongo u ne tindi un, a va wasem sha 
gbayol warn yo. 26 Hange un u nengen a ven cii, 
ishima nyian un er ne za ongo er un lu dedoo ga yo. 
27 Man a lu dedoo ga mimi, mgboghom a ku je, kpa 
Aondo zungwe un mhoonom, man ka un tseegh ga, 
mo kpaa A zungwem sha ui.de seer mo ijungwen 
sha ijungwen ga. 28 Me nongo tsung u tindin un sha u 
ne zua ishigh a na, ne shi ne ember, mo kpaa, ishima 
i nyian i.pandem. 29 Nahan rumun nen un doo doo 
ken Ter sha iember tsung, waan nen ambaaior la iko; 
30 gadia shi cohin ma a kpe sha ci u tom u Kristu, a 
gbihi uma na sha u ivin kwagh u a shi sha iwasen 
yen i ne wasem la. 

3 1 Kwagh ugen yo, anmgbianev av, ember nen ken 
Ter. U shi ngeren ne akaa shon ne kpaa, uwer gbam 
ga, ne yo, ka ne iwasen. 2 Kura nen iyol sha kwagh u 
iwa, kura nen iyol sha kwagh u mbashirentom mba 
mimi ga la, kura nen sha kwagh u mbatondon avav 
iyol ayol a ve la. 3 4 Gadia ka se je se lu mbaicongo ye, 
se mba se civir Aondo ken Jijingi, se mba se te ihagh 
ken Kristu Yesu, man se kera suur sha iyol ga la, 

4 shin er mo m lu a ityoikaa i suur sha iyol nahan 

kpaa. Aluer orgen nana nenge er nan fatyo u suur 
sha iyol yo, mo ma m hembe. 5 1 tsongom sha iyange i 
sha anigheni la, m ngu ken nongo u Iserael, ken kwe 



u Benyamin, m ngu or u Heberu u ken Mbaheberu je, 
sha kwagh u atindi yo, m ngu Orfarishi. 6 Sha kwagh 
u ishima i tseen, m tov nongo u Kristu a ican je. Sha 
kwagh u perapera u a lu sha atindi la yo, m lu a 
acoghol a wan iyol ga. 7 Kpa akaa a a lum mtsera la 
cii, a gema hingir mo msaa sha ci u Kristu. 8 Mimi je 
m nenge akaa cii hingir mo msaa sha ci u mfe u fan 
Kristu Yesu Terem la a hembe ica 3mm yo. Ka sha ci 
Na man m de akaa cii a saam ye, m nenge a hingir 
mo hongor sha u Kristu Una lu mtsera warn yo, 9 ma i 
kohol mo ken a Na, m de lu a perapera warn iyol yam 
u sha atindi la ga, kpa i lu u sha jighjigh u nan u i ne 
Yesu la, ka perapera u a dugh her Aondo sha jighjigh 
u nan la, 10 sha u ma m fe Un man agee a mnder Na u 
shin ku, man mzough u zuan a Na sha atsan a Na 
man u hingir kwagh mom a Na ken ku Na la, 11 aluer 
a fatyo yo, ma m ar sha mnder u shin mbakpenev la. 
12 Ka u kaan er m ngohol ve shin m hingir vough ve 
ga, kpa m ngu zendan a zenda sha u me tser a mi, i 
hingir kwagh warn gadia Kristu tser a mo, m hingir 
kwagh Na. 13 Anmgbianev av, mo yo, m ngu henen 
mer m zua a mi hingir kwagh warn ve ga, kpa kwagh 
u m lu eren yo, ngu mom, akaa a ken ijime la hungul 
mo kera m ngu naregh zan sha akaa a ken hemen la. 
14 M ngu yevese zan hen ikighir i i ver la sha u zuan a 
iwua i myila u a sen sha, u Aondo A lu yilan ken 
Kristu Yesu la. 15 Nahan se mba se hingir vough la yo, 



se lu nen a mhen ne. Man aluer mhen wen una kaha 
kposo sha ma kwagh yo, heera kpaa, Aondo Una pase 
ne. 16 Kpa kwagh u se zua a mi la yo, se zende nen 
sha mi vough. 1 Anmgbianev av, ne cii, lu nen 
mbakaven mo shi nenge nen sha mba ve lu zenden 
er ne nenge ikav sha a mo nahan la. 18 Gadia 
mbagenev kpishi mba zenden—m vande oron ne 
kwagh ve. Hegen shi m ngu oron ne a mliam ashe je 
mer, mba zenden, ka mbaihomov mba terankon u 
Kristu. 19 Mkur ve yo, ka mtim, aondo ve yo, ka iyav 
vev, kunya ve la gema ngu ve icivir, ka akaa a taregh 
ve veren ishima sha mi ye. 20 Gadia se yo, tar wase 
ngu Sha, ka sha her kpaa se lu keghen ser Oryiman 
Una va ye, ka Ter Yesu Kristu je la. 21 Una va gema 
ayol a ase a icivirigh ga ne, aa hingir kposo a lu 
kwagh mom a iyol Na i iengem la, ka sha agee a Na a 
A fetyo u geman akaa cii hingir sha ikev Na la. 

4 1 Nahan yo, ne anmgbianev mba ne doom ishima 
shi i hangem a ven kpaa, ne mba ne lu iember yam 
man tsar warn u icivirigh kpaa ne, tile nen ken Ter 
heregh taveraa, ne mbadoon mo ishima. 2 M ngu 
wan Yuodia kwagh shi m ngu wan Suntuki kwagh 
kpaa mer, ve zua, ve lu kwaghmom ken Ter. 3 We 
ikarem u mimi u sha tom kpaa, m ngu zamber a we 
mer, wase kasev mban. Ve er tom sha u pasen Loho u 
Dedoo a mo imongo tsung kua Kelemen man 
mbagenev mba ve er tom a mo imongo kpaa, ve mba 



ati a ve a lu ken ruamabera u uma la. 4 Ember nen 
ken Ter gbem, shi me kaa mer, ember nen. 5 lor cii ve 
.fa ishimawan yen doo doo. Ter zulum ve. 6 Ishima i. 
de nyian ne sha ma kwagh ga, kpa akaa a a gbe ne la, 
Aondo A fa a ken hanma kwagh cii sha msen man 
sha mzamber a ishughun, man bem u Aondo u a 
gande hanma mfe wase cii una kura asema a en man 
mbamhen enev ken Kristu Yesu ye. 8 Kwagh ugen yo, 
anmgbianev av, ver nen ishima sha hanma kwagh u 
mimi, man hanma kwagh u a kom icivir, man hanma 
kwagh u perapera man hanma kwagh u wang, man 
hanma kwagh u doon ishima man hanma kwagh u a 
doo u ungwan kpaa. Aluer kwagh u hemban lun a 
inja una lu man kwagh una kuma iwuese yo, ver nen 
ishima sha akaa ne. 9 Man akaa a ne hen her a mo 
man ne ngohol man ne ungwa man ne nenge a mi 
ken mo yo, ka a je eren nen a, man Aondo u bem Una 
lu a ven ye. 10 M ember ken Ter kpishi er hegen ne 
shi ne nder u henen sha kwagh warn yo. Kera je kpaa 
ne lu henen sha kwagh warn kpa ian lu ne ga. 11 M 
ngu oron nahan ka sha ci u ibanave ga. Gadia mo yo, 
hanma inja i mlu i m lu sha mi cii kpem iyol a mi, 
hoghor mo iyol a mi kpaa. 12 U lun ken ican kpaa m 
fa, u ngeen a kwagh wuee kpaa m fa. Hanma gbenda 
cii man ken hanma kwagh cii kpaa, i nyor a mo ker, 
m fa ci ca cii, u yan kwagh kuman mo man shi u lun 
ijen kpaa, u ngeen a kwagh wuee man shi u banen a 



kwagh kpaa. 13 M ngu a agee a eren akaa cii je ken 
Un u A taver mo ne. 14 Nahan kpaa ne er doo kpee 
zum u ne wasem ken ican la. 15 Man shi ne Mbafilipi 
ne fa, sha mhii u ivangeli i Kristu zum u m due ken 
Masedonia la ma nongo u Kristu lu wasen mo sha 
kwagh u inyaregh ki duen man inyaregh ki nyoron 
ga saa ne tseegh. 16 Ken Tesalonika je kpaa ne tin dim 
a kwagh sha ci u gbayol warn kwa mom shin kwa har 
nahan. 17 Nahan kpaa ka iwua m keren ga kpa m ngu 
keren atam a ngeen sha ci u mtsera wen. 18 Akaa a ne 
tindi a mi la m zua a mi hen Epafroditu. I nam cii, 
neer mo a neer, m mgbough a mi je, ka ihuma i doon, 
ka nagh ku doon ku ku kom Aondo yo. 19 Aondo warn 
Una na sha hanma gbayol wen vough sha inja i 
mngee u A ngee a akaa ken iengem ken Kristu Yesu. 
20 Iengem i lu i Aondo, Ter wase, gbem sha won. 
Amen. 21 Sugh hanma icighanor ken Kristu Yesu, 
nam. Anmgbianev mba ve lu a mo mba sughun ne. 
22 Uicighanmbaiorov cii mba sughun ne, hemba kan 
mba ve lu ken ya u Shisar la. 23 Mrumun u sha 
mhoon u Ter Yesu Kristu a lu a jijingi wen. 



Mbakolose 


1 1 Paulu apostoli u Kristu Yesu u sha ishima i Aondo 
man Timoteu anmgbian mba sughun anmgbianev 
mba ken Kristu mba ken Kolose mba ve lu 
uicighanmbaiorov shi ve lu mbananjighjigh kpaa la. 
Mrumun u sha mhoon a lu sha a ven kua bem kpaa, 
mba ve dugh her Aondo Ter wase. 3 Se mba sughun 
Aondo Ter u Ter wase Yesu Kristu sha ci wen gbem 
zum u ka sea eren msen sha ci wen yo; 4 gadia se 
ungwa kwagh u jighjigh wen u nan u ken Kristu Yesu 
la man shi dooshima u uicighanmbaiorov cii ve doo 
ne asema 5 sha ci u ishimaverenkeghen i i koso Sha 
sha ci wen la. Ne vande ungwan kwagh u i sha 
kwaghoron u mimi u Loho u Dedoo la. 6 U nyor ken 
ven di er u nyer sha won cii nahan, ngu umen atam, 
ngu vesen di er ken ven nahan, hii sha iyange i ne 
ungwa man ne va fa mrumun u sha mhoon u Aondo 
sha mimi la. 7 Kape i tese ne sha ikev i Epafera or u 
eren tom a vese imongo u doon ishima la. Un ka 
ortom u jighjigh u Kristu sha ci wen. 8 Shi ka un kpaa 
a pase se dooshima wen u ken Jijingi la ye. 9 Sha ci u 
nahan yo, hii sha iyange i se ungwa kwagh la je se 
kera mem u eren msen man shi u zamber sha ci wen 
ga, ser ma i iv ne a mfe u fan ishima Na sha 
kwaghfan cii man mkav u ken jijingi kpaa, 10 sha u 



ne zende zende u u kom Ter, ne doon Un ken akaa 
cii, ne umen atam ken hanma tom u dedoo, shi ne 
vesen ken kwaghfan u Aondo, 11 i_taver ne sha agee 
cii sha inja i agee a iengem Na la sha u taver ishima 
man shi u wan ishima saan saan kpaa, 12 ne sugh Ter 
u A na ne ne kuma u lun a kwar ken dyako u 
uicighanmbaiorov ken iwanger. 13 A yima se A due a 
vese ken tahav mbu imev kera A nyor a vese ken 
tartor u Wan Na u doon ishima. 14 Ka ken a Na man 
se lu a mpaa ye, ka mde u asorabo je la. 15 Un ka 
ibeen i Aondo u i nengen a Na ga la, ka Waniunda 
ken akaa a i gbe a cii, 16 gadia ka ken a Na man i gbe 
akaa cii ye, a a lu Sha, man a a lu shin tar kpaa, a i 
nengen a mi la kua a i nengen a mi ga la kpaa, shin a 
lu mkonom ma torom, shin a lu tor u yan shin a lu 
mbatarev, shin a lu tahav. Akaa ne cii ka sha a Na i 
gbe a ye shi ka sha ci Na kpaa 17 Un vande a akaa cii 
man ka ken Na a lu zan hemen her ye. 18 Ka Un kpaa 
A lu ityough ki iyolough ye, ka nongo u Kristu je la. 
Ka Un A lu mhii ye, ka Waniunda u ken mbakpenev, 
sha er Un Una lu u hiihii ken akaa cii yo. 19 Gadia doo 
m-iv u Aondo cii u teman ken a Na je. 20 Man er A va 
a bem sha awambe a sha terankon Na la yo, lu sha a 
Na je man Aondo hime akaa cii a iyol Na ye, akaa a a 
lu shin tar man akaa a a lu Sha kpaa. 21 Man ne mba 
ngise ne lu paleghaa, ne lu mbaihomov ken mhen 
wen sha aeren a bo la, ne kpaa 22 A hime ne sha iyol 



Na i inyam la sha ku, sha u Una ver ne sha ishigh 
Nagh, ne lu icighan man wang man a acoghol iyol ga. 
23 Saa ne tile sha jighjigh u nan dong, ne tenger ga, 
man a mgbeghan ne sha ishimaverenkeghen i Loho 
u Dedoo u ne ungwa la kera kpaa ga, u i yoo u hen 
akaa a i gbe a sha won cii, man mo, Paulu, m hingir 
ortom u u. 24 Hegen yo, m ngu ken atsan a m lu yan 
sha ci wen man m ngu ivin kwagh u a shi sha atsan a 
Kristu la ken iyol yam, ka sha ci u iyol Na, ka nongo 
Na je la. 25 M hingir ortom u u sha tom u Aondo A 
nem sha u ivin kwaghoron u Aondo ken a ven. 26 Ka 
kwaghmyer u a lu myer hii sha shighe u shighe lu a 
lu ga man ikov i ior kpaa lu a lu ga la, kpa hegen yo, i 
pase uicighan Nav kwagh la. 27 Ka ve mba i sar 
Aondo pe ve fa er iengem i ngeen yum i kwaghmyer 
ne i lu ken atoatyev yo. Inja na yo, ka Kristu ken a 
ven je la, ka ishimaveren keghen iengem la. 28 Ka Un 
se lu yoon kwagh Na, se lu wan ior cii kwagh, se lu 
tesen ior cii sha hanma kwaghfan ye, sha u veren 
hanma or nana lu vough ken Kristu yo. 29 Ka sha 
kwagh ne je m lu eren tom, m lu nongon ngegh sha 
ieren Na i A eren ken mo sha agee la. 

2 1 Gadia sarem pe ma ne fe mnenge u m lu nongon 
tsung sha ci wen kua mba ken Laodishia man mba ve 
lu a nenge ishigh yagh ki ken ayol ne ga la cii, 2 sha u 
ma i taver ve asema ma i zough ve ken dooshima ma 
ve fe kwaghmyer u Aondo, ka Kristu je la. 3 Ka ken a 



Na man i yer akaa a injaa cii a sha kwaghfan man 
mkav kpaa ye. 4 M ngu oron nahan sha u ma or nana 
de kera tsughun ne sha kwaghoron u sha msendegh 
ga. 5 Gadia aluer ken iyol m ngu ga kpaa ken jijingi 
yo, m ngu a ven, m ngu ember m ngu nengen a mlu 
wen u tsembelee man mtil u jighjigh wen u nan a til 
ken Kristu taveraa la. 6 Nahan er ne rumun Kristu 
Yesu ner ka Ter yo, shi zenden nen ken a Na nahan 
vough, 7 er ne we amise ken a Na shi i maa ne ken a 
Na kpaa, man i taver jighjigh wen u nan er i tese ne 
nahan vough, shi lu nen a iwuese wuee. 8 Ver nen 
ishima, or nana de ker ne yemen a ven sha kwaghfan 
shin sha atseregh a gbilinigh ga. Akaa ne ka sha inja i 
ukaaer mba ior la, shi ka sha inja i ujijingi mba 
taregh mba hiihii, kera ka sha inja i Kristu a lu ga. 
9 Gadia ka ken a Na man m-iv u Aondo cii a tern ken 
iyol je ye. 10 Man ne mba a m-iv la ken a Na, Un u A 
lu ityough sha mbatarev man tahav cii la. 11 Ka ken a 
Na man i tsongo ne ye. Ka sha icongo i sha ave la ga, 
kpa ka u eren iyol i inyam ne kera ken icongo i Kristu 
la, 12 gadia i ii ne a Na imongo ken batisema. Ka sha 
mi kpaa man i nder ne a Na imongo sha ci u ne ne 
agee a Aondo u A nder Un shin ku la jighjigh yo. 
13 Man ne mba ne lu kpenegh ken aferakaa man ken 
ipusu i iyolough yen yo, A na ne uma a na imongo, A 
de se atindi a se per la cii. 14 Mnger u anzo ase a 
atindi a na, u a lu nan se ibo la yo, A ese un kera, A 



bunde un A gema A mande un sha terankon. 15 A 
ngohol mbatarev man mbautahav mba sha 
kwavaondo la ikav mbi utyav kera, A due a ve ken 
igbar hingir ikav i tesen, A hemba ve gbulugh 
gbulugh sha terankon. 16 Nahan yo, ma or nana de 
kera oron ne ijir sha kwagh u kwaghyan man 
kwaghman shin sha kwagh u iniongo shin uwer u he 
shin iyange i memen kpaa ga. 1 Akaa angan yo, ka di 
mure u akaa a a lu van la tso, kpa kwagh jim jim yo, 
ka u Kristu. 18 Ma or nana de bundu ne injar ga, ka 
injaor i i doo nan u hiden a iyol i nan ijime man shi u 
civir mbatyomov mba Shaav, man u oron akaa a i 
pase nan sha mpase u sha mnenge la vighe vighe, 
man u gban gengese iyol i nan sha kwaghfan u 
iyolough gbilin tso, 19 kpa nan kera kor sha ityo ga. 
Ka sha ki man iyol cii i lu vesen sha mseer u Aondo, 
sha msuur man mzough u igbila man uijuan mba i 
ye. 20 Aluer ne kpe a Kristu imongo sha kwagh u 
ujijingi mba taregh mba hiihii yo, ka nyi man shi ne 
rumun ner, i_wa ne atindi bee er shi ne mba uma ken 
tar nahana? 21 er: de ker ave ga, de benden sha 
nombor ga, de benden ave ga, 22 ka akaa a i eren 
kwagh a mi kpa a saan ishe la, nga sha inja i atindi 
man ityesen i ior tso. 23 Akaa ne bee a bee kwaghfan 
tso, ka adini u i dugh sha mfe u or la, man u hiden a 
iyol ijime man u eren iyol ican, kpa nga a ma inja sha 
u yangen hua u iyolough ga. 



3 1 Nahan yo, aluer i nder ne a Kristu imongo yo, ker 
nen akaa a Sha henpe Kristu A lu A tem ken uwegh 
ku yanegh ku Aondo la. 2 Ver nen ishima sha akaa a 
Sha, i_de lu akaa a shin tar ga. 3 Gadia ne kpe, uma 
wen yo i yer un a Kristu imongo ken Aondo. 4 Zum u 
Kristu u A lu uma wase la Una va ande yo, ne kpaa a 
ande a ven a Na imongo ken iengem. 5 Nahan yo, 
wua nen alegh a en a shin tar la kera, ka idya man 
hongor man ityoronshima man isharen i bo nan hua 
u eren, ka akombo a civir je la. 6 Ka sha akaa ne man 
iyugh i Aondo i lu van ye. 7 Ka ken a man ne kpaa 
ngise ne zenden ye, zum u ne lu uma ken a la, 8 Kpa 
hegen yo, dugh nen akaa ne kera; iyugh man ishima i 
nyoon man ifer man ityuhwanev man kwaghoron u 
dang ken zwa wen. 9 De eren nen aie hen ayol a en ga 
gadia ne dugh tseor kua aeren a na la kera, 10 ne haa 
orhe iyol u ka i sor un hegh sha u una lu a kwaghfan 
u sha inja i ibeen i Un u A gbe un la. 11 Heera yo, or u 
Grika man or u Yuda kera ngu ga, shin icongo man 
ipusu kpaa ga, ortyotyev shin Sekuti shin kpan man 
wan kpaa ga, kpa Kristu gema hoghom cii ken ior cii. 
12 Nahan yo, haa nen mhoonom ma koron tsung iyol, 
man shi ieren i dedoo man iyol i gengese ga, man 
ishima i legh legh man ishima i wan er uicuwan mb a 
Aondo mba ve lu uicighanmbaiorov mba doon 
ishima nahan. 13 Waan nen ishima a ayol a en, deen 
nen ayol a en kwaghbo aluer kwagh a nzughul orgen 



a orgen yo, er Ter A de ne akaabo nahan, ne kpaa 
kape eren nen la. 14 Kwagh u a hembe cii yo, haa nen 
dooshima iyol, ka kwagh u maghen mlu u vough je 
la. 15 Man bem u Kristu a lu orhemen ken asema a en 
gadia ka sha ci u kwagh ne man i yila ne ken iyol i 
mom ye. Shi lu nen a ishughun. 16 Kwaghoron u 
Kristu a tema ken a ven gbing, tesen nen ayol a en 
kwagh shi waan nen ayol a en kwagh sha kwaghfan 
cii, shi waan nen upasalmi man atsam man gberen 
nen imo a ken jijingi, sughun nen Aondo ken asema a 
en. ] Man hanma kwagh u ne eren cii shin a lu 
kwagh u oron a or shin kwagh u eren a er, eren nen 
hanma kwagh ken iti i Ter Yesu man sughun nen 
Aondo Ter sha a Na. 18 Ne kasev, ungwan nen imo i 
noov enev er i doo ken Ter yo. 19 Ne noov kpaa, kasev 
enev ve _ doo ne asema, de yuwen nen ve ga. 20 Ne 
onov kpaa ungwan nen imo i mbamaren enev ken 
akaa cii, gadia ka kwagh u doon Ter je ne. 21 Ne uter, 
de kumbur nen a onov enev ga sha er asema a de 
yen ve ga yo. 22 Ne mbashirentom kpaa, ungwan nen 
imo i uter enev mba ken iyol ken akaa cii, i _de luun 
tom u sha ashe a ior er mbadoon ityough a ior nahan 
ga, kpa i _ lu sha ishima i mom man sha u cian Ter. 
23 Hanma kwagh u ne eren cii yo, eren nen un, i _ lu 
sha ishima i mom er ka sha ci u Ter nahan, i _de kera 
lu sha ci u ior ga, 24 gadia ne fa ka hen Ter man ne va 
zua a injar i sha dyako ye. Ka Ter Kristu ne eren Un 



tom ye. 25 Gadia or u nan eren ifer yo, nana ngohol di 
injar ifer msange u sha dooshima ngu je ga. 

4 1 Ne uter, eren nen a mbashiren ne tom sha jighjigh 
man sha mimi gadia ne fa, ne kpaa ne mba a Ter Sha. 
2 Taver nen asema sha msen u eren, lu nen per sha 
mi sha ishughun. 3 Eren nen msen sha ci wase kpaa 
ner, Aondo A bugh hunda sha kwaghoron wase sha u 
se or kwaghmyer u Kristu u i wuhem sha mi la 4 sha 
u me pase un er i doo u me or yo. 5 Zenden nen sha 
kwaghfan hen mba ve lu ken won la, man wa nen 
ian yen iko. 6 Kwaghoron wen a luun u doon gbem, u 
i we bar shi mi yo, sha u fa nen er i doo u nea or 
kwagh a hanma or yo. 7 Tikiku una pase ne kwagh 
warn cii. Un ka anmgbian u doon ishima man shi 
ortom u jighjigh kpaa, ngu ortom a mo imongo ken 
Ter. 8 M tindi un ken a ven, ka sha kwagh ne jim je, 
ka sha u ne fa kwagh wase man shi sha u una taver 
ne asema yo. 9 Onesimu kpaa ngu vea na, ka 
anmgbian u jighjigh man u doon ishima. Wen ka or u 
ken a ven. Akaa a keen ne cii vea pase ne. 
10 Aristareku u i wuhe un a mo imongo ngu sughun 
ne man shi Marku anmgbian u Barnaba la kpaa (wen 
yo, i vande wan ne kwagh sha kwagh na. Aluer una 
nyor ken ven yo, rumun nen un). 11 Man shi Yesu 
kpaa u i yer un er Yusetu. Ken mba ve lu eren tom u 
tartor u Aondo a mo imongo yo, ka ve tseegh ve lu 
mba ken icongo ye. Ve surum ishima kpishi je. 



12 Epafera, kpan u Kristu Yesu u a lu or u ken a ven la 
ngu sughun ne. Ngu eren msen sha gbashima sha ci 
wen gbem sha u ne tile ne lu vough ne kera tenger ga 
sha u eren ishima i Aondo cii. 13 Gadia m ngu eren 
shiada sha kwagh na mer, a nongo tsung sha ci wen 
kua mba ve lu ken Laodishia man Hierapoli. 14 Luka 
ortwer u doon ishima ngu sughun ne kua Dema 
kpaa. 15 Sugh nen anmgbianev mba ken Laodishia 
man Numfa kua nongo u Kristu u ken ya na cii nam 
nen. 16 Man zum u ne or washika ne, ne bee yo, na 
nen i or un ken nongo u Kristu u Laodishia kpaa. Ne 
kpaa, or nen washika u hen Laodishia la. 17 Kaa nen 
Arekipu ner: Ver ishima sha tom u u ngohol hen Ter 
la sha u eren u sha mi vough. 18 Ishughun i mo Paulu 
sha uwegh agh. Umbur nen ikangenev yav. Mrumun 
u sha mhoon a lu sha a ven. 



1 Mbatesalonika 


1 1 Paulu man Siluanu man Timoteu mba sughun 
nongo u Kristu u Mbatesalonika u ken Aondo Ter 
man Ter Yesu Kristu. Mrumun u sha mhoon man 
bem ve_lu sha a ven. 2 Se mba sughun Aondo gbem 
sha ci wen cii, umbur ne ken mbamsen asev. 3 Ka sha 
ishigh ki Aondo Ter wase man se lu umbur tom wen 
u sha jighjigh u nan gbem ye, man gbashima wen u 
sha tom u dooshima man ishimawan yen i sha 
ishimaveren keghen Ter wase Yesu Kristu la. 4 Gayo, 
se fa mtsough wen, ne anmgbianev mba ne doo 
Aondo ishima. 5 Gadia ivangeli yase va her a ven, lu 
sha kwaghoron tseegh ga kpa lu sha agee man sha 
Icighan Jijingi man gbar gbar kpishi je. Ne fa anzaior 
a se lu her ato wen sha ci wen yo. 6 Ne hingir 
mbakaven se man shi Ter kpaa, gadia lu sha ican 
kpishi man ne rumun kwaghoron u Aondo sha 
iember i Icighan Jijingi ye. 7 Nahan ne hingir ikav 
hen mbananjighjigh ken Masedonia man Akaya cii. 
8 Gadia ka her a ven man kwaghoron u Ter hura 
nyor ken Masedonia man Akaya tseegh ga, kpa 
kwagh u jighjigh wen u nan u ne ne Aondo la, 
samber ken hanma ijiir cii, je kera gba u se or ma 
kwagh ga. 9 Gadia ve ayol a ve je kpaa mba oron 
kwagh wase sha injamnyer i se nyor her a ven, man 



er ne gema her Aondo, ne undu akombo, sha u ne 
eren Aondo u uma man u mimi la tom, 10 man ne 
keghen mhir u Wan Na Sha, u A nder Un shin 
mbakpenev, ka Yesu u A yem se sha iyugh i i lu van 
la. 

2 1 Gadia, anmgbianev, ne ayol a en kpaa ne fa 
mnyer wase her a ven la lu gbilin ga. 2 Shin er se 
vande yan ican, i gba eren a vese ken Filipi dang er 
ne fe nahan, kpa se lu vangertior ken Aondo wase, se 
or ne Loho u Dedoo u Aondo, lu sha ahendan kpishi 
je. 3 Gadia ityesen yase ka i sha mtsum, shin i 
hongorough kpaa ga, shin sha atseregh kpaa ga. 
4 Kpa er Aondo nenge se kuma u a ver Loho u Dedoo 
sha ikev yase yo, kape se lu oron je la. Ka sha u I doo 
ior a vese ga, kpa i _doo Aondo u A karen asema ase 
yo. 5 Gadia mayange se lu oron kwagh sha 
zwanyohon ga er ne kpaa ne fe nahan, shin sha hua 
u a lu myer kpaa ga, Aondo je, ka Shiada Wase, 6 shin 
u keren icivir hen ior, shin her a ven, shin hen 
mbagenev kpaa ga; ma se fetyo u zan ne iyol kpaa, er 
se lu mbaapostoli mba Kristu yo. 7 Kpa se lu eren sha 
uee her ato wen er ngo ka a uve sha onov nav nahan. 
8 Kape se kpaa, er ne sar se yum yo, kera doo se u 
nan ne Loho u Dedoo u Aondo tseegh ga, kpa zan zan 
kua uma wase je kpaa, gadia ne hingir mbadoon se 
ishima kpishi. 9 Gadia, anmgbianev, ne umbur tom 
wase u sha ican man u sha gbashima, gadia se or 



Loho u Dedoo u Aondo kpa se lu eren tom tugh man 
tetan sha u se kera za mo wen iyol zum u se lu pasen 
ne Loho u Dedoo u Aondo la, ga yo. 10 Ka ne je ne lu 
mbashiada kua Aondo kpaa ye, er mlu wase her a 
ven, ne mba ne ne jighjigh la, lu wang man perapera 
man a acoghol a wan iyol ga. 11 Gadia ne fa er se lu 
wan ne kwagh er ter ka a eren a onov nav nahan, se 
lu taver hanmo wen ishima, se lu pasen ne ser, 
12 zende wen u kuma Aondo u A yer ne u zan ken 
tartor Na man iengem Na. 13 Sha ci u kwagh ne 
nahan yo, se mba sughun Aondo gbem gadia zum u 
ne ngohol kwaghoron u Aondo u ne ungwa hen vese 
la yo, ne rumun un er ka kwaghoron u ior ga, kpa er 
ka kwaghoron u Aondo man kape i lu kpaa je la, u a 
eren tom ken a ven, ne mba ne ne jighjigh la. 14 Gadia 
ne yo, anmgbianev, ne hingir mbakaven iniongo i 
Aondo i ken Kristu Yesu i i lu ken Yudia la, gadia ne 
kpaa, ka sha ikev i ityo yen man ne ya injacan i ve ve 
ya sha ikev i Mbayuda, 15 mba ve wua Ter Yesu kua 
uprofeti la ye, se kpaa ve tov se a ican, kwagh ve doo 
Aondo ga man shi mba ihom a ior cii kpaa. 16 Mba 
yangen se er se. de oron kwagh a atoatyev sha er a 
war ga, kape ve lu ivin asorabo a ve gbem je la, kpa 
ken masejime yo, iyugh va sha a ve. 17 Kpa se yo, 
anmgbianev, i pav se a ven sha anshighe kpeghee, 
kpa ka sha iyol tso, ka ken ishima ga, nahan se 
nongon tsung sha isharen i vesen u shi zuan ishigh a 



ven, 18 Nahan i lu se ka van her a ven, mo Paulu je 
yo, lum acin imongo je, kpa Satan yange se. 19 Gayo, 
ka nyi i lu ishimaverenkeghen yase, shin iember yase 
shin tsar wase u ihagh u sha ityou laa? Kera ka ne je 
sha ishigh ki Ter wase Yesu sha m-ande Na gaa? 
20 Gadia ka ne je, ne lu icivir yase man iember yase 
kpaa ye. 

3 1 Ka nahan man er se kan wan ishima shio yo, se 
nenge hemba doon u a undu se ken Atene, se tseegh, 

2 man se tindi a Timoteu, anmgbian wase u eren 
Aondo tom sha Loho u Dedoo u Kristu, sha u a taver 
ne asema man shi a nyooso jighjigh wen u nan kpaa, 

3 sha u ma or mom nana de lu pee pee sha mtev u 
sha atsan ne ga. Gadia ne ayol a en kpaa ne fa ka sha 
kwagh ne je i ver se ye. 4 Gadia er se lu a ven la je se 
tsengaoron ne er i lu u se ya ican keng yo, man kape i 
va lu kpaa la, er ne fe nahan. 5 Ka nahan man mo 
kpaa er m kan wan ishima shio yo, m tindi sha u me 
fa jighjigh wen u nan shin alaghga ormeen vande 
meen ne kera man tom wase u hingir gbilin tsoou? 
6 Kpa er Timoteu sember hiden ken ven yo, a wuese 
jighjigh wen u nan man dooshima wen man a pase 
er ne mba umbur se doo doo gbem je man i hange ne 
pe zuan ishigh a vese er se di kpaa a ven nahan. 7 Sha 
ci u nahan yo, anmgbianev, ken hanma zayol wase 
man mtev u i lu tovon se a atsan la asema sur se sha 
kwagh wen sha jighjigh wen u nan la. 8 Gadia hegen 



yo, se mba uma aluer ne tile ken Ter dong yo. 9 Gadia 
ka nyi ishughun je se sugh Aondo min sha ci wen sha 
hanma iember cii i se ember sha ci wen sha ishigh ki 
Aondo wase? 10 Se mba eren msen ngegh tugh man 
tetan kpaa sha u ma se zough ishigh a ven shi ma se 
iv kwagh u a yen sha jighjigh wen u nan la. 11 Hegen 
yo, Aondo Ter wase iyol Na man Ter wase Yesu ma ve 
bugh se gbenda u zan her a ven. 12 Kpa ne yo, Ter A 
na dooshima wen a _seer a seer, a.ngee her ayol a en 
man a ior cii kpaa, vough er se a ven nahan, 13 sha u 
Una taver asema a en, a de lu a acoghol a wan iyol ga 
ken icighanmlu sha ishigh ki Aondo Ter wase sha m- 
ande u Ter wase Yesu kua uicighan Nav cii kpaa. 

4 1 Nahan hegen yo, anmgbianev, se mba zamber a 
ven shi se mba taver ne asema ken Ter Yesu, er ne 
ungwa hen vese er i doo u ne zende man a doo 
Aondo yo, kape ne lu zenden kpaa la shi yemen nen 
hemen sha mi kpaa. 2 Gadia ne fa akaa a se wa ne 
sha imo i Ter Yesu. 3 Gadia ishima i Aondo yo, ka i ne, 
ka mtsegh wen; nyagh nen idya. 4 Hanma or ker a 
ven nana fa er nana er kwase u nan iyol i nan sha 
icighanmlu man iko i wan kpaa. 5 1 de luun sha 
ishima i kenden i isharen i bo er atoatyev a a fe 
Aondo ga la nahan ze. 6 Ma or mom nana de kera 
tsughun anmgbian u nan sha kwagh ne, nana eren 
nan kwagh u vihin ga, gadia Ter ka u oron iyev sha 
akaa ne cii er se vande kaan ne shi se pase ne nahan 



kpaa. 7 Gadia Aondo yila se ka sha ci u hwanger ga 
kpa ka sha icighanmlu je. 8 Nahan yo, or u nan vende 
kwagh ne yo, kera ka or nan vende ga, kpa ka Aondo 
je u A ne ne Icighan Jijingi Na yo. 9 Sha kwagh u 
dooshima a anmgbianev yo, kera gba u a nger ne ga, 
gadia ne ayol a en kpaa, Aondo tese ne u doon ayol a 
en. 10 Man kape ne lu eren a anmgbianev mba ve lu 
ken Masedonia cii kpaa la, kpa se mba taver ne 
asema, anmgbianev, shi yemen nen hemen sha mi. 
11 Nongo nen ngegh je sha u teman ving, lu nen sha 
kwagh wen ayol a en, eren nen tom sha ave a en er 
lu se wa ne kwagh nahan, 12 sha u ne zende vough 
hen mba ve lu ken inya la, man shi ma kwagh mom a 
de banen ne ga yo. 13 Kpa, anmgbianev, sar se ka ma 
ne lan kwagh u mba ve kpe kera la ga, sha u ne _ de 
kera zungwen er mbagenev mba ve lu a 
ishimaverenkeghen ga la nahan ga. 14 Aluer se na 
jighjigh ser, Yesu kpe, shi hide nder yo, kape mba ve 
kpe ken Yesu la kpaa, Aondo Una va a ve a Na 
imongo. 15 Gadia kwagh ne yo, se mba kaan ne un ka 
sha imo i Ter je ser: se mba se lu uma, se lu her zan 
zan m-ande u Ter yo, se vande a mba ve kpe kera la 
je ga. 16 Gadia Ter iyol Na Una sen Sha sha ikenge i 
kaan, sha imo i ortyom u tamen, sha mkaa u 
ikpamkor i Aondo, tso mba ve kpe ken Kristu la vea 
vande nderen. 17 Ken masejime, se mba se lu uma, se 
lu her la, a feese se a ve imongo sha abeen, se za 



kohol Ter sha kwavaondo. Rape se za lu a Ter gbem 
je la. 18 Nahan yo, sur nen ayol a en asema sha 
akaaoron ne. 

5 1 Kpa sha kwagh u ashighe man a-an yo, 
anmgbianev, gba u a nger ne ma kwagh ga. 2 Gadia 
ne ayol a en ne fa doo doo, iyange i Ter ngi van er 
ormbaiv ka nan va tugh nahan. 3 Zum u vea kaan er: 
Bern, man mkpeyol yo, ka zum la je mtim una ande 
sha a ve ibuv er martoghol ka u kor kwase uya 
nahan ye, mayange vea kera war ga. 4 Kpa ne yo, 
anmgbianev, ne mba ken ime ga nahan iyange la ia 
kera va tser ne, er ormbaiv nahan ga. 5 Gadia ne cii 
ne mba onov mba iwangerev, man shi onov mba 
atetan, se kera mba mbautuuv shin mbaimev kpaa 
ga. 6 Nahan yo, se kera hungul nen mnyam er 
mbagenev nahan ga, se lu nen per geng ge geng. 
7 Gadia mba ve hungul mnyam yo, ka tugh je ve 
hungul ma ye, mbahundenmsorom kpaa, ka tugh ve 
hundu ye. 8 Kpa se mba se lu mbaatetan yo, se lu nen 
geng ge geng se har nen perutya u jighjigh u nan 
man dooshima; man agunduutya yo, ka ishimaveren 
keghen myom je la. 9 Gadia Aondo ver se, lu sha ci u 
iyugh ga, kpa lu sha ci u zuan a myom ken Ter wase 
Yesu Kristu. 10 A kpe sha ci wase sha er shin sea lu 
per, shin sea hungul mnyam kpaa, se lu uma a Na 
imongo. 11 Nahan yo, taver nen ayol a en asema, 
wasen nen ayol a en er ne lu eren nahan je. 12 Se 



mba zamber a ven, angbianev ser, rumun nen mbala 
mba ve eren tom her a ven sha gbashima mba ve 
hemen ne ken Ter shi ve we ne kwagh kpaa la. 
13 Waan nen ve iko kpishi je sha dooshima sha ci u 
tom ve la. Lu nen bem bem ayol a en. 14 Anmgbianev, 
se mba taver ne asema ser, wa nen mba ve eren 
nzughul nzughul mbala kwagh, taver nen mba ve 
yen ishima la asema, wasen nen mba ve taver ga yo, 
waan nen ishima a ior cii. 15 Nenge nen sha er ma or 
nana de oron iyev i ifer sha ifer ga. Nongon nen sha 
kwagh u doon gbem je hen a ven ayol a en man shi a 
mbagenev cii kpaa. 16 Luun nen saan saan hanma 
shighe. 17 Eren nen msen gbem. 18 Ken hanma kwagh 
cii, naan nen ishughun, gadia ka ishima i Aondo sha 
a ven ken Kristu je ne. 19 De pirin nen Jijingi ga. 20 De 
lahan akaaoron a uprofeti ga. 21 Kpa karen nen akaa 
cii, kor nen u dedoo la gbang je. 22 Nyagh nen hanma 
inja i kwaghbo cii. 23 Aondo u bem iyol Na, A tsegha 
ne wang jimin cii, ma i kor jijingi wen, man uma wen 
ken ishima man iyol yen cii purututu, ve de lu a ma 
acoghol a wan iyol je ga sha m-ande u Ter wase Yesu 
Kristu. 24 Wen u A yer ne yo, ka u jighjigh je Una er 
sha mi kpaa. 25 Anmgbianev, eren nen msen sha ci 
wase. 26 Sugh nen anmgbianev cii sha icighanzwa u 
susen. 27 M ngu kaan ne sha ishigh ki Ter je mer i_or 
washika ne hen anmgbianev cii. 28 Mrumun u sha 
mhoon u Ter wase Yesu Kristu a lu sha a ven. 



2 Mbatesalonika 


1 1 Paulu man Siluanu man Timoteu mba sughun 
nongo u Kristu u Mbatesalonika u ken Aondo Ter 
wase man Ter Yesu Kristu. 2 Mrumun u sha mhoon 
man bem mba ve dugh her Aondo Ter man Ter Yesu 
Kristu, ve lu sha a ven. 3 Ka u sugh Aondo ayange 
ayange sha ci wen, anmgbianev, er i doo u eren yo, 
gadia jighjigh wen u nan ngu seer je zua iyol ga, man 
dooshima u hanmo wen hen ayol a en kpaa ngu 
ngeen je, 4 zan zan se ayol a ase kpaa se mba tan 
ihagh a ven ken iniongo i Kristu i Aondo sha ishima 
yen i wan man jighjigh wen u nan ken mbamtev mba 
i lu tovon ne a atsan man atsan a ne lu taver ishima 


sha mi la cii. 5 Ka ikav i ijiroron i mimi i Aondo i 
tesen er ne kuma tartor u Aondo u ne lu yan ican sha 
ci u u la. 6 Gadia ka Aondo kwagh u vough u oron 
mba ve lu tovon ne a ican la iyev eren ve ican. 7 Man 
ne mba i eren ne ican yo, Una na ne mmem a vese 
imongo sha mpase u a va pase Ter Yesu Sha, a 
mbatyomov Nav mba ageev imongo 8 ken igyamusu; 
Una tsaha mba ve fe Aondo ga man shi mba ve we 
Loho u Dedoo u Ter wase Yesu iko ga la kpaa. 9 Vea 
ya mtsaha u mtim u tsoron, vea lu ica a ishigh ki Ter 
man iengem i agee a Na, 10 zum u Una va sha iyange 
la sha u a civir Un ken uicighan Nav man a kpiligh 



ior iyol a Na ken mba ve ne jighjigh la cii; gadia ne na 
mpase wase la jighjigh. 11 Ka nahan man se hi eren 
msen sha ci wen gbem ye, sha er Aondo A nenge ne 
er ne kuma myer u i yila ne la man A gema hanma 
isharen i sha kwagh u dedoo man hanma tom u sha 
jighjigh u nan sha agee, ve lu vough, 12 sha u a civir 
iti i Ter wase Yesu Kristu ken a ven, ne di kpaa i_ civir 
ne ken a Na, sha injamlu i mrumun u sha mhoon u 
Aondo wase man Ter Yesu Kristu. 

2 1 Se mba zamber a ven, anmgbianev, sha kwagh u 
m-ande u Ter wase Yesu Kristu man mkohol wase u 
se va kohol a Na imongo la, 2 i _de kenden ne asema 
gagh ga, asema a de nyian ne kpaa ga, shin a lu sha 
jijingi, shin a lu sha kwaghoron, shin a lu sha 
washika inja er ka se se nger, er iyange i Ter i kuma 
ve ga. 3 Ne y 6, m a o r m om n ana d e tsughun ne 
sha nyityokwagh kpaa ga, gadia saa m-undu u hiden 
ijime la una vande van ve, man saa a pase or u 
vendan atindi, ka wan u mtim je la. 4 Ka orhendan u 
kenden a iyol na sha er un hemba hanma kwagh u i 
yer un er Aondo man hanma kwagh u i civir un la 
kpaa zan zan una tema ken tempel u Aondo, una yoo 
er ka un je un lu Aondo ye. 5 Ne kera umbur er m lu 
oron ne akaa ne zum u m lu a ven la gaa? 6 Ne fa 
kwagh u a lu yangen hegen, sha u a va pase un sha 
shighe na yo. 7 Gadia kera je kpaa kwaghmyer u 
mvende u vendan atindi la ngu eren tom, zan zan un 



u a lu yangen hegen la a va kar a na sha, 8 ka zum la 
man a pase un u a vende atindi la ken igbar ye. Ter 
Yesu Una wua un sha ioon i sha zwa Na man Una tim 
un kera sha mve Na man m-ande Na. 9 Ka un u mve 
na a lu sha injatom i Satan sha uivande man akaa a 
kpilighyol a aiegh, 10 man sha hanma inja i icugh i 
sha ifer ken mba vea tim yo, gadia ve ngohol 
dooshima u sha kwagh u mimi u ma ve war sha mi la 
ga. 11 Ka nahan man Aondo Una tindi ve a icugh i 
taver i ia er vea na aie la jighjigh ye, 12 sha er a or ior 
cii ijir mba ve ne kwagh u mimi jighjigh ga man ifer i 
gem i maa ve iyol la. 13 Kpa se yo, ka u se sugh Aondo 
sha ci wen gbem, ne anmgbianev mba ne doo Ter 
ishima gadia Aondo tsuwa ne sha hiihii je u zan ken 
myom sha mtsegh u sha Jijingi man sha u nan kwagh 
u mimi la jighjigh. 14 Ka nahan je man A yila ne sha 
ivangeli yase sha u zuan a iengem i Ter wase Yesu 
Kristu la ye. 15 Nahan yo, anmgbianev, tile nen dong, 
kor nen akaa a i tese ne la gbang, shin a lu sha 
kwaghoron, shin a lu sha washika wase kpaa. 16 Ter 
wase Yesu Kristu iyol Na man Ter wase Aondo u se 
doo Un ishima man A ne se msurshima u tsoron man 
shi ishimaverenkeghen i dedoo sha mrumun u sha 
mhoon la, 17 A sur ne asema, A taver a sha hanma 
tom u dedoo kua kwaghoron u dedoo kpaa. 

3 1 Ken masetyo yo, anmgbianev, eren nen msen sha 
ci wase, kwaghoron u Ter a _ samber fefa, a. zua a 



icivir er i lu ken ven nahan, 2 i_yima se sha ikev i ior 
mba vihin kwagh man mbaaferev, gadia ka ior cii ve 
lu a jighjigh u nan ga. 3 Kpa Ter ka u jighjigh je, Una 
taver ne agee, Una shi A kura ne sha ikev i Orbo 
kpaa. 4 Se mba veren asema sha a ven ken Ter ser: 
Akaa a se we ne kwagh sha mi la, ne mba eren shi 
nea er a kpaa. 5 Ter A koom asema a en u zan ken 
dooshima u Aondo man ishima i wan i Kristu. 
6 Anmgbianev, se mba wan ne kwagh ken iti i Ter 
Yesu Kristu ser, kem nen ayol sha hanma anmgbian 
u nan zenden nzughul nzughul, i kera lu sha ityesen i 
ne ngohol hen vese la ga yo. 7 Gadia ne ayol a en ne 
fa er i doo u ne kar se yo, gadia se zende ken a ven 
nzughul nzughul ga. 8 Mayange se ya kwaghyan hen 
ma or gbilin kpaa ga, saa sha tom u sha ican man u 
sha gbashima tugh man tetan sha u se de kera zan 
mo wen iyol ga yo. 9 Lu sha ci u se lu a tahav ga ze, 
kpa lu sha u se. na ayol a ase a _ hingir ne ikav i 
nengen sha mi er ne kar se yo. 10 Gadia er se lu a ven 
imongo la je, se wa ne kwagh ser: Aluer tom u shiren 
doo or ga yo, kwaghyan kpaa nana de ye ga. 11 Gadia 
se ungwa mbagenev ken ven mba zenden nzughul 
nzughul, mba kera eren tom ga, kpa mba amber sha 
akaa. 12 Ambaaior la yo, se mba wan ve kwagh, se 
mba taver ve asema ken Ter Yesu Kristu ser: Ve . 
kundu ishima, ve.eren tom, ve.ya kwaghyan ve ayol 
a ve. 13 Kpa ne yo, anmgbianev, uwer u de gbe ne u 



eren akaa a dedoo ga. 14 Aluer hanma or nana ver 
ato sha kwaghoron wase u ken takerada ne ga yo, 
ver nen nan ikav, de kera zough nen a nan ga, i _ va 
nan ahenge. 15 Kpa de nengen nen nan er ka orihom 
ga, kpa wa nen a wa nan kwagh er ka anmgbian 
nahan. 16 Ter u bem iyol Na, A na ne bem gbem sha 
hanma gbenda cii. Ter A lu a ven cii. 17 Ishughun i 
mo, Paulu sha uwegh agh ne, ku ku lu ikav ken 
hanma washika yo, kape m ngeren ne. 18 Mrumun u 
sha mhoon u Ter wase Yesu Kristu a lu sha a ven cii. 



1 Timoteu 


1 1 Paulu, apostoli u Kristu Yesu sha imo i Aondo 
Oryiman wase man shi Kristu Yesu, 
ishimaverenkeghen yase, 2 ngu sughun Timoteu, ka 
wan warn mimi sha jighjigh u nan. Mrumun u sha 
mhoon man mhoonom ma zungwen man bem mba 
ve dugh her Aondo Ter man Kristu Yesu Ter wase ve 
lu sha a we. 3 Lu ken Efese her, er m wa u kwagh 
zum u m moughon u yemen Masedonia la, sha u u ta 
ior mbagenev icin er ve de tesen ityesen igen kposo 
ga, 4 shi ve de veren ishima sha ukwaghhir man 
icombor i oron i lun a mkur ga la ze. Akaa ne ka a na 
anyiman a gbilinigh tso, i kera lu ityesen i Aondo i 
sha jighjigh u nan la ga. 5 Kpa ishimaveren i ityesen 
ne yo, ka dooshima u a dugh ken ishima i wang, man 
imo i dedoo i ken ishima man shi jighjigh u lun a 
imanger ga la. 6 Mbagenev undu akaa ne, mba masen 
oron akaa a gbilinigh tso. 7 Sar ve pe ma ve lu 
mbatesen atindi kpa ve fa akaa a ve lu oron la ga 
man shi kwagh u ve lu pasen sha gbashima la kpaa 
ve fa un ga. 8 Se fa, atindi doo tso, aluer or nana er 
tom a mi sha tindi yo. 9 1 fa kwagh ne nahan er, i ver 
tindi ka sha ci u or u nan lu u perapera la ga, kpa ka 
sha ci u mbavendan atindi kua mbahembanato, man 
shi mba ve vende Aondo kua mbaasorabo man shi 



mbalun wang ga kua udangmbaiorov man shi 
mbawuanuter kua mbawuanungo kua mbawuanior, 
10 man mbaerenidya man mbayaven a nomso man 
mbaiin ior yemen a mi, man mbaerenaie, man 
mbabumun sha aie, man shi mbaeren hanma kwagh 
ugen cii u alu sha ityesen i dedoo la ga yo. 11 Ka sha 
inja i Loho u Dedoo u iengem i Aondo u i wuese Un la 
u i nem sha ikev la. 12 M ngu wuese Un u A nem agee 
la, ka Kristu Yesu Ter wase, gadia A nenge er m ngu 
jighjigh, A verem sha tom, 13 shin er yan m lu or u 
ityuhwan, man or u tovon mbagenev a ican man shi 
ipilaor nahan kpaa. Kpa i zungwem mhoonom gadia 
m lu eren sha lan man sha jighjigh u nan ga kpaa. 
14 Kpa mrumun u sha mhoon u Ter wase ngee gande 
man jighjigh u nan kua dooshima mba ve lu ken 
Kristu Yesu la. 15 Kwaghoron ne ka u jighjigh, a kuma 
u rumun un a ishima i mom er Kristu Yesu va shin 
tar sha u yiman mbaasorabo, man ken ve yo, ka mo 
m hembe ye. 16 Ka nahan man i zungwen mhoonom 
ye, ka sha u Yesu Una tese ishimawan Na cii ken mo 
u m hembe ne, i. hingir mbagenev ikav mba vea 
mase va nan Un jighjigh sha u zuan a uma u tsoron 
yo. 17 Icivir man iengem i_lu i Tor u tsoron u A lu u 
kpen ga, u i nengen a Na kpaa ga, u A lu Aondo, Un 
tswen, gbem sha won. Amen. 18 Wan warn Timoteu, 
m ngu wan we kwaghwan ne, m ngu nan we sha 
ikev, ka kwagh mom a akaa a i tsengaoron sha a we 



sha kwaghoron u profeti la, nahan i _ lu sha akaa ne 
man u nongo ityav mbi dedoo, 19 u lu a jighjigh u nan 
man imo i dedoo i ken ishima ye. Mbagenev ta i kera, 
nahan sha kwagh u jighjigh u nan yo, tso ur ve. 
20 Himeneu man Alekesander kpaa mba ken ve. Ve 
yo m na ve sha ikev i Satan sha u i. tese ve, ve _ de 
ityuhwanev. 

2 1 Nahan hiihii yo, m ngu wan kwagh mer, i _ 
zamber, i eren mbamsen, i_sonon sha ci u ior, man i. 
sughun Aondo sha ci u ior ci ca cii, 2 sha ci u utor 
man ve mba i ver ve sha a-an a icivirigh la cii sha u 
se . tema bem bem, ayooso a . de lu ga, ken 
mciviraondo kua mlu u sha inja sha inja sha hanma 
gbenda cii. 3 Ka kwagh u doon man shi kwagh u a 
rumun un sha ishigh ki Aondo Oryiman wase. 4 Sar 
Un u ior cii ve _ war ve _ ar sha mfe u fan mimi la. 
5 Gadia Aondo ngu mom tso, Orhimen u her ato u 
Aondo a ior kpaa ngu mom, ka or, ka Kristu Yesu 6 u 
A ne iyol Na hingir ipaa sha ci u ior cii. I er shiada 
sha kwagh ne er shighe va kuma vough yo. 7 Ka sha 
kwagh ne man i verem or u yoon man apostoli kpaa 
ye, ka mimi m er ye, ka aie m eren ga, i verem 
ortesen u atoatyev u sha jighjigh u nan man mimi. 
8 Nahan yo, sarem pe nomso ve _ eren msen sha 
hanma ijiir, ve _ kenden ave a wang sha, i _ de lu sha 
ishima i vihin ga, ayooso kpaa ga. 9 Shi sarem pe 
kasev di kpaa ve. wuhan ayol a ve daalaa, i _ lu sha 



kwaghfan man akuma akuma kpaa, i. de lu sha 
gbatyou u gban, shin sha zenaria shin sha utagbede 
shin sha akondo a taver ishe kpaa ga, 10 kpa i_lu sha 
aeren a dedoo er i kom u kasev mba ve kaa er ve 
mba cian Aondo mimi vea er yo. 11 Kwase nana _ lu 
ving, nana.rumun u ungwan kwagh doo doo. 12 Kpa 
u tesen yo, m rumun mer, kwase nana tese ga, shin u 
eren tahav sha nom u nan kpaa ga, kpa nana lu ving. 

13 Gadia ka Adam i vande gban un man i mase Ifa ye. 

14 Adam yo, i tsugh un ga, kpa ka kwase man i tsugh 
un a hingir u peren tindi ye. 15 Kpa una war sha onov 
mba maren aluer una tile ken jighjigh u nan man 
dooshima man mtsegh man u eren kwagh sha 
kwaghfan yo. 

3 1 Kwaghoron ne yo, ka u jighjigh, aluer or ngu 

keren u lun orkuran yo, ka tom u dedoo u sar nan ye. 
2 Orkuran y 6, k a u n ana 1 u a acoghol a wan iyol ga 
keng je, nana.lu or u kwase mom, man or u kundun 
ishima, man or u tsev tsev, man or u eren kwagh sha 
inja, man or u eren dedoo a mbavannya, man or u 
fan ityesen kpaa. 3 Nana de lu or u cihin msorom ga, 
nana de lu or u cihin num kpaa ga, kpa nana lu or u 
lun inja legh legh, nana de lu or u hiin iyongo ga, 
shin u eren hua sha inyar kpaa ga. 4 5 1 lu or u nengen 
sha ya u nan dedoo, nana nengen sha onov mba nan 
ve.tema sha inja sha inja, ve_lu mbaungwan kwagh. 

5 Gadia aluer or nana fa u nengen sha ya u nan ga yo, 



a er nan man nana kura nongo u Kristu u Aondo? 6 1 
de lu or u nan sember geman ishima ga, sha u nana 
de moron iyol nana.gbe ken ibo i yan i diabolo la ga 
yo. 7 Ka u nana lu a shiada u dedoo hen mba ken inya 
keng sha u nana de gbe ken iheen nana.gba ken to u 
diabolo ga yo. 8 Rape udiakon kpaa ve_lu la, ve lu ior 
mba mimi, ve _ de lu mba ijo ihiar ga, ve de lu 
mbacihin wain ga, ve de lu mbaeren hua sha mtsera 
u keren kpaa ga, 9 ve.luun a kwaghmyer u jighjigh u 
nan ken imo i nan ibo ga i ken ishima. 10 Kpa mban 
yo, a vande karen ve, aluer vea lu a acoghol iyol ga 
yo, ve. er tom u diakon. 11 Rape kasev kpaa, ve _ lu 
mbamimi je la, ve _ de lu mbaangerev ga, ve . lu 
mbakundunasema, ve _ lu jighjigh ken akaa cii. 

12 Udiakon ve.lu ior mba lun a kwase mom mom, ve. 
nengen sha onov vev dedoo kua sha uya vev kpaa. 

13 Mba ve eren tom u diakon dedoo yo, vea zua a iti i 
dedoo man shi vangertior kpishi sha jighjigh u nan u 
ken Rristu Yesu. 14 M ver ishima u van hen we fefa, 
kpa m ngu ngeren we akaa ne, 15 sha u aluer me 
timbir kpaa, u fa er i doo u eren ken ya u Aondo, ka 
nongo u Rristu u Aondo u uma je la, ka ityogh man 
imagh ki mimi a suur sha mi yo. 16 Mimi je, 
kwaghmyer u a lu sha mcivir u se civir Aondo la, 
vese tso. I pase Un ken iyol i or ken igbar, i na Un 
isho ken Jijingi, mbatyomov mba Shaav nenge a Na, i 



pase kwagh Na ken atoatyev, i na Un jighjigh sha 
won, i yem a Na sha ken iengem. 

4 4 Kpa Jijingi ngu kaan wanger wanger er: Sha 
ayange a masejime yo, mbagenev vea undu jighjigh u 
nan, vea ver ishima sha ujijingi mba tsughun ior 
man sha ityesen i ujijingi mba bov. 2 Ka sha imanger 
i mbaaiev mba i ver ve ikav ken imo i ken asema a ve 
er ka sha iyogh ki acivin nahan. 3 Mba yange kwase u 
eren, mba tsweren akaayan a Aondo A gbe a sha u 
mba ve ne jighjigh shi ve fe mimi la, ve ngohol a sha 
ishughun la. 4 Hanma kwagh u Aondo A gbe cii ka u 
doon, ma kwagh u vendan ngu ga, aluer a ngohol un 
sha ishughun yo, 5 gadia hingir icighankwagh sha 
kwaghoron u Aondo man sha msen u eren. 6 Aluer u 
tesen anmgbianev akaa ne yo, u lu ortom u dedoo u 
Kristu Yesu u i koso u sha akaaoron a sha jighjigh u 
nan man sha ityesen i dedoo i u dondo sha mi la. 
7 Kpa ukwaghhir mba dang dang mba 
ungombakasev la yo, venda kera. Kar iyol you sha u 
u taver sha u civir Aondo yo. 8 Gadia u karen iyol, i. 
taver la tseegh yo, wa ngun a inja kpeghee, kpa u 
civir Aondo yo, ngu a inja sha akaa cii gadia ngu a 
ityendezwa sha uma u hegen ne kua uma u a lu van 
la kpaa. 9 Kwaghoron ne ka u jighjigh, a kuma u 
rumun un a ishima i mom. 10 Ka sha kwagh ne se lu 
eren tom tsung se lu nongon sha ican kpaa ye: ka er 
se ver asema ase se lu keghen Aondo u uma u A lu 



Oryiman u ior cii la, jim yo, ka u mbananjighjigh. 
11 Wa kwagh sha akaa ne shi tesen a kpaa. 12 Ma or 
nana de lahan we er u ngu wanye ga, kpa hingir 
mbananjighjigh ikav sha kwaghoron man sha zende 
man sha dooshima man sha jighjigh u nan man mlu 
u wang kpaa. 13 Ver ishima u oron ior Bibilo man u 
wan kwagh man shi u tesen zan zan me kar van. 
14 De hundu ishima sha iwua i sha mrumun u sha 
mhoon i i_lu ken we i i ne u sha kwaghoron u profeti 
man ave a pendan a mbatamen la ga. 15 Nongo sha 
akaa ne, penda ishima sha mi sha u ior cii vea nenge 
mzehemen wou yo. 16 Ver ishima sha iyol you man 
ityesen you kpaa, taver ishima sha mi. Aluer u er 
nahan yo, u yima iyol you kua shi mba ve lu ungwan 
we la kpaa. 

5 1 De zehe a organden ga kpa wa a wa nan kwagh er 
ka ter nahan; er a mbayevikaior kpaa er ka 
anmgbianev nahan, 2 kasev mba ganden kpaa er ka 
ungo nahan; mbayevkasev kpaa er ka anmgbianev 
mba kasev nahan sha mlu u wang cii. 3 Wa kasev 
mba cogholov iko mba ve lu kasev mba cogholov 
mimi yo. 4 Kpa aluer ma kwasecoghol nana lu a onov 
shin onov mba onov mba nan yo, ve vande henen u 
eren a ya ve sha mcivir u i civir Aondo la, ve gema ve 
.wasen mba ve mar ve la, gadia kwagh ne ka kwagh 
u doon sha ishigh ki Aondo je. 5 U nan lu 
kwasecoghol mimi nan kera lu a or ga yo, nan ver 



ishima sha Aondo, nan taver ishima sha mzamber 
man msen u eren tugh man atetan. 6 Kpa u nan lu 
kera ke kera yo, nan ngu kpenegh er nan lu uma ne 
je. 7 Wa kwagh sha akaa ne kpaa sha er vea lu a 
acoghol a wan iyol ga yo. 8 Aluer or nana kera nenge 
sha ior mba nan ga man jim je yo, ka mba ken ya u 
nan la, nan nyiman jighjigh u nan ve, nan hemba 
gban kera a or u nan ne jighjigh ga yo. 9 1 de ngeren 
ma kwasecoghol u nan yen anyom akunduatar ga; 
man i lu kwase u nan er nom mom yo, 10 u i er nan 
shiada sha aeren a dedoo, er nan lu yesen onov mba 
nan man nan lu eren a mbavannya dedoo man nan 
lu oon uicighanmbaiorov angahar, man nan lu 
wasen mbaatsanev man nan lu pendan ishima sha 
hanma ieren i dedoo cii. 11 Kpa kasev mba cogholov 
mba ve lu a mhem iyol yo, venda, gadia zum u 
asaren a ve la aa urugh ve sha u ve de kwagh u 
Kristu yo, a sar ve u eren nom, 12 nahan ve kpela ibo 
sha ayol a ve gadia ve undu jighjigh ve u nan u hiihii 
la. 13 Man shi kwagh ugen kpaa, ka ve hen u lun 
gbilin yo, man u gbaan zenden sha uya uya tso, man 
ve kera lu gbilin tseegh ga, ve eren angereke shi ve 
amber sha akaa, ve lamen ve teren akaa a a doo ga 
yo. 14 Nahan yo, sarem pe kasev mba cogholov mba 
ve lu a mhem iyol yo, ve. er noov, ve mar onov, ve. 
nengen sha uya vev, ve. de ne orihom ian i lamen 
dang ga. 15 Gadia kera je kpaa mbagenev tsume ve 



gema ve dondo Satan. 16 Aluer kwase u nan jighjigh 
nan ngu a kasev mba cogholov sha ikev yo, nana. 
wasen ve, i _ de ze nongo u Kristu iyol ga, nahan 
nongo u Kristu ua wase mba ve lu kasev mba 
cogholov mimi yo. 17 Mbatamen mba ve nengen sha 
ior dedoo yo, iwa ve iko kwa har je, jim yo, ka mba 
ve lu pasen kwaghaondo shi ve lu tesen kpaa la. 
18 Gadia icighanruamabera kaa er: Bua u shoghol 
iyiagh yo, i _de we un kper sha zwa ga, man shi 
orshirentom nan kuma injar i nan. 19 Sha kwagh u 
ortamen yo, de gbe rumun ma ibo i i ne nan ga saa 
sha zwa u ushiada uhar shin utar. 20 Mba ve eren 
isholibo yo, yange ve sha ishigh ki ior cii man 
mbagenev kpaa vea cia ye. 21 M ngu wan we kwagh 
sha ishigh ki Aondo man Kristu Yesu kua 
uicuwanmbatyomov mba Shaav mer, kura atindi 
angan, de gbe kuren kwagh sha mhange u i hange u 
la tso ga, de eren ma kwagh sha msange u sha 
dooshima kpaa ga. 22 De pende or ave sha ityou gagh 
ga, de nyer nongo a orgen sha isholibo i nan ga, kura 
iyol you wang. 23 De kera me mngerem tseegh ga, 
maan wain cohin cohin kpaa sha ci u iyav ou kua 
ukorkor mba ve kenden we ken iyol sha ashighe 
ashighe la. 24 Ior mbagenev yo, asorabo a ve nga ken 
igbar je nga hemen ve u zan ken ijir, kpa mbagenev 
di yo, asorabo a ve gema dondo ve ijime. 25 Kape 



aeren a dedoo kpaa ka a lu ken igbar je la, a a lu 
nahan ga la kpaa, u yeren a yo, a fatyo ga. 

6 1 Mba ve lu ikpan, i te ve igbur cii yo, ve. nengen 
uter vev er ve kom hanma ikoiwan cii, sha u i _de 
teren iti i Aondo man ityesen Na sha dang ga yo. 
2 Mba ve lu a uter mba nan jighjigh yo, ve _ de lahan 
ve er ve mba anmgbianev vev hegen ga, kpa ve . 
hemba eren ve tom, gadia ve mba ve zough a iwasen 
sha mi la yo, ka mbananjighjigh man 
mbadoonshima. 3 Aluer or ngu tesen ityesen igen 
kposo nan kera rumun akaaoron a Ter wase Yesu 
Kristu a dedoo la shin ityesen i civir Aondo kpaa ga 
yo, 4 nan ngu moron iyol, kpa nan fa kwagh mom ga; 
anyimanaikaa doo nan man shi u sendegh 
kwaghoron sha asemberakaa a oron kpaa. Iwuhe ka 
i due ker kua ayooso man ityuhwanev man u henen 
akaa a vihin sha or, 5 man iyongo i kuren ga hen ior 
mba i vihi mhen ve, man mimi ve la a saa yo. Mba 
henen er, u civir Aondo yo, ka gbenda u zuan a 
mtsera. 6 U civir Aondo man kwagh a kuman we yo, 
mtsera ngu sha mi vese. 7 Gadia se nyor ken tar ne a 
ma kwagh mom ga, u duen yemen a kwagh kpaa se 
fatyo ga. 8 Kpa aluer sea lu a kwaghyan man akondo 
yo, i_kuma se. 9 Kpa mba i sar ve pe lun mbanyarev 
yo, ka ve gba ken imeen man ken to u honon man 
ken asaren kposo kposo a gbilinigh man a vihin. Ka a 
mire a ior ken mtim man ken msaaishe. 10 Gadia 



raise u hanma inja i kwaghbo cii yo, ka inyaregh ki 
saren. Mbagenev yo, ki hange ve nahan ve tsume ve 
undu jighjigh u nan, ve kuma ayol a ve sha atsan ato 
kposo kposo. 11 Kpa we, or u Aondo yo, yevese akaa 
ne, gema dondo perapera ityo kua u civir Aondo man 
jighjigh u nan man dooshima man ishima i wan man 
ishima i legh legh kpaa. 12 Nongo ityav mbi dedoo 
mbi jighjigh u nan la, naregh kor uma u tsoron u i 
yila u sha mi la gbang, u u pase mpase u dedoo sha 
mi sha ishigh ki mbashiada kpishi la. 13 M ngu wan 
we kwagh sha ishigh ki Aondo u A ne akaa cii uma la 
man shi Kristu Yesu u A er shiada sha ishigh ki 
Pontiu Pilatu sha mpase u dedoo la mer, 14 kura tindi 
ne tsembelee, acoghol a de lu ga zan zan m-ande u 
Ter wase Yesu Kristu. 15 Kwagh ne yo, ka Un u ageegh 
tswen u i wuese Un la, Tor u utor man Ter u uter 
kpaa, Una va pase un er shighe a va kuma vough yo. 
16 Ka Un tseegh A lu u kpen ga ye, A tema ken 
iwanger i i gande u mgboghom her yo. Ma or ngu a 
nenge a Na ga, a fatyo u nengen a Na kpaa ga, icivir i. 
lu i Na kua tahav kpaa gbem sha won. Amen. 17 Mba 
ve lu mbanyarev ken tar u ainge ne yo, wa ve kwagh 
wer, ve de gengese ayol a ve ga, ve. de veren ishima 
sha inyaregh ki i fe kwagh sha min ken hemen ga la 
ze, kpa ve. ver ishima sha Aondo u A ne se akaa cii 
wuee sha u se er kwagh a mi yo. 18 Ve_eren akaa a 
dedoo ve.lu mbanyarev sha aeren a dedoo, ve naan 



iwua, ve panden k wagh ve naan mbagenev kpaa, 
19 nahan man vea wa imagh ki dedoo sha ci ve ayol a 
ve ken hemen ye, sha u vea kor ave sha uma u a lu 
uma jim la. 20 We, Timoteu, kuran kwagh u i we u 
sha ikev la. Palegh ayooso a dang a gbilinigh la man 
anyimanaikaa a i eren aie sha mi er ka kwaghfan la. 
21 Mbagenev rumun akaa ne ve pase a je nahan ve 
tsume gbenda sha kwagh u jighjigh u nan. Mrumun 
u sha mhoon a lu sha a ven. 



2 Timoteu 


1 1 Paulu apostoli u Kristu Yesu sha ishima i Aondo 
sha inja i ityendezwa i sha uma u a lu ken Kristu 
Yesu la, 2 ngu sughun Timoteu, ka wan warn u ishima 
ishima. Mrumun u sha mhoon man mhoonom ma 
zungwen man bem mba ve dugh her Aondo Ter man 
Kristu Yesu Ter wase ve_lu sha a we. 3 Ka mea umbur 
we ken mbamsen av gbem tugh man atetan yo, m 
wuese Aondo u m lu civir Un sha imo i ken ishima i 
nan mo ibo ga la er uter av kpaa lu eren nahan. 
4 Hangem pe zuan ishigh a we sha u iember yam i iv 
yo, gadia m umbur mliam ou. 5 M ngu umbur jighjigh 
u nan u mimi u a lu ken a we, u a vande lun ken 
ngou u tamen Loisi man shi ken ngou Unise kpaa, shi 
m fa dedoo mer ngu ken we kpaa. 6 M ngu umbur we 
sha u seer nderen iwua i sha mrumun u sha mhoon i 
i lu ken we la sha mpende u m penda ave sha a we la. 

7 Gadia ka jijingi u cian kwagh, Aondo a ne se ga, kpa 
ka u ageegh man u dooshima man u koron iyol tsaha. 

8 Nahan yo, kunya u de ker u u eren shiada sha u 
pasen Ter wase ga, u de ker u sha kwagh warn, mo 
orkwar Na kpaa ga, kpa nyor nongo sha ican i yan 
sha ci u Loho u Dedoo sha agee a Aondo, 9 u A yima 
se shi A yila se sha icighanmyer la, lu sha ci u aeren a 
ase ga kpa lu sha awashima Na iyol Na man shi sha 



mrumun u sha mhoon Na u i ne se ken Kristu Yesu je 
er shighe lu a lu ga la. 10 Kpa i pase un ken igbar 
hegen sha mve u Oryiman wase Yesu Kristu u A 
ngohol ku agee kera, A va a uma man mtsor ken 
iwanger sha Loho u Dedoo. 11 1 verem or u yoon u, 
man apostoli u u man ortesen u u kpaa; 12 ka sha ci u 
kwagh ne man m lu yan atsan ne nahan ye, kpa 
kunya korom sha mi ga. Gadia m fa Un u m na Un 
jighjigh la man m fa dedoo mer Una fatyo u kuran 
kwagh u i wem sha ikev la zan zan iyange la. 
13 Kwaghoron u dedoo u u zough a mi hen mo yo, a 
lu u ikav i zan sha mi sha kwagh u jighjigh u nan 
man dooshima u ken Kristu Yesu. 14 Kura kwagh u 
dedoo u i we u sha ikev la sha agee a Icighan Jijingi u 
A tern ken vese la. 15 U fa er mba ken Ashia cii ve gem 
ijime a mo yo. Figelu man Hermogene kpaa mba ken 
ve. 16 Ter A zungwe ya u Onesiferu mhoonom gadia a 
wasen mo acin imongo, kunya kor un a ikangenev 
yav kpaa ga. 17 Zum u a va nyor ken Roma yo, a 
kerem tsung, a zua a mo kpaa. 18 Ter A na un a zua a 
mhoonom ma zungwen hen Ter sha iyange la—man 
ityom kpishi i a er ken Efese la kpaa u fa i dedoo. 

2 1 Nahan yo, we wan warn, taver ken mrumun u sha 
mhoon u ken Kristu Yesu la. 2 Akaa a u ungwa hen 
mo, mbashiada kpishi kpaa lu her la, gema wa sha 
ikev i ior mba ve lu jighjigh mba vea kuma u tesen 
mbagenev kpaa yo. 3 Nyor nongo ken ican i yan er 



orutya u dedoo u Kristu Yesu nahan. 4 Ma orutya u 
nan lu nongon ityav ave yo nan cimin iyol i nan sha 
akaa a uma u tar ne ga, gadia ka u nana er kwagh u 
doon or u a tsough nan sha ci u utya la. 5 Aluer or 
ngu gban gesa u ayemegh a mbagenev yo, nana gba 
zuan a tsar ga, saa nana yevese sha tindi. 6 Orsule u 
nan er tom sha gbashima la yo, ka nan nana vande 
zuan a kwar sha iyiagh kila keng. 7 Ver ikav sha 
kwagh u m kaa u ne gadia Ter Una na u mkav sha 
akaa cii. 8 Umbur Yesu Kristu u i nder Un shin ku, u A 
lu ken tsombor u Davidi la, er m pase ken ivangeli 
yam nahan. 9 Ka sha ci u i man m ya ican je i kangem 
kpaa er ka iferor nahan ye. Kpa kwaghoron u Aondo 
yo, ngu uikangen ga. 10 Ka nahan man m we ishima 
sha akaa cii ye, sha ci u uicuwanmbaiorov, sha u ve 
kpaa, ve . zua a myom u ken Kristu Yesu la kua 
iengem i tsoron. 11 Kwaghoron ne ka u jighjigh: Aluer 
se kpe a Na imongo yo, se lu uma a Na imongo kpaa. 

Aluer se wa ishima yo, se ya tor a Na imongo. 
Aluer se nyiman Un yo, Un kpaa Una nyiman se. 
13 Aluer se kera lu jighjigh ga yo, Un yo ngu jighjigh 
her. Gadia u Una nyiman mlu Na iyol Na yo, Una 
fatyo ga. 14 Umbur ior man shi pase sha ishigh ki 
Aondo wer, ve de sendegh kwaghoron sha 
asemberakaa a oron ga, nga a inja sha ma kwagh ga, 
mba ve veren ato sha a kpaa, nga ze a ve ken mtim. 
15 Nongo sha gbashima u veren iyol you sha ishigh ki 



Aondo er or u i kar nan nan kom yo, ortom u i gba u 
nana ya kunya ga yo, or u nan pasen kwaghoron u 
mimi la jighilii. 16 Palegh ayooso a gbilinigh a dang la. 
Gadia vea hemba yemen a yem hemen sha u vendan 
Aondo. 17 Kwaghoron ve una za hemen er ivav i 
samber yan or iyol nahan. Himeneu man Filetu kpaa 
mba ken a ve. 18 Mban yo, ve tsume ve undu mimi ve 


kaa er mnder u shin ku kar kera bee je. Mba nzughul 
a jighjigh u nan u mbagenev. 19 Kpa imagh ki Aondo 
ki ki tenger ga la yo, ki tile her, ki a ikav ne: Ter fa 
mba Nav, man shi, hanma or u nan teren iti i Ter yo, 
nana pav a ifer. 20 Ken ya u vesen yo, ka ikav mbi sha 
zenaria man azurfa tseegh mbi lu ker ga, kpa mbi 
sha kon man mbi sha inyatyuu kpaa mbi. Mbigenev 
ka mbi eren akaa a icivirigh a mi, mbigenev yo, ka u 
eren akaa a a lu a icivir ga la a min. 21 Aluer or nana 
dugh akaa ne ken iyol i nan kera yo, nana lu ikagh ki 


icivirigh ki i tsegha ki, ki lu or u ki a inja kpishi yo, ki 


i ser ki sha ci u hanma tom u dedoo yo. 22 Nahan 


yevese asaren a sha inja i mbayevikaior la, gema 
dondo perapera ityo, man jighjigh u nan man 


dooshima man bem a mbala mba ve yer iti i Ter sha 
ishima i wang la imongo. 23 Kpa nyagh anyimanaikaa 
a ibume a injaa ga la gadia u fa er a ne ayongo yo. 
24 Kpa kpan u Ter yo, ka u nana lu or u ayongo ga 
keng, kpa nana lu sar sar a ior cii, nana lu or u fan 
ityesen man or u wan ishima kpaa, 25 nana koom 



mbahendan kwagh a nan sha ishima i legh legh. 
Alaghga Aondo Una na ve mgemshima vea kar mimi, 
26 vea nder vea war to u diabolo, gadia a vande 
koron ve sha u ve er ishima na yo. 

3 1 Fa kwagh ne. Ken ayange a masejime yo, ashighe 
a ican aa va. 2 Gadia ior vea hingir mbawan ayol a ve 
iko tseegh man mba inyaregh ki doo ve ishima man 
mbahagher sha akaa man mbagengeseyol man 
mbaoron kwagh dang dang, man mbahemban 
mbamaren ve. ato man mbalun a ishughun ga man 
mbalun wang ga, 3 man mbalun a dooshima ga man 
mba ve soo u himen iyongo kpaa ga man 
mbaerenangereke man mbakoron ayol a ve tsaha ga 
man anomaior a bo man mba kwagh u dedoo a doo 
ve ga 4 man mbapasen ior aker man mbawan uma ve 
iko ga man mbamoronyol a ve man mba iember i 
iyolough i hembe doon ve a Aondo la. 5 Sha ashe yo 
mba a mlu u civir Aondo la kpa mba geman mba 
nyiman agee la. Nyagh ambaaior la. 6 Mbagenev ken 
ve yo, mba nyer ken uya, mba ker adomaukase a 
asorabo a ngee a iyol, asaren kposo kposo a lu hemen 
a la. 7 Mba henen ityesen gbem kpa mba fan ityo u 
aren sha mfe u vea fa mimi la ga. 8 Er Yane man 
Yambere kpaa lu hendan a Mose nahan kape mban 
kpaa ve lu hendan a mimi la, ka ior mba mhen ve a 
vihi, jighjigh u nan ve kpaa a lu vough ga yo. 9 Kpa 
vea kera za hemen yum ga, gadia ior cii vea va kar 



ibumegh vegh wanger wanger er yan i kar ki ior 
mba uhar mbala nahan. 10 Kpa we u lu a mo 
mangeraa sha ityesen man ieren yam man 
ishimaveren yam man jighjigh u nan man ishima i 
wan man dooshima man ishima i taver 11 man mtev 
u sha ican man atsan a a tserem ken Antioki man 
Ikonium man Lisetera. Mbamtev mba sha ican ne cii 
m wa ishima sha mi, man ve cii, Ter yimam sha mi. 
12 Man mba i sar ve pe zenden sha mciviraondo ken 
Kristu Yesu cii a tov ve a ican. 13 Kpa udangmbaiorov 
man mbatsughunior vea yem hemen hemen vea 
hemba vihin a vihi kwagh. Mba tsughun ior man ve 
di kpaa mba gem mba tsughun ve. 14 Kpa we yo, lu 
ken akaa a i tese u, u ne a jighjigh la, gadia u fa ve 
mba u hen sha ikev ve la. 15 Man shi u fa er hii iyev je 
u kar icighanruamabera u a fatyo u tesen we u zan 
ken myom sha jighjigh u nan u ken Kristu Yesu la. 
16 Gadia icighanruamabera cii ka Aondo A ne i nger 
ye. Ngu a inja sha ityesen man sha mkoom man sha 
myange man sha myese u ken perapera kpaa, 17 sha 
u or u Aondo nana kuma nana.lu a ago iyol sha ci u 
hanma tom u dedoo. 

4 1 M ngu wan we kwagh sha ishigh ki Aondo man 
Kristu Yesu u Una va or mbaumav man mbakpenev 
ijir la, sha m-ande Na man tartor Na la, 2 mer, yoo 
kwaghoron Na wa iyol sha mi keghen a kegh, a lu 
sha ian i doon, shin a lu sha ian i doon ga kpaa, 



koom, yangen, waan kwagh, sha ishima i wan tsung 
man sha ityesen kpaa. 3 Gadia shighe ngu van u ior 
vea kera fatyo u veren ato sha ityesen i dedoo ga, vea 
kohol mbatesen kpishi sha asaren a ve ayol a ve sha 
ci u ato vande ngiligh ve yo. 4 Vea too ato a ve sha 
kwagh u mimi la kera vea gema vea ver sha 
ukwaghhir. 5 Kpa we yo, kundu ishima sha akaa cii, 
taver ishima sha ican you; er tom u ivangeli, kure u 
doo doo. 6 Mo yo, mba urun mo kera er nagh ku urun 
nahan. Shighe u myem warn kuma. 7 M nongo ityav 
mbi dedoo ve. M kure ayem am vough, m saa a 
jighjigh u nan. 8 Mase shin tsar u mhembe u 
perapera u i verem, u Ter Una nam sha iyange la yo, 
man ka mo tseegh ga kpa ka mba m-ande Na a doo 
ve la cii. 9 Nongo, va kohol mo fefa. 10 Gadia Dema 
undum sha ci u tar u ainge ne u doo un yum yo, a 
yem a nagh Tesalonika. Keresene za Galatia, Titu za 
Dalematia. 11 Ka Luka tso a shi vea mo ye. Kua a 
Marku, va a na, gadia ngum a inja kpishi sha tom. 
12 Tikiku yo, m tindi un ken Efese. 13 Zum u u vaan 
yo, vam a ikondo i cirin iyol i m undu ken Teroa sha 
ikev i Karepu la, kua ityakerada kpaa, jim je yo ka i i 
er sha akov la. 14 Alekesander or u varen togula la a 
er a mo dang kpishi. Ter Una or un iyev sha aeren a 
na la. 15 We kpaa, sulan un, gadia a hendan a 
akaaoron a ase kpishi. 16 Sha iyolpalegh yam i sha 
hiihii yo, ma or ta ken mo ga, i kendem tswen, kpa i 



de ne ve ibo sha mi ga. 17 Nahan kpaa Ter yo tile a 
mo her, A nam agee sha u m or kwaghaondo m kure, 
atoatyev cii a ungwa. Rape i nyiman ken zwa u 
begha kera ne 18 Man Ter Una yimam sha hanma tom 
u dang, Una warem sha u m nyor tartor Na u Sha. 
Icivir i_lu i Na gbem sha won. Amen. 19 Sugh Prishila 
man Akula man mba ken ya u Onesiferu, nam. 
20 Erasetu ngu ken Korinte her. Terofimu yo, m undu 
un ken Milete uange. 21 Nongo, va kohol mo je er fam 
u lu a gba ga ne. Ubulu man Pudene man Lunu man 
Keloudia kua anmgbianev cii mba sughun we. 22 Ter 
A In a jijingi wou. Mrumun u sha mhoon a lu sha a 
ven. 



Titu 


1 1 Paulu, kpan u Aondo man apostoli u Yesu Kristu 
sha inja i jighjigh u nan u uicuwan mba Aondo man 
sha inja i mkav u kaven mimi u sha mciviraondo la, 

2 ka sha ishimaveren keghen uma u tsoron, u Aondo 
u A eren aie ga la, A tondo zwa je er shighe lu a lu ga 
la. 3 Kpa zum u shighe va kuma vough yo, A pase 
kwaghoron Na sha u yoon un a yoo, man myee shon 
yo, i warn sha ikev sha imo i Aondo Oryiman wase. 
4 M ngu sughun Titu, ka wan warn mimi ken jighjigh 
u nan u se zough sha mi la. Mrumun u sha mhoon 
man bem mba ve dugh her Aondo Ter wase man 
Yesu Kristu Oryiman wase, ve lu sha a we. 5 Kwagh u 
m undu u ken Kerete yo, ka sha u sor akaa a kwagh a 
shi sha mi yo, shi ver mbatamen sha agar agar er lu 
m kaa u nahan. 6 1 ver ior mba ve lu a acoghol iyol ga 
man ior mba ve lu a kwase mom mom man onov vev 
kpaa i lu mbananjighjigh mba i ne ve ibo sha ijimba i 
eren ga shin sha ipila i eren kpaa ga yo. Orkuran yo, 
ka or u nengen sha ya u Aondo, ka u nana lu a 
acoghol iyol ga keng je shin or u norom ikaa shin or 
u yuwen fefa shin or u cihin msorom shin or u cihin 
num shin or u keren mtsera u dang kpaa ga, 8 kpa i 
lu or u eren a mbavannya dedoo, man or u kwagh u 
dedoo a doo nan man or u tsev tsev man or u jighjigh 



man icighanor man or u koron iyol na tsaha kpaa, 
9 nana kor ave taveraa sha kwaghoron u jighjigh er i 
tese nahan, sha u nana fatyo u wan ior kwagh sha 
inja i ityesen i dedoo la man shi sha u nana.yangen 
kwagh a mba ve nyiman la. 10 Gadia ior mba ve aren 
ave ve ngee, ka mbalamen gbilin gbilin man 
mbatsughunior, hemba kan mbaicongov. 11 1 kusu ve 
ijo keng gadia ka ve nzughul uya mbagenev jimin cii 
sha ityesen i ma ve tese ga la sha u zuan a mtsera u 
dang. 12 Orgen u ken ve lu profeti ve ayol a ve, a kaa 
er: Mbakerete ka mbaerenaie gbem je, ka inyamtoho 

1 bo, ka mbauhweev mba eren fuul sha kwaghyan. 
13 Mpase ne ka u mimi je. Nahan yo, yange ve 
coholoo sha u i.kpe jighjigh ve u nan la iyol, 14 man 
ve_de veren ishima sha ukwaghhir mba Mbayuda ga 
shin sha atindi a ior mba ve undu mimi la kpaa ga. 
15 Mba ve lu wang yo, akaa cii nga ve wang je, kpa 
mbahongorough man mbanan jighjigh ga yo, ma 
kwagh ngu ve wang ga, kpa mhen ve kua imo i ken 
ishima cii hongor. 16 Ka ve pase er ve fa Aondo kpa 
mba gem mba nyiman Un sha aeren a ve la; kwagh 
ve ndohor ishima, ka mbahembanato kpaa, ve kuma 
u eren ma kwagh u injaa ga. 

2 1 Kpa we yo, oron akaa a a kom ityesen i dedoo la. 
2 Wa mbaganden kwagh wer, ve_lu per, ve tema sha 
inja sha inja, ve lu tsev tsev, i.kpe jighjigh ve u nan la 
iyol kua dooshima man ishima i wan ve la kpaa. 



3 Rape kasev mba tamen kpaa ve lu la, mlu ve a 
kuma icivir, ve _ de eren angereke ga, ve de lu mba 
msorom ma ye tor sha a ve ga, kpa ve tesen akaa a 
dedoo. 4 Nahan man vea wa kasev mba kiriki kwagh 
er noov vev ve.doo ve asema kua shi onov vev kpaa, 
5 ve lu tsev tsev, ve lu wang, ve soron uya vev, ve. 
eren dedoo, ve. ungwan imo i noov vev, sha u i _de 
lamen sha kwaghoron u Aondo dang ga yo. 6 Rape 
mbayevikaior kpaa, wa ve kwagh la, ve_lu tsev tsev 
sha akaa cii. 7 Lu ve ikav i tesen sha aeren a dedoo 
man sha ityesen i mimi man mlu u sha inja sha inya 
8 man sha kwaghoron u a lu vough, a gande u 
nyiman kpaa, sha u or u nan mough ahendan nana 
va ahenge nana de fetyo u teren se sha kwaghbo ga 
yo. 9 Mbashirentom kpaa, ve.ungwan imo i uter vev 
ken akaa cii, ve eren kwagh sha ishima ve kpaa, ve. 
de hon ga, 10 ve _ de iin ga, ve _ eren akaa cii sha 
jighjigh doo doo sha u vea hingir kwagh u hweegh 
sha ityesen i Aondo Oryiman wase sha akaa cii. 
11 Gadia mrumun u sha mhoon u Aondo va ande ve, 
a va a myom sha ci u ior cii. 12 Ngu tesen se er se 
venda mwe u i wa Aondo iko ga la man asaren a 
taregh kpaa, se zenden tsev tsev man sha jighjigh 
man sha mciviraondo kpaa ken tar u ainge ne, 13 se. 
keghen ishimaverenkeghen i dedoo, ka m-ande u 
iengem i Aondo wase u A vese yum ne man Oryiman 
wase Rristu Yesu 14 u A ne iyol Na sha ci wase sha u 



Una paa se sha hanma ifer cii man shi Una wanger 
nongoior sha ci Na iyol Na, mba asema a tsee ve u 
eren akaa a dedoo. 15 Oron akaa ne, waan kwagh 
man shi yangen kwagh sha utaha cii. Ma Or nana de 
lahan we ga. 

3 1 Umbur ve ve ungwan imo i mbatarev man 
mbautahav man mba ve nengen sha akaa, ve _ de 
karen imo ve ga, ve. wa iyol ve kegh a kegh sha u 
eren hanma tom u dedoo, 2 ve. de er kwagh u dang 
sha ma or ga, ve _ de lu mbanongonnum ga, ve _ lu a 
ishima i legh legh ve _ hide a ayol a ve ijime hen ior 
cii. 3 Gadia se kpaa, ngise se lu mbalanenkwagh se 
hemban ato, se tsumen, se lu ikpan i asaren man 
ugurgurmbaakaav ato kposo kposo, se lu zenden sha 
aferakaa man iwuhe i eren, mbagenev kor se ihom 
shi se lu ihom ayol a ase kpaa. 4 Kpa zum u 
mhoonom ma koron man dooshima u Aondo 
Oryiman wase va ande yo, 5 A yima se, lu sha aeren a 
ase a perapera ga, kpa lu sha mhoonom ma zungwen 
Nam iyol Na lu sha m-ee u i 66 se sha mmar u he, 
man sha mgem u he u sha Icighan Jijingi 6 u A haa 
sha a vese wuee ken Yesu Kristu Oryiman wase la, 
7 sha u i_na se isho sha mrumun u sha mhoon Na, se. 
hingir mbayandyako sha ishimaveren keghen uma u 
tsoron la. 8 Kwaghoron ne ka u jighjigh, sarem pe we 
oron akaa ne sha gbashima sha u mba ve suur sha 
Aondo yo, ve _ ver ishima ve _ tile sha aeren a dedoo 



her. Ka a je a doo ior shi a lu ve a inja kpaa ye. 9 Kpa 
kem iyol sha anyimanaikaa a ibume man icombor i 
oron man u nyiman akaa sha kwagh u atindi. Akaa 
angan nga a inja ga, ka gbilin tso . 10 Or u van a mpav 
ken nongo u Kristu yo, wa nan kwagh kwa mom shin 
kwa har nahan, tso u de kwagh u nan, 11 gadia u fa 
imbaor la tsume, nan er isholibo nan na iyol i nan 
ibo kera kpaa. 12 Zum u Aretema shin Tikiku una va 
hen we yo, nongo va kohol mo ken Nikopoli gadia m 
ver ishima mer ka her me lu sha shighe u fam ye. 
13 Nongo wa Zena oratindigh la ikav man shi Apolo 
kpaa sha mmough ve, kwagh a de banen ve ga . 14 Ior 
mba ken vese ve hen er vea er ityom i injaa sha u 
wasen sha ugbayol yo, atam a de banen hen a ve ga. 
15 Mba ve lu a mo cii mba sughun we. Sugh mba se 
doo ve ishima ken jighjigh u nan la, na se. Mrumun u 
sha mhoon a lu sha a ven cii. 



Filemon 


1 1 Paulu orkwar u Kristu Yesu vea Timoteu, 
anmgbian wase, mba sughun Filemon u doon ishima, 
ortom a vese imongo, 2 man Apia anmgbian wase u 
kwase u doon ishima man Arekipu, orutya a vese 
imongo man nongo u Kristu u ken ya wou kpaa. 
3 Mrumun u s ha m hoon a 1 u sha a ven man shi bem 
mba ve dugh hen Aondo Ter wase man Ter Yesu 
Kristu kpaa. 4 M ngu sughun Aondo warn gbem 
hanma shighe u ka mea umbur we ken mbamsen av 
yo, 5 gadia m ungwa gwa u dooshima wou man 
jighjigh wou u nan u u lu a mi hen Ter Yesu man 
uicighanmbaiorov cii yo. 6 M ngu eren msen mer 
mnyer wou u u nyer nongo ken jighjigh u nan ne yo, 
a wase, a er tom ken we, a ar a we ken mfe u fan 
akaa a doon cii a se lu a mi ken Kristu la. 7 Gadia m 
ember kpishi shi m zua a ishimasurun sha dooshima 
wou, anmgbian, er u ne asema a taver 
uicighanmbaiorov yo. 8 Nahan yo, shin er m lu a 
vangertior ken Kristu kpishi sha u kaan we kwagh u 
a doo u eren yo, 9 nahan kpaa, sha ci u dooshima yo, 
hemba doon mo u zamber a zamber— mo Paulu u m 
lu tamenor ne, u hegen m hingir orkwar u Kristu 
kpaa ne, 10 m ngu zamber a we sha ci u wan warn 
Onesimu u m mar un ken uikangen ne. 11 Ngise yo lu 



u a inja ga, kpa hegen yo, ngu u a inja, mo kpaa, 
ngum a inja je. 12 M ngu hiden we a na, un u a hingir 
mo er ka ishima yam nahan ne. 13 Mo yo sarem pe 
ma a lu a mo heen sha u una erem tom sha ityough 
you ken ikangenev mbi sha ci u ivangeli ne. 14 Kpa 
lum pe gban eren kwagh sha mfe wou ga ze, sha u 
erdoo wou a _ de lu sha mkighir ga, kpa i _ lu sha 
ishima you yo. 15 Alaghga lu sha ci u kwagh ne man a 
kera lu a we ga, sha anyangem kpeghee, sha u u 
mase lun a na gbem ye. 16 Kera ngu er kpan nahan 
ga, a hemba kpan, a hingir anmgbian u doon ishima, 
jim yo, ka u warn man hire we ve una kera lu u wou 
ga yee? Ka anmgbian ken iyol kua ken Ter kpaa. 

17 Nahan aluer wea fa wer mo m ngu kwagh mom 
vea we yo, rumun un er ma u rumun mo nahan. 

18 Aluer una vihi u kwagh shin una lu u a kwagh 
kpaa, nger kwagh la nam, i hingir u warn. 19 Mo 
Paulu m ngu ngeren kwagh ne sha uwegh agh je, mo 
me kimbi; u ngum a injo je kua iyol you sha mi cii, 
kpa me kera or kwagh sha mi kpee ga. 20 Een, 
anmgbian ma m zough a iwasen hen a we ken Ter. 
Taver mo ishima ken Kristu. 21 M nger u kwagh ne, m 
fa dedoo u ungwa imo yam. M fa u er kwagh je a 
hemba kwagh u m kaa ne kpaa. 22 Kwagh ugen kpaa, 
sorom ijiir i tsan her, gadia m ver ishima mer sha 
mbamsen enev yo, a na ne mo. 23 Epafera u a lu 
orkwar a mo imongo ken Kristu Yesu yo, ngu sughun 



we. 24 Marku kpaa nahan, kua Aristareku man Dema 
man Luka mba ve lu eren tom a mo imongo ne. 
25 Mrumun u sha mhoon u Ter Yesu Kristu a lu a 
jijingi wou. 



Mbaheberu 


1 1 Ngise yo, Aondo or kwagh a uter sha uprofeti acin 
imongo man sha igbenda kposo kposo kpaa, 2 kpa 
ken ayange a masetyo ne yo, A or kwagh a vese sha 
Wan Na u A ver Un dyako sha akaa cii, ka sha a Na 
kpaa A er tar cii ye. 3 Un yo, ka mmondo u iengem Na 
man shi eev mbu mlu Na vough kpaa. Ngu a akaa cii 
sha ave Na sha kwaghoron u sha agee a Na la. Er A 
wanger asorabo kera yo, A za tema sha uwegh ku 
yanegh ku Icivirigh. 4 A hemba mbatyomov mba 
Shaav ica je, vough er iti i A ye dyako a mi la kpaa i 
hembe i ve la nahan. 5 Gadia ka hanma ortyom u Sha 
je man mayange A kaa a nan er: We, U ngu Wan 
Warn je Mo M mar U nyiana? Man shi: Mo, Me lu Ter 
Na je, Wen di kpaa Una lu Wan Wama 6 Man zum u A 
lu oron u shi nyoron a Wan Na u iunda shin tar la yo, 
A kaa er: Mbatyomov mba Aondo cii, ve gure inya, ve 
civir Un. 7 Sha kwagh u mbatyomov mba Shaav yo, A 
kaa er: Un u A gema mbatyomov Nav mba Shaav ve 
hingir ahumbe, man shi mba ve eren Un tom kpaa ve 
hingir iniomborusu. 8 Kpa sha kwagh u Wan la yo, A 
kaa er: Aondo, ikonough You ki torough yo, ka ki 
tsoron gbem sha won; ka togh ku perapera je, ku lu 
togh ku tartor Wou ye. 9 Perapera doo U ishima, U 
gema U nyagh mvende u vendan atindi la. We 



Aondo, ka nahan man Aondo Wou haa U mkurem 
ma iemberegh hemba mbakwav Wou y 10 Man shi: 
We Ter, ka We U tim imagh ki taregh hiihii ye, Sha 
kpaa, ka tom u sha ave Ou je. 12 U va hure ve er 
ikondo i cirin iyol nahan, a musan ve er ka riga 
nahan, kpa We yo, U ngu di her nahan gbem; anyom 
a Ou kpaa aa bee je ga. 13 Kpa ka hanma ortyom u 
Sha je man mayange A kaa a nan er Temam ken 
uwegh ku yanegh zan zan Me gema mbaihomov Ou 
vea hingir We kwagh u pendan angahar sha mi. 14 Ve 
cii, kera ka ujijingi mba eren tom mba ka i tindin ve 
u za wasen mba vea ya dyako u myom la gaa? 

2 1 Nahan yo, ka u se hemba veren ishima sha akaa a 
se vanden ungwan la keng sha u se de kuwan karen 
ihongo ga yo 2 Gadia aluer kwaghoron u i or sha zwa 
u mbatyomov mba Shaav la lu dong man hanma 
mper u tindi kua hanma ihembeato kpaa i or iyev 
sha mi vough yo, 3 nahan se se war nana aluer se 
kera wa myom u vesen ne iko ga yoo? Ka Ter A hii u 
pasen un ye, mba ve ungwa un la kpaa, ve va taver 
un hen vese. 4 Aondo kpaa lu eren shiada a ve 
imongo sha uivande man sha akaa a kpilighyol man 
akaa a ageegh ato kposo kposo man shi sha ikwar i 
karen i Icighan Jijingi sha ishima Na kpaa. 5 Gadia 
kera ka mbatyomov mba Shaav man A na ve tar u u 
lu van, u se lu oron kwagh u u la sha ikev ga. 6 Kpa 
orgen er shiada mape er: Or ngu nyi ve U umbur 



nana? man shi wan u or kpaa er U we nan iko yo? 7 U 
er nan nan yina sha mbatyomov mba Shaav sha 
anshighe kpeghee, U cir nan iengem iyol kua icivir 
kpaa, 8 U gema akaa cii U ver shin angahar a nan, 
hingir sha ikev i nan je Gadia sha mver u A ver akaa 
cii sha ikev i nan la yo, A kera shi a ma kwagh u a lu 
sha ikev i nan ga ze. Hegen yo, se mba a nenge i ver 
akaa cii sha ikev i nan ve ga. 9 Kpa se mba nengen a 
Yesu u i ver Un A yina sha mbatyomov mba Shaav 
sha anshighe kpeghee la. Ka sha ci u ican i kuugh la 
man i cir Un iengem iyol kua icivir kpaa ye, sha u 
Una kar mlu u kuugh sha ci u ior cii, sha mhoonom 
ma Aondo. 10 Gadia Un u akaa cii a dugh her a Na yo, 
er A lu van a onov mba nomso kpishi ken iengem yo, 
doo u Una sor Orhemen u myom ve, A hingir vough, 
sha atsan a yan. 11 Gadia Un u A lu tseghan la man ve 
mba i lu tseghan ve la ka hen u mom man ve cii ve 
dugh ye. Ka nahan man kunya kera kor Un u yilan ve 
er anmgbianev ga ye. 12 A kaa er: Me pase 
anmgbianev Av iti You, ka her ato u mkohol man me 
wa icam i civir We ye. 13 Man shi: Mo yo, Me suur sha 
a Na. Man shi: Nenge, M ngun, kua onov mba Aondo 
A nem ne. 14 Er onov ve zough sha inyam man 
awambe cii yo, kape Un kpaa A nyor nongo a ve sha 
kwagh la, sha er ka sha ku man Una vihi agee a un u 
a lu a tahav mbu kuugh la kera ye, ka diabolo je la, 
15 man sha er Una pase ve cii Una tuhwa, ka ve mba 



ve lu ken uikangen sha mciem ma kuugh la er i mar 
ve la je. 16 Gadia mimi je, ka mbatyomov mba Shaav 
man A ver ishima sha a ve ga kpa ka tsombor u 
Aberaham A ver ishima sha u ye. 17 Nahan yo, lu u i 
er Un A lu kwagh mom a anmgbianev Nav sha akaa 
cii keng sha u Una hingir zegepristi u zungwen 
mhoonom man u jighjig kpaa sha akaa a Aondo, sha 
u Una na iwom sha ci u asorabo a ior. 18 Un iyol Na 
ican er Un, sha imeen i i lu meen Un la, ka sha ci u 
nahan man A fetyo u wasen mba i lu meen ve la ye. 

3 1 Nahan yo, ne uicighananmgbianev mba ne lu a 
kwar sha myer u a dugh Sha, u i yila ne la, ver nen 
ishima sha apostoli man Zegepristi u se pase kwagh 
Na sha mpase u jighjigh wase u nan la cii, ka Yesu je 
la 2 Un u a lu u jighjigh hen Aondo u A ver Un sha 
tom la di er Mose Kpaa a lu jighjigh ken ya na cii 
nahan. 3 Gadia i nenge Un er A kom icivir i hembe i 
Mose yo, di er or maanya ka nan lu a icivir, i hemba i 
ya nahan 4 Gadia hanma ya yo, or maa un a maa, kpa 
u A maa akaa cii yo, ka Aondo. 5 Mose yo, lu jighjigh 
ken ya Na cii, lu ortom sha u una er shiada sha akaa 
a a va or a ken hemen la. 6 Kpa Kristu yo lu jighjigh 
sha ya Na, lu Wan je. Man ka se se lu ya Na ye, aluer 
se kor ave gbang gbang sha vangertior wase man 
ihagh i sha ishimaverenkeghen yase la zan zan mkur 
yo. 7 Nahan yo ka vough er Icighan Jijingi A lu kaa 
nahan er: Nyian je aluer nea ungwa imo Na yo 8 de 



kera cighir nen asema a en er sha shighe u vihin 
ishima la nahan ga, shin er sha iyange i imeen i ken 
taaikongo la nahan kpaa ga, 9 henpe uter enev meem 
sha u karen Mo shin er ve lu nengen ityom Yam, 
anyom akunduahar je nahan kpaa, 10 Sha ci u nahan 
yo, ishima i vihim a kov ne M kaa Mer: Gbem je, mba 
tsumen ken asema a ve, ve fa igbenda Yam ga. 
11 Nahan M bum sha ishimanyoon Yam Mer: Vea kera 
nyor ken mmem Warn mayange ga. 12 Ver nen 
ishima, anmgbianev, sha u boshima u nan jighjigh ga 
a de luun ken hanmo wen sha u ne undu Aondo u 
uma ga. 13 Kpa taver nen ayol a en asema use use er i 
lu teren “nyian” la her yo, sha er i _ de cighir hanmo 
wen ishima sha icugh i isholibo ga yo. 14 Gadia se 
hingir mbalun a kwar ken Kristu aluer se kor ave 
gbang gbang sha imagh ki hiihii ki ishimaveren yase 
zan zan mkur yo. 15 Er i lu kaan er: Nyian je aluer 
nea ungwa imo Na yo, de kera cighir nen asema a en 
er sha shighe u nyoon ishima la nahan ga. 16 Tso ka 
uno je man ve ungwa kpa ve lu vihin Aondo ishima? 
Kera ka ve mba ve due ken Igipiti cii sha ikev i Mose 
la gaa? 17 Ka uno je man ishima vihi Un a ve je kuma 
anyom akunduahara? Kera ka ve mba ve er isholibo, 
akom a ve saa ken taaikongo la gaa? 18 Shi ka uno je 
man A bum a ve er, vea kera nyor ken mmem Na 
mayange ga saa di mba ve hembe ato mbala tso gaa? 



19 Nahan se nenge ve kera fatyo u nyoron ga, sha ci u 
jighjigh ve u nan ga la. 

4 1 Nahan yo, er ityendezwa i nyoron ken mmem Na 
i lu her yo, se cia nen sha u i _de nengen sha hanmo 
wen er i bunde nan ga. 2 Gadia se kpaa, i or se Loho u 
Dedoo vough er i or se Loho u Dedoo vough er i or 
mbala nahan. Kpa loho la lu ve a inja ga gadia u zua 
a jighjigh u nan hen ve mba ve lu ungwan la ga. 
3 Kpa se mba se ne jighjigh ne yo, ka se je se lu 
nyoron ken mmem ne ye, er i kaa yo, er: Er M bum 
sha ishimanyoon Yam nahan, vea nyor ken mmem 
Warn mayange ga, shin er ityom Na i kure hii sha 
mgbetar nahan kpaa. 4 Gadia A or kwagh mape sha 
kwagh u iyange i sha utaankaruhar la er: Sha iyange 
i sha utaankaruhar la Aondo mem ityom Na cii. 

5 Man ken ijiir ne A kaa er: Vea nyor ken mmem 
Warn mayange ga. 6 Nahan yo er i shi u mbagenev 
vea nyor ker, man mbala mba ve vande zuan a Loho 
u Dedoo la ve kera nyor ga sha ci u ihembeato yo, 
7 shighe kar vese, tso A shi a or kwagh sha imo i 
Davidi, A ver iyange igen, A kaa er: Nyian je, er i 
vande kaan nahan la: Nyian je, aluer nea ungwa imo 
Na yo, de kera cighir nen asema a en ga. 8 Aluer 
Yosua una ne ve mmem yo, mayange ma A kera ter 
iyange igen kposo ken masejime ga. 9 Nahan yo, 
mmem shi her sha ci u nongoior u Aondo er u sha ci 
u nongoior u Aondo er u sha iyange i Memen la 



nahan. 10 Nahan u nan nyer ken mmem Na yo, nan 
mem ityom i nan er Aondo iyol Na kpaa A mem i Na 
nahan. 11 Yo, se nongo nen tsung u nyoron ken 
mmem la sha er ma or nana de gbaan sha inja i 
ihembeato la ga. 12 Gadia mkaanem ma Aondo ma 
uma je, ma tern gbilin ga, ma hemba esen a hanma 
sanker u esen akur ahar cii, ka ma nyor zan zan ma 
pav uma a jijingi man shi uijuan a mshiam kpaa, ka 
ma kar mbamhen kua mbaawashima kpaa. 13 Ma 
kwagh u i gbe sha won kpaa ngu myer sha ishigh 
Nagh ga, akaa cii nga gbar gbar, i tar a tar a kpaa sha 
ashe a Wen u kwagh a zough se a Na la. 14 Er se lu a 
Zegepristi u tamen u A nyor Usha A haa ve ijime cii, 
ka Yesu Wan u Aondo je la, nahan yo, se kor nen ave 
gbang gbang sha mpase u jighjigh wase u nan la je. 
15 Gadia se mba a zegepristi u A fetyo u zungwen a 
vese imongo ken aseer a ase ga ze, kpa ka u i mee Un 
sha hanma gbenda cii vough er se nahan, saa di 
isholibo tso A er ga ye. 16 Nahan yo, se kporom nen 
hen ikonough ki torough ki mhoon vangertior sha u 
se ngohol mhoonom ma zungwen man shi i _ rumun 
se sha mhoon, i_wase se sha shighe vough. 

5 1 Gadia hanma zegepristi u i tsough un hen ior yo, i 
ver un u eren tom sha ci u ior, sha akaa a Aondo la, 
sha u una naan uiwua kua iniav sha ci u asorabo yo. 
2 A fatyo u wan ishima a mbalanenkwagh man 
mbatsumen gadia un iyol na kpaa, isheer kase un. 



3 Sha ci u kwagh ne yo, lu u una naan nagh sha ci u 
asorabo sha ci na iyol na keng, di er a naan sha ci u 
nongoior la nahan. 5 Rape Kristu kpaa A civir iyol Na 
er Una hingir zegepristi ga la, kpa ka Un u A or 
kwagh a Na la, A kaa er: We, U ngu Wan Warn je, Mo 
M mar U nyian. 6 Rape A kaa ijiir igen kpaa la er: We 
U ngu pristi gbem sha won sha inja i Melkisedeki. 

Sha ayange a Yesu lu ken mlu u or la yo, A eren 
mbamsen man uzamber sha imo i genger genger 
man shi a mliam ashe kpaa. A son Un u A fatyo u 
yiman Un ken ku la, man i ungwa Un kpaa sha ci u 
mcieaondo Na la. 8 Shin er Un lu Wan nahan kpaa, A 
hen iko i wan sha atsan a A ya la. 9 Er A hingir vough 
yo, A hingir itine i myom u tsoron sha ci u mba ve 
ongo imo Na la cii. 10 Maa Aondo yila Un er Zegepristi 
u sha inja i Melkisedeki. 11 Sha kwagh ne yo, se mba 
a kwaghoron her kpishi, man a cimin u pasen kpaa 
gadia ne hingir mbaungwan tumbuluu. 12 Gadia 
shighe yo, kuma u ma ne lu mbatesen je, kpa i shi i 
gba ne u orgen nana or ne atoakaa a hiihii a sha 
akaaoron a Aondo la, ne hingir mba kwagh a gbe ne 
u man atumba, kera ka kwaghyan u taver ga. 
13 Gadia hanma or u nan me atumba yo, nan ngu a 
via sha kwaghoron u perapera ga gadia nan ngu 
wanikundan je. 14 Rpa kwaghyan u taver yo, ngu sha 
ci u mbaganden, ka ve mba ve er tom sha mkav u 



ken ishima la, hoghor ve u paven kwagh u dedoo a 
kwagh u bo. 

6 1 Nahan yo, se de nen kwaghoron u hiihii u sha 
kwagh u Kristu la, se za nen hemen sha mlu u vian 
la, se kera kimbir u wan imagh ki mgemshima u sha 
aeren a a lu kpenegh la ga, shin u nan Aondo 
jighjigh, 2 shin ityesen sha kwagh u batisema, shin 
ave a pendan, shin mnder u mbakpenev, shin 
ijiroron i tsoron la kpaa ga. 3 Man ka kwagh u se er je 
ne aluer Aondo Una rumun yo. 5 man ve kar mdoom 
ma mkaanem ma Aondo kua agee a ayange a ken 
hemen la, 6 man vea mase gban kera yo, a fatyo u shi 
hiden a ve ken mgemshima ga, gadia sha kwagh ve 
ayol a ve yo, shi mba kimbir u manden Wan u Aondo 
sha terankon, heen Un ken igbar. 7 Gadia inya i ura u 
nee sha mi acin imongo, u nyer shimi dedoo, i 
menden akaa a a lu mba i lu shiren i sha ci ve la a 
inja yo, ngi zough a iveren i dedoo i Aondo. 8 Kpa 
aluer ia mende usaa man ishishagh yo, ngi a inja ga, 
ngi ikua ikua a u wan i ifan. Mkur u ifan la yo, ka u 
nanden sha usu. 9 Kpa ne mba doon ishima, sha 
kwagh wen ne yo, se fa akaa a hemban doon, ka a 
zan ken myom je, shin er se kaa nahan kpaa. 
10 Aondo ban a perapera ga. Tom wen ua hungul Un 
ga, shin dooshima u ne tese sha ci u iti Na kpaa ga er 
ne lu eren uicighanmbaiorov tom shi ne mba eren 
her kpaa. 11 Sar se u hanmo wen nana tese 



imbashima i veren tsung shon la u zan ken mfe u 
mimi u ishimaverenkeghen yase zan zan mkur je, 
12 sha u iyol i _ de kera kpeen ne ga, kpa ne hingir 
mbakaven mba ve ya dyako u uityendezwa sha 
jighjigh u nan man sha ishima i wan kpaa. 13 Gadia 
zum u Aondo tondo zwa a Aberaham la yo, A kera lu 
a orgen u nan hembe Un u Una bum nan ga, nahan A 
bum sha iyol Na 14 A kaa er: Mimi je, Me ver u doo 
doo, Me seer we kpishi je. 15 Er a wa ishima gbang, a 
maa a ngohol ityendezwa la. 16 Gadia ior ka we bum 
sha kwagh u a hembe yo, man ken akpelanakaa a ve 
cii mbum ka a kure kwagh vough 17 Ka nahan man 
Aondo kpaa er i sar Un pe tesen mbayandyako u 
ityendezwa la, i_hemba wanger er awashima Na a lu 
kwagh u geman mayange ga yo, A nyor a mbum sha 
mi, 18 sha u sha akaa ahar a a lu a geman ga, a Aondo 
kpaa Una fatyo u eren aie sha mi ga ne, se mba se 
yevese ser, se za war her a Na la, se hemba lun a 
ishima i taver, sha u koron ave sha 
ishimaverenkeghen i i lu se ken hemen la. 19 1 yo, se 
mba a mi er imandetso i uma i dong i i tenger ga, i 
nyor ken ijime i ikondo i yisan nahan. 20 Ka hen ape 
Orhemen wase Yesu kpaa A nyor sha ci wase la, Un u 
A hingir Zegepristi sha inja i Melkisedeki gbem sha 
won. 

7 1 Gadia Melkisedeki ne lu tor u Salem, lu pristi u 
Aondo Uhembansha. A kohol Aberaham zum u a za 



hemba utor mbala, a lu hiden la, a ver un doo doo. 
2 Aberaham kpaa kar kwar a na sha mom-ken-upue 
ken akaa cii. Aluer a pase inja i iti na yo, hiihii ka Tor 
u perapera, man shi ka Tor u Salem kpaa, inja na yo, 
ka Tor u bem. 3 Lu a ter ga, lu a ngo kpaa ga, lu a 
tsombor kpaa ga, lu a mhii u ayange ga shin mkur u 
uma kpaa ga, kpa a bee a bee Wan u Aondo, ngu 
pristi gbem sha won. 4 Nenge er or ne a lu zegeor 
yum yo, Aberaham ter u tamen kpaa tsuwa mom- 
ken-upue ken ishar la na un. 5 Mba ken onov mba 
Levi mba ve zough a tom u pristi la yo, tindi kaa er 
ve. ngohol mom-ken-upue hen nongoior la, ka hen 
anmgbianev vev je la, shin er ve lu mba ken tsombor 
u Aberaham nahan kpaa. 6 Kpa or ne u i or un 
tsombor ken ve ga yo, a ngohol mom-ken-upue hen 
Aberaham, man a ver un u a lu a uityendezwa la doo 
doo. 7 Ka or u nan lu tamen la je ka nan ver u kiriki 
dedoo ye, anyiman nga sha kwagh ne je ga. 8 Keen 
yo, ka ior mba vea va kpe man ve lu ngohol mom- 
ken-upue ye, kpa heera yo, ka u i er shiada sha a nan 
er nan ngu uma la. 9 Jim je yo, a fatyo u kaan er Levi 
u a ngohol mom-ken-upue la je kpaa a gema a na 
mom-ken-upue ken Aberaham, 10 gadia lu ken iyol i 
ter na heregh zum u Melkisedeki va kohol un yo. 
11 Aluer tom u upristi mba Mbalevi la ua lu a mlu u 
vough yo, - man ka sha u man nongoior la zua a 
tindi ye, - ka nyi i gbe u pristi ugen u a lu sha inja i 



Melkisedeki, una mough u i ter un er ngu sha inja i 
Aron la ga laa? 12 Gadia aluer mba geman tom u 
pristi yo, tindi kpaa una gema keng. 13 Gadia Un u i lu 
oron kwagh Na ne yo, lu ken kwe ugen kposo man 
ken u yo, or mom ngu a er tom u sha atse a nanden 
nagh sha mi la ga. 14 Gadia Ter wase due ken Yuda 
gbar gbar je, man sha kwe ngula yo, mayange Mose 
ter kwagh u upristi ga. 15 Man kwagh ne hemba 
wanger cii er Pristi ugen u A bee Melkisedeki A va 
mough yo, 16 u A hingir pristi, kera lu sha imo i tindi 
u sha tsombor u ken iyol la ga, kpa lu sha agee a uma 
u been ga la. 17 Gadia i er shiada sha a Na er: We, U 
ngu pristi gbem sha won sha inja i Melkisedeki. 
18 Gadia vegher ugen yo, i sough tindi u tse la kera 
sha ci u a lu a agee ga, ngu a inja kpaa ga; 19 tindi sor 
ma kwagh hingir vough ga. - Vegher ugen yo, i nyor 
a ishimaverenkeghen i hemban doon ka sha i se 
kporom hen Aondo la. 20 Man lu sha mbum ga ze - 
gadia mbala yo, ve hingir upristi, lu sha mbum ga, 
21 kpa Un yo, lu sha mbum u Wen u A kaa a Na er: 
Ter bum, man Una kera vaa afanyo ga, We, U ngu 
pristi gbem sha won. 22 Ka nahan man Yesu A hingir 
ishuur u ikuryan i hemban doon kpaa ye. 23 Mbala 
yo, ve hingir upristi ve ngee iyenge, gadia ku yange 
ve u lun sha tom gbem. 24 Kpa Un yo, ngu lun gbem 
sha won, nahan ngu a tom u pristi la gbem, ua kera 
hire sha orgen ga. 25 Nahan yo, mba ve lu van hen 



Aondo ve karen hen Na yo, Un fatyo u yiman ve been 
cii, gadia ngu lun uma gbem sha u Una er msen sha 
ci ve yo. 26 Gadia ka imbazegepristi ne i kom se ye; ka 
u wang, u lun a ibo ga, shin acoghol a wan iyol kpaa 
ga, u a lu paleghaa a mbaasorabo, man u i kende Un 
sha A kar Usha cii. 27 Un yo, kera gba Un u vanden 
van a nagh sha ci u asorabo a Na iyol Na use use man 
masen van a mi sha ci u nongoior la er 
uzegembaupristi mbala nahan ga. Gadia A er nahan 
kwa mom vough zum u A na nagh sha iyol Na la. 
28 Gadia tindi yo, ver ior mba ve lu isheer ve lu 
uzegembaupristi, kpa kwaghoron u sha mbum u a va 
ken masejime u tindi la yo, a ver Wan u A lu vough 
gbem sha won. 

8 1 Tamenkwagh u ken akaa a se lu oron ne yo, ka 
ngun. Se mba a inja zegepristi ne u A za tema sha 
uwegh ku yanegh ku ikonough ki torough ki Icivirigh 
Sha. 2 Ngu eren tom ken icighanjiir ken tabernakel u 
mimi la, u Ter A ver un, i kera lu or ga la. 3 Gadia 
hanma zegepristi yo, ka i ver un u va nan uiwua kua 
iniav. Nahan yo, lu u Ngun kpaa Una lu a kwagh u 
nan nagh a mi keng je. 4 Aluer Una lu shin tar yo, 
mayange ma A lu pristi ga, gadia mbavan a uiwua va 
nan nagh a mi sha tindi vande mban je. 5 Ve yo, ka 
hen eev man mure u akaa a Sha man ve lu eren tom 
ye. Rape Mose kpaa er i kuma u una tim tabernakel 
la yo, Aondo wa un kwagh, A kaa er: Nenge sha u u 



er hanma kwagh sha inja i ikav i i tese u sha uwo la 
nahan vough. 6 Kpa hegen yo, Kristu ngohol tom u 
hemban doon di er A lu Orhimen u ikuryan i 
hemban doon kpaa, gadia i ya i sha uityendezwa 
mba ve hembe doon yo. 7 Gadia ikuryan i hiihii la 
aluer kwagh una shi sha mi ga yo, ma i ker ian sha ci 
u i sha uhar ga. 8 Gadia kwagh shi Aondo a ve er A 
kaa er: Nenge nen, ayange nga van, kape Ter A kaa 
ne, a Me ya ikuryan i he a ya u Iserael kua ya u Yuda 
kpaa; 9 kpa ia kera lu sha inja i ikuryan i M ya a uter 
vev sha iyange i M kor ve uwegh u duen a ve ken tar 
u Igipiti la ga. Gadia ve kera lu ken ikuryan Yam la 
vough ga nahan Mo kpaa, M kera wa ve iko ga, kape 
Ter kaa la. 10 Gadia ka ikuryan Yam i Me ya a ya u 
Iserael je ne, er ayange a ngara aa kar kera yo, kape 
Ter A kaa la. Me ver atindiakaa Am ken mhen ve shi 
ka ken asema a ve kpaa Me nger a ye. Me lu Aondo 
ve ve di kpaa vea lu nongoior Warn. 11 Man hanma or 
nana kera tese or hen tar u nan la, shin anmgbian u 
nan kpaa er: Fa Ter, ga: gadia ve cii vea fam a hii sha 
u kiriki zan zan ar sha u vesen. 12 Gadia Me zungwe 
mhoonom sha afer a ve asorabo a ve la kpaa Me kera 
umbur a je ga. 13 Er a lu oron kwagh u ikuryan i he 
yo, A gema i hiihii la hingir kwagh u tse je ve. Kwagh 
u a ye tsegh a bee iyol yo, mgboghom a mtim je ve. 

9 1 Ikuryan i hiihii la kpaa lu a atindi a sha tom u 
civir Aondo la, man shi lu a icighanjiir u shin tar 



kpaa. 2 Gadia i sor tabernakel u sha hunda hunda la, 
i yila un er Icighanjiir. Daarimenger lu ker, man shi 
tebul a ubredi mba sha ishi. 3 Ken ijime i ikondo i 
yisan i sha uhar la yo tabernakel lu; i yilan un er 
icighankpar u hemban cii, 4 lu a atse a zenaria a 
nanden kwaghhumandoon sha mi man shi areki u 
ikuryan, i cir un zenaria iyol cii. Ityegh ki sha zenaria 
ki ki lu a mana shimi lu ker, kua gbough ku Aron ku 
ku kpar la man shi ikpande i awen i ikuryan kpaa. 
5 Kughur na yo ucerubi mba iengem lu sha mi. Ve 
gba mure sha ijiir i nan iwom la. A fatyo u oron 
kwagh sha akaa ne vighe vighe hegen ga. 6 Er i sor 
akaa angan bee yo, upristi mba ve eren tom u civir 
Aondo la ve nyoron kpar u sha hunda hunda la 
gbem. 7 Kpa u sha uhar la yo, ka zegepristi tseegh a 
nyer ker ye, ken hanma inyom kwa mom. Kpa a ban 
a awambe ga a ka a za na nagh a mi sha ci na iyol na 
man sha ci u asorabo a nongoior la, a ve er abu la. 

8 Sha kwagh ne yo, Icighan Jijingi lu tesen er i lu a 
bugh gbenda u nyoron ken icighanjiir ga er 
tabernakel u sha hunda hunda la a hira lu her yo. 

9 Kwagh ne lu tesen ikav sha shighe ne, ve lu van a 
uiwua man iniav mbi ve fetyo u geman imo i ken 
ishima i or u civir Aondo la hingir vough ga yo. 

10 Akaa ne yo, lu di sha kwagh u akaayan tso man 
akaaman man iyol i oon sha igbenda kposo kposo, ka 
atindi a sha iyol tso a i we a zan zan shighe u soron 



akaa una kar kuman. 11 Kpa Kristu yo, va due ken 
igbar, lu zegepristi sha akaa a dedoo a a vande van 
la, A nyor ken tabernakel u hemban vesen man u 
hemban lun vough u i er sha ave a ior ga, inja na yo, 
ka kwagh u igbetar ne ga, 1 lu sha awambe a ivo 
man anibuav kpaa ga, kpa lu sha awambe Na iyol 
Na. A nyor ken icighanjiir kwa mom vough, A zua a 
mpaa u tsoron. 13 Gadia aluer awambe a ivo man 
anomabua man mtwem ma tulebua ma i mishi ma 
sha mba ve lu wang ga la, tsegha ve sha u ayol a 
hingir wang yo, 14 man hira awambe a Kristu, Un u A 
na Aondo nagh ku lun a ihogholough mape ga, sha 
iyol Na sha Jijingi u tsoron, aa kera wanger imo i ken 
asema a en sha aeren a a lu kpen-egh la, sha u eren 
Aondo u uma tom ga yee? 15 Ka sha kwagh ne A lu 
Orhimen u ikuryan i he ye, sha er mba i yer ve yo, 
ma ve zough a dyako u tsoron u i tende zwa la gadia 
A kpe ku sha u paan atindi a peren a ken ikuryan i 
tse la. 16 Gadia her ape iceghzwa i sha dyako u karen 
i lu yo, ka u i _ vande yoon ku u or u tseghan zwa la 
keng. 17 Man iceghzwa i sha dyako u karen yo, ka 
shighe u ku u gbe la man i lu a inja ye, ngi a inja zum 
u or u tseghan zwa la nan lu uma her la ga. 18 Ka 
nahan man i ver ikuryan i hiihii la kpaa, awambe a 
ban sha mi ga ye. 19 Gadia Mose yee hanma tindi u 
ken atindiakaa hen nongoior la cii been yo, a too 
awambe a anibuav man ivo kua mngerem man ul u 



nyian man hisop, a mishi sha ruamabera kua sha 
nongoior la cii. 20 A kaa er: Angan ka awambe a 
ikuryan i Aondo A ne ne je ne. 21 Rape shi a mishi 
awambe la sha tabernakel kua ikav mbi tomov cii je 
la. 22 Sha tindi yo, shi kpuaa tso akaa cii ma i wanger 
a sha awambe, man aluer a haa awambe ga yo mde 
u akaabo kpaa una lu ga. 23 Nahan yo lu keng u a 
wanger ieev mbi akaa a Sha sha iniav mbila kpa 
akaa a sha jim jim yo, ka sha iniav mbi hemban doon 
a mbila, man a wanger a ye. 24 Gadia Kristu kera 
nyor ken icighanjiir u i er sha ave a ior ga, u a lu eev 
mbu u mimi la kpaa ga, kpa lu Sha jim jim, sha u Una 
ande sha ishigh ki Aondo sha ci wase, 25 kera lu sha u 
Una na nagh sha iyol Na acin imongo er zegepristi ka 
a nyoron ken icighanjiir hanma inyom a awambe a a 
lu a na ga la nahan ga. 26 Luun nahan yo, ma A ye 
ican acin imongo hii sha igbetar je. Kpa hegen yo, A 
ande kwa mom sha mkur u ashighe sha u Una too 
asorabo kera sha nagh ku sha iyol Na la. 27 Er i ver 
ior u kpen kwa mom man a mase oron ijir yo, 28 kape 
Kristu kpaa i na nagh sha a Na kwa mom sha u toon 
asorabo a ior kpishi kera, u sha kwa har yo Una 
ande, a lu sha kwagh u isholibo ga, kpa a lu sha u 
yiman mba ve lu keghen Un yo. 

10 1 Gadia tindi hira ngu di a mure u akaa a doon a a 
lu van la tso, kera ka eev mbu akaa la jim ga. 
Mayange una fatyo u geman mba ve kporom la vea 



hingir vough sha iniav mbi shonov i mom i mom mbi 
i lu van a mi gbem la ga. 2 A lu nahan ga yo, ma i 
mem u van a mbi gaa? Mba ve lu civir Aondo la 
kpaa, aluer i wanger ve kwa mom kera yo, ma ve 
kera lu kaven asorabo a ve heregh ga. 3 Kpa ken iniav 
mbila yo i lu umbur asorabo sha anyom anyom. 
4 Gadia awambe a anomabua man ivo aa fatyo u 
toon asorabo kera je ga. 5 Ka nahan man Kristu er A 
va nyor shin tar yo, A kaa er: Nagh ku songon man 
ku nan sar U ga, kpa ka iyol je U serem ye. 6 Iniav 
mbi nanden jimin man mbi sha ci u asorabo yo, saan 
We iyol a mbi ga. 7 Tso M kaa mer: Nenge, M va,— 
ken ihurenruamabera i nger kwagh Warn ne,—ka 
sha u eren ishima You, Aondo. 8 A vande kaan er: 
Iniav mbi songon man mbi nan kua mbi nanden 
jimin man shi mbi sha ci u asorabo la sar U ga, saan 
We iyol a mbi kpaa ga, shin er i lu nan mbi sha tindi 
nahan kpaa. 9 A shi A kaa er: Nenge, M va, ka sha u 
eren ishima You. A bunde kwagh u hiihii sha u Una 
ver u sha uhar la. 10 Ka sha awashima ne man i tsegh 
se kwa mom bee, sha nagh ku i ne sha iyol i Yesu la 
ye. 11 Hanma pristi ka a tile use use u eren tom na 
man shi u va nan iniav mbi shonov i mom i mom 
mbila hanma shighe, mbi mbia fatyo u toon asorabo 
kera mayange ga. 12 Kpa Un yo, A va na nagh mom 
tseegh sha ci u asorabo, maa A za tema sha uwegh ku 
yanegh ku Aondo gbem. 13 Ngu masen keghen zan 



zan a va gema mbaihomov Nav vea hingir Un kwagh 
u pendan angahar a Na sha mi. 14 Gadia ka sha nagh 
mom je A gema mba i lu tseghan ve la, ve hingir 
vough gbem ye. 15 Icighan Jijingi kpaa ngu eren 
shiada hen vese. Ken masejime u A kaa er: 16 Ngin ka 
ikuryan i Me ya a ve ne er ayange ne aa bee yo, Ter 
shi kaa er: Me na atindi a Am ken asema a ve man ka 
ken mbamhen vev je Me nger a ye. 17 Man asorabo a 
ve kua mvende u ve venda atindi la yo, Me kera 
umbur a je ga. 18 Yo, ape mde u asorabo angan a lu 
yo, kwagh kera gba a nagh ku nan sha ci u asorabo 
ga. 19 Nahan yo, anmgbianev, se mba vangertior u 
nyoron ken icighanjiir, ka sha awambe a Yesu, 20 sha 
gbenda u he man u uma u A bugh se la, ka u karen 
ken ikondo i yisan, inja na yo, ka iyol Na je la. 21 Shi 
se mba a Pristi u tamen u A lu sha ya u Aondo cii 
kpaa. 22 Nahan yo, se kporom nen a ishima i mimi, 
man a jighjigh u nan u lun a akpelan je ga er i mishi 
asema ase, i wanger imo i bo i ken ishima la kera, shi 
i 66 ayol a ase sha mngerem ma wang kpaa yo. 23 Se 
kor nen ave gbang sha mpase u ishimaverenkeghen 
yase, i de tenger ga, gadia Un u A tende zwa a vese la 
yo ka u jighjigh je. 24 Se wa nen ayol a ase iko, se 
taver nen ayol a ase asema u lun a dooshima man 
aeren a dedoo. 25 Se_de bundu nen mbamkohol asev 
mba aduaav er mbagenev ve eren nahan la ga, kpa 
se taver nen asema ayol a ase, i.seer eren nahan er 



ne nenge iyange la i lu mgboghom yo. 26 Aluer se 
mba eren asorabo sha apera zum u se ngohol mfe u 
mimi la kera yo, ma nagh sha ci u asorabo kera ku 
ga, 21 kpa kwagh u i lu masen keghen yo cier iyol, ka 
ijiroron kua igyamusu i ia hia mbahendan mbala 
kera yo. 28 Aluer or nana per tindi u Mose sha apera 
yo, ka nan kpe sha shiada u ior uhar shin utar, 
mhoonom ma zungwen ma kera lu ga. 29 Ne mba 
nengen nana? Or u nan ndyar Wan u Aondo shin 
angahar a nan shi nan nenge er awambe a ikuryan a 
i tsegh nan sha mi la ka kwagh u hongorough man 
shi nan laha Jijingi u mhoon la yo, mtsaha u nan una 
kpen vihin nan sha wonoo? 30 Gadia se fa Un u A kaa 
er: Ka Mo je iyev i oron i lu i Yam ye, ka Mo Me na 
injar ye, man shi: Ter Una or nongoior Na ijir je. 31 U 
gban sha ikev i Aondo u uma yo, ka kwagh u cier iyol 
je. 32 Umbur nen ayange a karen la zum u kwagh va 
wanger ne la, ne nongo ngegh sha atsan a a tser ne 
la. 33 Shighe ugen yo, i hee ne, i er ne ican ken igbar, 
shighe ugen ne nyor nongo a mba i lu eren a ve 
nahan la. 34 Gadia mbakwarev kpaa, mhoonom kor 
ne a ve; zum u i ya ne ishar kpaa, vihi ne ga ne lu 
saan saan je gadia ne ayol a en kpaa ne fa er ne lu a 
kwagh u hembandoon man u lun gbem yo. 35 Nahan 
yo, de te nen vangertior wen kera ga gadia ngu a 
injar i vesen. 36 Gadia gba u ne lu a ishima i taver sha 
u eren ishima i Aondo man ne ngohol kwagh u i 



tende zwa a ven la. 37 Gadia: Shi cohin tseegh man 
Un u A lu van la Una va, ngoor Na je ga. 38 Kpa or u 
perapera Warn nana lu uma sha jighjigh u nan, man 
aluer nana hide ijime yo, a kera saan uma Warn iyol 
a nan ga. 39 Kpa se yo, se mba mbahirenjime sha u za 
saan ishe ga, kpa se mba mbananjighjigh sha er uma 
una war yo. 

11 1 Jighjigh u nan yo, ka u fan kwagh u 
ishimaverenkeghen yase i lu sha mi la dedoo a 
akpelan a tan ga, ka ikav i akaa a i nengen a mi ga la. 
2 Gadia ka sha kwagh u jighjigh u nan man i er 
mbayiase shiada u dedoo ye. 3 Ka sha jighjigh u nan 
man se kar er i gbe tar cii sha mkaanem ma Aondo 
ye, nahan akaa a i nengen a mi la kpaa, i er a sha 
akaa a i nengen a mi ga yo. 4 Ka sha jighjigh u nan 
man Abel na Aondo nagh ku hemban doon a ku Kain 
ye. Ka sha mi kpaa man i er un shiada er a lu or u 
perapera ye, Aondo kpaa er shiada u dedoo sha 
uiwua nav mbala. A kpe, kpa sha jighjigh na u nan la 
yo, shi ngu oron kwagh her. 5 Ka sha jighjigh u nan 
man i yem a Heno Sha ye nahan a kera nenge a ku 
ashe ga, man i kera zua a na ga, gadia Aondo yem a 
na. Gadia er i lu a yem a na ga je tso i er shiada sha a 
na er a doo Aondo ishima. 6 A fatyo u doon Aondo 
ishima ga, saa sha jighjigh u nan. Gadia or u nan 
kporom hen Aondo yo, ka u nana na jighjigh keng er 
ngu, man shi Un ne mba ve lu keren Un la injar. 7 Ka 



sha jighjigh u nan man Noa kpaa, zum u Aondo wa 
un kwagh sha akaa a i lu a nenge a mi ga la yo, a wa 
iko a gba tso sha u yiman ya na. Ka sha jighjigh u nan 
ne kpaa man a na tar ibo ye shi a hingir or u yan 
dyako u perapera u a lu sha jighjigh u nan la. 8 Ka 
sha jighjigh u nan man Aberaham zum u i yila un yo, 
a wa iko a due a gba yemen hen ijiir i una va ya 
dyako sha mi la, a due kpa a fa ape a lu zan je ga. 
9 Ka sha jighjigh u nan man a za tema ken tar u 
ityendezwa la ye, er ka tar na ga nahan a tsaan ken 
utenti vea Isaka man Yakob mba ve lu mbayandyako 
imongo sha dyako shon la mom mom je . 10 Gadia a lu 
keghen gar u a lu a imagh, u Aondo A lu Orkaren 
man Ormaan un la . 11 Ka sha jighjigh u nan man Sara 
iyol na kpaa a ngohol agee a jilen iyol ye, shin er 
shighe na kar nahan je kpaa, gadia a fa ken ishima er 
Un u A tende zwa la A lu u jighjigh yo . 12 Nahan yo or 
mom u a lu je er ka orkpen nahan la a mar onov 
ngee er asan a sha kwavaondo nahan man er 
waarawa u hen kpezegemnger nahan, gande u oron. 
13 Ka ken jighjigh u nan man mban cii ve kpe ye, ve 
lu a ngohol uityendezwa ga, kpa ve nenge a ve ken 
ica, ve ember ve, ve pase gbar gbar er ve lu 
mbavannya man ushirmbaiorov shin tar yo . 14 Gadia 
ve mba ve or anza akaa ne yo mba tesen er mba 
keren tar ve , 15 gadia aluer vea lu umbur tar ve, u ve 
undu la yo, ma ve lu a ian i hiden je . 16 Kpa hegen yo, 



ka u u hembe doon la u sar ve ye, inja na yo, ka u Sha 
je la. Ka nahan man Aondo kpaa kunya u ker Un u i 
yila Un er Aondo ve ga ye, gadia A sor ve gar. 17 Ka 
sha jighjigh u nan man zum u i kar Aberaham yo, a 
na nagh sha Isaka ye, man un u a ngohol 
uityendezwa la yo, a na nagh sha wan na u mom 
mom la . 18 Ka un u i kaa a na er: Ka sha Isaka man a 
ii tsombor wou iti ye . 19 fa ken ishima er Aondo ngu a 
agee a nderen un shin mbakpenev je kpaa; ka shimi 
je man a shi a zua a na er ka ikav i tesen nahan kpaa 
ye. 20 Ka sha jighjigh u nan man Isaka ver Yakob kua 
Isou doo doo sha akaa a a lu van ken hemen la ye. 

21 Ka sha jighjigh u nan man Yakob zum u a lu 
nongon ku la yo, a ver hanma wan u Yosev doo doo 
man a ngurum sha ityough ki gboough a er msen ye. 

22 Ka sha jighjigh u nan man Yosev zum u uma na a 
bee yo, a ter mdugh a onov mba Iserael vea va due la 
man a wa ve kwagh sha akuhe a na kpaa ye. 23 Ka 
sha jighjigh u nan man Mose zum u i mar un la, 
mbamaren un yer un kuma iwer itiar ye, gadia ve 
nenge er wan la doo ashe yo, tindi u tor kpaa ve kera 
cia ga. 24 Ka sha jighjigh u nan man Mose er a vese a 
kera rumun u i yila un er wan u Wanfarao ga ye. 
25 Lu un guda u i _ er a na dang a nongoior u Aondo 
imongo a u una lu ken mdoom ma isholibo ma ma lu 
sha anyangem kpeghee la. 26 A nenge iheen i Kristu 
hemba lun un a inja a akaa a injaagh a Igipiti cii, 



gadia a ver ashe sha injar. 27 Ka sha jighjigh u nan 
man a undu Igipiti ye, iyugh i tor kpaa, a kera cia ga, 
gadia a taver ishima er ngu nengen a u i nengen a Na 
ga la nahan. 28 Ka sha jighjigh u nan man a ver 
Paseka kua awambe a mishin la ye, sha u ortimin 
onov mba iundav la a de benden ve ave ga yo . 29 Ka 
sha jighjigh u nan man ve per Zegemnger u Nyian er 
ka tareghnyaagh nahan ye, kpa Mbaigipiti mba 
nenge u ve kpaa vea er nahan yo, ve saa mnger . 30 Ka 
sha jighjigh u nan man zum u i ningir ugilmbaagarev 
mba Yeriko ayange ataankarahar yo, ve gba ye . 31 Ka 
sha jighjigh u nan man Rahabi agbagakwase la tim a 
mbahembanato imongo ga ye, gadia a nyor a 
mbamkerev mbala bem bem. 32 Tso me shi me kaa 
nana? Ian ia va yinam u me or kwagh u mba Gidion 
man Baraki man Samson man Yefeta man Davidi kua 
Samuel man uprofeti kpaa. 33 Mban yo, ve hemba 
ityartor ityav sha jighjigh u nan, ve er perapera, ve 
ngohol uityendezwa, ve cir ubegha ijo, 34 ve pir usu 
agee a u, ve war akur a sanker, i taver ve agee ken 
isheer, ve hingir mbataveryol ken utya, ve zenda 
akumautya a akuraior agen, yevese . 35 Kasev ngohol 
mbakpenev vev sha mnder u shin ku. Mbagenev yo, i 
er ve ican sha apera, ve kera rumun u waren ga, sha 
u ma ve zough a mnder u hemban doon. 
36 Mbagenev yo, i kar ve sha aheen man akpa u 
gbidyen, shi i seer ahye man gaadi sha mi kpaa. 37 ta 



ve awen, i mee ve, i tondo ve atoon ahar sha jerto, i 
wua ve sha sanker, ve zenden ve cir akov a iyongo 
man a ivo iyol, ibanave kohol ve, ican kpaa i tser ve, i 
er a ve dang dang je 38 Ve yo, tar kuma sha ve kpaa 
ga—ve zenden ken taaikongo man sha iwo man ken 
ubar kua ken avur. 39 Mban cii ka sha jighjigh u nan 
man hi i er ve shiada u dedoo ye, nahan kpaa ve hi a 
ngohol kwagh u i tende zwa sha mi la ga, 40 gadia 
Aondo vande veren kwagh u hemban doon sha ci 
wase, sha er vea gba hingir vough ga saa se kpaa se 
lu a ve imongo. 

12 1 Nahan yo, se kpaa er ikpela i mbashiada i vesen 
ve kase se yo, se shir nen hanma ikav kua isholibo i 
ka i tseren se abur abur la, se gba nen ayem sha 
ishima i taver tsung sha gesa u ayemegh u i ver se 
sha ishi la. 2 Se veren nen ashe sha Yesu Orhemen 
man Orkuren u jighjigh wase u nan, Un u A taver 
ishima a terankon, a kera wa kunya iko ga sha ci u 
iember i i ver Un sha ishi la, A za tema sha uwegh ku 
yanegh ku ikonough ki Aondo ki torough. 3 Ver nen 
ishima sha Un u A taver ishima sha imbaanyiman i 
mbaasorabo sha iyol Na la, sha u uma wen u ken 
ishima la a de kera voron ga, ishima kpaa, i_de yen 
ne ga. 4 Er ne lu nongon ityav a isholibo yo, ne mba a 
hendan a i, i ar ken ku ga. 5 Shi kwaghwan hungul ne 
u i we ne er ka onov nahan la er: Wan Warn, de 
lahan mkoom u Ter ga, ishima i _de kera yinan we 



zum u A lu tsahan we la ga. 6 Gadia or u nan doo Ter 
ishima yo, ka nan man A koom nan ye, man shi gbidi 
hanma wan u A rumun nan yo. 7 Taver nen ishima 
sha mkoom u i lu koom ne la. Aondo ngu eren a ven 
er ka onov nahan, gadia ka hanma wan man Ter A de 
koom nana? 8 Aluer mba koom ne er mbagenev ve 
nyer sha mi cii nahan ga yo, ka umaramondo ne lu 
ye kera ka onov jim ga. 9 Kwagh ugen yo, se lu a uter 
asev mba ken iyol, ve lu koom se, se lu ungwan imo 
ve man hire Ter u ujijingi la, se kera hemba ungwan 
imo Na man se lu uma ye gaa? 10 Ve yo, ve lu koom se 
sha anyangem kpeghee er ve nenge i doo yo, kpa Un 
yo, ka sha u ma i kpe se iyol sha u ma se lu a kwar 
sha mtsegh Na. 11 Hanma mkoom yo, sha shighe la ka 
i bee er ka kwagh u iember ga, kpa i lu kwagh u 
ijungwen, kpa ken masejime yo, ka a ume atam a 
perapera bem bem sha ci u mba i tsaase ve a tsaase 
sha mi la i var ve yo. 12 Nahan yo, taver nen ave a a 
shir la kua anu a a kpe la kpaa. 13 Dugh nen ihyange i 
noo sha ci u angahar a en sha u kwagh u a keer la yo, 
a _ de ndivir ga, kpa guda yo, a _ hingir dedoo. 
14 Nongo nen ngegh u lun bem a ior cii shi nongo nen 
sha u lun a icighanmlu kpaa, u ma or u nana ban a 
mi yo, nana nenge a ter ga la. 15 Shi kura nen sha er 
mhoonom ma Aondo ma de bundu ma or ga yo, ma 
mise u yuan kpaa u de menden u ne anzughul man 
ior kpishi ve zua a hongor sha mi ga. 16 Ma or nana. 



de luun or u idya shin dangor er Isou u a tee tamen 
na sha ankwaghyan ityo i mom tseegh nahan la ga. 
17 Gadia ne fa zum u i mase saren un pe yan dyako 
sha iveren i dedoo yo, i venda un gadia a kera zua a 
ian i geman ishima ga shin er a ker i ngegh, a mliam 
ashe je kpaa. 18 Gadia ne kera mgboghom a kwagh u i 
fetyo u benden un ave la ga, man a usu u yeghen, 
man ime, man dimii, man ijeverahumbe, 19 man 
ikpamkor i kaan, man imo i oron kwagh i mba ve 
ungwa i yo, ve zamber er i _de kera shi seer oron ve 
kwagh ga la kpaa ga. 20 Gadia ve kera fatyo u taver 
ishima a icin i i ta ve la ga, er: Aluer ma zendenya tso 
kpaa una bende sha uwo la yo, a ta un awen. 
21 Ivandeikaa la cier iyol je Mose kpaa kaa er, cier mo 
iyol yum, ikarikase gbidyem iyol. 22 Kpa ne 
mgboghom a uwo u Shion man hen gar u Aondo u 
uma, ka Yerusalem u Sha je la man ikpela i 
mbatyomov mba Shaav ngee gande u oron, mba ve 
lu eren iniongo, 23 man mkohol u mbaiundav mba i 
nger ve ati Sha, man Aondo, Orjir u akaa cii, man 
ujijingi mba mbaperapera mba i gema ve ve hingir 
vough la, 24 man shi Yesu, Orhimen u ikuryan i he, 
man awambe a mishin a a hembe oron kwagh u 
doon a a Abel la. 25 Ver nen ishima, de vende nen Un 
u A lu oron kwagh la ga. Gadia aluer mbala mba ve 
vende Un zum u A wa ve kwagh shin tar la ve war ga 
yo, man hire se mba se vende Un hegen er A lu oron 



kwagh a vese Sha yee? 26 Sha shighe la imo Na tenger 
tar, kpa hegen yo, a tondo zwa er: I shi kwa mom u 
Me tenger a kera lu tar tseegh ga, a kua Usha kpaa. 

27 U kaan er, “shi kwa mom” yo, tese sha mkar uava 
kar a akaa a a fetyo u tenger la kera, ka akaa a i gbe a 
je la, sha u akaa a a fetyo u tenger ga la yo, a lu her. 

28 Nahan yo, se ember nen er se ngohol tartor u u lu 
u tenger ga yo, ka nahan man se er Aondo tom u u 
doo Un ye, sha mcieaondo man iyol i sulen. 29 Gadia 
Aondo wase ka usu u hian kwagh kera. 

13 1 Dooshima u anmgbianev ve doo ayol a ve la a lu 
her. 2 De hundu nen ishima u eren dedoo a 
mbavannya ga gadia ka sha u eren nahan man 
mbagenev nyor a mbatyomov mba Shaav ken ya ve 
abu ye. 3 Umbur nen mbakwarev, er ne kpaa ne mba 
mbakwarev a ve imongo nahan, shi umbur nen mba 
i lu eren a ve dang dang la, gadia ne kpaa ne mba a 
iyol. 4 Ivaa i_lu kwagh u icivirigh hen ior cii, gambe u 
ivaagh kpaa a _ de lu a acoghol ga, gadia Aondo Una 
or mbaerenijimba man mbavihin ivaa sha idya la 
ijir. 5 Inyaregh ki saren ki _ de luun ken uma wen ga. 
Kwagh u ne lu a mi yo, a kuma ne, gadia A kaa er: 
Mayange Me undu u ga, Me kende u kpaa ga 6 Nahan 
yo, se fatyo u kaan vangertior ser: Ter ka Orwasen 
mo, me kera cia ga, ka nyi je or a ereme? 7 Umbur 
nen mbahemenev enev, ve mba ve or ne mkaanem 
ma Aondo, ver nen ishima sha mkur u zende ve man 



shi kar nen jighjigh ve u nan kpaa. 8 Yesu Kristu ngu 
inja i mom tso, nyen kua nyian zan zan gbem sha 
won. 9 1 de kera daase a ven sha atesen a he anza 
kposo kposo ga, gadia u taver ishima sha mrumun u 
sha mhoon yo, hemba doon a akaa a yan a ya a, mba 
ve za sha mi la, ve kera zua a iwasen sha mi ga. 10 Se 
mba a atse a nanden nagh sha mi a mba eren tom 
sha tabernakel la, ve lu a ian i yan kwagh sha mi ga 
yo. 11 Gadia ilev mbi zegepristi a lu nyoron a 
awambe a mbi ken icighanjiir sha u nan nagh sha ci 
u asorabo yo, agundu a mbi yo, i nanden a kera ken 
akongo a afoogh. 12 Ka nahan man Yesu kpaa, a kpe 
hen hundagar ken won ye, ka sha ci u Una tsegha 
nongoior sha awambe a Na iyol Na yo. 13 Nahan se 
kpaa se due nen se za kohol Un ken akongo a afoogh, 
iheen Na la kpaa se too nen i. 14 Gadia se mba a ma 
gar u tsoron heen je ga, kpa se mba keren u a lu van 
la. 15 Nahan se naan nen Aondo nagh ku iwuese 
gbem sha a Na, ka atam a ityumbujoogh i pasen iti 
Na ken igbar je la. 16 Kpa u eren dedoo man shi u 
panden karen ior a de hungul ne ga gadia anza a 
iniav mbin ne doo Aondo. 17 Ungwan nen imo i 
mbahemenev enev, hide nen a ayol a en ijime hen ve 
gadia mba kuran uuma enev er ka ior mba vea za 
pase kwagh u ve er la keng nahan. Ve.er nahan saan 
saan i_de lu sha ishima i vihin ga, gayo, a lu ne a inja 
ga. 18 Eren nen msen sha ci wase, gadia se fa dedoo 



ser, se mba a imo i dedoo ken ishima, sar se u zenden 
tsembelee sha akaa cii. 19 M ngu hemban taver ne 
ishima u eren nahan, sha u ma i hembe hiren a mo 
fefa her a ven. 20 Aondo u bem u A nder Ter wase 
Yesu Orkuranilev u tamen shin mbakpenev sha 
awambe a ikuryan i tsoron, 21 A na ne sha u ne lu 
vough sha hanma kwagh u doon cii sha u eren 
ishima Na, gadia ngu eren kwagh u a doo Un la ken a 
vese sha Yesu Kristu u A lu a icivir gbem sha won yo. 
Amen. 22 Anmgbianev, m ngu wan ne kwagh mer, wa 
nen iko sha kwaghoron u taver ne asema ne gadia m 
nger ne tionoo tso. 23 Fa nen, i pase anmgbian wase 
Timoteu, i tuhwa. Aluer una va fefa yo, mo sea na se 
zua ishigh a ven. 24 Sugh nen mbahemenev enev cii 
kua uicighanmbaiorov cii kpaa, nam nen. Mba ve lu 
Mbaitalia la mba sughun ne. 25 Mrumun u sha 
mhoon a lu sha a ven cii. 



Yakobu 


I 1 Yakobu, kpan u Aondo man u Ter Yesu Kristu ngu 
sughun ikwe i pue kar ihiar i i sambe la. 
2 Anmgbianev av, i lu ne kwagh u iember tseegh 
shighe u ameen ato kposo kposo aa va tser ne yo, 
3 gadia ne fa, mkar u i lu karen jighjigh wen u nan la 
ka a na ishima i taver. 4 Ishima i taver yo, i_kure tom 
u i vough sha u ne lu vough man jimin, ne kera yina 
sha kwagh mom mom ga yo. 5 Aluer kwaghfan una 
yina mo wen yo, nana son Aondo u ka A na ior cii 
wuee, A kera kohon ashe ga la, tso a na nan di je. 
6 Kpa nana son sha jighjigh u nan, nana de te akpelan 
sha ma kwagh ga, gadia or u tan akpelan yo, nan bee 
igondomnger i ahumbe a mough a mi a yemen a mi 
yo. 7 Imbaor la yo, nana.de kera henen er nana zua a 
ma kwagh hen Ter ga, 8 ka or u asema ahar, nan ngu 
ta ta ta sha igbenda i nan cii. 9 Anmgbian u lun a 
icivir ga yo, nana ta ihagh sha indi i nan, 10 u nan lu 
ornyar yo, nana _ ta ihagh sha mlu u nan u icivirigh 
ga la gadia nana va kar kera er ikparentoho nahan. 

II Gadia iyange ka i due i tsee, toho u use, ikparen u 
u kpaa a ndoor, mdoom ma mluashe na la kpaa ka 
ma kar kera. Rape ornyar nana use kua ityom i nan 
eren la cii kpaa. 12 Or u nan taver ishima ken imeen 
yo, saan nan iyol, gadia zum u nana kar ikaren i i lu 



karen nan la yo, nana ngohol tsar u uma u A tende 
zwa sha mi a mba A doo ve ishima yo. 13 Aluer a va 
mee ma or yo, nana de kera kaan er ka Aondo A 
meen ga, gadia a fatyo u meen Aondo sha kwagh u 
ifer ga, man Un yo meen ma or ga. 14 Kpa hanma or 
ka i mee nan zum u asaren a nan iyol i nan ka a 
urugh nan a hon nan la. 15 Zum u isharen ka i a jile 
iyol kera yo, i gema i mar isholibo. Isholibo di ia va 
vese yo i gema i dugh ku. 16 De tsumen nen ga, 
anmgbianev av mba doon mo ishima. 17 Hanma nagh 
ku dedoo man hanma iwua i vough kpaa ka Sha hen 
Ter u iwanger ve dugh, ve senen ye. Un yo, ma mgem 
ngu ken a Na ga, shin mure u mgem tso kpaa ga. 
18 Ka sha awashima Na A mar se sha kwaghoron u 
mimi la ye. Ka sha u se _ lu er ka iyiav mbi tsutswav 
nahan ken akaa a Un gbe la. 19 Anmgbianev av mba 
doon mo ishima ne, fa kwagh ne. Hanma or nana lu 
tsev tsev sha sha u ungwan kwagh kpa nana gema a 
ngoor a kwaghoron, nana ngoor a iyugh kpaa. 
20 Gadia iyugh i or yo, ngi ve a perapera sha ishigh ki 
Aondo ga. 21 Nahan yo, gbihi nen hanma kwagh u 
hongorough man shi ifer i i dumbur la kera, ngohol 
nen kwaghoron u i moor un ken a ven la sha ishima i 
legh legh, u una fatyo u yiman uuma enev. 22 Hingir 
nen mbaeren a er sha kwaghoron la, i _ de lu 
mbaungwan a ungwa tseegh, tsughun ayol a en ga. 
23 Gadia aluer ma or ngu ungwan kwaghoron la, kpa 



nan ngu eren sha mi ga yo, nan ngu inja er or u nan 
nenge ishigh ki nan ki marami la ken ijingi nahan. 
24 Gadia ka nan nenge iyol i nan, kpa nan yemen 
kera yo, fese je i hungul nan er nan lu yo. 25 Kpa or u 
nan kenger sha tindi u vough u a pasen se a toho la 
shi nan veren ishima yo, a saan nan iyol ken aeren a 
nan cii, gadia u ungwan kwagh yo, nan ngu or u 
kwagh hungul nan fefa ga, kpa nan ngu or u eren 
tom je. 26 Aluer ma or ngu henen er nan cie Aondo, 
kpa nan ker nombor u nan tsaha ga nan tsughun 
ishima i nan iyol i nan yo, mcieaondo u nan la, ka 
gbilin tso. 27 Mcieaondo u wang u a lu a acoghol iyol 
sha ishigh ki Aondo ga yo, ka un ne: ka u za soron 
ancogholov kua kasev mba cogholov ken ican ve, 
man shi u kuran iyol you wang sha kwagh u taregh. 

2 1 Anmgbianev av, de lu nen a jighjigh u nan u hen 
Ter wase Yesu Kristu Ter u iengem la, a msange u sha 
dooshima imongo ga. 2 Gadia aluer or u nan we 
ikunya i zenaria sha ave kua riga u icivirigh nana va 
nyor ken mkohol wen, man shi icanor nana va nyor 
a ajav iyol yo, 3 ne gema ne kenger or u nan hee riga 
u icivirigh la ne kaa a nan ner: We yo, ikagh ki teman 
ki dedoo kin, kpa ne gema ne kaa a icanor la ner: We, 
tile keela, shin: Va tema shin ankwagh warn u 
pendan angahar sha mi ne 4 kera ka mpav ne nyer a 
mi ken ato wen gaa? Man shi ne kera hingir 
mbaajiriv mba ve henen aferakaa gaa? 5 Ver nen ato, 



anmgbianev av mba doon mo ishima, Aondo kera 
tsuwa mbaatsanev mba ken tar ne sha u ve . lu 
mbanyarev ken jighjigh u nan man shi mbayandyako 
u tartor u A tende zwa a mba Un doo ve ishima la 
gaa? 6 Kpa ne yo, ne hee a hee icanor je. Kera ka 
mbanyarev man ve lu eren a ven sha apera ve tul ne, 
ve yemen a ven ken ijir ye gaa? 7 Kera ka ve je ve lu 
tuhwan iti i doon i i yer ne a mi la ye gaa? 8 Kpa aluer 
nea wa tindi u tartor iko mimi er i nger ken 
icighanruamabera nahan er: Or u nan we ndor a we, 
nana doo u ishima er we iyol you nahan yo, ne er 
doo. 9 Kpa aluer ne sange sha dooshima yo, ka 
isholibo ne eren ye, tindi una na ne ibo er, ne mba 
mbaperenatindi. 10 Gadia or u nan we atindi cii iko 
kpa nana nongo gbev sha ankwagh mom tso yo, nan 
hingir u lun a ibo sha mi cii kera ve. 11 Gadia Un u A 
kaa er: De eren idya ga, la, shi A kaa er: De woo or ga 
kpaa. Nahan yo, aluer u er idya ga, kpa u gema u 
wua or yo, u hingir or u peren tindi je ve. 12 Oron nen 
kwagh shi eren nen kwagh er ka mba a va or ve ijir 
sha tindi u a pase a toho la nahan. 13 Gadia or u nan 
zungu mhoonom ga yo, ijir kpaa ia zungwe nan 
mhoonom ga, gadia mhoonom ma zungwen ma 
hemba ijir agee. 14 Anmgbianev av, aluer ma or nana 
kaa er nan ngu a jighjigh u nan je, kpa nan lu a aeren 
ga yo, ka a inja sha nyi? Jighjigh u nan la una fatyo u 
yiman nan je kpa? 15 Aluer ma anmgbian u nomso 



shin u kwase idyelegh a kor nan, nan kera lu a 
kwaghyan u nana ya ayange ayange ga, 16 man mo 
wen nana kaa a ve er: Yem nen bem bem, i_tsee ne 
iyol, ide nen, kpa ne kera na ve kwagh sha ugbayol 
vev ga yo, ka a inja sha nyi? 17 Rape jighjigh u nan 
kpaa, aluer ngu a aeren ga yo, un iyol na una lu 
kpenegh je la. 18 Orgen nana kaa er: We yo, u ngu a 
jighjigh u nan, kpa mo yo, m ngu a aeren. Tesem 
jighjigh wou u nan u aeren a lu sha mi ga la, man mo 
di me tese u jighjigh warn u nan sha aeren a am. 19 U 
na jighjigh wer, Aondo ngu mom zee? U er doo. 
Ujijingi mba bov je kpaa mba ne kwagh la jighjigh, 
ikarikase gem gbidi ve iyol. 20 We orlanenkwagh ne, 
sar u ka fan er jighjigh u nan u lun a aeren ga la a lu 
kpenegh kpa? 21 Kera ka sha aeren man i na 
Aberaham ter wase isho zum u a na nagh sha wan na 
Isaka sha atse a nanden nagh sha mi la ye gaa? 22 U 
nenge er jighjigh u nan a lu eren tom a aeren a na 
imongo, nahan jighjigh u nan hingir vough sha aeren 
la. 23 Nahan icighanruamabera kure sha mi vough u 
a kaa er: Aberaham na Aondo jighjigh nahan A gema 
kwagh la hingir perapera na je la, man shi er: I yila 
un er ikar u Aondo la. 24 Ne nenge, ka sha aeren ka i 
na or isho ye, ka sha jighjigh u nan tseegh ga. 
25 Rahabi, agbagakwase la kpaa, kape i na un isho 
sha aeren je la gadia a nyor a mbatyomov man a due 
a ve sha gbenda ugen kposo. 26 Gadia er iyol i lun a 



jijingi ga i lu kpenegh yo, kape jighjigh u nan u lun a 
aeren ga di kpaa, a lu kpenegh nahan la. 

3 1 Anmgbianev av, de kera hingir nen mbatesen 
wuee ga, gadia ne fa er ijir i a or se ia hemba taver cii 
yo. 2 Gadia se cii se mba nenge gbev sha akaa kpishi. 
Aluer or nana nongo gbev sha kwaghoron ga yo, nan 
ngu or u vough je, iyol cii kpaa nana fatyo u koron i 
tsaha. 3 Aluer se wa anyinya ulijam ken ijo sha u a 
ungwa se yo, se koom a iyol cii. 4 Nenge, utso kpaa 
shin er ve kehe man ahumbe a vesen ka a mgbeghan 
ve nahan kpaa ka i koom ve sha annaha kpeghee 
hanpe ornahan la nan soo cii. 5 Kape nombor kpaa u 
lu anlyegh u kpeghee kpa u hagher sha 
uzegembaakaav je la. Nenge anusu kpeghee kpaa ka 
a nande ingbaikon yo. 6 Nombor kpaa ka usu je, ka 
ifer i sha won cii. I ver nombor ken alegh a ase, ngu 
gem ngu hongor iyol cii, ka u keer usu sha uma wase 
jimin cii, man u yo, ka shin gehena i tsar u u ker usu 
ye. 7 Gadia hanma inja i inyamtoho man shi inyon 
man akaa a kpelan iyav inya man akaa a uma a shin 
zegemnger cii a fatyo u koso a, aa var ken ya, man i 
vande koson a nahan sha ishima i or kpaa. 8 Kpa 
nombor yo, ma or u umace mom nan fatyo u koom u 
ga, ka ifer i memen mayange ga, u iv a megh ku 
bogh. 9 Ka sha u je ka se wuese Ter, man Aondo ye, 
shi ka sha u kpaa ka se wa ior mba i gbe ve sha mlu u 
Aondo la ifan ye. 10 Ka ken zwa shon mom mom man 



iwuese ka i due kua shi ifan i wan kpaa ye. 
Anmgbianev av, doo u kwagh ne a lu nahan ga. 

11 Imbormnger i dugh a mngerem ma dedoo man shi 
mngerem ma barem shin ihura i mom kpa? 

12 Anmgbianev av, kon u tur ua fatyo u umen atam a 
olev shinii, itine i wain ia fatyo u umen atam a turu? 
Rape mngerem ma barem kpaa, maa fatyo u duen 
mngerem ma dedoo ga. 13 Ka an ken a ven nan lu or 
u fan kwagh man or u kaven kwagha? Yo, nana pase 
ase aeren a nan a sha ishima i legh legh i i lu a 
kwaghfan la sha zende u nan u dedoo. 14 Kpa aluer 
nea lu a iwuhe i yuan ken ishima shin u wan kwagh 
wen ayol a en iko tseegh yo, de te nen ihagh ga, shi 
de eren nen aie sha kwagh u mimi kpaa ga. 15 Heera 
yo, ka kwaghfan u a dugh Sha la ga, kpa ka u taregh 
shi ka u iyolough shi ka u ujijingi mba bov tso. 
16 Gadia her ape iwuhe i lu kua u wan kwagh wou 
iko tseegh yo, anzughul ban ga, kua shi hanma ieren 
i dang kpaa. 17 Kpa kwaghfan u a dugh Sha yo, hiihii 
ka u wang, shi ka u bem kpaa, man u sar sar, man u 
norom ikaa ga, a iv a mhoonom ma zungwen kua 
atam a dedoo, ka u sangen sha dooshima ga man shi 
u imangeregh kpaa ga. 18 Ityamegh ki perapera yo, 
ka i 166 ki sha bem sha ci u mba ve ker num la. 

4 1 Ka han man ityav mbi dugh ken a vene? Man shi 
ka han man iniumsuwen kpaa i dugh hen a vene? 
Kera ka sha asaren a en a a lu nongon num ken alegh 



a en la gaa? 2 Kwagh ka a sar ne, kpa ne mba a 
kwagh ga. Ne mba tomon ior ku, ne mba gban iwuhe, 
kpa ne mba fan ityo u zuan a kwagh ga; ne mba 
nongon num kua ityav. 3 Ne mba a kwagh ga, sha ci u 
ne eren msen vough ga yo, ka sha u za vihin sha 
asaren a en je la. 4 Ne mbadyarev, ne fa er u yan ikar 
a tar i lu u lun ihom a Aondo gaa? Nahan yo, or u i 
sar nan ka lun ikar a tar yo, nan hingir orihom u 
Aondo je ve. 5 Shin ne mba henen ner, ka gbilin tso 
icighanruamabera a kaa er: A penda ishima sha 
jijingi u A na er a tema ken vese la je zan zan iwuhe i 
gban kpaa yee? 6 Kpa ka A na mrumun u sha mhoon 
a ngee je a hemba a hemba. Ka nahan man A kaa er: 
Aondo hendan kwagh a mba ve gengese ayol, kpa 
mba ve hir ayol a ve ijime la yo, ne ve mrumun u sha 
mhoon. 7 Geman nen ayol a en, na nen sha ikev i 
Aondo man hendan nen a diabolo tso una yevese ne. 

8 Kporom nen hen Aondo, Un kpaa, Una kporom her 
a ven. Wanger nen ave a en, ne mbaasorabo, man shi 
kile nen asema a en, ne mba asema a lu ne ahar ne. 

9 Lu nen kususu, zungwe nen, vaa nen. Ahan a en la 
a gema a hingir ijungwen, iember yen kpaa, i_ hingir 
iuren. 10 Hire nen ayol a en ijime sha ishigh ki Ter 
man Una kende ne sha ye. 11 Anmgbianev, de er nen 
kwagh dang sha ayol a en ga. U nan er kwagh dang 
sha anmgbian shin nan gbe nan anmgbian u nan ibo 
tso yo, ka atindiakaa nan lu oron sha mi dang ye, shi 



ka atindiakaa man nan gbe nan a ibo tso kpaa ye. 
Aluer u ngu nan tindi ibo yo, u kera ngu or u eren 
sha tindi ga, kpa u hingir or u oron tindi ijir. 12 Un u 
A we atindi, man shi Un u A lu Orjir ngu mom tso, ka 
Un u A lu a tahav mbu yiman man shi tahav mbu 
timin kpaa ye. Kpa we yo, u ngu di nyi ve u gbe nan 
or u nan we ndor a we la ibo tsoo? 13 Man ne mba ne 
kaan ner, nyian shin kper se za ken gar ngula, se za 
tema heera inyom i mom se er kasua se zua a mtsera; 

14 ne mba kper tso kpaa ne kera fe er uma wen una 
lu ga ne. Gadia ne mba tulugh u ka a due i nenge a 
mi sha ashe kpeghee maa a shi a sambe kera ne. 

15 Ma ne kaa ner: Aluer Ter Una rumun yo, se lu uma, 
se er nahan, shin nahan. 16 Kpa hegen yo, ne mba tan 
ihagh sha imbwase yen i kaan. Imbaihagh ne cii ka 
ifer je. 17 Nahan yo, or u nan fe u eren dedoo kpa nan 
kera er nahan ga yo, hingir isholibo je nan er ye. 

5 4 Man ne mbanyarev yo, vaa nen, ngor nen 
kwelegh sha akaa a vihin a aa va tser ne la. 2 Inyarev 
yenev hoo ve, akondo a en kpaa ivina ndiar a ve. 
3 Zenaria wen kua azurfa wen ta nduran ve, man 
nduran ve la ua er ne shiada u bo ua hia ayol a en er 
ka usu nahan je. Ne mba ombon akaa, man ka 
ayange a masetyo je. 4 Nenge mba ve yar sunda ken 
ishule yen yo, injar ve i ne ya la ngi genger imo. Ivaa 
i mbasundan kpaa i nyor ken ato a Ter u akum a Sha. 
5 Ishar haa ne iyol sha won, ne mba gbe yan akaa sha 



asaren a en tso, ne koso asema a en je a kehe er ka 
sha ci u iyange i i ver sha u songon la. 6 Ne gba kuren 
kwagh u orperapera dang tso ne wua un je, kera ngu 
hendan a ven ga. 7 Nahan anmgbianev, wa nen 
ishima zan zan m-ande u Ter. Nenge orsule ka nan 
kegh iyiagh ki taregh ki injaagh, nan wa ishima a mi 
zan zan ura u he man shi u masetyo u noo sha mi. 

8 Ne kpaa, wa nen ishima nahan, taver nen asema a 
en gadia m-ande u Ter mgboghom ikua ikua je. 

9 Anmgbianev, de gbe nen ahon ayol a en ga sha u i _ 
de ne ne ibo ga yo. Nenge, Orjir va, ngu tilen sha 
hunda. 10 Uprofeti mba ve lu oron kwagh ken iti i Ter 
yo, ve _ lu ne ikav sha ican i yan man ishima i wan 
kpaa. 11 Mba ve taver ishima yo, ka se yila ve ser, 
mba i saan ve iyol. Ne ungwa er Yobu a taver ishima 
yo, man shi ne nenge mkur u Ter kure kwagh na yo, 
mhoonom ma ker Ter man shi zungu mhoonom 
kpaa. 12 Kpa kwagh u a hembe cii yo, anmgbianev av, 
de bumun nen ga, shin a lu sha kwavaondo shin a lu 
sha tar shin mbum ugen kpaa ga, kpa “een” wen yo, 
a lu “een” man “ei” wen kpaa shi a lu di “ei” je, sha u 
ne va gba ken ibo i yan ga yo. 13 Ican i tser ma orgen 
ken a vene? Yo, nana _ er msen. Orgen nan ngu saan 
saana? Yo, nana wa icam i iember. 14 Orgen ken a 
ven nan ngu uangea? Nana . yila mbatamen mba 
nongo u Kristu, ve. er msen sha ci u nan, ve. shighe 
nan mkurem ken iti i Ter. 15 Msen u sha jighjigh u 



nan la una yima oruange la man Ter Una mough a 
nan sha. Aluer nan er isholibo je kpaa, a de nan. 
16 Pase nen akaabo a en ayol a en, shi er nen msen 
sha ci u ayol a en sha u angev mbu bee ne yo. Msen u 
eren tsung u orperapera ngu a agee kpishi je. 17 Eliya 
lu or di inja i mom a vese tso, a er msen tsung er ura 
u de nee ga, man ura kera noo shin tar ga, kuma 
anyom atar man iwer ataratar. 18 Man a shi a er 
msen, nahan Aondo noo ura, inya hire mende iyiav 
mbi i. 19 Anmgbianev av, aluer mo wen nana kaha a 
undu mimi man orgen nana za hide a nan yo, 20 fa 
nen, or u nan ker orsholibo sha gbenda u mtsum u 
nan la nan hidi a nan yo, nan dugh uma u nan ken 
ku kera shi nana cir asorabo kpishi. 



1 Peteru 


1 1 Peteru apostoli u Yesu Kristu ngu sughun 
ushirmbaiorov mba ve sambe ve lu ken Pontu man 
Galatia man Kapadoshia man Ashia man shi Bitinia 
la, ka mba i tsough ve 2 sha mtsengefan u Aondo, sha 
mtsegh u sha Jijingi, u zan ken iko i wan man 
awambe a mishin a Yesu Kristu. I.seer ne mrumun u 
sha mhoon kua bem wuee. 3 1 wuese Aondo, Ter u 
Ter wase Yesu Kristu u A mar ne hegh sha mhoonom 
Nam ma zungwen ma vesen er se _ lu a 
ishimaverenkeghen i i lu uma sha mnder u Yesu 
Kristu shin mbakpenev la, 4 se lu a dyako u hoon ga, 
u fisee kpaa ga, u usen tso kpaa ga, u i koso un Sha 
sha ci wen, 5 ne mba i kor ne sha agee a Aondo sha 
jighjigh u nan, sha u ngohol myom u i kegh iyol i ver 
a ver u pasen un sha iyange i masetyo yo. 6 Sha 
kwagh ne yo, ne mba ember kpishi shin er hegen, 
aluer a gba nahan yo, ameen ato kposo kposo nga 
vihin ne asema sha anyangem kpeghee. 7 Zenaria u a 
lu kwagh u saan ishe kpaa ka i kar un sha usu je, 
nahan mkar u i kar jighjigh wen u nan u a hemba 
zenaria inja ica la, ka sha u una kuma iwuese man 
icivir man iengem sha m-ande u Yesu Kristu. 8 A doo 
ne ishima shin er ne lu a nenge a Na ga je kpaa; ne 
mba nengen a Na ga nahan kpaa ne mba nan Un 



jighjigh man ne mba ember tsung sha iember i i 
gande u oron i i doo je i hemba. 9 Man ne mba zuan a 
mkur u jighjigh wen u nan, ka myom u uuma enev je 
la. 10 Sha kwagh u myom ne yo, uprofeti mba ve 
tsengaoron kwagh u mrumun u sha mhoon u i ver 
sha ci wen yo, ve tov un ve time vighe vighe je. 11 Ve 
lu timen er shin ka hanma shighe shin ka shighe u 
nanou man Jijingi u Kristu u A lu ken a ve la, A lu 
tesen sha mi zum u A tsengapasen atsan a Kristu 
man iengem i ia dondo sha mi la. 12 1 pase ve er, ve lu 
eren tom sha akaa ne, nahan kpaa lu sha ci ve ayol a 
ve ga, lu sha ci wen; ka akaa a i lu pasen ne hegen 
sha ikev i mbala mba ve lu pasen ne Loho u Dedoo 
sha Icighan Jijingi u i tindi Un A due Sha la. Akaa ne 
yo, mbatyomov mba Shaav je kpaa, ka saren ve pe 
gbirin ashe ker. 13 Nahan yo, nyooso nen mfe wen, 
shi lu nen geng ge geng, ishimaverenkeghen yen i_lu 
sha mrumun u sha mhoon u i lu van ne a mi sha m- 
ande u Yesu Kristu la vough. 14 De kera geman nen 
ayol a en sha inja i asaren a tsuaa a ken mlan wen la 
ga, lu nen er onov mba wan iko nahan. 15 Kpa ne yo, 
lu nen uicighanmbaiorov ken mlu wen cii, er Un u A 
yer ne la A lu icighan nahan. 16 Gadia i nger er: Lu 
nen uicighanmbaiorov, gadia Mo M ngu u Icighan je. 
17 Man aluer ne yilan Un er Ter yo, Un u A er ijir i lu 
sha msange u sha dooshima ga kpa i lu sha ieren i 
hanma or yo, lu nen a mciem sha ayange a shir wen. 



18 Gadia ne fa i paa ne sha mlu wen u gbilinigh u ne 
ngohol hen uter la; lu sha akaa a saan ishe, er azurfa 
shin zenaria nahan, ga, 19 kpa lu sha awambe a injaa 
a Kristu er ka a waniyongo u lun a acoghol iyol ga, 
ihogholough kpaa ga nahan. 20 1 vande fan Un je er i 
lu a gba tar ga yo, kpa i pase Un ken shighe u 
masetyo ne sha ci wen. 21 Ka sha a Na man ne lu 
mbanan Aondo jighjigh u A nder Un shin mbakpenev 
shi A na Un icivir kpaa, sha er jighjigh wen u nan 
man ishimaverenkeghen yen ve lu sha Aondo. 22 Er 
ne vande wanger asema a en kera sha iko i ne wan 
mimi iko la u zan ken dooshima u mimi u hen 
anmgbianev yo, doo nen ayol a en ken ishima tsung 
je. 23 Gadia i mar ne hegh lu sha vor u hoon la ga, kpa 
lu sha u hoon ga la, lu sha mkaanem ma Aondo ma 
ma lu uma man ma lu ma tsoron kpaa. 24 Gadia: 
Uumace cii mba er toho nahan man icivir ve cii ngi 
er ikparen u toho nahan; toho ka u use man ikparen 
u u a ndoor a gba inya, 25 kpa kwaghoron u Ter yo, 
ngu tsoron gbem zan zan. Man ngun ka kwaghoron u 
Loho u Dedoo u i or ne u je ne. 

2 1 Nahan undu nen hanma ifer man hanma icugh 
man imanger man iwuhe man angereke cii kpaa, 
man atumba a man a mimi a sha kwaghoron u 
Aondo la a sar ne tsung er anikundanev mba 
forototo nahan, sha er ne vese sha mi u zan ken 
myom yo, 3 aluer ne kar er Ter A doo je yo. 4 Va nen 



hen a Na, Wen u A lu iwen i i lu uma i ior yo, ve 
venda i, kpa hen Aondo yo, gema ka icuwan man shi 
i injaa kpaa. 5 Ne kpaa, i maa ne er ka awen a lun 
uma nahan, ne lu iyou i ken jijingi, ne hingir 
icighannongo u upristi sha u ne naan nagh ku ken 
jijingi, ku ku doon Aondo sha ci u Yesu Kristu yo. 
6 Gadia i nger ken icighanruamabera er: Nenge, m 
ngu veren icuwaniwen i injaa i sha zongo ken Shion. 
Or u nan ne Un jighjigh yo, nana va ahenge ga. 
7 Rape A lu a inja her a ven ne, ne mba ne ne jighjigh 
ne. Kpa hen mbanan jighjigh ga yo, kwaghoron ugen 
ngu er: Iwen i mbamaan ve vende i la, ka i je i hingir 
i sha zongo ye 8 man shi: Ka iwen i keman nguhar 
sha mi man vande u nongon gbev sha mi. Ka ve mba 
ve nongo gbev sha ci u ve we kwaghoron u Aondo 
iko ga la, man ka sha kwagh la je i vande veren ve 
kpaa ye. 9 Kpa ne yo, ne mba icuwannongo, nongo u 
upristi mba sha inja i tor, icighanikurior, nongoior u 
Aondo jim, ka sha u ne yoo aeren a Na a ageegh, Un u 
A yila ne ken ime, A va a ven ken iwanger Na i 
kpiligh iyol la. 10 Ngise ne lu nongoior ga, kpa hegen 
ne gema ne hingir nongoior u Aondo, i zungwen ne 
mhoonom ga, kpa hegen yo, mba zungwen ne 
mhoonom. 11 Ne mbadoon mo ishima, ne mba ne lu 
ushirmbaiorov man iorvannya kpaa, m ngu zamber 
a ven mer: Nyagh nen asaren a iyolough a a nenge 
ityav a uma u ken ishima la. 12 Zende wen u hen 



atoatyev u lu wanger wanger, sha u aluer mba lamen 
sha a ven er ka mbaaferev yo, ve nengen aeren a en 
a dedoo man ve. civir Aondo sha iyange i Una va 
soron ne la. 13 Waan nen hanma tindi u ior ve we la 
iko sha ci u Ter—shin a lu tor u a hembe cii, 14 shin a 
lu ugomna mba tor a tindi ve sha u ve . tsahan 
mbaerenafer kpa ve _ gema ve wuese mba ve eren 
sha mi la. 15 Gadia ishima i Aondo yo, kape i lu ne, ka 
u ne eren dedoo man ne cir abumeaior zwa sha 
lanegh vegh ye. 16 Lu nen er mba ve lu ken uikangen 
ga nahan, kpa mlu wen u ken uikangen ga la a. de 
gem a. hingir ne kwagh u yisan ifer a mi ga; lu nen 
ikpan i Aondo. 17 Waan nen ior cii iko, anmgbianev 
ve doo ne ishima, cian nen Aondo, waan nen tor iko. 

18 Ne mbayev kpaa, ungwan nen imo i uter enev sha 
mcie, i.de kera luun mbadedoo man mba ve lu saan 
saan tseegh ga, kpa i _kua mba ve lu jighilii ga kpaa. 

19 Ka kwagh u doon je aluer or nana umbur Aondo 
nana wa ishima ken ican zum u ican i tser nan sha 
apera la yo. 20 Gadia aluer ne er isholibo man a 
gbidye ne man ne wa ishima yo, iwuese ngi hana? 
Kpa aluer ne mba eren sha mi man ne gema ne ya 
ican kpa ne wa ishima yo, ka kwagh u doon hen 
Aondo je la. 21 Gadia ka sha kwagh ne je i yer ne ye, 
gadia Kristu kpaa ya ican sha ci wen, A ver ne ikav je 
sha u ne dondo Un ijime yo. 22 A er ma isholibo ga, 
icugh kpaa i zua a mi sha zwa Na ga. 23 Zum u i laha 



Un kpaa mayange A or iyev sha mlaha la ga, er A ya 
ican kpaa A ta hwa ga, kpa A gema A wa sha ikev i 
Un u A er ijir sha mimi la. 24 Ka Un jim kpaa A too 
asorabo ase ken iyol Na je sha terankon sha er ma se 
kpe Kera kwagh u isholibo, kpa se.gema se.lu uma 
sha ci u perapera. Ka sha agbir a Na man se zough a 
mkpeyol ye. 25 Gadia ngise ne tsumen er iyongo 
nahan kpa hegen yo, ne hide ken Orkuranilev man 
Orkuran u uuma enev. 

3 1 Nahan yo, ne kasev di kpaa ungwan nen imo a 
noov enev sha er aluer mbagenev ken ve, vea hi 
mbawan kwaghoron u Aondo iko ga je kpa, a urugh 
ve sha mlu u kasev vev la, a kera lu sha kwaghoron 
kpee ga, 2 er ve nengen mlu wen u wang u cian 
Aondo la yo. 3 Hwe wen a de luun u ken won tso ga, 
er gbatyou u gban nahan, shin u wan akaa a hweegh 
a zenaria shin akondo a zeren ga. 4 Kpa i_lu or u ken 
myer u ken ishima la, a hwe u saan ishe ga, u ishima 
i legh legh man u lun ving la; ka kwagh u hemban 
sha mnenge u Aondo je la. 5 Gadia kape 
uicighanmbaukase mba tsuaa mba 
ishimaverenkeghen ve i lu sha Aondo la kpaa, ve 
eren hwe je la, ve ungwan imo a noov vev. 6 Kape 
Sara kpaa lu ungwan imo i Aberaham la, je a yila un 
er ter; man ne hingir onov nav aluer ne eren doo doo 
man ne rumun er ma kwagh a de te ne mciem iyol ga 
yo. 7 Nahan ne nomso kpaa, lu nen a kasev enev 



imongo sha kwaghfan, waan nen kasev iko er ve 
hembe yinan agee yo, gadia ve kpaa, ka 
mbayandyako u sha mrumun u sha mhoon u uma a 
ven imongo, sha ui.de vende mbamsen enev ga yo. 
8 Ken masetyo yo, ne cii lu nen ishima i mom, shi lu 
nen mbazungwen mhoonom; doo nen ayol a en er ka 
anmgbianev nahan, lu nen mba mhoonom ma ker 
ve; shi hide nen a ayol a en ijime kpaa. 9 De kera oron 
iyev sha ifer ga shi de kera oron iyev sha ityuhwan 
kpaa ga, kpa gema veren nen a ver ior dedoo, gadia 
ka sha kwagh ne je i yer ne ye, sha u ne ya dyako u 
iveren i dedoo yo. 10 Gadia: Or u i sar nan pe uma a 
doo nan ishima man shi sar nan pe nengen ayange a 
dedoo kpaa yo, nana kura nombor u nan sha u oron 
kwagh u ifer, man zwa u nan u de er kwagh u 
icughugh ga, 11 nana.nyagh ifer nana.gema nana.er 
kwagh u dedoo, nana ker bem nana zenda un ityo 
kpaa. 12 Gadia ashe a Ter yo, nga sha mbaperapera 
shi veren ato sha zamber ve kpaa. Kpa Ter gem 
tsuhur ishigh sha mba ve eren ifer yo. 13 Aluer ne 
mba nongon kpogholoo sha kwagh u dedoo yo, ka an 
je nana gema a er ne kwagh u ifer ase? 14 Kpa aluer 
nea yan ican sha ci u kwagh u perapera kpaa, a saan 
ne iyol je; de cie nen m-ange ve ga, man ishima i.de 
te ne kwe kpaa ga. 15 Kpa gema tsegha nen Kristu ken 
asema a en, A lu Ter, waan nen ago iyol veren nen a 
ver sha u ne na imo sha mpin u hanma or u nana 



pine ne ityoikaa i ishimaverenkeghen i i lu ken a ven 
la, kpa i _ lu sha ishima i legh legh man sha mcie 
kpaa. 16 Shi lu nen a imo i wang ken ishima sha er 
kwagh u i lu lamen sha a ven dang dang la je kpaa, 
ve. va ahenge yo, ka ve mba ve lu teren mlu wen u 
dedoo u ken Kristu sha dang la. 17 Gadia aluer ka 
ishima i Aondo u u ya ican sha shighe u u eren 
kwagh u dedoo yo, hemba doon a u u ya ican sha 
shighe u u eren ifer la. 18 Gadia Kristu kpaa kpe sha 
ci u asorabo kwa mom, Un Orperapera sha ci u 
mbaaferev sha u Una va a vese hen Aondo yo. Iyol 
Na yo, i wua i kpa i shi i na Un uma sha Jijingi. 19 Lu 
sha Jijingi kpaa man A za A za or ujijingi mba ve lu 
ken uikangen la kwaghaondo ye. 20 Ka ve mba ngise 
ve lu hemban ato zum u Aondo lu wan ishima sha 
ayange a Noa zum u i lu gban tso la, ka ker man ior 
kpeghee, ka uuma mba iorov anigheni tso ve war sha 
mnger ye. 21 Ma tese ikav sha batisema u ne kpaa ne 
lu waren sha mi hegen yo; batisema ka u wanger 
hongor u sha iyol kera ga, kpa ka msen u sonon 
Aondo imo i wanger wanger i ken ishima sha mnder 
u Yesu Kristu shin ku. 22 A yem Sha, ngu ken uwegh 
ku yanegh ku Aondo, i gema mbatyomov mba Shaav 
man tahav kua agee i wa Un sha ikev. 

4 1 Er Kristu A ye ican ken iyol yo, ne kpaa, kange 
nen ishima sha mhen ne, gadia u nan ya ican ken 
iyol yo, nan de isholibo ve. 2 sha u ayange a ken iyol a 



a shi ne her yo, ne kera eren sha asaren a ior ga, kpa 
i _ lu sha ishima i Aondo. 3 Gadia ayange a a kar la 
zum u i lu eren er atoatyev a eren nahan la, kuma ve, 
er ve lu zenden ken ijimba i eren man asaren a bo 
man msorom ma hunden man iniongo i gbilinigh 
man mbamkohol mba man msorom man shi 
kwaghsoron u dang kpaa. 4 Gema ka kpibgh ve iyol 
er ne kera nyer nongo a ve ken ijimba i eren i 
ganden ikaa inya la, ga yo; mba gbe lamen sha a ven 
dang tso. 5 Kpa vea va or kwagh ve sha ishigh ki Un u 
A kegh iyol u oron mbaumav man mbakpenev ijir la. 

6 Gadia ka nahan man mbakpenev kpaa i or ve Loho 
u Dedoo sha u a or ve ijir ken iyol sha inja i mlu u ior 
la, kpa ve.gema ve_lu uma sha inja i mlu u Aondo la. 

7 Kpa mkur u akaa cii mgboghom ve; nahan kundu 
nen ishima shi lu nen geng ge geng kpaa, sha u ne 
fatyo u eren msen yo. 8 Kwagh u a hembe cii yo, doo 
nen ayol a en sha gbashima je gadia dooshima cirin 
asorabo kpishi. 9 Yoron nen ayol a en, kpa de gban 
nen ahon sha mi ga. 10 Er hanma or nan ngohol iwua 
i sha mrumun u sha mhoon nahan yo, eren nen ayol 
a en tom a mi er mbatomov mba mimi mba sha 
mrumun u sha mhoon u Aondo sha igbenda kposo 
kposo la nahan. ll Aluer hanma or nana or kwagh 
yo, i _ lu er ka kwaghoron u Aondo nahan, aluer 
hanma or nana er tom yo, i _ lu er ka sha agee a 
Aondo A ne yo, sha u a civir Aondo ken akaa cii sha 



Yesu Kristu, ka Un A lu a iengem man tahav zan zan 
gbem sha won ye. Amen. 12 Ne mbadoon mo ishima, 
bocan u a ve sha a ven sha u karen ne a kar la, a de 
kpiligh ne iyol er ka kwagh u cier iyol man a va tser 
ne ga. 13 Kpa her ape ne nyor nongo a Kristu ken 
atsan a Na yo, ember nen, sha er shighe u m-ande u 
iengem Na la kpaa ne va ember tsung. 14 Aluer a hee 
ne sha ci u iti i Kristu yo, a kpe ne iyol je sha ci u 
Jijingi u iengem man u Aondo A tern sha a ven yo. 
15 Kpa mo wen nana de yaan ican er ka orwuanor 
shin ormbaiv, shin or u eren ifer shin or u amber sha 
akaa nahan ga. 16 Kpa aluer orgen nana ya ican er 
Orkristu yo, kunya u de ker nan ga, kpa nana civir 
Aondo ken Iti ne. 17 Gadia shighe kuma u ijir ia 
ngurum sha ya u Aondo je ve. Man a lu ken ian yase 
ia hii yo, mkur u mbahemban Loho u Dedoo u Aondo 
ato la yo, una lu nana? 18 Man aluer a shi zor zor u or 
u perapera nana war ga yo, or u nan vende Aondo 
man orisholibo yo, vea za hana? 19 Nahan yo, mba ve 
ye ican sha ishima i Aondo la, ve. wa ayol a ve sha 
ikev i Ujighjigh u A gbe akaa cii la, ve eren akaa a 
dedoo. 

5 1 Nahan yo, m ngu taver mbatamen mba ken ven 
asema, mo u m lu ortamen a ve imongo man shi 
orshiada u atsan a Kristu kpaa. Mo kpaa m ngu a 
kwar sha iengem i a va pase i la. 2 Kura nen ikumuile 
i Aondo i i lu hen ven la, er ka sha ci u Aondo nahan, 



i_de lu er i kighir ne a kighir ga, kpa i lu sha asema a 
en; i _de lu sha ci u mtsera u dang ga, kpa i _ lu sha 
gbashima je; 3 1 de lu er ne mba eren tahav sha 
kwagh u i we ne sha ikev ga, kpa lu nen ikumuile la 
ikav. 4 Zum u Orkuranilev u tamen Una ande yo, ne 
ngohol tsar u engem u sha ityou u usen mayange ga. 
5 Nahan yo, ne mbayev kpaa ungwan nen imo i 
mbatamen, man ne cii, haa nen ityough ki taver ga 
iyol, hen ayol a en, gadia Aondo hendan kwagh a 
mbagengeseyol, kpa ne mba ve hir ayol a ve ijime la 
mrumun u sha mhoon. 6 Hide nen a ayol a en ijime 
er uwegh ku Aondo ku ageegh ku lu sha a ven nahan, 
sha er shighe a va kuma vough yo Una kende ne sha. 
7 Gema nen ishima i nyian yen la cii, haa nen sha a 
Na, gadia ka Un A lu koson ne ye. 8 Lu nen geng ge 
geng shi kuran nen kpaa, orihom wen diabolo ngu 
zenden er begha u tan kume nahan, keren or u una 
ya yo. 9 Hendan nen a na, tile nen dong sha jighjigh u 
nan gadia ne fa anmgbianev enev sha won cii kpaa i 
ver ve ican shon i mom i mom i ne lu yan i ne vough. 
10 Zum u ne ya ican sha anyangem kpeghee kera yo, 
Aondo u mhoon cii u A yila ne u zan ken iengem i 
tsoron ken Kristu, Un iyol Na Una sor mlu wen Una 
suwe ne, Una taver ne man shi Una tim ne ne lu dong 
kpaa. 11 Ka Un je A lu a tahav gbem sha won ye. 
Amen. 12 M nger ne ankwagh ne kpuaa sha ikev i 
Siluanu u a lu ne anmgbian u jighjigh sha mnenge 



warn yo. M ngu taver ne ishima man m ngu eren 
shiada mer, ngun ka mrumun u sha mhoon u mimi u 
Aondo je ne. Tile nen sha mi dong. 13 Un u a lu ken 
Babilon u i tsough un di er ne nahan la, ngu sughun 
ne; wan warn Marku kpaa nahan. 14 Sugh nen ayol a 
en sha zwasusen u sha dooshima. Bern a_lu sha a ven 
cii, ne mba ne lu ken Kristu yo. 



2 Peteru 


1 1 Shimeon Peteru, kpan man apostoli u Yesu Kristu, 
ngu sughun mba ve zough a jighjigh u nan u injaa di 
er u wase nahan, sha perapera u Yesu Kristu u A lu 
Aondo wase man Oryiman wase la. 2 1 seer ne 
mrumun u sha mhoon kua bem wuee, sha kwaghfan 
u ne fe Aondo la man shi Yesu Ter wase kpaa. 3 Gayo 
agee a Na a sha inja i Aondo la na se akaa cii a a lu a 
inja sha uma wase man u civir Aondo, ka sha mfe u 
fan Un u a yer se sha iengem Na man agee a Na a 
hemban la. 4 Ka sha ve kpaa man a na se 
uityendezwa Nav mba injaav mba tamen mba tamen 
ye, sha u ne gema ne nyor nongo ken mlu u Aondo 
sha uityendezwa mbala, ne war hongor u u lu shin 
tar sha isharen i bo la kera yo. 5 Sha ci u kwagh ne 
jim yo, nongo nen ngeegh je, sha jighjigh wen u nan 
la, seer nen aeren a dedoo, sha aeren a dedoo la, seer 
nen kwaghfan; 6 sha kwaghfan la, seer nen u koron 
iyol tsaha; sha tsaha u koron la, seer nen ishima i 
taver; sha ishima i taver la, seer nen mcivir u civir 
Aondo; 7 sha mcivir u civir Aondo la seer nen u doon 
a anmgbianev man sha u doon a anmgbianev la yo, 
seer nen dooshima. 8 Gadia aluer akaa ne aa lu ken a 
ven man a ngee je, a dumbur yo, aa na er ken mfe u 
ne fe Ter wase Yesu Kristu la ne kera lu gbilin shin 



mbaumen atam ga, ze. 9 Gadia u nan ban a akaa ne 
yo, nan ngu ashe pir, nan nengen hen ikum ikum tso, 
mwanger u i wanger asorabo a nan a ngise la hungul 
nan kera je. 10 Nahan yo, anmgbianev, shi seer 
nongon nen u taver a taver myila u i yila ne la man 
mtsough u i tsough ne la, gadia aluer ne er nahan yo, 
ne kera nongo gbev mayange ga. 11 Gadia ka nahan 
man a hemba nan ne u nyoron tartor u tsoron u Yesu 
Kristu, Ter wase man Oryiman wase enger enger ye. 
12 Nahan yo, me ver ishima u umbur ne akaa ne 
gbem shin er ne fe a nahan kpaa man shi kera je 
kpaa, ne lu taver ken mimi u a lu ken a ven la. 13 Sha 
mnenge warn yo, ka vough u me umbur ne akaa me 
nder ne sha ayange a m hira lu shir ken tenti ne. 
14 Gadia m fa myohor u tenti warn una va yohol ne, 
kera shi ica ga je, er Ter wase Yesu Kristu kpaa A 
pasem nahan. 15 Me nongo tsung sha u me va kar 
kera yo, hanma shighe ne fatyo u umbur akaa ne. 
16 Gadia zum u se va pase ne agee man m-ande u Ter 
wase Yesu Kristu la yo, kera lu sha gbenda u 
ukwaghhir mba i dugh a dugh sha kwaghfan la se lu 
zan ga, kpa se lu mba se nenge a nenge iengem Na 
sha ashe je. 17 Gadia A ngohol icivir man iengem hen 
Aondo Ter zum u imo due ken iengem i hemban la, 
or kwagh A Na er: Ngun ka Wan Warn u ishima 
ishima u ishima i doom a Na yum yo. 18 Man imo la 
se ayol ase kpaa se ungwa, lu Sha i due ye, zum u se 



lu a Na imongo sha icighanwo la. 19 Se mba a 
kwaghoron u profeti u a til dong je. Doo u ne wa iko 
sha mi er ka imenger i i wanger ken ijiir i wan ime 
nahan, zan zan sev mbu kar aven man ishan i sha 
use kpaa ia due ia kondo sha ken asema a en yo. 
20 Kwagh u hiihii yo, fa nen kwagh ne, ma 
kwaghoron u profeti u ken icighanruamabera ka 
kwagh u or nana gba pasen iyol i nan tso ga. 21 Gadia 
mayange ma kwaghoron u profeti due sha awashima 
u or ga, kpa Icighan Jijingi mgbegha ior man ve or 
kwagh u Aondo ye. 

2 1 Kpa mbaprofeti mba aiev iyange ve due hen 
nongoior la di er ken a ven kpaa mbatesen mba aiev 
vea va lu nahan. Vea nyor a ityesen i kahan i dang 
myer, Ter u A paa ve la je kpaa vea nyiman Un, mba 
van a mtim sha ayol a ve fefa je. 2 Ior kpishi je, vea 
dondo aeren a ve a sha ijimba la; ka sha ci ve je man 
a teren gbenda u mimi ne sha dang ye. 3 Sha hua ve u 
eren la, vea zua a mtser sha a ven sha akaaoron a 
sha atseregh. Ibo i i na ve ngise la, ngi gbilin ga, man 
mtim ve kpaa ngu mnya ga. 4 Gadia mbatyomov mba 
Shaav mba ve er isholibo la kpaa Aondo tange ve ga, 
A gbihi ve ken Tartaru ken ahungwa a imegh sha u 
kuran ve zan zan shighe u ijir ia kuma yo. 5 Man tar 
u tsuaa la kpaa A tange u ga, kpa A yima Noa u a lu 
yoon kwagh u perapera la, kua ior mbagenev 
utaankaruhar zum u A va a mngerem deemee sha 



tar u mba ve vende Aondo la. 6 Man A nande agar a 
Sodom man Gomora a hingir mtwem, A na ve ibo, i 
tim ve kera, A gema ve ve hingir ikav hen mba vea 
va venda Aondo la cii. 7 Man A yima Loti or u 
perapera u a ya ican ken ishima tsung sha ci u ijimba 
i eren i mbaaferev mbala. 8 Gadia or u perapera la 
tema ker ato ve, a nenge shi a ungwa akaa la, ishima 
na i perapera la lu vihin un use use sha aeren a ve a 
ifer la. 9 Nahan mba ve civir Aondo la Ter fa u yiman 
ve ken imeen, shi A fa u kuran mbaaferev zan zan a 
ar sha iyange i ijirigh la, sha u tsahan ve. 10 Man jim 
je yo, ka mba ve zenden sha inja i iyolough sha 
isharen i hongorough, ve lahan mba i ver ve ve lu a 
tahav la cii. Ve cihi kwagh, ve wa apera, u tuhwan 
mba ve engem mbala kpaa ka cier ve iyol ga. 
11 Mbatyomov mba Shaav yo, shin er ve hembe ve 
iyoltaver man agee nahan kpaa, mba za senden ve 
ityough a Ter sha ilyahan ga. 12 Kpa mban yo, er ve 
toho kwagh u ve fe un ga yo, vea tim sha mvihi ve er 
inyamtoho i kaven kwagh ga nahan, i mar i sha inja i 
iyolough sha u a gba koron, wuan tso yo. 13 Vea zua a 
injar i ifer sha ifer i ve er la. Ishar i haan iyol atetan 
doo ve; ve yo, mba kwagh u cov cov man kwagh u 
lun afesan afesan; maa ve iyol a atseregh a ve zum u 
ka vea yan iniongo a ven imongo la. 14 Ashe a ve iv a 
idya, nga memen u eren isholibo ga; mba meen ior 
mba ve lu a ishima i pee pee la. Ve via ishima sha 



hua u eren, ka onov mba ifanev je. 15 Ve undu 
gbenda u mimi ve tsume, ve za sha gbenda u Balaam 
wan u Beor u injar i ifer i eren i doo un ishima yum 
la. 16 Kpa i yange un tindi u peren la, zendenya u 
lamen ga gema or kwagh sha imo i or, yange 
ihundugh ki profeti la. 17 Mban yo, ka ihwembe i lun 
a mngerem ga, ka irkpiigh i ijeverahumbe a purugh 
a mi kera. I ver ve angoghime. 18 Gadia ka sha u oron 
ugbilinmbaakaav sha iyolgengese man sha asaren a 
iyolough man ijimba i eren ve meen ior mba ve 
sember duen ken mba ve lu ken mtsum la, ye. 19 Ka 
ve tondo zwa a mbala er vea kera lu ken uikangen 
ga, kpa ve ayol a ve gema ka ikpan i hongorough; 
gadia kwagh u a hembe or yo, ka un je ka a gbihi nan 
ken kpan ye. 20 Gadia aluer vea osough vea war 
ihongor i tar kera sha mfe u ve fe Yesu Kristu, Ter 
wase man Oryiman wase la, kpa akaa ne a shi a kor 
ve a hemba ve yo, mkur ve u masejime la hemba 
vihin a mlu ve u hiihii la. 21 Gadia guda her a ve u ma 
ve fe gbenda u perapera ga a u ve vande fan u kera 
man ve gem ve undu icighantindi u i na ve la. 
22 Injakwaghoron i mimi ne kuma sha a ve vough er: 
Iwa suwa, shi hide ya, man shi: Ngoigo 66 iyol kpa 
shi hide vingir shin angbior. 

3 1 Ne mbadoon mo ishima, ka washika u sha uhar u 
m lu ngeren ne je ne. Ken ve uhar cii sarem pe 
umbur ne akaa, nderen ishima yen i wang. 2 Ka sha 



er ne umbur akaaoron a uicighanmbaprofeti ngise lu 
oron la man shi tindi u Ter Oryiman la, u 
mbaapostoli enev ve or la. 3 Kwagh u hiihii yo, fa nen 
er ken ayange a masejime mbanahantar vea due a 
tarnahan, vea zende sha asaren a ve ayol a ve. 4 Vea 
kaa er ityendezwa i m-ande Na ngi hana? Gadia hii 
sha shighe u uter kpe kera la akaa cii nga her di er a 
lu sha mhii u igbetar la nahan. 5 Kwagh ne hungul ve 
sha apera er sha imo i Aondo yo, Usha lu tsuaa je kua 
tar kpaa u u dugh shin mnger man i er u sha mnger 
kpaa. 6 Ka sha ve kpaa man tar u u lu hen shighe la, 
mngerem uve u, u tim kera ye. 7 Kpa Usha mba ve lu 
hegen kua tar cii, ka sha imo la i mom i mom man i 
ver shi i kuran ve sha ci u usu, zan zan a va kuma 
sha iyange i ijirigh man mtim u mba ve vende Aondo 
la ye. 8 Kpa ne mbadoon mo ishima, kwagh mom ne 
tso yo, a _ de hungul ne ga, hen Ter yo, iyange i mom 
ngi er anyom dubu nahan, anyom dubu di gema nga 
er iyange i mom nahan. 9 Ter ngu eren negh negh sha 
ityendezwa Na la er mbagenev ve nenge er ngu eren 
negh negh nahan ga, kpa we ishima a ven, mayange 
sar Un u mbagenev ve tim ga, kpa ior cii ve gema 
asema. 10 Kpa iyange i Ter ia va er ormbaiv nahan. 
Usha vea kar kera sha ihuran ioo, asemaakaa aa hia 
kera man tar kua ityom i sha u cii kpaa ia hia kera. 
11 Er akaa cii a va sough kera nahan yo, doo u ne lu 
ken icighanmlu man ne lu civir Aondo nana? 12 Er ne 



keghen mve u iyange i Aondo, man ne eren sha u i. 
va fefa yo; sha iyange la yo, Usha vea yegh vea saa 
kera man asemaakaa cii aa hia aa sough kera. 13 Kpa 
se mba keghen Usha mba hev je man tar u he u 
perapera una tema ker yo, sha ityendezwa Na la. 
14 Ne mbadoon mo ishima, er ne lu keghen akaa ne 
yo, nongo nen tsung sha u a kohol ne ken bem sha 
ishigh Nagh ne lu wang a acoghol iyol ga yo. 15 Man 
shi fa nen er ishima i wan i Ter wase la i lu myom yo. 
Rape anmgbian wase u doon se ishima Paulu kpaa, 
sha kwaghfan u i ne un la a nger ne je ne; 16 er a or 
akaa ne ken uwashika nav cii nahan. Akaa agen ken 
ve je yo, ka ican u kaven; ka a je man 
mbalanenkwagh kua mbalun asema pee pee la, ka ve 
kor a, ve goom a mi hingir mtim sha ayol a ve; di er 
ve eren a uicighanmbauruamabera mbagenev kpaa 
nahan. 17 Ne mbadoon mo ishima, er ne vande fan 
kwagh ne nahan yo, kuran nen i _de kera koron ne i 
urugh ne sha mtsum u mbarumun atindi ga la er ne 
gba sha mtil wen la ga yo. 18 Kpa seer vesen nen sha 
mrumun u sha mhoon man sha mfe u ne fe Yesu 
Kristu Ter wase man Oryiman wase la. Ka Un i _ civir 
Un ye, hegen zan zan sha iyange i tsoron la kpaa. 
Amen. 



1 Yohane 


1 1 Kwagh u a lu sha hiihii la je, u se ungwa, man u se 
nenge sha ashe ase kpaa, man u se kenger je, ave ase 
kpaa bende sha mi, sha kwagh u Imo i uma la 2 uma 
la yo, i due a na ken igbar, se nenge a na man se mba 
eren shiada sha kwagh na, se mba oron ne kwagh u 
uma u tsoron u a lu vea Ter imongo u i pase se un la 
3 ka kwagh u se nenge man se ungwa la je se lu oron 
ne kpaa ye, sha u ne kpaa, ma ne zough a vese; man 
mzough wase ngu vea Ter kua Wan Na Yesu Kristu 
kpaa. 4 Akaa ne yo, se mba ngeren ne a sha er iember 
yase ia horn yo. 5 Man ngun ka loho u se ungwa her a 
Na ne, man shi se kaan ne kpaa ye; Aondo ka 
iwanger je, ime ngi ken a Na cion tso kpaa ga. 6 Aluer 
se kaa ser se zua a Na man se gema se zenden ken 
ime yo, se mba eren aie, ka mimi se eren ga. 7 Kpa 
aluer se zenden ken iwanger er Un A lu ken iwanger 
nahan yo, se zua ayol a ase, man awambe a Yesu 
Wan Na nga wanger se sha asorabo cii. 8 Aluer se kaa 
ser, se mba a isholibo ga yo, se mba tsughun ayol a 
ase tso, mimi yo, ngu ken a vese ga. 9 Aluer se pase 
asorabo ase yo, Un ngu jighjigh man u perapera Una 
de se asorabo man Una wanger se aferakaa kera cii. 
10 Aluer se kaa ser se er isholibo ga yo, se mba yilan 



Un aie man shi kwaghoron Na ngu ken a vese kpaa 

ga. 


2 1 Mbayev av, akaa ne m ngu ngeren ne a sha u de 
kera eren nen isholibo ga yo. Aluer anti or nana er 
isholibo kpaa, se mba a Orwasen hen Ter, Yesu Kristu 
Orperapera. 2 Ka Un je A lu iwom i asorabo ase ye, 
man ka a ase tseegh ga, kpa ka a tar cii je. 3 Ka sha 
kwagh ne je man se fa er se fe Un ye, aluer sea kuran 
atindi a Na yo. 4 U nan kaa er: M fa Un, kpa nan kera 
we atindi a Na iko ga yo, nan ngu or u aiegh je, mimi 
ngu ken a nan ga. 5 Kpa u nan we kwaghoron Na iko 
yo, mimi je ka ken a nan man dooshima u Aondo a 
kom vough ye. 6 U nan kaa er nan ngu ken a Na je yo, 
ka u nana zenden er Un lu zenden nahan keng. 7 Ne 
mbadoon mo ishima, ka ma tindi u he m ngeren ne 
ga, kpa ka tindi u tse u ne lu a mi sha hiihii je la 
kwaghoron u ne ungwa la, ka un a lu tindi u tse la ye. 
8 Nahan kpaa ka tindi u he m ngeren ne ye, u a lu 
mimi ken a Na man shi ken a ven kpaa, gadia ime ngi 
karen man iwanger i mimi gba mondon ve. 9 U nan 
kaa er nan ngu ken iwanger, kpa nan gem nan ker 
anmgbian u nan ihom yo, nan ngu ken ime heregh. 
10 U anmgbian u nan a doo nan ishima yo, ka ken 
iwanger nan lu ye, ityokwagh i nan gbev mbu 
nongon ngi ken a nan je ga. 11 U nan ker anmgbian u 
nan ihom yo, nan ngu ken ime shi nan zenden ken 
ime kpaa, nan fa henpe nan ze kpaa ga, gadia ime pir 



nan ashe. 12 M ngu ngeren ne, mbayev av, gadia i de 
ne asorabo a en sha ci u iti Na. 13 M ngu ngeren ne, 
uter, gadia ne fa Un u A lu sha hiihii je yo. M nger ne 
ikaior gadia ne hemba Orbo. 14 M nger ne mbayev 
gadia ne fa Ter. M nger ne uter gadia ne fa Un u A lu 
sha hiihii je yo. M nger ne ikaior gadia ne taver iyol 
man kwaghoron u Aondo kpaa ngu ken a ven man 
ne hemba Orbo. 15 Tar u de kera doon ne ishima ga 
shin akaa a lu shin tar tso kpaa ga. Aluer anti or tar 
ua doo nan yo, dooshima u Ter ngu ken a nan ga. 
16 Gadia akaa a a lu shin tar cii, isharen i iyolough, 
man isharen i ashee man ihagh i uma ne, ka a Ter ga, 
ka a taregh tso. 17 Man tar yo, ngu karen kera kua 
isharen i u kpaa; kpa u nan eren ishima i Aondo yo, 
nan ngu lun gbem sha won. 18 Mbayev, ka shighe u 
masetyo je ne, man er ne ungwa ner Antikristu ngu 
van yo, shin hegen je kpaa Mbaantikristu due, mba 
imongo je, ka nahan man se fe er i lu shighe u 
masetyo je ne ye. 19 Ve due ken vese, kpa ve lu mba 
ken a vese ga, gadia vea lu mba ken a vese yo, ma ve 
lu a vese heregh, kpa ve due sha u a pase er i lu ve cii 
ve lu ken vese ga yo. 20 Kpa ne yo, ne mba a mshigh u 
u A lu Icighan la, ne cii, ne fa. 21 M nger ne ka sha ci u 
ne lan mimi ga, kpa ka sha ci u ne fe un, man ken 
mimi yo, ma aie ngu ga. 22 Ka an nan lu or u aieghe, 
saa di u nan nyiman er Yesu ka Kristu ga la? Ka nan 
je nan lu Antikristu ye, u nan nyiman Ter man Wan 



la. 23 Hanma or u nan nyiman Wan la, Ter kpaa nan 
ngu a Na ga; u nan pasen Wan ken igbar yo, nan ngu 
a Ter kpaa. 24 Ne yo, kwagh u ne ungwa sha hiihii je 
yo, a lu ken a ven; aluer kwagh u ne ungwa sha hiihii 
la una lu ken a ven yo, ne kpaa ne lu ken Wan man 
ken Ter kpaa. 25 Man ityendezwa i A tende a vese ne 
yo, ka uma u tsoron. 26 Akaa ne m nger ne ka sha 
kwagh u mba ve nenge u mgbeghan ne sha gbenda 
kera la. 27 Kpa ne yo, mshigh u ne zua a mi her a Na 
la, ngu lun ken a ven, kera gba u ma or nana tese ne 
ga, kpa mshigh Na ne, a tesen ne kwagh sha akaa cii, 
un ka u mimi, ka u aiegh ga, man er a tese ne nahan 
yo, lu nen ken a Na kpaa. 28 Hegen yo, mbayev av, lu 
nen ken a Na sha er, aluer a va pase Un yo, se lu 
vangertior, kunya u de ker se sha ishigh Nagh sha m- 
ande Na la ga. 29 Aluer ne fa er A lu u perapera yo, ne 
fa hanma or u eren perapera yo, ka Un a mar nan ye. 

3 1 Nenge imba dooshima u se doo Ter ishima ne; 
mba yilan se je er onov mba Aondo, man kape se lu 
je la. Ka nahan man tar u fe se ga ye, sha ci u u fe Un 
ga yo. 2 Ne mbadoon mo ishima, hegen yo, se mba 
onov mba Aondo, kpa mba a pase er se va lu ga. Se fa 
zum u a va pase Un yo, se lu er Un nahan, gadia se 
nenge a Na er A lu yo. 3 Hanma or u nan lu a 
ishimaverenkeghen ne sha a Na yo, ka nan wanger 
iyol i nan er Un kpaa A lu wang nahan. 4 Hanma or u 
nan eren isholibo yo, nan ngu vendan tindi kpaa, 



gadia isholibo ka atindi a vendan. 5 Ne fa, i pase Un 
sha u A too asorabo kera; ken a Na yo, isholibo ngi 
ga. 6 Hanma or u nan luun ker a Na yo, nan eren 
isholibo ga; hanma or u nan eren isholibo yo, nan 
ngu a nenge a Na ga, mfe kpaa nan fa Un ga. 

Mbayev av, ma or nana. de tsumen a ven ga. Or u 
nan eren perapera yo, nan ngu u perapera je er Un A 
lu u perapera nahan. 8 Or u nan eren isholibo yo, ka 
ken diabolo nan dugh ye, gadia diabolo lu eren 
isholibo sha hiihii je. Ka nahan man i pase Wan u 
Aondo ye, sha u vihin aeren a diabolo kera. 9 Hanma 
or u Aondo A mar nan yo, nan eren isholibo ga, gadia 
vor Na ngu ker a nan; man nana fatyo u eren 
isholibo ga, gadia ka Aondo A mar nan ye. 10 Ka sha 
kwagh ne man i pase onov mba Aondo a onov mba 
diabolo ye; hanma or u nan eren perapera ga yo, nan 
due hen Aondo ga, man shi u anmgbian u nan a doo 
nan ishima ga la kpaa. 11 Gadia ngun ka loho u ne 
ungwa sha hiihii ne: ka u ma se doo ayol a ase, 12 i de 
luun er Kain u a due ken Orbo man a wua anngo na 
la nahan ga; man i lu sha ci u nyi man a wua unu? Ka 
sha ci u aeren a na lu a bo, kpa a anngo na gema lu a 
perapera yo. 13 Anmgbianev av, aluer tar ua kor ne 
ihom yo, i _de kpiligh ne iyol ga. 14 Se yo, se fa, se due 
ken ku kera se nyor ken uma sha ci u anmgbianev ve 
doo se ishima yo. Or u nan lu a dooshima ga yo, ka 
ken ku nan tern ye. 15 Hanma or u nan ker anmgbian 



u nan ihom yo, ka orwuanor je; ne fa ma orwuanor 
nan ngu a uma u tsoron ken a nan ga. 16 Kwagh u se 
fe dooshima sha mi yo, ka un ne: A na uma Na sha ci 
wase, nahan se kpaa, ka u se na uma wase sha ci u 
anmgbianev. 17 Kpa or u nan lu a akaa a taregh man 
nan gem nan nenge anmgbian u nan ken ibanave 
man nan zungu nan mhoonom ga yo, dooshima u 
Aondo ngu lun ken a nan nana? 18 Mbayev av, 
dooshima wase a _ de kera luun sha mkaan shin sha 
nombor tso ga, kpa i lu sha ieren man sha mimi 
kpaa. 19 Sha kwagh ne yo, se fa er se lu ken mimi 
man sea pever asema ase sha ishigh Nagh, 20 gadia 
aluer ishima ia na se ibo yo, Aondo hemba ishima 
yase man A fa akaa cii kpaa. 21 Ne mbadoon mo 
ishima, aluer ishima ia na se ibo ga yo, se mba 
vangertior sha ishigh ki Aondo je. 22 Man 
nyityokwagh i se sen kpaa se mba ngohol i her a Na, 
gadia se mba kor atindi a Na, shi se mba eren akaa a 
doon Un kpaa. 23 Tindi Na yo, ka un ne; ka u se na iti 
i Wan Na Yesu Kristu jighjigh man shi ka u se doo 
ayol a ase er A na se tindi nahan. 24 Or u nan we 
atindi a Na iko yo, nan lu ken a Na, Un kpaa luun ken 
a nan. Ka sha kwagh ne man se fe er Un A lu ken a 
vese ye: ka Jijingi u A ne se la. 

4 1 Ne mbadoon mo ishima, de kera gbe nan nen 
hanma jijingi jighjigh tso ga, kpa kar nen ujijingi, 
shin ka her Aondo ve dugh jeo? Gadia mbaprofeti 



mba aiev kpishi due, mba zenden sha won. 2 Ka sha 
kwagh ne man ne fa Jijingi u Aondo ye; hanma jijingi 
u a pasen er Yesu Kristu va ken iyol i or yo, ka her 
Aondo a dugh ye. 3 Kpa hanma jijingi u a pase Yesu 
ga yo, ka ken Aondo a dugh ga, ka u Antikristu je, u 
ne ungwa ner ngu van la, hegen je kpaa ngu sha tar. 
4 Mbayev av, ne due ken Aondo, ne hemba ve, gadia 
u A lu ken a ven la, hemba u a lu ken tar la. 5 Ve yo, 
ve due ken tar, ka nahan man ve lu oron kwagh u 
taregh, tar kpaa u lu ungwan ve ye. 6 Se yo, se due 
ken aondo; or u nan fe Aondo yo, nan ongo se; u nan 
dugh ken Aondo ga yo, nan ongo se ga. Ka sha kwagh 
ne man se fe jijingi u mimi wan jijingi u icughugh 
kpaa ye. 7 Ne mbadoon mo ishima, se doo nen ayol a 
ase, gadia dooshima yo, ka her Aondo a dugh ye; 
hanma or u nan lu a dooshima kpaa, ka Aondo A 
mar nan ye, shi nan fa Aondo kpaa. 8 Kpa u nan lu a 
dooshima ga yo, nan fa Aondo ga, gadia Aondo ka 
dooshima je. 9 Ka sha kwagh ne man i pasen 
dooshima u se doo Aondo ishima la ye, er Aondo 
tindi Wan Na u mom mom shin tar, sha u se lu uma 
sha a Na. 10 Ka hen ape dooshima a lu ne: ka Aondo 
man A doo se ishima ga, kpa ka se, doo Aondo ishima 
ye, man A tindi Wan Na hingir iwom sha asorabo 
ase. 11 Ne mbadoon mo ishima, aluer kape se doo 
Aondo ishima la yo, nahan ka u se kpaa se doo ayol 
ase. 12 Mayange ma or ngu a nenge a Aondo ga, kpa 



aluer se doo ayol a ase yo, Aondo tema ken a vese 
man dooshima Na kpaa hingir vough ken vese. 13 Ka 
sha kwagh ne man se fe er se tern ken a Na, Un kpaa 
A tern ken vese ye, ka er A na se kwar u ken Jijingi Na 
yo. 14 Se yo, se nenge man se mba eren shiada ser, 
Ter tindi Wan sha u A lu Oryiman u tar. 15 Hanma or 
u nan pase er Yesu ka Wan u Aondo yo, Aondo tema 
ken a nan, nan di kpaa ken Aondo nahan je. 16 Se yo, 
se kar man se na dooshima u se doo Aondo ishima la 
jighjigh kpaa. Aondo ka dooshima je; man u nan tern 
ken dooshima yo, nan ngu ken Aondo, Aondo kpaa 
ngu di ken a nan nahan je. 17 Ka sha kwagh ne man 
dooshima a hingir vough ken vese ye, ka sha u ma se 
lu vangertior sha iyange i ijirigh yo. Gadia er A lu 
nahan yo, kape se kpaa se lu shin tar ne je ne. 18 Ken 
dooshima yo, mciem ma ga; kpa dooshima u vough 
yo, dughun mciem kera, gadia mciem ma luun a 
mtsaha; u nan cie yo, nan hingir vough ken 
dooshima ga. 19 Se mba a dooshima sha ci u se vande 
doon Un ishima je yo. 20 Aluer orgen nana kaa er: 
Aondo doom ishima, man nan gema nan ngu koron 
anmgbian u nan ihom yo, nan ngu or u aiegh je. 
Gadia or u anmgbian u nan, u nan nenge a nan la, a 
doo nan ishima ga yo, Aondo u nan nengen a Na ga 
la, A fatyo u doon nan ishima ga. 21 Man se ngohol 
tindi ne her a Na: or u Aondo A doo nan ishima yo, 
anmgbian u nan di kpaa, a doo nan ishima nahan je. 



5 1 Hanma or u nan ne jighjigh er Yesu ka Kristu yo, 
ka Aondo A mar nan ye, man hanma or u Ter A doo 
nan ishima yo, un u A mar la kpaa, una doo nan 
ishima. 2 Ka sha kwagh ne man se fe er onov mba 
Aondo ve doo se ishima ye, aluer Aondo doo se 
ishima man se eren atindi a Na kpaa yo. 3 Gadia ka 
dooshima u Aondo ne, ka u se. kuran atindi a Na, 
man atindi a Na yo, a yuhwa ga. 4 Gadia hanma 
kwagh u Aondo A mar yo, hembe tar; man mhembe 
shon u a hembe tar yo, ka un ne; ka jighjigh wase u 
nan. 5 Ka anti nan hembe tara, saa di u nan ne 
jighjigh er Yesu ka Wan u Aondo la gaa? 6 Ka Un u A 
ve sha mnger man awambe la, ka Yesu Kristu je la. 
Ka sha mnger tseegh ga, kpa ka sha mnger kua sha 
awambe kpaa. Ka Jijingi A eren shiada ye, gadia 
Jijingi ka u mimi je. 7 Mba ve eren shiada [Sha] yo, 
mba utar [ka Ter man Imo man Icighan Jijingi, man 
mba utar mban yo, ka mom. 8 Man mba ve eren 
shiada shin tar yo, mba utar] ka Jijingi man 
mngerem man awambe; mba utar mban cii ve zua 
ken u mom. 9 Aluer se rumun shiada u ior kpaa 
shiada u Aondo hemba; gadia shiada u Aondo yo, ka 
sha kwagh u Wan Na A er shiada ye. 10 Or u nan ne 
Wan u Aondo jighjigh yo, nan ngu a shiada ne ken a 
nan. U nan ne Aondo jighjigh ga yo, nan yila Un aie je 
ve, gadia nan na shiada u Aondo A er sha kwagh u 
Wan Na la jighjigh ga. 11 Shiada la yo, ka un ne: 



Aondo na se uma u tsoron, man uma ne yo, ka ken 
Wan Na a lu ye. 12 U nan lu a Wan yo, nan ngu a uma; 
u nan lu a Wan u Aondo ga yo, nan ngu a uma ga. 
13 Akaa ne m nger ne a, ne mba ne ne iti i Wan u 
Aondo jighjigh yo, sha u fa nen er ne lu a uma u 
tsoron yo. 14 Ka vangertior wase u se lu a mi sha 
ishigh Nagh ne: ka sea son nyityo kwagh u a lu sha 
ishima Na vough yo, A ungwa se. 15 Aluer se fa, ngu 
ungwan hanma kwagh u se sen yo, shi se fa, se mba 
zuan a mbamsen mba se sen Un la cii. 16 Aluer anti 
or nana nenge anmgbian u nan una lu eren isholibo i 
i lu u zan ken ku ga yo, nana er msen, tso Aondo Una 
na nan uma, ka mba ve eren isholibo i zan ken ku ga 
la. Isholibo i zan ken ku kpaa ngi. Ka sha ci u ngila 
man m kaa mer nana.er msen ga. 17 Hanma kwagh u 
a lu u perapera ga yo, ka isholibo je; kpa isholibo 
igen yo, ka u zan ken ku ga. 18 Se fa, hanma or u 
Aondo mar nan yo, nan eren isholibo ga, kpa u 
Aondo a mar nan yo, nan kor a kura iyol i nan, 
mayange Orbo benden nan ga. 19 Se fa se due ken 
Aondo, kpa tar cii ngu sha ikev i Orbo. 20 Man shi se 
fa Wan u Aondo va kera ve; A na se mkav sha u se fa 
Un u A lu u mimi la, man se mba ken Un u A lu u 
mimi la, ka ken Wan Na Yesu Kristu je la. Ngun ka 
Aondo u mimi man shi uma u tsoron kpaa. 21 Mbayev 
av, kemen nen ayol sha akombo. 



2 Yohane 


1 1 Ortamen ne ngu sughun icuwan shagbakwase 
man shi onov nav kpaa, mba ve doom ishima mimi 
je, man kera ka mo tseegh ga, kpa ka ve cii mba ve fe 
mimi yo; 2 ka sha ci u mimi u a lu ken vese la man shi 
una lu a vese gbem kpaa. 3 Mrumun u sha mhoon 
man mhoonom ma zungwen man bem mba ve dugh 
hen Aondo Ter man shi hen Yesu Kristu, Wan u Ter, 
ve.lu sha a vese ken mimi man dooshima kpaa. 4 M 
ember kpishi gadia m kohol mbagenev ken onov ou, 
mba zenden ken mimi er se zua a tindi hen Ter 
nahan. 5 Hegen yo, m ngu zamber a we, 
shagbakwase, m ngu ngeren we tindi u he ga, kpa ka 
u se lu a mi sha hiihii la; ka u se doo ayol ase. 
6 Dooshima yo, ka un ne: ka u se zenden sha atindi a 
Na. Ka tindi shon ne: Er ne ungwa sha hiihii yo, ka u 
ne zende sha mi. 7 Gadia mbaicughuv kpishi due sha 
tar, mba pasen er Yesu Kristu va ken iyol i or ga. Ka 
orcugh, ka Antikristu je la. 8 Ver nen ishima sha ayol 
a en sha er akaa a se er tom sha mi la, a. de saan ne 
ishe ga yo, man ne ngohol injar vough. 9 Hanma or u 
nan ze hemen kpishi, kpa nan kera luun ken ityesen i 
Kristu ga yo, nan ngu a Aondo ga. Kpa u nan luun 
ken ityesen ne yo, ka nan je nan lu a Ter man Wan 
kpaa ye. 10 Aluer hanma or nana va her a ven man 



nana va a ityesen ne ga yo, de nyer nen a nan ken ya 
wen ga, msugh tso kpaa, de sughun nen nan ga. 
11 Gadia u nan sugh nan yo, nan ngu nyoron nongo a 
nan sha aeren a nan a bo la. 12 M ngu a akaa kpishi a 
ma m nger ne, kpa sarem ka ngeren sha takerada 
man sha inki ga, kpa m ver ishima u van her a ven, 
me or kwagh a ven sha zwa je, sha er iember yase ia 
horn yo. 13 Onov mba icuwan anngou u kwase mba 
sughun we. 



3 Yohane 


1 1 Ortamen ne ngu sughun Gayu or u doon ishima u 
a doom ishima sha mimi yo. 2 Orwam u doon mo 
ishima, m ngu eren msen mer, sha hanma kwagh cii, 
u lu doo doo man i kpe u iyol vough er uma wou u 
ken ishima, i kpe un iyol nahan. 3 Gadia zum u 
anmgbianev za va yo, ve er shiada sha mimi wou er 
u zenden sha mimi, nahan doom kpishi je. 4 Aluer m 
ungwa, mer, mbayev av mba zenden sha mimi yo, 
kam iember je hemba akaa agen cii. 5 Orwam u doon 
mo ishima, u er sha mi vough, sha hanma kwagh u u 
eren a anmgbianev cii, man ka mba u fe ve ga je; 
6 mba eren shiada sha dooshima wou sha ishigh ki 
nongo u Kristu; nahan aluer u shi u wase ve er i doo 
hen Aondo yo, u er doo. 7 Gadia ka sha ci u Iti la ve 
dugh ye, kwagh kpaa ve ngohol hen atoatyev ga. 
8 Nahan ka u se nyor a ambaaior la ken ya kpee, sha 
u se kpaa se nyor nongo sha tom u sha mimi la. 9 M 
nger nongo u Kristu kwagh, kpa Diotrefe, u tamen a 
doo un ken a ven yum la, a rumun se ga. 10 Nahan yo, 
aluer me va yo, me nder kwagh ne, me or un akaa a 
a lu eren la. A lam sha a vese vihi kpishi. Nahan kpaa 
kuma un ga, a kera nyor a anmgbianev mbala ken ya 
na ga, man mba i sar ve u eren nahan kpaa, a gema a 
yange ve, a dugh ve ken nongo u Kristu kera. 



11 Orwam u doon mo ishima, de ze a kwaghbo ityo 
ga, saa kwagh u doon; or u nan eren kwagh u dedoo 
yo, ka ken Aondo nan dugh ye; u nan eren kwagh u 
bo yo, nan ngu a nenge a Aondo ga. 12 lor cii mba 
eren shiada u dedoo sha Demeteriu, mimi iyol na 
kpaa ngu eren shiada, se kpaa se mba eren shiada, 
man u fa, shiada wase ka u mimi je. 13 M ngu a akaa 
kpishi a ma m nger u yo, kpa sarem pe ngeren we 
sha inki man kon u ngeren ga. 14 Kpa m ngu veren 
ishima mer, shi kpuaa me nenge a we ma se or sha 
zwa je. 15 Bern a lu sha a we. Ahuraior nga sughun 
we. We kpaa, sugh ahuraior sha ati ati, nam. 



Yuda 


1 1 Yuda kpan u Yesu Kristu man anngo u Yakobu 
her kpaa, ngu sughun mba i yer ve, ve doo Aondo Ter 
ishima shi i lu kuran ve sha ci u Yesu Kristu la. 2 1 
seer ne mhoonom ma zungwen man bem man 
dooshima wuee. 3 Ne mbadoon mo ishima, er m lu 
nongon sha gbashima u ngeren ne kwagh u myom 
wase u se zough sha mi la yo, gba u me nger ne me 
wa ne kwagh keng mer, nongon nen ityav tsung sha 
kwagh u jighjigh u nan u i na sha ikev i 
uicighanmbaiorov inie i mom la. 4 Gadia ior 
mbagenev nyor myer, ka mba i ver ve ngise je sha u 
a or ve ijir a na ve ibo ne yo, mba vende Aondo mba 
gem mrumun u sha mhoon u Aondo wase hingir ve 
ijimba i eren, mba nyiman Yesu Kristu u A lu Tor 
wase man Ter wase, Un tswen ne. 5 Kpa sarem pe 
umbur ne shin er ne vande fan kera nahan kpaa 
mer, Ter yima nongoior Na ken tar u Igipiti kpa A 
mase timin mba ve na jighjigh ga la. 6 Mbatyomov 
mba Shaav mba ve kera wa iko sha tahav vev mbu i 
ver ve sha mi hiihii la ga, ve undu ijiir ve i teman jim 
la yo, ngu kuran ve ken uikangen ken ime i shin, 
gbem, sha ci u ijir i sha zegeyange la. 7 Kape Sodom 
man Gomora man agar a a kase ve la kpaa ve lu eren 
idya shi ve lu eren sha asaren a sha gbaaondo ga je 



la, i tsaha ve sha usu u tsoron, ve hingir ikav i tesen. 
8 Mban kpaa ka sha gbenda short mom mom ne ve lu 
hongor ayol a ve sha mnyam ma cien, ve lu vendan 
mbautahav, ve lu tuhwan mba ve engem la ye. 9 Kpa 
Mikael ortyom u Sha u tamen la, zum u a lu nongon 
a diabolo, lu kpelan ikom i Mose la yo, a kera cihi a 
or un ijir i sha mtoho ga, kpa a kaa er: Ter A tsaha u. 
10 lor mban gema mba tuhwan hanma kwagh u ve fe 
un ga yo, man akaa a ve kar a sha marami la er 
uzendenya mba fan kwagh ga nahan la, ka sha a je 
ve lu timin ye. 11 Kwagh a tser ve, gadia mba zenden 
sha gbenda u Kain, imeen i injar i Balaam la i hemba 
ve, ve tim sha mhendan u Koraki la. 12 Mban ka acan 
ken uiniongo enev; mba gbe yan kwagh imongo gbar 
gbar tso, mba we ayol a ve iko tseegh, ka abeen a lun 
a ura ga, a ahumbe a karen a mi sha yo, ka ikon i lun 
a atam ga sha shighe u inyom i bee la, i kpe kwa har, 
i wuhe i kera. 13 Ka agondo a zegemnger a yemen 
iuuu, ka ve mbua hugh sha kunya ve ayol a ve, ka 
asan a tsumen gbenda, ka ior mba i ver angoghime 
sha ci ve gbem yo. 14 Heno u a lu kov u sha 
utaankaruhar hii sha Adam la kpaa, or kwaghoron u 
profeti sha kwagh u mban, a kaa er; Ter va a 
uicighan Nav udubu udubu, 15 sha u Una or ior cii 
ijir; mba ve vende Aondo la cii Una na ve ibo sha 
aeren a ve a vendan Aondo la cii, a ve er ve venda 
Aondo la man shi sha akaaoron a vihin cii a 



mbaasorabo mba ve vende Aondo la ve lu oron sha a 
na yo. 16 Mban ka mbagbanahon mba ma kwagh a 
kom ve ga, mba zenden sha asaren a ve ayol a ve, ijo 
ve ngi hagher sha akaaoron, mba nyohon zwa sha u 
zuan a mtsera. 17 Kpa ne mbadoon mo ishima yo, 
umbur nen akaaoron a mbaapostoli mba Ter wase 
Yesu Kristu ve tsengaoron la. 18 Ve kaa a ven er: Sha 
ayange a masejime mbanahantar vea lu, vea dondo 
asaren a ve ayol a ve a vendan Aondo la. 19 Ka mban 
je ve lu van a mbampav ye, ka mba ken iyol, mba a 
Jijingi ga. 20 Kpa ne mbadoon mo ishima yo, maan 
nen ayol a en ken icighanjighjigh wen u nan, eren 
nen msen ken Icighan Jijingi. 21 Kuran nen ayol a en, 
luun nen ken dooshima u Aondo. Kegh nen 
mhoonom ma zungwen ma Ter wase Yesu Kristu u a 
lu zan ken uma u tsoron la. 22 Man mba ve lu tan 
akpelan la yo, zungwe nen ve mhoonom. 23 Yima nen 
ve, tsuwe nen ve ken usu kera, mbagenev yo zungwe 
nen ve mhoonom a mciem iyol. Ikondo i i hongor sha 
kwagh u iyolough la tso kpaa nyagh nen i. 24 Un u A 
lu a agee a Una kura ne sha u ne kera nongo gbev ga 
shi Una ver ne ne lu a acoghol iyol ga sha ishigh ki 
iengem Na a iember tsung je, 25 Aondo u mtswen, 
Oryiman wase ken Yesu Kristu Ter wase ne, iengem i. 
lu i Na kua shagba man agee man tahav, je er kwagh 
lu a vande lun ga man hegen kpaa zan zan gbem sha 
won. Amen. 



Mpase u Yohane 


1 1 Mpase u Yesu Kristu u Aondo na Un sha u A tese 
mbatomov Nav akaa a aa er fefa keng la, man A pase 
a sha mtindi u A tindi ortyom Na hen Yohane 
wanakiriki Na la; 1 ka un a er shiada sha mkaanem 
ma Aondo, man sha kwagh u shiada u Yesu Kristu la 
sha akaa a a nenge cii ye. 3 Saan or u oron akaaoron 
a profeti ne iyol kua mba ve ongo ve we iko sha akaa 
a i nger keregh la kpaa, gadia shighe mgboghom. 
4 Yohane ngu sughun iniongo i Kristu i itiankarihiar i 
ken Ashia la. Mrumun u sha mhoon a lu sha a ven 
kua bem mba ve dugh hen Un u A lu hegen, ngise 
kpaa lu, shi A lu van kpaa la, man shi hen Ujijingi 
mba utaankaruhar mba ve lu sha ishigh ki ikonough 
Nagh ki torough la, 5 man shi hen Yesu Kristu, 
Orshiada u jighjigh, ka Waniunda u ken mbakpenev 
man ka Tor u tamen sha utor mba sha won kpaa. Un 
u se doo Un ishima man A sagh se A due a vese ken 
asorabo ase kera sha awambe a Na 6 man A gema se 
er se hingir tartor, se hingir upristi sha ci u Aondo Na 
man Ter Na her kpaa. Un yo, iengem i _ lu i Na kua 
tahav kpaa gbem sha won. Amen. 7 Nenge, ngu van 
sha abeen man hanma ashe aa nenge a Na, kua ve 
mba ve kuma Un la kpaa. Akuraior a sha won cii aa 
vaa sha ci Na. Kape i lu je la. Amen. 8 Mo M ngu Alefa 



man Omega, kape Ter Aondo A kaa la, Un u A lu 
hegen, ngise kpaa lu, shi A lu van kpaa la, 
Uhembanagee. 9 Mo Yohane, anmgbian wen u m lu a 
kwar a ven imongo sha atsan a yan man sha tartor 
man sha ishima i taver ken Yesu, m lu ken idle i i yer 
er Patemo la, sha ci u mkaanem ma Aondo man sha 
ci u shiada u Yesu. 10 M lu ken Jijingi sha iyange i Ter, 
tso m ungwa zegeimo ken ijime yam er ka ikpamkor 
nahan, 11 i lu kaan er: Kwagh u u nenge a mi yo, nger 
ken takerada, tindi a mi hen iniongo i Kristu i 
itiankarihiar, hen Efese man Semurna man 
Peregamu man Tiatire man Sardisu man Filadelfla 
man Laodishia. 12 Tso m gema sha u me nenge imo i i 
lu oron kwagh a mo la. M gem yo, m nenge 
udaarmbaamengerev mba zenaria utaankaruhar, 
13 man ker ato u udaarmbaamengerev mbala yo, m 
nenge a Or er ka Wan u or nahan, haa riga gba shin 
angahar gema kange kwange u zenaria sha vanger. 
14 Ityough Nagh man ice Na kungu segh segh er 
aiveiyongo nahan, kungu er senou nahan; ashe a Na 
lu er nomborusu nahan, 15 angahar a Na lu er dela u 
engem u i ser un ken usuiwaagh nahan. Imo Na lu er 
imo i mngerem ma vesen nahan, 16 lu a asan 
ataankarahar ken uwegh Nagh ku yanegh, sanker u 
esen akur ahar tsor tsor lu duen ken zwa Na, ishigh 
Nagh yo, lu er iyange ka ia ta taveraa nahan. 17 M 
nengen a Na yo, m gba hen angahar a Na er orkpen 



nahan, kpa A penda uwegh Nagh ku yanegh sha mo, 
A kaa er: De cie ga. Mo M ngu u hiihii man u masetyo 
kpaa, 18 shi M ngu uma; lu M kpe, kpa nenge, shi M 
ngu uma gbem sha won, man M ngu a ishindan i 
kuugh man i Hade kpaa. 19 Nahan nger akaa a u 
nenge a mi yo, a a lu hegen man a aa va er ken 
hemen la kpaa. 20 Kwaghmyer u asan a ataankarahar 
a u nenge a mi ken uwegh Agh ku yanegh man 
udaarmbaamengerev mba utaankaruhar mba 
zenaria la yo, ka nahan asan a ataankarahar la, ka 
mbaityomov mba iniongo i Kristu: itiankarihiar la 
man udaarmbaamengerev mba utaankaruhar la ka 
iniongo i Kristu i itiankarihiar je la. 

2 1 Nger hen ortyom u nongo u Kristu u ken Efese 
wer: Un u A ker asan ataankarahar ken uwegh Nagh 
ku yanegh shi A lu zenden ker ato u 
udaarmbaamengerev mba zenaria mba 
utaankaruhar la, ngu oron akaa ne nahan er: 2 M fa 
aeren a ou man tom wou u sha ican kua ishima i 
taver you, man shi er u fetyo u rumun aferaior ga, 
kpa u kar mba ve yer ayol a ve er mbaapostoli, kpa i 
lu nahan ga la, u nenge ka mbaaiev. 3 U ngu a ishima 
i taver, u rumun ican sha ci u iti Yam kpaa, u vor ga. 
4 Kpa kwagh shim a we, ka er u undu dooshima wou 
u hiihii la yo. 5 Umbur hen ape u gbe yo, gema 
ishima, er aeren a hiihii la. Gayo, Me va hen we, Me 
too daarimenger wou ken ijir na kera, aluer wea 



gema ishima ga yo. 6 Kpa kwagh ne yo, u ngu a mi, u 
kor aeren a Mbanikolai la ihom a Mo kpaa M ker a 
ihom la. 7 Or u nan lu a ato yo, nana ungwa kwagh u 
Jijingi A lu oron a iniongo i Kristu yo. Or u nan 
hembe yo, Me na nan, nana ya kon u uma u u lu ken 
Paradiso u Aondo la. 8 Nger hen ortyom u nongo u 
Kristu u hen Semurna wer: Un u A lu u hiihii man u 
masetyo u a kpe kpa shi A lu uma la, ngu oron akaa 
ne nahan er: 9 M fa ican you i yan man shi ibanave 
you, nahan kpaa u ngee a akaa; man ityuhwanev 
mbi ior mba ve yer ayol a ve er Mbayuda kpa i lu 
nahan ga, i lu shinagoge u Satan la. 10 De cie akaa a 
aa va tser u la ga. Nenge diabolo ngu veren iyol u 
una kende ior enev mbagenev ken gaadi, sha u a kar 
ne yo; man ican ia er ne a kuma ayange pue je. Lu 
jighjigh, ar ken ku je man Me na u tsar u uma ye. 
11 Or u nan lu a ato yo, nana ungwa kwagh u Jijingi A 
lu oron a iniongo i Kristu yo. Or u nan hembe yo, ku 
u sha uhar la ua er nan kwagh ga. 12 Nger hen 
ortyom u nongo u Kristu u hen Peregamu wer: Un u 
A lu a sanker u esen akur ahar tsor tsor la ngu oron 
akaa ne nahan er: 13 M fa henpe u tern ka henpe 
ikonough ki torough ki Satan ki lu je la, nahan kpaa u 
kusu iti Yam gbang gbang, u nyiman jighjigh u nan 
Mo la ga, shin sha ayange a Antipa orshiada Warn u 
jighjigh la kpaa, un u i wua un hen ven, henpe Satan 
a tern la. 14 Kpa akaa shim a we kpeghee, ka er u lu a 



mbagenev hen a we mba ve kusu ityesen i Balaam u 
a tese Balaki er a gbihi kwaghhonon sha ishigh ki 
onov mba Iserael la; ka u yan inyamakombo man shi 
u eren idya je la. 15 We kpaa, u ngu a mbagenev mba 
ve kusu ityesen i Mbanikolai la nahan vough. Nahan 
yo, gema ishima, 16 gayo, Me va hen we fefa, Me va 
nongo ityav a we sha sanker u ken zwa Warn ne. 
17 Or u nan lu a ato yo, nana ungwa kwagh u Jijingi A 
lu oron a iniongo i Kristu yo. Or u nan hembe yo, Me 
na nan mana u ken myer la, shi Me na nan iwen i 
pupuu, man sha iwen la yo, i nger iti i he sha mi, i ma 
or nan fe i ga, saa or u nana ngohol i la. 18 Nger hen 
ortyom u nongo u Kristu u hen Tiatire wer: Wan u 
Aondo u A lu a ashe er nomborusu nahan man shi 
angahar a Na a lu er dela u engem la, ngu oron akaa 
ne nahan er: 19 M fa aeren a ou man dooshima wou 
man jighjigh u nan wou man tom wou man ishima i 
taver you, man er aeren a ou a masetyo la hemba 
ngeen a a hiihii la. 20 Kpa kwagh u a shim a we yo, ka 
er u gbe den Yesebel kwase u a yer iyol na er profeti 
la, ngu tesen man ngu tsughun mbatomov Av er ve er 
idya shi ve ya inyamakombo kpaa. 21 M na un ian 
Mer, a gema ishima, kpa sar un pe geman ishima den 
idya na la ga. 22 Nenge, Me kende un inya sha gambe; 
mba ve er idya a na la kpaa Me kende ve ken 
zegecan, aluer vea gema asema vea de aeren a na la 
ga yo, 23 man Me wua onov nav sha ku. Iniongo i 



Kristu cii ia fa er i lu Mo je M tim ahi man asema ye; 
man Me na ne injar sha inja i aeren a en ser ser. 
24 Kpa ne mbagenev mba ken Tiatire mba ne lu a 
ityesen ne ga shi ne fe akaa a cimin a Satan er ve 
kaan nahan la ga yo, M ngu kaan ne mer: M kera ngu 
seer ne ma ikav mbigenev ga. 25 Kpa kwagh u ne lu a 
mi la yo, kusu nen un gbang gbang zan zan Me kar 
van. 26 Or u nan hembe shi nana ver ishima sha 
aeren a Am zan zan mkur yo, Me na nan tahav sha 
akuraior, 2 nana tema tor sha a sha togh ku iyoogh 
er ka i hembe ityegh avur avur nahan, er Mo kpaa M 
ngohol tahav hen Terem nahan, 28 man Me na nan 
ishan i sha use. 29 Or u nan lu a ato yo, nana ungwa 
kwagh u Jijingi A lu oron a iniongo i Kristu yo. 

3 1 Nger hen ortyom u nongo u Kristu u Sardisu wer: 
Un u A lu a ujijingi mba utaankaruhar mba Aondo 
man asan ataankarahar la, ngu oron akaa ne nahan 
er: M fa aeren a ou, u ngu a iti i i kaan er u ngu uma, 
kpa u gema u ngu kpenegh je. 2 Lu per, taver akaa a a 
shi her a a soon u kpen la. M kar aeren a ou sha 
ishigh ki Aondo Warn a iv kuma ga. 3 Nahan yo, 
umbur akaa a u ngohol shi u ongo a la, kusu a, gema 
ishima. Aluer u lu per ga yo, Me va er ormbaiv 
nahan, u fa shighe u Me va hen a we ga. 4 Nahan 
kpaa u ngu a ati agen ken Sardisu her kpeghee, ka 
ior mba ve hongor akondo a ve ga yo. Vea zende a 
Mo a akondo a pupuu iyol, gadia ve kuma. 5 Or u nan 



hembe yo, kape a haa nan akondo a pupuu iyol je la, 
man Me ese iti i nan ken ruamabera u uma kera je 
ga, kpa Me pase iti i nan sha ishigh ki Terem man sha 
ishigh ki mbatyomov Nav kpaa. 6 Or u nan lu a ato 
yo, nana ungwa kwagh u Jijingi A lu oron a iniongo i 
Kristu yo. 7 Nger hen ortyom u nongo u Kristu u hen 
Filadelfia wer: Un u A lu icighan, A lu u mimi, u A lu 
a ishindan i Davidi la, Una bugh yo, ma or nana kera 
senda ga, Una senda yo, ma or nana kera bugh ga la, 
ngu oron akaa ne nahan er: 8 M fa aeren a ou. Nenge, 
M ver hunda ivegher sha ishigh you, ma or nana 
fatyo u sendan u ga. Gadia u ngu a anagee kpeghee, 
kpa u kusu kwaghoron Warn, u kera nyiman iti Yam 
ga. 9 Nenge, Me na, mba ken shinagoge u Satan mba 
ve yer ayol a ve er Mbayuda kpa i lu nahan ga i lu aie 
tso ve eren la, Me na, vea va gure inya hen angahar a 
ou, vea va rumun er u doom ishima yo. 10 Er u kor 
kwaghoron u ishimawan Yam yo, Mo kpaa Me kura u 
shighe u imeen i i lu van sha tar cii sha u karen mba 
ve tern sha tar yo. 11 M ngu van fefa. Kusu kwagh u u 
lu a mi la gbang gbang sha u ma or nana de ngohol 
we tsar ga yo. 12 Or u nan hembe yo, Me gema nan 
nana hingir ityughunugh ken tempel u Aondo Warn, 
nana kera due ker mayange ga, shi Me nger iti i 
Aondo Warn sha a nan man shi iti i gar u Aondo 
Warn, ka Yerusalem u he u a lu senen Sha, a dugh 
hen Aondo Warn la, kua shi iti Yam i he kpaa. 13 Or u 



nan lu a ato yo, nana ungwa kwagh u Jijingi A lu 
oron a iniongo i Kristu yo. 14 Nger hen ortyom u 
nongo u Kristu u hen Laodishia wer: Un u a lu Amen, 
Orshiada u jighjigh man u mimi, mhii u igbetar i 
Aondo ngu oron akaa ne nahan er: 15 M fa aeren a 
ou, u ndohor ga, u tsee kpaa ga. Ma u ndohor, gayo, 
ma u tsee! 16 Nahan yo, er u sagh a sagh yo, u tsee ga, 
u ndohor kpaa ga yo, Me haa u ken zwa Warn kera er 
ijer nahan. 17 Gadia u ngu kaan wer, m ngee a akaa, 
m hingir u lun a kwagh ave kpishi, ma kwagh kera 
banem ga, kpa u kera fa er u gbe kera, u lu mhoonom 
mhoonom, u kungu ican, u pir ashe, u lu idyelegh 
kpaa ga. 18 M ngu wasen we henen Mer, yam kwagh 
a Mo, yam zenaria u i ser sha usu sha er u ngee a 
kwagh yo, man shi akondo a pupuu sha er u haa a 
iyol, kunya u idyelegh wou u de dugh ken igbar ga 
yo, man shi icigh ki shighen sha ashe a ou sha er u 
nenge kera yo. 19 Mo yo, mba ve doom cii ka M tsaha 
ve shi M koom ve kpaa, nahan yo, ver ishima, gema 
ishima. 20 Nenge, M ngu tilen sha hunda, M ngu 
manden uwegh. Aluer or nana ungwa imo Yam nana 
bugh hunda yo, Me nyor hen a nan, Me ya kwaghyan 
a nan imongo, nan di kpaa, a Mo imongo. 21 Or u nan 
hembe yo, Me na nana tema a Mo imongo sha 
ikonough Yagh ki torough di er Mo kpaa M hembe 
man M tern a Terem imongo sha ikonough Nagh ki 



torough nahan. 22 Or u nan lu a ato yo, nana ungwa 
kwagh u Jijingi A lu oron a iniongo i Kristu yo. 

4 1 Ken masetyo u akaa ne yo, m ver ashe, yo, nenge, 
hunda lu Sha, lu ivegher. Man imo i hiihii i m ungwa 
er ka ikpamkor nahan la yo, i or kwagh a mo i kaa 
er: Kondo sha heen, me tese u akaa a aa er ken 
masetyo u angan keng yo. 2 Fese nahan m lu ken 
Jijingi, man nenge, i ver ikonough ki torough Sha 
man i tema sha ikonough ki torough kila. 3 Un u A 
tema sha mi la, mluashe Na lu er iwen i yasepi man i 
sardiu nahan, ikume i sha aondo kase ikonough ki 
torough kila wa ato, mluashe u i lu er emeraldi 
nahan. 4 Man mkonom ma torom magenem ikundu 
kar m nyiin kase ikonough ki torough kila wa ato. 
Mbatamen ikundu kar unyiin tema sha mkonom ma 
torom mara, ve lu a akondo a pupuu iyol man atsar a 
zenaria lu ve sha ityou. 5 Ken ikonough ki torough 
kila yo, inyiar due ker man shi imo man idyuran 
kpaa. Amenger ataankarahar lu yeghen usu bong sha 
ishigh ki ikonough ki torough kila, ka ujijingi mba 
utaankaruhar mba Aondo je la. 6 Sha ishigh ki 
ikonough ki torough kila lu er ka zegemnger u lun er 
gelase nahan, bee krusetalu. Man ker ato u ikonough 
ki torough kila man ken ikasen i ki akaauma lu her 
anyiin, a lu a ashe iyol kpulughuu sha ishi man ken 
ijime kpaa. 7 Kwaghuma u hiihii la lu er begha 
nahan, kwaghuma u sha uhar la lu er bua nahan, 



kwaghuma u sha utar la lu a ishigh er ka ki orough 
nahan, man kwaghuma u sha unyiin la lu er gafa u 
purugh nahan. 8 Akaauma a anyiin la cii hanmo ve lu 
a akper ataratar, ve cir ashe iyol kpulughuu ken won 
man kimi kpaa. Tugh man tetan cii ve memen ga, ve 
kaan er: Icighan, Icighan, Icighan, Ter Aondo 
Uhembanagee, u ngise lu shi A lu hegen shi A lu van 
kpaa la. 9 Man hanma shighe u akaauma la a na 
iengem man icivir man iwuese hen Un u A tern sha 
ikonough ki torough A lu uma gbem sha won la yo, 
10 mbatamen mba ikundu kar unyiin la ve gba inya 
sha ishigh ki Un u A tern sha ikonough ki torough la 
ve civir Un u A lu uma gbem sha won la. Ve haa atsar 
a ve sha ishigh ki Un u A tern sha ikonough ki 
torough la ve kaa er: 11 We, Ter Aondo wase, U kuma 
u ngohol iengem man icivir man agee gadia U gba 
akaa cii man ka sha ishima You kpaa a lu, shi i gbe a 
kpaa ye. 

5 1 Man ken uwegh ku yanegh ku Un u A tern sha 
ikonough ki torough la m nenge a ihurenruamabera, 
i nger un kimi kua ken ijime kpaa i cir un i var un 
akav ataankarahar. 2 Tso m nenge ortyom u Sha u 
ageegh lu yoon sha zegeimo er: Ka an nan kom u 
bughun ruamabera ne saghen akav a na? 3 Kpa ma 
or mom u Sha shin u shin tar shin u shin ato u taregh 
kpaa fatyo u bughun ruamabera ne shin u nengen 
ker kpaa ga. 4 Nahan m vaa mimi, gadia i zua a ma or 



u nan kom u bughun ruamabera ne shin u nengen 
ker kpaa ga. 5 Kpa or mom u ken mbatamen la kaa a 
mo er: De vaan ga. Nenge, Begha u ken kwe u Yuda, 
Mise u Davidi la, A hemba; nahan Una bugh 
ruamabera ne kua akav a na a ataankarahar la kpaa. 
6 M nenge ken ato u ikonough ki torough man hen 
ato u akaauma a anyiin la, man ken ato u mbatamen 
la, Waniyongo tile, lu er i songo Un nahan, lu a akor 
ataankarahar man ashe kpaa ataankarahar, ka 
ujijingi mba utaankaruhar mba Aondo mba i tindin 
ve shin tar cii la. 7 A va A va ngohol ruamabera la 
ken uwegh ku yanegh ku Un u A tern sha ikonough ki 
torough la. 8 Ngohol ruamabera la yo, akaauma a 
anyiin la man mbatamen mba ikundu kar unyiin 
mbala gba inya sha ishigh ki Waniyongo, ve lu a 
mbaadiguve sha ave ser ser kua agbande a zenaria 
kpaa iv a kwaghhumandoon, ka mbamsen mba 
uicighanmbaiorov je la. 9 Ve wa icam i he ve kaa er: 
We, U kuma u ngohol ruamabera la, bughun akav a 
na, gadia i songo U man U yam Aondo ior sha 
awambe a Ou ken hanma nongo man hanma zwa 
man hanma nongoior man hanma ikurior, 10 U er ve, 
ve hingir tartor man upristi sha ci u Aondo wase, vea 
tema tor sha tar. n Tso m nenge, nahan m ungwa 
imo i mbatyomov mba Shaav kpishi ve kase 
ikonough ki torough kila man akaauma la man 
mbatamen mbala. Iyenge ve lu dubu pue kwa dubu 



pue man udubu kwa dubu; 12 ve lu kaan sha imo i 
taver er: Waniyongo u i senge Un la kuma u ngohol 
agee man akaa a ngeen wuee man kwaghfan man 
mtaver man icivir man iengem man iwuese. 13 Shi m 
ungwa akaa a i gbe a cii, a Sha man a shin tar man a 
shin ato u taregh man a shin zegemnger kpaa lu 
kaan er: Un u A tern sha ikonough ki torough la man 
Waniyongo kpaa, ve lu a iwuese man icivir man 
iengem man tahav gbem sha won. 14 Akaauma a 
anyiin la kaa er: Amen; mbatamen kpaa gba inya 
civir. 

6 1 Man m nenge zum u Waniyongo bugh ikav i mom 
ken akav ataankarahar la, m ungwa u mom u ken 
akaauma a anyiin la lu oron kwagh er ka imo i 
idyuran nahan er: Va yoo! 2 M veren ashe yo, nenge, 
nyinya u pupuu lu. Un u a tema sha mi la, lu a ada; 
shi i na un tsar u sha ityou kpaa. A due, lu hemban, 
man lu sha u una hemba kpaa. 3 Zum u A bugh ikav i 
sha uhar yo, m ungwa kwaghuma u sha uhar kaa er: 
Va yoo! 4 Tso nyinya ugen due nyian bong; man un u 
a tema sha mi la, i na un sha u a kura bem shin tar 
kera, ior ve _wua ayol a ve; i na un zegesanker. 5 Zum 
u A bugh ikav i sha utar yo, m ungwa kwaghuma u 
sha utar kaa er: Va yoo! Tso m veren ashe yo, nenge, 
nyinya u il lu, man un u a tema sha mi la lu a iyogh 
ki karen kwagh a mi sha uwe. 6 Man m ungwa kwagh 
er ka imo nahan ken ato u akaauma a anyiin la lu 



kaan er: Ikaren i alakema ka gbengersule, uikaren 
mba shair utar kpaa ka gbengersule, man mkurem 
kua wain yo, de vihin ve kera ga. 7 Zum u A bugh 
ikav i sha unyiin yo, m ungwa kwaghuma u sha 
unyiin la kaa er: Va yoo! 8 Tso nenge, nyinya u fung 
lu, un u a tema sha mi la, iti na er ku, hade lu zan a 
na ityo, man i na ve tahav sha tion mom u ken atoon 
anyiin a taregh, sha u ve wua sha sanker man sha 
ijen man sha bouange man sha inyamikume i shin 
tar. 9 Zum u A bugh ikav i sha utaan la m nenge a 
uuma mba ior mba i wua ve sha ci u kwaghoron u 
Aondo man shi sha ci u shiada u ve lu eren la, ve lu 
shin ato a atse a nanden nagh sha mi la. 10 Ve genger 
imo ve kaa er: We Ter, icighan man u mimi kpaa, shi 
nan je man U or ijir U or iyev sha awambe ase sha 
mba ve lu shin tar laa? 11 Tso i na hanmo ve riga u 
pupuu man i kaa a ve er, ve.hira tile kpuaa zan zan i 
iv iyenge i mba ve lu akar a ve a tom man 
anmgbianev vev kpaa mba a va wua ve er lu i wua 
ve nahan la. 12 Man zum u A bugh ikav i sha ataratar 
la, m ver ashe yo, nenge, tar tenger kpen kpen, 
iyange hingir il er ibashoho u lun shuwa shuwa 
nahan, uwer jimin cii hingir er ka awambe nahan. 
13 Asan a sha aondo osough haa shin tar er tur ka a 
ndoor atam a na a ko zum u ahumbe a taveraa ka a 
va tenger un nahan, 14 kwavaondo kpaa pav gba 
huren er ka i hure ihurenruamabera nahan, hanma 



uwo man hanma icile kpaa i mough a ve sha ajiir a 
ve kera. 15 Utor mba sha won kua ashagbaior man 
utormbautyav mba tamen man mbanyarev man 
mbaageev man hanma or cii, shin kpan shin wan 
kpaa, ve yer ken ubar man ken awen a sha iwo. 16 Ve 
kaa a iwo man a awen er, gba kighir nen se, yisa nen 
se sha ishigh ki Un u A tern sha ikonough ki torough 
la man shi sha iyugh i Waniyongo kpaa, 1 gadia 
zegeiyange u iyugh Na kuma ve, ka an je nana fatyo 
u tilen sha? 

7 1 Ken masetyo u akaa ne yo, m nenge mbatyomov 
mba Shaav unyiin tile sha azongo a tar a anyiin la, ve 
kor ahumbe a anyiin a sha tar la sha u ma ahumbe a 
de pever shin tar ga, shin sha zegemnger kpaa ga, 
shin sha ma kon kpaa ga. 2 Shi m nenge ortyom u Sha 
ugen lu kondon pe iyange i dugh la, kor kwagh u 
veren ikav a mi u Aondo u uma la ken uwegh nagh, a 
or kwagh genger genger a mbatyomov mba Shaav 
mba unyiin mbala, mba i ne ve tahav mbu ve _ vihi 
tar kua zegemnger kpaa la, 3 a kaa er: De vihin tar 
shin zegemnger shin ikon kpaa ga saa se ver 
mbatomov mba Aondo wase ikav sha atsul ve. 4 Tso 
m ungwa iyenge i mba i ver ve ikav la, ka ior dubu 
deri mom man dubu akunduahar kar unyiin i ver ve 
ikav ken ikwe i onov mba Iserael la cii ye. 5 Ken kwe 
u Yuda mba i ver ve ikav yo, ve lu dubu pue kar 
uhar. Ken kwe u Ruben lu dubu pue kar uhar. Ken 



kwe u Gadi lu dubu pue kar uhar, 6 ken kwe u Asher 
lu dubu pue kar uhar, ken kwe u Nafetali lu dubu 
pue kar uhar, ken kwe u Manase lu dubu pue kar 
uhar 1 ken kwe u Shimeon lu dubu pue kar uhar. Ken 
kwe u Levi lu dubu pue kar uhar, ken kwe u Isakar 
lu dubu pue kar uhar, 8 ken kwe u Sebulon lu dubu 
pue kar uhar, ken kwe u Yosev lu dubu pue kar uhar 
man ken kwe u Benyamin kpaa mba i ver ve ikav yo, 
ve lu dubu pue kar uhar. 9 Ken masetyo u akaa ne yo, 
m ver ashe, yo, nenge, zegeikpelaior lu, ma or fatyo u 
oron i iyenge ga, ve due ken hanma ikurior man 
hanma nongo man hanma nongoior man hanma 
zwa kpaa. Ve tile sha ishigh ki ikonough ki torough 
kila man sha ishigh ki Waniyongo ve haa akondo a 
pupuu iyol shi ve lu a andar a avilegh sha ave. 10 Ve 
lu genger imo kaan er: Myom ka u Aondo wase u A 
tern sha ikonough ki torough la man shi Waniyongo 
kpaa. 11 Mbatyomov mba Shaav cii tile kase ikonough 
ki torough man shi mbatamen man akaauma a 
anyiin la kpaa, ve gba inya ve cir ishiv inya sha 
ishigh ki ikonough ki torough kila ve civir Aondo, 
12 ve kaa er: Amen, iwuese man iengem man 
kwaghfan man ishughun man icivir man agee man 
mtaver cii ve lu mba Aondo wase gbem sha won. 
Amen. 13 Ugen ken mbatamen or kwagh a mo kaa er: 
Mba ve hee akondo a pupuu la, ka uno, man shi ka 
han ve dughu? 14 M gema m kaa a na mer: Terem, we 



u fa. Tso a kaa a mo er: Mban ka mba ve dugh ken 
zegecan la yo; ve 66 uriga vev ken awambe a 
Waniyongo, ve kungu ve. 15 Ka sha ci u nahan man 
ve lu sha ishigh ki ikonough ki Aondo ki torough, ve 
lu eren Un tom ken tempel Na tugh man tetan kpaa 
ye. Un u A tern sha ikonough ki torough la Una 
samber tenti Na sha a ve. 16 Ijen ia kera kor ve 
mayange ga, imura kpaa ga, oo ua kera ta ve ga shin 
ma mtsee kpaa ga , 11 gadia Waniyongo u A lu ker ato 
u ikonough ki torough la Una hemen ve, Una za a ve 
hen ambor a mngerem ma umam, Aondo Una ese ve 
mliam sha ashe kera cii. 

8 1 Zum u A bugh ikav i sha utaankaruhar la yo, 
huan Sha ving, kuma er a lu vegherihwa nahan. 2 Tso 
m nenge mbatyomov mba Shaav mba utaankaruhar 
mba ve til sha ishigh ki Aondo la, i na ve ikor i 
tongon itiankarihiar. 3 Ortyom u Sha ugen va tile hen 
atse a nanden nagh sha mi la, lu a gbande u zenaria. 
I na un kwaghhumandoon ngee er a. nungwa sha 
mbamsen mba uicighanmbaiorov cii, sha atse a 
zenaria a a lu sha ishigh ki ikonough ki torough la. 

4 Tso mnyim ma kwaghhumandoon la kondo a 
mbamsen mba uicighanmbaiorov imongo ken 
uwegh ku ortyom u Sha u a lu sha ishigh ki Aondo la. 

5 Tso ortyom u Sha la too gbande la, a iv un a usu u 
sha atse la, haa shin tar. Tso idyuran gba kua imo 
man inyiar man tar kpaa tenger. 6 Nahan 



mbatyomov mba utaankaruhar mba ve lu a ikor i 
tongon la wa iyol u tongon. 7 Tso u hiihii la tongo 
nahan awombo man usu haa shin tar i nungwa 
awambe sha mi, tso tion mom u taregh u ken atoon 
atar, hia kera, ikon kpaa, tion mom u ken atoon atar 
hia kera, toho u ndor cii kpaa hia kera. 8 Tso ortyom 
u Sha, u sha uhar kpaa tongo nahan i kende kwagh 
shin zegemnger lu er ka zegewo u hian nahan, 9 tion 
mom u ken atoon atar a zegemnger hingir awambe, 
maa tion mom u ken atoon atar a akaauma a shin 
zegemnger kpe man shi tion mom u ken atoon atar a 
utso kpaa vihi. 10 Ortyom u Sha u sha utar kpaa 
tongo tso zegeshan osough Sha gba, lu yeghen er ka 
ikaghusu nahan. A gba sha tion mom u ken atoon 
atar a uifi man amboramnger kpaa. 11 Iti i ishan la 
yo, er Kon u yuan, tso tion mom u ken atoon atar a 
mngerem kpaa gema yua er kon u yuan la nahan. Ior 
kpishi kpe sha mngerem mara sha ci u ma you yo. 
12 Ortyom u Sha u sha unyiin la kpaa tongo tso i vihi 
tion mom u ken atoon atar a iyange, man shi tion 
mom u ken atoon atar a a uweregh man shi tion 
mom u ken atoon atar a asan kpaa, nahan tion mom 
u ken atoon atar iwanger ve la gema wa ime, tion 
mom u ken atoon atar a sev kera wanger ga, tugh 
kpaa nahan. 13 Tso m nenge, m ungwa gafa lu 
purugh sha kwavaondo je, lu kaan sha zegeimo er: 
Kwagh a tser, kwagh a tser, kwagh a tser mba ve tern 



shin tar cii sha ci u mtenge u ikor i i shi her i 
mbatyomov mba Shaav mba utar mba ve soon u 
tongon la. 

9 1 Ortyom u Sha u sha utaan kpaa tongo, tso m 
nenge ishan i i osough Sha i gbe shin tar la, man i na 
un ishindan u ihungwa i i ze kweng la. 2 Nahan a 
bugh ihungwa i i ze kweng la maa mnyim gba duen 
shin ihungwa la er ka mnyim ma zegeusu u iwaagh 
nahan, iyange man kwavaondo wa ime sha ci u 
mnyim ma ihungwa mara. 3 Ken mnyim mara yo, 
mbaahungwa due kimi va sha tar man i na ve tahav 
er ayese a sha tar a lu a tahav nahan. 4 1 ta ve icin er 
ve . de vihin toho u sha tar ga, shin ma kwagh u 
menden shin ma kon kpaa ga, saa di ior mba ve lu a 
ikav i Aondo sha atsul a ve ga la. 5 1 na ve ian i wuan 
ve ga, kpa ve er ve ican zan zan iwer itian, man ican 
ve la lu er ka mnyoonom ma iyese nahan zum u ka ia 
ta or yo. 6 Sha ayange la yo, ior vea ker ku kpa vea 
zua a mi ga, vea tom u ma ve kpe kpa ku ua yevese 
ve. 7 Mluashe u mbaahungwa mbala yo, lu er ka 
anyinya a i ser a iyol sha ci u utya nahan. Sha ityouv 
vev yo, kwagh lu er ka atsar a a bee zenaria yo. Ishiv 
vev yo, lu er ka ishiv mbi iorov nahan. 8 Ice ve lu er 
ice i ukase, anyi a ve lu er anyi a begha nahan. 9 Ve 
har iper i utya, i lu er iper i iyoo nahan, iov i akper a 
ve lu er ihuran i akeke a utya kpishi nahan, zum u 
anyinya ka a zaan ayem ken utya la. 10 Ve lu a ica er 



ayese nahan man ishoho kpaa; tahav vev mbu eren 
ior ican zan zan iwer itian la, mbu lu ken ica ve. 11 Ve 
lu a tor ve, ka ortyom u ihungwa la, iti na ken zwa 
Heberu er Abadon man ken zwa Grika yo, iti na er 
Apolion. 12 Kwaghtseren u hiihii la kar kera ve, 
nenge, mase shin u akaatseren ahar aa va yo. 
13 Ortyom u Sha u sha ataratar la kpaa tongo. Tso m 
ungwa imo due ken akor anyiin a atse a zenaria a 
nanden nagh sha mi a sha ishigh ki Aondo la, 14 i kaa 
a ortyom u Sha u sha ataratar u a lu a ikpamkor la 
er: Sagh mbatyomov mba unyiin mba i zer ve hen 
zegeifi u Uferati, 15 nahan i sagh mbatyomov mba 
shaav mba unyiin mbala, mba i ver ve a ver je sha ci 
u ihwa shon la man iyange la man uwer la man 
inyom la sha u ve.wua tion mom u ken atoon atar a 
ior kera. 16 Iyenge i mbautyav mba sha anyinya lu 
dubu pue kwa dubu pue zan zan kwa har je, m 
ungwa iyenge ve la. 1 M nenge anyinya ken mpase u 
sha mnenge man mba ve lu hendan a la kpaa, ve lu 
nahan: ve har iper i utya i nyian er usu nahan man i 
kwel kwel er hiakinto nahan man shi i ayaikure er 
sulfur nahan. Ityouv mbi anyinyav lu er ityouv mbi 
ubegha nahan, ken ijo ve yo, usu lu duen kua mnyim 
man sulfur kpaa. 18 Sha atsan shon atar ne yo, i wua 
tion mom u ken atoon atar a ior, lu sha usu man 
mnyim man sulfur mba ve lu duen ken ijo ve la. 
19 Gadia tahav mbu anyinya la mbu ken ijo ve man 



shi ken ica ve kpaa, gadia ica ve lu er iyo nahan, lu a 
ityouv sha mi, lu sha mbi je man ve vihin akaa ye. 
20 lor mba ve shi her mba i wua ve sha atsan la ga yo, 
ve kera gema ishima ve undu aeren a sha ave ve la 
ga, ve de u civir ujijingi mba Satan kpaa ga, shin u 
civir ieev kpaa ga, mbi sha zenaria man azurfa man 
dela man iwen man kon, ka mbi mbi fetyo u nengen 
ga, shin u ungwan ga, shin u zenden kpaa ga yo. 21 Ve 
kera gema asema a ve, ve undu iwooor ve, shin ahir 
a ve a eren shin idya ve i eren, shin iv vev la kpaa ga. 

10 1 M shi m nenge ortyom u Sha ugen, u ageegh, lu 
senen Sha, a cir ibeenegh iyol, ikume i sha aondo 
kpaa lu sha ityough nagh, ishigh nagh lu er iyange 
nahan, angahar a na lu er mtom ma usum nahan. 
2 Lu a wantakerada sha uwe ivegher. A ndyar nguhar 
ku iyan sha zegemnger man shi a ndyar nguhar ku 
imese sha tar. 3 A genger imo er ka kume u begha 
nahan. Er a genger imo yo, idyuran i itiankarihiar 
dura. 4 Er idyuran i itiankarihiar la dura yo, m wa 
iyol u ngeren, kpa m ungwa imo due Sha kaa er: Cir 
kwagh u idyuran i itiankarihiar la i kaa la, ver ikav 
sha mi, de ngeren ga. 5 Ortyom u Sha u m nenge a tile 
sha zegemnger man sha tar kpaa la a kende uwegh 
nagh ku yanegh sha je, 6 bum Un u A lu uma gbem 
sha won u A gbe Sha kua akaa a a lu ker cii man tar 
kua akaa a a lu ker cii man tar kua akaa a a lu sha mi 
cii man zegemnger kua akaa a a lu shimi cii, a kaa er, 



mayange a kera ngoor je ga kpa sha ayange a 
ortyom u Sha u sha utaankaruhar la, zum u una 
tongo yo, kwaghmyer u Aondo la una kure er A lu 
pasen uprofeti, mbatomov Nav la nahan. 8 Tso imo i 
m vande ungwan Sha la, shi or kwagh a mo kaa er: 
Za, za too takerada u a lu ivegher ken uwegh ku 
ortyom u Sha u a til sha zegemnger man sha tar la. 
9 Nahan m za hen ortyom u Sha la, m kaa a na mer, a 
nam wantakerada la. Tso a kaa a mo er: Ngohol, ya, 
una yua u shin uya, kpa ken zwa yo, una nyoho er ka 
iyough nahan. 10 Nahan m ngohol wantakerada la 
ken uwegh ku ortyom u Sha la, m ya, nyohom ken 
zwa er iyough nahan. M ye kera yo, gema yuam shin 
uya . 11 Shi i kaa a mo er: Ka u shi u or kwaghoron u 
profeti sha kwagh u iniongo i ior kpishi man 
akuraior kpishi man ijo kpishi man utor kpishi keng. 

11 1 Nahan i nam iyiagh ki karen kwagh a mi, ki lu er 
ka gbough nahan. I kaa a mo er: Mough sha, kar 
tempel u Aondo man atse a nanden nagh sha mi, 
man mba ve lu civir Aondo kimi la kpaa. 2 Kpa tembe 
u ken kungur u tempel la yo, gba den u tso, u lu ken 
won, de kaven u ga, gadia i na u sha ikev I akuraior, 
aa ndyar icighangar shin angahar a kuma iwer 
akunduahar kar ihiar. 3 Me na mbashiada Av mba 
uhar tahav vea or kwaghoron u profeti a kuma 
ayange dubu man deri uhar man akunduatar, vea 
haa abaasoho iyol. 4 Mban yo, ka ikon i olev ihiar 



man shi udaarmbaamenger uhar mba ve til sha 
ishigh ki Ter u taregh. 5 Ka a sar or pe eren ve kwagh 
u vihin yo, usu u due ken zwa ve u hia mbaihomov 
vev. Man shi ka a sar or pe eren ve kwagh u vihin yo, 
kape a wua nan keng je la . 6 Ve yo, mba a tahav mbu 
cirin Sha sha er ma ura u de nee sha ayange a ve lu 
oron kwaghoron u profeti la ga yo, shi mba a tahav 
sha mnger sha u geman ma ma hingir awambe, man 
shi u haan hanma injacan sha tar, hanma shighe u i 
sar ve cii. 7 Zum u vea kure shiada ve u eren yo, 
inyam i i dugh ken ihungwa i i ze kweng la ia nongo 
ityav a ve ia hemba ve ia wua ve kpaa. 8 Akom a ve 
aa lu sha gbenda ken zegegar u i yer un sha inja i 
jijingi er Sodom man Igipiti her ape Ter ve kpaa, i 
mande Un sha terankon la. 9 lor mba ken iniongo i 
ior man ikwe man ijo man akuraior vea kenger 
akom a ve a kuma ayange atar man tion vea rumun 
er i _ ii a shin uwar ga; 10 mba ve tern sha tar cii vea 
ember sha ci u kwagh u a er ve la, a saan ve iyol, vea 
tindi uiwua hen ayol a ve, sha ci u uprofeti mba uhar 
mban ve er mba shin tar ican yum yo . 11 Kpa ayange 
nga kar atar man tion yo, ioon i uma i Aondo nyor 
ken ve, maa ve mough ve tile sha sha angahar a ve, 
zegemcie gba sha mba ve nenge a ve la. 12 ve kondo 
ve yem Sha ken ibeen, mbaihomov vev mbala lu 
kenger ve je . 13 Hen shighe la je tar tenger kpen kpen, 
tion mom u ken atoon pue a gar yohol, i wua ior 



dubu utaankaruhar sha mtenger u tar la, mba ve shi 
her yo, cier ve iyol, ve gba civir Aondo u Sha. 
14 Kwaghtseren u sha uhar kar ve, nenge, 
kwaghtseren u sha utar la ngu van fefa. 15 Ortyom u 
Sha u sha utaankaruhar kpaa tongo, tso i ungwa 
uzegembaamoov Sha, ve kaa er: Tartor u shin tar 
hingir u Ter wase man u Kristu Na ve, Una tema tor 
gbem sha won. 16 Tso mbatamen mba ikundu kar 
unyiin mba ve tema sha mkonom vem ma torom sha 
ishigh ki Aondo la gba inya ve cir ishiv vev inya, ve 
civir Aondo, 17 ve kaa er: We Ter, Aondo, 
Uhembanagee, We u U lu her, ngise kpaa U lu la, se 
mba wuese We sha ci u U ngohol agee a vesen a Ou la 
shi u tern tor yo. 18 Akuraior yuwe kpa iyugh You 
gema va man shi shighe u a or mbakpenev ijiir, man 
shighe u a na mbatomov Ou injar, ka uprofeti man 
uicighanmbaiorov, man mba ve cie iti You, mbavesen 
kua mbakiriki la, man shi shighe u a tim mba ve lu 
vihin tar la kpaa. 19 Tso i bugh tempel u Aondo Sha, 
nahan i nenge a areki u ikuryan na ken tempel Na, 
man inyiar lu man imo man idyuran man tar tenger 
man awombo a vesen kpaa. 

12 1 Tso i nenge a zegeivande Sha. Kwase cir iyange 
iyol, uwer lu shin angahar a na, lu a tsar u sha asan 
pue kar ahar sha ityough nagh, 2 gema lu iyav, lu 
ngoron sha ican i mar, lu toghor mar. 3 Shi i nenge a 
ivande igen Sha, nenge, zegedarakon u nyian lu, lu a 



ityouv itiankarihiar man akor pue man sha ityouv 
itiankarihiar la yo, lu a ader a tor ataankarahar. 4 Tsa 
na kombor tion mom u ken atoon atar a asan a sha 
aondo haa shin inya. Tso darakon la va tile sha ishigh 
ki kwase u a soon u maren la, sha u zum u una mar 
yo, maa un una mena wan la. 5 Nahan a mar wan u 
nomso u una tema tor sha akuraior sha togh ku 
iyoogh; i tsuwe wan na la kera, i yem a mi sha Aondo 
man sha ikonough Nagh ki torough. 6 Kwase la gema 
yevese yem ken ikongo ape a lu a ijiir i Aondo vande 
soron sha ci na sha u a koso un her, a kuma ayange 
dubu man deri uhar man akunduatar. 7 Tso ityav gba 
Sha, Mikael kua mbatyomov nav lu nongon a 
darakon. Darakon a mbatyomov nav kpaa lu nongon, 
8 kpa a hemba ga, ian kera lu sha ci ve Sha kpaa ga. 
9 1 gbihi zegedarakon la shin inya, ka tseiyo je la, u i 
yer un er Diabolo man shi Satan la, u a lu tsughun tar 
cii la, i gbihi un shin tar shi i gbihi mbatyomov nav a 
na imongo kpaa. 10 Tso m ungwa zegeimo Sha, lu 
kaan er: Hegen yo, myom man agee man tartor u 
Aondo wase man shi tahav mbu Kristu Na kpaa va 
ve, gadia or u senden anmgbianev asev la yo, i gbihi 
un kera, un u a senden ve sha ishigh ki Aondo atetan 
kpaa, tugh kpaa la. 11 Ve yo, ve hemba un sha 
awambe a Waniyongo man shi sha kwaghoron u 
shiada ve man uma ve kpaa doo ve ishima ga zan 
zan ar ken ku je. 12 Nahan yo, ember nen ne Usha, 



man shi ne mba ne tem ker kpaa. Kpa kwagh a gema 
a tser tar man zegemnger gadia diabolo sen shin ven, 
ishima vihi un tsung gadia a fa er shighe na a kera 
vese ga yo. 13 Zum u darakon la nenge er i gbihi un 
shin tar yo, a zenda kwase u a mar wannomso la. 
14 Kpa i na kwase la akper a zegegafa er a purugh a 
kar sha ishigh ki iyo la kera a yem ken ikongo hen 
ijiir na ape a koso un a kuma shighe man ashighe 
man veghershighe. 15 Tso iyo la suwa mngerem ma 
ken zwa u i ken ijime i kwase la er ka ifi nahan sha u 
ia er ma kuwa a na kera yo. 16 Kpa tar gema wase 
kwase la, tar aver zwa u u, mena ifi u darakon suwa 
ken zwa na kera la. 17 Nahan ishima vihi darakon a 
kwase la, a yem sha u za nongon ityav a tsombor na 
u u shi her u kor atindi a Aondo shi u lu eren shiada 
sha kwagh u Yesu kpaa yo. 18 Nahan darakon tile hen 
kpezegemnger. 

13 1 Tso m nenge inyam due shin zegemnger lu a 
akor pue man ityouv itiankarihiar. Sha akor a i yo, 
ader a tor lu pue, sha ityouv mbi i yo, ati a 
uityuhwan lu. 2 Inyam shon i m nenge a mi la yo, i lu 
er ka anyam nahan, angahar a i lu er a dwem nahan, 
man zwa u i lu er zwa u begha nahan. Darakon gema 
na i agee a na man shi ikonough nagh ki torough 
man shi tahav mbu vesen kpaa. 3 Ityough ki 
momough ken ityouv mbi i yo, lu er i gber ki, er kia 
kpe nahan; kpa ivav i i mgboghom a ku la i bee. Tar 



cii dondo inyam la, kpiligh ior iyol a i, 4 ve civir 
darakon sha ci u a gem tahav nav a ne inyam la yo, 
shi ve civir inyam la kpaa, ve kaa er: Ka an nan lu er 
inyam ne nahana, man shi ka an nana fatyo u 
nongon ityav a ii? 5 Shi i na inyam la zwa sha u oron 
uzegembaakaav kua ityuhwanev kpaa, shi i na i ian 
er i eren tahav zan zan iwer akunduahar kar ihiar. 


6 Tso i bugh zwa u i, i gba tuhwan Aondo, shi i tuhwa 
iti Na kpaa man shi tabernakel Na kpaa, ka mba ve 
tern Sha je la. Shi i na i ian sha u i nongo ityav a 
uicighanmbaiorov i_hemba ve kpaa, shi i na i tahav 
sha hanma nongo man hanma nongoior man hanma 
zwa man hanma ikurior kpaa. 8 Mba ve tern shin tar 
cii vea civir i, ka ve mba i nger ati a ve ken 
ruamabera u uma u Waniyongo ga la, Unui senge 
Un hii sha igbetar je la. 9 Aluer or nana lu a ato yo, 
nana ungwa. 10 Aluer i ver or sha ci u uikangen yo, 
ka ken uikangen je nana za keng ye. Aluer or nana 
wua sha sanker yo, nan di kpaa a wua nan sha 
sanker keng. Ka sha kwagh ne man ishima i taver i 
uicighanmbaiorov man jighjigh ve u nan a lu ye. 
11 Shi m nenge inyam igen due shin tar, lu a akor 
ahar er waniyongo nahan, kpa i gema i lu oron 
kwagh er darakon nahan. 12 1 lu eren tahav mbu 


inyam i hiihii la cii sha ishigh ki i hiihii la, shi i lu 


eren er tar kua mba ve tern ken u yo, ve civir inyam i 


hiihii i ivav i i, i mgboghom ken ku kpa i war la. 13 1 




er uivande mba vesen, i er usu je kpaa due Sha sen 
shin tar sha ashe a ior. 14 1 lu tsughun ior mba ve tem 
shin tar sha uivande mba i ne i u eren sha ishigh ki 
inyam i hiihii la, i kaa a ve er ve. er eev mbu inyam i 
i gber i sha sanker kpa i lu uma her la. 15 Man i na i 
ian sha u i na ioon ken eev mbu inyam la nahan eev 
mbu inyam mbula gba lamen je, shi i na er mba ve 
civir eev mbu inyam la ga yo, i_wua ve kera. 16 Shi i 
lu eren er i na ior cii ikav sha uwegh vegh ku yanegh 
shin icul ve, mbakiriki man mbavesen kpaa, 
mbanyarev man mbaatsanev kpaa, onov man ikpan 
kpaa, 17 sha u ma or nana de fetyo u yamen kwagh 
ga shin u teen kwagh kpaa ga, saa di or u nan lu a 
ikav la, ka iti i inyam la je la, shin iyenge i iti i i. 
18 Heen yo, kwaghfan ngu. Or u nan lu a mfe yo, 
nana. or iyenge i inyam la, gadia ka iyenge i or je. 
Iyenge i i yo, ka deri ataratar man akunduatar kar 
ataratar. 

14 1 M shi m ver ashe, tso nenge Waniyongo tile sha 
uwo u Shion. Ior lu a Na imongo ve kuma dubu deri 
man akunduahar kar unyiin, i nger iti Na man shi iti 
i Ter Na sha atsul a ve. 2 Tso m ungwa imo due Sha lu 
er ihuran i mngerem ma vesen nahan, shi lu er kume 
u idyuran i baveraa nahan. Imo i m ungwa la lu er 
mbakuhwan adiguve mba kuhwan mbaadiguve vev 
nahan. 3 Ve lu wan icam i he sha ishigh ki ikonough 
ki torough kila man sha ishigh ki akaauma a anyiin 




la man mbatamen kpaa. Ma orgen fatyo u rumun 
icam la ga, saa di mba dubu deri man akunduahar 
kar unyiin mbala mba i paa ve shin tar la tseegh. 
4 Mban ka mba ve hongor ayol a ve sha ukase ga la, 
mba wang er ka anuunaukase nahan. Ka ve ve lu 
dondon Waniyongo hen ape A ze cii ye, ka mba i paa 
ve ken ior, ve lu iyiagh ki tsutswagh sha ci u Aondo 
man sha ci u Waniyongo kpaa ye. 5 Ken zwa ve kpaa i 
zua a aie ga; mba a acoghol iyol ga. 6 M shi m nenge 
ortyom u Sha ugen lu purugh sha kwavaondo lu a 
Icoronloho u Dedoo u yoon hen mba ve tern shin tar 
cii, hen hanma ikurior man hanma nongo man 
hanma zwa man hanma nongoior. 7 Lu kaan sha 
zegeimo er: Cia nen Aondo, na nen Un icivir gadia 
shighe Na u oron ijir kuma ve, civir nen Un u A er 
Sha man tar man zegemnger man amboramnger 
kpaa la. 8 Ortyom u Sha ugen u sha uhar kpaa dondo, 
lu kaan er: A yohol ve, Zegebabilon u a er akuraior 
cii a me wain u asaren a na a ijimbagh la, yohol ve. 
9 Shi ortyom u Sha ugen u sha utar dondo sha a ve, lu 
kaan sha zegeimo er: Aluer anti or nana civir inyam 
man eev mbu i shi nana ngohol ikav sha icul shin sha 
uwegh ku nan yo, 10 nan kpaa nana ma wain u iyugh 
i Aondo u i nongo kwagh sha mi ga i hee ken iyongo i 
iyugh Na la. A er nan ican sha usu man sha sulfur 
sha ishigh ki uicighanmbatyomov mba Shaav man 
sha ishigh ki Waniyongo kpaa. 11 Mnyim ma ican ve 



la maa kondon sha gbem sha won. Mba a mmem ga, 
tugh kpaa tetan kpaa; ka mba ve civir inyam man shi 
eev mbu i man shi anti or u nan ngohol ikav i iti i i je 
la. 12 Ka heen man ishima i taver i uicighanmbaiorov 
i lu ye, ka ve mba ve we atindi a Aondo iko man shi 
jighjigh u nan Yesu la kpaa. 13 Shi m ungwa imo due 
Sha, kaa er: Nger wer: Hii hegen je zan zan 
mbakpenev mba ve kpe ken Ter yo, a saan ve iyol. 
Jijingi kaa er: Rape i lu je la, ka sha u vea mem ityom 
ve gadia aeren a ve nga zan a ve ityo. 14 M shi m ver 
ashe, nenge, ibeenegh ki pupuu lu, or tema sha mi lu 
inja er wan u or nahan, lu a tsar u zenaria sha ityou 
shi lu a louji u esen tsor tsor sha uwe. 15 Ortyom u 
Sha ugen due ken tempel, yila u a tema sha ibeen la 
sha zegeimo er: Naregh louji wou, sunda, gadia 
shighe u sunda kuma ve, sunda u shin tar kpaa via 
tsembelee. 16 Tso un u a tema sha ibeen la vishigh 
louji na shin tar, maa i sunda tar je. 17 Shi ortyom u 
Sha ugen due ken tempel u a lu Sha. Un kpaa, lu a 
louji u esen tsor tsor. 18 Ortyom u Sha ugen kpaa shi 
due ken atse a nanden nagh sha mi la; ka u a lu a 
tahav sha usu je la. A or kwagh sha zegeimo a u a lu 
a louji u esen tsor tsor la, a kaa er, naregh louji wou 
u esen tsor tsor la sunda asume a wain u shin tar 
gadia asume a na via ve. 19 Tso ortyom u Sha la 
vishigh louji na shin tar, a sunda wain u shin tar, a 
haa shin zegeihungwa u shoghol wain u iyugh i 




Aondo la. 20 Nahan i shoghol wain shin ihungwa i 
shoghol wain la, ken won gar. Awambe due shin 
ihungwa la zan zan ar sha ulagema mba anyinyav, 
zan zan mail deri uhar je. 

15 1 M shi m nenge ivande igen Sha, i vesen i kpiligh 
iyol kpaa. Mbatyomov mba Shaav utaankaruhar, lu a 
atsan a ataankarahar, ka a masetyo je la, gadia ka 
sha a je iyugh i Aondo ia kure ye. 2 Shi m nenge 
kwagh er zegemnger u lun er gelase nahan u i nongo 
usu sha mi yo. Mba ve hembe inyam la man shi eev 
mbu i man shi iyenge i iti i i yo, ve tile ken 
kpezegemnger u lun er gelase nahan la, ve lu a 
mbaadiguve mba Aondo. 3 Ve lu wan icam i Mose 
wanakiriki u Aondo man shi icam i Waniyongo kpaa, 
ve lu kaan er: We Ter, Aondo, Uhembanagee, ityom 
You i vese, i kpiligh iyol kpaa. Igbenda You ka jighjigh 
man shi mimi kpaa, We, Tor u akuraior cii. 4 We, 
Tere, ka an je nana cia U ga, man shi ka an nana civir 
iti You kpaa ga? Gadia ka We tseegh U lu wang ye, 
akuraior cii aa va aa va gure sha ishigh You gadia i 
pase ajir a oron a Ou a jighjigh la ken igbar ve. 5 Ken 
masetyo u akaa ne m nenge i bugh tempel u tenti u 
shiada Sha. 6 Tso mbatyomov mba Shaav mba 
utaankaruhar mba ve lu a atsan a ataankarahar la 
due ken tempel. Ve haa akondo iyol a wang a engem, 
shi ve zer ikwange i zenaria sha vanger. 7 U mom ken 
akaauma anyiin la gema na mbatyomov mba Shaav 



mba utaankaruhar mbala agbande a zenaria 
ataankarahar iv a iyugh i Aondo u A lu uma gbem 
sha won la. 8 Tso tempel iv a mnyim ma iengem i 
Aondo man shi mnyim ma agee a Na kpaa, ma or 
mom kera fatyo u tilen ken tempel ga, saa atsan a 
ataankarahar a mbatyomov mba utaankaruhar 
mbala aa bee kera ve. 

16 1 M shi m ungwa zegeimo due ken tempel, i kaa a 
mbatyomov mba Shaav mba utaankaruhar mbala er: 
Za nen za haa nen agbande a ataankarahar a iyugh i 
Aondo i lu shimi la shin tar. 2 Tso ortyom u Sha u 
hiihii la za za haa gbande na shin tar, maa ior mba 
ve lu a ikav i inyam shi ve lu civir eev mbu i kpaa la, 
ve gba avav a bo a vihin. 3 U sha uhar gema haa 
gbande na shin zegemnger maa hingir er ka awambe 
a orkpen nahan, hanma kwagh u uma u shin 
zegemnger cii kpe. 4 Ortyom u Sha u sha utar haa 
gbande na shin uifi man amboramnger maa ve 
hingir awambe. 5 Shi m ungwa ortyom u mnger lu 
kaan er: We, U ngu u perapera, We u U lu hegen, 
ngise kpaa U lu la, U ngu wang sha ajir a oron a Ou 
ne. 6 Gadia ve haa awambe a uicighanmbaiorov man 
uprofeti kpaa, nahan U na ve awambe Wer, ve ma. 
Kwagh ne kuma sha a ve je. 7 Shi m ungwa atse a 
nanden nagh sha mi la kpaa lu kaan er: Rape i lu je 
la Tere, Aondo Uhembanagee, ajir a Ou a oron ka sha 
mimi man sha jighjigh kpaa. 8 Ortyom u Sha u sha 



unyiin la haa gbande na sha iyange maa i na iyange 
ian sha u i_hia ior sha usu yo. 9 Tso ior hia sha mtsee 
u taveraa la, ve gba tuhwan iti i Aondo u A lu a tahav 
sha atsan angan, ve kera gema asema, ve na Un icivir 
ga. 10 Ortyom u Sha u sha utaan la haa gbande na sha 
ikonough ki torough ki inyam la, maa tartor u i wa 
ime, ior gba nyuman iniombor ve sha ci u mnyoon. 
11 Ve tuhwa Aondo u Sha sha ci u mnyoonom vem 
man shi avav a ve la kpaa, ve kera gema asema a ve 
sha aeren a ve la kera ga. 12 Ortyom u Sha u sha 
ataratar la haa gbande na shin zegeifi u Uferati, maa 
mngerem nam uma sha u soron gbenda sha ci u utor 
mba sha ityoughkitaregh la. 13 M shi m nenge ujijingi 
mba hwangerev utar er asoho nahan due ken zwa u 
darakon la man shi ken zwa u inyam la man shi ken 
zwa u profeti u aiegh la. 14 Gadia ka ujijingi mba 
diabolo mba ve eren uivande la, mba duen zan hen 
utor mba sha tar sha won cii sha u kohol ve ijiir i 
mom sha ci u ityav mbi iyange i vesen i Aondo, 
Uhembanagee la. 15 Nenge, M ngu van er ormbaiv 
nahan. Or u nan lu per shi nan kor riga u nan sha u 
nana kera zende idyelegh er a nengen kunya u nan 
ga yo, i saan nan iyol. 16 Tso ve kohol ve imongo hen 
ijiir i i yer ken zwa u Heberu er Armagedon la. 
17 Ortyom u Sha u sha utaankaruhar la haa gbande 
na sha ahumbe, nahan zegeimo due ken tempel, ken 
ikonough ki torough kila, lu kaan er: I kure ve! 



18 Maa inyiar lu kpishi kua imo man idyuran kpaa, 
tar kpaa tenger sha agee, imba i u lu a vande tenger 
mayange ga, hii sha shighe u or hii teman shin tar la 
je, kape mtenger u tar ne a lu sha agee ne. 19 Nahan 
zegegar la pav ikwe itiar, agar a akuraior kpaa yohol 
kera. Aondo umbur Zegebabilon sha u nan un iyongo 

1 wain u iyugh Na la. 20 Nahan acile cii yevese, i kera 
zua a iwo kpaa ga. 21 Uzegembaawombov osough Sha 
haa shin tar, iwombo i mom yuhwa kuma er talenti 
mom nahan (pams deri mom). Ior gba tuhwan 
Aondo sha ican i awomboogh la, gadia ican i a la cier 
iyol yum. 

17 1 Nahan u mom ken mbatyomov mba Shaav mba 
utaankaruhar mba ve lu a agbande la va va or 
kwagh a mo, kaa er: Va heen, m tese u ijiroron i 
zegeidyakwase u a tern sha mngerem ma kpishim la. 

2 Ka un man utor mba shin tar ve er idya a na, mba 
ve tern shin tar kpaa ve hunde wain u idya na la. 

3 Nahan a kua a mo ken Jijingi a yem a mo ken 
taaikongo. Tso m nenge a kwase tema sha inyam i 
nyian bong, i lu a ati a uityuhwan iyol wue wue, lu a 
ityouv itiankarihiar man akor pue. 4 Kwase la yo, haa 
akondo a nyian dindee man a nyian bong iyol, lu a 
zenaria iyol wue wue man shi awen a injaa man 
utagbede kpaa, lu a iyongo i zenaria ken uwegh 
nagh, iv a akaa a ndohor ishima man akaa a 
hongorough a idya na la. 5 Sha icul na yo, i nger iti 



sha mi lu kwaghmyer je. I nger er: ZEGEBABILON, 
NGO U UDYAMBAKASEV MAN SHI AKAA A NDOHOR 
ISHIMA A SHIN TAR KPAA. 6 M shi m nenge kwase la 
lu hunden sha awambe a uicighanmbaiorov man shi 
sha awambe a mbashiada mba Yesu kpaa. M nenge a 
na nahan kpiligh mo iyol je gande. 7 Tso ortyom u 
Sha la kaa a mo er: Ka nyi kwagh ne a kpibgh we iyol 
nahana? Me pase u kwaghmyer u kwase ne man shi 
inyam i a hende, i lu a ityouv itiankarihiar man akor 
pue la. 8 Inyam i u nenge a mi la ngise lu kpa hegen 
kera ngi ga, ngi soon u duen shin ihungwa i i ze 
kweng la kaven zan ken mtim. Mba ve tern shin tar, 
mba hii sha igbetar la je i nger ati a ve ken 
ruamabera u uma ga la, a kpiligh ve iyol a inyam la 
er ngise i lu kpa hegen i kera lu ga, kpa shi ia va lu la. 

9 Ka sha kwagh ne man mkav u lun a mfe la a lu ye. 
Ityouv itiankarihiar la ka iwo itiankarihiar i kwase la 
a tern sha mi je la. Shi ka utor utaankaruhar kpaa. 

10 Ken ve yo, mba utaan ve gba, u mom ngu her, ugen 
la yo, ngu a va ga. Zum u una va yo, una tema keng 
kpa a lu anshighe kpeghee tso. 11 Sha kwagh u inyam 
i ngise i lu kpa hegen i lu ga la yo, ka i je i lu i lu i sha 
anigheni ye, kpa ngi ken mba utaankaruhar la, shi 
ngi zan ken mtim. 12 Akor pue a u nenge a mi la yo, 
ka utor pue je la. Mba a ngohol tahav mbu tor ga, kpa 
vea ngohol tahav er utor nahan a inyam la imongo a 
kuma ihwa i mom. 13 Mban yo, ishima ve ngi mom, 



mba geman agee ve man tahav vev nan inyam la. 
14 Vea nongo ityav a Waniyongo kpa Waniyongo Una 
hemba ve kua mba ve lu a Na imongo la, ka mba i 
yer ve, i tsough ve, ve lu jighjigh la, gadia Un ka Ter u 
uter man Tor u utor kpaa. 15 Shi a kaa a mo er: 
Mngerem ma u nenge a mi ma idyakwase a tern sha 
mi la yo, ka iniongo i ior man akumaior man 
akuraior man ijo. 16 Man shi akor pue a u nenge a mi 
la kua inyam yo, vea kor idyakwase la ihom, vea 
ngohol un akaa, una hingir aveve una hungwa 
idyelegh, vea va inyam na vea nande un sha usu. 
17 Gadia Aondo na ve ken asema a ve sha u ve_er sha 
awashima Na, ve.er a ishima i mom je, ve gema tor 
ve, ve na inyam la zan zan akaaoron a Aondo aa kure 
vough yo. 18 Kwase u u nenge a mi la yo, ka zegegar u 
a lu a tahav sha utor mba shin tar yo. 


18 1 Ken masetyo u akaa ne yo, m nenge ortyom u 
Sha ugen lu senen Sha, lu a tahav mbu vesen, tar 
kpaa wanger sha iengem na la. 2 A yila sha imo i 
genger genger a kaa er: A yohol ve, Zegebabilon 


yohol ve, hingir ijiir i ujijingi mba bov tsan her, shi 


hingir ya u hanma jijingi u hwangeregh man shi ya u 
inyon i hwangerev man i ndohor ishima kpaa. 
3 Gadia akuraior cii ma wain u isharen na i ijimbagh 


la. Utor mba shin tar kpaa er idya a na. Mbakasuav 
mba shin tar hingir mbanyarev sha agee a ishar na i 
i haa ve iyol la. 4 Shi m ungwa imo igen due Sha kaa 



er: Nongoior Warn, due nen ken a na kera sha er ne 
nyor nongo sha asorabo a na ga, shi ne ngohol atsan 
a tseren un la kpaa ga yo. 5 Gadia asorabo a na hingir 
tihi tav je ar Sha, Aondo kpaa umbur afer a na. 6 Er 
nen a na vough er un kpaa a eren nahan la; or nen 
un iyev kwa har sha aeren a na la; nungwa nen un 
kwaghman kwa har shin iyongo i a lu nungwan la. 
7 Er a lu civir iyol na shi ishar i lu haan un iyol nahan 
yo, kape na nen un ican man ijungwen vough la. 
Gadia ken ishima na yo, a lu kaan nahan er: M tema 
tor je, m ngu kwasecoghol ga, ijungwen kpaa me 
nenge a mi ashe ga. 8 Sha ci u nahan yo, atsan a na aa 
va shire sha a na iyange i mom je. Ka ku man 
ijungwen man ijen kpaa, a nande un sha usu kpaa. 
Gadia Ter Aondo u A lu oron un ijir la ka u ageegh je. 
9 Utor mba ve er idya a na shi ishar i hee ve iyol a na 
imongo la, vea vaa, vea zungwe un zum u vea nenge 
mnyim ma mhie na la. 10 Vea tile ken ica vea cia 
atsan a na la vea kaa er: Kwagh tser u ve! Kwagh tser 
u ve! We, zegegar ne, Babilon u taver ne, ijir you 
kure ken ihwa i mom tso. 11 Mbakasuav mba shin tar 
mba vaan mba zungwen un, gadia or mom kera ngu 
yamen ikav vev ga. 12 Ka ikav mbi sha zenaria man 
azurfa man awen a injaa man utagbede man akondo 
a pupuu a dedoo man akondo a nyian dindee man 
akondo a shiliti man akondo a nyian bong man shi 
hanma inja i kon u human doon man hanma 



anzaakaa a i er a sha anyi a nortar man shi hanma 
anzaakaa a i er a sha ikon i injaa man sha dela man 
sha iyogh ki iligh man sha awen a mabel 13 man 
shinamon man amomo man akaa a human doon 
man mkurem ma human doon man libano man wain 
man mkurem man mwem ma kengese man alakema 
man ibua man iyongo man anyinya man akeke a 
zeren sha anyinya man ikpan man uuma mba iorov 
kpaa. 14 Atam a ou a a lu saren uma wou yum la kpaa 
a due ken a we kera, hanma kwagh u injaa man 
hanma kwagh u engem saa u ishe ve, a kera zua a mi 
mayange ga. 15 Mbaeren kasua sha akaa ne mba ve 
zough a mtsera ken a na, vea tile ken ica vea cia 
atsan a na la, vea vaa vea zungwe kpaa. 16 Vea kaa 
er: Kwagh tser un ve, kwagh tser un ve, zegegar ne u 
a hee akondo a pupuu a dedoo iyol man akondo a 
nyian dindee man akondo a nyian bong kpaa, shi a 
er hwe iyol sha zenaria man awen a injaa man 
utagbede kpaa ne, 17 gadia sha ihwa i mom tseegh tso 
i vihi imbaikpelainyar ne cii. Mbakoomutso cii man 
mbaperen zegemnger man mbaerentom sha utso 
man mbazenden shin zegemnger cii, ve tile ken ica. 

18 Mba nengen mnyim ma mhie na yo, ve genger imo 
ve kaa er: Ka hanma gar a kom sha zegegar nee? 

19 Tso ve haa vuulevu sha ityouv vev, ve vaa, ve 
zungwe, ve kaa er: Kwagh tser un ve, kwagh tser un 
ve, zegegar ne, mba ve lu a utso shin zegemnger cii 



ve hingir mbanyarev sha akaa a na a injaa la. Gadia 
ken ihwa i mom tseegh tso i yohol un kera cii. 20 We 
Sha, man ne uicighanmbaiorov man mbaapostoli 
man uprofeti, ember nen sha kwagh na ne, gadia 
Aondo kure ijir yen a na ve. 21 Tso ortyom u Sha ugen 
u taver iyol too iwen er zegenase nahan kende shin 
zegemnger, kaa er: Rape a mgbegha zegegar u 
Babilon kera sha agee, a kera zua a na ga je ne. 22 A 
kera ungwa imo i mbakuhwan adiguve ken we ga, 
shin mbawanatsam shin mbatongonamar shin 
mbatongonikor kpaa ga. Man a kera zua a ma or u 
fan eev u eren ma tom u sha kwaghfan ken we kpaa 
ga, a kera ungwa iov i nase ken a we kpaa ga. 23 Ma 
imenger ia kera ta iwanger ken a we kpaa ga, a kera 
ungwa imo i orkwasehe man shi kwasehe ken a we 
kpaa ga. Gadia mbakasuav ou lu ashagbaior shin tar, 
akuraior cii tsume sha ahir a ou la. 24 Ka ken a na 
man i zua a awambe a uprofeti kua a 
uicighanmbaiorov man mba i wua ve shin tar cii la 
ye. 

19 1 Ken masetyo u akaa ne m ungwa er ka zegeimo 
u zegeikpelaior Sha lu kaan er: Haleluya! Myom man 
iengem man agee ka a Aondo wase, 2 gadia ajir a Na 
a oron ka a mimi, nga jighjigh kpaa; gadia A kure ijir 
i zegeidyakwase u a lu vihin tar sha idya na ne, A or 
un iyev sha ci u awambe a mbatomov Nav la. 3 Shi ve 
kimbir u kaan er: Haleluya! Mnyim nam ma kondon 



sha gbem sha won. 4 Tso mbatamen mba ikundu kar 
unyiin la man akaauma a anyiin la gba inya ve cir 
ishigh inya ve civir Aondo u A tem sha ikonough ki 
torough kila, ve kaa er. Amen, Haleluya! 5 Imo kpaa 
due ken ikonough ki torough kila kaa er: Wuese nen 
Aondo wase, ne mbatomov Nav cii, ne mba ne cie Un 
ne, mbakiriki kua mbavesen cii. 6 Tso m ungwa 
ihuran er ka zegeikpelaior nahan, shi lu er ihuran i 
mngerem ma vesen nahan, shi lu er ihuran i idyuran 
i taver taver nahan, i lu kaan er: Haleluya! Ter wase 
Aondo, Uhembanagee, tema tor ve. 7 Se lu nen saan 
saan, se ember nen, se civir nen Un, gadia ivaa i zuan 
i Waniyongo kuma ve, kwase Na kpaa kohol iyol ve. 
8 1 rumun un er a wuha iyol sha akondo a pupuu a 
dedoo a engem ashe man a wang kpaa— gadia 
akondo a pupuu a dedoo la yo, ka aeren a perapera a 
uicighanmbaiorov. 9 Tso ortyom u Sha kaa a mo er: 
Nger wer: Mba i lehe ve iniongo i kwasehe i 
Waniyongo yo, saan ve iyol. Shi a kaa a mo er: Angan 
ka akaaoron a Aondo a mimi. 10 Nahan m gba inya, 
m cir ishigh inya hen angahar a na, sha u me civir 
un. Kpa a kaa a mo er: De eren nahan ga! M ngu 
ortom a we imongo kua anmgbianev ou mba ve lu a 
shiada sha kwagh u Yesu la kpaa. Civir Aondo. Gadia 
ka shiada u sha kwagh u Yesu a lu jijingi u akaaoron 
a profeti ye. 11 Tso m nenge Sha lu ivegher, nenge, 
nyinya u pupuu lu. Un u A tema sha mi la i yilan Un 



er Jighjigh man Mimi. Un er ijir sha perapera, shi 
nenge ityav kpaa. 12 Ashe a Na ka nomborusu; sha 
ityough Nagh yo, ader a tor lu imongo. I nger Un iti i 
ma or nan fe i ga, saa Un iyol Na tso. 13 Ngu a riga 
iyol u i we un shin awambe yo, mba yer iti Na er, 
Imo i Aondo. 14 Akumautya a Sha dondo sha a Na, ve 
lu sha anyinya a pupuu, ve haa akondo a pupuu a 
dedoo a kungun a wang iyol. 15 Sanker u esen tsor 
tsor due ken zwa Na sha u Una gber akuraior yo, ka 
un tema tor sha a sha togh ku iyoogh ye. Shi ka Un 
kpaa Una shoghol ihungwa i wain i iyugh i sha 
ishima i vihin i Aondo Uhembanagee la. 16 1 nger iti 
sha riga Na man sha namegh Nagh er: Tor u utor 
man Ter u uter. 17 Shi m nenge ortyom u Sha tile sha 
iyange, lu yilan inyon i purugh sha kwavaondo cii 
sha zegeimo er: Va kohol nen hen zegeiniongo u 
Aondo ne, 18 va ya nen inyam i utor man inyam i 
anyinya kua mba ve hende a yo, man inyam i ior cii, 
onov man ikpan, mbakiriki kua mbavesen cii. 19 Shi 
m nenge inyam la man utor mba shin tar man 
akumautya a ve, ve kohol sha u nongon ityav a Un u 
A tern sha nyinya la man shi akumautya a Na. 20 Tso i 
kor inyam la man shi profeti u aie la kpaa, un u a lu 
eren uivande sha ishigh ki inyam, a lu tsughun ior 
mba ve ngohol ikav i inyam la man shi mba ve civir 
eev mbu i la kpaa, i gbihi ve uhar cii uma ken berusu 
u a lu yeghen sha sulfur la. 21 Mbagenev mba ve shi 



her yo, i wua ve sha sanker u Un u a tem sha nyinya 
la, ka sanker u a lu duen ken zwa Na la, inyon cii 
kpaa ide sha inyam ve la. 

20 1 Shi m nenge ortyom u Sha lu senen Sha, lu a 
ishindan u ihungwa i i ze kweng la shi lu a ishigh ku 
vesen ken uwegh nagh kpaa. 2 Tso a kor darakon, ka 
tseiyo u a lu diabolo man Satan kpaa la, a kange un, 
una lu uikangen zan zan anyom dubu, 3 a kende un 
shin ihungwa i i ze kweng la a cir i a ver ikav sha mi 
sha u a de kera tsughun akuraior ga, saa anyom 
dubu aa kuma ve. Ken masejime yo, a shi a pase un 
anshighe kpeghee keng. 4 Tso m nenge mkonom ma 
torom, ior tema sha mi, i na ve ijir i oron sha ikev. 
Shi m nenge uuma mba ior mba i gber ve ityough 
sha ci u shiada u Yesu man sha ci u mkaanem ma 
Aondo la, ka mba ve civir inyam la ga shin eev mbu i 
kpaa ga, ve ngohol ikav i i sha atsul a ve ga, shin sha 
ave a ve kpaa ga. Ve nder ve tema tor a Kristu 
imongo kuma anyom dubu je. 5 Mbakpenev 
mbagenev mba ve shi her yo, ve nder ga saa anyom 
dubu la aa kuma ve. Ka mnder u hiihii je ne. 6 Or u 
nan lu a ci sha mnder u hiihii ne yo, saan nan iyol, 
nan ngu icighanor kpaa. Mban yo, ku u sha uhar la 
ngu a tahav sha a ve ga, vea gema vea lu upristi mba 
Aondo man mba Kristu kpaa, vea tema tor a na 
imongo sha anyom dubu la. 7 Zum u anyom dubu la 
aa bee yo, a sagh Satan ken gaadi na kera. 8 Una due 



sha u tsughun akuraior a ken azongo a tar anyiin la, 
ka Gogi man Magogi je la, ka sha u una kohol ve sha 
ci u utya. Ingeegh vegh kuma er waarawa u shin 
zegemnger nahan. 9 Ve tange van sha tar ioo, ve va 
kase afo a uicighanmbaiorov man shi gar u doon 
ishima la kpaa. Tso usu sen Sha hia ve kera cii. 
10 Diabolo u a lu tsughun ve la kpaa i kende un ken 
her u usu man sulfur ape inyam man profeti u aie ve 
lu la; a eren ve ican atetan kpaa tugh kpaa gbem sha 
won. 11 Shi m nenge zegeikon u pupuu u tor. Un u A 
tema sha mi la yo, tar man Sha yevese sha ishigh 
Nagh kera, ian kera lu sha ci ve mape ga. 12 Tso m 
nenge mbakpenev tile sha ishigh ki ikonough ki 
torough kila, mbavesen kua mbakiriki cii. Nahan i 
bugh uruamabera. I shi i bugh ruamabera ugen 
kpaa, ka ruamabera u uma je la. Tso i or mbakpenev 
ijir sha akaa a i nger ken uruamabera mbala, sha 
aeren a ve. 13 Zegemnger na mbakpenev mba ve lu 
shin a na la. Ku man Hade kpaa na mbakpenev mba 
ve lu shin ve la. I or hanma or ijir sha aeren a nan 
ser ser. 14 Ku man Hade yo, i kende ve ken berusu. Ka 
ku u sha uhar, ka berusu je la 15 Man aluer i nenge i 
nger or ken ruamabera u uma la ga yo, i kende nan 
ken berusu je. 

21 1 Tso m nenge Sha u he man tar u he kpaa, gadia 
Sha u hiihii man tar u hiihii la kar kera, zegemnger 
kpaa kera lu ga. 2 Shi m nenge icighangar, ka 



Yerusalem u he je la, lu senen Sha, a due her Aondo, i 
sor un er kwasehe u i er un hwe iyol sha ci u nom na 
yo. 3 Shi m ungwa zegeimo due ken ikonough ki 
torough kila kaa er: Nenge, tenti u Aondo ngu hen 
ior, Una tema a ve, vea lu nongoior Na, Aondo iyol 
Na Una lu a ve. 4 Una ese ve mliam sha ashe kera cii, 
ku ua kera lu ga, shin ijungwen shin mliam shin ican 
kpaa ia kera lu je ga, gadia akaa a tse la kar kera. 
5 Un u A tema sha ikonough ki torough la kaa er: 
Nenge M ngu geman akaa cii hingir a he. Shi A kaa 
er: Nger, gadia akaaoron ne ka a jighjigh man ka a 
mimi kpaa. 6 Shi A kaa a mo er: I kure ve! Mo M ngu 
Alefa man Omega, mhii man mkur. Or u imura i ker 
nan yo, Mo Me na nan mngerem ma imbormnger i 
uma la gbilin. 7 Or u nan hembe yo, nana ya dyako 
sha akaa ne, Me lu Aondo u nan, nan di kpaa nana lu 
wan Warn. 8 Kpa mbaciankwagh man mbanan 
jighjigh ga, man mba kwagh ve a ndohor ishima la 
man mbawuanior man mbadyarev man mbaahiriv 
man mbacivirakombo man mbaerenaie cii, kwar ve 
ngu ken ber u a lu hian sha usu man sulfur, ka ku u 
sha uhar je la. 9 Tso u mom ken mbatyomov mba 
Shaav mba utaankaruhar mba ve lu a agbande 
ataankarahar a a iv a atsan a ataankarahar a 
masetyo la, a va or kwagh a mo, a kaa er: Va heen, m 
tese u kwasehe, ka kwase u Waniyongo je la. 10 Tso a 
yem a mo ken Jijingi a za a mo sha zegewo u taven 



Sha, a tesem icighangar, ka Yerusalem u he je la, lu 
senen Sha; a due her Aondo, 11 lu a iengem i Aondo 
je, iwanger na lu er ka iwen i injaa kpishi nahan, lu 
er iwen i yasepi i wanger er krusetalu nahan. 12 Lu a 
zegegilgar u taven sha, shi lu a ihinda pue kar ihiar 
kpaa, mbatyomov mba Shaav pue kar uhar kpaa lu 
sha ihinda la. I nger ati sha mi, ka ikwe i Iserael pue 
kar ihiar je la. 13 Vegher u sha ityoughkitaregh ihinda 
lu itiar, ken imbusutarimese ihinda lu itiar, ken 
imbusutariyan ihinda lu itiar man shin ityotar kpaa 
ihinda lu itiar. 14 Gilgar u gar la lu a amagh pue kar 
uhar, i nger ati pue kar ahar a mbaapostoli mba pue 
kar uhar mba Waniyongo sha mi. 15 Un u a lu oron 
kwagh a mo la lu a iyiagh ki karen kwagh a mi ki sha 
zenaria, sha u una kar gar man ihinda na man 
ugilmbaagarev nav kpaa. 16 Gar la lu akuku, iniembe 
na man igbanger na lu kwagh mom. Tso a kar gar la 
sha iyiagh nagh ki kaven kwagh a mi la, lu mail dubu 
mom man deri utaan. Iniembe na man igbanger na 
man ityaven na lu kwagh mom. 1 Shi a kar gilgar na 
kpaa, lu aseva deri man akunduahar kar anyiin sha 
ikaren i or, ka u ortyom u Sha je la. 18 1 maa gilgar la 
sha awen a yasepi. Gar la lu zenaria eng er gelase u 
lun wang nahan. 19 Amagh a gilgar u gar la i er hwe 
sha mi sha awen a injaa anza kposo kposo. Imagh ki 
hiihii lu yasepi, ki sha uhar lu safir, ki sha utar lu 
kalekido, ki sha unyiin lu semaragidu, 20 ki sha utaan 



lu sardoniku, ki sha ataratar lu sardiu, ki sha 
itiankarihiar lu krusetalu, ki sha anigheni lu beril, ki 
sha itiankarinyiin lu topashi, ki sha pue lu 
krusoperasu, ki sha pue kar mom lu hiakinto, ki sha 
pue kar uhar lu ametise. 21 Ihinda pue kar ihiar la lu 
utagbede pue kar uhar. Hanma hunda tagbede mom 
jimin, igbenda i gar la lu zenaria eng, er gelase u 
ananene nahan. 22 Tempel yo, m nenge a mi ker ga, 
gadia ka Ter Aondo Uhembanagee la A lu tempel na 
ye, man shi Waniyongo kpaa ka imenger na. 
23 Kwagh gba gar la a iyange shin uwer sha u ve ta 
ker ga, gadia iengem i Aondo ngi wanger ker, 
Waniyongo kpaa ka imenger na. 24 Akuraior aa 
zenden ken iwanger na, utor mba shin tar kpaa ve 
nyor a iengem ve ker. 25 Ihinda na kpaa a wuhen i 
atetan ga, gadia tugh mbua kera ile ker je ga. 26 Shi a 
va nyor a iengem man icivir i akuraior ker kpaa. 
27 Ma kwagh u lun wang ga shin ma or u eren akaa a 
ndohor ishima shin u eren aie vea nyor ker ga, saa 
mba i nger ve ken ruamabera u uma u Waniyongo la 
vea nyor ker ye. 

22 1 Tso a tesem ifi u mngerem ma umam, lu wang er 
krusetalu nahan, lu duen ken ikonough ki torough ki 
Aondo man ki waniyongo la. 2 Ken ato u gbenda u 
ken gar la man shi ifi yande ne kua yande la kpaa 
kon u uma lu umen atam kwa pue kar uhar, hanma 
uwer u umen atam Ika i kon la kpaa lu sha u been 



akuraior angev. 3 Ma kwagh u i we un ifan una kera 
lu ga, kpa ikonough ki torough ki Aondo man ki 
Waniyongo kia lu ker, mbatomov Nav vea civir Un. 
4 Vea nenge a ishigh Nagh, iti Na kpaa ia lu sha atsul 
a ve. 5 Tugh mbua kera ile ga, kwagh una kera gba ve 
a iwanger i imenger shin iyange kpaa ga, gadia Ter 
Aondo Una ta iwanger sha a ve, vea tema tor gbem 
sha won. 6 A shi A kaa a mo er: Akaaoron angan ka a 
jighjigh, ka a mimi kpaa. Ter Aondo u ujijingi mba 
uprofeti tindi ortyom Na sha u a va tese mbatomov 
Nav akaa a aa er fefa keng la. 7 Nenge, M ngu van 
fefa. Or u nan we akaaoron a profeti a ken 
ruamabera ne iko yo, saan nan iyol. 8 Mo Yohane ne, 
ka mo m ongo shi m nenge akaa ne kpaa ye. Zum u 
m ungwa shi m nenge a yo, m gba inya m cir ishigh 
inya hen angahar a ortyom u Sha u a lu tesen mo 
akaa ne. 9 Kpa a kaa a mo er: De eren nahan ga. M 
ngu ortom a we imongo kua anmgbianev ou kpaa, ka 
uprofeti je la, man shi mbala mba ve we akaaoron a 
ken takerada ne iko yo. Civir Aondo. 10 Shi a kaa a mo 
er: De cirin akaaoron a profeti a ken ruamabera 
veren ikav sha mi ga, gadia shighe mgboghom. 11 Or 
u eren ifer yo, nana seer a seer eren ifer, or u nan we 
ibinga yo, nana seer ibinga, or u perapera yo, nana 
seer a seer eren perapera, u nan lu icighanor yo, 
nana seer a seer lun icighanor. 12 Nenge, M ngu van 
fefa, injar Yam kpaa ngi a Mo, sha u Me na hanma or 



er tom u nan u lu yo. 13 M ngu Alefa man Omega, u 
hiihii man u masetyo, mhii man mkur kpaa. 14 Mba 
ve ee akondo sha u vea lu a ian sha kon u uma man 
shi u nyoron ken ihinda i gar la yo, saan ve iyol. 

15 Ken won yo, ka iwa man mbaahiriv man 
mbadyarev man mbawuanior man mbacivirakombo 
man mba aie a doo ve ishima shi ve eren un kpaa la. 

16 Mo Yesu, M tindi ortyom Warn sha u a _ er ne 
shiada sha akaa ne ken iniongo i Kristu. Mo M ngu 
mise man tsombor u Davidi man shi Ishan i sha use i 
engem la. 17 Jijingi man kwasehe mba kaan er: Va! Or 
u nan lu ungwan kpaa nana kaa er: Va! Or u imura i 
ker nan yo, nana va. Or u i sar nan kpaa, nana va, 
nana va ngohol mngerem ma umam gbilin. 18 Hanma 
or u nan ongo kwaghoron u profeti u ken ruamabera 
ne yo, m ngu eren nan shiada je mer: Aluer or nana 
seer kwagh sha mi yo, Aondo Una seer nan atsan a i 
nger a ken ruamabera ne. 19 Aluer or nana pande 
kwagh ken ruamabera u profeti ne kera yo, Aondo 
Una pande kwar u nan u sha kon u uma la kera man 
shi sha icighangar kpaa er i nger kwagh ve ken 
ruamabera ne nahan. 20 Un u A er shiada sha akaa ne 
ngu kaan er: Een, M ngu van fefa. Amen, va, Ter 
Yesu. 21 Mrumun u sha mhoon u Ter Yesu a lu sha a 
ven cii. 



